
PRATARMĖ PIRMAJAM LEIDIMUI 


Šiame leidinyje pateikiami svarbiausi su Europos Sąjungos (ES) istorija, struk- 
tūra, institucijomis ir veikla susiję terminai, sąvokos ir kt. Skaitytojas čia ras 217 to- 
kių paaiškinimų ir dar 98 papildomas nuorodas, kurios padės susirasti jį dominančio 
termino ar sąvokos paaiškinimą. Pažymėtina, kad šis leidinys nėra kalbinis ES ter- 
minų žinynas, pateikiantis tik taisyklingus lietuviškus terminus. Tai - enciklopedinio 
pobūdžio žinynas, kuriame išsamiai aiškinamas kiekvieno atrinkto termino turinys. 

Žinyno sąvokos ir terminai atrinkti remiantis dviem pagrindiniais kriterijais. Vie- 
na, buvo siekiama pateikti tokius terminus, kuriuos teisingai suvokus ir perpratus 
būtų galima kuo geriau įsivaizduoti, kas yra ES, kokia šios Europos valstybių aso- 
ciacijos kilmė, struktūra, koks jos veiklos pobūdis. Antra, buvo stengiamasi nušviesti 
ir Lietuvos integracijos į ES aktualijas bei problemas. Be to, buvo atsižvelgta į kito- 
se šalyse leidžiant panašaus pobūdžio leidinius sukauptą patirtį. Taip pat buvo sie- 
kiama žinyne maksimaliai atspindėti visas dinamiškai kintančias Europos Sąjun- 
gos aktualijas ir ypač tą faktą, kad 1999 m. gegužės 1 d. įsigaliojo modifikuota Eu- 
ropos Sąjungos (Amsterdamo) sutartis. 

Pasirinkti sąvokų ir terminų atrankos kriterijai lėmė tai, kad šis leidinys tapo 
pakankamai bendro, universalaus, nespecializuoto pobūdžio. Jokia ES veiklos ar 
politikos kryptis čia nėra itin išskiriama, bet kartu kiekvienai temai ar problemai 
dėmesio skiriama proporcingai jos reikšmei ir svarbai Europos integracijos proce- 
se. Apskritai visus šiame enciklopediniame žinyne aiškinamus terminus būtų gali- 
ma suskirstyti į keletą didesnių teminių blokų: a) Europos integracijos pobūdis, 
b) ES istorija; c) ES struktūra; d) ES institucijos ir sprendimų priėmimas; d) ES 
teisė; e) ES bendroji rinka; f) ES ekonominė ir pinigų sąjunga, g) ES politikos kryptys 
ir programos; h) ES santykiai su kitomis valstybėmis; i) ES plėtra. Atitinkamai ir 
sąvokos bei terminai buvo atrenkami taip, kad būtų kuo išsamiau atskleista kiek- 
vieno iš nurodytų blokų tematika. 

Dėl gana bendro leidinio pobūdžio akivaizdžiai išsiplečia ir jo panaudojimo bei 
taikymo galimybės. Knyga yra skiriama Lietuvos plačiajai visuomenei, t. y. tiek tiems, 
kurie dirba Lietuvos integracijos į ES srityje, tiek tiems, kurių studijos siejasi su Eu- 
ropos Sąjunga ar kurie dėl kitų priežasčių domisi Europos integracija. Viena ver- 
tus, ši knyga gali būti naudinga ir netgi tapti parankine daugeliui įvairių sričių spe- 
cialistų, savo darbe vienaip ar kitaip susiduriančių su Europos Sąjunga ir jos insti- 

tucijomis. Antra vertus, leidinys gali būti tarsi Europos integracijos „pradžiamoks- 
lis“ tiems, kurie dar tik pradeda pažintį su Europos Sąjunga. Šiuo atveju, žinoma, 
pateikiamus aiškinimus patartina studijuoti ne pagal abėcėlę, bet pagal dalykinėje 
rodyklėje nurodytus teminius blokus. 

Žinynas yra kolektyvinis darbas, tad skaitytojas be vargo pastebės autorių, sti- 
liaus ir mąstysenos skirtumus, kurių redaktoriai nesistengė eliminuoti. Vis dėlto tai 
buvo intensyviai bendradarbiaujančių vienminčių kolektyvas, kurį vienijo siekis pa- 
rengti kiek įmanoma kokybiškesnį leidinį. Todėl šį žinyną galima laikyti ir svarbiu 
įnašu į lietuviškosios Europos integracijos terminijos tobulinimą. Autoriai nepre- 
tenduoja į galutinį žodį dėl daugelio terminų vertimo į lietuvių kalbą, bet laikosi 
dviejų principinių nuostatų. Pirma, yra netoleruotina praktika, kai galutiniai spren- 
dimai priiminėjami „už uždarų durų“, ignoruojant specialistų nuomonę ir jos ne- 
paisant. Antra, geriausias sprendimas gimsta ginče, todėl žinyne racionalumas yra 
vertinamas labiau negu aklas visada atsiliekančių nuo gyvenimo tempo taisyklių 
laikymasis. 

Kadangi kai kurie terminai tebėra nenusistovėję ir dėl jų galutinės formos dar 
ilgai bus ginčijamasi, skaitytojas prie daugelio žinyne apibūdinamų terminų ras ir 
jų anglišką, prancūzišką bei vokišką atitikmenį. Taigi jis galės savotiškai „pasitreni- 
ruoti“ prieš pradėdamas skaityti su Europos integracija susijusius tekstus užsienio 
kalbomis, o besiginčijantys ekspertai galės be didelio vargo suvokti, apie kokį ter- 
miną kalbama. 

Nors šis leidinys ir pretenduoja į enciklopedinį žinyną, vis dėlto buvo siekiama 
išvengti kai kurių tokiems leidiniams būdingų dalykų. Pavyzdžiui, buvo vengiama 
įvairių santrumpų ir kitokių ne iškart suprantamų ženklų. Kiekviena tekstuose var- 
tojama santrumpa yra atskirai įtraukiama ir paaiškinama, todėl skaitytojui nerei- 
kės vartyti knygos ar spėlioti, ką vienas ar kitas sutrumpinimas reiškia. Vienintelė 
išimtis - tai santrumpos EB ir ES, kurių rasime beveik kiekvieno termino paaiški- 
nime, tačiau skaitytojas turbūt lengvai atspės, kad ten kalbama apie Europos Ben- 
driją arba apie Europos Sąjungą. Be to, reikėtų paminėti, kad pasikeitus EB steigi- 
mo ir ES sutarčių straipsnių numeracijai žinyne minimų straipsnių numeriai taip 
pat yra atitinkamai pakeisti. 

Skaitytojui turėtų būti naudingi ir nedideli į knygą įdėti priedai: a) abėcėlinė ir 
teminė rodyklės; b) svarbiausios Europos integracijos datos; c) naudotos ir papil- 
domos literatūros sąrašas. 

Baigiant pratarmę belieka padėkoti visiems, be kurių pastangų ir triūso šis leidi- 
nys nebūtų išvydęs dienos šviesos. Visų pirma padėkos nusipelno Europos $Sąjun- 
gos PHARE programa, be kurios finansinės paramos šitokį leidinį parengti ir pa- 
skelbti būtų neįmanoma. Atskirai norėtųsi padėkoti kolegoms Florianui Setzenui ir 
Rasai Rudzkytei, kurie padėjo surasti ir patikrino terminų vokiškus atitikmenis, bei 
Astai Rusakevičienei, kruopščiai sutikrinusiai prancūziškus terminus. 


Gediminas Vitkus 


PRATARMĖ ANTRAJAM LEIDIMUI 


Autoriams visada malonu sužinoti, kad jų parengta knyga skaitytojams yra 
naudinga ir kad leidykla pageidautų išleisti naują jos leidimą. Kaip tik tokią ži- 
nią 2000 m. rudenį ir teko išgirsti iš leidyklos „Eugrimas“ direktorės Eugenijos 
Petrulienės lūpų. Deja, kartu su džiaugsmu dėl atsivėrusios galimybės išleisti ant- 
rąjį žinyno leidimą knygos autorius užgriuvo ir netikėtos atsakomybės našta. 

Europos Sąjunga (ES) keičiasi labai greitai, ir per pastaruosius dvejus metus įvy- 
ko daug svarbių permainų, susijusių visų pirma su tuo, kad ES intensyviai rengiasi 
priimti naujas nares. Viena vertus, 2000 m. pabaigoje Nicoje po ilgų ir sekinančių 
derybų Europos viršūnių taryba susitarė dėl tokio ES institucijų pertvarkymo, kuris 
leistų ilgainiui į ES priimti tam pasirengusias valstybes kandidates. Kita vertus, in- 
tensyvios derybos dėl narystės ES prasidėjo net su dvylika valstybių kandidačių, tarp 
kurių yra ir Lietuva. Pagaliau iš tikrųjų pradėjo ryškėti mūsų ir kitų valstybių kan- 
didačių narystės ES perspektyva. Visateisė narystė su savo teisėmis ir įsipareigojimais 
nebe už kalnų. Galiausiai šiandien akivaizdu, kad ES, jau pasiryžusi esminėms re- 
formoms, pradeda galvoti ir apie raidos perspektyvą. 2004 m. numatoma surengti 
naują ES valstybių tarpvyriausybinę konferenciją, skirtą tolesniems ES tobulinimo 
žingsniams, apie kuriuos jau kuris laikas viešai diskutuoja ES valstybių politikai. 

Tad esant tokiam permainingam kontekstui žinyno rengėjams pasirodė, kad būtų 
neatleistina tiesiog imti ir perspausdinti 1999 m. parengtą leidinį. Visų pirma buvo 
nutarta palūkėti labai svarbių Nicos sprendimų ir tik po to peržiūrėti žinyną ir pa- 
pildytį jį naujais terminais ar paaiškinimais. Pagaliau visiems autoriams, kad ir kaip 
užsiėmusiems, teko peržvelgti ir kiekvieną savo jau anksčiau parengtą termino pa- 
aiškinimą ir įtraukti reikalingas pataisas, atspindinčias per pastaruosius dvejus me- 
tus ES įvykusias permainas. Žinoma, pasistengta nepraleisti progos ir pataisyti pir- 
majame leidime įsivėlusias klaidas bei netikslumus. 

Taigi antrajame žinyno leidime skaitytojai ras jau 256 sąvokų ar terminų, su- 
sijusių su ES ir jos veikla bei Lietuvos narystės perspektyva, paaiškinimus ir net 
106 papildomas nuorodas, kurios padės lengviau susirasti dominančio termino ar 
sąvokos paaiškinimą. Šiaip žinyno struktūra liko nepakitusi, todėl skaitytojams vėlgi 
galima rekomenduoti pasinaudoti atnaujintomis abėcėlinėmis ir teminėmis rodyk- 
lėmis, o tiems, kurie nori ir gali dar labiau gilintis, turėtų padėti pridedamas lite- 
ratūros sąrašas. 

Norėtųsi padėkoti Europos komiteto prie Lietuvos Respublikos Vyriausybės Vi- 
suomenės informavimo skyriui ir viešajai įstaigai Vertimo, dokumentacijos ir infor- 
macijos centrui už tai, kad šios institucijos parodė nuoširdų suinteresuotumą ir nu- 
sprendė paremti Europos Sąjungos enciklopedinio žinyno antrojo leidimo rengimą. 


Gediminas Vitkus 

PRATARMĖ TREČIAJAM LEIDIMUI 


Nuo 2002 metų, kai dienos šviesą išvydo antrasis šio žinyno leidimas, prabėgo 
sudėtingas ir permainingas penkmetis. Žinoma, Europos Sąjunga (ES) per tą laiką 
nepasikeitė neatpažįstamai, vis dėlto tokie įvykiai, kaip didžioji plėtra į rytus, dėl 
kurios ES valstybių narių padaugėjo beveik dvigubai, arba ilgi, sunkūs ir esmines 
permainas žadantys debatai dėl konstitucinės reformos bei nesėkmė ratifikuojant 
Sutartį dėl Konstitucijos Europai negalėjo nepaveikti ES savivokos, institucinės struk- 
tūros ir įvairiomis kryptimis vykdomos vidaus ir užsienio politikos. 

Todėl suprantama, kad atėjo laikas peržiūrėti mūsų enciklopedinį leidinį. Tie- 
są pasakius, atnaujintas leidinys galėjo pasirodyti jau prieš porą metų, bet jo su- 
darytojas ir autoriai norėjo, kad jis pernelyg greitai neprarastų aktualumo vien dėl 
to, kad iki tol Europos Sąjungą krėtė tikra reformų karštligė. Todėl tik šiemet ga- 
lutinai paaiškėjus, kad Sutarties dėl Konstitucijos Europai ratifikavimo procesas 
nebebus tęsiamas, pagaliau buvo apsispręsta leidinio peržiūros nebeatidėlioti. 

Tai, kas šio žinyno pirmojo ir antrojo leidimų pratarmėse pasakyta apie jo po- 
būdį ir paskirtį, tinka ir trečiajam leidimui, tik jame atsispindi permainos, įvyku- 
sios ES dėl beprecedentės jos plėtros ir naujų politikos pokyčių. Dėl to reikėjo per- 
žiūrėti, papildyti ar net perrašyti nemažai žinyno straipsnių, jį papildyti ir naujais 
terminų aprašymais, paaiškinimais, taip pat atsisakyti tų tekstų, kurie dėl įvykusių 
permainų nebėra aktualūs. 

Nors lietuvių kalba tapo viena iš 23 ES oficialiųjų kalbų, o lietuviška ES ter- 
minija gerokai patobulėjo, žinyne paliekamas visų terminų vertimas į anglų, pran- 
cūzų ir vokiečių kalbas. Esu įsitikinęs, kad ši informacija yra ir bus pravarti vi- 
siems, kurie studijuoja Europos integraciją. Kita vertus, kadangi jau pripratome 
ir išmokome skaityti nelietuviškas pavardes, parašytas originalo kalba, šiame lei- 
dime yra atsisakyta angliškų, prancūziškų, vokiškų ir kitų lotyniškus rašmenis var- 
tojančių kalbų pavardžių adaptavimo. 

Baigiant šią trumpą pratarmę telieka patikslinti, kad trečiajame žinyno leidime 
skaitytojai ras 251 sąvokų arba terminų, susijusių su ES bei jos veikla ir Lietuvos na- 
rystės perspektyva, paaiškinimą ir 107 papildomas nuorodas, kurios padės lengviau 
susirasti juos dominančio termino arba sąvokos paaiškinimą. Kaip ir ankstesniuose 
leidimuose, skaitytojams pravers dalykinė ir raidinė rodyklės bei nauja dvikalbė 
rodyklė, kurioje abėcėlės tvarka pateikiami ir terminai anglų bei prancūzų kalbomis. 


2007 m. lapkritis Gediminas Vitkus 


Abipusis pripažinimas 11 


Asirusis PRIPAŽINIMAS (angl. mu- 
tual recognition, pranc. reconnaissance mu- 
tuelle, vok. gegenseitige Anerkennung) — Tei- 
singumo Teismo suformuluota ir laisvam 
prekių judėjimui taikoma taisyklė, kad 
kiekviena prekė, legaliai pardavinėjama 
vienoje valstybėje narėje, turi būti taip pat 
laisvai pardavinėjama ir kitose valstybėse 
narėse. 

Prekybos tarp Europos Bendrijos vals- 
tybių muitus pavyko panaikinti gana grei- 
tai (1968 m. liepos 1 d.), tačiau paaiškėjo, 
kad daugiausia problemų kelia ne muitai, 
bet vadinamosios netarifinės kliūtys, pa- 
prastai skirstomos į technines, fizines ir fis- 
kalines. Tai gali būti sanitariniai arba sau- 
gumo technikos reikalavimai, prie kurių 
nacionaliniai gamintojai yra pripratę, bet 
kurie tampa sunkiai įveikiamomis kliūtimis 
kitų EB valstybių gamintojams. Formaliai 
tokio pobūdžio kliūtys uždraustos Europos 
ekonominės bendrijos steigimo (Romos) 
sutartyje, tačiau netarifinės kliūtys įgyja to- 
kius įvairius pavidalus ir jų yra tiek daug, 
kad neįmanoma visų konkrečiai apibūdin- 
ti. Jas šalinti kliudė ir tai, kad Romos su- 
tartyje nebuvo pateiktas netarifinių kliūčių 
apibrėžimas. Tai vėliau padarė Teisingumo 
"Teismas, kiekvieną priemonę, trukdančią 
vidaus rinkai veikti, paskelbęs neteisėta. 
Ypač svarbus buvo Teisingumo Teismo 
sprendimas Cassis de Dijon byloje. Joje jis 
ir suformulavo abipusio pripažinimo prin- 
cipą, pagal kurį, jei koks nors gaminys vie- 
noje valstybėje narėje laikomas saugiu ir 
nekenksmingu sveikatai, tokiu jis turėtų 
būti laikomas ir kitose valstybėse narėse. 
Tai reiškia, jog Vokietija negali pasakyti, 
kad, pavyzdžiui, pagal Vokietijos sanitari- 
jos normas negalima vartoti prancūziškų 


žąsų kepenėlių ir drausti jas įvežti į Vokie- 
tiją, nors Prancūzijoje jomis prekiauti lei- 
džiama. 

Šią taisyklę galima laikyti specifiniu tei- 
sės derinimo metodu, nors tiksliau jis api- 
brėžtinas kaip tam tikra priemonė, skirta 
prekybos kliūtims tarp ES valstybių šalinti 
ir atitinkamai bendrajai rinkai įgyvendin- 
ti. Šis principas buvo ypač svarbus vykdant 
bendrosios rinkos programą, nes leido 
išvengti milžiniško atskirų valstybių tech- 
ninių ir kitų taisyklių suderinimo darbo. 
Vėliau jis buvo įtrauktas į 1986 m. pasi- 
rašytą Suvestinį Europos aktą. Vadovau- 
jantis šiuo principu buvo priimami nauji 
Bendrijų teisės aktai, pavyzdžiui, 1988 m. 
direktyva dėl abipusio aukštojo mokslo di- 
plomų pripažinimo. 

Taip pat žr. BENDROJI RINKA, BEN- 
DROSIOS RINKOS PROGRAMA, CASSIS DE 
DuoON BYLA. 

Klaudijus Maniokas 


AcoulIs žr. BENDRIJOS TEISYNAS. 


ACOUISs COMMUNAUTAIRE ži. BENDRI- 
JOS TEISYNAS. 


ADENAUER Konrad (1876-1967) - pir- 
masis Vokietijos Federacinės Respublikos 
kancleris (1949-1963), tvirtas Europos in- 
tegracijos, grindžiamos Vokietijos ir Pran- 
cūzijos susitaikymu, šalininkas. XX a. tre- 
čiajame dešimtmetyje buvo Paneuropos są- 
jungos narys. 1945 m. tapo Krikščionių de- 
mokratų sąjungos lyderiu. Vadovavo Vo- 
kietijos delegacijai 1948 m. Europos kon- 
grese Hagoje. Jam būnant kancleriu pa- 
grindinis užsienio politikos tikslas buvo at- 
kurti ir suvienyti Vokietiją. Adenaueris dė- 
jo daug pastangų, kad Vakarų Vokietija 

taptų atsakinga, patikima ir lygiateise Va- 
karų valstybių partnere. 1952 m. jis atme- 
tė SSRS pasiūlymą suvienyti Vokietiją bei 
paversti ją neutralia valstybe ir atidavė pir- 
menybę glaudiems gynybos ir saugumo ry- 
šiams su JAV. Palaikė visus Europos vals- 
tybių žingsnius glaudesnės integracijos link, 
atvedusius į Europos ekonominės bendri- 
jos įsteigimą. Po 1958 m. užmezgė artimus 
santykius su Prancūzijos prezidentu Char- 
les'iu de Gaulle'iu. 1963 m. dvišalė šių 
valstybių draugystės sutartis padėjo pagrin- 
dus Prancūzijos ir Vokietijos bendradarbia- 
vimui, ilgam nulėmusiam Europos Bendri- 
jų plėtrą ir veiklą. 

Taip pat žr. PRANCŪZIJOS IR VOKIE- 
TIJOS BENDRADARBIAVIMAS. 


Rimantas Grikienis 


AFRIKOS, KARIBŲ JūROS, RAMIOJO 
VANDENYNO VALSTYBIŲ IR ES SANTYKIAI 
žr. AKR VALSTYBĖS. 


AGENTŪROS (angl. agencies, pranc. les 
agences, vok. die Agenturen) - Europos Są- 
jungos įsteigtos ir pagal Europos teisę vei- 
kiančios specializuotos viešosios įstaigos. 
Agentūros steigiamos tam tikriems kon- 
kretiems techninio ar mokslinio pobūdžio 
uždaviniams vykdyti. ES institucijos yra nu- 
matytos Europos Bendrijų steigimo ir Eu- 
ropos Sąjungos sutartyse, 0 agentūrai 
įsteigti pakanka antrinės teisės akto (reg- 
lamento, sprendimo ar bendro veiksmo). 
Šiuo metu yra įsteigta jau daugiau kaip 30 
įvairių agentūrų. Trys iš jų atlieka su ES 
bendra užsienio ir saugumo politika 
(BUSP) susijusias užduotis (ES antrojo 
ramsčio sritis), dar trys padeda koordinuo- 
ti policijos ir teismų bendradarbiavimą 


baudžiamosiose bylose (ES trečiojo rams- 
čio sritis). Visos kitos agentūros vykdo už- 
duotis, priskirtas ES pirmajam ramsčiui, 
Bendrijos veikimo sričiai. Tarp jų yra ir va- 
dinamosios vykdomosios įstaigos, papras- 
tai steigiamos tam tikram nustatytam lai- 
kotarpiui, kurioms pavedamos vienos ar 
kelių Bendrijos programų valdymo užduo- 
tys. 

Toliau glaustai pateikiami visų agentū- 
rų aprašymai (skliausteliuose nurodyta ofi- 
ciali pavadinimo santrumpa, įsteigimo da- 
ta ir buveinė): 

+ Europos profesinio mokymo plėtros cen- 
tras (Cedefop, 1975, Salonikai, Graiki- 
ja). Jo tikslas - skatinti profesinį ir nuo- 
latinį mokymą Bendrijoje; 

+ Europos gyvenimo ir darbo sąlygų geri- 
nimo fondas (EUROFOUND, 1975, 
Dublinas). Skleisdamas vidutinės ir il- 
galaikės trukmės darbo sąlygų gerini- 
mo idėjas, siekia gerinti socialinį dia- 
logą Europoje; 

+ Europos aplinkos agentūra (EEA, 1990), 
Kopenhaga). Renka ir platina objekty- 
vią, patikimą ir palyginamą informaci- 
ją apie Europos aplinkos būklę; 

+ Europos mokymo fondas (ETF, 1990, 
Turinas, Italija). Pagrindinis jo tikslas — 
remti profesinio mokymo sistemas ES 
šalyse partnerėse, ypač Pietryčių ir Ry- 
tų Europos bei Viduržemio jūros regio- 
no valstybėse, teikti techninę paramą 
TEMPUS, PHARE, MEDA ir TACIS 
programoms; 

+ Europos vaistų agentūra (EMEA, 1993, 
Londonas). Svarbiausia įstaiga, verti- 
nanti naujus medicinos ir veterinarijos 
produktus ir jų veikimą ES teritorijo- 
je. Jos išvadomis Komisija remiasi iš- 


Agentūros 


duodama leidimą prekiauti medika- 
mentais; 

Europos narkotikų ir narkomanijos ste- 
bėjimo centras (EMCDDA, 1993, Lisa- 
bona). Renka ir platina objektyvią, 
patikimą ir palyginamą informaciją 
apie narkotikus ir dėl jų kylančias 
problemas; 

Vidaus rinkos derinimo tarnyba (prekių 
ženklams ir pramoniniam dizainui) 
(OHIM, 1994, Alikantė, Ispanija). Viso- 
je ES teritorijoje registruoja Bendrijos 
prekių ženklus ir pramoninį dizainą; 
Bendrijos augalų veislių tarnyba (CPVO, 
1994, Anžė, Prancūzija). Bendrijoje re- 
gistruoja ir saugo naujų veislių pramo- 
ninės nuosavybės teises; 

Europos darbuotojų saugos ir sveikatos 
agentūra (EU-OSHA, 1994, Bilbao, Is- 
panija). Renka ir platina informaciją 
apie socialinę politiką ES valstybėse; 
Europos Sąjungos įstaigų vertimo cen- 
tras (CdT, 1994, Liuksemburgas). Tei- 
kia vertimo paslaugas ES agentūroms, 
taip pat ir kitoms organizacijoms bei 
institucijoms; 

Europos rekonstrukcijos agentūra (EAR, 
1999, Salonikai, Graikija). Įsteigta vie- 
toje specialaus Komisijos padalinio, 
kuris rūpinosi Kosovo atkūrimu ten pa- 
sibaigus karo veiksmams. Rengia atkū- 
rimo ir pabėgėlių grįžimo programas, 
skirtas Kosovui bei kitoms buvusiosios 
Jugoslavijos dalims; 

Europos aviacijos saugos agentūra 
(EASA, 2002, Kelnas, Vokietija). Jai 
tenka svarbus vaidmuo įgyvendinant 
ES strategiją, kuria siekiama palaiky- 
ti vienodai aukštą civilinės aviacijos 
saugos lygį visoje ES ir jį kelti. Teikia 
specializuotus techninius duomenis 

Komisijai, padeda rengti įvairių sričių 
aviacijos saugos taisykles ir sudaryti 
tarptautinius susitarimus. Be to, jai pa- 
tikėtos ir tam tikros vykdomosios funk- 
cijos; 

Europos jūrų saugumo agentūra (EMSA, 
2002, Lisabona). Padeda Komisijai ir 
valstybėms narėms užtikrinti jūrų sau- 
gumą ir mažinti laivų keliamą taršą, pri- 
žiūri, kad ES teisės aktai būtų tinkamai 
taikomi, remia valstybių narių bendra- 
darbiavimą; 

Europos maisto saugos tarnyba (EFSA, 
2002, Parma, Italija). Teikia nepri- 
klausomas mokslines konsultacijas vi- 
sais maisto saugos klausimais, įskai- 
tant gyvūnų sveikatą ir gerovę, auga- 
lų apsaugą. Su ja taip pat derinami 
mitybą reglamentuojantys Bendrijos 
teisės aktai; 

Europos geležinkelio agentūra (ERA, 
2004, Valansjenas ir Lilis, Prancūzija). 
Jos užduotis — gerinti ES geležinkelių 
saugą ir sąveiką; 

Europos ligų prevencijos ir kontrolės 
centras (ECDC, 2004, Stokholmas). Pa- 
deda tobulinti apsaugos nuo infekcinių 
ligų priemones, taip pat, bendradar- 
biaudamas su valstybių narių sveikatos 
priežiūros įstaigomis, siekia visoje ES 
stiprinti ir plėtoti ligų priežiūros ir iš- 
ankstinio perspėjimo sistemas; 
Europos operatyvaus bendradarbiavimo 
prie ES valstybių narių išorės sienų val- 
dymo agentūra (FRONTEX, 2004, Var- 
šuva). Koordinuoja valstybių narių 
operatyvų bendradarbiavimą išorės 
sienų valdymo srityje, padeda joms 
mokyti sienų apsaugos pareigūnus, 
teikia reikiamą techninę ir mokslinę 
pagalbą, 

Europos tinklų ir informacijos apsaugos 
agentūra (ENISA, 2004, Heraklionas, 
Graikija). Padeda valstybėms narėms, 
ES institucijoms ir verslo bendruome- 
nei tinklų ir informacijos saugumo sri- 
tyje vykdyti prevencinę veiklą, spręsti 
problemas ir į jas reaguoti; 

Europos pasaulinės navigacijos palydo- 
vų sistemos priežiūros institucija (EGSA, 
2004, Briuselis). Jos užduotis — admi- 
nistruoti viešuosius interesus, susijusius 
su Europos pasaulinės navigacijos paly- 
dovų sistemos (GNSS) programomis, ir 
vykdyti tų programų priežiūrą; 
Bendrijos žuvininkystės kontrolės agen- 
tūra (CFCA, 2005, Vigas, Ispanija, lai- 
kinai veikia Briuselyje). Užtikrina vie- 
nodą ir veiksmingą bendros žuvininkys- 
tės politikos taisyklių laikymosi kontro- 
lę visoje ES ir koordinuoja taisyklių 
įgyvendinimo veiklą; 

Europos cheminių medžiagų agentūra 
(ECHA, 2007, Helsinkis). Siekia viso- 
je ES užtikrinti nuoseklų cheminių me- 
džiagų valdymą, teikia technines bei 
mokslines konsultacijas, rekomendaci- 
jas ir informaciją apie chemines me- 
džiagas; 

Europos pagrindinių teisių agentūra 
(FRA, 2007, Viena). Agentūros tiks- 
las — teikti pagalbą Bendrijos ir valsty- 
bių narių institucijoms bei valdžios 
įstaigoms, dalytis su pagrindinėmis tei- 
sėmis susijusia patirtimi įgyvendinant 
Bendrijos teisę. Sukurta buvusio Euro- 
pos rasizmo ir ksenofobijos kontrolės 
centro (EUMC,), įsteigto 1997 m., pa- 
grindu. Centras rinko ir platino objek- 
tyvią, patikimą ir palyginamą informa- 
ciją apie rasizmo bei ksenofobijos ap- 
raiškas ir jų padarinius Europoje. 


Vykdomosios įstaigos: 


Konkurencingumo ir inovacijų vykdomo- 
ji įstaiga (EACI, 2005, Briuselis). Ad- 
ministruoja pagal programą „Pažangi 
energetika Europai“ finansuojamus 
projektus ir renginius, skleidžia su- 
kauptas praktines Žinias ir geriausios 
patirties pavyzdžius. Nuo 2008 m. taip 
pat administruos su ekologinėmis nau- 
jovėmis susijusias iniciatyvas ir progra- 
mą „Marco Polo“. Numatyta, kad įstai- 
ga veiks iki 2015 m. Anksčiau buvo va- 
dinama Pažangios energetikos vykdomą- 
ja įstaiga (IEEA), 

Visuomenės sveikatos programos vykdo- 
moji įstaiga (PHEA, 2005, Liuksembur- 
gas). Atsakinga už Komisijos daugia- 
metės Visuomenės sveikatos progra- 
mos įgyvendinimą, veiks iki 2011 m.; 
Švietimo, garso ir vaizdo bei kultūros 
vykdomoji įstaiga (EACEA, 2006, Briu- 
selis). Jos užduotis — įgyvendinti dau- 
giau kaip 15 Bendrijos finansuojamų 
programų dalis ir priemones, susijusias 
su švietimu ir mokymu, aktyvia pilieti- 
ne veikla, jaunimu, garsu ir vaizdu bei 
kultūra. 


BUSP agentūros: 


Europos gynybos agentūra (EDA, 2004, 
Briuselis). Tobulina ES gynybos pajė- 
gumus, ypač krizių valdymo srityje, 
skatina ES bendradarbiavimą ginkluo- 
tės srityje, siekia stiprinti ES gynybos 
pramoninį bei technologinį pagrindą ir 
sukurti konkurencingą Europos gyny- 
bos įrangos rinką. 

Europos Sąjungos palydovų centras 
(EUSC, 2002, Torechonas, Ispanija). 
Analizuoja ir teikia informaciją, gautą 
iš kosminės erdvės stebint Žemę užfik- 

savus vaizdus, padeda ES priimti 
sprendimus BUSP srityje. 

Europos Sąjungos saugumo studijų ins- 
titutas (ISS, 2002, Paryžius). Instituto 
tikslas — remti strategines diskusijas 
bendro Europos saugumo klausimais, 
užtikrinti kuo geresnę Europos spren- 
dimus priimančių asmenų ir neoficia- 
lių specialistų sąveiką. 


Policijos ir teisminio bendradarbiavimo 
baudžiamosiose bylose agentūros: 

+ Europos policijos biuras, arba Europo- 

las (EUROPOL, 1992, Haga). Padeda 
ES valstybėms narėms glaudžiau ir 
veiksmingiau bendradarbiauti kovojant 
su tarptautiniu organizuotu nusikalsta- 
mumu ir vykdyti jo prevenciją. 
Europos policijos koledžas (CEPOL, 
2000, Bramshilas, Jungtinė Karalystė). 
Padeda rengti vyresniuosius policijos 
pareigūnus, stiprina valstybių narių 
institucijų ir organizacijų bendradar- 
biavimą, taip pat siekia nustatyti ben- 
drą ES požiūrį į tarptautines proble- 
mas, kylančias valstybėms narėms ko- 
vojant su nusikalstamumu, vykdant nu- 
sikaltimų prevenciją, palaikant viešą- 
ją tvarką ir užtikrinant visuomenės 
saugumą. 
Europos teisinio bendradarbiavimo ins- 
titucija, arba Eurojustas (EUROJUST, 
2002, Haga). Siekia valstybių narių 
kompetentingų institucijų veiklą kovo- 
jant su sunkiais tarptautinio masto ir 
organizuotais nusikaltimais daryti 
veiksmingesnę, skatina ir tobulina iki- 
teisminio tyrimo ir baudžiamojo perse- 
kiojimo koordinavimą, valstybėms na- 
rėms teikia teisinę pagalbą. Glaudžiai 
bendradarbiauja su Europolu. 


Nors savo dydžiu ir tikslais labai ski- 
riasi, agentūrų struktūra ir veiklos meto- 
dai turi bendrybių. Agentūrai paprastai va- 
dovauja administracinė valdyba, kuri nu- 
stato jos veiklos kryptis, sudaro veiklos 
programą, apibrėžia turimus išteklius ir 
politikos prioritetus. Valdybai visuomet 
priklauso valstybių narių administracijos ir 
Komisijos atstovai. Valdyba skiria vykdo- 
mąjį direktorių, kuris tiesiogiai atsako už 
agentūros veiklą ir deramą jos programų 
įgyvendinimą. Be to, valdybai paprastai pa- 
deda keletas iš įvairių ekspertų sudarytų 
komitetų. Dauguma agentūrų finansuoja- 
mos iš ES biudžeto, tačiau kai kurios išsi- 
laiko pačios, imdamos užmokestį iš klien- 
tų (pvz., Bendrijos augalų veislių tarnyba 
ar ES įstaigų vertimo centras). 

2008 m. nauja Bendrijos agentūra pra- 
deda darbą ir Lietuvoje. 2006 m. gruodžio 
1 d. ES užimtumo ir socialinių reikalų mi- 
nistrų tarybos posėdyje nuspręsta, kad Eu- 
ropos lyčių lygybės institutas kitąmet įsi- 
kurs Vilniuje. Įsteigti šį institutą preten- 
davo Lietuva, Slovakija ir Slovėnija. Lie- 
tuva po Lenkijos yra antroji ES naujokė, 
kurioje įsikuria Bendrijos institucija. Ins- 
titutas kaups duomenis apie moterų ir vy- 
rų lygybę visoje Bendrijoje. Jame turėtų 
dirbti apie 30 darbuotojų. Komisija šiam 
projektui iki 2013 m. yra numačiusi skirti 
52 mln. eurų. 

Taip pat žr. EUROPOLAS. 

Rimantas Grikienis 


AKR vaLsTYBĖS — Afrikos, Karibų jū- 
ros ir Ramiojo vandenyno šalys, sudariusios 
asociacijos sutartį su Europos Sąjunga. Už- 
megzti tokius asociacijos ryšius, kurie pa- 
dėtų AKR valstybėse pagamintas prekes 
lengviau įvežti į Europos rinką, ir nustatyti 

finansinės pagalbos teikimo joms tvarką bu- 
vo numatyta jau 1957 m. Europos ekono- 
minės bendrijos (EEB) steigimo sutartyje. 
Pirmoji asociacijos sutartis (Jaundės kon- 
vencija) tarp EEB ir 18 Afrikos valstybių 
1963 m. liepos 20 d. Kamerūno sostinėje 
Jaundėje buvo pasirašyta penkeriems me- 
tams, 0 1969 m. ji buvo atnaujinta. Konven- 
ciją pasirašiusioms Afrikos valstybėms bu- 
vo leista be muitų įvežti į EEB daugumą sa- 
vo produktų, taip pat suteikta teisė gauti lė- 
šų iš Europos plėtros fondo ir paskolų iš 
Europos investicijų banko (EIB). 1975 m. 
vasario 28 d. Jaundės konvenciją pakeitė 
I Lomės konvencija, 1975 m. vasario 28 d. 
Togo sostinėje Lomėje pasirašyta su 
46 AKR valstybėmis. 1979, 1984 ir 1989 m. 
buvo pasirašytos II, III ir IV Lomės kon- 
vencijos (pastaroji - jau su 70 AKR vals- 
tybių). IV Lomės konvencija dešimt metų 
buvo pagrindinis Europos Bendrijos ben- 
dradarbiavimą ir partnerystės su besivys- 
tančiomis šalimis ryšius grindžiantis teisi- 
nis dokumentas. Pagal Lomės konvencijas 
AKR valstybėms teikta įvairiopa pagalba 
ir prekybos nuolaidos. Bendrija vienašališ- 
kai leido AKR valstybėms be apribojimų 
įvežti į ES didžiąją savo produkcijos dalį, 
išskyrus žemės ūkio produktus ir tekstilės 
gaminius. Teikiama finansinė parama bu- 
vo skirstoma per Europos plėtros fondą, fi- 
nansuojamą tiesiogiai valstybių narių, ir 
EIB dotacijas. Pagal Antrąjį finansinį kon- 
vencijos protokolą 1995-2000 m. AKR 
valstybėms suteikta 13,3 mlrd. ekiu finan- 
sinė parama. 

Pasibaigus IV Lomės konvencijos ga- 
liojimui, 2000 m. birželio 28 d. Kotonu 
(Beninas) dvidešimčiai metų buvo pasira- 
šytas naujas ES partnerystės susitarimas su 
77 AKR valstybėmis. Naujajame susitarime 


ES ir AKR valstybių prekybiniai santykiai 
reguliuojami atsižvelgiant į tolesnės AKR 
valstybių integracijos į pasaulio prekybos 
sistemą perspektyvą. Numatytas aštuonerių 
metų parengiamasis laikotarpis prieš perei- 
nant prie Pasaulio prekybos organizacijos 
(PPO) normas atitinkančių laisvosios pre- 
kybos sutarčių. Per pirmuosius penkerius 
metus buvo numatyta AKR valstybėms su- 
teikti 15,2 mlrd. eurų finansinę paramą. Ko- 
tonu susitarimas apima daugiau klausimų, 
įskaitant kovą su skurdu, Žmogaus teises, 
demokratijos plėtrą, politinį dialogą, migra- 
ciją. Už priimtų sprendimų įgyvendinimą 
atsakingos bendros AKR ir ES valstybių 
institucijos: AKR ir EB Ministrų taryba, 
Ambasadorių komitetas, AKR atstovų ir 
Europos Parlamento narių Jungtinė parla- 
mentinė asamblėja. 


Rimantas Grikienis 


AMSTERDAMO SUTARTIS — sutartis dėl 
Europos Sąjungos sutarties, Europos Ben- 
drijų steigimo sutarčių ir kai kurių su jo- 
mis susijusių aktų pataisų. Ją 1997 m. spa- 
lio 2 d. Amsterdame pasirašė Airijos, 
Austrijos, Belgijos, Danijos, Jungtinės Ka- 
ralystės, Graikijos, Ispanijos, Italijos, Liuk- 
semburgo, Nyderlandų, Portugalijos, Pran- 
cūzijos, Suomijos, Švedijos ir Vokietijos at- 
stovai. Sutartis įsigaliojo 1999 m. gegužės 
1 d. 

Amsterdamo sutartis įdiegė tokias pa- 
grindines naujoves: 

+ prieglobsčio, vizų, imigracijos ir išori- 
nių sienų kontrolės klausimai priskirti 
Bendrijos kompetencijai kaip asmenų 
judėjimo laisvės dalis (t. y. šios sritys 
perkeltos iš trečiojo Sąjungos ramsčio 
į pirmąjį); vizų klausimais sprendimai 
bus priimami kvalifikuota balsų daugu- 

ma iš karto po sutarties įsigaliojimo, o 
prieglobsčio ir imigracijos klausimais 
tokia galimybė numatyta po penkerių 
metų pereinamojo laikotarpio; 
Šengeno sutartis inkorporuota į Sąjun- 
gos teisinę sistemą ir kaip Europos tei- 
sė bus taikoma trylikoje valstybių na- 
rių; Šengeno sutartyje numatytos insti- 
tucijos inkorporuojamos į ES instituci- 
jų sistemą, tuo tarpu Airijai, Danijai ir 
Jungtinei Karalystei palikta savo sienų 
kontrolės teisė; 

numatyta sustiprinti policijos ir muiti- 
nių teisinį bei administracinį bendra- 
darbiavimą baudžiamųjų reikalų srity- 
je, ypač kovojant su organizuotu nusi- 
kalstamumu, terorizmu, neteisėtu ŽmoO- 
nių gabenimu, nusikaltimais, padarytais 
vaikams, narkotikų ir ginklų kontra- 
banda, korupcija ir piktnaudžiavimais; 
patikslintos Europolo operatyvinės 
funkcijos; numatytas nuoseklus teisės 
derinimas kai kuriose baudžiamosios 
teisės srityse (pvz., dėl kovos su orga- 
nizuotu nusikalstamumu, terorizmu, 
narkotikais); 

pasikeitus Jungtinės Karalystės pozici- 
jai, Socialinės politikos protokolas in- 
korporuotas į pagrindinį EB steigimo 
sutarties tekstą; daugiau dėmesio skir- 
ta nuostatoms dėl užimtumo ir socia- 
linės politikos koordinavimo, taip pat 
dėl moterų ir vyrų lygių galimybių, gy- 
venimo aplinkos kokybės, sveikatos ap- 
saugos, vartotojų teisių; 

numatytos nuostatos, didinančios ben- 
dros užsienio ir saugumo politikos 
(BUSP) vykdymo nuoseklumą, ir nau- 
ja BUSP priemonė - bendroji strategi- 
ja, kurią ES užsienio politikai tam tik- 
ru klausimu nustato Europos Vadovų 


Taryba; numatyta įsteigti vyriausiojo 
įgaliotinio bendrai užsienio ir saugumo 
politikai pareigybę, kurią užims Tary- 
bos generalinis sekretorius, taip pat 
Politikos planavimo ir greitojo reaga- 
vimo padalinį Tarybos sekretoriate; nu- 
matytas glaudesnis bendradarbiavimas 
su Vakarų Europos Sąjunga, o huma- 
nitarinės ir gelbėjimo operacijos, taikos 
palaikymo misijos, krizių valdymas ver- 
tinami kaip Sąjungos saugumo politi- 
kos aspektai; bendroje užsienio ir sau- 
gumo politikoje numatyta konstrukty- 
viojo (pozityviojo) susilaikymo galimy- 
bė, reiškianti, kad pavienė valstybė gali 
neprisidėti prie kurio nors BUSP veiks- 
mo, tačiau turi pripažinti ES veikimo 
teisę ir nesinaudoti veto teise; numa- 
tyta ir galimybė kai kuriuos BUSP 
sprendimų įgyvendinimo klausimus 
spręsti kvalifikuota balsų dauguma; 
Mastrichto sutartyje nųmatytų subsidia- 
rumo ir proporcingumo principų taiky- 
mas detalizuotas atskirame protokole; 
išplėstos Europos Parlamento (EP) tei- 
sės ES teisės aktų leidybos procese — 
numatyta daugiau bendro sprendimo 
taikymo sričių; supaprastintos ir palik- 
tos tik trys pagrindinės procedūros: 
bendras sprendimas, pritarimas, kon- 
sultacija; numatyta, kad EP narių ne- 
turi būti daugiau kaip 700; 

Komisijos pirmininko kandidatūrai tu- 
ri pritarti EP; Komisijos pirmininkui su- 
teikta daugiau teisių Komisijos sudėties 
formavimo ir vadovavimo jai atžvilgiu; 
patikslintos ir išplėstos Teisingumo Tkis- 
mo bei Audito Rūmų funkcijos; 
įvestos nuostatos dėl galimybės glau- 
džiau ir lanksčiau bendradarbiauti; 
valstybėms narėms, norinčioms veikti 

intensyviau, numatytos sąlygos tai da- 

ryti nelaukiant visų apsisprendimo; pa- 

vyzdžiui, bet koks bendradarbiavimas 
turėtų apimti ne mažiau nei pusę ES 
valstybių narių, juo turi būti siekiama 

ES tikslų, jis turi nedaryti poveikio 

Bendrijos teisynui; jis taip pat negali- 

mas Bendrijos išimtinės kompetencijos 

srityse, ES pilietybės klausimais ir t. t.; 

yra ir specialios normos, apibrėžian- 

čios, kaip glaudesnis bendradarbiavi- 
mas gali veikti įvairiuose ES ramsčiuo- 
se (pvz., konstruktyvusis susilaikymas 

BUSP klausimais); 

* jei nustatoma, kad valstybė narė pažei- 
džia pamatinius demokratijos princi- 
pus, galima suspenduoti tam tikras jos 
teises, taip pat ir jos atstovų teisę bal- 
suoti Taryboje. 

Amsterdamo sutartyje nepavyko iš- 
spręsti institucijų pertvarkymo klausimų, 
visų pirma jų parengimo plėtrai. Vienas iš 
sutarties protokolų numato, kad per pir- 
mąjį ES plėtimąsi Komisiją sudarytų po 
vieną narį iš kiekvienos valstybės narės, 
bet iki to laiko valstybėms, atsisakiusioms 
antrųjų komisarų, tai turėtų būti kompen- 
suojama perskaičiuojant balsus "Taryboje. 
Tad iš esmės klausimas liko atviras. Pro- 
tokolas taip pat numato, kad likus ne 
mažiau kaip metams iki to laiko, kai ES 
bus daugiau nei 20 narių, bus šaukiama 
tarpvyriausybinė konferencija sutarties 
nuostatų dėl institucijų sudėties ir veiki- 
mo nuodugniai peržiūrai. Atskirą dekla- 
raciją prie Amsterdamo sutarties pridėjo 
Belgija, Italija ir Prancūzija, kurios teigė, 
kad sutartis neatitinka užduoties iš esmės 
sustiprinti institucijas ir kad toks sustip- 
rinimas yra būtina būsimų stojimo dery- 
bų baigimo sąlyga. 


Amsterdamo sutarties, kaip ir Mast- 
richto sutarties, tekstu naudotis nėra leng- 
va, nes jis susideda iš ES ir EB steigimo 
sutarčių įvairių dalių papildymų ir pataisų. 
Kad būtų lengviau naudotis minimų sutar- 
čių tekstais, Amsterdamo sutartyje yra pa- 
tvirtinta nauja straipsnių numeracija ir pa- 
teikta buvusių bei būsimų straipsnių nume- 
rių atitikmenų lentelė. Be to, kaip pavyz- 
dys sudarytas vadinamasis konsoliduotas 
sutarčių tekstas, t. y. galiojančių ES ir EB 
steigimo sutarčių straipsnių sąvadas. 

Taip pat žr. BENDRIJOS TEISYNAS, 
EuROPOS SĄJUNGA, MASTRICHTO SU- 
TARTIS, TARPVYRIAUSYBINĖS KONFEREN- 
CIJOS. 

Rytis Martikonis 


ANGLIŲ IR PLIENO BENDRIJA žr. Eu- 
ROPOS ANGLIŲ IR PLIENO BENDRIJA. 


ANTIDEMPINGO PRIEMONĖS (angl. anti- 
dumping measures; pranc. droits antidum- 
ping; vok. Antidumpingmafnahmen) - pre- 
kybos apsaugos priemonės, įvežamoms pre- 
kėms taikomos dempingo kaina. Dempin- 
gas yra kainų diskriminacija, kadangi tuo 
pačiu metu įvairiose rinkose prekė parduo- 
dama skirtingomis kainomis. Pagal GATT 
(angl. General Agreement on Tariffs and Tra- 
de - Bendrasis susitarimas dėl muitų tarifų 
ir prekybos) taisykles dempingas reiškia, 
kad prekė eksporto rinkoje parduodama 
mažesne nei normali kaina. Paprastai nor- 
malia kaina laikoma eksportuotojo vidaus 
rinkoje parduodamos tos pačios prekės kai- 
na. Jei prekė neparduodama vartojimui vi- 
daus rinkoje, tada lyginama su eksporto į 
trečiąją šalį kaina arba prekės gamybos są- 
naudomis, prie kurių pridedamos pardavi- 
mo išlaidos ir pelno norma. 

Pagal ekonominio pagrindimo ir taiky- 
mo padarinius yra išskiriamos kelios dem- 
pingo rūšys. Ilgalaikis dempingas - tai že- 
mesnių kainų eksporto rinkose ilgalaikis 
taikymas siekiant įeiti į rinką arba padi- 
dinti rinkos dalį. Paprastai tokiais atvejais 
eksportuotojų pozicija savo rinkoje yra 
stipri (pvz., jų vardas yra plačiai žinomas 
arba jie turi gerai išplėtotą platinimo sis- 
temą), ir jie nori plėsti rinkos dalį kitose 
šalyse. Ciklinis dempingas yra eksportuo- 
jamų prekių kainos, mažesnės už jų gamy- 
bos sąnaudas, nustatymas ekonominio nu- 
osmukio metu. Paprastai tai priverčia vie- 
tinius gamintojus taip pat sumažinti savo 
kainas, ir ypač oligopolinėje rinkoje vie- 
tiniai gamintojai labai jautriai reaguoja į 
tokio pobūdžio eksporto spaudimą. Stra- 
teginis dempingas yra prekių eksportas 
mažomis kainomis (tačiau nebūtinai nuo- 
stolingomis) siekiant susilpninti vietinius 
gamintojus ar tiekėjus ir galiausiai išstum- 
ti juos iš rinkos. Pavyzdžiui, strateginiu 
dempingu buvo pavadintas naujų pramo- 
ninių Azijos šalių elektronikos prekių im- 
portas į EB, o antidempingo priemonės 
pateisintos Bendrijos interesu apsaugoti 
vietinę elektronikos pramonę. 

Antidempingo priemonės yra arba an- 
tidempingo mokesčiai, kurie sumažina 
skirtumą tarp eksporto kainos ir vidaus 
rinkoje parduodamų prekių kainos, arba 
susitarimai dėl didesnių minimalių kainų, 
kurias eksportuotojas įsipareigoja taikyti 
eksportuojamoms prekėms. Antidempingo 
priemonės taikomos pasirinktinai — kon- 
krečios įmonės produkcijai, ir jos papras- 
tai įvedamos ribotam laikotarpiui. 

EB dempingo bylas tiria Komisija. Ji 
taip pat nustato antidempingo priemonių 
dydį, kontroliuoja jų taikymą. Kad Bendri- 


ja galėtų taikyti antidempingo priemones, 
būtinos trys sąlygos: turi būti įrodyta, jog 
prekė įvežama dempingo kaina; turi būti 
įrodytas ryšys tarp dempingo ir materialių 
nuostolių, kuriuos patiria EB gamintojai; 
antidempingo priemonių taikymas turi būti 
naudingas visos Bendrijos interesams. Ta- 
čiau tai netrukdo EB būti vienai iš akty- 
viausiai taikančių antidempingo priemones 
Pasaulio prekybos organizacijos (PPO) 
narių. Pavyzdžiui, 1988-1994 m. EB taiky- 
tų antidempingo priemonių skaičius svy- 
ravo nuo 139 iki 158. Daugiausia antidem- 
pingo priemonių taikoma chemijos, meta- 
lų įrenginių ir elektronikos prekėms. Apie 
80 proc. visų antidempingo priemonių bu- 
vo nukreipta prieš Japonijos įmones. 

Antidempingo priemonių iniciatoriai 
neretai būna siekiantys apsisaugoti nuo 
konkurencijos EB gamintojai, o gana dide- 
lė laisvė, turima nustatant antidempingo 
priemonių dydį, ir tai, kad nėra veiksmin- 
go PPO priežiūros mechanizmo, skatina 
taikyti tokias priemones. EB dažnai kriti- 
kuojama dėl to, kad antidempingo priemo- 
nes taiko ne pagal GATT nustatytą jų pa- 
skirtį (t. y. nukreipia jas prieš įmones, ku- 
rios savo produkciją eksportuoja dempin- 
go kainomis, taikydamos jas kaip laikiną 
priemonę konkurentams išstumti), 0 prieš 
efektyviau gaminančius prekes užsienio 
konkurentus. Šios prekybos apsaugos prie- 
monės ne tik apriboja eksportą į EB: nors 
1995 m. antidempingo priemonės buvo tai- 
kytos tik 0,46 proc. visos į EB importuo- 
tos produkcijos, potenciali galimybė jas tai- 
kyti daro neigiamą poveikį importo augi- 
mui ir konkurencijai bendrojoje rinkoje. 

Taip pat žr. BENDRA PREKYBOS PO- 
LITIKA, PPO. 


Ramūnas Vilpišauskas 

ANTRASIS RAMSTIS žr. BENDRA UŽ- 
SIENIO IR SAUGUMO POLITIKA, RAMSTIS. 


ANTRINĖ TEISĖ žr. BENDRIJOS TEISĖ. 


APLINKOS POLITIKA (angl. environ- 
ment policy, pranc. politigue de Venviron- 
nement, vok. Umweltpolitik) - Europos 
Bendrijos politika, kuri ne tik apima kon- 
krečias Bendrijos lygmeniu nustatomas 
aplinkos normas ir standartus, bet ir yra 
integrali daugelio kitų Bendrijos politikos 
sričių plėtotės dalis. 

Aplinkos politikos tarp pagrindinių 
Europos ekonominės bendrijos steigimo 
(Romos) sutarties tikslų nebuvo. Ji išplė- 
tota gerokai vėliau, nuo XX a. septintojo 
dešimtmečio. Tokia Bendrijos kompeten- 
cijos evoliucija paaiškintina padidėjusiu 
Vakarų Europos valstybių, ypač Vokieti- 
jos, visuomenės nerimu dėl didėjančio ap- 
linkos užterštumo; tas susirūpinimas ne- 
trukus įgijo ir politinę formą. Atsirado ir 
sustiprėjo žaliųjų judėjimai, žaliųjų parti- 
jos, kurios darė spaudimą nacionalinėms 
vyriausybėms. 

Politikos formavimo šioje srityje dina- 
miką lėmė „žaliosios“ valstybės, kurios, 
priimdamos griežtas aplinkosaugos nor- 
mas, siekė, kad panašios normos būtų pri- 
imtos ir Bendrijos lygmeniu. Argumentai 
buvo ir ekonominiai: vienose valstybėse su- 
griežtinus aplinkosaugos reikalavimus, 
bendrovės galėjo perkelti gamybą į tas ša- 
lis, kuriose tokių reikalavimų nebuvo ar- 
ba jie buvo ne tokie griežti. Tai būtų prieš- 
taravę pačiai bendrosios rinkos idėjai, pa- 
grįstai vienodų „žaidimo taisyklių“ sudary- 
mu visiems Bendrijos ūkio subjektams, tad 
aplinkos politika buvo plėtojama ir kaip 
bendrosios rinkos programos papildinys. 


Didžiausią įtaką EB aplinkos politikai 
darė Vokietija. Prie jos prisidėdavo Dani- 
ja, O po paskutinio ES išsiplėtimo smarkų 
impulsą šios politikos plėtotei suteikė nau- 
josios ES narės Austrija, Suomija ir Šve- 
dija. Vokietijos aplinkosaugos srities teisės 
aktai yra daugelio šio pobūdžio EB teisės 
aktų pagrindas. 

Bendrijos teisynas šioje srityje forma- 
vosi laipsniškai. Iš pradžių teisinis veiks- 
mų joje pagrindas buvo tik Romos sutar- 
ties nuostatos dėl bendrosios rinkos ir 
tikslas gerinti gyvenimo bei darbo sąlygas. 
Remiantis tokiu gana silpnu teisiniu pa- 
grindu buvo priimti pirmieji teisės aktai: 
1967 m. Direktyva dėl pavojingų medžia- 
gų klasifikavimo, pakavimo ir ženklinimo 
etiketėmis bei 1970 m. Direktyva dėl 
triukšmo lygio. 1972 m. Paryžiuje Bendri- 
jos valstybių vadovai nusprendė inicijuoti 
plačią aplinkos programą. Nuo tada yra 
priimtos penkios veiksmų aplinkos srityje 
programos. 1986 m. Suvestiniame Euro- 
pos akte aplinkos politikai buvo suteikta 
derama teisinė bazė. Jai buvo skirta spe- 
ciali Romos sutarties dalis. Komisijos pa- 
stangomis aplinkos apsauga tapo inte- 
gralia daugelio kitų Bendrijos politikos 
sričių dalimi — nuo pramonės ar energe- 
tikos iki žemės ūkio politikos. Mastrichto 
sutartyje ši nuostata griežčiau suformuluo- 
ta. Be to, įsteigto Sanglaudos fondo pa- 
galba ekonominiu atžvilgiu mažiau išsivys- 
čiusioms šalims turėjo kompensuoti dėl 
aukštesnio lygio aplinkos standartų atsira- 
dusias išlaidas. Buvo sukonkretintas ir 
sprendimų priėmimo šioje srityje proce- 
sas: numatyta, kuriose srityse taikoma 
bendradarbiavimo, kuriose —- bendro 
sprendimo procedūra, o kur reikia vienin- 
go balsavimo. 


Asociacija 21 


Bendrijos aplinkos politika remiasi 
maždaug 250 įvairių teisinių dokumentų. 
Juos galima suskirstyti į tokias grupes: 

+ pagrindiniai bendri dokumentai; 

+ teisės aktai, susiję su gyvenamąja ap- 
linka ir gyvąja gamta; 

+ teisės aktai, susiję su oro tarša; 

+ teisės aktai, susiję su vandens tarša; 

+ teisės aktai, susiję su atliekų tvarkymu; 

+ teisės aktai, susiję su pavojingomis che- 
minėmis medžiagomis. 

Prie pirmosios grupės būtų galima pri- 
skirti direktyvą dėl pavojingų medžiagų, 
direktyvą dėl įtakos aplinkai įvertinimo 
tvirtinant ekonominius projektus, galin- 
čius turėti įtakos aplinkai, reglamentą dėl 
Europos aplinkos agentūros įsteigimo. 
Antrajai grupei priklauso, pavyzdžiui, di- 
rektyva dėl laukinių paukščių apsaugos. 
Trečiosios grupės teisės aktai turi ypač 
daug įtakos pramonės plėtrai. Iš jų pami- 
nėtini standartai, nustatantys variklinių 
transporto priemonių išmetamųjų dujų 
kiekį ir sudėtį. Šie standartai buvo ne kar- 
tą griežtinami. Kiti svarbūs šios srities tei- 
sės aktai yra oro kokybės direktyvos, ku- 
rios nustato tiek oro kokybės standartus, 
tiek leistinas teršalų išmetimo normas. 
Ketvirtosios grupės teisės aktai nustato 
vandens priemaišų, kurios laikomos pavo- 
jingomis aplinkai, normas. Priimtos direk- 
tyvos dėl geriamojo vandens, dėl tualeti- 
nėms reikmėms naudojamo vandens ir kt. 
Iš svarbiausių penktosios grupės teisės ak- 
tų paminėtinos direktyvos, reguliuojančios 
toksinių, pavojingų ir specifinių atliekų 
tvarkymą. Šeštosios grupės direktyvos 
skirtos aplinkai pavojingoms cheminėms 
medžiagoms. 

Klaudijus Maniokas 


ASAMBLĖJA žr. EuRoPos PARLA- 
MENTAS. 


ASOCIACIJA - Europos Sąjungos san- 
tykių su jai nepriklausančia šalimi forma, 
kuriai būdingi ypatingi santykiai ir kurios 
juridinis pagrindas yra Europos Bendrijos 
steigimo sutarties 310 straipsnis. Asociaci- 
jos tikslas - remti ekonominę ir socialinę 
šalies plėtotę turint tikslą padėti pasirengti 
narystei ES arba ir nekeliant tokio tikslo. 
Šis terminas vartotinas vietoje visuomenės 
informavimo priemonėse pasitaikančios 
netinkamos sąvokos „asocijuota narystė“. 

Asociacija su ES, kaip glaudžių ryšių su 
ES nustatymo priemonė, šiuo metu, galima 
sakyti, yra Europos integracijos istorijos 
reiškinys. Ji buvo taikoma besivystančioms 
ne Europos žemyno šalims, su kuriomis EB 
valstybes nares siejo ypatingi ryšiai, nusta- 
tyti dar kolonijiniais laikais, arba su svarbų 
geopolitinį vaidmenį ES vaidinančiomis 
valstybėmis (Afrikos, Karibų jūros, Ramio- 
jo vandenyno valstybės, Viduržemio jūros 
baseino šalys, tokios kaip Magrebo (Alžy- 
ras, Marokas, Tunisas) ar Mašreko (Egip- 
tas, Jordanija, Libanas, Sirija)). 

Pasibaigus šaltajam karui asociacijos 
sutartis su ES sudarė ir iš komunistinės 
priespaudos išsivadavusios Vidurio ir Ry- 
tų Europos valstybės, kurios ilgainiui pa- 
čios tapo ES narėmis. Todėl nuo to laiko 
asociacija su ES suvokiama labiau kaip 
tam tikras kelio narystės ES link etapas, 
tam tikras „prieškambaris“: jame valstybės, 
kurių politinis, ekonominis ir socialinis iš- 
sivystymo lygis gerokai atsilieka nuo ES 
valstybių lygio, rengiasi narystei derinda- 
mos savo teisę, atitinkamai koreguodamos 
ekonominę politiką ir plėtodamos savo po- 
litinę bei administracinę sistemą. Papras- 

tai tokia asociacija būna paremta nemaža 
finansine ir technine ES pagalba. 

Taip pat žr. AKR VALSTYBĖS, Aso- 
CIACIJOS SUTARTIS, EUROPOS SUTARTYS, 
VRE vVALSTYBIŲ IR ES SANTYKIAI. 

Klaudijus Maniokas 


ASOCIACIJOS INSTITUCIJOS — bendros 
Europos Sąjungos ir asocijuotosios valsty- 
bės institucijos, įsteigiamos įsigaliojus aso- 
ciacijos sutarčiai ir atsakingos už sutarties 
vykdymo priežiūrą. Paprastai pagrindinės 
institucijos nepriklausomai nuo asociacijos 
sutarties tipo yra asociacijos taryba, asocia- 
cijos komitetas ir parlamentinis komitetas. 

Asociacijos taryba — tai asociacijos ins- 
titucija, atsakinga už asociacijos sutarties 
vykdymo priežiūrą. Paprastai ji veikia mi- 
nistrų lygmeniu ir renkasi kartą per metus. 
Ją sudaro ES Tarybos, Europos Komisijos ir 
asocijuotosios valstybės vyriausybės atsto- 
vai. Asocijuotajai valstybei dažniausiai at- 
stovauja užsienio reikalų ministras. Asocia- 
cijos tarybai pakaitomis pirmininkauja Ben- 
drijos ir asocijuotosios valstybės atstovas. 
Bendrijos pusėje pirmininkauja Europos 
Tarybai tuo metu pirmininkaujančios valsty- 
bės narės atstovas. 

Asociacijos taryba nagrinėja prekybi- 
nius ir kitus ekonominius ginčus, kylančius 
vykdant sutartį, plėtoja tas sutarties sritis, 
kurios nebuvo pakankami išplėtotos per 
derybas dėl sutarties, ir sprendžia visas ki- 
tas svarbiausias problemas, kylančias dėl 
sutarties vykdymo. Jos sprendimai yra pri- 
valomi abiem šalims. Asociacijos tarybai 
vykdyti savo funkcijas padeda asociacijos 
komitetas. Be to, ji gali nuspręsti įsteigti 
bet kokį kitą specialų komitetą ar padali- 
nį, padedantį jai atlikti pareigas. Ši galimy- 
bė įgyvendinama įsteigus asociacijos pako- 


mitečius, kurie nagrinėja atskirų sričių, to- 
kių kaip žemės ūkis, teisės aktų derinimas, 
ekonomikos politika, problemas. 

Asociacijos taryba vaidina gana svarbų 
simbolinį, tačiau gana menką praktinį 
vaidmenį. Paprastai problemos sprendžia- 
mos asociacijos komiteto ir jo pakomite- 
čių lygmeniu, o asociacijos taryba tik for- 
maliai patvirtina jau priimtus sprendimus. 
Be to, užsienio reikalų ministrai progų ap- 
tarti svarbius klausimus turi kituose foru- 
muose, kurie susirenka dažniau. 

Asociacijos komitetas — tai tokia aso- 
ciacijos institucija, kuri padeda asociacijos 
tarybai atlikti savo pareigas. Paprastai jį 
sudaro Komisijos ir asocijuotosios valsty- 
bės vyriausybės vyresniųjų valstybės tar- 
nautojų lygio atstovai. Asociacijos komite- 
tas atlieka didžiąją praktinio darbo dalį. Jis 
neturi sprendimų galios, jei jos jam nede- 
leguoja asociacijos taryba. Asociacijos ko- 
mitetui savo ruožtu padeda asociacijos pa- 
komitečiai, kuriuose atskirų sričių specia- 
listai nagrinėja konkrečias problemas. Vyk- 
dant Lietuvos ir ES asociacijos sutartį bu- 
vo suformuoti devyni pakomitečiai. 

Parlamentinis komitetas — tai asociaci- 
jos institucija, kuri yra skirta Europos Par- 
lamento ir asocijuotosios valstybės parla- 
mento narių susitikimams, keitimuisi nuo- 
monėmis. Šis komitetas iš asociacijos ta- 
rybos gali pareikalauti informacijos apie 
asociacijos sutarties įgyvendinimą, teikti jai 
rekomendacijas. Jis informuojamas apie 
asociacijos tarybos sprendimus. 

Taip pat žr. ASOCIACIJA, ASOCIACIJOS 
SUTARTYS. 

Klaudijus Maniokas 


ASOCIACIJOS SUTARTIS (angl. associa- 
tion agreement, pranc. accord d'association, 

vok. Assoziierungsabkommen) - sutartis, ku- 
rią pagal Europos Bendrijos steigimo sutar- 
ties 310 straipsnį Europos Sąjunga sudaro 
su kitomis šalimis. Minėtame straipsnyje 
skelbiama, kad „Bendrija su viena ar kelio- 
mis valstybėmis ar tarptautinėmis organiza- 
cijomis gali sudaryti susitarimus, įsteigian- 
čius asociaciją, apimančią abipuses teises ir 
pareigas, bendrus veiksmus ir bendrą pro- 
cedūrą“. Kaip matyti, čia nėra apibrėžtas 
tokių sutarčių turinys. Jų sudarymo prakti- 
ka parodė, kad, palyginti su kitomis ES su- 
tartimis, jos yra plačiausios apimties ir jo- 
mis atitinkamai nustatomi glaudžiausi ryšiai 
tarp ES ir kitos šalies. Dėl šių sutarčių de- 
rasi Komisija, kuri gauna Tarybos manda- 
tą. Kad pasirašyta sutartis įsigaliotų, reika- 
lingas Europos Parlamento pritarimas. 
Pagal asociacijos sutarčių sudarymo 
tikslą galima išskirti du jų tipus: 1) plėt- 
ros asociacijos sutartys; 2) pasirengimo na- 
rystei asociacijos sutartys. Plėtros asocia- 
cijos sutarčių, sudarytų su Magrebo (Alžy- 
ras, Marokas, Tunisas) ir Mašreko (Egip- 
tas, Jordanija, Libanas, Sirija) šalimis, taip 
pat su besivystančiomis Afrikos, Karibų jū- 
ros ir Ramiojo vandenyno valstybėmis, 
tikslas — paskatinti šių šalių vystymąsi. 
Antrajai grupei priklauso sutartys, ku- 
riose paminėta asocijuotųjų valstybių na- 
rystės ES perspektyva, todėl pagrindinis jų 
tikslas yra padėti toms valstybėms tinkamai 
pasirengti narystei. Tokios sutartys buvo 
sudarytos su per antrąjį ir trečiąjį EB iš- 
plėtimą įstojusiomis Austrija, Graikija, Is- 
panija, Portugalija, Suomija, Švedija. Jos 
buvo pasirašytos ir su Kipru, Malta bei 
Turkija. Šiam tipui taip pat priklauso Eu- 
ropos ekonominės erdvės susitarimas, pa- 
sirašytas su valstybėmis, priklausiusiomis 
EFTA (angl. European Free Trade Associa- 


tion - Europos laisvosios prekybos asocia- 
cija). Vėliau dalis šių valstybių, būtent 
Austrija, Suomija ir Švedija, tapo ES na- 
rėmis. Pagaliau šiai sutarčių grupei pri- 
klausė ir Europos sutartys, kurios buvo pa- 
sirašytos su dešimčia Vidurio ir Rytų Eu- 
ropos valstybių. 

Asociacijos sutarčių turinį paprastai su- 
daro laisvosios prekybos sutarties nuosta- 
tos, papildytos nuostatomis, reglamentuo- 
jančiomis bendradarbiavimą beveik visose 
visiškai ar dalinei Bendrijų kompetencijai 
priklausančiose srityse. Jos įsteigia bendras 
institucijas, atsakingas už sutarties vykdy- 
mo priežiūrą: asociacijos tarybą, asociaci- 
jos komitetą ir parlamentinį komitetą. 

Klaudijus Maniokas 


ASOCIJUOTA NARYSTĖ — netikslus ir ne- 
vartotinas terminas. Europos Bendrijų stei- 
gimo sutartys ir Europos Sąjungos sutar- 
tis tokios narystės nenumato. EB steigimo 
sutarties 310 straipsnis numato tiktai gali- 
mybę sudaryti asociaciją tarp ES ir kitos 
šalies, bet ne tos šalies asocijuotos narys- 
tės galimybę. 

Plačiau žr. ASOCIACIJA, ASOCIACIJOS 
SUTARTIS, EUROPOS SUTARTYS. 


AupiTo RūMai (angl. Court of Audi- 
tors, pranc. Cour des comptes, vok. Rech- 
nungshof) - ES institucija, skirta atlikti 
nepriklausomą Europos Sąjungos lėšų su- 
rinkimo ir jų panaudojimo auditą ir tokiu 
būdu vertinti, kaip Europos institucijos 
vykdo šias funkcijas. Audito Rūmai įsteig- 
ti atskira EB valstybių sutartimi 1975 m. 
liepos 22 d. Sutartis įsigaliojo 1977 m. 
spalio mėn. Iki tol veikė Europos ekono- 
minės bendrijos steigimo sutartimi įsteig- 
ta Audito valdyba, turėjusi siauresnius įga- 

liojimus. 1992 m. Europos Sąjungos (Mast- 
richto) sutartis Audito Rūmams suteikė 
ES pagrindinės institucijos statusą. Jie at- 
sako už teisingą bendro ES biudžeto ir vi- 
sų institucijų lėšų panaudojimą bei sąskai- 
tybą. Susideda iš 15 auditorių (po vieną iš 
kiekvienos valstybės narės), kuriuos šeše- 
riems metams vieningai skiria Taryba, ga- 
vusi Europos Parlamento pritarimą. Pa- 
skirti auditoriai turi būti visiškai nešališki, 
jie negali eiti jokių kitų pareigų ir turi pri- 
siekti Teisingumo Teisme. 2000 m. birže- 
lio 16 d. Audito Rūmai priėmė elgesio ko- 
deksą, kurio turi laikytis jų auditoriai ir 
darbuotojai. 

2001 m. vasario 26 d. pasirašytoje Ni- 
cos sutartyje (įsigaliojo 2003 m. vasario 
1 d.) buvo numatyta auditorius skirti ne 
vieningai, o kvalifikuota balsų dauguma. 
Audito Rūmų pirmininkas renkamas iš au- 
ditorių trejiems metams. Auditoriai gali 
būti skiriami ir pirmininkas renkamas dar 
vienai kadencijai. 

Audito Rūmai veikia ir yra atsakingi 
kaip kolegiali institucija, o sprendimus pri- 
ima balsų dauguma. Kiekvienas jų audito- 
rius yra atsakingas Rūmams už atitinkamą 
ES veiklos srities finansinę kontrolę. Rū- 
mai tikrina visas Bendrijų ir jų institucijų 
sąskaitas, pajamas ir išlaidas, nustato, ar 
jos buvo deramai panaudotos. Išvados dėl 
lėšų panaudojimo dažniausiai grindžiamos 
atskirų institucijų ataskaitomis, tačiau Rū- 
mai gali bet kada atlikti auditą savo inicia- 
tyva arba kurios nors institucijos ar vals- 
tybės narės prašymu. Rūmai Europos Par- 
lamentui ir Tarybai rengia pranešimus apic 
atlikto audito išvadas. Kiekvienų finansinių 
metų pabaigoje Rūmai parengia metinį 
pranešimą apie Bendrijų finansinę veiklą, 
kuris skelbiamas Europos Bendrijų Oficia- 


liajame leidinyje (angl. Official Journal, 
pranc. Journal officiel, vok. Amtsblatt). Rū- 
mai taip pat gali pareikšti savo nuomonę 
apie lėšų panaudojimą reglamentuojančias 
taisykles, procedūras, taip pat dėl aktų, 
reglamentuojančių finansiškai atsakingų 
pareigūnų bei inspektorių darbą. 

Audito Rūmų būstinė yra Liuksembur- 
ge, juose dirba apie 500 darbuotojų. 

Taip pat žr. MASTRICHTO SUTARTIS, 
OFICIALUSIS LEIDINYS, "TEISINGUMO 
TEISMAS. 

Evaldas Sinkevičius 


AUSTRIJOS 2000 M. KRIZĖ - pirmas at- 
vejis Europos Sąjungos istorijoje, kai vienai 
iš jos valstybių narių kitos valstybės narės 
įvedė sankcijas. Krizė kilo 2000 m. pradžio- 
je paaiškėjus, kad Austrijoje gali būti suda- 
ryta koalicinė vyriausybė, kurioje svarbus 
vaidmuo tektų dešiniajai Laisvės partijai, 
Europoje laikomai populistine ir ksenofo- 
bine, ypač dėl jos lyderio Jėorgo Haiderio 
priešiškų imigrantams ir Europos integra- 
cijai kalbų. ES pirmininkavusi Portugalija 
14 valstybių narių vardu paskelbė pareiški- 
mą, kuriuo Austriją informavo, kad susitar- 
ta dėl bendros reakcijos, jeigu Austrijoje su- 
darytoje vyriausybėje dalyvautų Laisvės 
partija. Tokiu atveju 14 ES valstybių paža- 
dėjo atsisakyti visų oficialių politinių ryšių 
su Austrijos vyriausybe ir neremti jos atsto- 
vų kandidatūrų į postus tarptautinėse orga- 
nizacijose. Vis dėlto 2000 m. vasario 4 d. 
naujoji Austrijos vyriausybė buvo prisaik- 
dinta dalyvaujant Laisvės partijai. Nors ko- 
alicijos partneriai pasirašė deklaraciją, ku- 
rioje įsipareigojo visiškai gerbti demokra- 
tijos, Žmogaus teisių ir Europos integraci- 
jos idealus, ES sankcijos Austrijai įsigalio- 
j0. Joms veikiant ES struktūrų darbas ne- 

buvo sutrikdytas, tačiau 14 ES valstybių at- 
stovai Taryboje demonstratyviai šalinosi sa- 
vo kolegų iš Austrijos. Sankcijos susilaukė 
prieštaringo vertinimo ir Austrijoje, ir viso- 
je Europoje. Austrijos vyriausybė, laikiusi 
sankcijas neteisingomis ir prieštaraujančio- 
mis Europos teisei, reikalavo jas panaikin- 
ti, be to, šalyje labai sustiprėjo priešiškumas 
ES. Ne tik Austrija, bet ir kitos nedidelės 
ES valstybės narės sankcijas laikė didelių 
ES valstybių narių diktatu mažoms valsty- 
bėms ir kišimusi į jų vidaus reikalus, juo la- 
biau kad Austrijoje nebuvo jokių akivaiz- 
džių, rimtų žmogaus teisių pažeidimų. Siek- 
dama, kad sankcijos būtų panaikintos, 
Austrijos vyriausybė ketino surengti refe- 
rendumą, kuriame šalies piliečiai pareikš- 
tų savo požiūrį į kitų ES valstybių narių po- 
ziciją. Kilo pavojus, kad, atsakydama į di- 
plomatines sankcijas, Austrija gali pasinau- 
doti veto teise ir blokuoti ES plėtrai reika- 
lingų sprendimų priėmimą. Kad būtų išei- 
ta iš aklavietės abiem pusėms priimtinu bū- 
du, Teisingumo Teismas pavedė vadinama- 
jai trijų išminčių kolegijai, sudarytai iš ne- 
priklausomų ir autoritetingų Europoje as- 
menų, įvertinti žmogaus teisių padėtį Aust- 
rijoje ir parengti ataskaitą bei rekomenda- 
cijas. Kolegijos pateiktose išvadose buvo 
pripažinta, kad Austrijoje laikomasi įsipa- 
reigojimo gerbti bendrąsias Europos verty- 
bes, o mažumų ir imigrantų teisės gerbia- 
mos ne mažiau negu kitose ES valstybėse. 
Tai leido 2000 m. rugsėjo 12 d. atšaukti sep- 
tynis mėnesius taikytas sankcijas. 


Austrijai taikytos sankcijos neturėjo 
precedento Bendrijos istorijoje. Nors 
Amsterdamo sutartis įterpė į ES sutartį 
nuostatą, kad valstybei narei nuolat ir 
šiurkščiai pažeidinėjant pamatinius demo- 
kratijos, žmogaus teisių ir teisinės valsty- 
bės principus galima suspenduoti tam tik- 
ras jos teises, taip pat ir jos atstovų teisę 
balsuoti Taryboje, ir numatė atitinkamą 
penkių etapų procedūrą, tačiau 14 valsty- 
bių narių sankcijos Austrijai ir jų įvedimo 
būdas iš esmės buvo preventyvūs veiks- 
mai, kurių tuomet galiojusios Europos tei- 
sės normos nenumatė. Kilusi krizė paska- 
tino papildyti ES galiojančią teisę ir su- 
kurti nuodugniai reglamentuotą vadina- 
mąją išankstinio įspėjimo procedūrą. Ni- 
cos sutartimi į ES pirminę teisę buvo 
įtraukta nuostata, kad ne mažiau kaip 
trečdaliui valstybių narių, Europos Parla- 
mentui arba Komisijai pasiūlius Taryba 
4/5 balsų dauguma ir pritarus Europos 
Parlamentui gali nuspręsti, jog esama ri- 
zikos, kad tam tikra valstybė narė pažeis 
pamatinius demokratijos principus, ir pa- 
teikti jai deramas rekomendacijas, kaip 1š- 
taisyti padėtį. Prieš priimdama sprendimą 
Taryba privalo išklausyti tos valstybės na- 
rės nuomonę, taip pat ji gali pavesti ne- 
priklausomiems asmenims parengti prane- 
šimą apie padėtį toje valstybėje narėje. 
Valstybė narė, dėl kurios Taryba priima 
sprendimą, gali apskųsti procedūrą Teisin- 
gumo Teismui. 

Rimantas Grikienis 

Bisau STABILUMO PAKTAS — Eu- 
ropos Sąjungos iniciatyva pasiektas dau- 
giau kaip 40 valstybių, tarptautinių orga- 
nizacijų bei finansinių institucijų susitari- 
mas bendrai puoselėti taiką, demokratiją, 
žmogaus teises ir ekonominį klestėjimą 
Pietryčių Europoje, kad būtų garantuotas 
šio regiono stabilumas. Pasirašytas 1999 m. 
birželio 10 d. Kelne. 

Balkanų stabilumo paktas tapo pirmu 
rimtu tarptautinės bendruomenės bandy- 
mu ankstesnę reagavimo į krizes politiką 
pakeisti plačia, ilgalaike konfliktų preven- 
cijos strategija. Paktas grindžiamas idėja, 
kad konfliktų prevencija ir taikos įtvirtini- 
mas gali būti sėkmingi tik tuomet, kai jie 
vienu metu vyksta trimis pagrindinėmis 
kryptimis: kuriama saugi aplinka, stiprina- 
mos regiono valstybių demokratinės siste- 
mos ir padedama joms kurti ekonominę 
bei socialinę gerovę. 

Paktą sudaro politinė deklaracija ir su- 
sitarimas dėl tarptautinio bendradarbiavi- 
mo pagrindų siekiant parengti bendrą vi- 
siems partneriams stabilumo ir plėtros Piet- 
ryčių Europoje strategiją. Organizaciniu 
požiūriu pakto veiklą derina specialusis ko- 
ordinatorius, turintis savo žinioje apie 
30 žmonių biurą, kurio būstinė yra Briuse- 
lyje. Specialusis koordinatorius pirminin- 
kauja svarbiausiam pakto politiniam instru- 
mentui - vadinamajam regioniniam stalui, 
kuris apima tris darbo grupes: 1) Demokra- 
tizacijos ir žmogaus teisių; 2) Ekonominio 
atkūrimo, bendradarbiavimo ir plėtros; 
3) Saugumo klausimų (jį sudaro du pogru- 
piai: Saugumo ir gynybos, Teisingumo ir vi- 
daus reikalų). Ekonomines pagalbos regio- 
nui priemones koordinuoja Komisija ir Pa- 
saulio bankas, kurie drauge pirmininkauja 


Aukščiausiojo lygio valdymo grupei, į kurią 
įeina Didžiojo aštuoneto ir ES valstybių fi- 
nansų ministrai kartu su tarptautinių finan- 
sinių institucijų bei organizacijų atstovais. 

Steigiamajame pakto dokumente ES 
pažadėjo padėti Pietryčių Europos valsty- 
bėms sparčiau integruotis į ES struktūras, 
taip pat ir visišką narystę. Be to, ES ir jos 
valstybės narės yra svarbiausios finansinės 
donorės regione - nuo 1991 m. jos yra pa- 
skyrusios daugiau kaip 9 mlrd. eurų. Kaip 
indėlis į Balkanų stabilumo paktą ir tarpi- 
nis žingsnis narystės ES link buvo inicijuo- 
tos naujos stabilizavimo ir asociacijos su- 
tartys su Pietryčių Europos valstybėmis, su 
kuriomis dar neturėta sutartinių santykių, 
t. y. su Albanija, Bosnija ir Hercegovina, 
Jugoslavija (vėliau - atskirai su Juodkalnija 
ir Serbija), Kroatija ir Makedonija. Tokios 
sutartys su Makedonija ir Kroatija įsigalio- 
jo 2004 m., su Albanija sutartis pasirašyta 
2006 m., su Juodkalnija - 2007 m. Ekono- 
minis, politinis ir socialinis bendradarbia- 
vimas tarp ES ir regiono valstybių finan- 
suojamas vykdant naują paramos regulia- 
vimo programą CARDS (angl. Community 
Assistance for Reconstruction, Development, 
and Stabilisation santrumpa), 2000-2006 m. 
per ją paskirta 4,65 mlrd. eurų. 

Dvi regiono valstybės - Bulgarija ir Ru- 
munija 2007 m. sausio 1 d. tapo ES narėmis. 
Kroatija (2003 m. vasario 21 d.) ir Makedo- 
nija (2004 m. kovo 22 d.) oficialiai kreipėsi 
su paraiškomis priimti jas į ES. Kroatijai ša- 
lies kandidatės statusas buvo suteiktas 
2004 m. birželio mėn., Makedonijai — 
2005 m. gruodžio mėn. Stojimo derybos kol 
kas vyksta tik su Kroatija, jos prasidėjo 
2005 m. spalio 3 d. Prognozuojama, jog ES 
nare Kroatija gali tapti apie 2010-2011 m. 


Rimantas Grikienis 

BALTIJOS JŪROS VALSTYBIŲ TARYBA — 
Baltijos jūros regiono valstybių politinio ir 
ekonominio bendradarbiavimo organizaci- 
ja. Danijos ir Vokietijos iniciatyva įsteigta 
1992 m. kovo 5-6 d. Kopenhagoje. Tary- 
bos narės — Danija, Estija, Islandija (nuo 
1995 m.), Latvija, Lenkija, Lietuva, Nor- 
vegija, Rusija, Suomija, Švedija, Vokietija 
ir Komisijos atstovaujama Europos Sąjun- 
ga. Baltijos jūros valstybių taryba (BJVT) 
veikia kaip konsultacijų ir bendradarbiavi- 
mo koordinavimo forumas, aptariantis vi- 
sus regiono valstybes dominančius klausi- 
mus, išskyrus saugumo politikos proble- 
mas. Pagrindinės veiklos sritys - parama 
demokratinėms institucijoms, ekonominis 
bendradarbiavimas ir techninė pagalba, so- 
cialiniai klausimai, sveikatos bei aplinkos 
apsauga, bendradarbiavimas transporto, 
komunikacijų ir energetikos srityse. 

BJVT rotacijos tvarka po vienus metus 
pirmininkauja jos narės (Lietuva pirminin- 
kavo 1998 m. liepos 1-1999 m. birželio 
30 d.). ES pavyzdžiu pirmininkaujanti vals- 
tybė kartu su prieš ją pirmininkavusia ir po 
jos pirmininkausiančia valstybėmis sudaro 
vadinamąjį trejetą, kuris užtikrina pirmi- 
ninkaujančių valstybių veiklos perimamu- 
mą. BJVT yra neoficialus jos narių užsie- 
nio reikalų ministrų ir Europos Komisijos 
bendradarbiavimo organas. Ministrai ir 
Komisijos atstovas renkasi į kasmetes se- 
sijas. Nuo 1996 m. kas dveji metai imta 
rengti ir neoficialius BJVT aukščiausiojo 
lygio susitikimus, kuriuose dalyvauja vals- 
tybių vyriausybių vadovai bei Komisijos 
pirmininkas, nustatantys politinio bendra- 
darbiavimo regione gaires. Tarp sesijų 
BJVT veiklą koordinuoja pirmininkaujan- 
čios valstybės užsienio reikalų ministras, 
padedamas specialaus Vyresniųjų pareigū- 


nų komiteto, kuris padeda užmegzti nau- 
dingus kontaktus tarp šalių, rengia spren- 
dimų projektus, keičiasi informacija apie 
tarptautinį bendradarbiavimą regione. Vei- 
kia keliolika darbo grupių ir kitų struktū- 
rinių padalinių: ekonominio bendradarbia- 
vimo, demokratinių institucijų ir Žmogaus 
teisių, branduolinės saugos, kovos su orga- 
nizuotu nusikalstamumu, jaunimo klausi- 
mų ir kt. 1994 —- 2003 m. egzistavo BJVT 
demokratinių institucijų ir žmogaus teisių 
(nuo 2000 m. - demokratijos plėtros) ko- 
misaro postas (būstinė Kopenhagoje). Nuo 
1998 m. rudens Stokholme veikia nuolati- 
nis BJVT sekretoriatas. 

Aštuonios iš 11 BJVT valstybių narių 
yra ir ES narės. Baltijos valstybėms ir Len- 
kijai siekiant ES narystės BJVT buvo ta- 
pęs svarbiu ES valstybių narių ir šalių kan- 
didačių bendradarbiavimo forumu. Šiam 
forumui remti Komisija pasiūlė ir 1996 m. 
Florencijos Europos Vadovų Taryba patvir- 
tino vadinamąją Baltijos jūros regiono ini- 
ciatyvą. Šios iniciatyvos prioritetai: demo- 
kratija ir pilietinė visuomenė; prekyba, in- 
vesticijos ir ekonominis bendradarbiavi- 
mas; infrastruktūra; energetika ir branduo- 
linė sauga; aplinkosauga; pasienio rajonų 
ir sienos perėjimo punktų stiprinimas. ES 
per BJVT taip pat remia valstybinio ir pri- 
vataus sektorių kontaktus, kovą su organi- 
zuotu nusikalstamumu ir nelegalia imigra- 
cija regione. Projektams vykdyti naudoja- 
mos PHARE, TACIS bei INTERREG (įvai- 
rių valstybių pasienio regionų bendradar- 
biavimas, bendri veiksmai saugant aplinką) 
programų ir Europos investicijų banko Iė- 
šos. BJVT sprendimu įsteigtas Eurofakul- 
tetas 1993—2005 m. padėjo reformuoti tei- 
sės, ekonomikos, viešojo administravimo ir 
politikos mokslų dėstymą Rygos, Tartu ir 

Vilniaus, o nuo 1996 m. - ir Kaliningrado 
universitetuose. BJVT, kaip regioninį ben- 
dradarbiavimą koordinuojantis forumas, 
aktyviai remia ES Šiaurės dimensijos ini- 
ciatyvą. 
Taip pat žr. ŠIAURĖS DIMENSIJA. 
Rimantas Grikienis 


BALTIJOS VALSTYBIŲ IR ES SANTY- 
KIAI. Estija, Latvija ir Lietuva, 1940 m. 
okupuotos ir aneksuotos SSRS, beveik 
50 metų buvo izoliuotos nuo Europos. 
1989-1990 m. ryškėjant jų siekiams atgau- 
ti nepriklausomybę, Europos Bendrijos po- 
zicija iš esmės sutapo su bendra Vakarų 
politika: remti Michailo Gorbačiovo vyk- 
domas reformas ir neskatinti SSRS irimo, 
nors ir pripažįstant Baltijos valstybių suve- 
renumo teisę. Žlugus 1991 m. rugpjūčio 
pučui Maskvoje, EB ir jai priklausančios 
valstybės vieningai pripažino Baltijos vals- 
tybių nepriklausomybę. 

Nuo pat nepriklausomybės atkūrimo 
asociacija su EB, o ateityje ir narystė tapo 
vienu svarbiausių Baltijos valstybių strate- 
ginių tikslų. Užmezgus oficialius santykius 
EB pradėjo teikti pagalbą Baltijos valsty- 
bėms per PHARE programą. 1993 m. va- 
sario 1 d. įsigaliojo EB ir Baltijos valsty- 
bių prekybos ir bendradarbiavimo sutartys. 
Tų pačių metų birželio mėn. Kopenhagos 
Europos Vadovų Taryba įpareigojo Komi- 
siją pateikti pasiūlymus dėl laisvosios pre- 
kybos sutarčių su Baltijos valstybėmis ir 
pirmąkart oficialiai paminėjo galimybę su- 
daryti su jomis asociacijos sutartis. 1994 m. 
vasario 7 d. Taryba patvirtino Komisijos 
mandatą derėtis dėl laisvosios prekybos su- 
tarčių su Estija, Latvija ir Lietuva ir iš es- 
mės pritarė, kad vėliau jos būtų išplėtotos 
į asociacijos sutartis. Baltijos valstybių ir 


Europos Sąjungos laisvosios prekybos su- 
tartys buvo pasirašytos 1994 m. liepos 18 d. 
(įsigaliojo 1995 m. sausio 1 d.), o asociaci- 
jos sutartys - 1995 m. birželio 12 d. (įsiga- 
liojo 1998 m. vasario 1 d.). Asociacijos su- 
tartys pripažino Baltijos valstybių siekį tapti 
ES narėmis, numatė plėtoti politinį dialo- 
gą, skatinti tarpusavio prekybą ir ekonomi- 
nius santykius bei bendradarbiavimą kito- 
se srityse. Laisvosios prekybos sutartys ta- 
po sudedamąja asociacijos sutarčių dalimi. 
Anksčiau su Vidurio ir Rytų Europos 
(VRE) valstybėmis pasirašytose asociacijos 
sutartyse laisva prekyba pramonės prekė- 
mis turėjo įsigalioti per 10 metų, o sutarty- 
je su Lietuva ES valstybėse pagamintoms 
prekėms buvo numatytas 6 metų, su Lat- 
vija - 4 metų pereinamasis laikotarpis, Es- 
tija jo visai atsisakė. Be to, ES iš karto at- 
vėrė savo rinką Baltijos valstybių pramo- 
nės prekėms ir išsyk numatė išimtis jaut- 
riųjų prekių grupėms (tekstilės gaminiai, 
žemės ūkio ir maisto produktai, žuvis ir Žu- 
vies produktai). Baltijos valstybių prekyba 
su ES nuolat augo ir 1997 m. jau sudarė 
ženklią jų užsienio prekybos dalį (48 proc. 
Estijos eksporto ir 59 proc. importo, Lat- 
vijos atitinkamai 52 ir 54 proc., Lietuvos — 
32 ir 47 proc.). 

Pasirašius asociacijos sutartis Baltijos 
valstybės, kaip ir VRE valstybės, tapo pri- 
pažintomis kandidatėmis įstoti į ES ir kar- 
tu su kitomis asocijuotosiomis valstybėmis 
pradėjo įgyvendinti priėmimo strategiją, 
kurią Europos Vadovų Taryba patvirtino 
1994 m. Esene. 1995 m. Baltijos valstybės 
oficialiai kreipėsi su paraiškomis priimti jas 
į ES: Latvija tą padarė spalio 13 d., Estija — 
lapkričio 24 d., Lietuva - gruodžio 8 d. 
1996 m. pradėjo dirbti oficialios Komisijos 
delegacijos Estijoje, Latvijoje ir Lietuvoje. 

1997 m. liepos 16 d. Komisija paskelbto- 
je „Darbotvarkėje 2000“ rekomendavo 
1998 m. pradėti derybas dėl priėmimo į ES 
su šešiomis šalimis kandidatėmis, tarp jų su 
Estija, tuo tarpu Latvija ir Lietuva buvo pa- 
minėtos tarp kitų penkių kandidačių, su ku- 
riomis, pasak Komisijos, „derybas reikia 
pradėti, kai tik jos, tenkindamos narystei 
keliamus reikalavimus, padarys pakankamą 
pažangą“. 1997 m. gruodžio mėn. Liuksem- 
burgo Europos Vadovų Taryba nusprendė 
1998 m. kovo 30 d. pradėti oficialų priėmi- 
mo procesą dalyvaujant visoms vienuolikai 
kandidačių, tačiau konkrečias dvišales dery- 
bas dėl įstojimo į ES sąlygų pradėti tik su 
Komisijos pasiūlytomis valstybėmis, kartu 
intensyvinti pasirengimą deryboms su kito- 
mis kandidatėmis. Prieš pradedant priėmi- 
mo procesą buvo priimtos konkrečios, kiek- 
vienos šalies poreikius atitinkančios stojimo 
partnerystės programos, kuriose nurodyti 
tolesnio darbo prioritetai ir ES skiriama fi- 
nansinė pagalba. 1998 m. balandžio 3 d. 
Baltijos valstybės kartu su kitomis kandida- 
tėmis pradėjo dalyvauti nacionalinės teisės 
atitikties Bendrijos teisynui peržiūroje. 
1998 m. lapkričio 10 d. Komisija pradėjo 
oficialias derybas su Estija ir kitomis pen- 
kiomis pirmosios grupės kandidatėmis. 
1999 m. spalio 13 d. Komisija rekomenda- 
vo pradėti stojimo derybas ir su Lietuva bei 
Latvija. Tų pačių metų gruodžio mėn. Hel- 
sinkio Europos Vadovų Taryba pakvietė dar 
šešias kandidates, tarp jų Lietuvą bei Latvi- 
ją, pradėti derybas dėl narystės ES. Šios 
antrosios grupės kandidačių derybos oficia- 
liai prasidėjo 2000 m. vasario 15 d. Visos 
trys Baltijos valstybės derybas dėl stojimo 
sėkmingai užbaigė 2002 m. gruodžio 13 d., 
2003 m. balandžio 16 d. drauge su dar aš- 
tuoniomis šalimis kandidatėmis jos pasira- 


šė stojimo sutartį ir, jų piliečiams referen- 
dumuose didele balsų dauguma pritarus na- 
rystei, 2004 m. gegužės 1 d. oficialiai tapo 
visateisėmis ES valstybėmis narėmis. 

Taip pat žr. ASOCIACIJA, ASOCIACIJOS 
SUTARTIS, EUROPOS SUTARTYS, LIETU- 
vos IR ES SANTYKIAI 1990-2000 M., 
VRE vaLsTYBIŲ IR ES SANTYKIAI, 
HELsINKIO EuRoPos VADOvųŲ TARYBA 
(1999 M.). 


Rimantas Grikienis 


BALTOJI KNYGA (angl. white paper, 
pranc. livre blanc, vok. Weiffbuch) — tam 
tikras Komisijos parengtas ir skelbiamas 
dokumentas kuria nors aktualia integraci- 
jos tema (pvz., socialinė politika, bendri pi- 
nigai, telekomunikacijos, aplinkosauga ir 
kt.); jame yra suformuluoti Bendrijos prak- 
tinių veiksmų ar net teisės aktų projektų 
pasiūlymai. Neretai (nors ne visada) bal- 
tosios knygos yra rengiamos diskusijų dėl 
žaliosiose knygose išdėstytų minčių išvadų 
pagrindu. 

Taip pat žr. BALTOJI KNYGA DĖL ASO- 
CIJUOTŲJŲ VIDURIO IR RyTŲ EuURoPoOS 
VALSTYBIŲ PASIRENGIMO INTEGRACIJAI Į 
SĄJUNGOS VIDAUS RINKĄ, BALTOJI KNY- 
GA DĖL VIDAUS RINKOS SUKŪRIMO, Ko- 
MISIJA, ŽALIOJI KNYGA. 

Gediminas Vitkus 


BALTOJI KNYGA DĖL ASOCIJUOTŲJŲ 
VipuRIOo IR RyTųŲ EuRoPOS VALSTYBIŲ 
PASIRENGIMO INTEGRACIJAI Į SĄJUNGOS 
VIDAUS RINKĄ (angl. White Paper on pre- 
paration of the associated countries of Cen- 
tral and Eastern Europe for integration into 
the internal market of the Union, pranc. 
Livre blanc sur prėparation des ėtats ass0- 
ciės de VEurope Centrale et Orientale d leur 

intėgration dans le marchė intėrieur de 
VUnion, vok. Weibuch zur Vorbereitung der 
assoziierten mittel- und osteuropdischen 
Staaten auf die Integration in den Binnen- 
markt der Union) - 1995 m. Komisijos pa- 
skelbtas dokumentas, supažindinantis su 
pagrindiniais Europos teisės aktais, regu- 
liuojančiais ES vidaus rinkos veikimą, ir 
formuluojantis rekomendacijas asocijuoto- 
sioms Vidurio ir Rytų Europos (VRE) 
valstybėms dėl jų nacionalinės teisės deri- 
nimo su tais aktais tvarkos. 

Baltoji knyga susideda iš dviejų dalių. 
Pirmojoje dalyje analizuojami teisės aktų 
derinimo tikslai, kontekstas ir bendros šio 
uždavinio sprendimo priemonės. Antrojo- 
je dalyje, arba priede, pristatomi Bendri- 
jos 23 konkrečių ūkio sričių teisės aktai. 
Joje aiškinami teisės normų sukūrimo 
kiekvienoje srityje tikslai, raida, aprašomos 
struktūros, reikalingos šioms normoms įgy- 
vendinti. Priede taip pat siūloma ir teisės 
aktų derinimo kiekvienoje konkrečioje 
ūkio srityje seka. 

Baltojoje knygoje yra aprašoma ne vi- 
si Europos teisės aktai, o tik tos normos, 
be kurių ES vidaus rinka negalėtų veikti. 
Tačiau vien šių aktų yra per 900, 0 jų ap- 
imtis — beveik 40 tūkst. puslapių. 

Baltosios knygos tikslas — šalims kan- 
didatėms į ES nares padėti kuo geriau pa- 
sirengti integracijai į ES vidaus rinką, ta- 
čiau ji nėra teisiškai įpareigojantis doku- 
mentas. Komisija siekė tiktai pateikti 
orientyrą, kuriuo remdamosi šalys kandi- 
datės pagal savo poreikius ir galimybes pa- 
čios susidarytų savo prioritetų programą ir 
teisės aktų derinimo tvarkaraštį. 

Lietuvoje kaip atsakas į šio dokumen- 
to paskelbimą 1996 m. buvo parengta ir 
patvirtinta Nacionalinė teisės harmoniza- 


vimo darbų programa, kurios pagrindą ir 
sudarė į baltąją knygą įtraukti Europos 
teisės aktai. Lietuvos įstatymų derinimo 
su ES teise darbai dar nebaigti, jie tęsis 
tol, kol pasibaigs visi suderėti pereina- 
mieji laikotarpiai. 

Baltoji knyga buvo skirta konkrečiam 
adresatui — toms VRE valstybėms, kurios 
su ES yra sudariusios Europos sutartis ir 
rengiasi stoti į ES. Ji yra platesnės šių vals- 
tybių priėmimo į ES strategijos dalis, ta- 
čiau gali būti laikoma ir bendro pobūdžio 
žinynu. Joje pateiktos rekomendacijos ne- 
taikomos prie kurios nors konkrečios vals- 
tybės poreikių. Taigi ši baltoji knyga yra 
svarbiausių su ES vidaus rinka susijusių 
teisės aktų sąvadas, kuriame teisės aktai iš- 
dėstyti remiantis teisine logika. Tad ir pa- 
čiai Komisijai jos rengimas suteikė progą 
dar kartą įvertinti ES vidaus rinkos teisės 
pagrindus. 

Taip pat žr. BENDRIJOS TEISYNAS, 
BENDROJI RINKA, PRIĖMIMO STRATE- 
GIJA. 

Klaudijus Maniokas 


BALTOJI KNYGA DĖL VIDAUS RINKOS 
SUKŪRIMO (angl. White Paper on comple- 
tion of the internal market, pranc. Livre 
blanc sur Vachėvement de marchė intėrieur, 
vok. Weifbuch zur Vollendung des Binnen- 
marktes) —- 1985 m. birželio mėn. paskelb- 
tas Komisijos dokumentas, pristatantis tas 
teisines priemones, kurias įgyvendinus bū- 
tų galima iki 1992 m. pabaigos baigti kur- 
ti EB bendrąją rinką. Baltojoje knygoje 
buvo nurodytos kliūtys, trukdančios Ben- 
drijoje įgyvendinti keturias laisves, prie- 
monės šioms kliūtims pašalinti ir konkre- 
tus kiekvienos priemonės įgyvendinimo 

grafikas. Iš viso buvo numatyta įgyvendinti 
apie 300 teisinių priemonių, skirtų trijų rū- 
šių kliūtims panaikinti: 

+ fizinėms (susijusioms su asmenų ir pre- 
kių judėjimu tarp valstybių narių); 

+ techninėms (skirtingi techniniai stan- 
dartai, viešųjų pirkimų taisyklės, inte- 
lektinės bei pramoninės nuosavybės 
taisyklės, kliūtys kapitalo judėjimui); 

+ fiskalinėms (skirtingi pridėtinės vertės 
mokesčiai bei akcizai ir jų administra- 
vimo taisyklės). 

Baltojoje knygoje išdėstyti pasiūlymai 
suformuluoti taip, kad būtų išvengta biu- 
džeto bei finansavimo klausimų ir tiesio- 
giai nepaliesti nacionalinio suvereniteto as- 
pektai, taip pat pinigų sąjunga. Toks Ko- 
misijos metodas labai apribojo valstybių 
narių pasipriešinimo tikimybę. 

1985 m. birželio mėn. Europos Vado- 
vų Taryba pritarė šioje baltojoje knygoje iš- 
keltiems tikslams ir patvirtino įsipareigo- 
jimą iki 1992 m. pabaigos baigti kurti ben- 
drąją rinką. Šis įsipareigojimas buvo dar 
labiau pabrėžtas 1987 m. įsigaliojus Suves- 
tiniam Europos aktui, ir nauja kvalifikuo- 
tos daugumos balsavimo procedūra dauge- 
liu klausimų, susijusių su bendrosios rin- 
kos įgyvendinimu, leido sparčiau diegti nu- 
matytas priemones. Baltojoje knygoje iš- 
dėstyta programa tapo esmine Europos 
ūkio, XX a. devintojo dešimtmečio pra- 
džioje patyrusio smarkų nuosmukį, atgai- 
vinimo priemone. Ji susilaukė didelio po- 
litikų bei verslininkų dėmesio ir buvo svar- 
bi paskata įgyvendinti bendrosios rinkos 
programą. Baltojoje knygoje išdėstyta pro- 
grama, vėliau imta vadinti bendrosios rin- 
kos programa, laikoma vienu iš pagrindi- 
nių veiksnių, devintojo dešimtmečio pabai- 
goje paspartinusių EB integraciją. 


Taip pat žr. BENDROJI RINKA, BEN- 
DROSIOS RINKOS PROGRAMA. 
Ramūnas Vilpišauskas 


BEYENO PLANAS — Nyderlandų užsie- 
nio reikalų ministro Johano Willemo Be- 
yveno pasiūlyta Europos bendrosios rinkos 
sukūrimo idėja. 1951 m. pasirašius Euro- 
pos anglių ir plieno bendrijos (EAPB), o 
1952 m. - Europos gynybos bendrijos stei- 
gimo sutartis, buvo rengiamas planas, kaip 
šias dvi bendrijas sujungti į vieną Europos 
politinę bendriją. Tuomet Beyenas ir pasiū- 
lė neapsiriboti vien sektorine ekonomine 
integracija, išplėsti šios bendrijos kompe- 
tenciją ir pavesti jai įsteigti muitų sąjungą 
bei bendrąją rinką. 

Europos bendrosios rinkos kūrimo idė- 
ja iš esmės rėmėsi ekonominio liberalizmo 
teorija, teigiančia prekybos liberalizavimo 
naudą. Tokiomis ekonominės integracijos 
priemonėmis kaip laisvoji prekyba, muitų 
sąjunga ir bendros rinkos perspektyva bu- 
vo tikimasi skatinti prekybą tarp Europos 
valstybių, taip suteikti papildomą impulsą 
ekonomikai augti ir sustiprinti valstybių 
tarpusavio priklausomybę. 

Nors 1954 m. Prancūzijos parlamentui 
atsisakius ratifikuoti Europos gynybos 
bendrijos sutartį žlugo ir Europos politi- 
nės bendrijos steigimo projektas, Beyeno 
pasiūlymas vis dėlto nebuvo pamirštas. 
1955 m. birželio mėn. EAPB valstybių už- 
sienio reikalų konferencija Mesinoje prita- 
rė bendrosios rinkos sukūrimo idėjai ir nu- 
tarė sudaryti specialų Belgijos užsienio rei- 
kalų ministro Paulio Henri Spaako vado- 
vaujamą komitetą, kuris turėjo išnagrinėti 
galimybes įgyvendinti pasiūlymą. Kita už- 
sienio reikalų ministrų konferencija, kurio- 
je buvo supažindinta su darbo rezultatais, 

įvyko 1956 m. gegužės mėn. Venecijoje. Ji 
pritarė komiteto pasiūlymams ir nutarė 
jais remiantis steigti Europos ekonominę 
bendriją. 
Taip pat žr. EuRoPOos BENDRIJA, 
SPAAKO KOMITETAS. 
Gediminas Vitkus 


BENDRA PREKYBOS POLITIKA (angl. 
Common commercial policy, pranc. politigue 
commerciale commune, vok. germeinsame 
Handelspolitik) — taisyklių rinkinys, regla- 
mentuojantis Europos Bendrijos prekybos 
su trečiosiomis šalimis režimą. Bendra pre- 
kybos politika — tai viena iš keleto sričių, 
numatytų Europos ekonominės bendrijos 
steigimo (Romos) sutartyje. Siekis įgyven- 
dinti bendrąjį muitų tarifą ir bendrą preky- 
bos politiką trečiųjų šalių atžvilgiu suformu- 
luotas Romos sutarties 3 straipsnyje, O pre- 
kybos politikos principai ir jos vykdymo tai- 
syklės išdėstyti 131-134 straipsniuose. Ben- 
dros politikos tikslai nurodyti 131 straips- 
nyje: „Tarpusavyje įkurdamos muitų sąjun- 
gą, valstybės narės siekia bendram labui 
prisidėti prie darnaus pasaulio prekybos 
plėtojimo, nuoseklaus tarptautinės preky- 
bos apribojimų naikinimo ir muitų kliūčių 
mažinimo.“ Užsienio prekybai dažniausiai 
taikomame 133 straipsnyje numatyta, kad 
bendra prekybos politika grindžiama „vie- 
nodais principais, ypač keičiant muitų tari- 
fų normas, sudarant muitų tarifų ir preky- 
bos susitarimus, siekiant suvienodinti libe- 
ralizavimo priemones, eksporto politiką ir 
prekybos apsaugos priemones, taikytinas, 
pavyzdžiui, dempingo ar subsidijų atvejais“. 
Taip EB buvo suteikta išimtinė kompeten- 
cija prekybos pramonės prekėmis atžvilgiu 
ir panaikinta valstybių narių teisė priimti 
vienašališkus sprendimus šioje srityje. Be 


to, Komisijai buvo suteikta teisė gavus TA- 
rybos įgaliojimą, kuris priimamas kvalifi- 
kuota balsų dauguma, atstovauti EB tarp- 
tautinėse derybose dėl prekybos. 

Bendra prekybos politika apėmė dau- 
giau nei bendrojo muitų tarifo įgyvendini- 
mą ir esminių kliūčių prekybai tarp vals- 
tybių narių pašalinimą, kas yra numatyta 
GATT (angl. General Agreement of Tariffs 
and Trade - Bendrasis susitarimas dėl mui- 
tų tarifų ir prekybos) 24 straipsnyje, įtei- 
sinančiame regioninių ekonominių organi- 
zacijų kūrimą. Muitų sąjungos įdiegimas 
buvo vienas iš bendrosios rinkos elemen- 
tų, ir tai rinkai įgyvendinti, taip pat pre- 
kių ir paslaugų judėjimo tarp valstybių na- 
rių kliūtims pašalinti reikėjo plataus spek- 
tro bendros prekybos politikos priemonių. 
Be to, bendros prekybos politikos įgyven- 
dinimas glaudžiai siejasi su kitomis EB po- 
litikos sritimis, ypač konkurencijos politi- 
ka, pramonės politika ir bendra žemės 
ūkio politika. 

Ekonomikos požiūriu bendra prekybos 
politika yra siekiama išvengti neigiamų iš- 
orinių padarinių, dar vadinamų kaimynys- 
tės efektu, atsirandančių dėl to, kad kiek- 
vienos valstybės narės prekybos politika ski- 
riasi. Be to, regioninės organizacijos narių 
prekybos politika gali būti suderinama sten- 
giantis padidinti jos svorį tarptautinėse de- 
rybose ir, suvienodinus šią sritį reglamen- 
tuojančias teisės normas, sumažinti sando- 
rių išlaidas. Tačiau EB atžvilgiu šie argu- 
mentai nebuvo pagrindiniai - daug svarbos 
turėjo politiniai integracijos motyvai. 

Apžvelgiant EB bendros prekybos po- 
litikos priemones, jų pagrindinius ypatu- 
mus ir raidą pažymėtina, kad priemonių 
pobūdis, taikymo mastas ir santykis tarp 
valstybių narių bei EB institucijų kompe- 

tencijos nėra statiškas, tai priklauso nuo 
pokyčių valstybėse narėse, daugiašalių de- 
rybų GATT (dabar - Pasaulio prekybos or- 
ganizacijos (PPO)) raidos ir tarptautinės 
ekonominės bei politinės sistemos pokyčių. 
Bendra prekybos politika apima EB vi- 
daus teisės normas (vadinamas autonomiš- 
komis priemonėmis) ir dvišalius bei dau- 
giašalius susitarimus su trečiosiomis šali- 
mis (vadinamus sutartinėmis, arba konven- 
cinėmis, priemonėmis). EB vidaus teisės 
normos, susijusios su bendra prekybos po- 
litika, paprastai skirstomos į bendrąjį mui- 
tų tarifą ir kitas priemones - eksporto bei 
importo taisykles, taip pat prekybos apsau- 
gos priemones. Kitaip sakant, galima iš- 
skirti tarifines ir netarifines prekybos ap- 
saugos priemones. Nors šios teisės normos 
yra nustatomos ir įgyvendinamos vienaša- 
liškai, tai darant atsižvelgiama į tarptauti- 
nes prekybinius santykius reguliuojančias 
taisykles, pirmiausia į GATT nuostatas. 
Pagrindinis muitų sąjungos tarp šešių 
Bendrijos valstybių narių elementas - ben- 
drasis muitų tarifas - įsigaliojo 1968 m. lie- 
pos 1 d. Valstybės narės įsipareigojo jį įgy- 
vendinti ir tarifus bei kiekybinius tarpusa- 
vio prekybos apribojimus panaikinti per 
dvylikos metų laikotarpį, padalytą į tris 
etapus, tačiau tai buvo padaryta aštuonio- 
lika mėnesių anksčiau. Bendrojo muitų ta- 
rifo dydis buvo nustatytas apskaičiavus pa- 
prastą muitų tarifų, kuriuos tuomet taikė 
Italija, Prancūzija, Vokietijos Federacinė 
Respublika ir Beneliukso muitų sąjunga, 
aritmetinį vidurkį. Bendrąjį muitų tarifą 
sudaro dvi muitų kategorijos: autonominiai 
ir konvenciniai muitai (didžiausio palanku- 
mo statuso muitai). Konvenciniai muitai 
nustatomi per GATT derybas, ir nuo tada, 
kai Bendrija tapo GATT nare, jie buvo 


nuolatos mažinami. Pavyzdžiui, po derybų 
Urugvajaus raundo EB įsipareigojo kon- 
vencinius muitus sumažinti 37 proc., dėl to 
pramonės prekėms taikomų Bendrijos 
muitų tarifų vidurkis turėtų sumažėti iki 
3,6 proc. EB taikomų muitų tarifų vidur- 
kis labai menkai skiriasi nuo tų, kurie tai- 
komi Japonijoje ar JAV. Šiuo metu EB 
daugumai pramonės prekių taiko apskai- 
čiuojamus pagal importuojamų prekių ver- 
tę (lot. ad valorem) mokesčius, tuo tarpu 
žemės ūkio prekėms taikomi specifiniai 
mokesčiai. Pramonės prekėms taikomi 
muitų tarifai yra gana maži, o kai kurioms 
žemės ūkio prekėms taikomi mokesčiai — 
labai dideli. 

Vis dėlto pastaruoju metu ribojant im- 
portą daug svarbesnės tapo netarifinės 
kliūtys. Netarifinės kliūtys, ypač kiekybiniai 
apribojimai, paplito XX a. aštuntojo de- 
šimtmečio antrojoje pusėje ir devintajame 
dešimtmetyje. Tai buvo susiję su valstybių 
narių ekonominiu nuosmukiu ir padidėju- 
siu kai kurių prekių importu iš Azijos ša- 
lių. Kvotos ir savanoriški eksporto apribo- 
jimai pirmiausia buvo taikyti tekstilės ir 
aprangos prekėms, o vėliau išplito ir į ki- 
tas sritis — juos imta taikyti televizorių, mo- 
tociklų, automobilių ir kitų vadinamųjų 
jautriųjų prekių importui. Be to, kiekybi- 
niai apribojimai buvo taikomi ne tik Ben- 
drijoje, bet ir valstybėse narėse. Svarbus 
vaidmuo liberalizuojant prekybą šioje sri- 
tyje teko bendrosios rinkos programai, 
Urugvajaus derybų raundui ir ekonominės 
veiklos internacionalizavimui, sumaži- 
nusiam ekonominį kvotų poveikį. Dauge- 
lis kiekybinių apribojimų buvo panaikinta 
arba perkelta į EB lygmenį, kai kuriems 
apribojimams nustatytas galiojimo termi- 
nas. Šiuo metu netarifinėmis kliūtimis daž- 

nai tampa skirtingi gaminių standartai ir 
sveikatos bei saugos reikalavimai. 

EB valstybės narės taiko bendras eks- 
portą ir importą reglamentuojančias taisyk- 
les. Pagrindinis principas - Bendrijos eks- 
portas į trečiąsias šalis yra neribojamas. 
Toks pat principas taikomas ir importui į 
Bendrijos teritoriją, išskyrus kai kurias iš- 
imtis (pvz., anksčiau Vidurio ir Rytų Eu- 
ropos (VRE) valstybėms taikytą režimą). 
Kaip jau minėta, šios išimtys taikomos ne 
tik išskiriant atskiras šalis, bet ir kai ku- 
rioms jautriųjų prekių grupėms. 

Svarbią reikšmę reguliuojant prekybos 
su trečiosiomis šalimis santykius turi EB 
naudojamos prekybos apsaugos, ypač an- 
tidempingo, priemonės. Prekybos apsaugos 
priemonėmis siekiama apsaugoti Bendrijos 
rinką nuo importuojamų prekių, 0 jų nau- 
dojimas teisinamas vietinėms pramonės ša- 
koms daromu žalingu poveikiu ir „netei- 
singomis prekybos taisyklėmis“. Be to, ap- 
saugos priemonės gali būti atsakomojo po- 
būdžio, reaguojant į trečiųjų šalių nustaty- 
tas kliūtis EB eksportuojamoms prekėms 
jomis gali būti įgyvendinama užsienio po- 
litika ar ginami Bendrijos eksportuotojų 
interesai. Taikant šias priemones svarbu 
tai, kaip interpretuojamas importuojamų 
prekių poveikis valstybių narių bei regio- 
nų ūkiui, t. y. išorinės prekybos apsaugos 
priemonės turi politinę reikšmę skatinant 
EB solidarumą. Šiuo metu EB yra viena iš 
dažniausiai antidempingo priemones tai- 
kančių PPO narių. Norint taikyti antidem- 
pingo priemones turi būti įrodyta, kad im- 
portuojamoms prekėms yra taikomas dem- 
pingas, nustatyta jų padaryta materiali Ža- 
la, be to, antidempingo priemonės turi būti 
naudingos Bendrijos interesams, vis dėlto 
tai netrukdo Bendrijai intensyviai naudo- 


tis šia prekybos apsaugos priemone. Tikė- 
tina, kad mažėjant galimybių naudotis ne- 
tarifinėmis kliūtimis prekybos apsaugos 
priemonių nebus taikoma mažiau. 

Konvencinės bendros prekybos politi- 
kos priemonės apima dvišalius ir daugia- 
šalius prekybos susitarimus su trečiosiomis 
šalimis. Pagal Romos sutarties 113 straips- 
nį prekybos politikos srityje EB turi teisę 
sudaryti tarifų ir prekybos sutartis su tre- 
čiosiomis šalimis, ir Bendrija nuo egzista- 
vimo pradžios yra įgyvendinusi daugelį 
preferencinių susitarimų, kurie dėl skirtin- 
go suteiktų preferencijų dydžio dar vadi- 
nami preferencijų piramide. Beje, sudarant 
„mišrias“ sutartis, apimančias daugiau nei 
tarifų ir prekybos santykių nustatymas, re- 
miamasi kitais Romos sutarties straips- 
niais. Pavyzdžiui, asociacijos sutartys su 
VRE valstybėmis sudarytos remiantis Ro- 
mos sutarties 310 straipsniu. 

Po to, kai 1948 m. buvo pasirašytas 
GATT, Bendrija GATT sekretoriatui yra 
pranešusi apie keturiasdešimties preferen- 
cinių prekybos sutarčių sudarymą, įskaitant 
naujų narių priėmimo ir asociacijos sutar- 
tis. Trečiosioms šalims EB taikomos pre- 
ferencijos paprastai atspindi jos ar valsty- 
bių narių politinius prioritetus ir istorinius 
ryšius. Didžiausios preferencijos šiuo me- 
tu yra suteiktos Europos ekonominės erd- 
vės, susitarimas dėl kurios sukūrimo įsiga- 
liojo 1994 m. pradžioje, narėms (Islandi- 
jai, Lichtenšteinui ir Norvegijai). Toliau ei- 
na: Europos ekonominei erdvei nepriklau- 
santi EFTA (angl. European Free Trade As- 
sociation — Europos laisvosios prekybos 
asociacija) šalis - Šveicarija; Turkija, su ku- 
ria EB yra įgyvendinusi muitų sąjungą; 
asociacijos sutartis su EB pasirašiusios Va- 
karų Balkanų valstybės; Rytų Europos 

valstybės, su kuriomis pasirašytos partne- 
rystės ir bendradarbiavimo sutartys. Ben- 
drija taip pat taiko preferencijas prekybai 
su besivystančiomis Afrikos, Karibų jūros 
ir Ramiojo vandenyno (AKR) valstybėmis, 
su kuriomis pasirašyta iki 2000 m. galio- 
jusi Lomės konvencija. Joms suteiktų pre- 
ferencijų kilmė siejama su buvusiu šių ša- 
lių kolonijiniu statusu ir istoriniais ryšiais 
su Belgija, Jungtine Karalyste, Nyderlan- 
dais bei Prancūzija. Be to, daliai besivys- 
tančių šalių Bendrija taiko vienašales pre- 
kybos nuolaidas. Vienašalės preferencijos 
buvo suteiktos 1971 m., o pagrindinė jų pa- 
skirtis — skatinti besivystančių šalių ekono- 
minę raidą. 

Galiausiai didžiausio palankumo statu- 
sas taikomas likusioms PPO narėms —- 
Australijai, Japonijai, JAV, Kanadai ir Nau- 
jajai Zelandijai. Tačiau, nors EB dažnai yra 
kritikuojama dėl išimtinių preferencijų su- 
teikimo daugumai prekybos partnerių, pa- 
žymėtina, kad tik apie 30 proc. į Bendriją 
importuojamų prekių turi preferencinį sta- 
tusą, tuo tarpu likusi dalis priklauso di- 
džiausio palankumo statusą turinčių prekių 
kategorijai. Tai lemia keletas veiksnių. 
Daugelis EB pasirašytų preferencinių pre- 
kybos susitarimų nėra taikoma visoms pre- 
kių grupėms, ir dažnai preferencijos sutei- 
kiamos toms prekėms, kurioms galioja nu- 
liniai didžiausio palankumo statuso tarifai. 
"Tuo tarpu jautriosios prekės paprastai ne- 
įtraukiamos į prekybą liberalizuojančius 
susitarimus. Be to, taikant prekių kilmės 
taisyklę yra sunkiau importuoti prekes iš 
trečiųjų šalių, su kuriomis EB yra pasira- 
šiusi laisvosios prekybos sutartis. Susitari- 
muose dažnai buvo numatytos importuo- 
jamų prekių kvotos, kurias viršijus prefe- 
rencijos nebegalioja. 


Kaip minėta, EB, atstovaujama Komi- 
sijos, dalyvauja GATT derybų dėl daugia- 
šalio prekybos liberalizavimo raunduose. 
Bendrijai yra svarbūs tokie GATT principai 
kaip daugiašalis prekybos liberalizavimas ir 
daugiašalių prekybą reguliuojančių taisyk- 
lių laikymasis. Bendrijos vaidmuo liberali- 
zuojant tarptautinius prekybos santykius 
ypač svarbiu laikytas Dilono ir Kenedžio 
derybų raunduose. Be to, kiekviename 
raunde priimti sprendimai perkeliami į 
Bendrijos teisyną. Kadangi EB teisė yra tie- 
siogiai taikoma valstybėms narėms, GATT 
taisyklių laikomasi griežčiau. Tačiau vieno 
pagrindinių GATT principų - nediskrimina- 
vimo — atžvilgiu EB vaidmuo yra vertina- 
mas gana dviprasmiškai. EB yra kritikuo- 
jama dėl preferencijų suteikimo ir diskrimi- 
navimo kitų GATT narių atžvilgiu. Šiuo as- 
pektu svarbu ne tik tai, ar pasirinktinis pre- 
ferencijų suteikimas yra ekonomiškai žalin- 
gas trečiosioms šalims, bet ir santykis tarp 
regionalizmo ir daugiašalio prekybos libe- 
ralizavimo, kitaip sakant, tai, ar regioniniai 
preferenciniai susitarimai skatina bendrą 
prekybos santykių liberalizavimą pasaulyje, 
ar stabdo jį. Kol kas bendros ekonomistų 
nuomonės šiuo klausimu nėra. 

Taip pat žr. ANTIDEMPINGO PRIEMO- 
NĖS, BENDRA ŽEMĖS ŪKIO POLITIKA, 
BENDRASIS MUITŲ TARIFAS, BENDROJI 
RINKA, BENDROSIOS RINKOS PROGRAMA. 


Ramūnas Vilpišauskas 


BENDRA TRANSPORTO POLITIKA (angl. 
common transport policy, pranc. politigue 
commune des transports, vok. gemeinsame 
Verkehrspolitik) — viena iš trijų Europos 
Bendrijos bendrų politikos sričių, numaty- 
tų Europos ekonominės bendrijos steigimo 
(Romos) sutartyje, kurios pagrindinis tiks- 

las — atverti uždaras nacionalines trans- 
porto rinkas konkurencijai. Ši politika 
plėtojosi labai lėtai. Tai gali patvirtinti 
1982 m. įvykęs gana retas Bendrijų isto- 
rijoje įvykis: Europos Parlamentas pada- 
vė į teismą Tarybą, nes ji nepadėjo pagrin- 
dų bendrai transporto politikai, kaip to 
reikalavo steigimo sutartis. Teisingumo 
Teismas nusprendė: Taryba tikrai pažeidė 
Romos sutartį, tačiau nuostatos dėl trans- 
porto politikos joje apibrėžtos taip neaiš- 
kiai, kad sunku pasakyti, ko gi Taryba iš 
tiesų nepadarė. Tokią lėtą plėtrą lėmė 
transporto rinkos specifiškumas. Trans- 
portas ilgai buvo laikomas strategine eko- 
nomikos šaka, nuo kurios priklauso vals- 
tybės saugumas, dėl to daugelyje valstybių 
narių transporto sektorius buvo valstybės 
monopolija, nepaklūstanti rinkos taisyk- 
lėms. Transporto politika plėtojosi kaip 
bendrosios rinkos kūrimo dalis, todėl di- 
džiausią Bendrijos teisyno transporto sri- 
tyje dalį sudaro teisės aktai, kuriais nusta- 
tomi bendri esminiai reikalavimai, regu- 
liuojantys transporto paslaugų teikimo eis- 
mo saugumo, profesinės kvalifikacijos ir 
kitose srityse standartus, kurie apibrėžia, 
kokie rinkos subjektai gali patekti į rin- 
ką. Romos sutartyje nuostatos dėl bendros 
transporto politikos buvo taikomos tik ge- 
ležinkelių, kelių ir vidaus vandenų trans- 
portui, tačiau 1973 m. Teisingumo Teismas 
nusprendė, kad bendros Romos sutarties 
taisyklės turi būti taikomos ir oro bei jū- 
rų transportui. 

Viena iš sudėtingiausių sričių, kuri itin 
lėtino bendros transporto politikos raidą, 
buvo geležinkelių transportas. Jam valsty- 
bės narės skyrė didžiules subsidijas, ir ge- 
ležinkelis atliko ne tiek ekonomines, kiek 
socialines bei tam tikras saugumo funkci- 


jas. Šioje srityje pavyko pasiekti tik tiek, 
kad geležinkelius turi tvarkyti atskiros 
bendrovės ir kad geležinkelių tinklo prie- 
žiūra bei keleivių vežimas būtų tvarkomas 
atskirai bent jau sąskaitybos atžvilgiu. At- 
skirai buvo nustatyta, kad viešąsias pa- 
slaugas valstybei geležinkeliai turi teikti 
pagal atskirą sutartį tarp geležinkelių ben- 
drovės ir valstybės, atskyrus komercinę 
geležinkelių veiklą. 

Kelių transporto srityje pavyko sukur- 
ti laisvą vidaus rinką ir suvienodinti pate- 
kimo į rinką taisykles. Pavyzdžiui, buvo nu- 
statyti maksimalaus svorio ir ilgio standar- 
tai krovinius gabenančioms transporto 
priemonėms. 

Oro transporto srityje rinka taip 
pat buvo labai lėtai liberalizuojama. Tik 
1987 m. Taryba žengė pirmuosius žingsnius 
bendros oro transporto politikos link. Tais 
metais buvo priimtas pirmasis iš trijų re- 
guliavimo priemonių paketų, kuriais 
laipsniškai buvo liberalizuota oro transpor- 
to rinka. Jame buvo numatyta panaikinti 
principą, pagal kurį nacionalinės oro trans- 
porto bendrovės skrydžius iš vienos vals- 
tybės narės į kitą pasiskirstydavo po lygiai. 
Pavyzdžiui, skrydžių iš Paryžiaus į Londo- 
ną ir atgal, vykdomų Prancūzijos naciona- 
linės bendrovės, turėjo būti tiek pat, kiek 
ir skrydžių iš Londono į Paryžių ir atgal, 
kuriuos vykdė Jungtinės Karalystės nacio- 
nalinė bendrovė. Toks principas ir kitos 
šiame sektoriuje galiojusios konkurenciją 
ribojančios taisyklės lėmė tai, kad skry- 
džių kainos EB buvo gerokai didesnės nei 
pasaulinėje rinkoje. Taigi priėmus pirmą- 
jį liberalizavimo priemonių paketą Pran- 
cūzijos bendrovė galėjo skraidinti kelei- 
vius iš, tarkim, Madrido į Londoną ar ko- 
kį kitą EB miestą. Antrasis paketas, pri- 

imtas 1989 m., šiam sektoriui pritaikė kon- 
kurencijos taisykles, draudžiančias piktnau- 
džiavimą dominuojančia padėtimi rinkoje, 
ir kai kurias kitas. Buvo atsisakyta princi- 
po, kad skrydžių kainos nustatomos dviša- 
liais tarpvalstybiniais susitarimais. Kainas 
turėjo nustatyti skrydžių operatoriai. Tre- 
čiuoju paketu, kuris buvo priimtas 1992 m., 
Bendrijos teritorijoje buvo nustatytos vie- 
nodos patekimo į rinką taisyklės. Opera- 
torius, gavęs skrydžių licenciją, įgijo teisę 
skraidyti visomis Bendrijos oro linijomis. 

Bendra jūrų transporto politika buvo 
pradėta kurti ir vykdyti taip pat tik XX a. 
devintajame dešimtmetyje kaip baigimo 
kurti bendrąją rinką programos dalis. 
1986 m. Taryba priėmė keturis reglamen- 
tus, nustatančius bendras patekimo į rin- 
ką taisykles, bendrų EB konkurencijos tai- 
syklių taikymą jūrų transportui ir bendrą 
politiką trečiųjų šalių jūrų transporto ben- 
drovių atžvilgiu. 

Svarbi bendros EB transporto politi- 
kos dalis yra bendri eismo saugumo rei- 
kalavimai. Pavyzdžiui, 1985 m. Taryba pri- 
ėmė teisės aktus, reguliuojančius vairuoto- 
jų darbo laiką. Šiais aktais buvo nustaty- 
ta, kad krovinius vežančio vairuotojo ka- 
binoje turi būti įrengtas tachometras, 
kuris fiksuoja, kiek laiko vairuotojas pra- 
leido už vairo. 

Bendrijos transporto politika Lietuvai 
gana anksti tapo aktuali. Lietuvos vežėjai 
jau pirmaisiais metais po nepriklausomy- 
bės atkūrimo ėmė aktyviai veržtis į ES rin- 
ką ir joje konkuruoja su ES valstybių ve- 
žėjais. Jie tapo bene pirmaisiais Lietuvos 
ūkio subjektais, kurie turėjo prisitaikyti 
prie reikalavimų, keliamų ES rinkoje vei- 
kiantiems vežėjams. 

Klaudijus Maniokas 


BENDRA UŽSIENIO IR SAUGUMO POLI- 
TIKA (angl. common foreign and security 
policy, pranc. politigue ėtrangėre ei de sėcu- 
ritė commune, vok. gemeinsame Aupen- 
und Sicherheitspolitik) - Europos Sąjungos 
sutarties įtvirtinta ypatinga ES valstybių 
narių bendradarbiavimo forma, kuria sie- 
kiama: tausoti bendrąsias ES vertybes, 
svarbiausius interesus ir nepriklausomybę; 
visokeriopai stiprinti ES ir jai priklausan- 
čių valstybių saugumą; saugoti taiką pa- 
saulyje ir stiprinti tarptautinį saugumą; 
skatinti tarptautinį bendradarbiavimą; plė- 
toti ir stiprinti demokratiją, teisinę vals- 
tybę, gerbti žmogaus teises ir pagrindines 
laisves. Saugumo politikos srityje ES vals- 
tybės numato, kad ateityje ES turėtų iden- 
tifikuoti specifinius Europos gynybos po- 
reikius ir sukurti bendrą gynybos politiką, 
o Vakarų Europos Sąjungos (VES) orga- 
nizacija turėtų laipsniškai įsilieti į ES. Ta- 
čiau kol kas šioje srityje ES valstybės jo- 
kių konkretesnių įsipareigojimų nėra pri- 
siėmusios. 

Neretai ES bendra užsienio ir saugu- 
mo politika (BUSP) yra vadinama antruo- 
ju ES ramsčiu, taip pabrėžiant esminį jos 
skirtumą nuo pirmojo ramsčio, t. y. Euro- 
pos Bendrijų. Europos Bendrijų kompe- 
tencijai priskirti reikalai tvarkomi taikant 
viršvalstybinio reguliavimo metodą, o 
BUSP - tai išimtinis tarpvyriausybinis ben- 
dradarbiavimas. Čia negalima bendrų 
sprendimų priimti balsų dauguma, taip pat 
negalima priimti tokių teisės aktų, kurie 
galiotų visose ES valstybėse, čia neveikia 
Teisingumo Teismo jurisdikcija. 

BUSP pakeitė kitą ligi tol EB valsty- 
bių taikytą tarpvyriausybinio bendradarbia- 
vimo užsienio politikos srityje sistemą, t. y. 
Europos politinį bendradarbiavimą (EPB). 

EPB pradžia galima laikyti 1969 m., kai 
Hagoje EB valstybių vadovai nusprendė, 
be Bendrijų, sukurti atskirą tarpvyriausy- 
binio bendradarbiavimo sistemą, padėsian- 
čią geriau koordinuoti EB valstybių užsie- 
nio politiką. Buvo manoma, kad Europos 
Bendrijos, tapusios svarbia ir vieninga pa- 
saulio ekonomikos dalyve, turi pradėti la- 
biau derinti ir savo valstybių narių nuosta- 
tas, O gal net vienu balsu, jeigu tai įmano- 
ma, pareikšti nuomonę įvairiais pasaulio 
politikos klausimais. 

Iš pradžių pagrindiniai EPB sistemos 
elementai buvo du kartus per metus vykda- 
vę užsienio reikalų ministrų susitikimai, ku- 
riuos rengė specialiai tam reikalui įsteigtas 
Politinis komitetas, sudarytas iš atitinkamų 
užsienio reikalų ministerijų politikos depar- 
tamentų direktorių. Jis rengė ministrų su- 
sitikimus ir galėjo sudaryti darbo grupes at- 
skiriems klausimams nagrinėti. Kiekvienos 
EB valstybės užsienio reikalų žinyboje bu- 
vo paskirtas specialus tarnautojas, vadina- 
masis Europos korespondentas, kuris turė- 
jo nuolat palaikyti tiesioginį ryšį su savo ko- 
legomis iš kitų valstybių narių. Kadangi 
EPB nepriklausė Bendrijų kompetencijai, 
tai Bendrijų institucijos - Komisija, Asam- 
blėja (vėliau tapusi Europos Parlamentu) ir 
kt. - EPB praktiškai nedalyvavo. 

EPB sistema pamažu evoliucionavo. 
Radikalių pokyčių nebuvo, tačiau plėtėsi 
praktinio bendradarbiavimo formos ir prie- 
monės. Taip atsirado oficiali Europos ko- 
respondentų grupė, buvo sukurta speciali 
COREU sistema, t. y. speciali slapto telek- 
so ryšio linija, kuri jungė EB valstybių už- 
sienio reikalų žinybas. Taip pat buvo nusta- 
tyti ir oficialūs ryšiai tarp EPB ir Bendrijų 
institucijų. Nuo 1974 m. vasaros užsienio 
reikalų ministrų susitikimai dėl EPB jau ne- 


vykdavo atskirai, nes jie tapo Bendrijų 'Ta- 
rybos susitikimų dalimi. Nuo 1974 m. užsie- 
nio reikalų ministrai pradėjo kas šeši mė- 
nesiai rinktis į neoficialius vadinamuosius 
Gymnicho susitikimus (pagal Vokietijos pi- 
lies, kurioje 1973 m. įvyko pirmasis tokio 
pobūdžio susitikimas, pavadinimą). Per 
šiuos susitikimus neoficialioje aplinkoje, be 
palydos ministrai aptardavo svarbiausius 
užsienio politikos klausimus. 1977 m. buvo 
nustatyta valstybių trejeto schema. Trejetą 
sudarė EB Tarybai tuomet pirmininkavusi 
valstybė narė, prieš ją pirmininkavusioji ir 
po jos pirmininkausiančioji. Ši sistema už- 
tikrino bendrų ar koordinuotų užsienio po- 
litikos veiksmų tęstinumą. Pagaliau 1987 m. 
įsigaliojusiu Suvestiniu Europos aktu EPB 
buvo įformintas ir įteisintas kaip atskira EB 
valstybių tarpvyriausybinio bendradarbiavi- 
mo sritis. Šiame dokumente buvo įteisinti 
neoficialiai nusistovėję EPB organizaciniai 
principai. Briuselyje buvo įkurtas EPB sek- 
retoriatas. Taigi jau tuomet atsirado savo- 
tiškas EB valstybių bendradarbiavimo ant- 
rasis ramstis. 

1993 m. įsigaliojusi Europos Sąjungos 
(Mastrichto) sutartis EPB išplėtojo į BUSP. 
Kaip ir Europos Bendrijos bei bendradar- 
biavimas teisingumo ir vidaus reikalų srity- 
se, BUSP tapo sudedamąja ES struktūros 
dalimi, jos antruoju ramsčiu. Pagal Mast- 
richto sutartį BUSP yra grindžiama tarpvy- 
riausybiškumu, todėl bendriems sprendi- 
mams priimti reikalingas vieningumas. 
BUSP veiksmingumui užtikrinti Mastrich- 
to sutartyje yra numatytos dvi pagrindinės 
BUSP įgyvendinimo priemonės - bendroji 
pozicija ir bendras veiksmas, kuriuos ES 
valstybės gali pareikšti arba jų imtis išvien 
įgyvendinti konkrečiu užsienio politikos 
klausimu. Sutartyje taip pat apibrėžta ir 

sprendimų priėmimo šioje srityje tvarka, 
detaliai nustatanti bendrųjų pozicijų ir ben- 
drų veiksmų priėmimo taisykles. 

Pagrindines BUSP gaires bendru suta- 
rimu nustato Europos Vadovų Taryba. Ji 
gali pareikšti, kad kuriuo nors klausimu 
ES turi imtis bendrų veiksmų. Taip gali at- 
sitikti tuomet, kai tam tikru momentu pri- 
reikia ginti bendrus ES interesus (pvz., 
valstybių pripažinimas ir diplomatinių san- 
tykių užmezgimas, politinių ar ekonominių 
sankcijų taikymas, finansinė ar humanita- 
rinė parama, ginklų eksporto ar ginkluo- 
tės kontrolė ir pan.). Tačiau Mastrichto su- 
tartyje šios sritys nėra apibrėžtos. Iškilus 
reikalui jas apibrėžia pati Europos Vado- 
vų Taryba, kuri nurodo ir veiklos gaires. 

Konkrečius veiksmus nustato ir jų tai- 
kymo klausimą sprendžia Taryba (papras- 
tai užsienio reikalų ministrai). Sprendimai 
turi būti priimti vieningai, tuomet gali bū- 
ti veikiama visos ES vardu, išskyrus retus 
atvejus, susijusius su priimtų sprendimų 
įgyvendinimu. Europos Komisija tiesiogiai 
dalyvauja BUSP Europos Vadovų Tarybos 
arba Tarybos nurodymu ji rengia pasiūly- 
mus ar veiksmų planus, dėl kurių balsuo- 
ja Taryba, bet ji gali ir pati inicijuoti pa- 
siūlymus. Komisija taip pat nuolat infor- 
muoja Europos Parlamentą apie ES veiks- 
mus BUSP srityje. Europos Parlamentas 
tiesiogiai BUSP nedalyvauja, tačiau, nuo- 
lat gaudamas informaciją, gali aptarti vyk- 
domą politiką ir priimti rezoliucijas. 

Iš pradžių BUSP rezultatai buvo men- 
kesni nei tikėtasi. Po Mastrichto sutarties 
įsigaliojimo 1993 m. lapkričio 1 d. maždaug 
per ketverius metus bendrų veiksmų buvo 
imtasi dešimtyje sričių: dėl buvusios Jugo- 
slavijos, dėl Pietų Afrikos, dėl padėties Di- 
džiųjų ežerų regione Afrikoje, dėl Artimų- 


jų Rytų taikos proceso, dėl branduolinio 
ginklo neplatinimo sutarties, dėl Rusijos 
parlamento rinkimų stebėjimo, dėl Pietų 
Korėjos ir dvejopo naudojimo prekių ir kt. 
Atskirai vertėtų paminėti bendrą veiksmą, 
susijusį su Europos stabilumo paktu. Tai 
buvo ES BUSP veiksmas, skirtas Vidurio ir 
Rytų Europos (VRE) valstybėms. Europos 
stabilumo pakto idėją 1993 m. iškėlė Pran- 
cūzija, būtent tuometinis Prancūzijos mi- 
nistras pirmininkas Edouard'as Balladuras, 
tad kartais ši iniciatyva vadinama Balladu- 
ro paktu. Jos tikslas - paskatinti VRE vals- 
tybes išspręsti tarpusavio santykius temdan- 
čias mažumų ir sienų problemas. Tuomet 
dar vyko karas buvusiojoje Jugoslavijoje, ir 
šios problemos buvo laikomos pagrindine 
grėsme Europos stabilumui. Šis ES BUSP 
bendras veiksmas paskatino pasirašyti ke- 
lias geros kaimynystės sutartis tarp VRE 
valstybių, praktinėmis priemonėmis spręs- 
ti mažumų problemas ten, kur jų buvo, ta- 
čiau vis dėlto praktinių rezultatų būta ne 
tiek jau daug. 

Taigi kol kas ES BUSP bendrosios po- 
zicijos ir bendri veiksmai tarptautinės po- 
litikos plėtrai lemiamos reikšmės neturėjo, 
nes dėl svarbiausių tarptautinių problemų 
ES valstybių pozicijos vis dėlto išsiskirda- 
vo, ir ES neįstengdavo vieningai priimti 
kardinalių ir greitų sprendimų tuomet, kai 
jų labiausiai reikėdavo. Bene didžiausia 
BUSP nesėkme laikoma ES veikla buvusio- 
joje Jugoslavijoje. ES nesuvaidino lemiamo 
vaidmens sprendžiant ir Artimųjų Rytų 
problemas, nesugebėjo vykdyti vienodos 
politikos Irako atžvilgiu. Turbūt svarbiausia 
BUSP neveiksmingumo priežastimi reikė- 
tų laikyti pagrindinių ES diplomatijos sub- 
jektų, Jungtinės Karalystės, Prancūzijos ir 
Vokietijos, nesugebėjimą vykdyti vienodą 

politiką, o tą savo ruožtu sąlygoja šių šalių 
siekis tarptautinėje politikoje išlaikyti na- 
cionalinį identitetą, kuris paprastai remia- 
si įvairiais interesais ir įvairiomis naciona- 
linės užsienio politikos tradicijomis. 
Tačiau ilgainiui ES buvo imta vis labiau 
suvokti, kad ji turi prisiimti jos ekonomi- 
nei galiai proporcingą atsakomybę už tvar- 
ką pasaulyje. Diskusijoje dėl savito Euro- 
pos saugumo ir gynybos identiteto išryškė- 
jo poreikis kurti bendrą Europos saugumo 
ir gynybos politiką (ESGP - savitą, tačiau 
ne atskirą nuo NATO bloko, ir toliau iš- 
liekančio pagrindiniu bendros gynybos in- 
strumentu, politikos). Formuoti ESGP ge- 
rokai apsunkina tai, kad ne visos ES vals- 
tybės narės priklauso NATO ir VES (Ai- 
rija, Austrija, Suomija ir Švedija yra vadi- 
namosios neprisijungusios šalys, o Danija 
nenori būti tikrąja VES nare). Tuo tarpu 
ES nepriklausančios NATO Europos vals- 
tybės pageidauja, kad formuojant savitą 
Europos saugumo ir gynybos identitetą bū- 
tų atsižvelgiama ir į jų poziciją. BUSP re- 
forma buvo viena svarbiausių temų 1996— 
1997 m. vykusioje tarpvyriausybinėje Mast- 
richto sutarties peržiūros konferencijoje. 
1999 m. įsigaliojusioje modifikuotoje ES 
(Amsterdamo) sutartyje BUSP sritis yra iš- 
plėsta, todėl BUSP įgijo naujų priemonių: 
vadinamąjį konstruktyvųjį (pozityvųjį) su- 
silaikymą, kai nepageidaujanti dalyvauti 
bendruose BUSP veiksmuose ES valstybė 
galės susilaikyti per balsavimą ir atsisakyti 
jame dalyvauti, kartu neblokuodama dau- 
gumos ES narių iniciatyvos, ir bendrąją 
strategiją, kuri praplės bendrąją poziciją ir 
leis Europos Vadovų Tarybai suformuluo- 
ti tikslą, būdus ir priemones jam įgyvendin- 
ti. Prie Amsterdamo sutarties buvo pridė- 
ta 1997 m. liepos 22 d. pasirašyta VES de- 


klaracija, kurioje numatyta sukurti karines 
pajėgas taikos palaikymo operacijoms (va- 
dinamosioms Petersbergo užduotims) vyk- 
dyti. Taip pat sustiprintos struktūros, pa- 
dėsiančios pirmininkaujančiai valstybei at- 
stovauti ES. Siekiant šio tikslo buvo padi- 
dinti Tarybos generalinio sekretoriaus įga- 
liojimai — kartu jis skiriamas vyriausiuoju 
įgaliotiniu bendrai užsienio ir saugumo po- 
litikai, o praktiškai — ir VES generaliniu 
sekretoriumi. Be to, Taryboje numatyta 
įsteigti specialius užsienio ir saugumo po- 
litikos planavimo padalinius. 1999 m. Hel- 
sinkio Europos Vadovų Taryba iškėlė už- 
duotį įsteigti Politinį ir saugumo komitetą 
(angl. Political and Security Committee), 
Karinį komitetą (angl. Military Committee ) 
ir Karinio planavimo štabą (angl. Military 
Staff), o šių struktūrų įkūrimui 2000 m. 
gruodžio mėn. galutinai buvo pritarta Ni- 
cos Europos Vadovų Tarybos susitikime. 
Amsterdamo sutartyje taip pat patobuli- 
ntas sprendimų priėmimo BUSP srityje 
mechanizmas — kvalifikuoto balsavimo 
procedūra bus taikoma ir priimant spren- 
dimus, kuriais įgyvendinama Europos Va- 
dovų Tarybos vieningai patvirtinta bendroji 
strategija, bendras veiksmas ar bendroji 
pozicija. Iš kitų BUSP priemonių paminė- 
tina ir ES galimybė dalyvauti humanitari- 
nėse bei gelbėjimo, taikos palaikymo bei 
taikos kūrimo operacijose, taip pat išliko 
Mastrichto sutarties nuostata, patvirtinan- 
ti ketinimą ilgainiui į ES integruoti VES. 
Viename iš 2001 m. pasirašytos Nicos su- 
tarties protokolų numatyta, kad Europos 
Vadovų Taryba imsis skubių priemonių 
BUSP sudedamosios grandies - ESGP įgy- 
vendinimui paspartinti. 

Taip pat žr. AMSTERDAMO SUTARTIS, 
EuROPOS SAUGUMO IR GYNYBOS POLI- 

TIKA, MASTRICHTO SUTARTIS, PETERS- 
BERGO UŽDUOTYS, RAMSTIS, SUVESTI- 
NIS EUROPOS AKTAS, TREJETAS, VAKA- 
RŲ EUROPOS SĄJUNGA, VIRŠVALSTYBIŠ- 
KUMAS IR TARPVYRIAUSYBIŠKUMAS, VY- 
RIAUSIASIS ĮGALIOTINIS BENDRAI UŽSIE- 
NIO IR SAUGUMO POLITIKAI. 

Klaudijus Maniokas ir Evaldas Sinkevičius 


BENDRA ŽEMĖS ŪKIO POLITIKA (angl. 
common agricultural policy, pranc. politigue 
agricole commune, vok. gemeinsame Agrar- 
politik) - nuosekliai išplėtota perskirstomo- 
jo pobūdžio Europos Bendrijos politika, 
kurios svarbiausia paskirtis — iš Bendrijos 
biudžeto subsidijuoti žemės ūkio sektorių. 

Bendros žemės ūkio politikos (BŽŪP) 
pagrindas yra sudėtingas daugelio žemės 
ūkio produktų rinkos reguliavimo mecha- 
nizmas, palaikantis kainas, didesnes nei 
pasaulinės žemės ūkio produktų kainos. 
Tai sukelia nuolatines perprodukcijos kri- 
zes ir labai daug kainuoja. Šiai politikai 
iki šiol tenka didžiausia EB biudžeto da- 
lis. Po nuoseklių reformų ji mažėja, tačiau 
iki šiol vis dar sudaro apie pusę visų ES 
išlaidų. 

Europos ekonominės bendrijos steigi- 
mo (Romos) sutartyje buvo nurodyti tokie 
penki žemės ūkio politikos tikslai: 

+ padidinti žemės ūkio gamybą; 

+ užtikrinti pakankamą žemdirbių gyve- 
nimo lygį; 

+ stabilizuoti rinkas; 

+ užtikrinti žemės ūkio produktų tiekimą; 

+ užtikrinti, kad vartotoją pasiekusių Že- 
mės ūkio produktų kainos nebūtų per- 
nelyg didelės. 

Kaip matyti, geriausiu atveju tik du iš 
penkių politikos tikslų tikrai yra ekonomi- 
niai, o kiti siejasi su valstybių narių sau- 


gumu ir socialinėmis gerovės valstybės 
funkcijomis. Taigi nuo pat pradžių šią po- 
litiką skatino ne ekonominio efektyvumo 
motyvai, o bendresni gerovės valstybės 
tikslai. Žemės ūkio politika yra gerovės 
politika. Šitai išsiaiškinus galima pateisin- 
ti akivaizdžius ekonominius šios politikos 
trūkumus. 

Žemės ūkis apskritai yra gana specifiš- 
ka ekonomikos sritis, ypač pramoninėse 
šalyse. Nuo XIX a. pabaigos ji iš pradžių 
dėl saugumo, o vėliau dėl socialinių mo- 
tyvų buvo atribota nuo laisvosios rinkos jė- 
gų. Tokią padėtį galima aiškinti atsižvel- 
giant į kelis veiksnius, iš kurių bene svar- 
biausias yra politinis. Vykstant industriali- 
zacijai ir dėl šio proceso atsiradusiai urba- 
nizacijai žemės ūkis prarado savo anksčiau 
turėtą ekonominę reikšmę. Tačiau XIX a. 
pabaigoje ir XX a. pradžioje daugelyje Va- 
karų Europos šalių įvedus visuotinę rinki- 
mų teisę politiškai buvo pavojinga palikti 
žemdirbius rinkos jėgų valiai. Kurdamos 
specialų žemės ūkio reguliavimo režimą 
daugelis Vakarų Europos valstybių rūpino- 
si, kad Žemdirbiai būtų integruoti į politi- 
nę valstybės bendruomenę. Panašūs gilu- 
miniai tikslai skatino kurti ir specialų Ben- 
drijos žemės ūkio režimą. Bendrijos kūrė- 
jams reikėjo užsitikrinti politinę įtakingos 
žemdirbių klasės paramą. 

Europos Bendrijai pavyko įgyvendinti 
ir daugelį paminėtų šios politikos tikslų, ta- 
čiau kaip tik dėl to ir kilo šiuo metu aktu- 
aliausiomis vadinamos problemos: žemės 
ūkio gaminių perprodukcija ir žemdirbių 
pasipriešinimas bet kokiems tos politikos 
pokyčiams. Iš pradžių, XX a. šeštajame 
dešimtmetyje, kuriant Europos ekonominę 
bendriją jos valstybės narės importavo Že- 
mės ūkio produktus. Vis dėlto Bendrija to- 

kia žemės ūkio politika labai greitai iš- 
sprendė šią problemą ir tapo žemės ūkio 
produktų eksportuotoja, bet drauge paty- 
rė ir pirmąsias perprodukcijos krizes. 

Kaip gerovės politikos dalis BŽŪP plė- 
tojosi pagal tik jai vienai būdingą logiką. 
Ji tapo tam tikru rezervatu, kuriame gyve- 
nimas vyko kitaip nei kituose ekonomikos 
sektoriuose — jis rėmėsi kitomis taisyklėmis 
ir kita veiksmų logika, būtent žemės ūkio 
produktų kainų nustatymu ir pajamų žem- 
dirbiams garantavimu. 

1962 m. po legendiniu tapusio derybų 
maratono buvo pasiektas susitarimas dėl 
BŽŪP principų ir konkrečių jos priemo- 
nių. Buvo suformuluoti trys pagrindiniai 
BŽŪP principai: 

+ bendra žemės ūkio produktų rinka; 

+ Bendrijos preferencija, t. y. pirmeny- 
bė ir privilegijos, teikiamos EB ga- 
mintojams; 

+ finansinis solidarumas - BŽŪP finan- 
suojama bendromis lėšomis per EB 
biudžetą. 

Priemonės, dėl kurių buvo susitarta 
1962 m., apėmė bendras daugumos Ben- 
drijos valstybėse gaminamų žemės ūkio 
produktų kainas, padidintus muitus impor- 
tuojamiems žemės ūkio produktams bei 
specialų Europos žemės ūkio orientavimo 
ir garantijų fondą. Komisijai buvo patikė- 
ta rūpintis naujuoju fondu, o valstybės na- 
rės savo žemės ūkio rinkų reguliavimą per- 
davė Bendrijai. Vėliau diskusijos tęsėsi tik 
dėl konkrečių žemės ūkio produktų, ypač 
grūdų, kainų. 

BŽŪP režimas nebuvo vienodas, jis 
priklausė nuo konkretaus žemės ūkio pro- 
dukto, bet jo esmę beveik visuomet suda- 
rė garantuota supirkimo kaina ir garanti- 
ja, kad Bendrija supirks produkcijos per- 

teklių, taip pat kvotos ir mokesčiai, nusta- 
tyti įvežamai produkcijai, ir parama Ben- 
drijos eksportui. Vėliau, nepavykus ke- 
lioms į ekonominį efektyvumą orientuo- 
toms reformoms, buvo įdiegta dar viena 
BŽŪP priemonė - vadinamieji žalieji pi- 
nigai. Tai buvo išmokos, kuriomis žemdir- 
biams buvo kompensuojami dėl naciona- 
linių valiutų svyravimų atsiradę nuostoliai. 
Šios priemonės idėjos autorei Vokietijai 
„Žalieji pinigai“ leido išlaikyti didesnes kai- 
nas nei kitose valstybėse narėse. 

Vis didėjant perprodukcijai, 1984 m. 
buvo įvesti kvotų pavidalo pieno produk- 
cijos apribojimai, tačiau ir jie neišspren- 
dė problemos. Gamyba vis tiek didėjo, 
o kartu didėjo ir Bendrijos biudžeto išlai- 
dos žemės ūkio politikai. 1984 m. jos sie- 
kė 70 proc. Bendrijos biudžeto. Biudžetui 
daromas spaudimas paskatino vėl svarsty- 
ti BŽŪP reformą. 1987 m. Komisija pa- 
siūlė kvotų režimą, iki tol taikytą tik pie- 
nui ir cukrui, išplėsti ir imti taikyti kitoms 
žemės ūkio produktų grupėms. Be to, bu- 
vo siūloma taikyti vadinamąjį Žemės ati- 
dėjimo principą, pagal kurį žemdirbiams 
turėjo būti kompensuojama už žemės 
ūkio tikslams nenaudojamą žemę. Be šių 
priemonių, Komisija siūlė skatinti kaimo 
plėtrą jame kuriant darbo vietas, nesusi- 
jusias su žemės ūkio produktų gamyba. 
Po ilgų derybų 1988 m. Europos Vadovų 
Taryba iš esmės pritarė visiems šiems pa- 
siūlymams. 

Tačiau ir ši reforma, kaip ir daugelis 
kitų, nebuvo pakankama. Tolesnes refor- 
mas skatino šaltojo karo pabaiga ir jo tie- 
sioginiai padariniai - Vokietijos susivieni- 
jimas bei perspektyva, kad pokomunistinės 
Vidurio ir Rytų Europos (VRE) valstybės 
taps ES narėmis. Be to, BŽŪP problema 

ilgai trukdė GATT (angl. General Agree- 
ment on Tariffs and Trade - Bendrasis su- 
sitarimas dėl muitų tarifų ir prekybos) de- 
rybų dėl pasaulinės prekybos liberalizavi- 
mo Urugvajaus raundui. Toks išorinis 
spaudimas paskatino 1992 m. pradėti es- 
minę BŽŪP reformą. Pagal šią reformą 
Komisija siūlė valstybėms narėms pereiti 
nuo dirbtinio produktų supirkimo kainų 
palaikymo, t. y. nuo netiesioginės paramos 
žemės ūkiui, prie tiesioginio nustatyto 
žemdirbių pajamų lygio palaikymo. Kai 
Komisijos parengtą BŽŪP reformos planą 
patvirtino Taryba, jis tapo ne toks radika- 
lus, bet vis dėlto leido baigti Urugvajaus 
derybų raundą ir skatino toliau griauti se- 
nąjį BŽŪP režimą, paremtą didelių kainų 
palaikymu. Paradoksalu, bet po reformos 
ES biudžeto išlaidos dėl BŽŪP vis tiek ne 
sumažėjo, bet padidėjo, nes mažinant in- 
tervencines kainas žemdirbiams buvo mo- 
kamos gana dosnios kompensacijos. Tačiau 
daugelio žemės ūkio produktų kainos pri- 
artėjo prie pasaulinių rinkos kainų, o tai 
buvo naudinga vartotojams. 

1997 m. Komisija savo programiniame 
dokumente „Darbotvarkė 2000“ paskelbė 
naujas iniciatyvas dėl tolesnės BŽŪP refor- 
mos. Jų esmė — nuodugnesnis pajamų ga- 
rantavimo principo įgyvendinimas, taip pat 
siūlymas iš dalies renacionalizuoti žemės 
ūkio politiką. Toliau reformuoti BŽŪP re- 
žimą reikia ir dėl to, kad pagal pradinį jo 
variantą buvo tik konservuojama tuometi- 
nė žemės ūkio gamybos struktūra, parem- 
ta mažais ir vidutiniais ūkiais, 0 ne skati- 
nami jos pokyčiai. BŽŪP virto gerovės vals- 
tybe žemdirbiams: joje kainos buvo stabi- 
lios, o pajamos - beveik garantuotos. Feno- 
menalų BŽŪP režimo, turėjusio didžiulių, 
akivaizdžių trūkumų, stabilumą galima pa- 


aiškinti BŽŪP formavimo mechanizmo 
ypatumais. Esminis jo ypatumas - nepro- 
porcingai didelė, palyginti su kitomis ES 
politikos sritimis, interesų grupių įtaka. Kai 
kurios ES valstybių vyriausybės iš esmės ta- 
po žemdirbių asociacijų spaudimo įkaitėmis 
ir, bijodamos prarasti politinę paramą, pa- 
siduoda jų reikalavimams. 

VRE valstybių būsima narystė ES ta- 
po kitu nemenku BŽŪP reformos stimu- 
lu. Tuometinių šalių kandidačių žemės ūky- 
je dirbo tiek pat žmonių, kiek ir ES vals- 
tybėse narėse. Remiantis įvairiais apskai- 
čiavimais nustatyta, kad visose šalyse kan- 
didatėse taikant dabartinį BŽŪP režimą 
būtinai reikėtų padvigubinti ES biudžeto 
lėšas šiam tikslui. Dėl to BŽŪP ir toliau 
buvo reformuojama mažinant garantuoja- 
mų supirkimo kainų lygį ir renacionalizuo- 
jant žemės ūkio politiką, o šalims kandi- 
datėms pasiūlant gana ilgus pereina- 
muosius laikotarpius, kai joms dar nebus 
taikomos visos BŽŪP nuostatos. 

Klaudijus Maniokas 


BENDRA ŽUVININKYSTĖS POLITIKA 
(angl. common fisheries policy, pranc. poli- 
tigue commune de la pėche, vok. gemein- 
same Fischereipolitik) - politika, kurią vals- 
tybės narės vykdo priimdamos bendrus 
sprendimus dėl žuvų išteklių panaudojimo 
ir jų atnaujinimo, žvejybos kvotų, Žvejybos 
įrangos, žvejų darbo ir socialinės apsaugos 
reikalavimų. 

Europos ekonominės bendrijos steigi- 
mo (Romos) sutartyje buvo pasakyta, kad 
žuvis ir žuvies produktai turi būti laikomi 
žemės ūkio produktais, todėl bendra Žuvi- 
ninkystės politika turi remtis bendros že- 
mės ūkio politikos principais. Tačiau iš tik- 
rųjų bendra Žuvininkystės politika pradėjo 

formuotis daug vėliau negu bendra žemės 
ūkio politika. Ją atsirasti paskatino ribotų 
žuvų išteklių problema, kurią dar opesnę 
darė tai, kad buvo pernelyg daug nekon- 
troliuojamų Žvejų. Be to, ši politika buvo 
reikalinga nustatant Europos Bendrijos 
valstybių poziciją per narystės derybas su 
Airija, Danija, Jungtine Karalyste ir Nor- 
vegija, kurios žuvininkystės srityje turėjo 
savo svarbių interesų. Kaip tik naujoji Ben- 
drijos Žuvininkystės politika ir buvo bene 
pagrindinė priežastis, dėl kurios Norvegi- 
jos piliečiai referendume nepritarė savo ša- 
lies narystei ES. 

Formuoti bendrą žuvininkystės politiką 
buvo pradėta nuo bendrų priemonių, skir- 
tų Žuvų išteklių apsaugai, tokių kaip ben- 
drai nustatomos žvejybos kvotos, žūklės vie- 
tų reguliavimas ir reikalavimai žūklės įran- 
gai. Kita vertus, ši politika rėmėsi Romos 
sutartyje suformuluotu laisvo patekimo į 
Bendrijos valstybių vandenis principu, ir iš- 
imtys buvo taikomos tiktai trims naujoms 
narėms. Padėtis šioje srityje iš esmės pasi- 
keitė 1975 m., kai Atlanto valstybių grupė 
vienašališkai paskelbė savo teisę į išimtinę 
200 mylių ekonominę zoną (ši teisė vėliau 
buvo fiksuota 1982 m. Jūrų teisės konven- 
cijoje), tuo tarpu pagal EB bendrą žuvinin- 
kystės politiką pripažįstamos tiktai išimti- 
nės 12 mylių valstybių narių zonos. 

Kitas svarbus bendros žuvininkystės 
politikos elementas —- rinkos organizacija, 
panaši į tą, kuri sudaro bendros žemės 
ūkio politikos pagrindą. Tai reiškia, kad 
bendru sutarimu nustatomos intervencinės 
kainos, kokybės standartai. Kaip ir bendro- 
je žemės ūkio politikoje, Žvejų asociacijos 
vaidmuo priimant sprendimus yra gana 
svarbus. Bendra žuvininkystės politika 
(kaip ir apskritai žemės ūkio) vykdo svar- 


bią gerovės funkciją. Todėl, kaip ir bendro- 
je žemės ūkio politikoje, taikant šią prie- 
monių sistemą kilo neišvengiama perpro- 
dukcijos krizė, tik šiuo atveju problema 
sprendžiama mokant kompensacijas už 
žvejybos laivų demontavimą. 

Trečias svarbus bendros žuvininkystės 
politikos elementas yra bendras santykių 
su trečiosiomis šalimis reguliavimas. Tai 
reiškia, kad Europos Sąjunga, o ne atski- 
ros valstybės narės derasi su trečiosiomis 
šalimis dėl žvejybos sutarčių, tuo tarpu at- 
sakingos už bendros žuvininkystės politikos 
įgyvendinimą lieka ES valstybės. 

Taip pat žr. BENDRA ŽEMĖS ŪKIO PO- 
LITIKA. 

Klaudijus Maniokas 


BENDRADARBIAVIMAS TEISINGUMO IR 
VIDAUS REIKALŲ SRITYSE (angl. coopera- 
tion in the fields of justice and home affairs, 
pranc. coopėration dans les domaines de la 
justice et des affaires intėrieures, vok. Zu- 
sammenarbeit in Bereichen Justiz und Inne- 
res) — bendra Europos Sąjungos valstybių 
politika, kuria siekiama sukurti sąlygas 
laisvam asmenų judėjimui ES ir kuri yra 
formuojama ir vykdoma tarpvyriausybinio 
bendradarbiavimo formomis. Įsigaliojus 
Amsterdamo sutarčiai didžioji šios politi- 
kos dalis turi būti pradėta vykdyti viršvals- 
tybinio reguliavimo priemonėmis, t. y. tu- 
ri tapti viena iš tokių Bendrijos politikos 
sričių, kurioje iniciatorės vaidmuo tenka 
Komisijai ir kurios priežiūrą atlieka Teisin- 
gumo Teismas. 

Šios politikos vykdymo pradžia reikė- 
tų laikyti XX a. aštuntajame dešimtmety- 
je išplėtotas tarpvyriausybinio bendradar- 
biavimo formas tokiose opiose srityse kaip 
kova su tarptautiniu terorizmu, narkotikų 

prekyba ir organizuotu nusikalstamumu. 
Kaip ir beveik tuo pačiu metu pradėjęs 
plėtotis Europos politinis bendradarbiavi- 
mas, jis vyko šalia Europos Bendrijų pu- 
siau oficialių tarpvyriausybinių susitikimų 
forma, pavadinta TREVT (pranc. Terroris- 
me, Radicalisme, Extrėmisme, Violence In- 
ternationale santrumpa). Vėliau, 1985 m., 
buvo sudaryta Šengeno sutartis, kuria kai 
kurios tuometinės EB valstybės tarpusavyje 
pradėjo kurti bendrą laisvo asmenų judė- 
jimo erdvę, tačiau ir šis bendradarbiavimas 
vyko už Bendrijų ribų. Tik Mastrichto su- 
tartyje bendradarbiavimas šioje srityje bu- 
vo galutinai įformintas ir tapo viena iš ES 
sudedamųjų dalių. 

TREVI tinklas buvo sukurtas 1976 m. 
kaip viena iš EB valstybių tarpvyriausybinio 
bendradarbiavimo formų. Pradinis jo tiks- 
las buvo keistis informacija apie tarptauti- 
nį terorizmą. Vėliau bendradarbiavimas iš- 
siplėtė ir į kitas sritis, susijusias su baudžia- 
mąja teise - kovos su organizuotu nusikals- 
tamumu ir viešosios tvarkos palaikymo. Bu- 
vo sukurtos atskiros darbo grupės. Pirmoji 
jų buvo atsakinga už keitimąsi informacija 
apie teroristų veiklą, branduolinių objektų 
ir transporto saugumą. Antroji darbo gru- 
pė domėjosi policijos bendradarbiavimu — 
buvo keičiamasi informacija apie policijos 
taktiką, organizaciją ir ginkluotę. Trečioji 
darbo grupė atsakė už kovą su rimtais tarp- 
tautiniais nusikaltimais — prekyba narkoti- 
kais, ginklais, bankų apiplėšimais ir kt. 
TREVI tinkle bendradarbiavimas vyko tri- 
mis lygmenimis. Pirmąjį sudarė vidaus rei- 
kalų ir teisingumo ministrų susitikimai, ant- 
rąjį - valstybių narių vidaus reikalų minis- 
terijų vyresniųjų pareigūnų susitikimai, tre- 
čiąjį - darbo grupių bendradarbiavimas. 
Bendradarbiavimą koordinavo pirminin- 


kaujanti Bendrijoms valstybė, tačiau į TRE- 
VI darbą nebuvo įtraukiama nei Komisija, 
nei Europos Parlamentas. 

Be TREVI, kitas svarbus trečiojo ES 
ramsčio šaltinis - Šengeno sutartis, kurią 
1985 m. pasirašė penkios Bendrijų valsty- 
bės narės: Beneliukso valstybės, Prancūzi- 
ja ir Vokietijos Federacinė Respublika. Šios 
valstybės turėjo daugiametę bendradarbia- 
vimo sienų apsaugos srityje patirtį ir neno- 
rėjo laukti, kol panašią sutartį pasirašyti bus 
pasirengusios ir kitos EB valstybės. Prie šios 
sutarties, kurios tikslas - užtikrinti laisvą as- 
menų judėjimą tarp ją pasirašiusių valsty- 
bių, vėliau prisijungė Graikija, Ispanija, Ita- 
lija ir Portugalija. Vėliausiai prisijungė Da- 
nija ir 1995 m. į ES įstojusios valstybės — 
Austrija, Suomija ir Švedija. Šiuo metu Šen- 
geno sutarties nėra pasirašiusios tik Airija 
ir Jungtinė Karalystė. Pačios Šengeno sutar- 
ties ir 1990 m. pasirašytos jos įgyvendinimo 
konvencijos pagrindą sudarė nuostatos, re- 
guliuojančios bendrą vizų, prieglobsčio po- 
litiką, politiką pabėgėlių, nelegalių migran- 
tų atžvilgiu, ir bendra keitimosi asmenų 
duomenimis sistema. 

Bendradarbiavimo teisingumo ir vidaus 
reikalų srityse motyvai buvo gana įvairūs. 
Viena vertus, jį skatino poreikis užkirsti 
kelią tarptautiniam nusikalstamumui, ku- 
ris, tarp valstybių narių laipsniškai silpni- 
nant sienų kontrolę, tapo vis opesne ben- 
dra problema. Toks bendradarbiavimas, su- 
sijęs ne tik su nusikalstamumu, bet ir su 
kitomis laisvo asmenų judėjimo temomis, 
tokiomis kaip imigracijos, prieglobsčio, vi- 
zų politika, turėjo kompensuoti nacionali- 
nės sienų kontrolės atsisakymą. Kita ver- 
tus, pasibaigus šaltajam karui pasikeitė pa- 
grindinių grėsmių saugumui pobūdis. Nau- 
jomis grėsmėmis tapo masinė imigracija iš 


46 Bendradarbiavimas teisingumo ir vidaus reikalų srityse 


Rytų ir su tuo susijęs organizuotas nusi- 
kalstamumas. Valstybės narės privalėjo re- 
aguoti į naują išorinę grėsmę, ir tai paska- 
tino sustiprinti bendradarbiavimą teisingu- 
mo ir vidaus reikalų srityse. Šitaip atsira- 
do trečiasis ES ramstis. 

Trečiojo ramsčio struktūros pagrindą 
sudaro trys darbo grupės, kurių darbą ko- 
ordinuoja Koordinavimo komitetas, o pri- 
žiūri Nuolatinių atstovų komitetas (Kore- 
peras). Sprendimus priima ES Taryba, su- 
daryta iš teisingumo ir vidaus reikalų mi- 
nistrų. Pirmoji darbo grupė atsako už imig- 
racijos ir prieglobsčio reikalus, antroji - už 
saugumo institucijų, policijos ir muitinių 
bendradarbiavimą, o trečioji — už teisinį 
bendradarbiavimą. ES sutartyje yra numa- 
tytos detalios bendradarbiavimo procedū- 
ros konkrečiais klausimais. Kai kurios jų į 
bendradarbiavimą šioje srityje įtraukia Ko- 
misiją ir Teisingumo Teismą, nors jų vaid- 
muo lieka menkas. Pavyzdžiui, Komisija 
Koordinavimo komitete gali dalyvauti kaip 
stebėtoja. Europos Parlamentas yra tik in- 
formuojamas apie veiklą trečiajame rams- 
tyje. Beje, jis gali Tarybai pateikti klausi- 
mus ir rekomendacijas. 

1999 m. įsigaliojusi modifikuota Euro- 
pos Sąjungos (Amsterdamo) sutartis šioje 
srityje pateikė nemažai naujovių, kurios 
laikomos vienais svarbiausių modifikuotos 
sutarties laimėjimų. Jas nustatyti paskati- 
no vadinamoji Mastrichto sutarties ratifi- 
kavimo krizė, dėl kurios jos įsigaliojimas 
vėlavo net dešimt mėnesių (t. y. ji įsigaliojo 
ne 1993 m. sausio 1 d., kaip buvo planuo- 
ta, bet tiktai lapkričio 1 d.). Krizė parodė, 
kad ES piliečiai nebepalaiko integracijos 
projekto taip, kaip anksčiau, ir kad reika- 
lingos tam tikros integracijos tikslų patai- 
sos. Tokios pataisos pavyzdžiu ir gali būti 


Amsterdamo susitarimai, pasiekti įgyven- 
dinant šūkį „Atgal prie piliečių“. Piliečiams 
rūpėjo jų asmeninis saugumas, todėl teisin- 
gumo ir vidaus reikalų sritims Amsterda- 
me teko išskirtinis dėmesys. 

Amsterdamo sutartyje išliko ta pati tri- 
jų ES ramsčių struktūra, tačiau dalis tre- 
čiojo ramsčio reikalų yra perkelta į pirmą- 
jį, t. y. EB, ramstį, todėl pasikeitė ir pats 
trečiojo ramsčio pavadinimas. Dabar jis 
vadinamas policijos ir teismų bendradar- 
biavimu baudžiamosiose bylose. Be to, EB 
steigimo (Romos) sutartis yra papildyta 
nauju skyriumi, skirtu laisvo asmenų judė- 
jimo, prieglobsčio teikimo ir imigracijos 
politikai. Šis skyrius sudaro antrinės teisės 
aktų teisinį pagrindą; jie įpareigoja per 
penkerius metus nuo sutarties įsigaliojimo 
visiškai panaikinti asmenų, kertančių ES 
vidaus sienas, kontrolę nepriklausomai nuo 
jų pilietybės. 

Be šių pakeitimų, į ES struktūrą yra in- 
tegruota ir Šengeno sutartis bei jos įgyven- 
dinimo konvencija, stojimo sutartys bei 
protokolai, Vykdomojo komiteto sprendi- 
mai bei deklaracijos ir šio komiteto įgalio- 
tų institucijų sprendimai. Trims valstybėms 
(Airijai, Danijai ir Jungtinei Karalystei) 
šioje srityje bus taikomas specialus reži- 
mas. Airijai ir Jungtinei Karalystei, kurios 
nėra Šengeno sutarties dalyvės, naujosios 
nuostatos nebus taikomos. Tuo tarpu Da- 
nijos teises ir pareigas Šengeno sutarties 
atžvilgiu, nors ji ir prisijungė prie pačios 
sutarties, apibrėš ne Bendrijos teisės, bet 
tarptautinės teisės normos. 

Amsterdamo sutartis į bendradarbiavi- 
mą teisingumo ir vidaus reikalų srityse 
įtraukė ir Teisingumo Teismą. Jis įgijo tei- 
sę spręsti, ar tam tikroje srityje taikomos 
priemonės yra teisėtos, nagrinėti ginčus, 

kylančius tarp valstybių narių ir tarp pas- 
tarųjų bei Komisijos, taip pat teisę valsty- 
bių narių teismų ar tribunolų prašymu pa- 
teikti preliminarius sprendimus, jei valsty- 
bė narė paskelbia juos pripažįstanti. 

Taip pat žr. AMSTERDAMO SUTARTIS, 
POLICIJOS IR TEISMINIS BENDRADARBIA- 
VIMAS BAUDŽIAMOSIOSE BYLOSE, LAIS- 
VĖS, SAUGUMO IR TEISINGUMO ERDVĖ, 
LAISVAS ASMENŲ JUDĖJIMAS, MaAsT- 
RICHTO SUTARTIS, ŠENGENO SUTARTIS, 
TREVI, VIRŠVALSTYBIŠKUMAS IR TARP- 
VYRIAUSYBIŠKUMAS. 

Klaudijus Maniokas 


BENDRADARBIAVIMO PROCEDŪRA 
(angl. co-operation procedure, pranc. 
procėdure de coopėration, vok. Koopera- 
tionsverfahren) - Europos teisės aktų pri- 
ėmimo tvarka, tam tikru mastu išplečianti 
Europos Parlamento (EP) teises priimant 
Europos Sąjungos teisės aktus. Ji numato, 
kad galutinį sprendimą Taryba gali priimti 
tik po to, kai teisės akto projektą du kar- 
tus apsvarsto EP, 

Taikant šią procedūrą Komisijos pa- 
rengtas teisės akto projektas perduodamas 
Tarybai 19 EP. Taryba, sulaukusi EP nuo- 
monės, kvalifikuota balsų dauguma priima 
sprendimą, atsižvelgusi arba neatsižvelgu- 
si į EP nuomonę. Apie priimtą sprendimą 
Taryba praneša EP ir Komisijai. Jeigu per 
tris mėnesius nuo pranešimo dienos EP 
pritaria Tarybos pozicijai (arba nepriima 
jokio sprendimo), Taryba svarstomą aktą 
jau galutinai priima vadovaudamasi savo 
ankstesniu sprendimu. Jeigu EP per tris 
mėnesius pasiūlo pataisyti arba atmesti Ta- 
rybos poziciją, tuomet aktas grąžinamas 
Komisijai. Tokiu atveju Komisija turi per- 


žiūrėti savo siūlomą aktą atsižvelgdama į 
EP nuomonę ir per vieną mėnesį vėl per- 
duoti jį Tarybai su atskira savo nuomone 
dėl EP siūlomų pataisų. Šiame svarstymo 
etape Taryba kvalifikuota balsų dauguma 
gali priimti aktą su EP siūlomomis patai- 
somis arba jau tik vieningai savaip pakeisti 
Komisijos peržiūrėtą EP pasiūlymą. 

Šią kelių etapų procedūrą imta taikyti 
nuo 1987 m. įsigaliojus Suvestiniam Euro- 
pos aktui. Ji taikoma priimant teisės aktus 
daugeliu klausimų, priskiriamų Europos 
Bendrijų kompetencijai. Čia patenka tokios 
sritys kaip transportas, antidiskriminacinės 
priemonės, Europos centrinio banko ir 
valstybių narių centrinių bankų fondai, so- 
cialinis fondas, profesinis mokymas, tran- 
seuropiniai tinklai, ekonominė ir socialinė 
sanglauda, moksliniai tyrimai, aplinkosau- 
ga, bendradarbiavimas vystymosi srityje, 
sveikatos apsauga ir darbų sauga. Pagal 
1997 m. pasirašytą Amsterdamo sutartį šios 
procedūros laipsniškai atsisakoma ir vis pla- 
čiau taikoma bendro sprendimo procedūra. 

Taip pat žr. SPRENDIMŲ PRIĖMIMAS. 

Evaldas Sinkevičius 


BENDRAS VEIKSMAS (angl. joint action, 
pranc. action commune, vok. gemeinsame 
Handlung) — viena iš Europos Sąjungos 
bendros užsienio ir saugumo politikos ar- 
ba bendradarbiavimo teisingumo ir vidaus 
reikalų srityse priemonių. Plačiau žr. BEN- 
DRA UŽSIENIO IR SAUGUMO POLITIKA, 
BENDRADARBIAVIMAS TEISINGUMO IR 
VIDAUS REIKALŲ SRITYSE. 


BENDRASIS MUITŲ TARIFAS (angl. com- 
mon customs tariff, pranc. tarif douanier 
commun, vok. gemeinsamer Zolltarif) — Vie- 

nas iš pagrindinių muitų sąjungos elemen- 
tų, kuriuo muitų sąjungos, arba bendrosios 
rinkos, teritorija apsaugoma nuo trečiųjų 
šalių prekių. 

Įgyvendinti bendrąjį muitų tarifą buvo 
numatyta Europos ekonominės bendrijos 
steigimo sutartyje. Jis įsigaliojo 1968 m. 
liepos 1 d. Valstybės narės įsipareigojo jį 
įgyvendinti ir tarifus bei kiekybinius tarpu- 
savio prekybos apribojimus panaikinti per 
dvylikos metų laikotarpį, padalytą į tris 
etapus, tačiau tai buvo padaryta aštuonio- 
lika mėnesių anksčiau. Bendrojo muitų ta- 
rifo dydis buvo nustatytas apskaičiavus pa- 
prastą muitų tarifų, kuriuos tuomet taikė 
Italija, Prancūzija, Vokietijos Federacinė 
Respublika ir Beneliukso muitų sąjunga, 
aritmetinį vidurkį. 

Bendrasis muitų tarifas — tai dvi mui- 
tų kategorijos: autonominiai ir konvenci- 
niai muitai. Konvenciniai muitai nustato- 
mi per GATT (angl. General Agreement on 
Tarijfs and Trade - Bendrasis susitarimas 
dėl muitų tarifų ir prekybos) derybas, ir 
nuo tada, kai Europos Bendrija tapo 
GATT nare, jie buvo nuolatos mažinami. 
Pavyzdžiui, po Urugvajaus derybų raundo 
EB įsipareigojo konvencinius muitus suma- 
žinti 37 proc., dėl to pramonės prekėms 
taikomų Bendrijos muitų tarifų vidurkis tu- 
rėtų sumažėti iki 3,7 proc. 1995 m. EB ne- 
pasvertas konvencinių muitų vidurkis bu- 
vo 6 proc. EB taikomų muitų tarifų vidur- 
kis labai menkai skiriasi nuo tų, kurie tai- 
komi Japonijoje ar JAV. Šiuo metu EB 
daugumai pramonės prekių taiko pagal 
prekės vertę nustatomus (lot. ad valorem) 
mokesčius, kurie yra gana maži, o žemės 
ūkio prekėms taikomi gana dideli specifi- 
niai mokesčiai. Pastaruoju metu, rengian- 
tis tolesnėms deryboms dėl tarptautinės 


prekybos liberalizavimo Pasaulio prekybos 
organizacijoje, kai kurios ES valstybės 
(pvz., Jungtinė Karalystė) pareiškė pagei- 
daujančios visiškai atsisakyti importo mui- 
tų pramonės prekėms. 
Taip pat žr. BENDRA PREKYBOS PO- 
LITIKA, BENDROJI RINKA. 
Ramūnas Vilpišauskas 


BENDRASIS SUSITARIMAS DĖL MUITŲ 
TARIFŲ IR PREKYBOS (angl. General Agre- 
ement on Tariffs and Trade (GATT), pranc. 
Accord gėnėral sur les tarifs douniers et le 
commerce, vok. Allgemeines Zoll- und Han- 
delsabkommen) žr. PPO. 


BENDRIEJI BENDRIJOS TEISĖS PRINCI- 
PAI (angl. general principles of Community 
law, pranc. principes gėnėraux du droit com- 
nunautaire, vok. allgemeine Grundsūtze des 
Gemeinschaftsrechts) — vienas iš Europos 
teisės šaltinių. Savo aiškinimuose Teisingu- 
mo Teismas naudojasi teisės principais, ky- 
lančiais iš valstybių narių teisinės aplinkos 
ir jose vyraujančių teisės koncepcijų bei są- 
vokų. Nėra vieningai sutarta dėl baigtinio 
tokių principų sąrašo, tačiau paminėtini 
tie, kuriuos viena ar kita proga yra nuro- 
dęs ir taikęs Teisingumo Teismas: teisinis 
tikrumas (nuspėjamumas), teisėti lūkesčiai, 
teisės aktai neturi atgalinio veikimo galios, 
proporcingumas (priemonės, naudojamos 
tikslui pasiekti, turi būti ne didesnės nei 
tam yra būtina ir tinkama), nediskrimina- 
vimo principas (tai taikoma tiek asmenims 
ar jų grupėms - rasės, lyties, tikėjimo at- 
žvilgiu, tiek gaminiams, jų rūšims), pagar- 
ba procesinėms teisėms ir pan. Europos 
Sąjungos sutartyje pagrindinės Žmogaus 
teisės garantuojamos pagal 1950 m. Žmo- 
gaus teisių ir pagrindinių laisvių apsaugos 

konvenciją, pripažintą bendruoju Europos 
teisės principu. Be to, ES sutartyje pirmą 
kartą pavartota pati bendrųjų Bendrijos 
teisės principų sąvoka. 
Taip pat žr. BENDRIJOS TEISĖ, BEN- 
DRIJOS TEISYNAS, SUBSIDIARUMAS. 
Rytis Martikonis 


BENDRIJOS TEISĖ (angl. Community 
law, pranc. droit communautaire, vok. Ge- 
meinschaftsrecht) - Europos Bendrijų stei- 
gimo sutarčių sukurta teisinė santvarka, ku- 
ri veikia ne tik tarp valstybių, bet ir kaip 
bendra valstybėms narėms vidaus teisė. 
Formaliai Bendrijos teisę, dažnai dar vadi- 
namą Europos teise, būtų galima vertinti 
kaip tarptautinės teisės rūšį, tačiau jos tu- 
rinys, priemonės ir šaltiniai daro ją išskir- 
tine, atskira teisine santvarka. Sutartyse nu- 
matytose srityse Bendrijos teisė apibrėžia ir 
reguliuoja Bendrijų, jų institucijų, valstybių 
narių, jų juridinių ir fizinių asmenų teises 
bei pareigas. Nuo Europos Bendrijų įkūri- 
mo Bendrijos teisės apimtis pamažu, bet 
nuosekliai plečiasi. Pradžioje vyravo su eko- 
nomika ir visų pirma su bendrosios rinkos 
veikimu susiję teisės normos ir principai, ta- 
čiau pastaraisiais dešimtmečiais Bendrijos 
teisė apima vis platesnį santykių spektrą, 
pvz., aplinkos apsaugos, socialinės apsau- 
gos, vidaus ir teisingumo reikalų. 

Svarbūs Bendrijos teisės ypatumai yra 
jos viršenybė nacionalinės teisės atžvilgiu 
ir tiesioginis galiojimas visose valstybėse 
narėse. Bendrijos teisės kūrimą, įgyvendi- 
nimą, aiškinimą ir ginčų sprendimą užtik- 
rina Europos Sąjungos institucinė sistema. 
Nuo daugelio tarptautinių organizacijų ski- 
ria tai, kad kai kurios Bendrijos teisės nor- 
mos gali būti priimamos vadovaujantis 
daugumos (o ne visų balsų) principu. 


Bendrijos teisės šaltiniai yra steigimo 
sutartys, ES institucijų teisės aktai, teisės 
aiškinimas, tarptautinės sutartys ir bendrie- 
ji Bendrijos teisės principai. Valstybių na- 
rių nacionalinės teisės koncepcijos ir sąvo- 
kos taip pat naudojamos formuluojant 
Bendrijos teisę. Bendrijos teisė dažnai 
skirstoma į pirminę ir antrinę. Pirminę tei- 
sę sudaro Europos Bendrijų steigimo su- 
tartys ir sutartys, kurios vėliau jas papildė 
ar keitė, taip pat stojimo sutartys. Tai — 
konstitucinio rango aktai, ES teisinės san- 
tvarkos ir tolesnio teisės plėtojimo pagrin- 
das. Be to, sutartyse yra numatyti (ir turi 
teisinę reikšmę) ES tikslai, tam tikros veik- 
los programos. Tuo tarpu antrinę teisę (ji 
gali būti vadinama ir išvestine) sudaro ES 
institucijų teisės aktai, priimti remiantis 
pirmine teise ir siekiant ją įgyvendinti. Vi- 
sų pirma tai yra Tarybos ir Komisijos pri- 
imami reglamentai, direktyvos, sprendimai. 
Sutartys taip pat numato ES institucijų pri- 
imamas nuomones ir rekomendacijas, ta- 
čiau šios nėra teisiškai įpareigojančios. 
Bendrijų teisei taip pat gali būti priskiria- 
mi ir kitų ES institucijų įvairiais pavadini- 
mais išleidžiami dokumentai (pvz., išvados, 
pareiškimai, komunikatai, pranešimai ir 
pan.), tačiau jie dažniau turi programinę 
ar politinę, o ne teisinę reikšmę. 

Didžiulę įtaką Bendrijos teisės forma- 
vimuisi daro ir kartu su pirmine bei antri- 
ne teise neatsiejamą Bendrijos teisyno dalį 
sudaro Teisingumo Teismo priimami teisės 
aiškinimo ir taikymo aktai. Bendrijos tei- 
sės aiškinimas, t. y. jos prasmės, apimties 
ir padarinių nustatymo procesas, yra išim- 
tinė Teisingumo Teismo kompetencija, ir 
tik jo aiškinimai yra privalomi. Taip užtik- 
rinamas vienodas teisės aiškinimas visoje 
ES teritorijoje. 

Aiškindamas Bendrijos teisę Teisingu- 
mo Teismas taiko daugumą žinomų teisės 
aiškinimo būdų, pvz., gramatinį, loginį, sis- 
teminį, teleologinį. Tačiau juos taikant vi- 
sų pirma laikomasi nuostatų, atspindinčių 
ypatingą Bendrijos teisės prigimtį. Bendri- 
jos teisės normos aiškinamos atsižvelgiant 
į Europos Bendrijų steigimo sutartis, Eu- 
ropos teisinės santvarkos tikslus ir princi- 
pus. Į steigimo sutarčių nuostatas žvelgia- 
ma kaip į visumą, jos skaitomos drauge, sie- 
kiant kiek įmanoma jas suderinti. Pavyz- 
džiui, steigimo sutartyse numatytos keturios 
pagrindinės judėjimo laisvės negali būti aiš- 
kinamos jas siaurinant, tuo tarpu išimtys ir 
išlygos turi būti aiškinamos tiksliai pagal 
raidę, iš tiesų jas siaurinant. Bendrijos tei- 
sės aktų tekstai, parašyti skirtingomis kal- 
bomis, turi būti aiškinami vienodai. 

Taip pat žr. BENDRIEJI BENDRIJOS 
TEISĖS PRINCIPAI, BENDRIJOS TEISYNAS, 
TEISINGUMO TEISMAS, TIESIOGINIS GA- 
LIOJIMAS, VIRŠENYBĖ. 

Rytis Martikonis 


BENDRIJOS TEISĖS TIESIOGINIS GALIO- 
JIMAS (angl. direct applicability of Commu- 
nity law, pranc. applicabilitė directe du droit 
communautaire, vok. unmittelbare Geltung 
des Gemeinschaftsrechts) žr. TIESIOGINIS 
GALIOJIMAS. 


BENDRIJOS TEISĖS VIRŠENYBĖ (angl. 
primacy of Community law, pranc. suprė- 
matie / primautė du droit communautaire, 
vok. Vorrang des Gemeinschaftsrechts) žr. 
VIRŠENYBĖ. 


BENDRIJOS TEISYNAS (pranc. acguis 
communautaire) - Europos Bendrijų teisės 


ir jos taikymo praktikos visuma, apimanti 
visa tai, kas buvo pasiekta įgyvendinant 
Bendrijų steigimo sutartis. Bendrijos teisy- 
nas apima rašytinę pirminę (Bendrijų stei- 
gimo sutartys) ir antrinę Bendrijų teisę 
(Bendrijų institucijų teisės aktai: reglamen- 
tai, direktyvos, sprendimai), taip pat taisyk- 
les, rezoliucijas, pozicijas, nuomones, teis- 
mų praktiką, bendruosius teisės principus, 
Bendrijų teisės kūrimo techniką, tikslų ir 
praktikos visumą, nepaisant to, ar teisės ak- 
tai ją įtvirtina. Ši sąvoka pabrėžia dinamiš- 
ką Bendrijų teisės pobūdį, jos evoliuciją, 
vykstančią tikslinant ir įtvirtinant esminių 
teisių, pareigų ir teisinių priemonių, būdin- 
gų Bendrijų teisei, supratimą. Bendrijos tei- 
synas yra dabartinis Bendrijų teisės būvis, 
į kurį priimdamas savo sprendimus atsižvel- 
gia Teisingumo Teismas. 

Neretai terminas acguis communautai- 
re (skaitoma aki komiunotėr) į kitas kalbas 
netgi neverčiamas, 0 trumpumo dėlei la- 
bai dažnai vartojamas tik trumpinys acguis 
(skaitoma aki). Tiksliausias pažodinis ter- 
mino vertimas į lietuvių kalbą - „Bendri- 
jos įgytis“. 

Valstybės, stojančios į Europos Sąjun- 
gą, privalo perimti visą acguis (Bendrijos 
teisyną). Jos negali atsisakyti vykdyti tam 
tikrų galiojančių teisyno dalių, motyvuoda- 
mos tuo, kad nedalyvavo priimant tam tik- 
ras normas. Tai bene svarbiausia narystės 
ES sąlyga. Ji reiškia, kad naujosios ES na- 
rės turi ne tik prisijungti prie steigimo su- 
tarčių, bet ir perimti visą jų pagrindu sukur- 
tą Bendrijų teisės aktų visumą, vadinamą- 
ją antrinę teisę, ir Europos Bendrijų tarp- 
tautinius įsipareigojimus. Stojančios į ES 
valstybės negali persiderėti steigimo sutar- 
čių ir kitų Bendrijos teisės aktų turinio. Ši 

sąlyga buvo suformuluota pirmajame Ben- 
drijų plėtros etape svarstant Jungtinės Ka- 
ralystės narystės paraišką. 

1992 m. birželio mėn. Lisabonos Euro- 
pos Vadovų Taryba, svarstydama Austrijos, 
Norvegijos, Suomijos ir Švedijos stojimo į 
ES galimybės, šią sąlygą išplėtojo, teigda- 
ma, kad šalys kandidatės turi perimti visą 
egzistuojantį Bendrijos teisyną, kartu ir 
steigimo sutarčių turinį, principus bei po- 
litinius tikslus. Tą pačią sąlygą po metų iš- 
kėlė ir Kopenhagos Europos Vadovų TA- 
ryba, kuri nustatė narystės ES sąlygas Vi- 
durio ir Rytų Europos valstybėms. 

Iš privalomumo perimti Bendrijos tei- 
syną kyla labai svarbi išvada: prisitaikymo 
prie ES teisinės sistemos problemas šalis 
kandidatė gali spręsti tik pereinamuoju lai- 
kotarpiu taikomomis priemonėmis. Modi- 
fikuoti egzistuojančių taisyklių neįmanoma 
ar beveik neįmanoma. Tai reiškia, kad įvai- 
rios per derybas kylančios problemos gali 
būti išspręstos tik nustačius tam tikrus per- 
einamuosius laikotarpius, o per derybas 
dėl narystės tėra aptariama pereinamųjų 
laikotarpių trukmė ir pobūdis. Pasirengi- 
mas perimti Bendrijos teisyną buvo vienas 
svarbiausių kriterijų Europos Komisijai 
vertinant šalių kandidačių pasirengimą na- 
rystei ES. 

Taip pat žr. BENDRIJOS TEISĖ, TEI- 
SINGUMO TEISMAS. 

Klaudijus Maniokas 


BENDRO SPRENDIMO PROCEDŪRA 
(angl. codecision procedure, pranc. procė- 
dure de codėcision, vok. Kodezisionsverfah- 
ren) - Europos teisės aktų priėmimo tvar- 
ka, kai Taryba sprendimus priima kartu su 
Europos Parlamentu (EP). Ji numato, kad 
Europos teisės aktai priimami jau ne vien 


Tarybos, bet dviejų institucijų - EP ir Ta- 
rybos — vardu. Ši procedūra imta taikyti 
1993 m. įsigaliojus Europos Sąjungos 
(Mastrichto) sutarčiai. 

Nors teisės aktai priimami jau dviejų 
institucijų vardu, tačiau jų galimybės dar 
nėra lygios. Iš esmės naujoji procedūra 
reiškia, kad EP įgijo anksčiau neturėtą ve- 
to teisę tiems teisės aktų projektams, ku- 
riems jis iš esmės nepritaria. Pagal šią pro- 
cedūrą teisės aktą inicijuoja Komisija, ku- 
ri jo projektą pateikia Tarybai ir EP Tary- 
ba, sulaukusi EP nuomonės (tačiau nebū- 
tinai į ją atsižvelgdama), kvalifikuota bal- 
sų dauguma patvirtina bendrąją poziciją ir 
praneša apie ją EP Jeigu per tris mėne- 
sius nuo pranešimo dienos EP pritaria Ta- 
rybos pozicijai ar nepareiškia jokios nuo- 
monės, tai Taryba svarstomą aktą priima 
vadovaudamasi savo bendrąja pozicija. Jei- 
gu EP atmeta Tarybos poziciją, tuomet Ta- 
ryba gali sušaukti iš savo pačios ir EP at- 
stovų sudarytą taikinimo komitetą ir jame 
bandyti EP įtikinti, kad jos pozicija yra pa- 
grįsta. Pasibaigus svarstymams taikinimo 
komitete, EP gali sutikti su Tarybos pozi- 
cija, ir tada teisės aktas bus priimtas. Prie- 
šingu atveju siūlomas aktas laikomas ne- 
priimtu, ir EP gali pateikti Tarybai savo 
pataisas. Jeigu EP pateikia pataisas, ku- 
rioms savo ruožtu pritaria ir Komisija, tuo- 
met Taryba pataisytą aktą gali priimti kva- 
lifikuota balsų dauguma. Tačiau jei EP pa- 
taisoms Komisija nepritaria, Taryba patai- 
sytą aktą gali priimti tik vieningai. Tuo at- 
veju, kai Tarybai nepavyksta pasiekti vie- 
ningumo, Tarybos pirmininkas gali vėl su- 
šaukti taikinimo komitetą. Šį kartą komi- 
tete dalyvauja ir Komisijos atstovai, kurie 
stengiasi suderinti šalių pozicijas dėl ben- 
dro teksto. Jeigu taikinimo komitetas per 

šešias savaites pritaria bendram tekstui, 
tuomet Taryba gali kvalifikuota balsų dau- 
guma jį patvirtinti. Bendrą tekstą balsų 
dauguma turi patvirtinti ir EP Jeigu bent 
viena iš institucijų nepritaria taikinimo ko- 
mitete suderintam tekstui, teisės aktas bus 
laikomas nepriimtu. Bendru Tarybos ir EP 
sutarimu trijų mėnesių ir šešių savaičių ter- 
minai gali būti pratęsti atitinkamai dar vie- 
nam mėnesiui ir dviem savaitėms. 
Bendro sprendimo procedūra yra tai- 
koma priimant teisės aktus tokiose srity- 
se kaip laisvas asmenų judėjimas, įsisteigi- 
mo teisė, paslaugos, vidaus rinka, švieti- 
mas, sveikata, vartotojų teisės, transeuro- 
piniai tinklai, aplinkosauga, kultūra. Pagal 
1999 m. įsigaliojusią Amsterdamo sutartį ši 
procedūra buvo kiek supaprastinta, ir ją 
imta taikyti dar plačiau, kai kuriais atvejais 
atsisakant bendradarbiavimo procedūros. 
Taip pat žr. BENDRADARBIAVIMO 
PROCEDŪRA, SPRENDIMŲ PRIĖMIMAS. 
Evaldas Sinkevičius 


BENDROJI POZICIJA (angl. common po- 
sition, pranc. position commune, vok. ge- 
meinsamer Standpunkt) - viena iš Europos 
Sąjungos bendros užsienio ir saugumo po- 
litikos priemonių. Plačiau žr. BENDRA UŽ- 
SIENIO IR SAUGUMO POLITIKA. 


BENDROJI RINKA (angl. common mar- 
ket, pranc. marchė commun, vok. gemeinsa- 
mer Markt) - tokia valstybių ekonominė in- 
tegracija, kuriai būdingas laisvas prekių, pa- 
slaugų, kapitalo ir asmenų judėjimas. Ben- 
drosios rinkos kūrimo tikslai gali būti tiek 
ekonominiai, pvz., sąlygų gerovei kilti su- 
darymas, tiek politiniai, pvz., taikių santy- 
kių tarp valstybių narių skatinimas. Ekono- 
mikos teorijoje bendroji rinka laikoma vie- 


na iš ekonominės integracijos — valstybių 
narių tarpusavio ekonominės veiklos kliū- 
čių laipsniško šalinimo — etapų. Dauguma 
praktinių ekonominės integracijos bandy- 
mų pasaulyje prasideda nuo laisvosios pre- 
kybos, vėliau - muitų sąjungos įgyvendini- 
mo, 0 paskui stengiamasi sukurti bendrąją 
rinką. Ne išimtis yra ir EB, kuri tapo sėk- 
mingiausiu tokių bandymų pavyzdžiu. 
Bendrąją rinką sudaro dvi neatskiria- 
mos dalys: vidaus rinka, kurios svarbiau- 
sias ypatumas yra laisvas prekių, paslau- 
gų, kapitalo ir asmenų judėjimas, ir ben- 
dras išorinis prekių, paslaugų bei gamybos 
veiksnių reguliavimas. Kitaip sakant, pa- 
naikinama diskriminacija tarp įvairioms 
valstybėms priklausančių veikėjų (gamin- 
tojų, paslaugų teikėjų ir vartotojų) ir nu- 
statomas bendras diskriminacinis režimas 
trečiųjų šalių veikėjų atžvilgiu. Pažymėti- 
na, jog nepakanka pašalinti kliūtis laisvam 
prekių, paslaugų, kapitalo ir asmenų ju- 
dėjimui (keturioms laisvėms), kad bendro- 
ji rinka veiktų efektyviai. Šiuolaikinėse 
valstybėse vyriausybė ne tik reguliuoja iš- 
teklių paskirstymą, bet ir vykdo makroe- 
konominės stabilizacijos bei pajamų per- 
skirstymo funkcijas. Šios funkcijos ypač 
būdingos „mišriai“ Europos šalių ekono- 
mikai. Todėl bendroji rinka efektyviausiai 
veikia ne tik tarp valstybių narių pašali- 
nus kliūtis keturioms laisvėms, bet ir su- 
derinus jų ekonominę politiką. Beje, po- 
stūmį derinti politiką gali duoti jau egzis- 
tuojančios ekonominės integracijos struk- 
tūros: pvz., muitų sąjungos funkcionavi- 
mas gali paskatinti valstybes nares suvie- 
nodinti užsienio prekybos politiką. Kartu 
ekonominės politikos sričių koordinavi- 
mas, ypač bendros politikos nustatymas, 
tiesiogiai apriboja valstybių narių laisvę 

vykdyti savarankišką ekonominę politiką, 
todėl šis procesas yra labai sudėtingas ir, 
kaip rodo EB patirtis, politiškai priešta- 
ringas. Sėkmingas pinigų sąjungos įgyven- 
dinimas gali ženklinti naują ekonominės 
integracijos tarp ES valstybių etapą ir sa- 
vo ruožtu daryti įtaką tolesniam kitų po- 
litikos sričių, pvz., iždo politikos, derini- 
mui, tačiau integracijos raida yra sunkiai 
prognozuojama ir priklauso nuo įvairių 
politinių bei ekonominių aplinkybių. 

Įgyvendinti bendrąją rinką — toks bu- 
vo vienas iš pagrindinių Europos ekonomi- 
nės bendrijos (EEB) steigimo tikslų, todėl 
vėliau sąvoką „bendroji rinka“ netgi imta 
vartoti kaip pačios Bendrijos sinonimą. 
Bendrosios rinkos kūrimas Bendrijoje tu- 
rėjo skatinti suderintą ir subalansuotą eko- 
nominę veiklą bei stabilumą, gyvenimo ly- 
gio kilimą ir jai priklausančių valstybių 
sanglaudą (tai nustatyta EEB steigimo 
(Romos) sutarties 2 straipsnyje). Beje, įgy- 
vendinant bendrąją rinką kartu buvo nu- 
matyta ir nuosekliai suvienodinti valstybių 
narių ekonominę politiką. Romos sutarties 
3 straipsnyje numatytomis priemonėmis 
Bendrijos teritorijoje turėjo būti sukurta 
bendroji rinka. Tarp šių priemonių - mui- 
to mokesčių ir prekių importo bei ekspor- 
to kiekybinių apribojimų, taip pat kitų 
priemonių, turinčių lygiavertį poveikį pre- 
kybai tarp valstybių narių, panaikinimas, 
bendrojo muitų tarifo ir bendros prekybos 
politikos trečiųjų šalių atžvilgiu taikymas, 
kliūčių laisvam asmenų, paslaugų ir kapi- 
talo judėjimui tarp valstybių narių panai- 
kinimas, bendros žemės ūkio politikos, 
bendros transporto politikos taikymas, 
konkurencijos politikos, kuria siekiama ap- 
sisaugoti nuo konkurencijos iškraipymo 
bendrojoje rinkoje, taikymas. 


Romos sutartis nustatė tikslų prekybos 
tarp valstybių narių tarifų panaikinimo 
tvarkaraštį. 1960 m. gegužės mėn. Taryba 
pritarė Komisijos pasiūlymui sparčiau ša- 
linti vidaus prekybos kliūtis, įdiegti bendrą- 
jį muitų tarifą ir kurti bendrą žemės ūkio 
politiką. 1968 m. liepos mėn., t. y. 18 mė- 
nesių anksčiau nei iš pradžių ketinta, bu- 
vo panaikinti prekybos tarp EB valstybių 
tarifai ir įsigaliojo bendrasis prekybos su 
trečiosiomis šalimis muitų tarifas - buvo 
sukurta muitų sąjunga. Bendrojo muitų ta- 
rifo dydis buvo nustatytas apskaičiavus tuo 
metu keturiose Bendriją sudariusiose mui- 
tų teritorijose — Italijoje, Prancūzijoje, Vo- 
kietijos Federacinėje Respublikoje ir Bene- 
liukso muitų sąjungoje — taikytų muitų ta- 
rifų aritmetinį vidurkį. Šitaip buvo pasi- 
naudota GATT (angl. General Agreement 
on Tariffs and Trade — Bendrasis susitari- 
mas dėl muitų tarifų ir prekybos) nuosta- 
ta, leidžiančia kurti muitų sąjungas, jei 
naujai taikomi bendrieji muitų tarifai nė- 
ra didesni už anksčiau taikytuosius. Taip 
pavyko išvengti protestų dėl diskriminaci- 
nio pobūdžio tarptautinio susitarimo įgy- 
vendinimo. Bendrasis muitų tarifas vėliau 
po kiekvieno GATT derybų raundo buvo 
nuosekliai mažinamas. 

Taigi minėtos priemonės buvo įgyven- 
dintos anksčiau nei numatyta Romos sutar- 
tyje. Tai siejama tiek su ekonominių inte- 
resų grupių, suvokusių integracijos naudą 
savo veiklai, spaudimu, tiek su pačios Ko- 
misijos sugebėjimu pasinaudoti susidariusia 
situacija ir suderinti valstybių narių intere- 
sus. Spartus bendrosios rinkos kūrimas pa- 
skatino optimistiškai vertinti tolesnę integ- 
racijos raidą, tačiau netrukus bendrosios 
rinkos kūrimo tempas sulėtėjo. Didelį po- 
veikį tam padarė dar 1965 m. pabaigoje įvy- 

kusi „tuščios kėdės“ krizė, kai Prancūzija 
atšaukė savo atstovus iš Tarybos. Ir nors šis 
Prancūzijos prezidento Charles'io de Gaul- 
le'io sprendimas nesutrikdė muitų sąjungos 
diegimo, tačiau kitų bendrosios rinkos ele- 
mentų — laisvo asmenų, paslaugų ir kapi- 
talo judėjimo - įgyvendinimas sulėtėjo. Tuo 
metu išryškėjo du lygiagretūs procesai, ati- 
traukę politinį dėmesį nuo bendrosios rin- 
kos gilinimo: bendrosios rinkos ir pačios 
Bendrijos plėtra. Pirmasis reiškė Romos su- 
tartyje nepaminėtų ekonominės politikos 
sričių laipsnišką derinimą ir perdavimą 
Bendrijos kompetencijai, pvz., aplinkos ap- 
saugos ir vartotojų apsaugos politikos, re- 
gioninės politikos, mokslinių tyrimų ir tech- 
nologijų plėtros politikos bei monetarinio 
bendradarbiavimo. Daug dėmesio ir poli- 
tinių bei administracinių pastangų buvo 
skirta deryboms dėl naujų narių - Airijos, 
Danijos, Jungtinės Karalystės (derybų truk- 
mė — 19 mėnesių, priimtos 1973 m.), Grai- 
kijos (derybų trukmė - 34 mėnesiai, priim- 
ta 1981 m.), Ispanijos ir Portugalijos (dery- 
bų trukmė atitinkamai 76 ir 80 mėnesių, na- 
rės nuo 1986 m.) - priėmimo, 0 šioms savo 
ruožtu reikėjo laiko tuo metu Bendrijoje 
galiojusiam Bendrijos teisynui įgyvendinti. 

Įgyvendinti bendrąją rinką taip pat 
sunkino XX a. aštuntojo dešimtmečio pra- 
džioje pasaulyje prasidėjusi ekonominė kri- 
zė. Ekonominiai sunkumai ir protekcinių 
interesų grupių spaudimas vertė vyriausy- 
bes imtis apsaugos priemonių, nesuderina- 
mų su bendrosios rinkos veikimu. Kadan- 
gi vyriausybės negalėjo prekybai su kitomis 
valstybėmis narėmis taikyti tarifų ar kvo- 
tų, paplito kiti nacionalinių rinkų apsaugos 
būdai, ypač netarifinės kliūtys, pavyzdžiui: 
valstybės pagalba įvairioms pramonės ša- 


koms, produktų saugumo standartai, taip 
pat išskirtinė pirmenybė, pasirašant viešų- 
jų pirkimų sutartis teikiama savo šalies 
bendrovėms. Vis dėlto, nepaisant ekono- 
minių sunkumų ir politinių nesutarimų, 
bendrosios rinkos kūrimas nebuvo visiškai 
sustabdytas. Ne tik buvo panaikinti preky- 
bos tarp valstybių narių tarifai ir kvotos, 
bet ir bendros prekybos politikos vykdymas 
buvo perkeltas į Bendrijos lygmenį, o de- 
rybose su trečiosiomis šalimis arba GATT 
Bendrija, atstovaujama Komisijos, veikė 
kaip viena šalis. Taip pat buvo sukurta vie- 
noda netiesioginių mokesčių struktūra, 
pradėta produktų standartizacija, panaikin- 
ta dauguma valiutų cirkuliacijos apriboji- 
mų atsiskaitant už prekybą ar investuojant. 
Tačiau egzistavusi Bendrijos rinka, kaip ją 
apibūdino 1983 m. Europos Parlamento 
užsakymu ekspertų parengta ataskaita, bu- 
vo „toli gražu ne bendra, o panašesnė į 
ekonominį feodalizmo atitikmenį“. 
Padėtis Bendrijoje ėmė keistis XX a. 
devintojo dešimtmečio viduryje. Tai lėmė 
tiek pasikeitusi tarptautinė ekonominė ap- 
linka, tiek kai kuriose valstybėse narėse 
besikeičianti dominuojanti ekonominė ide- 
ologija ir vis geresnis suvokimas, kad ūkiui 
atgaivinti yra būtinos Bendrijos lygmeniu 
taikomos priemonės, tiek didelių įmonių 
reikalavimai liberalizuoti vidaus rinką. De- 
šimtmečio pradžioje Europos valstybių 
ekonomika augo gana lėtai, palyginti su Ja- 
ponija ir JAV; prekybos tarp valstybių na- 
rių plėtotė sulėtėjo, palyginti su prekybos 
su trečiosiomis šalimis augimo tempu; Eu- 
ropos įmonės už Europos ribų investavo 
daugiau kapitalo nei Bendrijos valstybėse, 
o tai buvo įvertinta kaip svarbi didesnio 
nedarbo ir technologinio atsilikimo prie- 
žastis. Jungtinės Karalystės propaguojama 

vidaus rinkos liberalizavimo idėja susilau- 
kė kitų valstybių narių, ieškančių išeities 
susidarius ekonominei krizei, pritarimo. 
Svarbų vaidmenį derinant valstybių narių 
interesus ir ieškant būdų paspartinti eko- 
nominę integraciją suvaidino Komisija ir 
ypač 1985 m. išrinktas naujas jos pirminin- 
kas Jacgues'as Delors'as. Birželio mėn. 
Komisija pristatė Baltąją knygą dėl vidaus 
rinkos sukūrimo, kurioje dėmesys buvo su- 
telktas į priemones, „būtinas sukurti ben- 
drai, integruotai rinkai“ Bendrijoje. Tą 
patį mėnesį Europos Vadovų Taryba pa- 
tvirtino baltojoje knygoje išdėstytos pro- 
gramos tikslus ir pritarė jos įgyvendinimo 
grafikui - joje išvardytas vidaus rinkos vei- 
kimo kliūtis pašalinti iki 1992 m. pabaigos. 

Kaip minėta, norint sukurti efektyviai 
veikiančią bendrąją rinką tarp Europos 
valstybių, turinčių „mišraus“ tipo ekonomi- 
ką, reikėjo ne tik pašalinti visas kliūtis ke- 
turioms laisvėms, bet ir panaikinti rinką iš- 
kraipančias vyriausybių intervencines prie- 
mones. Šis tikslas Bendrijoje būtų sunkiai 
pasiekiamas dėl poveikio vyriausybių auto- 
nomijai vykdant savarankišką pajamų per- 
skirstymo, makroekonominio stabilizavimo 
ir rinkos reguliavimo politiką, todėl Komi- 
sija kurdama bendrosios rinkos programą 
laikėsi kitokios strategijos. EB kompeten- 
cija pirmiausia yra susijusi su vidaus rin- 
kos veikimu —- išteklių paskirstymu ir be- 
veik neapima tokių funkcijų kaip makroe- 
konominė stabilizacija ar perskirstymas. 
Taigi Komisija daugiausia dėmesio skyrė 
bendrosios rinkos veikimo kliūčių šalini- 
mui. Šis požiūris atitiko tuometinę pakitu- 
sią ekonominę ideologiją, nes politikai ir 
ekonomistai ėmė skeptiškai vertinti mak- 
roekonominės politikos sėkmę skatinant 
ūkių augimą, ir pirmenybė pradėta teikti 


efektyviausiai išteklius paskirstančiai rin- 
kai, kitaip sakant, pasiūlai. Svarbų vaidme- 
nį dereguliuojant vidaus rinką ir užsitikri- 
nant verslo bei kai kurių valstybių narių 
paramą suvaidino Komisijos pasiūlytas 
naujas požiūris į techninį derinimą. Tai 
reiškia, jog buvo pasiūlyta daugelyje sričių 
standartų suvienodinimą pakeisti abipusiu 
skirtingų normų pripažinimu, kurio turėjo 
užtekti, kad produktai galėtų laisvai cirku- 
liuoti bendrosios rinkos teritorijoje. Dėl to 
turėjo būti sparčiau šalinamos netarifinės 
kliūtys laisvam gaminių judėjimui ir versli- 
ninkams sumažintos reguliavimo išlaidos. 

Nors visos bendrosios rinkos progra- 
moje numatytos priemonės nebuvo įgyven- 
dintos iki 1992 m. pabaigos, tačiau pagrin- 
dinis tikslas — suteikti postūmį, kad būtų 
baigta kurti vidaus rinka, — buvo pasiek- 
tas. Buvo panaikinta prekių judėjimo kon- 
trolė prie valstybių narių vidaus sienų, li- 
beralizuotas kapitalo judėjimas vidaus rin- 
koje, panaikintos finansinių paslaugų tei- 
kimo valstybėse narėse kliūtys, liberalizuo- 
tas transporto sektorius, daugelyje sričių 
įgyvendintas naujas požiūris į techninių 
standartų derinimą, pradėtos šalinti kliū- 
tys laisvam darbo jėgos judėjimui. Ir nors 
kai kuriose srityse — netiesioginių mokes- 
čių derinimo, Europos įmonės statuto įgy- 
vendinimo — pasiekta mažiau nei tikėtasi, 
bendroji rinka nebuvo baigta įgyvendinti 
1992 m. pabaigoje. Tai yra besitęsiantis 
procesas, neturintis aiškios galutinės datos, 
0 jo ekonominiai padariniai paaiškės pra- 
ėjus gana daug laiko. Svarbiausia tai, kad 
kliūtys keturioms laisvėms vis sparčiau ša- 
linamos, ir tai palaiko Komisija ir Teisin- 
gumo Teismas, kurie kontroliuoja bendro- 
sios rinkos programos priemonių įgyvendi- 
nimą valstybėse narėse. 

Patvirtinus bendrosios rinkos programą 
ir pradėjus ją vykdyti daugiau dėmesio bu- 
vo skirta naujų politikos sričių derinimui ir 
Bendrijos plėtrai. 1993 m. įsigaliojusi ES su- 
tartis numatė dar kai kurias ekonominės 
politikos sritis perduoti EB kompetencijai. 
Iš jų svarbiausia yra pinigų sąjunga ir ben- 
drų pinigų įvedimas, kurie turėtų bendrąją 
rinką paversti ekonomine ir pinigų sąjun- 
ga. Įsipareigojimas įgyvendinti pinigų sąjun- 
gą pagal ES sutartyje numatytą grafiką bu- 
vo patvirtintas 1999 m. įsigaliojusioje Ams- 
terdamo sutartyje, į kurią, siekiant toliau 
šalinti kliūtis asmenų judėjimui tarp valsty- 
bių narių, buvo inkorporuota ir Šengeno su- 
tartis. Socialinės politikos protokolas ir už- 
imtumui skirtas skyrius įtraukti siekiant už- 
sitikrinti nedarbu susirūpinusių valstybių 
narių paramą įgyvendinant bendrąją rinką 
ir pinigų sąjungą. Be to, 1995 m. EB narė- 
mis tapo Austrija, Suomija ir Švedija, ku- 
rios daugumą bendrąją rinką reguliuojan- 
čių normų įgyvendino po Europos ekono- 
minės erdvės susitarimo tarp EB ir EFTA 
(angl. European Free Trade Association — 
Europos laisvosios prekybos asociacija) ša- 
lių pasirašymo 1992 m. Pagaliau paskutinia- 
me praėjusio amžiaus dešimtmetyje daug 
dėmesio buvo skiriama Vidurio ir Rytų Eu- 
ropos valstybių priėmimui į EB. Vienas iš 
esminių jų pasirengimo narystei elementų 
kaip tik ir buvo bendrosios rinkos normų, 
išdėstytų Baltojoje knygoje dėl asocijuotų- 
jų Vidurio ir Rytų Europos valstybių pasi- 
rengimo integracijai į Sąjungos vidaus rin- 
ką, įgyvendinimas, o jas priėmus bus žen- 
kliai išplėsta bendrosios rinkos teritorija. 
Bendrosios rinkos taisyklių perėmimas sto- 
jančiosiose valstybėse yra vienas iš esminių 
pasirengimo narystei ES elementų, kurį, 
viena vertus, lydi kliūčių mainams su ES ša- 


linimas, konkurencija ir ekonominė plėtra, 
kita vertus, būtinos nemažos stojančiųjų 
valstybių investicijos diegiant ES galiojan- 
čius aukštesnio lygio prekių ir procesų stan- 
dartus. Dėl bendrosios rinkos taisyklių tin- 
kamo perėmimo ir įgyvendinimo stojančio- 
siose valstybėse svarbos visai ES ekonomi- 
kai Komisija siūlė šioje srityje taikyti kuo 
mažiau ir kuo trumpesnius pereinamuosius 
laikotarpius. 

Taip pat žr. BALTOJI KNYGA DĖL VI- 
DAUS RINKOS SUKŪRIMO, BENDRA PRE- 
KYBOS POLITIKA, BENDROSIOS RINKOS 
PROGRAMA. 

Ramūnas Vilpišauskas 


BENDROJI STRATEGIJA (angl. common 
strategy, pranc. stratėgie commune, vok. ge- 
meinsame Strategie) - viena iš Europos Są- 
jungos bendros užsienio ir saugumo poli- 
tikos priemonių, skirta svarbiausiųjų api- 
brėžtos politikos krypties principų išdėsty- 
mui. Plačiau žr. AMSTERDAMO SUTARTIS, 
BENDRA UŽSIENIO IR SAUGUMO POLITI- 
KA, Rusijos IR ES SANTYKIAI. 


BENDROSIOS RINKOS PROGRAMA (angl. 
Single Market Program, pranc. Programme 
de marchė unigue, vok. Programm des ein- 
heitlichen Marktes) — programa, pradėta 
diegti 1985 m. Europos Bendrijai siekiant 
iki 1992 m. pabaigos pašalinti kliūtis lais- 
vam prekių, paslaugų, kapitalo bei asme- 
nų judėjimui tarp valstybių narių. Dėl nu- 
statyto konkretaus įgyvendinimo termino ji 
dar vadinama programa „Europa 1992“. 

Bendrosios rinkos programa buvo iš- 
dėstyta Baltojoje knygoje dėl vidaus rinkos 
sukūrimo, kurią Komisija paskelbė 1985 m. 
birželio mėn. Tą patį mėnesį programai 
pritarė Europos Vadovų Taryba. Baltojoje 

knygoje buvo nustatytos kliūtys laisvam 
prekių, paslaugų, kapitalo ir asmenų judė- 
jimui, numatytos priemonės šioms kliūtims 
pašalinti ir tikslus jų įgyvendinimo grafikas. 
Iš viso buvo pasiūlyta apie 300 priemonių, 
tačiau įgyvendinant programą jų kiekis svy- 
ravo priklausomai nuo situacijos ir valsty- 
bių narių pritarimo. Į programą taip pat 
buvo įtrauktos kai kurios priemonės, Ko- 
misijos pasiūlytos dar prieš šios baltosios 
knygos pasirodymą, tačiau nesulaukusios 
reikiamos valstybių narių paramos. 

Vienas iš programoje nustatytų kliūčių 
keturioms laisvėms klasifikavimo būdų, ku- 
rį taikė ir jos parengėjas Komisijos pirmi- 
ninko pavaduotojas lordas Arthuras Cock- 
fieldas pristatydamas bendrosios rinkos 
programą, — tai skirstymas į fizines kliūtis, 
kurios apima prekių ir asmenų kontrolės 
priemones prie valstybių narių sienų, fiska- 
lines kliūtis, atsirandančias dėl skirtingų 
pridėtinės vertės mokesčio bei akcizo reži- 
mų, ir visus kitus apribojimus, priskirtus 
techninių kliūčių kategorijai, t. y. viešojo 
pirkimo taisykles, kliūtis laisvam darbo jė- 
gos, paslaugų bei kapitalo judėjimui ir ver- 
slo aplinką. Toliau detaliai aptariant numa- 
tytas priemones kliūtims šalinti ir jų įgyven- 
dinimo eigą bus remiamasi būtent šiuo 
skirstymu. 

Fizinės kliūtys prekių ir asmenų judė- 
jimui — muitinių ir imigracijos postų veik- 
la prie valstybių narių sienų — buvo aki- 
vaizdžiausia bendrosios rinkos fragmentiš- 
kumo apraiška. Todėl programoje Komisi- 
ja aiškiai išreiškė siekį iki 1992 m. pabai- 
gos visiškai panaikinti tokio pobūdžio kliū- 
tis. Siekdama panaikinti muitinių formalu- 
mus ir prekių tikrinimą prie valstybių na- 
rių sienų, Komisija numatė dviejų etapų 
veiksmų planą. Pirmiausia valstybės narės 


turėjo suvienodinti muitinių formas ir 
įdiegti vienodą administracinį dokumentą, 
įsigaliojusį dar 1985 m. pradžioje. Tuo tar- 
pu 1993 m. pradžioje šis dokumentas bu- 
vo panaikintas didžiajai daugumai prekių, 
išskyrus kai kurias kategorijas (pvz., dve- 
jopos paskirties civiliniams ir kariniams ga- 
miniams). 1992 m. spalio mėn. Komisija 
paskelbė Bendrijos muitų kodeksą, kuria- 
me buvo numatytos bendros prekių įveži- 
mo, vertinimo, sandėlių funkcionavimo ir 
kitos taisyklės. Dėl šių priemonių ženkliai 
sumažėjo dokumentų pildymo darbo ir 
prastovų kertant valstybių narių sienas. 

Pažymėtina, jog didelė dalis priemonių 
buvo skirta žemės ūkio produktų vežimui 
per valstybių narių sienas. Šioje srityje pre- 
kių kontrolė buvo ypač reikalinga siekiant 
apsisaugoti nuo ligų plitimo į kitas valsty- 
bes nares. Be to, pagal bendros žemės ūkio 
politikos taisykles kompensacijos žemdir- 
biams būdavo išmokamos prie valstybių 
narių sienų. Programoje buvo nurodytos 
63 priemonės, skirtos pašalinti kliūtims, su- 
sijusioms su produktų atitikties sveikatos 
standartams kontrole bei prekyba gyvuliais, 
paukštiena, žuvies produktais ir pan. Dar 
18 priemonių buvo skirta suvienodinti fer- 
mų sanitarinėms sąlygoms, naudojamų pes- 
ticidų kiekio kontrolės priemonėms ir pan. 
Beveik visos minėtos priemonės buvo įgy- 
vendintos iki 1992 m. pabaigos. 

Kur kas sunkiau buvo šalinti kliūtis as- 
menų judėjimui. Valstybės narės turėjo 
įdiegti bendras politinio prieglobsčio, imig- 
racijos, vizų ir pasų kontrolės trečiųjų ša- 
lių piliečių atžvilgiu taisykles ir panaikinti 
pasų kontrolę prie vidaus sienų. Taip pat 
buvo siekiama pagerinti policijos bendra- 
darbiavimą ir suderinti priemones, nu- 
kreiptas prieš terorizmą, narkotikų gabe- 

nimą ir kitokią nelegalią veiklą. Įgyvendinti 
šias priemones buvo numatyta trijuose do- 
kumentuose, pasirašytuose tarp valstybių 
narių: Dublino konvencijoje dėl politinio 
prieglobsčio taisyklių, Konvencijoje dėl iš- 
orinių sienų ir Šengeno sutartyje, skirtoje 
visų formalumų prie vidaus sienų panaiki- 
nimui. Tačiau šių dokumentų nuostatos bu- 
vo gana lėtai įgyvendinamos. Šengeno su- 
tartis įsigaliojo 1993 m. pabaigoje, tačiau 
dalis valstybių narių prie jos neprisijungė. 
Šengeno sutartis vėliau buvo inkorporuo- 
ta į Amsterdamo sutartį. Joje taip pat bu- 
vo numatytos išimtys Airijai ir Jungtinei 
Karalystei, tuo tarpu žemyno šalys įsiparei- 
gojo vidaus sienų kontrolės priemones vi- 
siškai panaikinti iki 2004 m. Dublino kon- 
vencija buvo ratifikuota tik 1997 m. birže- 
lio mėn. Europos Vadovų Tarybos susitiki- 
me ir įsigaliojo tų pačių metų rugsėjo mėn. 
Tuo tarpu Konvencijos dėl išorinių sienų 
įgyvendinimą blokuoja Jungtinės Karalys- 
tės ir Ispanijos nesutarimas dėl Gibralta- 
ro statuso. 

Nors Komisija dar kartą atkreipė dė- 
mesį į valstybių narių įsipareigojimą Ben- 
drijos teritorijoje pašalinti kliūtis laisvam 
asmenų judėjimui, dėl tarpusavio nepasi- 
tikėjimo gebėjimu veiksmingai kontroliuoti 
išorines sienas ir kitų priežasčių dalis nu- 
matytų priemonių valstybėse narėse lieka 
neįgyvendinta. 

Bendrosios rinkos programoje buvo nu- 
matytos gana sudėtingos mokesčių sistemos 
derinimo priemonės. Jomis buvo siekiama 
ne tik panaikinti kontrolę prie vidaus sie- 
nų, bet ir sumažinti dėl skirtingų mokesčių 
dydžių ir apmokestinimo taisyklių egzistuo- 
jančius bendrosios rinkos iškraipymus. Pro- 
grama numatė pridėtinės vertės mokesčių 
(PVM) derinimo priemones ir siekė sukurti 


bendrą PVM mokėjimo sistemą, kuri įsi- 
galiotų panaikinus vidaus kontrolę. Tačiau 
PVM derinimo priemonėms nepritarė 
valstybės narės, kuriose didelis PVM yra 
pagrindinis pajamų bei socialinių progra- 
mų finansavimo šaltinis. Dėl galimų nei- 
giamų politinių padarinių kai kurios vals- 
tybės nepritarė ir išimčių PVM panaikini- 
mui. 1991 m. valstybės narės sutarė dėl 
kompromisinio varianto ir pritarė tam, kad 
standartinis 15 proc. ir didesnis PVM būtų 
įgyvendinamas nuo 1993 m. pradžios. Bu- 
vo sutarta panaikinti didelį PVM praban- 
gos prekėms, tačiau taip pat buvo numaty- 
tas sąrašas prekių, kurioms pereinamuoju 
laikotarpiu galėjo būti paliktas mažesnis 
PVM arba nenustatyta jokio. 

1987 m. Komisija pasiūlė suvienodinti 
PVM mokėjimo sistemą, pagal kurią PVM 
būtų mokamas tik prekės pardavimo šaly- 
je. Tačiau valstybės narės sutarė dėl perei- 
namojo laikotarpio, kada PVM būtų moka- 
mas prekės paskirties šalyje. Įgyvendinant 
šią sistemą įmonės, prekiaujančios įvairio- 
se valstybėse narėse, turi reguliariai dekla- 
ruoti mokesčių institucijoms tarpvalstybi- 
nius sandėrius, viršijančius nustatytą mini- 
malią sumą, ir mokėti PVM nuo įvežamų 
prekių jų paskirties šalyje. Tuo tarpu fizi- 
niai asmenys, pirkdami prekes ne savo ša- 
lyje, išskyrus pirkinius paštu ir automobi- 
lius, PVM turi mokėti prekių pardavimo ša- 
lyje. Siekdama palengvinti sandėrius, Komi- 
sija inicijavo kompiuterizuotos PVM dekla- 
ravimo sistemos įgyvendinimą. Vis dėlto to- 
kia sistema neatitiko pirminių Komisijos lū- 
kesčių, ir nors ji laikoma pranašesne už 
PVM deklaravimą prie vidaus sienų, nau- 
jos PVM mokėjimo taisyklės menkai tepa- 
lengvino įmonių, ypač smulkių, administra- 
cinį krūvį, susijusį su PVM mokėjimu. 

Kitas svarbus netiesioginių mokesčių 
sistemos derinimo elementas - akcizų su- 
derinimas. Pagrindinės prekių grupės, Ben- 
drijos valstybėse apmokestinamos akcizais, 
yra kuras, alkoholis ir tabakas. 1991 m. ko- 
vo mėn. Taryba nusprendė panaikinti visus 
kiekybinius apribojimus minėtoms pre- 
kėms, kurios perkamos kitoje valstybėje na- 
rėje asmeniniam naudojimui. 1992 m. lie- 
pos mėn. valstybės narės susitarė dėl sude- 
rintos akcizų struktūros ir mokesčių dydžių. 
Nors logiškas tokio sprendimo rezultatas 
būtų „prekių be muito mokesčio“ pardavi- 
mo Bendrijos teritorijoje (oro uostuose ar 
keltuose) panaikinimas, šio sprendimo įgy- 
vendinimas buvo atidėtas iki 1999 m. 

Didžiausia bendrosios rinkos progra- 
moje numatytų priemonių dalis buvo skir- 
ta techninėms kliūtims naikinti. Kaip jau 
buvo minėta, ši kategorija apėmė daug 
įvairių sričių: produktų standartus, bandy- 
mus ir sertifikavimą, kapitalo judėjimą, 
viešuosius pirkimus, laisvą darbo jėgos ju- 
dėjimą, transportą, naujas technologijas, 
intelektinę nuosavybę ir įmonių mokesčius. 
Tai, kad valstybėse narėse gaminiams tai- 
komi skirtingi standartai, gali būti netari- 
finė prekybos kliūtis. Nepaisant Europos 
ekonominės bendrijos steigimo sutarties 
28 straipsnyje įtvirtinto draudimo taikyti 
technines kliūtis prekybai bendrojoje rin- 
koje, valstybės narės dažnai pasinaudoda- 
vo 30 straipsnyje numatyta išimtimi, lei- 
džiančia taikyti apribojimus sveikatos ar 
saugumo sumetimais. Tuo tarpu 94 straips- 
nyje numatytas skirtingų standartų derini- 
mas vyko labai lėtai ir dažnai dėl politinių 
priežasčių buvo blokuojamas. 

Siekdama pakeisti susidariusią padėtį, 
Komisija ėmė plačiau taikyti abipusio pri- 
pažinimo principą, kuris turėjo padėti 


sparčiau šalinti dėl lėto standartų derini- 
mo egzistuojančias prekybos kliūtis. Šis 
principas buvo grindžiamas 1979 m. Tei- 
singumo Teismo sprendimu, priimtu Cas- 
sis de Dijon byloje. Daugelyje sričių skir- 
tingų standartų derinimą turėjo pakeisti 
skirtingų standartų pripažinimas sutarus, 
kad jie atitinka esminius sveikatos ir sau- 
gumo reikalavimus. Taikyti šį principą bu- 
vo numatyta ir bendrosios rinkos progra- 
moje. Komisija siekė ne visiškai panaikinti 
derinimą, bet išplėsti sritis, kurioms būtų 
taikomas abipusio pripažinimo principas. 
1985 m. gegužės mėn., dar rengiant ben- 
drosios rinkos programą, Taryba patvirti- 
no Rezoliuciją dėl naujo požiūrio į tech- 
ninį derinimą ir standartus. Čia buvo nu- 
statytos sritys, kuriose valstybės narės tu- 
rėjo vykdyti esminius sveikatos ir saugumo 
reikalavimus ir nekelti papildomų reikala- 
vimų įvežamoms prekėms. Bendrosios rin- 
kos programoje buvo išvardyti gaminiai 
(žaislai, techninė įranga, medikamentai ir 
kt.), kuriems turėjo būti taikomas nauja- 
sis požiūris. Taip pat buvo numatyta sukur- 
ti institucijas, patvirtinančias, kad gaminiai 
atitinka esminius reikalavimus — Europos 
standartizacijos komitetą (CEN), Europos 
elektrotechnikos standartizacijos komitetą 
(CENELEC) ir Europos telekomunikaci- 
jų standartų institutą (ETSI). Jei nori par- 
duoti prekes kitose valstybėse narėse, įmo- 
nės gali pasirinkti vieną iš kelių atitikties 
esminiams standartams įrodymo būdų: 
gauti patvirtinimą iš minėtų Bendrijos 
standartizacijos institucijų, gauti patvirtini- 
mą iš nacionalinių standartizacijos institu- 
cijų arba pačios įrodyti, jog jų produktai 
atitinka esminius standartus. Atitikties es- 
miniams standartams nustatymo (sertifika- 
vimo) procedūra taip pat priklauso nuo ri- 

zikos laipsnio, nustatomo kiekvienam ga- 
miniui. Sertifikuotiems gaminiams valsty- 
bės narės negali trukdyti laisvai cirkuliuo- 
ti Bendrijos teritorijoje. Įrodant, kad pre- 
kė atitinka esminius atitinkamose direkty- 
vose nustatytus reikalavimus, svarbos turi 
Europos Bendrijos ženklas, kurį gaminiui 
suteikia gamintojas arba sertifikavimo ins- 
titucija. Nors daugelis naująjį požiūrį įtvir- 
tinančių direktyvų buvo įgyvendintos iki 
1992 m. pabaigos, sertifikavimo institucijų 
veikla buvo organizuojama gerokai lėčiau. 

Komisijos nuomone, naujasis požiūris 
negalėjo būti taikomas visoms gaminių rū- 
šims. Kai kuriose srityse valstybės narės 
tradiciškai detaliai reglamentavo gaminių 
standartus, grįsdamos tai saugumo ar svei- 
katos apsaugos sumetimais. Reglamentuo- 
jant tokių prekių kaip automobiliai, trak- 
toriai, maisto produktai, vaistai, cheminės 
ar statybinės medžiagos standartų nustaty- 
mą, bendrosios rinkos programoje buvo 
siūloma laikytis senojo, t. y. detalaus deri- 
nimo, metodo. Pavyzdžiui, programoje bu- 
vo numatyta įgyvendinti 11 priemonių, su- 
sijusių su techninių reikalavimų transpor- 
to priemonėms nustatymu, 19 priemonių, 
detaliai reglamentuojančių reikalavimus 
maisto produktams, 15 priemonių, susiju- 
sių su reikalavimų vaistams nustatymu, 
taip pat priemones, reglamentuojančias 
cheminių ir statybinių medžiagų bei kitų 
gaminių standartus. Nors šias taisykles įgy- 
vendinti valstybėse narėse yra gana sudė- 
tinga ir dėl išsiderėtų pereinamųjų laiko- 
tarpių bei užsitęsusio praktinio diegimo tai 
nebuvo padaryta iki 1992 m. pabaigos, vis 
dėlto tikimasi, kad tai sumažins verslo iš- 
laidas, atsirandančias dėl valstybinio regu- 
liavimo ir skirtingų standartų taikymo Ben- 
drijos teritorijoje. 


Programoje numatytomis trimis prie- 
monėmis buvo siekiama kapitalo judėjimą 
Bendrijos teritorijoje liberalizuoti iki 
1992 m. pabaigos. 1985 m. buvo priimta di- 
rektyva, liberalizuojanti vertybinių popierių 
pirkimą ir pardavimą tarp skirtingų valsty- 
bių narių įmonių. 1986 m. buvo priimta di- 
rektyva, liberalizuojanti ilgalaikių paskolų 
teikimo taisykles, sandėrius, susijusius su 
vertybiniais popieriais, bei įmonių akcijų 
pardavimą kitose valstybėse narėse. Galiau- 
siai 1988 m. buvo priimta trečioji direkty- 
va, įpareigojanti panaikinti visas kliūtis ka- 
pitalo judėjimui Bendrijos teritorijoje, iš- 
skyrus keletą atvejų (priemones, kuriomis 
siekiama užtikrinti vietinių bankų likvidu- 
mą ar laikinus apribojimus, susijusius su 
krizėmis valiutų rinkose). Taip pat buvo nu- 
matytos išimtys Airijai, Graikijai, Ispanijai 
ir Portugalijai, kuriomis pastarosios pasi- 
naudojo 1992 m., kai kilo valiutų krizė. 

Kita sritis, kurioje XX a. devintojo de- 
šimtmečio viduryje bendroji rinka praktiš- 
kai neveikė, buvo viešieji pirkimai. Dėl 
įvairių priežasčių — valstybių teikiamo pri- 
oriteto savo šalies tiekėjams ar neadekva- 
čių Komisijos siūlomų taisyklių - daugumą 
viešų konkursų laimėdavo vietinės firmos. 
Bendrosios rinkos programoje buvo numa- 
tytos septynios priemonės, kuriomis buvo 
siekiama pašalinti rinkos iškraipymus, at- 
sirandančius dėl kitų valstybių narių įmo- 
nių diskriminavimo. Jose buvo numatyti 
viešo ir atvirojo konkurso skelbimo bei 
skaidrumo reikalavimai, bendrų standartų 
ir laimėtojo atrinkimo procedūrų nustaty- 
mas, taip pat baudos už reikalavimų nesi- 
laikymą. Netrukus buvo patvirtintos direk- 
tyvos, įtvirtinančios šių taisyklių įgyvendi- 
nimą atskirose srityse —- energetikos, trans- 
porto, telekomunikacijų, statybos ir kitų 

paslaugų teikimo. Bendra visoms sritims 
taikoma taisyklė yra ta, kad pasiūlymai vie- 
šiesiems pirkimams turi būti vertinami ob- 
jektyviai, užtikrinant procedūrų skaidrumą, 
o laimėtojai atrenkami vadovaujantis eko- 
nominio efektyvumo principu. 

Programoje taip pat buvo numatytos 
priemonės, turinčios liberalizuoti asmenų 
judėjimą Bendrijos teritorijoje. 1992 m. įsi- 
galiojo direktyvos, studentams, pensinin- 
kams ir kitoms nedirbančių asmenų kate- 
gorijoms įtvirtinančios teisę gyventi Ben- 
drijos teritorijoje. Tuo tarpu nuostatų, įtvir- 
tinančių bendrą su darbo santykiais susi- 
jusių socialinių garantijų sistemą, įgyven- 
dinimą šiek tiek sustabdė kai kurių valsty- 
bių narių pasipriešinimas. Siekdama ska- 
tinti darbo jėgos judėjimą Bendrijoje, Ko- 
misija pateikė keletą pasiūlymų dėl abipu- 
sio išsilavinimo ir profesinės kvalifikacijos 
pripažinimo. Taryba kai kuriuos iš jų pa- 
tvirtino, pvz., dėl abipusio aukštojo moks- 
lo diplomų pripažinimo. 

Bendrosios rinkos programoje taip pat 
buvo išdėstyti pasiūlymai, kuriais buvo sie- 
kiama liberalizuoti įvairių paslaugų teikimą 
Bendrijos teritorijoje. Aštuonios priemonės 
buvo skirtos bankų veiklos liberalizavimui, 
grindžiamam trimis principais: pagrindinių 
bankų veiklos reguliavimo struktūrų bei rei- 
kalavimų suderinimas valstybėse narėse, 
kilmės valstybės kontrolė ir abipusis pripa- 
žinimas. Panašiais principais buvo pagrįstas 
ir draudimo paslaugų bei sandorių vertybi- 
niais popieriais liberalizavimas: buvo numa- 
tyta suderinti esminius standartus, įgyven- 
dinti kilmės valstybės kontrolę ir abipusį ki- 
tų standartų pripažinimą tarp valstybinių 
priežiūros institucijų. 

Transporto paslaugų liberalizavimui 
skirtos priemonės buvo išdėstytos pagal 


transporto rūšis. Daugumoje sričių, pavyz- 
džiui, tarptautinio oro transporto, konku- 
renciją ribojo aktyvus valstybinis reguliavi- 
mas, kuriuo dažniausiai buvo siekiama 
skatinti vietinių įmonių veiklą. Bendrosios 
rinkos programoje buvo numatytos prie- 
monės, liberalizuojančios oro transporto 
paslaugų teikimą, vežimus keliais bei van- 
deniu. Didelė dalis priemonių nebuvo įgy- 
vendinta numatytu laiku, o kai kuriais at- 
vejais buvo nustatyti pereinamieji laikotar- 
piai. Daug nesutarimų sukėlė kelių mokes- 
čių bei kabotažo teisių klausimai. Tačiau 
galiausiai transporto paslaugas liberalizuo- 
jančios priemonės buvo patvirtintos palikus 
keletą išimčių. 

Komisija taip pat pasiūlė liberalizuoti 
kabelinio bei palydovinio ryšio paslaugas ir 
nustatyti standartus mobiliojo ryšio telefo- 
nų, elektroninių atsiskaitymų, duomenų 
apsaugos bei televizijos srityse. Be to, pro- 
gramoje buvo numatyti devyni pasiūlymai, 
reglamentuojantys įvairius intelektinės nu- 
osavybės teisių aspektus, tarp jų - Bendri- 
jos prekių ženklo įgyvendinimą, kompiute- 
rių programų apsaugą, biotechnologinių iš- 
radimų apsaugą, autorių teises, susijusias 
su kabelinio ir palydovinio ryšio paslaugo- 
mis, autorinių darbų nuomą ir pan. 

Galiausiai prie techninių kliūčių šalini- 
mo kategorijos buvo priskirti pasiūlymai, 
susiję su įmonių teise bei įmonių apmokes- 
tinimu. Pirmos grupės pasiūlymų pagrindi- 
nis tikslas — sukurti struktūrą, reguliuojan- 
čią Europos transnacionalinių korporacijų 
veiklą. Taip Komisija siekė paskatinti Ben- 
drijos įmones plėtoti veiklą kitose valsty- 
bėse narėse, pasinaudoti masto ekonomi- 
jos teikiamais pranašumais ir tokiu būdu 
plėtoti konkurencinius pajėgumus. 1992 m. 
pabaigoje buvo priimtas reglamentas, api- 

brėžiantis Europos ekonominių interesų 
grupės veiklą, taip pat keletas direktyvų, 
reguliuojančių įmonių veiklą. Tačiau svar- 
biausiu laikomas pasiūlymas dėl Europos 
įmonės statuto priėmimo susilaukė prieš- 
taringos valstybių narių reakcijos ir nebu- 
vo įgyvendintas. Taryba patvirtino tris pa- 
siūlymus, susijusius su skirtingomis įmonių 
apmokestinimo taisyklėmis. Vienas iš jų 
buvo skirtas kapitalo prieaugio, atsirandan- 
čio po susiliejimų ir kitokių restruktūriza- 
vimo procedūrų, apmokestinimo taisyk- 
lėms, kiti - dvigubo apmokestinimo perve- 
dant dividendus iš vienos valstybės narės į 
kitą problemos sprendimui ir filialų pelno 
apmokestinimo taisyklių nustatymui. 

Išvardytos bendrosios rinkos programo- 
je numatytos priemonės rodo programos 
kompleksiškumą ir svarbą siekiant libera- 
lizuoti prekių, paslaugų, kapitalo ir asme- 
nų judėjimą tarp valstybių narių. Parama 
konkrečioms priemonėms priklausė nuo jų 
pobūdžio, galimo poveikio atskiroms vals- 
tybėms narėms ir politinės paramos bei ad- 
ministracinių gebėjimų, todėl dažnai spren- 
dimas dėl priemonės patvirtinimo būdavo 
ilgų derybų tarp valstybių narių (ir Komi- 
sijos) rezultatas. Kaip jau minėta, sklan- 
džiausiai buvo patvirtintos priemonės, su- 
sijusios su kliūčių prekių judėjimui prie vi- 
daus sienų šalinimu, kapitalo judėjimo libe- 
ralizavimu, tuo tarpu tokie klausimai kaip 
Europos įmonės statutas ar PVM mokėji- 
mo taisyklės tebėra neišspręsti. 

Iki 1992 m. pabaigos Taryba patvirtino 
95 proc. programoje pasiūlytų priemonių. 
Tačiau pažymėtina, kad Komisijos pasiūly- 
mo patvirtinimas Taryboje yra tik pirmas 
žingsnis jo praktinio įgyvendinimo link. To- 
dėl vertinant bendrosios rinkos programos 
įgyvendinimą būtina atsižvelgti į joje nu- 


matytų priemonių perkėlimą į valstybių na- 
rių teisės sistemą, jų praktinį taikymą vals- 
tybėse narėse ir realų poveikį valstybių na- 
rių piliečiams bei įmonėms. 

Skirtingai nei reglamentas, kuris Ben- 
drijos institucijos patvirtintas išsyk tampa 
valstybių narių teisės dalimi, direktyva turi 
būti įtraukta į valstybių narių teisės siste- 
mą, O jos teisinė forma priklauso nuo vals- 
tybių teisinės sistemos ir administracinių 
struktūrų. Įtraukusi direktyvą į nacionalinę 
teisę, valstybė narė turi pranešti apie tai 
Komisijai. 1998 m. spalio mėn. 14,9 proc. 
(arba 203 direktyvos) visų patvirtintų direk- 
tyvų vienoje ar kelete valstybių narių dar 
nebuvo įtrauktos į nacionalinę teisę. Toliau 
pažengusios buvo Danija, Jungtinė Karalys- 
tė, Suomija ir Švedija, tuo tarpu lėčiausiai 
šis procesas vyksta Airijoje, Liuksemburge 
ir Portugalijoje. Komisijos nuomone, tokie 
skirtumai atsiranda dėl procedūrinių sun- 
kumų ir patvirtintų priemonių techninio 
kompleksiškumo. 

Daug sunkiau kiekybiškai įvertinti ben- 
drosios rinkos programos praktinį įgyven- 
dinimą ir jos ekonominį poveikį. Pagal 
ekonomikos teoriją pašalinus kliūtis preky- 
bai ir gamybos veiksnių judėjimui yra ska- 
tinama ekonominė veikla ir našumas. Ta- 
čiau Bendrijos ekonominei raidai nuo pat 
programos įgyvendinimo pradžios įtakos 
turėjo daugelis įvairių veiksnių, todėl sun- 
ku atskirai įvertinti programos ekonominį 
poveikį. Vis dėlto kartais bandoma susieti 
programos įgyvendinimą su bendrosios rin- 
kos pokyčiais. Pavyzdžiui, manoma, jog, tie- 
sioginių investicijų bendrojoje rinkoje pa- 
dvigubėjimą 1987-1992 m., palyginti su 
1980-1986 m., nulėmė nauda, kurios ver- 
slas tikisi iš programos įgyvendinimo. Pa- 
našiai aiškinamas spartus Europos įmonių 

susiliejimų ir eksporto tarp valstybių narių 
augimas. Komisijos apskaičiavimais, pa- 
teiktais 1996 m., įgyvendinant bendrosios 
rinkos programą naujų darbo vietų sukur- 
ta nuo 300 tūkst. iki 900 tūkst., o pajamos 
padidėjo nuo 1,1 proc. iki 1,5 proc., eko- 
nominiai skirtumai tarp regionų ir trans- 
porto išlaidos sumažėjo 5 mlrd. ekiu. 

Atsižvelgiant į bendrosios rinkos pro- 
gramos tikslus ir joje numatytų priemonių 
patvirtinimo eigą, jos įgyvendinimas verti- 
namas teigiamai. Tačiau šis procesas nesi- 
baigė 1992 m. pabaigoje. Pastaraisiais me- 
tais Komisija daugiau dėmesio skiria ne 
naujų pasiūlymų formulavimui, bet patvir- 
tintų priemonių diegimui valstybėse narė- 
se. Taigi šiuo metu bendrosios rinkos pro- 
gramos įgyvendinimo sėkmė labiau pri- 
klauso nuo valstybių narių veiksmų ir ati- 
tinkamų institucijų bendravimo. Tuo tarpu 
postūmį, kurį integracijai suteikė progra- 
mos patvirtinimas, Bendrijoje palaiko Ko- 
misija, kontroliuojanti priemonių įgyvendi- 
nimo eigą, ir Europos Teisingumo Teismas, 
kuriam gali būti perduotos bylos, susijusios 
su valstybių narių įsipareigojimų nesilaiky- 
mu. Programos įgyvendinimas yra dinamiš- 
kas procesas, kurio ekonominis poveikis iš- 
ryškės tik po tam tikro laiko. 

Taip pat žr. BALTOJI KNYGA DĖL VI- 
DAUS RINKOS SUKŪRIMO, BENDROJI RIN- 
KA, CASSIS DE Di»oN BYLA, KETURIOS 
LAISVĖS. 

Ramūnas Vilpišauskas 


BENDRŲJŲ REIKALŲ IR IŠORĖS SANTY- 
KIŲ TARYBA (angl. General Affairs and Ex- 
ternal Relations Council, pranc. le Conseil 
„Affaires gėnėrales et relations extėrieures“, 
vok. Der Rat „Allgemeine Angelegenheiten 
und Aufenbeziehungen“) - tokios sudėties 


Europos Sąjungos Taryba, kuri neoficialiai 
laikoma aukštesnio rango Taryba, visos Ta- 
rybos veiklos koordinatore. Bendrųjų rei- 
kalų ir išorės santykių taryba vadinami 
nuolatiniai ES valstybių užsienio reikalų 
ministrų susitikimai, kurių darbotvarkė 
skaidoma į posėdžius, kuriuose svarstomi 
platesnio masto klausimai, susiję iškart su 
keletu veiklos sričių, ir į posėdžius, kuriuo- 
se svarstomi bendros užsienio ir saugumo 
politikos klausimai. 

Bendrųjų reikalų ir išorės santykių ta- 
ryba paprastai atsako ir už Europos Vado- 
vų Tarybos darbotvarkės parengimą. Daž- 
niau nei kitų sričių ministrai Bendrųjų rei- 
kalų ir išorės santykių taryboje posėdžiau- 
jantys užsienio reikalų ministrai kartais gali 
atstovauti ir kitiems savo valstybės minist- 
rams, jie Taryboje vykdo viso savo šalies 
ministrų kabineto veiklos koordinavimo 
funkcijas ir drauge turi galimybę geriau in- 
formuoti savo šalies ministrus apie kitų 
valstybių narių nuomones įvairiais ES 
svarstomais klausimais. 

Taip pat žr. TARYBA. 

Evaldas Sinkevičius 


BENELIUKSAS (BENELUX) — ekonominė 
grupuotė, kurią sudaro Belgija, Nyderlan- 
dai ir Liuksemburgas. Pats pavadinimas bu- 
vo sukurtas 1947 m. iš šalių pavadinimų 
(Belgigue / Belgiė, Nederland, Luxembourg) 
pirmųjų skiemenų. Trys šalys kooperuotis 
pradėjo jau XIX a. viduryje. 1921 m. buvo 
įkurta Belgijos ir Liuksemburgo ekonomi- 
nė sąjunga. 1932 m. Beneliukso valstybės 
pasirašė konvenciją, pagal kurią sutarė su- 
mažinti importo mokesčius ir kuo greičiau 
nustoti riboti importuojamų prekių kiekį. 
Tačiau prieš Antrąjį pasaulinį karą dėl ne- 
palankios politinės situacijos nepavyko su- 

daryti tikros sąjungos. Valstybių vyriausy- 
bės, karo metais pasitraukusios į Londoną, 
nesiliovė dirbti šia linkme. 1944 m. buvo pa- 
sirašyta muitų sąjungos sutartis, įsigalioju- 
si 1948 m. Nuo 1951 m. visos trys valstybės 
daug dėmesio skyrė Europos integracijos 
klausimams ir kartu kūrė bendras Bene- 
liukso institucijas. Šios pastangos koope- 
ruotis buvo vainikuotos 1958 m. Hagoje pa- 
sirašyta Beneliukso ekonominės sąjungos 
sutartimi, įsigaliojusia 1960 m. Beneliukso 
ekonominė sąjunga išliko ir Europos Ben- 
drijoje, kadangi Europos ekonominės ben- 
drijos steigimo sutartis nedraudė Bendrijoje 
egzistuoti regioninėms grupuotėms, jei jos 
neprieštarauja Bendrijos tikslams. 

Hagos sutartimi Beneliukso valstybės 
siekė: 1) įtvirtinti laisvą prekių, kapitalo, 
darbo jėgos judėjimą, galimybę laisvai 
teikti buitines paslaugas; 2) koordinuoti 
ekonominę, finansų ir socialinę politiką; 
3) vykdyti vienodą prekybos politiką. Pir- 
miausia buvo sukurta muitų sąjunga, o ga- 
lutinis tikslas — visiška ekonominė sąjun- 
ga ir kiti integracijos siekiai dabar įgyven- 
dinami didesnėje, Europos Sąjungos, 
sistemoje. 

Europos ekonominė bendrija iš esmės 
buvo kuriama Beneliukso pavyzdžiu. Skir- 
tumas tas, kad Bendrijos valstybės tam tik- 
ras nacionalinių valdžios institucijų kompe- 
tencijos sritis perleido nepriklausomoms 
Europos institucijoms, o Beneliukso eko- 
nominės sąjungos sutartį vykdo ir sprendi- 
mus priima tiesiogiai nacionalinės admi- 
nistracijos. Svarbiausia Beneliukso ekono- 
minės sąjungos institucija —- Ministrų komi- 
tetas (nuo 1953 m.), kurio vadovybė kei- 
čiama rotacijos principu kas pusė metų. 
Komitetas (paprastai renkasi užsienio rei- 
kalų ministrų lygiu) atsako už tai, kaip vi- 


sos kitos Beneliukso institucijos laikosi Ha- 
gos sutarties reikalavimų, ir kontroliuoja jų 
veiklą, taip pat yra atsakingas už tarpvy- 
riausybinį bendradarbiavimą. Komiteto 
sprendimai Beneliukso valstybių vyriausy- 
bėms yra privalomi. Jis skiria generalinį 
sekretorių, kuris, padedamas Briuselyje 
esančio sekretoriato, koordinuoja visų Be- 
neliukso institucijų darbą. Ekonominės są- 
jungos taryba koordinuoja nuolatinių ko- 
mitetų (jų yra devyni) ir specialiųjų komi- 
sijų veiklą. Ekonomikos ir socialinių rei- 
kalų patariamoji taryba buria svarbiausių 
ekonomikos ir socialinės apsaugos organi- 
zacijų atstovus; jos veiklos sritis — ryšiai su 
privačiu sektoriumi.  Tarpparlamentinė 
konsultacinė taryba (įkurta 1955 m.), turin- 
ti 49 narius (Belgija ir Nyderlandai — 
po 21, Liuksemburgas - 7), nevykdo parla- 
mentinės kontrolės funkcijos ir gali tik pa- 
reikšti savo nuomonę. Arbitrų kolegija 
sprendžia valstybių narių nesutarimus dėl 
sąjungos ekonominėje sutartyje aptartų da- 
lykų. Beneliukso teismas (Briuselyje) įkur- 
tas pagal atskirą sutartį, jo kompetencija — 
civilinės, komercinės ir baudžiamosios tei- 
sės bylos, valstybių nesutarimai, kylantys 
dėl kitų sutarčių ar Ministrų komiteto pri- 
imtų nutarimų. 

Rimantas Grikienis 


„BERLYNAS PLIUS“ SUSITARIMAS žr. 
NATO 1R ES SANTYKIAI. 


BiuDŽETAS — bendros Europos Sąjun- 
gos institucijų ir valstybių lėšos, iš kurių fi- 
nansuojama ES veikla. Teisiniai bendro 
biudžeto pagrindai yra suformuluoti pirmi- 
nės teisės aktuose (Europos Bendrijų stei- 
gimo sutartyse ir jų papildymuose, Euro- 
pos Sąjungos sutartyje). Konkretūs spren- 

dimai dėl bendro biudžeto pajamų šaltinių 
ir išlaidų įtvirtinami antrinės teisės aktuo- 
se. Svarbiausi iš jų - 1970, 1988 ir 2000 m. 
Tarybos sprendimai dėl bendro biudžeto 
formavimo remiantis vadinamaisiais nuo- 
savais ištekliais (angl. own resources). 

1951 m. įkūrus Europos anglių ir plie- 
no bendriją jos biudžetas buvo formuoja- 
mas įvedus tiesioginius mokesčius valstybė- 
se narėse gaminamai anglių ir plieno pra- 
monės produkcijai (iki 1 proc.). 1957 m. 
įsteigus Europos ekonominę bendriją iš 
pradžių biudžetas buvo formuojamas ben- 
dru sutarimu nustatant kiekvienai EB vals- 
tybei atitinkamus įnašus, priklausomus nuo 
bendrojo nacionalinio produkto (BNP) dy- 
džio (kitaip tariant, šalies ekonominio pa- 
jėgumo). 1970 m. buvo sutarta šią sistemą 
pakeisti ir iki 1975 m. laipsniškai pereiti 
prie biudžeto formavimo remiantis vadina- 
maisiais EB nuosavais ištekliais. Pagal nau- 
jąją sistemą EB valstybėse tam tikrų mo- 
kesčių pavidalu surenkamos lėšos patenka 
tiesiogiai į bendrą biudžetą. Tačiau iškilus 
nesutarimams dėl mokesčių dydžio nuosa- 
vų išteklių principas pradėtas įgyvendinti 
tik nuo 1980 m. Atsiradus bendro biudže- 
to lėšų stygiui nacionaliniai įnašai vėl bu- 
vo grąžinti kaip vienas iš kelių bendro biu- 
džeto pajamų šaltinių. 1988 m. birželio 
24 d. sprendimu Taryba nustatė keturis pa- 
grindinius bendro biudžeto pajamų šalti- 
nius, vadinamus nuosavais ištekliais: 

* muitų mokesčiai trečiųjų šalių žemės 
ūkio produkcijai ir ES valstybėse paga- 
minamo cukraus (gliukozės produktų) 
rinkliava; 

* muitų mokesčiai trečiųjų šalių pre- 
kėms, t. y. bendrasis išorinis tarifas; 

+ valstybėse narėse renkamo pridėtinės 
vertės mokesčio (PVM) tam tikra pro- 


centinė dalis, skaičiuojama nuo nusta- 
tytos PVM bazės; 

+ tiesioginiai valstybių narių įnašai, pro- 
porcingi kiekvienos BNP dydžiui. 


Be to, į bendrą biudžetą patenka lėšos, 
surenkamos už įvairias ES institucijų pa- 
slaugas, spaudinius, baudos už įvairius pa- 
žeidimus ir pan. (paprastai nesiekia 1 proc., 
tačiau 2000 m. siekė net 4,3 proc.). 

Pirmieji du šaltiniai vadinami tradici- 
niais nuosavais ištekliais ir skiriami tiesiai 
bendram biudžetui. Kiekvienoje ES valsty- 
bėje surenkamo PVM mokesčio dalis laiko- 
ma netradiciniu nuosavų išteklių šaltiniu. 
Pagaliau tiesioginiai valstybių narių įnašai 
yra ketvirtasis šaltinis. Jie nustatomi po to, 
kai apskaičiuojamos trijų nuosavų šaltinių 
pajamos. Trūkstama numatytų išlaidų dalis 
proporcingai padalijama kiekvienai ES 
valstybei priklausomai nuo jos BNP 

Tikslius muitų dydžius nustato prekybos 
sutartys su trečiosiomis šalimis. PVM pro- 
cento riba Tarybos sprendimais dėl nuosa- 
vų išteklių paprastai nustatoma visam fi- 
nansinės perspektyvos laikotarpiui, o kas- 
met nustatomas procentas konkretiems fi- 
nansiniams metams. Įnašas nuo BNP nusta- 
tomas kasmet, kai apskaičiuojama, kiek lė- 
šų trūksta iki planuoto biudžeto jau įskai- 
čiavus iš trijų nuosavų šaltinių gaunamas 
pajamas (šis skaičius paprastai yra maždaug 
0,5 proc. BNP vienai valstybei). Sudėjus pa- 
jamas, gaunamas iš visų šaltinių, bendro ES 
biudžeto asignavimai išmokoms (vadina- 
mosios privalomosios išmokos) konkrečiais 
finansiniais metais negali viršyti finansinė- 
se perspektyvose numatytos ribos skaičiuo- 
jant nuo bendro visos ES BNB 

Atskirų valstybių narių įnašų dydis ir 
gaunamų išmokų apimtis smarkiai skiria- 

si. Didžiausią sumą į biudžetą sumoka Vo- 
kietija. Vienam gyventojui tenkantys įnašai 
didžiausi Nyderlanduose. Tuo tarpu dau- 
giausia išmokų iš bendro biudžeto skai- 
čiuojant vienam gyventojui gauna mažiau- 
siai pasiturinčios ES valstybės — Bulgarija, 
Rumunija, Latvija, Lietuva ir kt. 

ES biudžete atskirai nurodomos priva- 
lomosios ir neprivalomosios išlaidos. Priva- 
lomąsias išlaidas sudaro asignavimai išmo- 
koms (angl. appropriations for payments), 
kurios turi būti išmokėtos per biudžetinius 
metus. Neprivalomosios išlaidos, arba asig- 
navimai įsipareigojimams (angl. appropria- 
tions for commitments), apima lėšas, kurias 
institucijos gali skirti per biudžetinius me- 
tus, tačiau jos nebūtinai turi būti išmokėtos 
per tuos metus, todėl ši eilutė paprastai yra 
gerokai didesnė už privalomąsias išlaidas. 

ES biudžetas formuojamas kiekvie- 
niems finansiniams metams, tačiau nuo 
1988 m. grindžiamas vidutinės trukmės fi- 
nansiniu planavimu, kurį taikant yra sufor- 
muojamos vadinamosios finansinės per- 
spektyvos. ES institucijos ir valstybės suta- 
ria dėl biudžeto sandaros principų ir apy- 
tikslio dydžio paprastai numatant tam tikrą 
kasmetinį augimą, prioritetines finansavi- 
mo sritis ir kasmetinę leistiną ribą. Pirmoji 
tokia finansinė perspektyva apėmė 1988— 
1992 m., antroji - 1993-1999 m., trečioji — 
2000-2006 m., o dabartinė - 2007-2013 m. 

ES biudžeto sudarymas grindžiamas to- 
kiomis pagrindinėmis taisyklėmis: 

+ vientisumo taisykle (angl. unity), reiš- 
kiančia, kad visos pajamos ir išlaidos tu- 
ri būti numatytos viename dokumente; 

+ anuitetiškumo taisykle (angl. annual- 
ity), reiškiančia, kad biudžetas sudaro- 
mas kasmet konkretiems finansiniams 
metams; 


+ subalansuotumo taisykle (angl. eguilib- 
rium), reiškiančia, kad išlaidos konkre- 
čiais finansiniais metais negali viršyti 
pajamų. 

Paprastai metinis biudžetas būna kiek 
mažesnis negu numatyta finansinėje per- 
spektyvoje. Biudžeto svarstymo ir tvirtini- 
mo procedūra numatyta Europos Bendri- 
jų steigimo sutartyse. Ji trunka beveik vi- 
sus metus ir susideda iš penkių stadijų, tu- 
rinčių nustatytas galutines datas. Pirmiau- 
sia kiekviena institucija pateikia Komisijai 
išsamius ir motyvuotus pasiūlymus dėl sa- 
vo finansinių poreikių. Tuomet Komisija 
parengia bendrą preliminarų biudžeto pro- 
jektą ir maždaug gegužės mėn. pateikia jį 
Tarybai ir EP Taryba iki liepos 31 d. pa- 
tvirtina projektą (gali jį taisyti) kaip preli- 
minarų ir pateikia jį EP. Pirmasis svarsty- 
mas EP vyksta spalio mėn. — tuomet yra 
teikiamos pataisos ir pasiūlymai. Po to 
projektas grąžinamas Tarybai, kuri visą 
lapkričio mėn. vėl svarsto projektą kartu 
su specialiai paskirta EP delegacija. Po šio 
svarstymo Taryba nustato galutines priva- 
lomųjų išlaidų ribas. Toliau gruodžio mėn. 
EP svarsto biudžeto projekto neprivalo- 
mąsias išlaidas (jos būna numatytos kiek 
didesnės). Galiausiai EP balsuoja dėl vi- 
so biudžeto projekto ir gali jį patvirtinti 
arba atmesti (pirmą kartą EP bendrą biu- 
džetą atmetė 1979 m.). Jei EP paskutinė- 
ję tvirtinimo stadijoje atmeta biudžeto 
projektą, kitų finansinių metų išlaidoms 
galioja tokia taisyklė: kas mėnesį išlaidos 
negali viršyti praėjusių finansinių metų iš- 
laidų 1/12 dalies. Ši taisyklė taikoma, kol 
patvirtinamas naujas biudžetas. 

Kadangi metinis ES biudžetas turi būti 
subalansuotas, išlaidų dydis turi sutapti su 
pajamų dydžiu, o ES neturi teisės skolin- 

tis lėšų. Vis dėlto paprastai ES patvirtina 
didesnes išlaidas, nes į neprivalomąsias iš- 
laidas įskaitomi finansiniai įsipareigojimai 
įvairiems projektams ir programoms, ku- 
rie trunka ilgiau nei metus, todėl negali 
būti įgyvendinti iki finansinių metų pabai- 
gos, taip pat atsižvelgiant į galimybę per 
finansinius metus daryti patvirtinto biu- 
džeto pataisas (tyrimų programoms, struk- 
tūriniams fondams ir kt.). Tuo tarpu pri- 
valomosios išlaidos numatomos griežtai 
vieniems metams, ir į jas įtraukiami įsi- 
pareigojimai išmokoms, kurias galima 
tiksliai suplanuoti (pvz., bendrai žemės 
ūkio politikai, administracinėms išlaidoms 
ir kt.). 

Taip pat žr. BENDRASIS MUITŲ TARI- 
FAS, „DARBOTVARKĖ 2000“, BRITANI- 
JOS ĮNAŠO Į BIUDŽETĄ PROBLEMA, PRI- 
DĖTINĖS VERTĖS MOKESTIS. 

Evaldas Sinkevičius 


BRANDUOLYS (angl. hard core, pranc. 
noyau dur, vok. harter Kern) - sąvoka, nu- 
sakanti Europos integracijos koncepciją, 
kurios pagrindas yra teiginys, kad svarbiau- 
sių Europos Sąjungos valstybių grupė gali 
tarpusavyje bendradarbiauti glaudžiau nei 
visos ES valstybės drauge. Šis terminas pla- 
čiai pagarsėjo po to, kai 1994 m. rugsėjo 
mėn. Krikščionių demokratų frakcija Vo- 
kietijos Bundestage paskelbė dokumentą, 
pavadintą „Mintys apie Europos politiką“ 
(pagal vieno iš jo autorių Karlo Lamerso 
pavardę jis kartais vadinamas Lamerso do- 
kumentu). Šis dokumentas buvo paskelbtas 
tuomet, kai ES rengėsi 1996 m. tarpvyriau- 
sybinei konferencijai, kurioje turėjo būti 
peržiūrėta Europos Sąjungos (Mastrichto) 
sutartis. Peržiūros rezultatas - 1997 m. pa- 
sirašyta ir 1999 m. įsigaliojusi Amsterdamo 


sutartis. Lamerso dokumente buvo kalba- 
ma apie ES valstybių grupę, kuri nuo pa- 
čios Europos integracijos pradžios orienta- 
vosi į gilesnę integraciją ir buvo tarsi integ- 
racijos variklis. Ji ir buvo vadinama ES vals- 
tybių narių branduoliu. Minėtame doku- 
mente šiuo branduoliu laikomos Prancūzi- 
ja, Vokietija ir trys Beneliukso valstybės. 

Branduolio idėja toli gražu nėra nau- 
ja. Lamerso dokumente ji tik naujai pava- 
dinta ir įgijo konkrečią formą. Pati Ben- 
drijos plėtra rodė, kad joje, o vėliau - ES 
yra dvi valstybių grupės: tos, kurios siekia 
gilesnės integracijos, ir tos, kurios tokiai 
gilesnei integracijai oponuoja, ir kad Ben- 
drijos taisyklės įvairioms valstybėms taiko- 
mos skirtingai. Daugėjant Bendrijos narių, 
joje didėjo ekonominiai, politiniai, socia- 
liniai ir kultūriniai skirtumai. Susidarė Pie- 
tų Europos grupė (Graikija, Ispanija, Por- 
tugalija), kuriai labiausiai rūpėjo Bendri- 
jos teikiama struktūrinė pagalba. Jungtinė 
Karalystė nuo pat savo įstojimo į Bendri- 
ją siekė apriboti integracijos gylį. Tokiam 
kelių valstybių grupių atsiradimui Bendri- 
joje taikytos „kintamos geometrijos“ ir 
„dviejų greičių“ Europos koncepcijos. Jos 
turėjo negatyvų atspalvį ir dažnai buvo mi- 
nimos kaip nepageidautinas ir pavojingas 
integracijos rezultatas. Be to, Teisingumo 
"Teismas paskelbė neteisėtu skirtingą Ben- 
drijos teisėje nustatytų taisyklių taikymą 
valstybėse narėse. 

Lamerso dokumente Bendrijos pasida- 
lijimas į skirtingas valstybių grupes buvo lai- 
komas pozityviu dalyku. Pasak paties La- 
merso, mažesnė valstybių grupė, siekianti 
intensyvios ir gilios ekonominės bei politi- 
nės integracijos, gali tarsi magnetas skatinti 
tą daryti ir kitas valstybes. Vis dėlto bran- 
duolio koncepciją, kurią daugelis suvokė ne 

tik kaip vienos šalies vienos politinės parti- 
jos poziciją, bet ir kaip įtakingiausios ES 
valstybės, Vokietijos, idėjų išraišką, nema- 
žai kitų ES valstybių vertino neigiamai. Vie- 
nas pagrindinių argumentų, prieštaraujan- 
čių tokiai koncepcijai, buvo tas, kad Euro- 
pos integracija remiasi jos narių solidarumu 
ir kad dėl branduolio egzistavimo į jį nepa- 
tenkančios valstybės būtų nustumtos į antrą 
vietą, o kartu būtų pakirstos pačios Euro- 
pos integracijos šaknys. Lamerso dokumen- 
te buvo kalbama apie konkrečius reikalavi- 
mus, kuriuos turėtų tenkinti norinčios pa- 
tekti į branduolį valstybės. Tokiais reikala- 
vimais, pasak minėto dokumento autorių, 
turėtų tapti vadinamieji konvergencijos kri- 
terijai —- sąlygos, kurias turi patenkinti ES 
valstybės narės, norinčios dalyvauti trečiaja- 
me ekonominės ir pinigų sąjungos kūrimo 
etape. Šiuos kriterijus gali patenkinti tik 
ekonomiškai stipriausios ES narės, tad 
branduolio koncepcijos oponentai teigė, 
kad kai kurios valstybės, nepaisant jų įsipa- 
reigojimo Europos integracijai, ne savo va- 
lia nepatektų į branduolį. 

Branduolio idėja, nors ir vertinta prie- 
šiškai, savotiškai buvo įteisinta naujojoje 
Amsterdamo sutartyje, atskirame skirsnyje 
apie glaudesnį bendradarbiavimą, kuriuo 
buvo įforminta galimybė ES valstybių na- 
rių grupei be kitų ES valstybių pritarimo su- 
sitarti dėl gilesnės integracijos tam tikroje 
srityje. Praktiškai dabar trečiajame ekono- 
minės ir pinigų sąjungos etape dalyvaujan- 
čios valstybės šią nuostatą jau įgyvendina. 

Taip pat žr. EKONOMINĖ IR PINIGŲ 
SĄJUNGA, EUROPA A LA CARTE, „„KINTA- 
MOS GEOMETRIJOS“ EuRoPA, „KoN- 
CENTRINIAI RATAI“, „SKIRTINGŲ GREI- 
čių“ EUROPA. 

Klaudijus Maniokas 


BRISTAS (angl. GAERC, pranc. 
CAGRE) žr. BENDRŲJŲ REIKALŲ IR IŠO- 
RĖS SANTYKIŲ TARYBA. 


BRITANIJOS ĮNAŠO Į BIUDŽETĄ PROBLE- 
MA (angl. British budgetary guestion) - tai 
problema, kilusi dėl Jungtinės Karalystės 
reikalavimų suteikti jai išimčių formuojant 
bendrą Europos Bendrijos biudžetą. Jung- 
tinė Karalystė EB nare tapo 1973 m. sausio 
1 d. Tuo metu EB jau buvo sutarusi dėl 
naujoviško bendro biudžeto formavimo, pa- 
remto EB nuosavų išteklių principu, kai da- 
lis valstybėse narėse surenkamų mokesčių 
yra skiriama tiesiai bendram biudžetui. 
Skaičiuojant pagal nuosavų išteklių princi- 
pą Jungtinei Karalystei dėl tam tikrų ypatu- 
mų tektų sumokėti į bendrą biudžetą gero- 
kai daugiau negu ji gautų išmokų iš biudže- 
to pagal bendras finansavimo programas, 
todėl susidarytų neproporcingai didelis dis- 
balansas tarp įmokų ir išmokų. Šį disbalan- 
są Jungtinei Karalystei lėmė dvi pagrindi- 
nės priežastys: pirmiausia tai, kad joje bu- 
vo palyginti mažai fermerių, kurių paramai 
ir buvo išmokama didžioji biudžeto dalis, o 
antra, palyginti didelis pridėtinės vertės 
mokesčio (PVM), kurio nustatyta dalis ski- 
riama bendram biudžetui, surinkimas. Per 
derybas dėl Jungtinės Karalystės narystės 
buvo sutarta sukurti naujas, jai palankes- 
nes bendro biudžeto skirstymo sritis (ilgai- 
niui buvo įsteigti vadinamieji regioninės 
plėtros fondai) ir pažadėta, kad kilus pro- 
blemoms šis klausimas bus sprendžiamas 
iš naujo. Jungtinės Karalystės reikalavimu 
1974-1975 m. koreguotas jos indėlis, tačiau 
tai buvo laikina priemonė. 1979 m. Dublino 
Europos Vadovų Taryba iš naujosios Jung- 
tinės Karalystės konservatorių vyriausybės 
pareikalavo grąžinti jos „permokėtus pini- 

gus“. Nuo tada iki pat 1985 m. Jungtinės 
Karalystės įnašų problema temdė jos santy- 
kius su EB. Klausimą pavykdavo suregu- 
liuoti tik laikinais kompromisiniais sprendi- 
mais, kasmet Jungtinei Karalystei sumaži- 
nant ar grąžinant dalį į bendrą biudžetą su- 
mokėtų PVM. 1984 m. birželio mėn. Fon- 
tenblo Europos Vadovų Taryba pakoregavo 
nuosavų išteklių sistemą, o Jungtinei Kara- 
lystei buvo nustatyta speciali išlyga: jos 
PVM įmokų dalis negali viršyti 1/3 visų lė- 
šų, gaunamų iš bendro biudžeto. Buvo su- 
tarta, kad kasmet Jungtinei Karalystei grą- 
žinama 2/3 skirtumo, kuriuo jos PVM da- 
lies įmokos viršija išmokas jai iš bendro 
biudžeto. Dėl to atsiradęs bendro biudže- 
to lėšų trūkumas buvo kompensuotas 
PVM įmokų dalį visoms valstybėms padi- 
dinus nuo 1 proc. iki 1,4 proc. 1988 m. nu- 
stačius vadinamąjį ketvirtąjį pajamų šalti- 
nį - tiesiogines valstybių narių įmokas, pri- 
klausomas nuo jų bendrojo nacionalinio 
produkto (BNP) dydžio, Jungtinei Karalys- 
tei grąžintina suma pradėta skaičiuoti su- 
dedant jos įmokas nuo PVM ir nuo BNE, 
tačiau taikant tą pačią 2/3 skirtumo grąži- 
nimo formulę. 

1992 m. Edinburgo Europos Vadovų 
Taryba patvirtino įmokų dalies grąžinimą 
Jungtinei Karalystei naujos finansinės per- 
spektyvos laikotarpiui (t. y. iki 1999 m. pa- 
baigos). Tuo tarpu derybose dėl 2000- 
2006 m. finansinės perspektyvos kai kurios 
labiau pasiturinčios valstybės (Austrija, Ny- 
derlandai, Švedija, Vokietija) dėl taip pat 
didelio įmokų ir išmokų disbalanso ėmė 
reikalauti sumažinti jų įnašus į bendrą biu- 
džetą. Po sunkių derybų pasiekus kompro- 
misą, naująją 2000-2006 m. finansinę per- 
spektyvą 1999 m. kovo mėn. neeiliniame 


Berlyno susitikime patvirtino Europos Va- 
dovų Taryba, tačiau Jungtinei Karalystei tai- 
komas mechanizmas iš esmės liko toks pat. 
Taip pat žr. BIUDŽETAS, REGIONINĖ 

POLITIKA. 
Evaldas Sinkevičius 


BRIUSELIO SUTARTIS — tai sutartis dėl 
ekonominio, socialinio bei kultūrinio ben- 
dradarbiavimo ir kolektyvinės savigynos, 
kurią 1948 m. kovo 17 d. Briuselyje pasi- 
rašė penkios Europos valstybės — Belgija, 
Jungtinė Karalystė, Liuksemburgas, Nyder- 
landai ir Prancūzija. Sutartis įkūrė vadina- 
mąją Vakarų Sąjungą, ir tai tapo pirmuo- 
ju žingsniu Šiaurės Atlanto sutarties orga- 
nizacijos (NATO) įkūrimo link. Briuselio 
sutartimi buvo sukurtos politinės struktū- 
ros ir įsteigtas karinis komitetas, suvaidi- 
nę svarbų vaidmenį derybose dėl NATO 
įkūrimo. 1948 m. rugsėjo mėn. pagal su- 
tartį įkurta karinė Vakarų Sąjungos gyny- 
bos organizacija. Įkūrus NATO, 1950 m. jai 
buvo perduotos sutarties gynybos funkci- 
jos. 1954 m. spalio mėn. prie Briuselio su- 
tarties prisijungus Italijai ir Vokietijos Fe- 
deracinei Respublikai, Vakarų Sąjunga bu- 
vo pervardyta ir tapo Vakarų Europos Są- 
junga. Briuselio sutartis buvo pirmas dau- 
giašalis Vakarų Europos šalių regioninis 
susitarimas, paskatinęs JAV įsitraukti į Eu- 
ropos saugumo reikalus, nes taip JAV 
Kongresui buvo pademonstruotas europie- 
čių noras ir sugebėjimas organizuoti kolek- 
tyvinę savigyną. 

Taip pat žr. VAKARŲ EUROPOS SĄ- 
JUNGA. 


Rimantas Grikienis 


BūsTINĖ žr. INSTITUCIJŲ BŪSTINĖ. 


70 Cassis de Dijon byla 


“m DE DijoN BYLA - 1979 m. 
Teisingumo Teismo byla (120/78, Rewe- 
Zentrale v Bundesmonopolverwaltung fūr 
Branntwein), kurioje buvo nustatytas abi- 
pusio pripažinimo principas. Jis taikomas 
laisvam prekių judėjimui Bendrijoje, ir pa- 
gal jį kiekvienas gaminys, legaliai patekęs 
į rinką vienoje valstybėje narėje, gali taip 
pat laisvai, jei laikomasi tam tikrų sąlygų, 
patekti į kitų valstybių narių rinkas. Šis 
principas tarsi atstoja nekaltumo prezump- 
ciją: gaminys gali laisvai patekti į kitos 
valstybės narės rinką, nebent valstybė na- 
rė įrodytų, kad jis netenkina privalomų są- 
lygų arba reikalavimų. Teismas šioje bylo- 
je apibrėžė keturis privalomus reikalavi- 
mus, susijusius su fiskalinės priežiūros 
veiksmingumu, visuomenės sveikatos ap- 
sauga, komercinių atsiskaitymų sąžiningu- 
mu ir vartotojų apsauga. 

Bylos fabula gana paprasta. Vokietijos 
alkoholinių gėrimų priežiūros institucija 
uždraudė importuotojui Vokietijoje parda- 
vinėti Prancūzijoje gaminamą juodųjų ser- 
bentų likerį (Cassis) motyvuodama tuo, 
kad tūrinė alkoholio koncentracija likery- 
je buvo mažesnė už Vokietijoje likeriams 
nustatytą minimumą (25 proc., 0 šiuo at- 
veju likerio stiprumas nesiekė 20 laipsnių). 
Likerį importuojanti įmonė šį draudimą 
užginčijo Vokietijos teisme. Savo ruožtu 
Vokietijos teismas Teisingumo Teismui pa- 
teikė paklausimą, ar toks valstybinės prie- 
žiūros institucijos sprendimas neprieštarau- 
ja Europos ekonominės bendrijos steigimo 
sutarčiai. Vokietijos vyriausybė Teismui tei- 
gė, kad šiuo atveju nebuvo jokios diskri- 
minacijos, nes reikalavimas buvo taikomas 
tiek nacionaliniams, tiek iš užsienio impor- 
tuotiems gaminiams. Problema tik ta, kad 


Prancūzija ir Vokietija kėlė skirtingus rei- 
kalavimus dėl minimalios tūrinės alkoho- 
lio.koncentracijos likeryje. Teismas net ne- 
svarstė diskriminacijos klausimo. Jis nusta- 
tė, kad skirtingi nacionaliniai reikalavimai 
neturi kliudyti laisvam prekių judėjimui, ir 
atmetė Vokietijos vyriausybės argumentus, 
esą ji siekusi apsaugoti visuomenės sveika- 
tą ir vartotojų teises. Tokie argumentai ne- 
gali būti motyvas riboti esminių Bendrijos 
taisyklių, koks yra laisvas prekių judėjimas, 
taikymą. 

Ši byla yra viena iš svarbiausių per vi- 
są Teisingumo Teismo veiklos istoriją. Jo- 
je išryškėjo išskirtinis jo vaidmuo skatinant 
negatyviąją (t. y. kliūčių laisvam judėjimui 
šalinimo) integraciją, ir jis iš esmės iš- 
sprendė netarifinių kliūčių, kurios labiau- 
siai kliudė užtikrinti laisvą prekių judėjimą 
ir atitinkamai Bendrijos vidaus rinkos vei- 
kimą, problemą. Šiuo Teisingumo Teismo 
sprendimu buvo ne kartą remtasi ir vėles- 
nėse jo bylose. 

Taip pat žr. ABIPUSIS PRIPAŽINIMAS, 
BENDROJI RINKA, LAISVAS PREKIŲ JUDĖ- 
JIMAS, NETARIFINĖ PREKYBOS KLIŪTIS. 

Klaudijus Maniokas 


CECCHINPO PRANEŠIMAS —- Italijos 
ekonomisto Paolo Cecchini'o vadovauja- 
mos mokslininkų grupės tyrimo išvados, 
kuriose bandyta kiekybiškai įvertinti eko- 
nominius nuostolius, atsiradusius dėl Euro- 
pos rinkos fragmentacijos. Šį 1986-1987 m. 
atliktą „ne Europos išlaidų“ (angl. Costs of 
non-Europe) tyrimą finansavo Komisija. 
"Iyrimo apskaičiavimai buvo grindžiami ke- 
turių didžiausių Europos Sąjungos valsty- 
bių ekonomine statistika ir 11 tūkst. versli- 
ninkų apklausa. Bendrosios rinkos būklės 
nauda ir išlaidos buvo analizuojamos lygi- 

nant egzistuojančių rinkos kliūčių poveikį 
EB ir JAV rinkų funkcionavimui. Dau- 
giausia dėmesio buvo kreipiama į finansi- 
nes išlaidas, kurių įmonės turi dėl admi- 
nistravimo procedūrų, prastovų, susijusių 
su muitinių procedūromis, į alternatyvias 
prekybos išlaidas ir išlaidas, kurių nacio- 
nalinės vyriausybės turi kontroliuodamos 
muitinių veiklą. Tyrimo apibendrinimai 
buvo paskelbti 1988 m. pradžioje šešioli- 
kos tomų leidinyje ir vėliau išleisti viena 
knyga, pavadinta „1992: Europos uždavi- 
niai“ (1992: The European Challenge). 

Pagrindinė analizės išvada tokia, kad 
dėl Bendrijoje egzistuojančių fizinių, tech- 
ninių ir fiskalinių kliūčių tarpusavio preky- 
bos išlaidos sudaro 3-6 proc. Bendrijos 
metinio bendrojo vidaus produkto, o šias 
kliūtis pašalinus per vidutinį laikotarpį bū- 
tų sukurta 5 mln. naujų darbo vietų ir at- 
sirastų 7 proc. neinfliacinis ekonomikos 
augimas. Vėliau Cecchini'o pranešimo me- 
todologinis pagrindimas buvo kritikuotas, 
vis dėlto jis svariai prisidėjo prie ekonomi- 
nės integracijos analizės plėtotės. Tai bu- 
vo vienas iš pirmųjų tokio pobūdžio regu- 
liavimo kliūčių ekonominio poveikio ver- 
tinimų; pranešime bandyta numatyti dina- 
minius ekonominės integracijos padarinius 
ir empiriškai įvertinti kai kurių paslaugų li- 
beralizavimo naudą. Tuo metu, kai pasiro- 
dė, jis susilaukė nemažo atgarsio ir skati- 
no kurti bendrosios rinkos programą. 

Taip pat žr. BENDROJI RINKA, BEN- 
DROSIOS RINKOS PROGRAMA. 


Ramūnas Vilpišauskas 


CEFTA (angl. Central European Free 
Trade Agreement santrumpa) - Vidurio Eu- 
ropos laisvosios prekybos susitarimas, lais- 


vosios prekybos grupuotė, įkurta 1992 m. 
gruodžio 21 d. Krokuvoje. Susitarimą pa- 
sirašė Višegrado valstybės — Čekoslovaki- 
ja (nuo 1993 m. ją pakeitė Čekija ir Slo- 
vakija), Lenkija ir Vengrija. 1996 m. į 
CEFTA buvo priimta Slovėnija, 1997 m. — 
Rumunija, 1999 m. - Bulgarija, 2003 m. — 
Kroatija. 

Pagrindinis 1992 m. susitarimo tikslas — 
ne vėliau kaip 2001 m., laipsniškai šalinant 
tarpusavio prekybos kliūtis, Vidurio Euro- 
poje sukurti laisvosios prekybos zoną, ir tai 
būtų žingsnis integruojantis į Europos Są- 
jungą. Susitarimo deklaruojami tikslai — 
skatinti tarpusavio ekonominių ryšių plė- 
totę, didinti prekybos apimtis, sudaryti są- 
lygas sąžiningai konkurencijai ir plėsti pa- 
saulinę prekybą šalinant muitus bei kitas 
kliūtis. Be prekybos liberalizavimo, numa- 
toma drauge modernizuoti infrastruktūrą, 
koordinuoti veiksmus energetikos bei te- 
lekomunikacijų sektoriuose, taip pat ir pri- 
traukiant užsienio investicijas. CEFTA 
įkurta siekiant paskatinti prekybą tarp re- 
giono valstybių iširus buvusio Rytų bloko 
Ekonominės savitarpio pagalbos tarybos 
(ESPT) organizacijai. 

Liberalizuojant tarpusavio prekybą bu- 
vo numatyta iki 2001 m. (vėliau šis termi- 
nas buvo sutrumpintas) visas kliūtis, truk- 
dančias prekiauti pramonės produkcija, 
pašalinti nustačius tris muitų tarifų maži- 
nimo etapus — nuo A (žaliavoms, pusga- 
miniams ir vadinamiesiems neproblemi- 
niams pramonės gaminiams) iki C (jaut- 
riųjų prekių grupėms, tokioms kaip teks- 
tilė, automobiliai, metalurgijos produkci- 
ja). Susitarimas nenumatė visiškai libera- 
lizuoti prekybos Žemės ūkio produkcija; 
jai muitai buvo mažinami laipsniškai. Pa- 

gal CEFTA susitarimo protokolą žemės 
ūkio produktai skirstomi į tris grupes. Pir- 
majai grupei priklausančioms prekėms 
muitai netaikomi, antrajai taikomi mažiau- 
si tarifai, trečiajam sąrašui priklausančiais 
žemės ūkio produktais prekiaujama pagal 
CEFTA valstybių dvišales sutartis. 

CEFTA veiklą koordinuoja Jungtinis 
komitetas, kurį sudaro valstybių narių mi- 
nistrai, atsakingi už ekonominius santykius 
sitarimo, priima rekomendacijas, sprendi- 
mus dėl papildomų dokumentų ar susita- 
rimo protokolų pakeitimų. Reguliariai 
vyksta ministrų konferencijos, kasmet ren- 
giami vyriausybių vadovų susitikimai. Or- 
ganizacija neturi nuolatinių administracinių 
struktūrų. 

Priimamos naujos narės turi priklau- 
syti Pasaulio prekybos organizacijai ir 
prieš stodamos sudaryti dvišales laisvosios 
prekybos sutartis su visomis CEFTA na- 
rėmis. Taip pat jos privalo būti sudariu- 
sios asociacijos arba prekybos sutartį 
su ES. Naujosios narės turi sumažinti 
valstybės subsidijas, liberalizuoti kainas ir 
muitus. 

Tapusios ES narėmis, 2004 m. grupuo- 
tę paliko jos įkūrėjos Čekija, Slovakija, 
Lenkija ir Vengrija, taip pat Slovėnija, 
2007 m. - Bulgarija ir Rumunija. Todėl bu- 
vo nuspręsta išplėsti CEFTA, įtraukiant į 
ją Balkanų šalis, kurios, būdamos Pietry- 
čių Europos stabilumo pakto dalyvės, jau 
buvo sudariusios tarpusavyje daug laisvo- 
sios prekybos susitarimų. Naujasis CEFTA 
susitarimas buvo pasirašytas 2006 m. gruo- 
džio 19 d. Bukarešte. Nuo 2006 m. CEFTA 
priklauso Makedonija, nuo 2007 m. - Bos- 
nija ir Hercegovina, Moldova, Serbija, 


Juodkalnija, Albanija, taip pat Jungtinių 
Tautų administruojamas Kosovas. 

Taip pat žr. VIŠEGRADO VALSTYBIŲ 
IR ES SANTYKIAI, VRE VALSTYBIŲ IR 
ES SANTYKIAI, BALKANŲ STABILUMO 
PAKTAS. 


Rimantas Grikienis 


CHURCHILL Winston (1874-1965) - vie- 
nas žymiausių XX a. politikų, daug prisidė- 
jęs prie sąjungininkų pergalės Antrajame 
pasauliniame kare ir padaręs nemažai įta- 
kos pokario Europos politinei raidai. 1940 
1945 m. - Jungtinės Karalystės ministras 
pirmininkas. Churchillis buvo vienas pirmų- 
jų politikų, parėmusių Richardo Nicolauso 
Coudenhove's-Kalergio iškeltą Paneuropos 
idėją ir dar prieš prasidedant Antrajam pa- 
sauliniam karui ne kartą teigęs, kad Euro- 
pai būtina vienytis. 1940 m. jis Prancūzijai 
pasiūlė sudaryti sąjungą. Po karo Churchil- 
lis tapo Europos integracijos politikos sim- 
boliu. 1946 m. garsiojoje Ciūriche pasaky- 
toje kalboje jis įrodinėjo, kad atėjo laikas 
kurti Jungtines Europos Valstijas. Churchil- 
lis palaikė Tarptautinį komitetą Jungtinių 
Europos Valstijų reikalu, 1948 m. Europos 
kongreso sesijose Hagoje buvo jo garbės 
prezidentas, o įkūrus Europos judėjimą — 
vienas iš jo globėjų. Tačiau suvienytoje Eu- 
ropoje jis nematė vietos Jungtinei Karalys- 
tei; buvo įsitikinęs, kad Europą reikia kur- 
ti per Vokietijos ir Prancūzijos susitaikymą 
ir kad abi šios valstybės turi perimti vado- 
vavimą žemynui. 1951 m., vėl tapęs konser- 
vatorių ministru pirmininku, iš esmės vyk- 
dė tokią pat Europos politiką kaip ir leibo- 
ristai — apsiribojo tarpvyriausybiniu bendra- 
darbiavimu ir laikėsi nuošalyje nuo Euro- 
pos Bendrijų kūrimo procesų. 

Taip pat žr. EUROPOS JUDĖJIMAS, 
EuROoPOS KONGRESAS, PANEUROPA. 


Rimantas Grikienis 


COREPER (pranc. Comitė des reprė- 
sentants permanents santrumpa) žr. KORE- 
PERAS. 


COREU sisTEMA - Europos Sąjungos 
valstybių ir Komisijos komunikacijos tin- 
klas, kurio paskirtis - sudaryti sąlygas pa- 
laikyti nuolatinį ryšį ir keistis informacija 
užsienio politikos klausimais. Tinklas pa- 
deda greičiau parengti sprendimus ir yra 
nepakeičiamas, jeigu reikia greitai reaguoti 
į tarptautines krizes. 

Plačiau žr. BENDRA UŽSIENIO IR SAU- 
GUMO POLITIKA. 

Gediminas Vitkus 


COSAC (pranc. Confėrence des orga- 
nismes spčcialisės dans les affaires commu- 
nautaires santrumpa) - Europos Sąjungos 
valstybių narių nacionalinių parlamentų 
Europos reikalų komitetų ir Europos Par- 
lamento (EP) narių konferencija. Tai - nuo 
1989 m. kas šeši mėnesiai susirenkantis fo- 
rumas, padedantis užmegzti glaudesnius 
ryšius tarp ES valstybių nacionalinių par- 
lamentų ir EP. Tokių ryšių plėtojimo vertė 
ypač išryškėjo įsigaliojus Mastrichto sutar- 
čiai ir ES įgijus kompetenciją tose srityse, 
kurios anksčiau priklausė išimtinai nacio- 
nalinių valstybių atsakomybei (pvz., teisin- 
gumas ir vidaus reikalai). 

COSAC yra svarbus tuo, kad leidžia 
nacionalinių parlamentų nariams gauti 
daugiau informacijos apie ES rengiamus 
priimti teisės aktus ir suteikia galimybę 
daryti įtaką ES teisės aktų priėmimo pro- 


cesui. Pagal specialų prie Amsterdamo su- 
tarties pridėtą protokolą nacionaliniai 
parlamentai įgijo teisę šešias savaites 
svarstyti Komisijos parengtą ES teisės ak- 
to projektą prieš jį perduodant Europos 
Parlamentui ir Tarybai svarstyti bei tvirtin- 
ti. COSAC taip pat įgijo teisę teikti ES 
institucijoms pasiūlymus, kurie jai atrodo 
esą reikalingi norint sėkmingiau parengti 
teisinę laisvės, saugumo ir teisingumo erd- 
vės bazę ir tiesiogiai siejasi ES piliečių tei- 
sėmis bei pareigomis. 


Gediminas Vitkus 


CouDENHOVE-KALERGI Richard Nico- 
laus (1894-1972) - vienas žymiausių XX a. 
vieningos Europos idėjos propaguotojų. 
Knygose ir straipsniuose populiarino Pa- 
neuropos idėją, įvairiuose Europos ir JAV 
miestuose rengė savo šalininkų kongresus. 
1923 m. įkūrė Paneuropos sąjungą. 

Coudenhove's-Kalergio idėjoms prieš 
Antrąjį pasaulinį karą prijautė daugelis Žy- 
mių politikos ir visuomenės veikėjų, pvz., 
Aristide'as Briand'as, Winstonas Chur- 
chillis, Gustavas Stresemannas ir kiti, tačiau 
pasaulinė ekonomikos krizė ir Hitlerio at- 
ėjimas į valdžią sužlugdė pastangas vienyti 
Europą. 1943 m., gyvendamas emigracijo- 
je JAV, Coudenhove-Kalergis parašė Jung- 
tinių Europos Valstijų konstitucijos projek- 
tą ir pasiūlė jį antinacinės koalicijos valsty- 
bių užsienio reikalų ministrams. 

Po karo Coudenhove-Kalergis buvo ar- 
šus Jaltos susitarimų nustatyto Europos 
padalijimo priešininkas. 1952 m. jis atkū- 
rė Paneuropos sąjungą, kuri prisidėjo prie 
Europos judėjimo įkūrimo. Coudenhove's- 
Kalergio idėjos turėjo įtakos Europos Ben- 
drijų kūrėjams Konradui Adenaueriui, Ro- 

bert'ui Schumanui, Pauliui Henri Spaakui, 
Jeanui Monnet, 0 jo Europos Parlamenti- 
nės asamblėjos planas iš dalies buvo įkū- 
nytas 1949 m. įkurtoje Europos Taryboje. 
Įsteigus EB, palaikė Prancūzijos preziden- 
to Charles'io de Gaulle'io propaguotą la- 
biau politinę nei ekonominę ir techno- 


kratinę Europos integraciją. Nors Couden- 
hove's-Kalergio idėjoms pritarė daugelis 
politikų ir intelektualų, tačiau masinės pa- 
ramos jos nesulaukė. 

Taip pat žr. EUROPOS JUDĖJIMAS, 
EuRopPos TARYBA, PANEUROPA. 


Rimantas Grikienis 

ašis 2000“ („AGENDA 
2000“) - Europos Komisijos parengtas ir 
1997 m. paskelbtas išsamus Europos Są- 
jungos vidaus reformų pasiūlymų paketas. 

Būtinybė iš esmės reformuoti svarbiau- 
sias ES politikos sritis ir institucijas atsira- 
do dėl numatomo beprecedenčio ES plėt- 
ros masto, taip pat ir dėl pasikeitusių gyve- 
nimo realijų. Tapti naujomis ES narėmis 
pareiškė norą per 10 valstybių, tuo tarpu ES 
bendros politikos sritys ir institucijos išsi- 
kristalizavo dar tada, kai Europos Bendri- 
jai priklausė 6—12 valstybių (1995 m. ES iš- 
siplėtė iki 15 narių). Rengdamasi naujai di- 
delei plėtros bangai, 1995 m. gruodžio mėn. 
Madrido Europos Vadovų Taryba nuspren- 
dė surengti tarpvyriausybinę konferenciją, 
kurioje būtų peržiūrėtos ES sutartys ir pa- 
rengtos jų pataisos, taip pat įpareigojo Ko- 
misiją pasibaigus tarpvyriausybinei konfe- 
rencijai pateikti ataskaitą apie valstybių 
kandidačių pasirengimą narystei ES ir su 
tuo susijusias išlaidas. 

1996-1997 m. vykusi tarpvyriausybinė 
konferencija išnagrinėjo ES valstybių ir 
institucijų pasiūlymus, parengė naują mo- 
difikuotą Europos Sąjungos sutartį, kurią 
1997 m. birželio mėn. patvirtino Amster- 
damo Europos Vadovų Taryba ir kurią 
1997 m. spalio 2 d. ten pat, Amsterdame, 
pasirašė valstybių narių įgaliotieji atstovai. 
Ši sutartis - kompromisinė, nes per tarp- 
vyriausybinę konferenciją išryškėjo dideli 
valstybių narių nuomonių skirtumai dauge- 
liu vidaus reformų klausimų. Amsterdamo 
sutarties pagrindiniais akcentais tapo ES ir 
jos struktūrų priartinimas prie piliečių, taip 
pat aktyvesnis bendradarbiavimas užsienio 
politikos srityje, tačiau esminių ES vidaus 
politikos sričių ir institucijų pertvarkymas 
naujojoje sutartyje menkai teatsispindėjo. 


"Tuo tarpu Komisija, vykdydama 1995 m. 
gruodžio mėn. Madrido Europos Vadovų 
Tarybos suformuluotą pavedimą, 1997 m. 
liepos 15 d. pateikė išsamų dokumentą 
„Darbotvarkė 2000“, kuriame ne tik išdės- 
tė nuomonę apie šalių kandidačių pasiren- 
gimą deryboms, bet ir iškėlė ES vidaus re- 
formų klausimus, kurie Amsterdamo sutar- 
tyje liko neišspręsti. 

„Darbotvarkę 2000“ sudaro du tomai 
ir priedai. Pirmasis tomas pavadintas „Už 
stipresnę ir platesnę Sąjungą“ (angl. For a 
Stronger and Wider Union). Jo pirmojoje 
dalyje aptariamos ES politikos sritys, ku- 
rias būtina reformuoti, taip pat pateikia- 
mi apibendrinti Komisijos pasiūlymai, kaip 
geriausiai tą padaryti. Be to, išdėstoma ES 
plėtros strategija, pagal kurią numatomos 
naujos finansinės priemonės, skirtos šalių 
kandidačių pasirengimui narystei remti. 
Atsižvelgiant į tai pateikiami pasiūlymai 
dėl naujų ES biudžeto finansinių perspek- 
tyvų 2000-2006 m. 

Pirmajame tome taip pat yra Komisi- 
jos nuomonė dėl to, kaip šalys kandida- 
tės atitinka 1993 m. birželio mėn. Kopen- 
hagos Europos Vadovų Tarybos suformu- 
luotus narystės kriterijus, ir aptariamas 
galimas plėtros poveikis visos ES veiklos 
veiksmingumui. Remdamasi atliktu šalių 
kandidačių įvertinimu, Komisija rekomen- 
davo pradėti derybas dėl narystės ES su 
penkiomis kandidatėmis: Čekija, Estija, 
Lenkija, Slovėnija ir Vengrija (dėl derybų 
su Kipru datos buvo sutarta dar 1994 m., 
o 1996 m. birželio mėn. Florencijos Eu- 
ropos Vadovų Taryba patvirtino, kad de- 
rybos su Kipru prasidės praėjus šešiems 
mėnesiams po tarpvyriausybinės konfe- 
rencijos). Drauge Komisija įsipareigojo 
kasmet pateikti nuomonę dėl tolesnės 
kiekvienos šalies kandidatės pažangos 

rengiantis narystei ES. Kartu su „Darbo- 
tvarke 2000“ Komisija pristatė priedus, ku- 
riuose pateikė detalias atskirąsias nuomo- 
nes dėl to, kaip kiekviena iš šalių kandi- 
dačių atitinka narystės kriterijus ir yra pa- 
sirengusi dalyvauti ES vidaus rinkoje. Prie- 
duose buvo konstatuota, kad į derybas ne- 
pakviestos valstybės, t. y. Bulgarija, Latvi- 
ja, Lietuva, Rumunija ir Slovakija, dery- 
boms bus rekomenduotos, kai tik padarys 
pakankamą pažangą. 

Antrasis „Darbotvarkės 2000“ tomas 
pavadintas „Plėtros uždaviniai“ (angl. The 
Challenge of Enlargement). Jo pirmojoje 
dalyje aptariamos ES galimybės teikti pa- 
ramą šalims kandidatėms, numatomos 
konkrečios tos paramos sritys ir būdai (t. y. 
Vidurio ir Rytų Europos valstybių priėmi- 
mo į ES strategijos patikslinimas įvedus 
naują elementą - stojimo partnerystę). 
Antrojoje dalyje daug išsamiau aptaria- 
mas plėtros poveikis daugeliui ES politi- 
kos sričių ir jos padariniai visos ES veik- 
los veiksmingumui. 

1997 m. gruodžio mėn. Liuksemburgo 
Europos Vadovų Taryba pritarė „Darbo- 
tvarkei 2000“ ir pažymėjo, kad dokumen- 
tas yra tinkamas pagrindas tolesnėms de- 
ryboms dėl ES reformų. 1998 m. birželio 
mėn. Kardifo Europos Vadovų Taryba ap- 
tarė pasiūlymus, išdėstytus „Darbotvarkėje 
2000“, ir nutarė, jog iki 1999 m. kovo mėn. 
ES valstybės turi padaryti esminę pažan- 
gą derybose dėl vidaus reformų, kad galu- 
tinį variantą būtų galima patvirtinti iki ki- 
tų Europos Parlamento rinkimų 1999 m. 
birželio mėn. 1998 m. gruodžio mėn. Vie- 
nos Europos Vadovų Taryba patvirtino 
esanti pasiryžusi iki numatytos datos pa- 
siekti politinį sutarimą dėl „Darbotvarkės 
2000“ galutinio projekto, taip pat nustatė 


konkrečių reformų klausimų peržiūros ter- 
minus. Dėl dalies klausimų reikėjo apsi- 
spręsti iki Europos Vadovų Tarybos susiti- 
kimo 1999 m. birželio mėn. Kelne (bai- 
giantis Vokietijos pirmininkavimui), o da- 
lį palikti kitam, 1999 m. gruodžio mėn. su- 
sitikimui Helsinkyje (baigiantis Suomijos 
pirmininkavimui). 

Sprendžiant „Darbotvarkėje 2000“ iš- 
keltus klausimus sunkiausia buvo pasiekti 
sutarimą dėl naujos 2000-2006 m. finansi- 
nės perspektyvos ir su tuo susijusių svar- 
biausių sričių (bendros žemės ūkio politi- 
kos, regioninės ir struktūrinės politikos) fi- 
nansavimo, taip pat dėl ES sprendimų pri- 
ėmimo pertvarkymo ir su tuo susijusių ins- 
titucijų reformos. Po sunkių derybų pasie- 
kus kompromisą, 1999 m. kovo mėn. ne- 
eiliniame susitikime Berlyno Europos Va- 
dovų Taryba patvirtino 2000-2006 m. fi- 
nansinę perspektyvą, atvėrusią kelią per- 
tvarkyti ir bendrą žemės ūkio politiką bei 
struktūrinius fondus. Tuo tarpu dėl ES 
sprendimų priėmimo ir institucijų reformų 
problemų, neišspręstų Amsterdamo sutar- 
tyje, buvo sušaukta nauja tarpvyriausybinė 
konferencija, pasibaigusi 2001 m. vasario 
26 d. Nicos sutarties pasirašymu. Šioje su- 
tartyje (įsigaliojo 2003 m. vasario 1 d.) jau 
numatytas naujas valstybių balsų pasiskirs- 
tymas Taryboje, įskaitant ir 12 būsimų nau- 
jų narių, taip pat atstovų skaičius kitose 
svarbiose institucijose ir naujas Komisijos 
formavimo mechanizmas išsiplėtusioje.ES. 

Nepaisant įgyvendinimo sunkumų, 
„Darbotvarkė 2000“ neretai vadinama ES 
strategija žengiant į XXI a., kurio pradžio- 
je ES valstybių narių gali padaugėti iki dvi- 
dešimt septynių. 


Evaldas Sinkevičius 

DE GAULLE Charles (1890-1970) — 
įžymus Prancūzijos valstybės veikėjas. Ant- 
rojo pasaulinio karo metais vadovavo Lais- 
vosios Prancūzijos sąjūdžiui. Tapęs pirmuo- 
ju išlaisvintos Prancūzijos vadovu, de Gaul- 
le'is greitai, jau 1946 m., pasitraukė iš po- 
litikos protestuodamas prieš atsikūrusias 
politines partijas ir Ketvirtosios Respubli- 
kos Konstituciją, nenumačiusią stiprios 
vykdomosios valdžios. 1958 m. grįžo į val- 
džią, tapo pirmuoju Penktosios Respubli- 
kos lyderiu ir 1959-1969 m. buvo jos pre- 
zidentas. Vykdydamas užsienio politiką, 
siekė atgaivinti ankstesnę Prancūzijos įta- 
ką tarptautinėje arenoje, pabrėžti jos na- 
cionalinį suverenumą, susitaikyti su Vokie- 
tija, sumažinti priklausomybę nuo JAV ir 
vadovauti Europos Bendrijoms. Jis nepri- 
eštaravo ekonominei integracijai, jei ji bu- 
vo palanki Prancūzijos interesams ir neri- 
bojo Prancūzijos veiksmų laisvės. Dėl šių 
priežasčių de Gaulle'is buvo priešiškai nu- 
sistatęs Europos ekonominės bendrijos 
steigimo sutarties politinių teiginių atžvil- 
giu ir teikė pirmenybę tarpvyriausybiniam 
bendradarbiavimui. Jo puoselėta Europos 
Bendrijos vizija tapo 1961 m. paskelbtas 
Valstybių sąjungos, arba Fouchet (pagal 
prancūzų diplomato Christiano Fouchet 
pavardę) plano, pagrindu. Planą kitos EB 
valstybės atmetė, tačiau pagrindinės jo 
idėjos buvo įkūnytos 1963 m. Prancūzijos 
ir Vokietijos draugystės (vadinamojoje 
Eliziejaus) sutartyje. Sutartis daugeliui 
metų sukūrė vadinamąją Prancūzijos-Vo- 
kietijos ašį, kuri dominavo EB veikloje. 
Du kartus —- 1963 ir 1967 m. - de Gaul- 
le'is, nepaisydamas kitų penkių Bendrijos 
valstybių norų, vetavo Jungtinės Karalystės 
priėmimą į EB, baimindamasis per dide- 
lės šios šalies ir JAV įtakos Europai. 


Tačiau tolesniam Europos integracijos 
raidos pobūdžiui lemtingas buvo griežtai 
neigiamas de Gaulle'io požiūris į Bendri- 
jų viršvalstybiškumą. De Gaulle'is nu- 
sprendė pasipriešinti Komisijos siūlo- 
miems bendros žemės ūkio politikos fi- 
nansavimo pertvarkymams, nes pagal 
Bendrijos steigimo sutartį sprendimas 
šiuo atveju galėjo būti priimtas valstybių 
narių balsų dauguma. Iškilo pavojus, kad 
ne tik Prancūzija liks mažuma, bet ir ne- 
išvengiamai padidės viršvalstybinius įga- 
liojimus turinčios ir galinčios teikti pasiū- 
lymus Komisijos vaidmuo. 1965 m. de 
Gaulle'io sprendimu Prancūzija, protes- 
tuodama prieš Komisijos pasiūlymą, pa- 
skelbė Bendrijos boikotą ir nustojo daly- 
vauti Tarybos posėdžiuose. Dėl to kilo va- 
dinamoji tuščios kėdės krizė. Ją pavyko 
sureguliuoti 1966 m. Liuksemburgo kom- 
promisu, neoficialiai įtvirtinusiu EB vals- 
tybių narių veto teisę. Plėsti Europos Ben- 
drijas galėjo būti įmanoma tik de Gaul- 
le'iui atsistatydinus. 1966 m. jo sprendimu 
Prancūzija pasitraukė iš NATO karinės 
struktūros, o NATO būstinė iš Prancūzijos 
buvo perkelta į Belgiją. Taip pat jo pastan- 
gomis Prancūzija sukūrė savas nepriklau- 
somas atomines puolamąsias pajėgas. 

Taip pat žr. LIUKSEMBURGO KOM- 
PROMISAS, PRANCŪZIJOS IR VOKIETIJOS 
BENDRADARBIAVIMAS, „TUŠčIOS KĖDĖS“ 
KRIZĖ. 

Rimantas Grikienis 


DEKLARACIJA DĖL SĄJUNGOS ATEITIES 
(angl. Declaration on the Future of the 
Union, pranc. Dėclaration sur Vavenir de 
Vunion, vok. Erklūrung zur Zukunft der 
Union) - Europos Sąjungos tarpvyriausy- 
binės konferencijos (TV K) deklaracija, pri- 

jungta prie Nicos sutarties ir skirta toles- 
niems žingsniams, reikalingiems ES insti- 
tucinei struktūrai tobulinti. Joje numatyta, 
kad kita TVK bus sušaukta 2004 m. 

Deklaracijoje pažymima, kad ratifika- 
vus Nicos sutartį bus baigtas ES institucijų 
pertvarkymas, reikalingas Sąjungos plėtrai. 
Kartu konferencija pakvietė nuodugniau ir 
plačiau apsvarstyti ES ateitį. 2001 m. keti- 
nama paskatinti visų suinteresuotųjų - po- 
litinių, ekonominių ir akademinių sluoks- 
nių, pilietinės visuomenės atstovų ir pan. - 
diskusijas, į kurias numatoma įtraukti ir ša- 
lių kandidačių atstovus. 2001 m. gruodžio 
mėn. Laekeno Europos Vadovų Taryba nu- 
brėžė tolesnes pasirengimo 2004 m. TVK 
gaires. Rengiantis kitai TVK bus pasinau- 
dota Pagrindinių teisių chartijos rengimo 
specialiame susirinkime (vadinamajame 
Konvente) patirtimi. Numatyti tokie pa- 
grindiniai diskusijų ir būsimosios TVK 
klausimai: ES institucijų ir valstybių narių 
kompetencijos atskyrimas, Pagrindinių tei- 
sių chartijos statusas, nacionalinių parla- 
mentų vaidmuo Europos institucinėje ar- 
chitektūroje, steigimo sutarčių supaprasti- 
nimas. Drauge turėtų būti sprendžiami ES 
ir jos institucijų demokratinio legitimumo 
bei veiklos skaidrumo klausimai, kad ES 
būtų priartinta prie savo piliečių. 

Taip pat žr. Nicos SUTARTIS, PLĖTRA, 
"TARPVYRIAUSYBINĖ KONFERENCIJA. 

Rytis Martikonis 


DELEGACIJOS UŽSIENYJE. Tarptautinės 
teisės požiūriu Europos Bendrijos yra juri- 
diniai asmenys, kurie gali užmegzti savaran- 
kiškus diplomatinius santykius. Joms diplo- 
matinių santykių srityje atstovauja Komisi- 
ja, kurios atstovybės užsienyje yra vadina- 
mos Komisijos delegacijomis. Delegacijai 


vadovauja delegacijos vadovas, paprastai 
turintis diplomatinį nepaprastojo ir įgalio- 
tojo ambasadoriaus rangą. Komisijos de- 
legacijos yra įsteigtos ir veikia maždaug 
130 pasaulio valstybių, taip pat didelėse 
tarptautinėse organizacijose (daugiausia 
prekybos ir ekonomikos), tuo tarpu Euro- 
pos Sąjungos valstybėse Komisijai atstovau- 
ja nuolatinės atstovybės. Lietuvoje Europos 
Komisijos delegacija veikia nuo 1995 m. 
Lietuvai 2004 m. tapus ES nare, delegacija 
buvo pertvarkyta į Komisijos atstovybę. 
Taip pat žr. KOMISIJA. 


Evaldas Sinkevičius 


DeELoRS Jacgues (g. 1925 m.) - Komi- 
sijos pirmininkas, vadovavęs šiai institucijai 
1985-1995 m. Prancūzijos politikas, socialis- 
tas. Prancūzijos socialistų partijos centro 
komiteto narys nuo 1979 m. 1981-1983 m. 
buvo Prancūzijos ekonomikos ir finansų mi- 
nistras, 1983— 1984 m. - ekonomikos, finan- 
sų ir biudžeto ministras, 1985-1995 m. — 
Komisijos pirmininkas, kartu atsakingas už 
struktūrinių fondų bendrąjį administravimą 
bei koordinavimą ir pinigų politiką. 

Delors'as Komisijos pirmininku išbuvo 
tris kadencijas (paskutinę - ne visą dėl Eu- 
ropos Parlamento rinkimų) - ilgiausiai iš vi- 
sų pirmininkų. Kaip Komisijos pirmininkas, 
jis pagarsėjo dėl trijų reikšmingų iniciatyvų: 

+ Socialinės chartijos projekto; 
+ EB biudžeto reformos pasiūlymo (va- 
dinamieji I Delors'o paketas (1987) ir 

II Delors'o paketas (1992)); 

+ ekonominės ir pinigų sąjungos sukūri- 
mo plano (vadinamasis Delors'o pra- 

nešimas, 1989). 


Delors'as pasižymėjo kaip glaudesnės 
ne tik ekonominės, bet ir politinės integ- 

racijos šalininkas. Jam vadovaujant buvo 
įgyvendinta bendrosios rinkos programa ir 

įsteigta Europos Sąjunga. 
Taip pat žr. KOMISIJA, PIRMININKAS. 
Evaldas Sinkevičius 


DEMOKRATIJOS DEFICITAS (angl. de- 
mocratic deficit, pranc. dėficit dėmocratigue, 
vok. Demokratiedefizit) - šia sąvoka dažnai 
apibūdinama viena iš sprendimų priėmimo 
Europos Sąjungoje proceso ypatybių. Jos 
esmė ta, kad kai nacionalinės vyriausybės 
dalį savo kompetencijos perduoda Bendri- 
jos institucijoms, išrinktieji tautų atstovai 
šių institucijų nekontroliuoja taip, kaip na- 
cionalines vyriausybes kontroliuoja nacio- 
naliniai parlamentai. 

Demokratijos deficito problemą galima 
suprasti ir plačiau - kaip visų Bendrijos bei 
ES institucijų atskaitomybės ir paties Euro- 
pos integracijos proceso priklausomybės 
nuo rinkėjų — ES gyventojų valios. Europos 
integracijos procesas nuo pat pradžios bu- 
vo Europos politinio elito projektas, kuriam 
pritarė dar gerai Antrąjį pasaulinį karą pri- 
simenantys Vakarų Europos gyventojai. Ta- 
čiau tai buvo pritarimas visų pirma politi- 
niam, o ne ekonominiam projektui nesi- 
stengiant geriau suprasti Europos integra- 
cijos esmės. Europos integracijos proceso 
pradžioje, XX a. šeštajame dešimtmetyje, 
vidutiniškai 56 proc. prancūzų, 59 proc. ita- 
lų, 67 proc. britų ir net 76 proc. vokiečių pa- 
sisakė už Europos vienijimąsi. Tačiau apie 
Europos vienybės „kūną“, tris Bendrijas, 
padėjusias pagrindus dabar funkcionuojan- 
čiai ES, — Europos anglių ir plieno bendri- 
ją, įsteigtą 1951 m., Europos atominės ener- 
gijos bendriją ir Europos ekonominę ben- 
driją, įsteigtas 1957 m., - 1957 m. nebuvo 
girdėję maždaug pusė tų pačių prancūzų, 


italų, britų ir vokiečių. Dėl tokio entuzias- 
tiško ir kartu atsainaus požiūrio, viena ver- 
tus, buvo įteisintas tikslas gilinti Europos 
integraciją, o kita vertus, šių valstybių elitui 
suteikta laisvė nustatyti konkrečias Europos 
integracijos formas. Iki pat Europos Sąjun- 
gos sutarties pasirašymo 1992 m. ir net da- 
bar integracijos strategija ir taktika nustato- 
ma per konfidencialias ir komplikuotas 
tarpvyriausybines derybas, ir viešosios nuo- 
monės vaidmuo tėra šalutinis. ES sutarties 
ratifikavimo procesas parodė, kad nebeliko 
abstraktaus integracijos projekto palaiky- 
mo, būdingo trims integracijos dešimtme- 
čiams. Pasikeitė kartos, ir ES, sudėtingas, 
daugiaprasmis ilgų dešimtmečių Vakarų 
Europos politinio elito kūrinys, pasikeitu- 
siai visuomenei pradėjo kelti vis daugiau 
įtarimų. Štai todėl plačiai suprasta demo- 
kratijos deficito problema tebėra aktuali. 

ES institucijų atskaitomybės problema 
kuriant naujas ES institucijas taip pat ne 
tik nepraranda aktualumo, bet ir darosi vis 
opesnė. Šiuo metu nagrinėjamas ir Tarybos 
bei Komisijos, ir kitų ne mažiau svarbių 
ES institucijų — Teisingumo Teismo, Euro- 
pos centrinio banko ir kt. — demokra- 
tiškumo klausimas. 

Demokratijos deficito problema nuo 
pat Bendrijų įsteigimo sprendžiama dviem 
pagrindiniais būdais: didinant nacionalinių 
parlamentų ir didinant Europos Parlamen- 
to (EP) vaidmenį, kuris priimant Bendrijų 
ar ES lygmens sprendimus, nors pastarai- 
siais metais ir padidėjo, tebėra gana men- 
kas. Jų dalyvavimas priimant sprendimus 
priklauso ne nuo Bendrijų steigimo sutarčių 
nustatytų funkcijų, bet nuo valstybių narių 
vidaus politinės sistemos ir konkrečiai — 
nuo nacionalinio Europos politikos forma- 
vimo mechanizmo. Danijos sistema laiko- 

ma pavyzdine dėl didžiulės parlamentinės 
vyriausybės Europos politikos kontrolės. 
Danijos vyriausybė prieš kiekvieną Tarybos 
sesiją turi gauti Danijos Folketingo Euro- 
pos komiteto mandatą. Formuojant nacio- 
nalinę Europos politiką svarbus vaidmuo 
tenka ir 1995 m. į ES įstojusių Austrijos, 
Suomijos bei Švedijos parlamentams, šiek 
tiek menkesnis yra Jungtinės Karalystės ir 
Prancūzijos parlamentų vaidmuo. Bene ma- 
žiausias jis yra Pietų Europos valstybėse. 
Tuo tarpu EP galių didinimas buvo 
motyvuojamas demokratijos deficito pro- 
blema. Iš daugeliui tarptautinių organiza- 
cijų būdingos parlamentinės institucijos, 
kurioje kiekvienai valstybei atstovavo na- 
cionalinio parlamento delegacijos, turin- 
čios tik konsultacines galias, EP virto įta- 
kinga sprendimų priėmimo institucija, ku- 
rios galios beveik prilygsta valstybių narių 
nacionalinių parlamentų galioms, o kai 
kuriose srityse net viršija jas. Nuo 1979 m. 
EP renkamas tiesiogiai. Pamažu didėjo 
EP vaidmuo priimant Europos antrinės 
teisės aktus. Konsultacinę sprendimų pri- 
ėmimo procedūrą Suvestinis Europos ak- 
tas papildė bendradarbiavimo procedūra, 
o vėliau — ir bendro sprendimo procedū- 
ra. Taikant šią procedūrą sprendimo be EP 
pritarimo priimti neįmanoma — EP gali ve- 
tuoti sprendimą, jei Taryba neatsižvelgia į 
jo nuomonę. Svarus vaidmuo EP tenka ir 
tvirtinant ES biudžetą - jam priklauso pas- 
kutinis žodis tvirtinant vadinamąsias nepri- 
valomąsias išlaidas, kurios šiuo metu suda- 
ro maždaug pusę visų ES išlaidų. Pagaliau 
EP tvirtina Komisijos sudėtį, be jo prita- 
rimo negali būti sudaromos asociacijos ir 
naujų valstybių priėmimo sutartys. 
Taip pat žr. EuRoPOS PARLAMENTAS. 
Klaudijus Maniokas 


DEMPINGAS žr. ANTIDEMPINGO PRIE- 
MONĖS. 


DERYBOS DĖL NARYSTĖS (angl. Acces- 
sion  negotiations, pranc. confėrence 
d'adhėsion, vok. Beitrits Verhandlungen) — 
tarpvyriausybinėje konferencijoje tarp Eu- 
ropos Sąjungos valstybių ir šalies kandida- 
tės vykstančios derybos dėl kandidatės na- 
rystės ES įsipareigojimų perėmimo sąlygų. 
Konferencijoje be balsavimo teisės taip pat 
dalyvauja (teikia pasiūlymus) Komisija; 
sekretoriato funkcijas vykdo atitinkamas 
Tarybos Generalinio sekretoriato padali- 
nys. Derybos vyksta pagal ES teisės sky- 
rius, kurie apima visas ES teisės ir veiklos 
sritis (pvz., Vidurio ir Rytų Europos vals- 
tybių stojimo derybose tokių skyrių buvo 
31 (žr. sąrašą)). Sutarus dėl visų derybinių 
skyrių, priimti sprendimai dėl ES narystės 
įsipareigojimų perėmimo sąlygų įtraukiami 
į stojimo sutartį. Sutartis įsigalioja, kai ją 
ratifikuoja ES valstybių ir šalies kandida- 
tės nacionaliniai parlamentai bei patvirti- 
na Europos Parlamentas. 

Derybos su šalimis kandidatėmis vyks- 
ta individualiai, tačiau laikantis vienodų 
principų. Pavyzdžiui, derybinių skyrių nepri- 
klausomybės principas, kuris reiškia, kad 
valstybių pareikštos pozicijos dėl vieno de- 
rybinio skyriaus neturi įtakos deryboms dėl 
kitų skyrių, visuotinumo principas (,„Nesu- 
sitarta dėl nieko, kol nesusitarta dėl visko“), 
reiškiantis, kad visiški ar daliniai susitari- 
mai, pasiekti derantis dėl vieno derybinio 
skyriaus, negali būti laikomi galutiniais tol, 
kol nesusitariama dėl visų skyrių. 

Derybų metu vertinamas šalies kandi- 
datės gebėjimas vykdyti narystės įsiparei- 
gojimus. Kiekviena kandidatė privalo į sa- 
vo teisės sistemą perkelti ir nuo pirmos na- 

rystės ES dienos taikyti visą Bendrijos tei- 
syną. Jeigu kandidatė nepajėgi kai kurių 
teisyno nuostatų taikyti nuo pirmos narys- 
tės ES dienos, tariamasi dėl techninio de- 
rinimo, pereinamųjų laikotarpių ar išimčių. 

Derybų susitikimai Briuselyje (arba 
Liuksemburge) vyksta delegacijų vadovų, 
t. y. užsienio reikalų ministrų, ir pavaduoto- 
jų, t. y. vyriausiųjų derybininkų, lygiais. Pri- 
reikus derybos gali vykti ir darbo grupių ly- 
giu, organizuojamos techninės konsultaci- 
jos. Galutinis susitikimų skaičius nustato- 
mas šalių susitarimu. Posėdžiams pirminin- 
kauja ES, kaip priimančiosios šalies, dele- 
gacijos vadovas. Konkrečių susitikimų datą 
ir darbotvarkę nustato ES pirmininkaujan- 
ti valstybė. 

Prieš pradedant derybas Komisija or- 
ganizuoja teisės peržiūros (angl. screening) 
susitikimus, kuriuose kandidatė pateikia 
informaciją apie Bendrijos teisyno perkė- 
limą bei įgyvendinimą ir apie pažangą 
kiekviename derybiniame skyriuje. Per su- 
sitikimus gauta informacija ir jų ataskaitos 
yra naudojamos ES derybinėms pozici- 
joms rengti. 

Per pirmąjį derybų susitikimą šalys pa- 
sikeičia derybų pradžios pareiškimais, ku- 
riuose apžvelgiama ES ir stojančiosios 
valstybės santykių raida, patvirtinama sto- 
jančiosios valstybės europinė orientacija ir 
pasiryžimas vykdyti ES narystės įsiparei- 
gojimus, išdėstomos principinės nuostatos 
ir prioritetai. Atsižvelgdama į kandidatės 
pateiktą derybinę poziciją, Komisija ren- 
gia ES bendrosios pozicijos projektą ir jį 
pateikia nagrinėti Tarybai. Šiai apsvarsčius 
projektą ir jam pritarus, jis tampa ES 
bendrąja pozicija, kuri pateikiama šaliai 
kandidatei; pradedamos oficialios derybos 
dėl konkretaus derybinio skyriaus (skyrius 


„atidaromas“). Šalis kandidatė gali sutik- 
ti arba nesutikti su ES pozicijos nuostato- 
mis ir pateikti savo pasiūlymus (pvz., pa- 
pildomą medžiagą). Suderinus visus iški- 
lusius klausimus ir sutikus su pozicija, ku- 
rioje yra siūloma baigti derybas dėl kon- 
kretaus derybinio skyriaus, derybos dėl jo 
laikomos preliminariai baigtomis (skyrius 
„uždaromas“ ). 


DERYBINIŲ SKYRIŲ SĄRAŠAS: 
„Laisvas prekių judėjimas 
„Laisvas asmenų judėjimas 
„Laisvė teikti paslaugas 
„Laisvas kapitalo judėjimas 
Įmonių teisė 
„Konkurencija 
„ Žemės ūkis 
„ Žuvininkystė 
„Transporto politika 
„Mokesčiai 
„Ekonominė ir pinigų sąjunga 
„Statistika 
„Socialinė politika ir užimtumas 
„ Energetika 
„Pramonės politika 
„Mažos ir vidutinės įmonės 
„Mokslas ir mokslo tyrimai 
„ Švietimas ir mokymas 
„ Telekomunikacijos ir informacijos tech- 

nologijos 
„Kultūra ir audiovizualinė politika 
„ Regioninė politika ir struktūrinės prie- 

monės 
.„ Aplinka 
„Vartotojų ir sveikatos apsauga 
„Teisingumas ir vidaus reikalai 
„Muitų sąjunga 
„Išoriniai santykiai 
„Bendra užsienio ir saugumo politika 
„Finansų kontrolė 

29. Finansinės ir biudžetinės nuostatos 
30. Institucijos 
31. Kiti klausimai 


Taip pat žr. BENDRIJOS TEISYNAS, 
DERYBINĖ POZICIJA, LiETUVA IR ES, 
LiETUVOS DERYBOS DĖL NARYSTĖS ES, 
LIETUVOS DERYBŲ DĖL NARYSTĖS ES 
DELEGACIJA, PEREINAMASIS LAIKOTAR- 
PIS, STOJIMO SUTARTYS. 

Rytis Martikonis 


DiENA. 1950 m. gegužės 9 d. Paryžiu- 
je tuometinis Prancūzijos užsienio reikalų 
ministras Robert'as Schumanas pasaulio 
spaudos atstovams perskaitė deklaraciją, 
kurioje buvo pasiūlyta Prancūzijai, Vokie- 
tijos Federacinei Respublikai ir kitoms Va- 
karų Europos valstybėms įsteigti viršvals- 
tybinę instituciją, kontroliuosiančią tų vals- 
tybių anglių gavybą ir plieno gamybą. 
Schumanas tai vertino kaip esminį indėlį į 
Prancūzijos ir Vokietijos bei jų sąjunginin- 
kių Antrajame pasauliniame kare susitai- 
kymo procesą (anglių gavyba ir plieno ga- 
myba tuo metu buvo pagrindinės karo pra- 
monės šakos) ir kertinį būsimosios vienin- 
gos Europos akmenį. 

Remdamosi Schumano pasiūlymu, še- 
šios Vakarų Europos valstybės (Belgija, 
Italija, Liuksemburgas, Nyderlandai, Pran- 
cūzija ir Vokietijos Federacinė Respublika) 
1951 m. Paryžiuje pasirašė Europos anglių 
ir plieno bendrijos steigimo sutartį. Ji įsi- 
galiojo 1952 m. liepos 25 d. Bendrija pa- 
skatino Vakarų Europos valstybių integra- 
ciją. Ilgainiui buvo įsteigti Euratomas ir 
Europos ekonominė bendrija, vėliau per- 
augę į Europos Sąjungą. Bendrijų ir Sąjun- 
gos narių pamažu padaugėjo nuo šešių iki 
penkiolikos, o plėtros procesas tebesitęsia. 


Pažymint Schumano plano metines 
1985 m. Milano Europos Vadovų Taryba 
nutarė gegužės 9 d. minėti kaip Europos 
dieną. Nuo to laiko Europos diena kasmet 
minima visose ES valstybėse ir institucijo- 
se. Paprastai ši diena būna skiriama vienin- 
gos Europos idėjai propaguoti. 

Taip pat žr. EUROPOS ANGLIŲ IR 
PLIENO BENDRIJA. 

Evaldas Sinkevičius 


DiREKTYVA (angl. directive, pranc. di- 
rective, vok. Richtlinie) — vienas iš Euro- 
pos Bendrijos steigimo (Romos) sutarties 
249 straipsnyje numatytų EB institucijų 
leidžiamų teisės aktų. Direktyvos tikslai 
yra privalomi valstybėms narėms, tačiau 
jų įgyvendinimo formas ir būdus vyriau- 
sybės gali pasirinkti pačios. 

Pagrindinis direktyvos tikslas - ne nu- 
statyti visai Europos Sąjungai vienodas 
taisykles, bet siekti, kad valstybių narių 
įstatymai būtų suderinti su ES institucijų 
patvirtintais standartais ir reikalavimais 
arba kad būtų vykdomos iš Bendrijų stei- 
gimo sutarčių kylančios pareigos. Tad di- 
rektyvos daugiausia naudojamos derinti, 
koordinuoti tiems nacionaliniams įstaty- 
mams, kurių įvairovė ar netolygumai 
trukdo veikti bendrajai rinkai. Jos dažnai 
taikomos tokiose srityse kaip žemės ūkis, 
draudimas, mokesčiai, transportas, statis- 
tika ir pan. Direktyvos taip pat nustato 
tam tikrų priemonių įgyvendinimo termi- 
nus (pvz., prekių ar asmenų judėjimo lais- 
vės suvaržymų panaikinimo). Svarbu skirti 
direktyvos ir reglamento teisinę prigimtį 
bei poveikį. Reglamentas yra taikomas vi- 
suotinai, o direktyva skiriama vienai, ke- 
lioms ar visoms valstybėms narėms, bet 
ne asmenims; be to, valstybės narės pa- 

čios pasirenka tinkamiausią būdą jas įgy- 
vendinti. 

Viena pagrindinių direktyvų taikymo 
problemų — suderinti pareigą pasiekti re- 
zultatą ir priemonių pasirinkimo laisvę. 
Teisingumo Teismas daugelyje bylų yra aiš- 
kinęs, kad valstybių narių pasirinkimas pri- 
klauso nuo Europos teisės nuostatų. Taip 
pat privaloma laikytis direktyvų vykdymo 
terminų; jei direktyva laiku neįvykdoma, 
jos teisinė galia nepasikeičia. Direktyvos 
neįvykdymas nepateisinamas valstybės vi- 
daus sunkumais, vidaus (ir net konstituci- 
nės) teisės nuostatomis, kitos valstybės na- 
rės nesugebėjimu įvykdyti direktyvą ar ar- 
gumentais, kad direktyvos neįgyvendinimas 
neigiamai neatsilieps bendrosios rinkos 
veikimui. 

Nors Bendrijų steigimo sutartyse tie- 
sioginis poveikis kaip direktyvos ypatumas 
nėra aiškiai numatytas, tačiau Teisingumo 
Teismas išaiškino, kad direktyvos (kaip ir 
reglamentai bei sprendimai) gali būti tie- 
siogiai taikomos, jei atitinka tiesioginio po- 
veikio kriterijus. Tiesioginis direktyvos tai- 
kymas turi būti nustatomas kiekvienu kon- 
krečiu atveju, ir jis kyla ne iš direktyvos 
teisinės prigimties, bet iš valstybių narių 
pareigos per nustatytus terminus įgyven- 
dinti Europos teisės normas. 

Taip pat žr. BENDRIJOS TEISĖ, BEN- 
DRIJOS TEISYNAS, REGLAMENTAS. 

Rytis Martikonis 


DiUNKERKO SUTARTIS — Jungtinės Ka- 
ralystės ir Prancūzijos saugumo paktas, pa- 
sirašytas 1947 m. kovo 4 d. Diunkerke 
(Prancūzija). Sutartyje, sudarytoje 50 me- 
tų, tebuvo šeši straipsniai. Kaip teigia- 
ma preambulėje, sutartis buvo nukreipta 
prieš „naują Vokietijos agresiją“. Sutarties 


2 straipsnyje ją pasirašiusios valstybės įsi- 
pareigojo, jei būtų užpultos, teikti viena ki- 
tai karinę ir kitokią paramą. Be to, abi ša- 
lys susitarė nuolat konsultuotis dėl tarpu- 
savio ekonominių santykių problemų ir im- 
tis visų reikalingų priemonių savo gerovei 
bei ekonomikos stabilumui užtikrinti. Dvi- 
šalė Diunkerko sutartis buvo pirmoji po- 
kario metais pasirašyta Europos valstybių 
sutartis dėl bendros gynybos, tapusi pavyz- 
džiu po metų pasirašytai ir ją pakeitusiai 
daugiašalei Briuselio sutarčiai. 
Taip pat žr. BRIUSELIO SUTARTIS, 
VAKARŲ EUROPOS SĄJUNGA. 
Rimantas Grikienis 


DUOMENŲ IR INFORMACIJOS BAZĖS — 
Europos Bendrijų teisės aktų ir kitų oficia- 
lių bei neoficialių dokumentų rinkiniai, 
platinami kompiuterinėse laikmenose ir 
kompiuteriniais tinklais. Juos rengia ir pla- 
tina oficialus Europos Sąjungos institucijų 
ir įstaigų leidėjas (sutrumpintai ZUR-OP, 
būstinė Liuksemburge). Yra kelios pagrin- 
dinės tokio pobūdžio duomenų bazės. 

Eur-Lex - pilna elektroninė EB teisės 
aktų duomenų bazė, kurioje sukaupti visi 
teisės aktai nuo EB įsteigimo (Oficialusis 
leidinys (angl. Official Journal, pranc. Jour- 
nal officiel, vok. Amtsblatt), sutartys, ant- 
rinės teisės aktai, Teisingumo Teismo 
sprendimai ir kiti dokumentai). Platinama 
internetu. 

Celex — teisės aktų duomenų bazės, ku- 
riose sukaupti teisės aktai įvairiose jų 
svarstymo stadijose — nuo projekto patei- 
kimo iki priėmimo su pasiūlymais, papil- 
dymais ir pataisomis. Platinamos kompiu- 
teriniais tinklais ir kompaktiniais diskais. 

Eudor - teisės aktų užsakymo ir prista- 
tymo vartotojams kompiuteriniais tinklais 

sistema. Taikant elektroninę archyvavimo 
sistemą ji suteikia vartotojams galimybę 
užsisakyti kiekvieną ES dokumentą. Priei- 
nama internete. 

TED - elektroninė duomenų bazė, ku- 
rioje sukaupti ES institucijų ir įstaigų vie- 
šųjų konkursų skelbimai. 

IDEA - elektroninė leidinio Electronic 
Directory of the European Institutions ver- 
sija, platinama įvairiais pavidalais, taip pat 
ir internetu. 

PreLex — duomenų bazė, kurioje su- 
kaupti dokumentai apie įvairių institucijų 
dalyvavimą sprendimų priėmimo procese. 

ECLAS — Komisijos bibliotekos kata- 
logas. 

Be to, įvairios ES institucijos ir įstaigos 
yra sukūrusios savo svetaines internete, kur 
pateikia informaciją, kartais su duomenų 
bazėmis ir paieškos galimybėmis, ypač Ko- 
misijos tarnybų stotyse (pvz., Rapid - Komi- 
sijos atstovo spaudai tarnyba, SCAD - bib- 
liografinė dokumentų bazė, ISPO - infor- 
macinės visuomenės projekto svetainė, 
CORDIS - tyrimų ir plėtros informacijos 
tarnybinė stotis, Eurostat - ES statistikos 
agentūros svetainė bei daugelis kitų). 

Taip pat žr. OFICIALUSIS LEIDINYS. 

Evaldas Sinkevičius 


„DVIEJŲ GREIČIŲ“ EUROPA žr. „,„SKIR- 
TINGŲ GREIČIŲ“ EUROPA. 


DviGUBA DAUGUMA (angl. double ma- 
jority, pranc. double majoritė, vok. Doppel- 
te Mehrheit) — sąvoka, įvardijanti balsų 
skaičiavimo mechanizmą, kai sprendimai 
priimami 27 valstybių narių Europos Są- 
jungos Taryboje. Ši sąvoka pavartota Ni- 
cos sutartyje ir apibūdina didžiųjų ir ma- 
žųjų ES valstybių galių pusiausvyrą Tary- 


boje siekiant užtikrinti demokratišką vi- 
soms valstybėms narėms privalomų spren- 
dimų priėmimą. 

Pirminis sprendimų priėmimo Tarybo- 
je mechanizmas buvo nustatytas Europos 
Bendrijų steigimo sutartyse ir pritaikytas 
EB, kurias sudarė 6 valstybės steigėjos. Iki 
1995 m. EB valstybių narių padaugėjo - jų 
tapo 15 (atitinkamai didėjo balsų skaičius 
Taryboje), tačiau priimant sprendimus bu- 
vo taikomas iš esmės tas pats, tik aritme- 
tiškai pakoreguotas, mechanizmas. Jo es- 
mė ta, kad Taryboje 15 valstybių narių tu- 
ri 87 balsus, o kiekvienai valstybei tenkan- 
tis balsų skaičius priklauso nuo jos gyven- 
tojų skaičiaus (daugiausia turi keturios di- 
džiosios valstybės - po 10, o mažiausiai 
Liuksemburgas — 2). Svarstant pirmajam 
ES ramsčiui priskiriamus klausimus dauge- 
liu atvejų sprendimai priimami remiantis 
viršvalstybiškumo metodu — vadinamąja 
kvalifikuota dauguma, kurią sudaro 62 bal- 
sai iš 87. Jeigu pasiūlymą dėl teisės akto 
teikia ne Komisija, tuomet sprendimas lai- 
komas priimtu, jeigu 62 balsų kvalifikuotą 
daugumą surenka ne mažiau kaip 10 vals- 
tybių narių. 

Prasidėjus beprecedenčiam ES plėtros 
procesui ir numačius priimti net 12 naujų 
narių tapo aišku, kad senasis sprendimų 
priėmimo mechanizmas smarkiai išsiplėtu- 
sioje Taryboje nebegali būti veiksmingas ir 
demokratiškas. ES institucijų ir sprendimų 
priėmimo reforma buvo svarstoma 1996— 
1997 m. ES tarpvyriausybinėje Mastrichto 
sutarties peržiūros konferencijoje, tačiau 
dėl valstybių narių nesutarimų naujai pa- 
rengtoje Amsterdamo sutartyje ši problema 
nebuvo išspręsta. Vis dėlto ES plėtros pro- 
cesas vertė skubiai spręsti institucijų refor- 
mos klausimus, ir 2000 m. vasario mėn. ES 

pradėjo dar vieną tarpvyriausybinę konfe- 
renciją, kuri parengė 2001 m. vasario mėn. 
pasirašytą Nicos sutartį. Šioje sutartyje įtvir- 
tinti esminiai ES institucijų pertvarkymai, 
numatantys 12 naujų valstybių priėmimą į 
ES. Būsimojoje Taryboje senųjų narių bal- 
sų skaičius perskirstytas, 0 naujosioms jis 
numatytas, ir balsų suma padidinta iki 345 
(Lietuvai joje numatyti 7 balsai). Tais at- 
vejais, kai pasiūlymą teiks Komisija, kva- 
lifikuotą daugumą sudarys 255 balsai, su- 
rinkti ne mažiau kaip pusės valstybių na- 
rių, O visais kitais atvejais - ne mažiau kaip 
2/3 valstybių narių. Toks principas taikomas 
tam, kad didžiosios valstybės negalėtų pri- 
imti vien sau palankių sprendimų, net jei- 
gu joms ir pakaktų balsų Taryboje. Ir at- 
virkščiai, dauguma mažųjų valstybių, kad ir 
susitarusios, negalėtų priimti sprendimų, 
nes joms nepakaktų balsų. Be to, Nicos su- 
tartyje pavartota dvigubos daugumos sąvo- 
ka reiškia, kad visoms valstybėms narėms 
privalomi sprendimai gali būti priimti tik 
tokiu atveju, jeigu kvalifikuotą daugumą su- 
dariusios valstybės atstovauja ne mažiau 
kaip 62 proc. visos ES piliečių. Todėl kiek- 
vienai valstybei užtikrinta teisė į atitinkamą 
patikrą po akto priėmimo. Jei atliekant pa- 
tikrą paaiškėtų, kad sprendimas priimtas 
balsais tokių valstybių, kuriose gyvena ma- 
žiau kaip 62 proc. ES piliečių, teisės aktas 
būtų laikomas nepriimtu. Pagal Nicos sutar- 
tį naujoji sprendimų priėmimo ir balsų skai- 
čiavimo tvarka įsigalioja tuo metu, kai ES 
narių skaičius bus 27. Tuo tarpu iki to me- 
to kol visos 12 kandidačių tapo ES narėmis, 
kvalifikuota dauguma ir blokuojanti mažu- 
ma buvo apskaičiuojama pagal tam tikras 
tarpines formules. 

Taip pat žr. KVALIFIKUOTA DAUGU- 
MA, NICOS SUTARTIS, SPRENDIMŲ PRI- 


ĖMIMAS, TARYBA, VIRŠVALSTYBIŠKUMAS 
IR TARPVYRIAUSYBIŠKUMAS. 
Evaldas Sinkevičius 


ECU (angl. European Currency Unit 
santrumpa) žr. EKIU. 


EFTA (angl. European Free Trade Asso- 
ciation santrumpa) — Europos laisvosios 
prekybos asociacija, įkurta 1960 m. sausio 
4 d. Stokholme. EFTA susitarimą, kuris įsi- 
galiojo 1960 m. gegužės 3 d., pasirašė Aust- 
rija, Danija, Jungtinė Karalystė, Norvegija, 
Portugalija, Švedija ir Šveicarija, 1970 m. 
prisijungė Islandija, 1985 m. - Suomija, 
1991 m. - Lichtenšteinas (muitų sąjunga su 
Šveicarija). Daugumai EFTA valstybių įsto- 
jus į Europos Bendriją (1973 m. - Danija, 
Jungtinė Karalystė, 1986 m. - Portugalija, 
1995 m. — Austrija, Švedija), šiuo metu 
EFTA narės yra keturios valstybės - Islan- 
dija, Lichtenšteinas, Norvegija ir Šveicarija. 

EFTA buvo įkurta Jungtinės Karalystės 
ir Skandinavijos valstybių iniciatyva kaip 
savotiška atsvara viršvalstybinėms Europos 
Bendrijos aspiracijoms ir apsiribojo tarp- 
vyriausybiniu valstybių bendradarbiavimu, 
nesiekė savo narių politinės integracijos. 
Pagrindinis asociacijos tikslas — liberalizuo- 
ti tarpusavio prekybą pramonės prekėmis, 
prisidėti prie visos Europos rinkos kūrimo 
ir skatinti prekybą pasaulyje. Šalys susita- 
rė panaikinti importo muitus ir kiekybinius 
apribojimus, numatė svarbias apsaugos ir 
antidempingo priemones. 

1972 m. EFTA šalys pasirašė su Euro- 
pos Bendrija laisvosios prekybos sutartis, 
numačiusias nuo 1977 m. panaikinti tarpu- 
savio importo mokesčius. Kadangi plėtojan- 
tis EB vidaus rinkai EFTA šalių laisvosios 


86 Ekiu 


prekybos sutartys neapėmė visų santykių su 
EB aspektų, 1992 m. Oporte (Portugalija) 
abi organizacijos pasirašė Europos ekono- 
minės erdvės (EEE) susitarimą, įsigalioju- 
sį 1994 m. (be Šveicarijos, kurios gyvento- 
jai referendume nepritarė narystei EEE). 

Šiuo metu pagrindinės EFTA veiklos 
sritys yra EEE susitarimo įgyvendinimas, 
santykiai su trečiosiomis šalimis ir Stokhol- 
mo susitarimu grindžiami EFTA šalių ryšiai. 
Aukščiausias EFTA organas - Taryba, kuri 
paprastai renkasi du kartus per mėnesį 
nuolatinių delegacijų prie EFTA lygiu ir du- 
kart per metus — ministrų lygiu. Taryba pri- 
ima svarbiausius sprendimus dėl EFTA 
veiklos, taip pat svarsto administracinius ir 
biudžeto klausimus. Kiekvienas Tarybos na- 
rys turi vieną balsą, tačiau paprastai spren- 
dimai priimami bendru sutarimu. 

Tarybai pavaldūs specialius klausimus 
nagrinėjantys komitetai: Ekonomikos, mui- 
tų ir prekių kilmės, Techninių prekybos 
kliūčių, Prekybos ekspertų, Biudžeto. Au- 
ditą atlieka Auditorių valdyba. Konsultaci- 
jų komitetas yra EFTA šalių pramonės ir 
darbininkų atstovų diskusijų forumas, Par- 
lamento narių komitete posėdžiauja EFTA 
šalių parlamentarai, o laisvosios prekybos 
su trečiosiomis šalimis sutarčių klausimus 
nagrinėja Santykių su trečiosiomis šalimis 
komitetas. EFTA sekretoriatai yra Ženevo- 
je (organizacijos vidaus reikalams ir ry- 
šiams su trečiosiomis šalimis), Briuselyje 
(EEE reikalams) ir Liuksemburge (koor- 
dinuoja bendradarbiavimą su Eurostatu). 

XX a. devintojo dešimtmečio pabaigoje 
sparčiai plėtojosi EFTA ryšiai su Vidurio ir 
Rytų Europos bei Viduržemio jūros regio- 
no valstybėmis, su kuriomis buvo pasirašyta 
14 laisvosios prekybos sutarčių. 1991 m. 
gruodžio 10 d. Ženevoje EFTA ir Baltijos 


valstybės pasirašė deklaracijas dėl bendra- 
darbiavimo, o 1995 m. gruodžio 7 d. Cer- 
moje (Šveicarija) - dvišales laisvosios pre- 
kybos sutartis (su Estija ir Latvija įsigaliojo 
1996 m., su Lietuva - 1997 m. sausio 1 d.). 
Po 2004 m. gegužės 1 d., kai Baltijos valsty- 
bės tapo ES narėmis, jų prekybinius santy- 
kius su EFTA valstybėmis reglamentuoja 
Europos ekonominės erdvės susitarimas. 

Taip pat žr. EUROPOS EKONOMINĖ 
ERDVĖ. 


Rimantas Grikienis 


Ekiu (ECU) - Europos piniginis vie- 
netas, vadinamasis Europos Bendrijos vals- 
tybių valiutų krepšelis, kuriame valstybių 
narių valiutų dalys yra fiksuotos atitinkamai 
tų valstybių indėliui į bendrą EB prekybą 
ir bendrąjį nacionalinį produktą. Ekiu - tai 
angliško pavadinimo European Currency 
Unit santrumpa. Ekiu taip pat buvo vadina- 
ma viena iš viduramžiais Prancūzijoje cir- 
kuliavusių monetų. 

Ekiu buvo įvestas 1979 m. įkūrus Euro- 
pos pinigų sistemą (EPS) ir yra vienas svar- 
biausių jos elementų. Nustačius visų EB 
valstybių valiutų kursus ekiu atžvilgiu, pagal 
juos buvo nustatyti ir tų valiutų tarpusavio 
kursai. Ekiu buvo padengtas 20 proc. EPS 
priklausančių valstybių aukso ir JAV dole- 
rių atsargų, pervestų Europos piniginio 
bendradarbiavimo fondui, nuo 1994 m. - 
Europos pinigų institutui. Vartotas tik ne- 
grynų (sąskaitinių) pinigų pavidalu, pvz., 
svarstant ir tvirtinant ES biudžetą. Europos 
Sąjungos sutartis ekiu suteikė svarbiausią 
vaidmenį trečiajame ekonominės ir pinigų 
sąjungos etape, fiksuojant valiutų krepšelio 
sudėtį ir nustatant „neatšaukiamą valiutų 
keitimo kursą“ ekiu atžvilgiu. Ekiu pagrin- 
du buvo kuriami bendri ekonominės ir pi- 

nigų sąjungos pinigai, kuriuos 1995 m. 
Madrido Europos Vadovų Taryba nutarė 
pavadinti eurais. 

Taip pat žr. EKONOMINĖ IR PINIGŲ 
SĄJUNGA, EURAS, EUROPOS PINIGŲ SIS- 
TEMA. 


Rimantas Grikienis 


EkKoFINAS (EcCOFIN) - sutrumpintas 
Tarybos sudėties varianto, kai joje posė- 
džiauja ekonomikos ir finansų ministrai, 
pavadinimas. Visas Tarybos pavadinimas — 
Ekonomikos ir finansų taryba. Ekofino po- 
sėdžiai rengiami kartą per mėnesį, juose 
svarstomi makroekonomikos klausimai, 
derinama Europos Sąjungos pozicija tarp- 
tautinėse finansinėse institucijose, tvirtina- 
mi teisės aktai (pvz., mokesčių, finansų ir 
pan. klausimais). Ekofinas taip pat atsako 
už bendro ES biudžeto drausmę, koordi- 
nuoja ES valstybių eksporto kreditavimo 
politiką (bendro ES biudžeto sudarymo 
klausimais dažniausiai susitinka tie patys 
ministrai, tačiau jau Biudžeto taryboje). Fi- 
nansų ministrai kas pusę metų neoficialiai 
dar susitinka ES pirmininkaujančioje vals- 
tybėje, kur aptaria pirmininkavimo klausi- 
mus. Paprastai dokumentus Ekofino posė- 
džiams rengia keletas komitetų (Pinigų po- 
litikos, Ekonominės politikos), sudarytų iš 
ES valstybių atstovų. Vienas svarbiausių 
Ekofino uždavinių —- ekonominės ir pinigų 
sąjungos įgyvendinimo (kartu ir bendrų pi- 
nigų eurų įvedimo) priežiūra drauge su 
Europos centriniu banku. Ekofinas laiko- 
mas antra pagal svarbą (po Bendrųjų rei- 
kalų tarybos, kurioje posėdžiauja užsienio 
reikalų ministrai) Tarybos sudėtimi. 

Taip pat žr. BENDRŲJŲ REIKALŲ IR 
IŠORĖS SANTYKIŲ TARYBA, TARYBA. 


Evaldas Sinkevičius 


EKONOMIKOS IR SOCIALINIŲ REIKALŲ 
KOMITETAS (angl. Economic and Social 
Committee, pranc. Comitė ėconomigue et 
social, vok. Wirtschafts- und Sozialaus- 
schuf) — Europos Sąjungos konsultacinė 
institucija, kurios paskirtis - ES lygmeniu 
atstovauti svarbiausioms interesų grupėms 
(darbdaviams, profesinėms sąjungoms ir 
kt.) ir teikti konsultacijas pagrindinėms 
sprendimus priimančioms ES institucijoms. 

Ekonomikos ir socialinių reikalų ko- 
mitetas (ESRK) buvo įsteigtas 1957 m. 
Europos ekonominės bendrijos steigimo 
(Romos) sutartimi. Pagrindinės ES spren- 
dimų priėmimo institucijos - Komisija ir 
Taryba — kai kuriais atvejais privalo, o kai 
kada gali savo nuožiūra pateikti svarstomo 
klausimo (teisės akto) projektą ESRK. Sa- 
vo ruožtu Komitetas gali savo iniciatyva 
pateikti nuomonę dėl bet kurio svarstomo 
projekto. Visais atvejais ESRK nuomonė 
Komisijai ar Tarybai nėra privaloma, ta- 
čiau dažniausiai į ją atsižvelgiama. 1986 m. 
Suvestinis Europos aktas ir 1992 m. Euro- 
pos Sąjungos (Mastrichto) sutartis ESRK 
vaidmenį didino atitinkamai išplėsdami 
klausimų, kuriais Komisija ir Taryba priva- 
lo atsiklausti ESRK nuomonės (tačiau ne- 
būtinai turi į ją atsižvelgti), ratą, o 1997 m. 
Amsterdamo sutartis numatė ESRK teisę 
konsultuoti ir Europos Parlamentą. ESRK 
kasmet pateikia apie 170 nuomonių ir ki- 
tų dokumentų, iš jų apie 15 proc. — savo 
iniciatyva. 

ESRK sudaro 344 atstovai, visose ES 
valstybėse atrinkti iš įvairių ekonominių ir 
socialinių interesų grupių. Jų kandidatūras 
teikia ES valstybių vyriausybės, o Taryba 
tvirtina juos ketveriems metams. Kiekvie- 
nai valstybei yra nustatytas ESRK narių 
skaičius: Jungtinė Karalystė, Italija, Pran- 

cūzija ir Vokietija turi po 24 atstovus, Is- 
panija ir Lenkija po 21, Rumunija - 15, 
Austrija, Bulgarija, Čekija, Belgija, Graiki- 
ja, Nyderlandai, Portugalija, Švedija, Veng- 
rija — po 12, Airija, Danija, Lietuva, Slo- 
vakija ir Suomija — po 9, Estija, Latvija ir 
Slovėnija po 7, Kipras ir Liuksemburgas — 
po 6 ir Malta - 5. 

Visi atstovai yra susiskirstę į tris gru- 
pes: I grupė - darbdavių, II grupė - sam- 
domų darbuotojų ir III grupė - kitų įvai- 
rių interesų atstovai. 

ESRK vadovauja biuras, kurį sudaro 
37 nariai. Biurui rotacijos tvarka pirminin- 
kauja pirmininkas ir du pirmininko pava- 
duotojai (po vieną iš grupės). Pirmininkas 
oficialiai atstovauja ESRK palaikant ryšius 
su kitomis ES institucijomis, jos narėmis ir 
kitomis valstybėmis. Komitete įsteigtos še- 
šios darbo sekcijos: 

+ bendrosios rinkos, gamybos ir vartojimo; 
+ darbo, socialinių reikalų ir pilietybės; 
+ ekonominės ir pinigų sąjungos, ekono- 
minės ir socialinės sanglaudos; 
išorės santykių; 
transporto, energetikos, infrastruktūros 
ir Žinių visuomenės; 
žemės ūkio, kaimo plėtros ir aplinkos. 
Visas ESRK susirenka į plenarinius po- 
sėdžius, kurių per metus surengiama apie 
dešimt. Juose patvirtintos Komiteto nuo- 
monės paskui pateikiamos Tarybai ir Ko- 
misijai. ESRK nuomonės spausdinamos 
Europos Bendrijų Oficialiajame leidinyje. 
ESRK taip pat leidžia įvairius spaudinius, 
kuriuose spausdina savo nuomones ir ki- 
tokią medžiagą. 

Taip pat žr. EUROPOS PARLAMENTAS, 
KomMisIJA, REGIONŲ KOMITETAS, SPREN- 
DIMŲ PRIĖMIMAS, TARYBA. 


Evaldas Sinkevičius 


EKONOMINĖ IR PINIGŲ SĄJUNGA (angl. 
economic and monetary union, pranc. 
union ėconomigue et monėtaire, vok. Wirt- 
schafts- und Wūhrungsunion) — Europos 
Sąjungos ekonominės integracijos ir pini- 
gų politikos derinimo procesas, kurio ga- 
lutinis tikslas — bendrų pinigų įvedimas. 

Pirmą kartą ekonominės ir pinigų 5ą- 
jungos (EPS) kūrimas paminėtas 1957 m. 
Europos ekonominės bendrijos steigimo 
(Romos) sutartyje, tačiau tuo metu ši są- 
voka dar neapėmė bendrų pinigų įvedimo, 
buvo numatyta tik koordinuoti ekonominę 
ir pinigų politiką. 1969 m. gruodžio 1-2 d. 
EB viršūnių susitikime Hagoje šešios tuo- 
metinės EB valstybės susitarė dėl EPS su 
bendrais pinigais sukūrimo ir nustatė ga- 
lutinę datą — 1980 m., taip pat paskyrė 
aukšto rango grupę, turėjusią pateikti pra- 
nešimą dėl galimybių sukurti EPS ir jos 
kūrimo grafiko. EPS klausimu tuometinė 
EB buvo pasidalijusi į dvi stovyklas: vieni 
manė, kad pirmasis žingsnis turėtų būti 
bendradarbiavimas pinigų politikos srityje, 
kiti teigė, kad pirmiausia turi būti pasiek- 
tas tam tikras ekonomikos koordinavimo 
lygis. Abi stovyklos buvo parengusios alter- 
natyvius artėjimo prie EPS planus. 1970 m. 
abiejų stovyklų teiginiai buvo sujungti Wer- 
nerio pranešime (pavadintame darbo gru- 
pei vadovavusio Liuksemburgo ministro 
pirmininko Pierre'o Wernerio vardu), pa- 
teikusiame ir EPS sukūrimo iki 1980 m. 
tvarkaraštį. Šiame pranešime buvo pabrė- 
žiamas lygiagretus judėjimas EPS link: ko- 
ordinuojant ir derinant ekonominę politi- 
ką ir kartu laipsniškai mažinant valiutų 
kursų svyravimų skirtumus, integruojant 
kapitalų rinkas ir įvedant bendrus pinigus 
bei įsteigiant Europos centrinį banką. Vi- 
sas procesas plane suskirstytas į stadijas. 

1971 m. Taryba patvirtino kiek modifi- 
kuotą Wernerio planą, numačiusį per pir- 
mąją stadiją (iki 1974 m.) koordinuotos in- 
tervencijos priemonėmis apriboti valiutų 
kursų svyravimus. Buvo nustatyta maksima- 
li leistina valiutų svyravimo riba - 2,25 proc. 
į bet kurią pusę lyginant su JAV doleriu, o 
kelios valstybės sutiko nustatyti dar mažes- 
nius skirtumus. Įgyvendinant šiuos planus 
1973 m. buvo įsteigtas Europos piniginio 
bendradarbiavimo fondas. Tačiau dėl XX a. 
aštuntojo dešimtmečio pradžios ekonomi- 
nių ir finansinių pasaulio krizių daugelis EB 
valstybių (išskyrus Vokietijos Federacinę 
Respubliką ir Beneliukso šalis) nesugebėjo 
laikytis nustatytų valiutų svyravimų. Taip 
idėjos sukurti EPS įgyvendinimas buvo ati- 
dėtas neapibrėžtam laikui. 

1978 m. liepos 6-7 d. Florencijos Eu- 
ropos Vadovų Taryba patvirtino Prancūzi- 
jos ir Vokietijos pasiūlymą sukurti vadina- 
mąją Europos pinigų sistemą ir jos pagrin- 
dinį elementą — Europos valiutų krepšelį, 
žinomą sąlyginio piniginio vieneto ekiu 
vardu. Europos pinigų sistema įsigaliojo 
nuo 1979 m. kovo 13 d. Ji turėjo užtikrin- 
ti EB valstybių pinigų tarpusavio santykių 
stabilumą, bet, žinoma, jokiu būdu nebu- 
vo pinigų sąjunga tikrąja to žodžio prasme. 
"Tuo tarpu prie ekonominės ir pinigų sąjun- 
gos sukūrimo idėjos buvo grįžta 1989 m. 
birželio mėn., kai Madrido Europos Vado- 
vų Taryba pritarė tuometinio Komisijos 
pirmininko Jacgues'o Delors'o pranešimui, 
kuriame buvo numatyti trys EPS kūrimo 
etapai. Pirmasis etapas turėjo prasidėti 
1990 m. liepos 1 d., o dėl kitų etapų Eu- 
ropos Vadovų Taryba nusprendė sušaukti 
specialią tarpvyriausybinę konferenciją. 

Tarpvyriausybinė konferencija parengė 
Europos Sąjungos sutartį. Pagal šią sutar- 


tį antrasis EPS įgyvendinimo etapas turė- 
jo prasidėti 1994 m. sausio 1 d. Perėjimui 
prie galutinio, trečiojo, etapo — bendrų pi- 
nigų įvedimo - buvo numatytos dvi gali- 
mos datos: nuo 1997 m. sausio 1 d. arba 
ne vėliau kaip nuo 1999 m. sausio 1 d. Taip 
pat numatytos atitinkamos EPS kūrimo ir 
funkcionavimo institucijos (Europos centri- 
nių bankų sistema, Europos pinigų institu- 
tas, Europos centrinis bankas), sprendimų 
priėmimo mechanizmai ir reikalavimai bū- 
simoms EPS narėms - konvergencijos kri- 
terijai. Buvo numatyta, kad 1996 m. ES 
valstybių finansų ministrai, remdamiesi 
Komisijos ir Europos pinigų instituto ata- 
skaitomis, nuspręs, kurios valstybės atitin- 
ka bendros valiutos įvedimo reikalavimus. 
Jeigu konvergencijos kriterijus atitiktų bent 
septynios valstybės, tuomet Taryba (Komi- 
sijos siūlymu ir Europos Parlamento pri- 
tarimu) absoliučia balsų dauguma galėtų 
nuspręsti leisti visoms valstybėms pradėti 
trečiąjį etapą. Jeigu Taryba nepriimtų to- 
kio sprendimo, tuomet į trečiąjį etapą iš- 
syk žengtų tik kriterijus atitinkančios vals- 
tybės. 

Vyko sudėtingi debatai, būta ir intere- 
sų susikirtimų, kol 1995 m. gruodžio mėn. 
Madrido Europos Vadovų Taryba būsi- 
muosius pinigus pavadino eurais ir patvir- 
tino jų įvedimo planą, pasirinkdama vė- 
lesnę trečiojo etapo paskelbimo datą — 
1999 m. sausio 1 d. Įsigaliojus ES sutarčiai 
kiekvienoje Europos Vadovų Taryboje bu- 
vo pabrėžiama, kad vyriausybių pastangos 
pasiekti konvergencijos kriterijų atitiktį ne- 
buvo bevaisės. Tačiau bendrų pinigų įvedi- 
mas tebekėlė abejonių ir buvo vertinamas 
kaip vienas sudėtingiausių bei ambicin- 
giausių ES uždavinių, todėl būta raginimų 
atidėti EPS įgyvendinimą. Valstybės, kurių 

konvergencijos rodikliai buvo geresni, nuo- 
gąstavo, kad dėl prasčiau pasirengusių 
valstybių euras gali būti silpnas. Pavyzdžiui, 
finansiškai stabilesnės valstybės reikalavo, 
kad EPS baigiamasis etapas būtų pradėtas 
numatytu laiku, tačiau nešvelninant prisi- 
jungimo kriterijų. Kai kurios valstybės ma- 
nė, kad stiprus euras, nors ir vėliau įves- 
tas, būtų geriau negu laiku įvestas silpnas. 

Vis dėlto 1996 m. gruodžio mėn. Dub- 
lino Europos Vadovų Taryba priėmė Eko- 
nominės ir pinigų sąjungos stabilumo pak- 
tą, kuriame valstybės sutarė griežtai laiky- 
tis EPS kūrimo terminų ir reikalavimų. 
Priėmus šį paktą EPS įgyvendinimo per- 
spektyva tapo daug aiškesnė. EPS stabilu- 
mo paktą Europos Vadovų Taryba patvir- 
tino Amsterdame (1997 m. birželis) ir 
Liuksemburge (1997 m. gruodis). 1998 m. 
gegužės 2-3 d. Briuselyje surengtame spe- 
cialiame Europos Vadovų Tarybos susitiki- 
me buvo patvirtinta laikinasis Europos 
centrinio banko pirmininkas ir šešių narių 
banko valdyba, taip pat valstybių, atitin- 
kančių stabilumo kriterijus ir tinkamų bei 
norinčių žengti į trečiąjį EPS etapą, sąra- 
šas: Airija, Austrija, Belgija, Ispanija, Ita- 
lija, Liuksemburgas, Nyderlandai, Portuga- 
lija, Prancūzija, Suomija, Vokietija. Savo 
noru dalyvauti trečiajame EPS etape atsi- 
sakė Danija, Jungtinė Karalystė ir Švedi- 
ja, o Graikija atitiko ne visus konvergen- 
cijos kriterijus. Tačiau šioms valstybėms 
palikta galimybė vėliau prisijungti prie EPS 
ir įsivesti eurą. 

Po šių nutarimų galutinai buvo atver- 
tas kelias paskelbti EPS ir įvesti bendrą va- 
liutą. Vėlesniuose Europos Vadovų Tary- 
bos susitikimuose (1998 m. birželio mėn. 
Kardife ir 1998 m. gruodžio mėn. Vieno- 
je) buvo patvirtinti ankstesni sprendimai. 


Nuo 1999 m. sausio 1 d. euras buvo įves- 
tas į apyvartą tik sąskaitinių pinigų pavi- 
dalu, o banknotus ir monetas nuspręsta iš- 
leisti į plačiąją apyvartą nuo 2002 m. sau- 
sio 1 d. 

Tad nuo 2002 m. euras pradėjo cirku- 
liuoti vienuolikoje minėtų ES valstybių. 
Nuo 2003 m. prie šios grupės yra prisijun- 
gusi Graikija, nuo 2007 m. - Slovėnija, o 
2008 m. eurą įsiveda Kipras ir Malta, dėl to 
vadinamoji euro zona padidės iki 15 valsty- 
bių, taigi ji dar neapima visų ES valstybių. 

Šiandien, be jokios abejonės, aišku, 
kad euro zona neišvengiamai plėsis. Dar 
dvylika ES valstybių nėra įsivedusios ben- 
drų ES pinigų, bet dauguma jų ketina tai 
padaryti ateityje, kai labiau suartės ekono- 
miniai ir finansiniai šalių rodikliai ir bus 
atlikti visi kiti parengiamieji darbai. Tačiau 
kol kas nėra pakankamo pagrindo tvirtin- 
ti, kad euro zona apims visas ES valstybes. 
Šiandien jau niekas neabejoja, kad ES 
bendrosios vidaus rinkos sukūrimas buvo 
labai naudingas, tačiau ne visos valstybės 
ir jų piliečiai yra įsitikinę, kad tikrai dėl 
to būtų pravartu atsisakyti savų naciona- 
linių pinigų ir įsivesti eurą. 2000 m. rug- 
sėjo 28 d. Danijoje po ilgų ir intensyvių 
debatų buvo surengtas visuotinis referen- 
dumas dėl šalies prisijungimo prie EPS, 
kuriame danai nedidele balsų persvara 
nepritarė bendros ES valiutos įsivedimui. 
Neigiami buvo ir 2003 m. rugsėjo 14 d. 
Švedijoje vykusio konsultacinio referendu- 
mo rezultatai, todėl Švedijos vyriausybė 
nusprendė euro įvedimo klausimo spren- 
dimą atidėti vėlesniam laikui. 

Įdomu, kad euras kaip atsiskaitymo 
priemonė naudojamas ne tik penkiolikoje 
euro zonos valstybių, bet ir kitose pasau- 
lio šalyse ir teritorijose, kur iki euro atsi- 

radimo buvo naudojami dabar euro zonai 
priklausančių valstybių pinigai. Pirmiausia 
tai yra greta ES esančios mikrovalstybės — 
Monakas, Vatikanas, San Marinas ir An- 
dora. Be to, euras kaip mokėjimo priemo- 
nė naudojamas ir Balkanuose, būtent 
Juodkalnijoje ir Kosove, kur jis pakeitė čia 
anksčiau naudotą Vokietijos markę. Paga- 
liau euras naudojamas ir Prancūzijai pri- 
klausančiose užjūrio teritorijose Gvianoje, 
Martinikoje ir kt. 

Taip pat žr. DELORS, EKIuU, EURAS, 
EUROPOS CENTRINIS BANKAS, EuRoPoS 
PINIGŲ SISTEMA, EUROPOS SĄJUNGA, 
MASTRICHTO SUTARTIS. 

Evaldas Sinkevičius ir Gediminas Vitkus 


EKONOMINIO BENDRADARBIAVIMO IR 
PLĖTROS ORGANIZACIJA žr. OECD. 


ELiZIEJAUS SUTARTIS žr. PRANCŪZIJOS 
IR VOKIETIJOS BENDRADARBIAVIMAS. 


ENERGETIKOS POLITIKA (angl. energy 
policy, pranc. politigue d'ėnergie, vok. Ener- 
giepolitik) - taisyklių ir priemonių, koordi- 
nuojančių Europos Sąjungos valstybių 
energetikos politiką, visuma. Bendros 
energetikos politikos idėjos ištakos sieja- 
mos su trijų Bendrijų įkūrimu. Teisinį EB 
energetikos politikos pagrindą sudarė Eu- 
ropos anglių ir plieno bendrijos ir Eu- 
ratomo steigimo (Romos) sutartys. Pirmoji 
sutartis atspindėjo anglių svarbą valstybių 
narių energetikos sistemose sutarties pasi- 
rašymo metu, 0 atominė energija tuomet 
buvo laikoma pagrindiniu ateities energi- 
jos šaltiniu. Abi sutartys turėjo padėti pa- 
grindą laisvai ir integruotai energetikos 
rinkai minėtose srityse kurti. Įgyvendinti 
bendrą rinką kitose energetikos srityse bu- 


vo numatyta Europos ekonominės bendri- 
jos steigimo sutartyje. Vis dėlto atotrūkis 
tarp sutartyse numatytų siekių ir realaus 
energetikos politikos Bendrijoje veikimo 
išliko per visą Bendrijų egzistavimo laiką. 

Nuo XX a. šeštojo dešimtmečio pra- 
džios Komisijos bandymai išplėtoti bendrą 
energetikos politiką anglių, o vėliau ir ki- 
tuose sektoriuose buvo nesėkmingi. Tuo 
metu pagrindinės įgyvendintos priemonės 
buvo skirtos anglių sektoriaus krizėms ša- 
linti. Nors Romos sutarčių pasirašymas su- 
teikė papildomą postūmį formuoti energe- 
tikos politiką Bendrijoje, valstybės narės 
atmetė daugumą Komisijos pasiūlymų šio- 
je srityje ir vykdė savarankišką politiką. 
1968 m. susijungus trijų Bendrijų institu- 
cijoms Komisija vėl stengėsi vykdyti ben- 
drą energetikos politiką. Tais pačias metais 
ji paskelbė „Pirmąsias EB energetikos po- 
litikos gaires“, pabrėžusias poreikį energe- 
tikos srityje sukurti bendrą rinką. Komisi- 
ja pasiūlė tris pagrindines priemones: duo- 
menų rinkimo ir prognozavimo planą sie- 
kiant daryti įtaką valstybių narių investici- 
jų į energetiką strategijoms; priemones, 
kuriomis būtų įgyvendinta bendroji rinka, 
t. y. mokesčių derinimas, techninių kliūčių 
šalinimas ir pan.; priemones, kuo mažiau- 
siomis sąnaudomis užtikrinančias energijos 
tiekimo saugumą. 

Daugelis siūlytų priemonių nebuvo įgy- 
vendintos, išskyrus priemones dėl naftos 
atsargų kiekio ir dėl išankstinio pranešimo 
apie planuojamas investicijas energetikos 
srityje. 1973-1974 m. kilus naftos kainų 
krizei valstybės narės pradėjo teikti priori- 
tetą energijos tiekimo saugumui, o ne lais- 
vosios rinkos energetikos srityje įgyvendi- 
nimui. Komisijos bandymai valdyti krizę 
buvo nesėkmingi, valstybės narės į juos re- 

agavo tiesiogiai arba per kitas institucijas, 
būtent Tarptautinę energetikos agentūrą. 
Vis dėlto Komisija paskelbė keletą priemo- 
nių, kuriomis buvo siekiama valdyti ener- 
gijos tiekimą ir paklausą. Valstybės narės 
patvirtino priemones, susijusias su naftos 
importo mažinimu, vietinių energijos šal- 
tinių, ypač atominės energijos, plėtojimu ir 
racionaliu energijos naudojimu. Iki XX a. 
devintojo dešimtmečio vidurio daug dėme- 
sio buvo skiriama energijos kainoms ir tie- 
kimo užtikrinimui. Komisijos vaidmuo ap- 
siribojo informacijos rinkimu, energetikos 
politikos atskirose srityse tikslų nustatymu 
ir mokslinių tyrimų bei technologijų plėt- 
ros priemonių siūlymu. 

Devintajame dešimtmetyje energetikos 
politikos statusas ėmė keistis. Tam įtakos 
turėjo tiek pokyčiai, vykę energijos ištek- 
lių rinkose (kainų smukimas ir pasiūlos 
perteklius, sumažinę tiekimo saugumo 
svarbą), tiek Komisijos vaidmuo rengiant 
bendrosios rinkos programą (nors tiesio- 
giai energetikos sektorius nebuvo įtrauktas 
į programą, joje numatytos priemonės tu- 
rėjo įtakos šio sektoriaus liberalizavimui), 
tiek pasikeitęs valstybių narių požiūris į 
energetikos reguliavimą — daugiau reikš- 
mės imta teikti rinkai. Pasinaudodama 
bendra parama bendrosios rinkos progra- 
mai ir dereguliavimui, Komisija 1987 m. 
paskelbė siekį sukurti vidaus energetikos 
rinką, nurodė galimą jos naudą ir tuomet 
egzistavusias tam kliūtis. Pagrindinės Ko- 
misijos nustatytos kliūtys energetikos rin- 
kos veikimui — tai skirtingi mokesčių reži- 
mai, konkrečių energetikos šakų apsaugos 
priemonės, iškreipiančios efektyvų rinkos 
veikimą, ir kitos struktūros. Vėlesniais me- 
tais vidaus energetikos rinkos programa ta- 


po Komisijos veiksmų šioje srityje pagrin- 
du. Komisija dėjo pastangas, kad būtų li- 
beralizuoti viešieji pirkimai energetikos sri- 
tyje, taip pat elektros energijos ir dujų tie- 
kimas. Tačiau tai buvo gerokai mažiau nei 
numatyta. 

"Tuo pačiu metu energetikos politikoje 
svarbią reikšmę įgijo naujas veiksnys - ap- 
linkosauga, ir dėl to Komisijos vaidmuo 
šioje srityje tapo dar svaresnis. Komisija 
ėmėsi koordinuoti Bendrijos veiksmus, su- 
sijusius su pasaulinio atšilimo problemos 
sprendimu, ypač su anglies dioksido išme- 
timo kiekio stabilizavimu ir mažinimu. Šio- 
je srityje Komisija pasiūlė atsinaujinančių 
energijos šaltinių naudojimo programą, 
efektyvaus energijos naudojimo programą, 
kontrolės sistemą ir anglių naudojimo ap- 
mokestinimą. Pastarajam valstybės narės 
pasipriešino, ir jis kol kas nėra įgyvendin- 
tas, tuo tarpu kitos priemonės yra vykdo- 
mos vadovaujant Komisijai. 

Komisija siekė Europos Sąjungos 
(Mastrichto) sutartyje įtvirtinti savo vaid- 
menį energetikos srityje, tačiau jai atskira 
sutarties dalis nebuvo skirta. Energetikos 
sektorius buvo įtrauktas į sutarties tikslus 
išvardijantį 3 straipsnį ir į aplinkosaugai 
skirtą dalį, apibūdinančią energijos šaltinių 
pasirinkimą ir energijos tiekimo struktūrą. 
Tai neatitiko Komisijos lūkesčių, tad ji ėmė 
aktyviai siekti nustatyti savo vaidmenį 
energetikos politikoje. 1994 m. ji paskelbė 
žaliąją knygą, o 1995 m. pabaigoje — bal- 
tąją knygą. Jose pabrėžiama energetikos 
svarba ir atkreipiamas dėmesys į didėjan- 
čią Bendrijos priklausomybę nuo impor- 
tuojamų energijos šaltinių. Dar kartą pa- 
brėžta Bendrijos energetikos politikos, de- 
rinančios tiekimo saugumo, aplinkosaugos 

ir vidaus rinkos (dereguliavimo ir ribotos 
intervencijos) principus, svarba. Tačiau 
Amsterdamo sutartyje energetikos politika 
nė nepaminėta. 

Pastaruoju metu ES ypač daug dėme- 
sio kreipiama į kliūčių vidaus rinkos vei- 
kimui energetikos srityje šalinimą. 2001 m. 
kovo mėn. Komisija, atsižvelgdama į pas- 
tarųjų metų energetikos tendencijas, patei- 
kė pasiūlymus dėl elektros energijos ir du- 
jų sektorių tolesnio atvėrimo konkurenci- 
jai. Komisijos pasiūlymai šalinti kliūtis 
konkurencijai energetikos srityje yra grin- 
džiami bendra vidaus rinkos logika ir vals- 
tybių narių patirtimi, kuri rodo, kad tose 
šalyse, kuriose energetikos rinka buvo la- 
biausiai liberalizuota (Jungtinėje Karalys- 
tėje, Švedijoje ar Suomijoje), kainos stam- 
biems vartotojams ypač sumažėjo. Vienas 
iš pagrindinių Komisijos pasiūlymų - pa- 
spartinti elektros energijos bei dujų rinkos 
atvėrimą konkurencijai ir baigti šį proce- 
są jau 2005 m. Be to, buvo pasiūlyta ES 
valstybėse suderinti gamintojų įėjimo į rin- 
ką ir prisijungimo prie tinklų būdus, sude- 
rinti kai kurias rinkos reguliavimo taisyk- 
les, ypač reguliuojančios institucijos funk- 
cijas bei informaciją apie taikomas kainas, 
sudaryti sąlygas tiesti transeuropinės svar- 
bos elektros energijos tinklus bei dujotie- 
kius, dalyvauti bendruose projektuose su 
kaimyninėmis šalimis. 

Kitas svarbus žingsnis kuriant Europos 
energetikos politiką, kuria siekiama suda- 
ryti sąlygas saugiai, konkurencingai ir tva- 
riai energetikai, buvo žengtas 2007 m. pra- 
džioje Komisijai pateikus naują energeti- 
kos politikos paketą. Tiesą pasakius, ener- 
getikos saugumo klausimai į Europos Va- 
dovų Tarybos susitikimų darbotvarkę bu- 
vo įtraukti dar 2005 m. (pirmininkaujant 


Jungtinei Karalystei) ir 2006 m. (pirminin- 
kaujant Suomijai). Dar vieną svarbų spren- 
dimą Europos Vadovų Taryba priėmė 
2007 m. kovo mėn. - tuomet buvo susitar- 
ta dėl konkrečių rodiklių mažinant aplin- 
kos taršą, didinant energijos naudojimo 
efektyvumą ir tiekimo saugumą. Tų pačių 
metų rugsėjo mėn. Europos Komisija pa- 
teikė III Europos energijos paketą, kuria- 
me pasiūlė priemones konkurencijai ES vi- 
daus energetikos (elektros energijos ir 
gamtinių dujų) rinkoje stiprinti. Iš karto 
paaiškėjo, kad valstybių narių pozicijos dėl 
Komisijos siūlomų priemonių, ypač tam 
tikrų energetikos grandžių (gamybos, tie- 
kimo, perdavimo), skiriasi, ir tai priklau- 
so nuo to, ar valstybėse yra susiformavu- 
sios stambios vertikaliai integruotos ener- 
getikos įmonės (ar jas ketinama formuo- 
ti), ar atvirkščiai - sėkmingai veikia kon- 
kuruojančios kompanijos. 

Padėtis energetikos srityje nuo to lai- 
ko, kai buvo pasirašytos Bendrijų steigimo 
sutartys, smarkiai pasikeitė. Labai sumen- 
ko anglių svarba, o nuomonės dėl atomi- 
nės energijos tapo prieštaringesnės. Iki šiol 
valstybių narių energijos šaltinių struktūra 
gana skiriasi. Dėl skirtingų nuomonių šiais 
ir kitais energetikos politikos klausimais 
bei jų sąryšio su aplinkosauga sunku kurti 
bendrą energetikos politiką. Komisijai kol 
kas nepavyko rasti kompromiso tarp vals- 
tybių narių taikant priemones, skirtas šilt- 
namio efekto ir kitoms aplinkosaugos pro- 
blemoms spręsti, nors 2007 m. pavasarį ir 
buvo imtasi svarbių veiksmų. 

Be to, pastaraisiais metais pasaulyje di- 
dėjant energetikos išteklių vartojimui ir ky- 
lant jų kainoms, taip pat vis dažniau su- 
trinkant tiekimui iš Rusijos, energijos iš- 
teklių tiekimo saugumas taip pat tapo vie- 

nu aktualiausių Europos lygiu svarstomų 
energetikos politikos klausimų. Šį klausi- 
mą ypač atkakliai kelia Lietuva ir kai ku- 
rios kitos šalys, kurioms tiekimo saugu- 
mas yra aktualus dar ir dėl to, kad jos kol 
kas neintegruotos į ES energetikos infra- 
struktūrą ir todėl ne tik negali pasinaudoti 
vidaus rinkos privalumais, bet ir priklau- 
so nuo galimų manipuliacijų dėl kai ku- 
rių produktų, pvz., gamtinių dujų, tiekimo 
iš Rusijos. 

Derybos dėl energetikos skyriaus per 
Lietuvos derybas su ES buvo politiniu ir 
ekonominiu atžvilgiu vienos sudėtingiau- 
sių. Stojimas į ES ir joje veikiančių ener- 
getikos politikos nuostatų įgyvendinimas 
Lietuvoje yra įtvirtintas Nacionalinėje 
energetikos strategijoje, paskutinį kartą at- 
naujintoje 2007 m. Kai tik Lietuva tapo ES 
nare, daugiausia dėmesio joje imta skirti 
ES nuostatoms, veikiančioms naftos paieš- 
kos ir gavybos, naftos ir jos produktų at- 
sargų ir krizių valdymo, naftos ir jos pro- 
duktų kainų statistikos, elektros energijos, 
gamtinių dujų, energetikos investicijų, 
elektros energijos ir dujų tranzito, transeu- 
ropinių energijos tinklų, efektyvaus ištek- 
lių naudojimo ir branduolinės energijos 
srityse. Tačiau keičiantis išorės aplinkai 
(pvz., sparčiai kylant išteklių kainoms, vis 
didėjant grėsmei, kad Rusija dažniau gali 
naudoti energijos tiekimą politiniais tiks- 
lais), taip pat artėjant Ignalinos atominės 
elektrinės pirmojo bloko eksploatacijos nu- 
traukimo dienai Lietuvoje vis daugiau dė- 
mesio imta skirti projektams, sujungsian- 
tiems Lietuvą su Vakarų Europos ir Šiau- 
rės šalių energetinėmis sistemomis, taip 
pat naujos atominės elektrinės statybai 
(šiems klausimams Nacionalinėje energe- 
tikos strategijoje skiriamas pagrindinis dė- 


mesys). Infrastruktūrinių jungčių (elektros 
tiltų iš Lietuvos į Lenkiją bei Vokietiją ir 
iš Lietuvos į Švediją) ir naujos atominės 
elektrinės projektams skiriamas priorite- 
tinis dėmesys, apie tai kalbama ir Euro- 
pos forumuose, dažnai kartu su kitomis 
Baltijos valstybėmis ir Lenkija. Energijos 
tiekimo saugumo klausimai buvo iškelti ir 
ES vadovų susitikimuose, jie sulaukė atgar- 
sio kitose šalyse bei Europos Komisijoje, 
buvo svarstomi ir forumuose su kaimyni- 
nėmis valstybėmis. Tikėtina, kad 2007- 
2008 m. paaiškės, kokios yra šių projektų 
perspektyvos, kada ir kokiomis formomis 
jie gali būti įgyvendinti. Energetikos klau- 
simai ir ateityje bus vieni svarbiausių tiek 
Lietuvos užsienio, tiek vidaus politikoje. 


Ramūnas Vilpišauskas 


ERasMUS (angl. European Community 
Action Scheme for the Mobility of Universi- 
ty Students santrumpa; ji priderinta prie Žy- 
maus XVI a. humanisto Erazmo Roterda- 
miečio vardo) — Europos Sąjungos progra- 
ma, skirta ES valstybių aukštųjų mokyklų 
mainams skatinti. Programą 1985 m. pasiū- 
lė Komisija, 1987 m. Taryba ją patvirtino. 
Programos tikslas - skatinti studentų, dės- 
tytojų, mokymo programų mainus tarp ES 
valstybių universitetų. Nuo 1991 m. progra- 
moje gali dalyvauti ir EFTA (angl. Euro- 
pean Free Trade Association — Europos lais- 
vosios prekybos asociacija) valstybės. Nuo 
1995 m. aukštųjų mokyklų ERASMUS pro- 
grama yra įtraukta į platesnio masto ES 
švietimo programą SOCRATES, patvirtin- 
tą 1995 m. (antrasis etapas apima 2000- 
2006 m.), o nuo 1997 m. prie jos pamažu 
prisijungė visos asocijuotosios Vidurio ir 
Rytų Europos valstybės, taip pat Kipras, 
Malta ir Turkija. Programą sudaro trys pa- 

grindinės kryptys, kuriomis skatinamas Eu- 
ropos universitetų bendradarbiavimas, stu- 
dentų ir akademinės bendruomenės mobi- 
lumas bei dalyvavimas bendruose temi- 
niuose (tyrimų temų) tinkluose. Pagal abi- 
pusį universitetų susitarimą studentai gali 
gauti finansinę paramą studijoms kitoje ša- 
lyje, aukštojo mokslo įstaigos — įvairioms 
programoms ir tyrimams. Be to, ja siekia- 
ma skatinti dvišalius ir daugiašalius akade- 
minius mainus. Organizaciniu požiūriu 
ERASMUS programa yra paremta sutartimis 
tarp aukštųjų mokyklų. 1997 m. šioje sis- 
temoje dalyvavo 145 ES ir EFTA valstybių 
universitetai. Už programos įgyvendinimą 
yra atsakinga Komisija, kuriai padeda spe- 
cialiai įsteigtas SOCRATEs komitetas, suda- 
rytas iš ES valstybių narių atstovų. Infor- 
macija apie programos galimybes sklei- 
džiama per nacionalines SOCRATES agentū- 
ras, kurios taip pat koordinuoja kiekvienos 
šalies dalyvavimą programoje. Tokios agen- 
tūros įsteigtos visose programoje dalyvau- 
jančiose valstybėse. 

Taip pat žr. SOCRATES, ŠVIETIMO PO- 
LITIKA. 


Evaldas Sinkevičius 


ESPRIT (angl. European Strategic Pro- 
gramme for Research and Development in 
Information Technology santrumpa) - Eu- 
ropos Sąjungos paramos moksliniams tyri- 
mams programa. Kartu su RACE (nuo 
1995 m. - ACTS) programa ESPRIT buvo 
vienas svarbiausių ES informacijos techno- 
logijų politikos elementų. Pradėta vykdyti 
1984 m. siekiant užtikrinti Europos Ben- 
drijos gebėjimą konkuruoti su informaci- 
jos technologijų srityje pirmaujančiomis Ja- 
ponija 19 JAV. Praėjus dešimčiai pirmųjų 
programos veiklos metų išryškėjo didžiulė 


informacijos technologijų reikšmė visos 
pramonės konkurencingumui, todėl pro- 
gramos strategija buvo išplėsta — ja imta 
remti informacijos technologijų diegimą į 
pramonės mokslinius tyrimus ir plėtrą. 
ESPRIT uždaviniai — skatinti transnaciona- 
linius ryšius, apskritai informacijos techno- 
logijose diegti bendrus techninius standar- 
tus ir bendradarbiavimo be sienų nuosta- 
tą. Pagrindinės remiamų tyrimų kryptys -— 
sudėtinga mikroelektronika, kompiuterių 
programų technologija, informacijos apdo- 
rojimas, kontorų sistemos ir kompiuteriais 
valdoma gamyba. ESPRIT teikė ES biu- 
džeto lėšas firmoms, universitetams ir 
mokslo tiriamiesiems institutams, vykdan- 
tiems projektus pažangiausių informacijos 
technologijų srityje. Buvo finansuojama ne 
daugiau kaip 50 proc. projektų kainos ir 
tik tų, kuriuos vykdė ne mažiau kaip dvie- 
jų ES valstybių institucijos. Iš viso 1984— 
1998 m. programai buvo skirta 5,7 mlrd. 
ekiu. Vėliau, 1999—2006 m., ES parama 
moksliniams tyrimams informacijos tech- 
nologijų srityje vietoje ESPRIT buvo tei- 
kiama pagal Penktosios ir Šeštosios ben- 
drųjų mokslinių tyrimų programų informa- 
cinės visuomenės technologijų prioritetą. 
Taip pat žr. PRAMONĖS POLITIKA. 
Rimantas Grikienis 


EuRas (Euro) —- Europos Sąjungos 
bendros valiutos pavadinimas. Smulkesnis 
vienetas — eurocentas; 1 euras turi 100 eu- 
rocentų. ES valstybės dar 1993 m. įsigalio- 
jusioje Europos Sąjungos (Mastrichto) su- 
tartyje susitarė laipsniškai sukurti ekono- 
minę ir pinigų sąjungą (EPS), kurios bai- 
giamasis etapas bus bendros valiutos įve- 
dimas. Pagal Mastrichto sutartį buvo nu- 
matytos dvi galimos bendros valiutos įve- 

dimo datos: nuo 1997 m. sausio 1 d. ir ne 
vėliau kaip nuo 1999 m. sausio 1 d. Dėl 
EPS įgyvendinimo sunkumų 1995 m. gruo- 
džio mėn. Madrido Europos Vadovų Tary- 
ba nusprendė pasirinkti vėlesnę datą — 
1999 m. ir patvirtino euro įvedimo planą. 
Šie sprendimai buvo patvirtinti ir visuose 
vėlesniuose Europos Vadovų Tarybos susi- 
tikimuose. 

Karštos diskusijos vyko ne tik dėl nau- 
jos valiutos įvedimo datos, bet ir dėl jos 
pavadinimo. Pagaliau 1995 m. gruodžio 
mėn. Madrido Europos Vadovų Taryba nu- 
sprendė atsisakyti ankstesnio Europos pi- 
niginio vieneto pavadinimo ekiu (ECU) ir 
būsimąją bendrą valiutą vadinti euro. Ofi- 
cialus grafinis valiutos ženklas (€) yra grai- 
kų abėcėlės raidė epsilon, perbraukta 
dviem horizontaliais brūkšniais. Oficiali 
pavadinimo santrumpa - EUR. 

Euro valiuta į apyvartą įvesta 1999 m. 
sausio 1 d. Pirmiausia ji naudota tik valiu- 
tų biržose ir prekiaujant vyriausybių ver- 
tybiniais popieriais, o paskui laipsniškai 
perkelta į visą bankininkystės ir finansų 
sektorių. Todėl nuo minėtos datos buvo 
neatšaukiamai nustatyti euro ir pinigų $ą- 
jungoje dalyvaujančių valstybių nacionali- 
nių valiutų perskaičiavimo kursai (naciona- 
linės valiutos vienetais už 1 eurą). 

"Tuo tarpu euro banknotai ir monetos 
į plačiąją apyvartą buvo išleisti vėliau — 
nuo 2002 m. sausio 1 d. Yra patvirtinti 
septynių nominalų banknotai (5, 10, 20, 
50, 100, 200, 500) ir aštuonių nominalų 
monetos (1, 2, 5, 10, 20, 50 eurocentų ir 
1 bei 2 eurų). Visi banknotai iliustruoti 
Europos vėliava, Europos žemėlapio kon- 
tūrais ir stilizuotais architektūros (daugiau- 
sia arkų ir tiltų) motyvais, simbolizuojan- 
čiais vienybę. Monetų vienoje pusėje pa- 


vaizduoti Europos žemyno kontūrai ir mo- 
netos nominalas, o kitą pusę kiekviena eu- 
ro zonoje dalyvaujanti valstybė gali deko- 
ruoti savo motyvais, tačiau visos jos lais- 
vai cirkuliuos visoje euro zonoje. Iš pra- 
džių naujieji pinigai cirkuliavo kartu su na- 
cionaliniais pinigais, kurie laipsniškai iki 
2002 m. vasario 28 d. buvo išimti iš apy- 
vartos. Po to nacionalinių pinigų keitimo 
į eurus sąlygas kiekviena valstybė nustatė 
savo nuožiūra. Euro kursą kitų pasaulio 
valiutų atžvilgiu nustato ir reguliuoja Eu- 
ropos centrinis bankas. 

Taip pat žr. EKIU, EKONOMINĖ IR PI- 
NIGŲ SĄJUNGA, EUROPOS CENTRINIS 
BANKAS. 

Evaldas Sinkevičius 


EuURATOMAS (EuRaTOM) - tai Europos 
atominės energijos bendrija, viena iš trijų 
Europos Bendrijų. Įsteigta 1957 m. kovo 
25 d. Steigimo sutartį Romoje pasirašė 
Belgija, Italija, Liuksemburgas, Nyderlan- 
dai, Prancūzija ir Vokietijos Federacinė 
Respublika. Tą pačią dieną buvo pasirašyta 
ir Europos ekonominės bendrijos steigimo 
sutartis, todėl kartu šios dvi sutartys kar- 
tais vadinamos Romos sutartimis. Jos įsi- 
galiojo 1958 m. sausio 1 d. 

Euratomo steigimo sutartis numatė 
sudaryti „sąlygas, būtinas atominei pramo- 
nei skubiai kurti ir plėtoti“. 1951 m. 
įsteigtos Europos anglių ir plieno bendri- 
jos pavyzdžiu buvo įkurtos analogiškos 
institucijos — Komisija ir Taryba, tuo tar- 
pu Asamblėja ir Teisingumo teismas iš kar- 
to tapo bendromis visų trijų Bendrijų ins- 
titucijomis. Vėliau buvo nuspręsta galuti- 
nai sujungti visas Bendrijų institucijas. 

Euratomo kompetencija — taikus ato- 
minės energijos panaudojimas. Svarbiau- 

sias Euratomo veiklos tikslas turėjo būti 
užtikrinti visiems Bendrijos vartotojams re- 
guliarų ir lygiateisišką pagrindinės įrangos, 
reikalingos atominei energijai plėtoti, ir 
atominių medžiagų tiekimą. Be to, Eura- 
tomui buvo pavesta kontroliuoti civilinę 
atominę ekonomiką, remti atominius tyri- 
mus bei techniką, rūpintis darbuotojų ir 
gyventojų sveikatos apsauga, nustatyti sau- 
gumo normatyvus. Pagal 1968 m. Atomi- 
nio ginklo neplatinimo sutartį Euratomas 
atsako už būtinas saugumo priemones 
Bendrijoje, teikia techninę paramą besivys- 
tančioms šalims. Euratomo steigimo sutar- 
timi buvo įkurtas Jungtinis tyrimų centras, 
kurį sudaro devyni atskiri institutai, vei- 
kiantys Belgijoje, Italijoje, Nyderlanduose 
ir Vokietijoje. 

Per visą Euratomo istoriją valstybėms 
narėms dėl prieštaringų jų prioritetų nepa- 
vyko susitarti dėl bendros politikos atomi- 
nių tyrimų, technologijos, pramonės ir 
energetikos srityse. Tai daugiausia lėmė 
Jungtinės Karalystės ir Prancūzijos — vals- 
tybių, turinčių atominį ginklą, statusas, 
sunkiai suderinamas su viršvalstybiniais 
Euratomo siekiais. Kita vertus, Euratomas 
efektyviai veikė įvedant tarptautinę radio- 
aktyviųjų medžiagų platinimo kontrolę ir 
aprūpinant Bendrijos valstybes atominiu 
kuru per 1960 m. įkurtą specialią Eurato- 
ma agentūra vykdo bendrą tiekimo politi- 
ką vadovaudamasi lygiateisiško išteklių 
naudojimo principu. 

Ilgą laiką Euratomas daugiausia dėme- 
sio skyrė atominės energijos plėtrai, tačiau 
pastaraisiais metais, ypač po Černobylio 
katastrofos, jis vis labiau krypsta į aplin- 
kosaugą, žmonių saugumą ir visa apiman- 
čios Europos atominio saugumo politikos 


kūrimą. Kai kurios Euratomo valstybės ke- 
tina ateityje atsisakyti atominės energijos. 
Taip pat žr. EUROPOS ANGLIŲ IR 
PLIENO BENDRIJA, EuRoPOs BENDRIJA, 
EuRopPos BENDRIJOS, EUROPOS EKO- 
NOMINĖ BENDRIJA, STEIGIMO SUTARTYS, 

SUJUNGIMO SUTARTIS. 
Rimantas Grikienis 


EUREKA (angl. European Research 
Co-ordination Agency santrumpa) - Euro- 
pos mokslo ir technologijų tyrimų koordi- 
navimo agentūra, kurios tikslas —- skatinti 
mokslinius tyrimus ir kurti projektus tech- 
nologijų srityje. Įsteigta XX a. devintojo 
dešimtmečio viduryje Europos Bendrijos 
iniciatyva siekiant pažangiųjų technologi- 
jų srityje neatsilikti nuo Japonijos ir JAV. 
1985 m. liepos 17 d. Paryžiuje septyniolikos 
Vakarų Europos valstybių ministrai (nuo 
pat pradžių agentūra buvo atvira ne tik EB, 
bet ir kitoms Vakarų Europos šalims) ir Ko- 
misijos atstovai susitarė pradėti vykdyti 
technologinės plėtros skatinimo programą. 
Tų pačių metų lapkričio mėn. joje dalyvau- 
jančių valstybių ministrai susitiko Hanove- 
ryje, kur patvirtino pirmuosius 10 projektų 
ir priėmė veiklos principų deklaraciją. 
1986 m. įvyko du ministrų susitikimai (Lon- 
done ir Stokholme), kuriuose buvo pritar- 
ta dar 99 naujiems projektams, taip pat pa- 
tvirtinta EUREKA globojamų projektų 
tvirtinimo procedūra, įsteigtas EUREKA 
sekretoriatas ir imta kurti eksperimentinė 
projektų duomenų bazė. Nuo 1987 m. vie- 
na iš valstybių dalyvių vieniems metams 
renkama agentūros pirmininke. Kiekvieno- 
je valstybėje dalyvėje veikia EUREKA ko- 
ordinavimo skyriai. Jie teikia informaciją, 
padeda projektų autoriams rasti partnerius, 
teikia projektus tolesniam svarstymui ir pa- 

deda jiems gauti ženklą EUREKA. 1990 m. 
EUREKA pakvietė dalyvauti ir asocijuotą- 
sias Vidurio ir Rytų Europos valstybes. 
Iš pradžių jose buvo įsteigti informacijos 
skyriai, ir pamažu jos tapo tikrosiomis 
EUREKA narėmis. Šiuo metu 31 Europos 
valstybė ir pati EB kaip organizacija yra tik- 
rosios EUREKA narės, dar trijose valstybė- 
se įsteigti informacijos skyriai. Aukščiausia- 
sis EUREKA valdymo organas - Ministrų 
konferencija. Ji tvirtina projektus ir sutei- 
kia jiems ženklą EUREKA, priima naujus 
narius, skelbia naujas iniciatyvas, renka pir- 
mininkaujančią valstybę. Nuolatinį koordi- 
navimo darbą atlieka ekspertų grupė, kuri 
nustato EUREKA strategiją, įgyvendina Mi- 
nistrų konferencijos sprendimus, svarsto ir 
teikia ministrams tvirtinti projektus. Būti- 
na sąlyga projektui patvirtinti yra bent dvie- 
jų valstybių dalyvavimas. Grupė paprastai 
susitinka keturis kartus per metus, jai atsto- 
vauja po vieną kiekvienos valstybės dalyvės 
atstovą. Briuselyje veikia nedidelis sekreto- 
riatas. EUREKA globojamų projektų kas- 
met daugėja (iš viso iki 2001 m. buvo pa- 
tvirtinta apie 2500 projektų, o 1999 m. 
buvo įgyvendinami 687 projektai už dau- 
giau kaip 8 mlrd. eurų, juose dalyvavo per 
3000 kompanijų ir mokslo tiriamųjų insti- 
tucijų iš visos Europos). Taip pat plečiasi 
technologinės projektų sritys (medicina ir 
biotechnologijos, komunikacijos, energeti- 
ka, gamtosauga, lazeriai, robotai, transpor- 
tas ir kt.). 

Evaldas Sinkevičius 


EUROBAROMETRAS (EUROBAROME- 
TER) - Europos Sąjungos remiama tarptau- 
tinė ilgalaikė sociologinių tyrimų programa, 
kurios paskirtis - valstybėse narėse įvertinti 
viešąją nuomonę apie ES institucijas, taip 


pat nustatyti, kokiems tikslams konkrečių 
valstybių gyventojai teikia prioritetą. Euro- 
barometro apklausos atliekamos kiekvienų 
metų pavasarį ir rudenį. Komisijos X gene- 
ralinio direktorato (informacija, ryšiai, kul- 
tūra, audiovizualinė politika) iniciatyva ap- 
klausos sistemingai rengiamos nuo 1974 m. 
Tais metais pradėta leisti reguliarias Euro- 
barometro apžvalgas apie devynių Bendri- 
jos valstybių (Airijos, Belgijos, Danijos, 
Jungtinės Karalystės, Italijos, Liuksembur- 
go, Nyderlandų, Prancūzijos ir Vokietijos 
Federacinės Respublikos) visuomenės so- 
cialines ir politines nuostatas. Nuo 1980 m. 
rudens daromos Graikijos apžvalgos, nuo 
1985 m. rudens - Ispanijos ir Portugalijos, 
nuo 1990 m. rudens - Norvegijos ir Rytų 
Vokietijos, nuo 1994 m. rudens - Austri- 
jos, Suomijos ir Švedijos, nuo 2004 m. — 
Kipro, Maltos ir dešimties Vidurio ir Ry- 
tų Europos (VRE) valstybių. Tradicinės 
apklausų temos - pasitenkinimo gyvenimu 
ir gyvenimo lygio vertinimas, Europos in- 
tegracijos rėmimas. Nuo 1977 m. pavasa- 
rio tiriamos nuomonės apie Europos Par- 
lamentą ir jo vaidmenį. Temų sąrašas nuo- 
lat plėtėsi, į kiekvieną tyrimą įtraukiami vis 
nauji klausimai. 

Nuo 1990 iki 1998 m. Komisija vykdė 
Eurobarometro Vidurio ir Rytų Europos 
valstybių programą. Kartą per metus dvide- 
šimtyje regiono valstybių buvo apklausiama 
apie 1000 vyresnių kaip 15 metų responden- 
tų. Vidurio ir Rytų Europos valstybių ap- 
žvalgos apibendrino gyventojų nuomonę 
apie ES institucijas, stojimo į ES ekonomi- 
nius ir socialinius padarinius, ES kaip sau- 
gumo garantą, problemas, kliudančias sto- 
ti į ES. 2001 m. šią programą pakeitė Euro- 
barometro valstybių kandidačių programa. 

Rimantas Grikienis 

EuROKORPUSAS (EuRocCoORPS) - kelių 
Europos Sąjungos valstybių bendras karinis 
junginys. Bendro junginio idėją 1991 m. iš- 
kėlė Prancūzijos prezidentas Francois Mit- 
terrand'as laiške Vokietijos kancleriui Hel- 
mutui Kohliui. 1992 m. sausio mėn. Bono- 
je įvykusiame Prancūzijos ir Vokietijos gy- 
nybos ir saugumo tarybos susitikime abie- 
jų šalių gynybos ministrams buvo suteikti 
įgaliojimai nustatyti naujo junginio paskir- 
tį ir struktūrą. 1992 m. gegužės 22 d. tradi- 
ciniame Prancūzijos ir Vokietijos gynybos 
ministrų susitikime La Rošelyje (Prancūzi- 
ja) pasirašyta sutartis dėl bendro junginio 
sukūrimo ir jo vadovybės struktūros. Jun- 
ginys pavadintas Eurokorpusu. Jo branduo- 
lį sudarė bendra Prancūzijos ir Vokietijos 
brigada ir po vieną diviziją iš abiejų šalių, 
taip pat pagalbiniai daliniai. 1993 m. birže- 
lio 25 d. prie Eurokorpuso prisijungė Bel- 
gija, 1994 m. liepos 1 d. - Ispanija, 1996 m. 
gegužės 7 d. - Liuksemburgas. Belgija ir Is- 
panija Eurokorpusui skyrė po vieną divizi- 
ją, o Liuksemburgas — mažesnį pagalbinį 
dalinį. Iš viso Eurokorpusą sudaro 50 tūkst. 
karių. Aukščiausioji junginio vadovybė: Eu- 
rokorpuso vadas-štabas-štabo vadas. Vado- 
vaujantys karininkai keičiasi rotacijos tvar- 
ka. Nuo pat įkūrimo pradžios Eurokorpu- 
sas vertintas kaip būsimų ES ir Vakarų Eu- 
ropos Sąjungos (VES) karinių pajėgų užuo- 
mazga ir konkretus žingsnis įgyvendinant 
vieną iš bendros užsienio ir saugumo poli- 
tikos grandžių — bendrą gynybos politiką. 
1992 m. birželio mėn. VES priėmė Peters- 
bergo (Bonos priemiestis) deklaraciją, pa- 
gal kurią numatyta, kad ES ir VES, suside- 
rindamos su NATO, vykdys karines krizių 
slopinimo bei taikos palaikymo misijas. Įgy- 
vendinant šį planą buvo suformuluota dau- 
gianacionalinių specialiosios paskirties pa- 


jėgų (angl. Combined Joint Task Force) kon- 
cepcija, pagal kurią Eurokorpusas, vado- 
vaujamas VES, turi įgyvendinti Petersber- 
go deklaracijoje numatytus tikslus. 1993 m. 
sausio mėn. buvo pasirašyta sutartis dėl Eu- 
rokorpuso sąveikos su NATO ir jo panau- 
dojimo NATO reikmėms, tačiau jis išlieka 
priskirtas VES. Tuo pačiu metu ES dėjo vis 
daugiau pastangų, kad būtų nustatytas Eu- 
ropos saugumo ir gynybos identitetas (api- 
brėžti specifiniai Europos saugumo porei- 
kiai NATO aljanse). Europos Vadovų Ta- 
ryba 1999 m. birželio mėn. Kelne ir gruo- 
džio mėn. Helsinkyje nusprendė VES in- 
korporuoti į ES ir sukurti ES greitojo re- 
agavimo pajėgas. Įgyvendinant šį planą 
Eurokorpusas buvo priskirtas ES dispozi- 
cijai, 0 2001 m. birželio mėn. pradėta jį re- 
organizuoti - jis taps ES greitojo reagavi- 
mo korpusu. 

Nuo 1998 m. nedideli Eurokorpuso 
daliniai rotacijos tvarka dalyvauja NATO 
taikos misijoje Bosnijoje ir Hercegovino- 
je, nuo 2000 m. — Jugoslavijos Kosovo 
provincijoje, kur Eurokorpuso karinin- 
kams buvo perduotas vadovavimas NATO 
misijai vietoje. 

Taip pat žr. BENDRA UŽSIENIO IR 
SAUGUMO POLITIKA, EUROPOS GYNYBOS 
BENDRIJA, PETERSBERGO UŽDUOTYS, 
VAKARŲ EUROPOS SĄJUNGA. 

Evaldas Sinkevičius 


EUROPA A LA CARTE - neigiamą atspal- 
vį turinti dalyvavimo Europos Sąjungoje 
koncepcija, kurios esmė ta, kad valstybė na- 
rė gali dalyvauti tik tam tikrose ES veiklos 
srityse Ir tuomet ji įsipareigoja perimti tik 
dalį Bendrijos teisyno. Šis terminas siejasi 
su kitomis panašią Europos integracijos 
idėją apibūdinančiomis sąvokomis, tokio- 

mis kaip „kintamos geometrijos“ ar „Sskir- 
tingų greičių“ Europa. Pirmasis jį pavarto- 
jo Ralfas Dahrendorfas 1979 m. kalbėda- 
mas apie galimybę taikyti tik dalį teisyno. 

A la carte prancūziškai reiškia pasirin- 
kimą iš meniu. Taigi ši sąvoka nusako ga- 
limybę „pasiimti“ tiek Europos, kiek rei- 
kia, ir atsisakyti dalyvauti tose integracijos 
srityse, kurios kokios nors valstybės narės 
netenkina. Tokią integracijos ir dalyvavimo 
ES koncepciją dažniausiai taiko Jungtinė 
Karalystė ir kitos valstybės narės, kurios 
neretai stengiasi išsiderėti įvairių išimčių. 
Pretekstą tam teikia Jungtinės Karalystės 
atsisakymas dalyvauti vykdant socialinę po- 
litiką, Danijos išsiderėtos išimtys vykdant 
Mastrichto sutartį. Šios valstybės išimtis iš- 
siderėjo ir dėl Amsterdamo sutarties, kuri 
pasirašyta 1997 m. Airijai, Danijai ir Jung- 
tinei Karalystei nebus taikomos šios sutar- 
ties, į kurią integruotas ilgą laiką šalia 
Bendrijos egzistavęs Šengeno sutarties tei- 
synas, nuostatos dėl laisvo asmenų judėji- 
mo, prieglobsčio ir imigracijos. 

Toks kai kurių valstybių narių elgesys, 
paremtas Europos 4 /a carte, daug ką ver- 
čia abejoti ES konstitucinės tvarkos vie- 
nodumu. Pasak vienodumo šalininkų, dėl 
to kyla pavojus visam ES funkcionavimui, 
nes yra pažeidžiamos esminės Bendrijų 
steigimo sutarčių nuostatos dėl vienodų 
valstybių narių teisių ir pareigų. Vertinda- 
ma šį pavojų ES ne kartą pabrėžė, kad į 
ES priimant naujas nares iš Vidurio ir Ry- 
tų Europos derėtis dėl kokių nors išimčių 
bus neįmanoma. Dėl to aiškiau apibrėž- 
dama narystės ES sąlygas 1993 m. Kopen- 
hagos Europos Vadovų Taryba suformula- 
vo ir tokį naujų narių priėmimo kriterijų, 
kad šalys kandidatės turės perimti visą 
Bendrijos teisyną. 


Kartu pažymėtina, kad pozityvi Euro- 
pos d Ja carte forma yra įteisinta Amster- 
damo sutarties nuostatose dėl glaudesnio 
bendradarbiavimo. Tai reiškia, kad pasirin- 
kimas Bendrijos teisyno atžvilgiu nebeįma- 
nomas, tačiau valstybių narių grupė, ne- 
laukdama visų kitų, gali ne siaurinti teisy- 
ną, bet plėsti. 

Taip pat žr. BRANDUOLYS, GLAUDES- 
NIS BENDRADARBIAVIMAS, „„KINTAMOS 
GEOMETRIJOS“ EUROPA, „SKIRTINGŲ 
GREIČIŲ“ EUROPA. 

Klaudijus Maniokas 


EuRoPoLAs (EuRoPOL) — Europos 
policijos biuras, Europos Sąjungos valsty- 
bių policijų bendradarbiavimo įstaiga. Su- 
sitarimą įkurti Europolą ES valstybės na- 
rės pasirašė 1995 m. liepos 26 d. Kanuo- 
se. Susitarimui įsigaliojus agentūra oficia- 
liai pradėjo veiklą 1998 m. spalio 1 d., jos 
būstinė yra Hagoje. 

ES sutartyje buvo numatyta įkurti Eu- 
ropolą kaip bendradarbiavimo teisingumo 
ir vidaus reikalų srityse priemonę, pade- 
dančią valstybėms narėms rinkti, analizuoti 
informaciją ir ja keistis, stiprinti naciona- 
linių policijos pajėgų sąveiką ir daryti jas 
veiksmingesnes. Europolo susitarime nuro- 
doma, kad bendradarbiavimas apima ko- 
vą su narkotikų kontrabanda, nelegalia 
imigracija ir kitais rimtais tarptautiniais 
nusikaltimais, jų prevencines priemones, 0 
prireikus — ir muitinių sritį. Per dvejus me- 
tus nuo susitarimo įsigaliojimo Europolo 
kompetencija buvo išplėsta įtraukiant ir 
kovą su terorizmu. 

Europolas turėjo tapti atsvara tam, kad 
įsigaliojus Šengeno sutarčiai padaugėjo ga- 
limybių nusikaltėliams kirsti sienas. Tačiau 
susitarimo ratifikavimas užsitęsė, nes šalims 

nesisekė susitarti dėl Teisingumo Teismo ju- 
risdikcijos Europolo operacijoms. Jungtinė 
Karalystė kategoriškai nesutiko, kad Teisin- 
gumo Teismas spręstų ginčytinus Europo- 
lo veiklos klausimus, Teismo galimybę in- 
terpretuoti nacionalinę baudžiamąją teisę 
vertino kaip grėsmę nacionaliniam suvere- 
numui. Tuo tarpu kitos ES valstybės neno- 
rėjo ratifikuoti susitarimo, kol agentūra ne- 
taps atsakinga nepriklausomam teismui. 
Problema buvo išspręsta 1996 m. birželio 
mėn. Florencijos Europos Vadovų Tarybos 
susitikime, prie susitarimo pridėjus specia- 
lų protokolą, nurodantį, kad į Teisingumo 
"Teismą gali kreiptis to pageidaujančių vals- 
tybių teismai. Taigi protokolas Jungtinei 
Karalystei iš esmės suteikė išimtį. 

Pagal Europolo susitarimą kiekviena 
valstybė narė įkuria nacionalinį padalinį, 
kuris paskiria atstovą ryšiams prie Euro- 
polo. Vieną pagrindinių Europolo priemo- 
nių — kompiuterių bazę sudaro trys kom- 
ponentai: 1) informacinė sistema (pradėjo 
veiklą 2002 m.), kuriai duomenis tiesiogiai 
teikia valstybės narės ir Europolas; 2) dar- 
bo bylos, skirtos strateginei nusikaltimų ty- 
rimo analizei; 3) indeksų sistema. Atlie- 
kant bendrą ir strateginę analizę dalyvauja 
visos valstybės narės, tačiau specifiniais at- 
vejais — tik tiesiogiai suinteresuotos vals- 
tybės. Susitarime numatytos specialios 
duomenų apsaugos priemonės, nustatyta 
duomenų naudojimo ir perdavimo trečia- 
jai šaliai tvarka. Svarbiausius sprendimus 
dėl Europolo veiklos dviejų trečdalių bal- 
sų dauguma priima administracinė taryba, 
kuriai priklauso po vieną kiekvienos ES 
valstybės atstovą. Už Europolui pavestų 
uždavinių vykdymą atsako direktorius, kurį 
ketveriems metams vieningai skiria ES Ta- 
ryba. Nuo 1994 m. Hagoje jau veikė Eu- 


ropolo užuomazga — Narkotikų padalinys, 
atsakingas už keitimąsi informacija (ir jos 
analizę) apie narkotikų, radioaktyviųjų ir 
branduolinių medžiagų kontrabandą, nele- 
galios imigracijos tinklus, automobilių kon- 
trabandą ir pinigų plovimu užsiimančias 
nusikaltėlių organizacijas. 

Amsterdamo sutartimi per penkerius 
metus nuo jos įsigaliojimo (1999 m.) Eu- 
ropolo įgaliojimai buvo išplėsti. Dabar Eu- 
ropolas gali sudaryti bendras valstybių na- 
rių pareigūnų grupes organizuotiems nu- 
sikaltimams tirti (dalyvaujant ir Europolo 
pareigūnams), koordinuoti ir remti ben- 
drus tyrimus, teikti specialią dalykinę pa- 
ramą, palengvinti valstybėms narėms iš- 
duoti nusikaltėlius kitoms valstybėms na- 
rėms. Kuriamas tarptautinio nusikalstamu- 
mo tyrimų, dokumentacijos ir statistikos 
tinklas. Vidaus saugumo užtikrinimas, kaip 
ir anksčiau, priklauso pačių valstybių na- 
rių kompetencijai. 

Taip pat žr. BENDRADARBIAVIMAS 
TEISINGUMO IR VIDAUS REIKALŲ SRITY- 
SE, ŠENGENO SUTARTIS, "TEISINGUMO 
TEISMAS. 

Rimantas Grikienis 


EUROPOS ANGLIŲ IR PLIENO BENDRI- 
JA (angl. European Coal and Steel Commu- 
nity, pranc. Communautė europėenne du 
charbon et de Vacier, vok. Europūische Ge- 
meinschaft fūr Kohle und Stahl) - pirmoji iš 
Europos Bendrijų, kurios pradėta Europos 
integracija ilgainiui peraugo į Europos Są- 
jungą. Ją įkurti paskatino būtinybė pokario 
metais Vakarų Europoje sutvirtinti susitai- 
kymo procesą ir bendrai prižiūrėti buvusių 
Antrojo pasaulinio karo priešų, pirmiausia 
Vokietijos ir Prancūzijos, karo pramonę 

(anglys ir plienas tuomet buvo pagrindi- 
nės strateginės žaliavos, 0 jų kasyba ir ga- 
myba — svarbiausios pramonės šakos). 
Kartu buvo tikimasi sukurti bendrą anglių 
ir plieno rinką ir taip paskatinti ekonomi- 
kos augimą, darbo vietų kūrimą, pakelti 
gyventojų gerovę. Konkretų planą pasiūlė 
tuometinis Prancūzijos užsienio reikalų mi- 
nistras Robert'as Schumanas. 1950 m. ge- 
gužės 9 d. jis perskaitė deklaraciją, paragi- 
nusią Prancūziją, Vokietiją ir kitas Vakarų 
Europos valstybes įsteigti viršvalstybinę 
instituciją ir pavesti jai administruoti tų 
valstybių anglių ir plieno pramonę. 

Europos anglių ir plieno bendrijos 
(EAPB) steigimo sutartį 1951 m. balandžio 
18 d. Paryžiuje (todėl ji dažnai vadinama 
Paryžiaus sutartimi) pasirašė Belgija, Ita- 
Lija, Liuksemburgas, Nyderlandai, Prancū- 
zija ir Vokietijos Federacinė Respublika. 
Sutarties galiojimo terminas - 50 metų 
nuo įsigaliojimo datos. Sutartis įsigaliojo 
1952 m. liepos 25 d., ir jos galiojimas 
baigėsi 2002 m. Sutarties pagrindu ir tapo 
Schumano planas. Jos preambulėje teigia- 
ma, kad šalys nutaria „šimtametes kovas 
pakeisti svarbiausių interesų suvienijimu“ 
ir „padėti pamatus institucijoms, kurios 
nuo šiol kreips bendrą likimą“. Sutartis nu- 
matė sukurti bendrą anglių ir plieno rinką, 
joje panaikinti muitus ir rinkliavas, turin- 
čias lygiavertį poveikį, taip pat kiekybinius 
prekybos apribojimus. 

Paryžiaus sutartis buvo pirmasis Euro- 
pos integraciją įteisinantis dokumentas. Šia 
sutartimi pirmą kartą Europos istorijoje 
suverenios valstybės įsteigė tarptautinę or- 
ganizaciją, kurios institucijoms anglių ir 
plieno pramonės administravimo srityje 
buvo suteikti viršvalstybiniai įgaliojimai. 
Anglių ir plieno rinkos administravimas 


perduotas naujo tipo iš jokiai vyriausybei 
nepavaldžių tarptautinių tarnautojų suda- 
rytai institucijai — Vyriausiajai valdybai 
(angl. High Authorithy, pranc. Haute auto- 
ritė, vok. Hohe Behėrde). Sutartimi taip pat 
buvo įsteigtos dar trys pagrindinės EAPB 
institucijos: Taryba tapo svarbiausia valsty- 
bių narių vyriausybių atstovybe, parlamen- 
tinė Asamblėja (vėliau virtusi Europos 
Parlamentu) — konsultacine institucija, 0 
Teisingumo teismas - sutarčių aiškinimo ir 
ginčų sprendimo institucija. EAPB buvei- 
ne tapo Liuksemburgas. 

EAPB pradėjus veikti pavyko palygin- 
ti greitai gerokai padidinti anglių gavybą ir 
plieno gamybą. Tačiau paaiškėjo, kad ne- 
įmanoma bendros rinkos sukurti tik viena- 
me ekonomikos sektoriuje, atskyrus jį nuo 
kitų pramonės šakų, dėl to buvo nutarta 
plėsti integraciją ir kurti platesnę bendrą 
rinką. 1957 m. buvo įsteigtos dar dvi ben- 
drijos - Europos ekonominė bendrija ir 
Europos atominės energijos bendrija. Joms 
buvo pritaikyta jau EAPB aprobuota ins- 
titucinė struktūra. Kiekvienai Bendrijai iš 
nepriklausomų tarptautinių tarnautojų bu- 
vo sudaryta po atskirą Komisiją (t. y. 
EAPB Vyriausiosios valdybos atitikmuo) ir 
Ministrų tarybą. Tuo tarpu EAPB Asam- 
blėjos ir Teisingumo teismo kompetencija 
buvo išplėsta ir pritaikyta abiem naujoms 
Bendrijoms. Vėliau buvo nutarta galutinai 
sujungti visų trijų Bendrijų institucines 
struktūras. Tačiau nors kiekvienos Bendri- 
jos reikalus tvarkė bendros institucijos, 
kiekviena jų išlaikė juridinio asmens sta- 
tusą ir tam tikrą autonomiją, todėl svar- 
biausi dokumentai (pvz., tarptautinės su- 
tartys) pasirašomi ne vienos Europos Ben- 
drijos, bet kurios nors atskiros Bendrijos 
arba visų trijų Bendrijų vardu. Tačiau iš es- 

mės sujungus institucijas EAPB tapo inte- 
gralia Europos Bendrijų dalimi, o jos veik- 
los savarankiškumas reiškiasi tik nedideliu 
specifiniu anglių ir plieno sektoriaus re- 
guliavimu bei lėšų kaupimu siekiant su- 
švelninti neigiamus padarinius tuose re- 
gionuose, kur šio sektoriaus reikšmė su- 
menko. Daugelį šių reikalų tvarko dar 
steigimo sutartimi įsteigtas Europos an- 
glių ir plieno komitetas. Artėjant prie pa- 
baigos EAPB steigimo sutarties galiojimo 
terminui (2002 m. liepos 23 d.) buvo pra- 
dėta diskutuoti dėl šios Bendrijos likimo ir 
nuspręsta sutarties nebepratęsti. Viename 
iš 2001 m. pasirašytos Nicos sutarties pro- 
tokolų numatyta, kad pasibaigus EAPB 
steigimo sutarties galiojimo terminui visas 
EAPB turtas ir finansiniai įsipareigojimai 
bus perduoti Europos Bendrijai, o vietoje 
EAPB bus įsteigtas anglių ir plieno sekto- 
rių tyrimų fondas. 

Taip pat žr. EUROPOS BENDRIJA, Eu- 
ROPOS BENDRIJOS. 

Rytis Martikonis ir Evaldas Sinkevičius 


EuROPOS ATEITIES KONVENTAS (angl. 
Convention on the Future of Europe, pranc. 
Convention sur Vavenir de VEurope, vok. 
Konvent zur Zukunft der Europūischen 
Union) žr. KONVENTAS. 


EuROPOS ATOMINĖS ENERGIJOS BEN- 
DRIJA (angl. European Atomic Energy Com- 
munity, pranc. Communautė Europėenne de 
VEnergie Atomigue, vok. Europūische Atom- 
gemeinschaft) žr. EURATOMAS. 


EuRoPos BENDRIJA (angl. European 
Community, pranc. Communautė europėen- 
ne, vok. Europūische Gemeinschaft) — vie- 
na iš trijų Europos Bendrijų. Įsteigta 


1957 m. kovo 25 d. Steigimo sutartį Romo- 
je pasirašė Belgija, Italija, Liuksemburgas, 
Nyderlandai, Prancūzija ir Vokietijos Fede- 
racinė Respublika. Tą pačią dieną buvo 
pasirašyta ir Euratomo (t. y. Europos ato- 
minės energijos bendrijos) steigimo sutar- 
tis, todėl kartu šios dvi sutartys kartais va- 
dinamos Romos sutartimis. Abi sutartys 
įsigaliojo 1958 m. sausio 1 d. 

Europos Bendrija buvo įsteigta kaip 
Europos ekonominė bendrija (EEB). Pa- 
vadinimas „Europos ekonominė bendrija“ 
buvo vartojamas iki 1993 m. lapkričio 1 d., 
kai įsigaliojusia Europos Sąjungos sutarti- 
mi jis buvo pakeistas pavadinimu „Euro- 
pos Bendrija“. Šis pakeitimas iš esmės tik 
įteisino jau seniai įsigalėjusią praktiką 
EEB vadinti tiesiog Europos Bendrija, nes 
nuo 1967 m., kada buvo sujungtos trijų 
Bendrijų institucijos, pavadinimas „Euro- 
pos Bendrija“ neretai buvo vartojamas 
ir visoms trims Europos Bendrijoms įvar- 
dyti. Tačiau griežtai juridine prasme iki 
2002 m. egzistavo trys Europos Bendrijos, 
ir tik vienos iš jų (t. y. buvusios Europos 
ekonominės bendrijos) oficialus pavadini- 
mas buvo „Europos Bendrija“. 

Iš esmės EEB buvo įsteigta įgyvendi- 
nant Nyderlandų užsienio reikalų minist- 
ro Johano Willemo Beyeno pasiūlytą pla- 
ną. 1951 m. pasirašius Europos anglių ir 
plieno bendrijos (EAPB), o 1952 m. - Eu- 
ropos gynybos bendrijos (EGB) steigimo 
sutartis, buvo rengiamas planas šias dvi 
Bendrijas sujungti į vieną Europos politi- 
nę bendriją. Tuomet ir buvo iškelta idėja 
išplėsti šios Bendrijos kompetenciją ir į 
ekonominę sritį, įsteigti muitų sąjungą ir 
bendrąją rinką. Tačiau, nors 1954 m. Pran- 
cūzijos parlamentas atsisakė ratifikuoti 
EGB sutartį ir dėl to žlugo Europos poli- 

tinės bendrijos projektas, Beyeno pasiūly- 
mas nebuvo pamirštas. 1955 m. birželio 
mėn. EAPB valstybių užsienio reikalų mi- 
nistrų konferencija Mesinoje pritarė šiai 
idėjai, sudarė Belgijos užsienio reikalų mi- 
nistro Paulio Henri Spaako vadovaujamą 
komitetą, kuris turėjo išnagrinėti Jeano 
Monnet pasiūlymą steigti atominės ener- 
gijos bendriją ir Beyeno bendrosios rinkos 
idėją. Kita užsienio reikalų ministrų kon- 
ferencija, kurioje buvo supažindinta su ko- 
miteto darbo rezultatais, įvyko 1956 m. ge- 
gužės mėn. Venecijoje. Ji pritarė pasiūly- 
mams ir nutarė juos realizuoti atskirose 
organizacijose — pagal dvi atskiras sutartis 
steigiamose dviejose Bendrijose. Derybos 
baigėsi 1957 m. kovo mėn. Romos sutar- 
čių pasirašymu. 

Derybos dėl EEB steigimo nebuvo 
lengvos, ypač žlugus EGB, kai valstybės 
pradėjo įtariai Žiūrėti į viršvalstybiškumą. 
Ne visos valstybės norėjo atverti savo sie- 
nas laisvai prekybai ir konkurencijai. Pran- 
cūzija buvo labiau suinteresuota EAPB 
steigimu, dėl to kitos valstybės galėjo pri- 
versti ją pasirašyti ir EEB steigimo sutar- 
tį. Be to, dar buvo atsižvelgta į specifinius 
Prancūzijos pageidavimus įtraukti žemės 
ūkio politiką ir užjūrio šalis bei teritorijas. 
Kitos valstybės su tuo sutiko, nes visos ti- 
kėjosi iš žemės ūkio politikos naudos ir, 
aišku, norėjo bendros rinkos (ypač Bene- 
liukso šalys ir Vokietija), kuri šiuo atveju 
apimtų ir Prancūzijos užjūrio teritorijas. 
Žinoma, būtų buvę labai gerai, jei į EEB 
būtų įsijungusi ir Jungtinė Karalystė, bet 
jos dalyvavimas nebuvo būtinas, nes stei- 
giamų Bendrijų pagrindas — tai Prancūzi- 
jos ir Vokietijos susitaikymas ir sąjunga. 

EEB steigimo sutartis nebuvo tokia 
ambicinga kaip EAPB steigimo sutartis; 


jos preambulėje tik kukliai buvo pažymė- 
ta, kad Bendrija „padės kurti vis glaudes- 
nės Europos tautų sąjungos pagrindus“. 
Sutartyje išdėstyti pagrindiniai bendrosios 
rinkos principai: keturios laisvės, muitų są- 
junga, bendrasis išorinis muitų tarifas ir 
įvairios bendros politikos, kurią vykdys 
EEB, sritys. Institucinė struktūra buvo per- 
imta iš EAPB susilpninus Komisijos ir su- 
stiprinus Tarybos įgaliojimus. Kadangi 
EAPB jau buvo įsikūrusi Liuksemburge, 
kuris nebenorėjo dar didesnio užsieniečių 
antplūdžio, naujas Bendrijas buvo nutarta 
įkurdinti Briuselyje, tiktai Asamblėjos ple- 
narinės sesijos vyko Strasbūre. 

Pirmoji EEB Komisija, kuriai vadova- 
vo Walteris Hallsteinas, ėmėsi įgyvendinti 
Romos sutartį. Jos kompetencijai priklau- 
sė išoriniai ekonominiai ryšiai, ekonomi- 
kos ir finansų reikalai, vidaus rinka, kon- 
kurencija, socialiniai klausimai, Žemės 
ūkis, transportas ir santykiai su užjūrio te- 
ritorijomis. Kai kuriose iš šių sričių Ro- 
mos sutartis numatė specifinių priemonių 
įgyvendinimo terminus, o kai kuriose bu- 
vo suformuluoti tiktai bendri principai ir 
orientyrai, kuriais remiantis reikėjo ieško- 
ti konkrečių įgyvendinimo būdų. Pats pa- 
prasčiausias ir tuomet aktualiausias užda- 
vinys buvo įsteigti muitų sąjungą. Nors tai 
buvo planuota įgyvendinti per 12 metų, 
valstybėms pasisekė susitarti ir šį planą 
įvykdyti dvejais metais anksčiau. EEB 
steigimo sutartis įsigaliojo 1958 m. sausio 
1 d., o muitų sąjunga buvo įgyvendinta 
1968 m. liepos 1 d. 

Muitų tarifus tarp valstybių narių buvo 
lengva identifikuoti ir eliminuoti, tuo tar- 
pu Romos sutarties iškeltų tikslų konkuren- 
cijos, socialinėje, transporto, regioninių 
skirtumų srityse siekti buvo daug sunkiau, 

nes reikėjo juos sukonkretinti ir išreikšti pa- 
kankamai aiškiomis priemonėmis. Ir, savai- 
me aišku, toms konkrečioms priemonėms 
turėjo pritarti visos valstybės. Tai sekėsi la- 
bai sunkiai, nes valstybės į jas žiūrėjo gana 
abejingai arba net atvirai joms oponavo. 
Labiausiai pasisekė išplėtoti bendrą žemės 
ūkio politiką (BŽŪP). Jos tikslas buvo 
kiekvieną atskirą nacionalinę žemės ūkio 
politiką ir kiekvienos valstybės muitų, kvo- 
tų, minimalių supirkimo kainų sistemas pa- 
keisti bendra visos Bendrijos mastu veikian- 
čia sistema. Įsteigus EEB kelerius metus vy- 
ko intensyvios diskusijos, kaip tai įgyvendin- 
ti praktiškai. Dėl nesutarimų net kilo, ko 
gero, pati didžiausia krizė visoje ligšiolinė- 
je Bendrijos istorijoje. Komisija, nors ir Ži- 
nojo griežtą Prancūzijos prezidento Char- 
les'io de Gaulle'io nusistatymą, vis dėlto ry- 
žosi pasiūlyti, kad ji drauge su Europos Par- 
lamentu (EP) savo nuožiūra spręstų BŽŪP 
finansavimo klausimus. De Gaulle'is pasi- 
priešino tokioms viršvalstybiškumo tenden- 
cijoms ir 1965 m. liepos mėn. atšaukė Pran- 
cūzijos nuolatinį atstovą iš Briuselio. „Iuš- 
čios kėdės“ krizė truko iki 1966 m. sausio 
mėn., kai buvo pasiektas vadinamasis Liuk- 
semburgo kompromisas. Tai buvo neforma- 
lus susitarimas EEB steigimo sutarties nuo- 
statų dėl sprendimų priėmimo balsų dau- 
guma netaikyti, jeigu kuri nors valstybė pa- 
reiškia, kad tai iš esmės pažeis jos nacio- 
nalinius interesus. Pasiekusi kompromisą 
Prancūzija grąžino savo atstovus į Bendri- 
ją, tačiau šios krizės padariniai buvo lem- 
tingi Komisijos iniciatyvumui ir Tarybos su- 
gebėjimui greitai priimti sprendimus. EB 
institucijos negalėjo atsigauti iki pat XX a. 
devintojo dešimtmečio pradžios. 

Jau septintajame dešimtmetyje iškilo 
Bendrijos plėtros klausimas, kai Jungtinė 


Karalystė pakeitė savo neigiamą nuostatą 
Bendrijos atžvilgiu ir pareiškė pageidau- 
janti tapti jos nare. Drauge kreipėsi ir eko- 
nomiškai su ja susijusios Airija, Danija ir 
Norvegija. Derybos prasidėjo 1961 m., ta- 
čiau 1963 m. buvo staiga nutrauktos. Pran- 
cūzijos prezidentas de Gaulle'is spaudos 
konferencijoje Paryžiuje pareiškė, kad 
Jungtinė Karalystė dar nėra pasirengusi 
tapti Bendrijos nare. De Gaulle'is prieš- 
taravo strateginei Jungtinės Karalystės 
priklausomybei nuo JAV, kas, jo manymu, 
galėjo trukdyti politinei Bendrijos plėto- 
tei. Dėl tos pačios priežasties de Gaulle'is 
vetavo ir antrąją 1967 m. Jungtinės Kara- 
lystės narystės paraišką. Tiktai kai 1969 m. 
de Gaulle'is atsistatydino iš prezidento pa- 
reigų jo įpėdinis Georges'as Pompidou 
nebeprieštaravo, ir stojimo derybos buvo 
atnaujintos. 

Naujojo Prancūzijos prezidento inicia- 
tyva 1969 m. gruodžio 1-2 d. Hagoje įvy- 
ko EB valstybių lyderių susitikimas, kuris, 
atrodė, suteikė naują impulsą tolesnei 
Bendrijos raidai. Pompidou neprieštaravo 
būsimajai Bendrijos plėtrai, bet kartu kė- 
lė sąlygą, kad plėtra vyktų atsižvelgiant ir 
į integracijos baigimą bei gilinimą. Integ- 
racijos baigimas tuo metu konkrečiai reiš- 
kė galutinį susitarimą dėl BŽŪP finansa- 
vimo tvarkos, o gilinimas - EB kompeten- 
cijos didinimą. Dėl to Hagoje buvo nu- 
spręsta parengti net du naujus integracijos 
gilinimo projektus. Pirmasis buvo ekono- 
minės ir pinigų sąjungos sukūrimo planas, 
o antrasis numatė pradėti koordinuoti EB 
valstybių užsienio politiką. Kai beveik po 
trejų metų, pasibaigus deryboms dėl Jung- 
tinės Karalystės ir kitų valstybių stojimo į 
ES sąlygų, 1972 m. spalio 19-20 d. Pary- 
žiuje EB valstybių lyderiai vėl susirinko į 

susitikimą. Jie ne tik pritarė parengtiems 
integracijos gilinimo projektams, bet ir pir- 
mą kartą iškilmingai paskelbė, kad dar iki 
dešimtmečio pabaigos sieks EEB transfor- 
muoti į politinę ES. Tačiau šiems planams 
nebuvo lemta išsipildyti. 

XX a. aštuntojo dešimtmečio pradžio- 
je sulėtėjo septintajam dešimtmečiui buvęs 
būdingas spartus ekonomikos augimas, 
pradėjo didėti infliacija, nedarbas. Padėtį 
sunkino ir kone chaosą Europos ekonomi- 
koje sukėlė 1973 m. įvykęs naftos kainų 
šuolis. Naftos kainos patrigubėjo dėl to, 
kad 1973 m. spalio mėn. prasidėjus karui 
tarp arabų valstybių ir Izraelio daugelis 
naftą eksportuojančių arabų šalių paskel- 
bė nutraukiančios naftos tiekimą Vakarų 
Europai. Ir EB valstybių vyriausybės, užuot 
bendrai ieškojusios būdų išspręsti proble- 
mą, ėmėsi individualių veiksmų. Sumenkė- 
jus EB valstybių solidarumui ir stiprėjant 
biurokratinės inercijos tendencijoms, Eu- 
ropos institucijoms Briuselyje vis akivaiz- 
desnė darėsi Bendrijos raidos stagnacija. 
Ekonominės ir pinigų sąjungos, taip pat ir 
ES sukūrimo planai buvo atidėti neapi- 
brėžtam laikui. 

Vis dėlto, nors ir būta akivaizdžių stag- 
nacijos požymių, Bendrija nesunyko. Ir to- 
liau buvo bandoma imtis naujų, nors ir ne 
tokių globalių, iniciatyvų. Naujojo Prancū- 
zijos prezidento Valėri Giscard'o d'Es- 
taing'o iniciatyva 1974 m. buvo priimtas 
sprendimas reguliariai, po tris kartus per 
metus, rengti EB valstybių lyderių susiti- 
kimus, kuriuose būtų svarstomi Bendrijos 
raidos reikalai. Kaip parodė laikas, tokia 
autoritetinga institucija buvo labai pravar- 
ti, nes atvėrė kelią tiesioginiam politinių ly- 
derių bendravimui ir susitarimams. 

Padėtis pagerėjo ir dėl sėkmingos 1977— 
1981 m. Komisijai vadovavusio Roy'aus 


Jenkinso veiklos. Per ketverius jo kadenci- 
jos metus EB sėkmingai baigė derybas dėl 
Graikijos stojimo į EB ir pradėjo derybas 
dėl Ispanijos ir Portugalijos narystės. Tačiau 
didžiausias tuometinis laimėjimas buvo 
Jenkinso iniciatyva 1979 m. kovo mėn. pra- 
dėjusi veikti Europos pinigų sistema (EPS), 
kuri susiejo EB valstybių valiutas ir apribojo 
jų vertės tarpusavio svyravimus. Nors iš 
pradžių šią iniciatyvą EB valstybių lyderiai 
vertino gana santūriai, Komisijos pirminin- 
kui pavyko Prancūzijos ir Vokietijos vado- 
vus įtikinti, kad ši sistema padės sukurti 
Bendrijoje santykinę pinigų stabilumo zo- 
ną, sumažinti infliaciją ir sudaryti prielaidas 
atsigauti ekonomiškai. 

Tačiau nors EPS projektas buvo vykęs, 
Bendrijos stagnacijos proceso vis dar nepa- 
vyko galutinai sustabdyti. Iš esmės ir pati 
EPS buvo ne Bendrijos sistemos dalis tik- 
rąja to žodžio prasme, bet viso labo greta 
jos atsiradęs tarpvyriausybinis susitarimas. 
"Tuo tarpu pačios Bendrijos raidą gerokai 
komplikavo užsitęsęs nesutarimas dėl Jung- 
tinės Karalystės įnašo į EB biudžetą dydžio. 
Jungtinė Karalystė EB nare tapo 1973 m. 
sausio 1 d., bet tuo metu kitos EB narės jau 
buvo sutarusios dėl tokio bendro biudžeto 
formavimo principo, kuris Jungtinei Kara- 
lystei buvo nepalankus, nes jai pagal nusta- 
tytas taisykles reikėdavo įnešti į EB biudže- 
tą daugiau pinigų negu jų grįždavo atgal per 
įvairias Bendrijos politikos sritis, visų pir- 
ma per bendrą žemės ūkio politiką, nes 
Jungtinėje Karalystėje fermerių buvo paly- 
ginti nedaug. Derybose dėl Jungtinės Ka- 
ralystės narystės buvo sutarta sukurti nau- 
jas, jai palankesnes EB bendro biudžeto pa- 
naudojimo sritis ir pažadėta, kad jei atsiras- 
tų problemų, šis klausimas būtų sprendžia- 
mas iš naujo. Tačiau jis kasmet vis iškilda- 

vo, ir jo sprendimas būdavo vėl atidedamas. 
Jungtinei Karalystei tekdavo kasmet iš nau- 
jo išsiderėti, kad jos „permokėti“ pinigai 
būtų grąžinti. 1979 m. į valdžią atėjusi Mar- 
garet Thatcher vadovaujama Jungtinės Ka- 
ralystės vyriausybė užsibrėžė šį klausimą iš- 
spręsti iš esmės ir keldavo jį kone kiekvie- 
name Europos valstybių lyderių susitikime. 
Ir tik 1984 m., parėmus Prancūzijos prezi- 
dentui Francois Mitterrand'ui, ši problema 
galiausiai buvo išspręsta — buvo suderintas 
Jungtinės Karalystės „permokėtų“ pinigų 
grąžinimo mechanizmas. Tai buvo labai 
reikšmingas įvykis, nes galų gale EB vals- 
tybių vadovai atsikratė įsisenėjusios proble- 
mos ir pagaliau galėjo daugiau dėmesio 
skirti Bendrijos tolesnės plėtros reikalams. 

Kitas svarbus Bendrijos raidos impul- 
sas - 1979 m. įvykę pirmieji tiesioginiai EP 
rinkimai. Naujasis EP pasirodė esąs daug 
aktyvesnis ir reikšmingesnis negu ligtolinė 
iš nacionalinių parlamentų deleguojamų 
atstovų sudaryta Bendrijos Asamblėja. 
Naujasis EP iš karto savo iniciatyva ėmėsi 
rengti EB reformos projektą ir 1984 m., ti- 
kėdamasis suteikti naują impulsą Bendri- 
jos plėtrai, plenariniame posėdyje balsų 
dauguma patvirtino ES sutarties projektą. 
Taigi Europos Vadovų Tarybos atsiradimas 
neišvengiamai turėjo sustiprinti Bendrijos 
tarpvyriausybiškumą ir valstybių vyriausy- 
bių pozicijas sprendžiant Bendrijos reika- 
lus, o tiesioginiai EP rinkimai galėjo būti 
vertinami kaip savotiška tolesnė Bendrijos 
viršvalstybiškumo plėtotė. Tiesiogiai renka- 
mas EP kol kas nėra įgijęs daugiau forma- 
lių teisinių įgaliojimų, jis tebėra vien kon- 
sultacinė institucija, tačiau tai, kad jis ren- 
kamas tiesiogiai, gerokai sustiprino jo po- 
litinį autoritetą, ir jo nuomonės visiškai ne- 
paisyti pasidarė nebeįmanoma. 


Vis dėlto, nepaisant visų iniciatyvų ir 
pertvarkymų, galutinis Bendrijos atsigavi- 
mas po stagnacijos ir naujojo, iki šiol be- 
sitęsiančio, dinamizmo pradžia yra sietina 
su bendrosios rinkos programos parengi- 
mu ir sėkmingu įgyvendinimu. Bendrosios 
rinkos programos atsiradimą iš dalies lė- 
mė XX a. aštuntojo dešimtmečio pabaigo- 
je ėmęs vis labiau ryškėti ekonominis ir 
technologinis Vakarų Europos atsilikimas 
nuo Japonijos ir JAV, simboliškai pavadin- 
tas „euroskleroze“. Todėl Komisija su EB 
valstybių vadovų pritarimu ėmėsi iniciaty- 
vos užmegzti ryšius su Europos valstybių 
pramonininkais ir remti mokslinių tyrimų 
ir technologinės plėtros projektus, kuriuo- 
se dalyvaudavo iš karto kelių EB valstybių 
mokslo tiriamieji centrai ir pramonės įmo- 
nės. Taip Europos integracijos kontekste 
pradėjo veikti net kelios svarbios Bendri- 
jos finansuojamos technologinės plėtros 
programos, kurios tapo svarbia, o kartais 
ir lemiama pažangos prielaida Japoniją ir 
JAV besivejančioms europiečių įmonėms. 

Kita vertus, Bendrijos skiriamą finansi- 
nę paramą mokslinių tyrimų ir technologi- 
nės plėtros reikalams turėjo papildyti ben- 
drosios rinkos programa, kurią parengti ir 
įgyvendinti iniciatyvos ėmėsi nuo 1985 m. 
Jacgues'o Delors'o vadovaujama Europos 
Komisija. Atsakingas už vidaus rinkos plėt- 
rą Komisijos pirmininko pavaduotojas Ar- 
thuras Cockfieldas 1985 m. parengė išsamų 
dokumentą (Baltąją knygą dėl bendrosios 
rinkos sukūrimo), kuriame buvo išdėstyta, 
kas yra būtina padaryti, kad Bendrijoje pre- 
kės, paslaugos, žmonės ir kapitalas galėtų 
iš tiesų laisvai ir nekliudomai judėti. Iš es- 
mės tikslas sukurti bendrąją rinką nebuvo 
visiškai naujas ir netikėtas. Ir pati EEB bu- 
vo įsteigta siekiant sujungti visų jos valsty- 

bių rinkas į bendrą rinką. Dėl to net pati 
Bendrija kasdienėje kalboje buvo vadina- 
ma tiesiog bendrąja rinka. Tačiau pagrin- 
dinė Cockfieldo idėja buvo ta, kad EB 
valstybės taip ir neįgyvendino šio tikslo iki 
galo. Nors nuo 1968 m. veikė muitų sąjun- 
ga, EB valstybių tarpusavio prekyboje bu- 
vo panaikinti muitai bei kvotos ir nustaty- 
tas bendrasis išorinis muitų tarifas ne EB 
valstybių prekėms, vis dėlto, pasak balto- 
sios knygos autoriaus, laisvai tarpusavio 
prekybai ir kitoms laisvėms dar buvo likę 
daug visokių kliūčių. Prekybą varžančius 
muitų tarifus yra lengva identifikuoti ir pa- 
šalinti, o vadinamąsias netarifines kliūtis 
aptikti ir šalinti yra daug sunkiau. Coc- 
kfieldo dokumente visos šios netarifinės 
kliūtys suskirstytos į tris grupes: fizines 
(pvz., pasienio kontrolė vykstant ar vežant 
prekes į kitą EB valstybę), technines (pvz., 
skirtingi produktų techniniai ir saugos 
standartai) ir fiskalines (pvz., skirtingos 
mokesčių sistemos ir t. t.) 

Taigi Cockfieldo parengta baltoji kny- 
ga — tai iš esmės programa, kurią įgyven- 
dinus šios netarifinės kliūtys būtų pašalin- 
tos ir taip galiausiai būtų baigta kurti ben- 
droji rinka, t. y. pagaliau būtų pasiektas 
tikslas, vardan kurio įsteigta ir pati Ben- 
drija. Baltojoje knygoje buvo numatyta, 
kad pagrindinė netarifinių kliūčių šalinimo 
priemonė turėtų būti atitinkami visoje 
Bendrijoje galiojantys teisės aktai. Be pa- 
čių reikalingiausių teisės aktų, baltojoje 
knygoje buvo nustatytas ir preliminarus jų 
priėmimo bei įgyvendinimo tvarkaraštis. 
Kadangi reikėjo įgyvendinti beveik tris 
šimtus teisinių priemonių, baigti visą pro- 
gramą buvo planuota iki 1992 m. pabaigos. 
Dėl to vėliau ši programa buvo pavadinta 
programa „Europa 1992“. 


1985 m. Milano Europos Vadovų Tary- 
ba pritarė šiai Komisijos iniciatyvai, taip 
pat, atsižvelgdama į 1984 m. EP patvirtin- 
tą ES sutarties projektą ir į grandiozinį 
bendrosios rinkos sukūrimo projektą, nu- 
tarė surengti tarpvyriausybines derybas, 
kuriose būtų išnagrinėtos naujas realijas ir 
valstybių narių interesus atitinkančios Eu- 
ropos Bendrijų steigimo sutarčių pataisos. 
Tarpvyriausybinė konferencija parengė 
naują EB valstybių sutartį, pavadintą Su- 
vestiniu Europos aktu. Šis pavadinimas bu- 
vo pasirinktas dėl to, kad į bendrą sutartį 
buvo įtraukti ne tik Europos Bendrijų stei- 
gimo sutarčių pakeitimai, bet ir į Bendri- 
jų kompetenciją nepatenkantis EB valsty- 
bių susitarimas koordinuoti savo užsienio 
politiką. Suvestinis Europos aktas buvo pa- 
sirašytas 1986 m. vasario mėn. ir įsigaliojo 
nuo 1987 m. liepos 1 d. Jame buvo įrašytas 
EB valstybių įsipareigojimas iki 1992 m. 
gruodžio 31 d. įgyvendinti bendrosios rin- 
kos programą. Be to, Bendrijos kompeten- 
cijai priskirtos naujos veiklos sritys (regio- 
ninė, aplinkosaugos, mokslo ir tyrimų po- 
litika). Suvestiniame Europos akte taip pat 
buvo numatyta, kad priimant sprendimus 
dėl bendrosios rinkos programos įgyvendi- 
nimo Taryba galės naudotis kvalifikuotos 
daugumos balsavimu. 

1988-1992 m. EB istorijoje visų pirma 
buvo intensyvių pastangų įgyvendinti užsi- 
brėžtus tikslus laikotarpis. Tačiau kartu, 
daugiausia Komisijos pirmininko Delors'o, 
kuris sugebėjo rasti bendrą kalbą su Pran- 
cūzijos prezidentu Mitterrand'u ir Vokie- 
tijos kancleriu Helmutu Kohliu, pastango- 
mis buvo keliamos naujos integracijos ini- 
ciatyvos. Dar tik pradėjus vykdyti progra- 
mą „Europa 1992“ Komisija nusprendė at- 
gaivinti septintojo dešimtmečio pabaigoje 

iškeltą ekonominės ir pinigų sąjungos su- 
kūrimo idėją. 1989 m. Delors'as Madrido 
Europos Vadovų Tarybai pateikė naują 
planą, kaip trimis etapais vykdant EB vals- 
tybių ekonominės politikos konvergenciją 
ir įsteigus Europos centrinį banką būtų ga- 
lima EB valstybėse įvesti bendrus pinigus. 
Delors'o idėja buvo ta, kad bendroji rin- 
ka iš esmės nebus baigta kurti netgi paša- 
linus vadinamąsias netarifines kliūtis, nes 
laisvam prekių, paslaugų, žmonių ir kapi- 
talo judėjimui kliudys valstybių narių eko- 
nominės politikos skirtumai ir skirtingi pi- 
nigai. Bendroje rinkoje ir pinigai turi būti 
bendri. Europos Vadovų Taryba pritarė 
Delors'o planui ir nutarė pradėti jį įgyven- 
dinti nuo 1990 m. sausio 1 d. Taip pat bu- 
vo sutarta vėl sušaukti tarpvyriausybinę 
konferenciją, kuri parengtų atitinkamus 
Europos Bendrijų steigimo sutarčių pakei- 
timus ir papildymus. 

Tačiau šiuos planus iš esmės pakorega- 
vo daug kam Vakaruose buvę netikėti Vi- 
durio ir Rytų Europos įvykiai. 1989 m. bai- 
gėsi šaltasis karas, o Vidurio ir Rytų Eu- 
ropos valstybėse buvo atkurta demokratinė 
santvarka, griuvo Berlyno siena ir atsivėrė 
greito Vokietijos susivienijimo perspekty- 
va. Pastaroji aplinkybė tapo ypač svarbiu 
politiniu veiksniu, paskatinusiu esmines 
EB raidos permainas. Vokietijos susivieni- 
jimas reiškė ne tik vokiečių tautos apsi- 
sprendimo teisės įgyvendinimą, bet ir tai, 
kad Vokietija tampa pačia didžiausia (ne- 
skaitant Rusijos) Europos valstybe. Kitos 
EB valstybės, visų pirma Prancūzija, išreiš- 
kė susirūpinimą dėl galimų nepageidauti- 
nų nusistovėjusios galios pusiausvyros po- 
kyčių padarinių. Tuo tarpu Vokietija, atsto- 
vaujama jos kanclerio Kolio, siekė užsitik- 
rinti kitų EB valstybių paramą Vokietijos 


susivienijimui. Galiausiai Prancūzijos ir ki- 
tų valstybių pritarimas buvo gautas, bet su 
sąlyga, kad Vokietijos susivienijimas vyks 
platesniame Europos integracijos ir vieni- 
jimosi kontekste. Todėl pinigų sąjungos 
projektas įgijo ne tik ekonominę prasmę, 
bet ir aiškią politinę potekstę. 

Be to, Vokietijos kancleris Kohlis ir 
Prancūzijos prezidentas Mitterrand'as 
ėmėsi dar vienos reikšmingos iniciatyvos: 
buvo prisimintas ir kitas aštuntojo dešimt- 
mečio pradžioje pareikštas EB valstybių 
ketinimas — ateityje sukurti politinę ES. 
Prancūzijos ir Vokietijos lyderiai nuspren- 
dė, kad dėl Vokietijos susivienijimo per- 
spektyvos taip smarkiai pasikeitus EB ge- 
opolitinei situacijai reikia ne tik kurti eko- 
nominę ir pinigų sąjungą, bet ir įtvirtinti 
politinę EB valstybių sąjungą. Todėl jie, be 
jau numatytos tarpvyriausybinės konferen- 
cijos dėl pinigų sąjungos kūrimo, pasiūlė 
kitoms EB valstybėms tuo pačiu metu su- 
rengti dar vieną tarpvyriausybinę konferen- 
ciją, kurioje būtų išnagrinėtos galimybės 
sudaryti politinę sąjungą ir parengta atitin- 
kama ES sutartis. Kitos EB valstybės šiam 
pasiūlymui pritarė, ir 1990 m. gruodžio 
mėn. prasidėjo dvi tarpvyriausybinės kon- 
ferencijos, kurių darbo rezultatas ir buvo 
ES sutartis. Galutinai derybos baigėsi 
1991 m. gruodžio mėn. Mastrichte, o ga- 
lutinai suredaguotas tekstas buvo pasirašy- 
tas tame pačiame Mastrichte 1992 m. va- 
sario mėn. Buvo numatyta sutartį ratifi- 
kuoti iki 1993 m. sausio 1 d., tačiau pro- 
cesui užsitęsus ji įsigaliojo tiktai 1993 m. 
lapkričio 1 d. 

ES sutarties įsigaliojimas nereiškė, kad 
nuo to laiko nebeegzistuoja EB. Netgi 
priešingai —- ES sutartis Europos Bendrijų 
steigimo sutartis taip papildė ir pataisė, 

kad buvo dar labiau išplėsta Bendrijų kom- 
petencija ir jos parengtos įgyvendinti eko- 
nominę ir pinigų sąjungą. Kita vertus, įsi- 
galiojus Mastrichto sutarčiai EB tapo su- 
dedamąja platesnio ES valstybių bendra- 
darbiavimo dalimi, ji veikia platesniame 
EB valstybių politinės sąjungos kontekste. 
ES vaizdžiai dažnai yra lyginama su stati- 
niu, turinčiu tris vadinamuosius ramsčius: 
1) Europos Bendrijas; 2) bendrą užsienio 
ir saugumo politiką; 3) bendradarbiavimą 
teisingumo ir vidaus reikalų srityse. Tai iš 
esmės yra hibridinis darinys, nes EB kom- 
petencijai priklausantys reikalai tvarkomi 
viršvalstybinio reguliavimo priemonėmis, 
tuo tarpu bendra užsienio ir saugumo po- 
litika ir bendradarbiavimas teisingumo ir 
vidaus reikalų srityse yra įprastinis tarptau- 
tinėmis sutartimis paremtas tarpvyriausybi- 
nis bendradarbiavimas. Vienintelis išskirti- 
nis dalykas yra tas, kad į šį tarpvyriausybi- 
nį bendradarbiavimą gali įsitraukti tiktai 
tos valstybės, kurios kartu yra ir Europos 
Bendrijų narės. Deja, nors ir esama esmi- 
nių skirtumų tarp ES taikomų valstybių 
bendradarbiavimo formų, beveik iš karto, 
kai tik Mastrichto sutartis įsigaliojo, termi- 
nas „Europos Sąjunga“ iš kasdienės kalbos 
išstūmė terminą „Europos Bendrija“ ir ta- 
po jo sinonimu arba pakaitalu. 

Taip pat žr. EURATOMAS, EUROPOS 
ANGLIŲ IR PLIENO BENDRIJA, EUROPOS 
BENDRIJOS, EUROPOS SĄJUNGA, MAsT- 
RICHTO SUTARTIS, ROMOS SUTARTIS, 
"TARPVYRIAUSYBINĖ KONFERENCIJA. 

Gediminas Vitkus 


EuRoPos BENDRIJOS (angl. European 
Communities, pranc. Communautės eu- 
ropėennes, vok. Europūische Gemeinschaf- 
ten) - terminas, vartojamas kalbant apie vi- 


sas tris Europos Bendrijas kartu: Europos 
anglių ir plieno bendriją, Europos ekono- 
minę bendriją ir Europos atominės ener- 
gijos bendriją (Euratomą). Pastarosios dvi 
Bendrijos pagal jų steigimo sutartis perė- 
mė dalį pirmosios Bendrijos valdymo ins- 
titucijų (bendrą parlamentinę Asamblėją ir 
Teisingumo teismą), tačiau kiekviena iš trijų 
Bendrijų turėjo atskiras (nors ir identiškas) 
vykdomosios grandies institucijas - Tarybą 
ir Komisiją. 1965 m. buvo pasirašyta vadi- 
namoji institucijų sujungimo sutartis (įsiga- 
liojo 1967 m. liepos 1 d.), pagal kurią buvo 
įsteigtos bendros visoms trims Bendrijoms 
institucijos: Komisija, Taryba, Asamblėja 
(vėliau tapusi Europos Parlamentu) ir Tei- 
singumo "Teismas. Nuo tada daugiskaitinė 
forma „Bendrijos“ vartojama kaip oficialus 
terminas, taikomas visoms trims Bendri- 
joms drauge. Europos teisės požiūriu kiek- 
viena Bendrija yra juridinis asmuo, o Ben- 
drijos dalyvės yra valstybės narės. Todėl 
svarbios sutartys (dėl naujų narių priėmi- 
mo ar prekybos) yra sudaromos visų trijų 
Bendrijų vardu, o jas pasirašo visos Bendri- 
joms priklausančios valstybės. 1992 m. pa- 
sirašyta Europos Sąjungos sutartis (Mast- 
richto sutartis, įsigaliojo 1993 m. lapkričio 
1 d.) terminą „Europos ekonominė bendri- 
ja“ oficialiai pakeitė terminu „Europos 
Bendrija“, kuris jau ir anksčiau buvo pla- 
čiai vartojamas. Kadangi Europos Bendri- 
ja yra svarbiausia ir pagrindinė iš trijų Ben- 
drijų (kitos dvi Bendrijos iš tiesų yra integ- 
ruotos į Europos Bendriją), vienaskaitos 
forma vartojamas terminas „Bendrija“ pla- 
čiai prigijo ir kalbant apie visas tris Bendri- 
jas kartu. Teisės aktuose vartojami tikslūs 
oficialūs terminai. 

Taip pat žr. EURATOMAS, EUROPOS 
ANGLIŲ IR PLIENO BENDRIJA, EUROPOS 

BENDRIJA, EUROPOS EKONOMINĖ BEN- 

DRIJA, EUROPOS SĄJUNGA, STEIGIMO 

SUTARTYS, SUJUNGIMO SUTARTIS. 
Evaldas Sinkevičius 


EuRoPos BENDRIJŲ KomMISIJA (angl. 
Commission of the European Communities, 
pranc. Commission des Communautės eu- 
ropėennes, vok. Kommission der Europūis- 
chen Gemeinschaften) žr. KOMISIJA. 


EuRoPos BENDRIJŲ TEISĖ (angl. Eu- 
ropean Communities Law, pranc. Droit des 
Communautės europėennes, vok. Europūis- 
ches Gemeinschaftsrecht) žr. BENDRIJOS 
TEISĖ. 


EuRoPos BENDRIJŲ TEISINGUMO 
TEISMAS (angl. European Court of Justice, 
pranc. Cour de Justice des Communautės 
europėennes, vok. Europūischer Gerichtshof) 
žr. TEISINGUMO TEISMAS. 


EuROPOS CENTRINIS BANKAS (angl. 
European Central Bank, pranc. Bangue 
centrale europėenne, vok. Europūische Zen- 
tralbank) — institucija, atsakinga už Euro- 
pos Sąjungos bendros pinigų politikos vyk- 
dymą. Pradėjo veikti 1998 m. liepos 1 d., 
pereinant į trečiąjį ekonominės ir pinigų 
sąjungos (EPS) etapą (įvedant bendrus pi- 
nigus). Europos centrinis bankas (ECB) 
pakeitė savo pirmtaką Europos pinigų ins- 
titutą, antrajame EPS etape koordinavusį 
valstybių narių centrinių bankų pinigų po- 
litiką. ECB veikia visiškai nepriklausomai 
nuo vyriausybių ar kitų centrinių instituci- 
jų. Banko kapitalą (5 mlrd. eurų) formuoja 
nacionaliniai centriniai bankai proporcin- 
gai valstybių gyventojų skaičiui ir ekono- 


miniam potencialui. ECB buveinė yra 
Frankfurtas prie Maino. 

ECB pagrindinis tikslas - palaikyti kai- 
nų stabilumą. Trečiajame EPS etape ECB 
kontroliuoja eurų apyvartą ir turi išimtinę 
teisę leisti spausdinti banknotus. Dalyvau- 
jančių trečiajame EPS kūrimo etape ES 
valstybių centriniai bankai kartu su ECB 
sudaro Europos centrinių bankų sistemą 
(ECBS), kurios uždavinys — tvarkyti pini- 
gų cirkuliaciją, atlikti užsienio valiutos kei- 
timo operacijas, saugoti ir tvarkyti valsty- 
bių narių oficialias užsienio valiutos atsar- 
gas ir rūpintis, kad sklandžiai veiktų mo- 
kėjimų sistemos. Valstybių narių centriniai 
bankai vadovaujasi ECBS sprendimais ir 
reglamentais. ECB privalo kasmet Euro- 
pos Vadovų Tarybai, Tarybai, Europos Par- 
lamentui ir Komisijai pateikti savo veiklos 
ir pinigų politikos ataskaitą. ECB taip pat 
gali pareikšti nuomonę dėl visų ES ar na- 
cionalinės teisės aktų, susijusių su jo kom- 
petencija. 

ECB ir ECBS statutas, kurį parengė 
nacionalinių centrinių bankų valdytojai, yra 
specialus Europos Sąjungos (Mastrichto) 
sutarties protokolas. Jo nuostatos garan- 
tuoja, kad ECB galės vykdyti savo pagrin- 
dinius uždavinius, ir užtikrina jo nepriklau- 
somybę. Nei ECB, nei valstybių narių cen- 
triniai bankai bei jų tarnautojai neturi vyk- 
dyti jokių Sąjungos institucijų ar padalinių 
ir valstybių vyriausybių nurodymų. ECB 
pagrindiniai organai yra Valdančioji tary- 
ba ir Vykdomoji valdyba. Taryba nustato 
pinigų politiką ir priima svarbiausius 
sprendimus, reikalingus jai įgyvendinti. TA- 
rybai priklauso nacionalinių centrinių ban- 
kų valdytojai ir Valdybos nariai. Jos posė- 
džiuose be teisės balsuoti gali dalyvauti 


112 Europos diena 


Ekofino pirmininkas ir Komisijos nariai. 
Sprendimai paprastai priimami balsų dau- 
guma, išskyrus atvejus, kai balsuojama dėl 
valiutos rezervų, kapitalo ir banko pelno 
paskirstymo, — tuomet kiekvienos valstybės 
balso „svoris“ yra proporcingas jos įnašui 
į banko įstatinį kapitalą. Valdybą sudaro 
ECB pirmininkas, pirmininko pavaduoto- 
jas ir dar keturi nariai, kuriuos ES valsty- 
bių vyriausybės drauge skiria iš finansinių 
sluoksnių autoritetingų asmenų. Valdybos 
nariai eina pareigas aštuonerius metus ir 
negali būti keičiami. Pirmuoju ECB pirmi- 
ninku 1998 m. buvo paskirtas Nyderlandų 
pilietis Wimas Duisenbergas. Nuo 2003 m. 
ECB vadovauja prancūzas Jeanas Clau- 
de'as Trichet. 
Taip pat žr. EKOFINAS, EKONOMINĖ 
IR PINIGŲ SĄJUNGA, EURAS. 
Rimantas Grikienis 


EuRoPOS DIENA žr. DIENA. 


EuROPOS DUOMENŲ IR INFORMACIJOS 
BAZĖS žr. DUOMENŲ IR INFOMACIJOS 
BAZĖS. 


EUROPOS EKONOMINĖ BENDRIJA (angl. 
European Economic Community, pranc. 
Communautė ėconomigue europėenne, 
vok. Europūische Wirtschaftsgemeinschaft) — 
oficialus Europos Bendrijos pavadinimas, 
vartotas nuo 1958 m. sausio 1 d. iki 
1993 m. lapkričio 1 d. Plačiau žr. EURO- 
POoS BENDRIJA. 


EUROPOS EKONOMINĖ ERDVĖ (angl. 
European Economic Area, pranc. Espace 
ėconomigue europėen, vok. Europūischer 
Wirtschaftsraum) - laisvosios prekybos zo- 
na Europoje, apimanti 18 valstybių ir apie 


380 mln. žmonių. Europos ekonominė erd- 
vė (EEE), sukurta Europos Bendrijos ir 
EFTA (angl. European Free Trade Associa- 
tion — Europos laisvosios prekybos asocia- 
cija) susitarimu, išplėtė EB vidaus rinką į 
EFTA šalis (išskyrus Šveicariją), kurios su- 
sitarimui priklausančiose srityse suderino 
savo įstatymus su EB teise. EEE susitari- 
mas buvo pasirašytas 1992 m. gegužės 2 d. 
Oporto mieste (Portugalija), įsigaliojo 
1994 m. sausio 1 d. Lichtenšteinas (dėl 
muitų sąjungos su Šveicarija) EEE nariu 
tapo vėliau, 1995 m. gegužės 1 d. 

Glaudūs abiejų grupuočių ryšiai užsi- 
mezgė 1972 m., kai EB ir EFTA šalys pa- 
sirašė susitarimus dėl laisvos prekybos pra- 
monės produkcija. Europos Bendrijoje ku- 
riant vidaus rinką atsirado poreikis iš nau- 
jo apibrėžti tarpusavio santykius atsižvel- 
giant ir į kitus ekonominių ryšių aspektus. 
1984 m. pasirašius Liuksemburgo deklara- 
ciją prasidėjo intensyvesnio bendradarbia- 
vimo etapas, kuris baigėsi EEE susitarimo 
pasirašymu. 

EEE susitarimas numatė laisvą preky- 
bą pramonės prekėmis, laisvą kapitalo ju- 
dėjimą, laisvą asmenų judėjimą pagal ben- 
dras taisykles, įvesti ES taisykles paslaugų 
prekybos srityje. Buvo nustatytos bendros 
valstybės paramos pramonei ir viešojo pir- 
kimo taisyklės, bendri gaminių standartai 
ir dokumentacija, tvirtinimo ir inspekcijos 
procedūros, įtvirtinta teisė laisvai steigti 
įmones, visoje EEE teritorijoje suderinta 
įmonių teisė. EFTA šalys įgijo galimybę da- 
lyvauti EB aplinkosaugos, smulkaus ir vi- 
dutinio verslo, švietimo, mokslinių tyrimų, 
vartotojų reikalų ir socialinėse programo- 
se. Susitarimas garantavo abipusį diplomų 
ir profesinės kvalifikacijos pripažinimą. 
EEE šalių piliečiai įgijo teisę visoje EEE 


Europos gynybos bendrija 113 


teritorijoje dirbti, apsigyventi su šeima ir 
naudotis socialinėmis garantijomis. Nors 
susitarimas ir neapima bendros žemės 
ūkio politikos ir bendros žvejybos politi- 
kos, jis prekybai šiuose sektoriuose paga- 
minta produkcija suteikė didesnes galimy- 
bes nei įprasta laisvosios prekybos sutar- 
tims. Daugeliui žuvininkystės, žemės ūkio 
ir kitų maisto produktų kategorijų muito 
mokesčiai buvo panaikinti arba gerokai su- 
mažinti. 

Pagal sukurtą bendrą sprendimų pri- 
ėmimo sistemą EEE reguliuojantys teisės 
aktai priimami bendru EFTA ir EB susi- 
tarimu. EFTA ir EB bendradarbiavimui 
įgyvendinti buvo įkurtos bendros EEE ins- 
titucijos. EEE Taryba renkasi ministrų ly- 
giu ir nustato politines bendradarbiavimo 
gaires. Ją sudaro po vieną atstovą iš kiek- 
vienos valstybės bei Europos Komisijos. 
Visi su EEE susiję sprendimai Taryboje 
priimami visais balsais. Naujas EEE tai- 
sykles pagal savo kompetenciją priima ir 
ginčytinus klausimus sprendžia Jungtinis 
komitetas, kurį sudaro EB, EFTA ir Ko- 
misijos vyresnieji pareigūnai. Jungtinis 
parlamentinis komitetas — patariamasis 
organas, sudarytas iš Europos Parlamen- 
to ir nacionalinių EFTA šalių parlamentų 
atstovų. Konsultacinį komitetą sudaro Eu- 
ropos Sąjungos Ekonomikos ir socialinių 
reikalų komiteto bei EFTA Konsultacinio 
komiteto nariai. 

Siekiant užtikrinti, kad EFTA šalys 
vykdytų EEE susitarimo įsipareigojimus, 
ir apsaugoti jų interesus, EFTA buvo įkurti 
specialūs Nuolatinis komitetas, Priežiūros 
komitetas (Briuselyje) ir atskiras EFTA 
teismas. 

Taip pat žr. BENDROJI RINKA, EFTA. 


Rimantas Grikienis 


EUROPOS EKONOMINĖ KOMISIJA (angl. 
European Economic Commission, pranc. 
Commission ėconomigue europėenne, vok. 
Europūische Wirtschaftskommission) — vie- 
na iš regioninių Jungtinių Tautų komisijų, 
įsteigta 1947 m., būstinė Ženevoje (Švei- 
carija). Tiesiogiai ši komisija su Europos 
Sąjunga nėra susijusi, tačiau jos bendradar- 
biauja Jungtinėms Tautoms sprendžiant vi- 
sai Europai bendras problemas (pvz., ap- 
linkosaugos). Iki šaltojo karo pabaigos bu- 
vo vienas iš nedaugelio forumų, kur galė- 
jo reguliariai susitikti EB ir buvusių komu- 
nistinių Vidurio ir Rytų Europos valstybių 
atstovai, 

Evaldas Sinkevičius 


EuROPOS GYNYBOS BENDRIJA (angl. 
European Defence Community, pranc. 
Communautė europėenne de dėfense, vok. 
Europūische Verteidigungsgemeinschaft) — 
antroji po Europos anglių ir plieno bendri- 
jos planuota įsteigti Europos bendrija. Bu- 
vo norima įkurti organizaciją, kuriai esant 
būtų leidžiama Vokietijos Federacinei Res- 
publikai ginkluotis ir įsijungti į bendrą Va- 
karų valstybių gynybinę NATO sistemą. 
1951-1953 m. Korėjos karas išryškino šios 
problemos aktualumą ir būtinybę Vakarų 
Europos valstybių saugumo stiprinimui 
naudoti Vokietijos potencialą. Tačiau ne- 
kontroliuojamas Vokietijos ginklavimasis 
buvo visiškai nepriimtinas Prancūzijai, to- 
dėl tuometinis Prancūzijos ministras pirmi- 
ninkas Renė Plevenas ir pasiūlė Europos 
anglių ir plieno bendrijos pavyzdžiu įsteigti 
Europos gynybos bendriją, kurios viršvals- 
tybinei kontrolei būtų perduotos Bendrijos 
valstybių ginkluotosios pajėgos. 

1952 m. gegužės 27 d. Paryžiuje šešios 
valstybės (Belgija, Italija, Liuksemburgas, 

Nyderlandai, Prancūzija ir Vokietijos Fe- 
deracinė Respublika) pasirašė Europos 
gynybos bendrijos steigimo sutartį, tačiau 
1954 m. rugpjūčio mėn. Prancūzijos parla- 
mentas atsisakė ją ratifikuoti. Vis dėlto vė- 
liau Vokietijai buvo leista atkurti ginkluo- 
tąsias pajėgas, bet tai buvo padaryta kito- 
kiame kontekste, t. y. padedant NATO ir 
kontroliuojant Vakarų Europos Sąjungai. 
Tuo tarpu tuometinio radikalaus Europos 
gynybos bendrijos projekto žlugimas paro- 
dė, kad yra integracijos proceso plėtros ri- 
bos, paskatino atsisakyti kitų politinės in- 
tegracijos projektų (t. y. Europos politinės 
bendrijos) įgyvendinimo ir tolesnį integra- 
cijos formų paieškų procesą pakreipė į 
ekonomikos sritį. 

Taip pat žr. EUROPOS ANGLIŲ IR 
PLIENO BENDRIJA, EUROPOS POLITINĖ 
BENDRIJA, VAKARŲ EUROPOS SĄJUNGA. 

Evaldas Sinkevičius 


EUROPOS HIMNAS žr. HIMNAS. 


EUROPOS ĮMONĖS STATUTAS (angl Eu- 
ropean Company Statute, pranc. Statut de 
compagnie europėenne, vok. Satzung eu- 
ropūischer Gesellschaft) - pasiūlymų, ku- 
riais siekiama Europos Sąjungoje skatinti 
transnacionalinį verslą, sąvadas. Šio statu- 
to tikslas — sukurti Europos įmonę, kuri 
galėtų visoje ES plėtoti veiklą, reguliuoja- 
mą tiesiogiai visose valstybėse narėse tai- 
komos Europos teisės. Taip buvo norima 
sukurti lankstesnes sąlygas transnacionali- 
nėms įmonėms ir susivienijimams veikti ir 
didinti jų mobilumą ES teritorijoje. Euro- 
pos įmonės statuto ištakos siejamos su 
1975 m. Komisijos bandymu paskatinti 
transnacionalinių korporacijų veiklą EB te- 
ritorijoje. Tačiau dėl bandymo kartu su- 


teikti platesnes teises įmonių darbinin- 
kams, Vokietijos pavyzdžiu leidžiant jiems 
aktyviau dalyvauti Europos įmonės spren- 
dimų priėmimo procese, Komisijos inicia- 
tyvai pasipriešino kai kurios valstybės na- 
rės ir darbdavių organizacijos. 

Europos įmonės statuto idėja buvo at- 
gaivinta 1989 m., kai Komisija pasiūlė 
Bendrijos įmonėms savanoriškai laikytis 
statuto nuostatų, dėl to leidžiant joms pa- 
sinaudoti tam tikromis mokesčių lengvato- 
mis. Komisija taip pat pasiūlė priimti Eu- 
ropos darbo tarybų direktyvą dėl tiesiogi- 
nio darbuotojų įtraukimo į Europos įmo- 
nės sprendimų priėmimo procesą. Šiam 
pasiūlymui pasipriešino Jungtinė Karalys- 
tė, ir jis buvo priimtas tik 1994 m. remian- 
tis Socialinės politikos protokolu, prie ku- 
rio Jungtinė Karalystė nebuvo prisijungu- 
si. Ši savo poziciją pakeitė 1997 m. sufor- 
mavus leiboristų vyriausybę. 

Nors Europos įmonės statutas susilau- 
kė įvairių sričių atstovų — pramonininkų, 
profesinių sąjungų narių, politikų ir akade- 
mikų — pritarimo ir pirmojoje Konkuren- 
cingumo patarėjų grupės ataskaitoje buvo 
apibūdintas kaip vienas iš Europos įmonių 
konkurencingumo skatinimo veiksnių, jis 
ilgą laiką nebuvo įgyvendintas. Tačiau jo 
priėmimas pastaraisiais metais tapo vienu 
iš dešimties Komisijos prioritetinių darbų, 
būtinų tolesnei finansinei bendrosios rin- 
kos integracijai. Po ilgų derybų 2000 m. 
gruodžio mėn. Taryba pasiekė susitarimą 
dėl reglamento, įtvirtinančio Europos įmo- 
nės statutą, ir su juo susijusios direktyvos 
dėl darbuotojų įtraukimo į Europos įmo- 
nių veiklą. Jei Europos Parlamentas pritars“ 
šiems teisės aktams, jie įsigaliotų po trejų 
metų (maždaug 2004 m.), ir praėjus tris- 
dešimčiai metų nuo šios idėjos iškėlimo 

Europos įmonė, veikianti visoje ES vieno- 
dų taisyklių pagrindu, taps realybe. Tiki- 
masi, kad taip bus sumažintos įmonių ad- 
ministracinės išlaidos ir sukurtos sąlygos 
efektyviau panaudoti išteklius. Vis dėlto 
kartu priimama direktyva dėl darbuotojų 
įtraukimo gali turėti gana prieštaringą po- 
veikį įmonių lankstumui ir konkurencingu- 
mui, kadangi privalomos įmonės vadovų 
konsultacijos su įmonės darbuotojais ap- 
sunkins sprendimų priėmimą ir reagavimą 
į rinkos pokyčius. 

Ramūnas Vilpišauskas 


EuROPOS INVESTICIJŲ BANKAS (angl. 
European Investment Bank, pranc. Bangue 
europėenne d'investissement, vok. Europūis- 
che Investitionsbank) — autonomiška Euro- 
pos Sąjungos finansinė institucija, finan- 
suojanti daugiausia ilgalaikius kapitalo in- 
vestavimo projektus siekiant užtikrinti su- 
balansuotą ES ekonomikos plėtrą, sanglau- 
dą ir integraciją. Įkurti Europos investici- 
jų banką (EIB) numatyta Europos ekono- 
minės bendrijos steigimo (Romos) sutar- 
tyje. Savo veiklą bankas pradėjo 1958 m. 
Pagal jo statutą įstatinį kapitalą formuoja 
visos ES valstybės. Daugėjant ES narių ati- 
tinkamai buvo didinamas akcinis kapitalas; 
2001 m. jį sudarė 100 mlrd. eurų. Bankui 
vadovauja valdytojų taryba, kurią sudaro 
po vieną kiekvienos ES valstybės atstovą 
(paprastai finansų ministrą). Ji penkeriems 
metams skiria direktorių tarybą, kurią su- 
daro banko pirmininkas, septyni pirminin- 
ko pavaduotojai ir ES valstybių atstovai; 
kiekvienai šaliai skiriamas tam tikras vie- 
tų skaičius: Jungtinei Karalystei, Italijai, 
Prancūzijai ir Vokietijai - po 3, Ispanijai — 
2, kitoms šalims — po 1. Vieną atstovą taip 
pat skiria Europos Komisija. Kasdienį val- 


dymo darbą atlieka vadybos komitetas, fi- 
nansų panaudojimą kontroliuoja audito 
komitetas. 

EIB yra pelno nesiekianti institucija. 
Banko veiklos principas — sukaupti įvairių 
investuotojų lėšas konkretiems projektams, 
prireikus teikti banko garantijas kitiems 
skolintojams. Prioritetą EIB teikia pačios 
ES projektams, tačiau finansuoja projek- 
tus ir kitose pasaulio šalyse bei regionuo- 
se. Pastaruoju metu EIB vis daugiau pa- 
skolų suteikia asocijuotosiose Vidurio ir 
Rytų Europos valstybėse, taip pat jis yra 
vienas pagrindinių finansuotojų atstatant 
karų nuniokotą Balkanų regioną. EIB nie- 
kada vienas nefinansuoja viso projekto, jis 
dažniausiai skiria pusę lėšų. Paprastai pa- 
skolos teikiamos 7—12 metų laikotarpiui, o 
dideliems infrastruktūros projektams — iki 
20 metų. Kreiptis į EIB dėl paskolų gali 
kiekviena vyriausybė, savivaldybė ar atski- 
ra bendrovė. Pagal statutą bendra išduotų 
paskolų bei garantijų suma negali viršyti 
250 proc. banko akcinio kapitalo. 2000 m. 
EIB suteikė beveik 41 mlrd. eurų pasko- 
lų, iš jų 3,2 mlrd. — šalims kandidatėms. Iki 
2000 m. EIB projektams Lietuvoje sutei- 
kė iš viso 232 mln. eurų paskolų. Centri- 
nė EIB būstinė įsikūrusi Liuksemburge. Jis 
turi 950 darbuotojų. 


Evaldas Sinkevičius 


EUROPOS JUDĖJIMAS - nevalstybi- 
nis, nepartinis susivienijimas, jungiantis 
per 30 įvairių Europos valstybių naciona- 
linių skyrių ir 19 organizacijų bei draugi- 
jų, remiančių Europos vienijimąsi. Kaip 
tarptautinė nevyriausybinė organizacija, 
Europos judėjimas buvo įkurtas 1948 m. 
spalio mėn. vykdant tų pačių metų gegu- 
žės mėn. Hagoje vykusio Europos kongre- 

so sprendimą. Judėjimas darė nemažą įta- 
ką Europos vienijimosi proceso plėtrai. Jis 
ženkliai prisidėjo prie Europos Tarybos 
įkūrimo, 1950 m. Žmogaus teisių ir pa- 
grindinių laisvių apsaugos konvencijos pa- 
skelbimo, Europos koledžo Briugėje ir 
Europos kultūros centro Ženevoje įsteigi- 
mo, taip pat Europos vėliavos kūrimo. 
Europos judėjimas suvaidino konstrukty- 
vų vaidmenį Europos Bendrijai evoliucio- 
nuojant į Europos Sąjungą. 

Pagrindiniai Europos judėjimo uždavi- 
niai — nuolat informuoti ir šviesti visuome- 
nę, telkti savo vienijamas politines bei vi- 
suomenės jėgas Europos integracijos tiks- 
lams įgyvendinti. Jo idealas - Europos fede- 
racija, turinti savo konstituciją, savo Euro- 
pos parlamento kontroliuojamą vyriausybę. 

1997 m. pasirašius Amsterdamo sutar- 
tį (įsigaliojo 1999 m.) Europos judėjimas 
siekia, kad sukūrus ekonominę ir pinigų 
sąjungą būtų sukurta Užimtumo sąjunga, 
kad būtų visiškai įvykdyti Europos Komi- 
sijos dokumente „Darbotvarkė 2000“ iškel- 
ti uždaviniai, ypač susiję su greita ES plėt- 
ra ir esminėmis institucijų reformomis. Be 
to, reikalaujama taip pertvarkyti ES, kad 
ji taptų artimesnė piliečiams. 1995 m. Eu- 
ropos judėjimo iniciatyva buvo įkurtas 
Nuolatinis pilietinės visuomenės forumas, 
kuris, dalyvaujant apie 100 nevyriausybinių 
organizacijų, rengia Europos piliečių char- 
tiją. Europos judėjimas taip pat siekia, kad 
būtų priimta ES konstitucija, kuri iš nau- 
j0 apibrėžtų Sąjungos ir piliečių santykius. 

Taip pat žr. EUROPOS KONGRESAS, 
PANEUROPA. 


Rimantas Grikienis 


EUROPOS KAIMYNYSTĖS POLITIKA 
(angl. Europe's neighbourhood policy, pranc. 


Politigue europėenne de voisinage, vok. Eu- 
ropūische Nachbarschaftspolitik) žr. KAIMY- 
NYSTĖS POLITIKA. 


EuRoPos KomMiIsIJA (angl. European 
Commission, pranc. Commission europėen- 
ne, vok. Europūische Kommission) žr. Ko- 
MISIJA. 


EuRoPOS KONFERENCIJA — oficialiai 
nustatytas Europos Sąjungos ir šalių kan- 
didačių į ES nares bendradarbiavimas. Šios 
politinio dialogo formą turinčios priemo- 
nės principus 1997 m. pabaigoje apibrėžė 
Liuksemburgo Europos Vadovų Taryba. 
"Tarybos išvadose nustatyta, kad tai bus 
bendras forumas, kurio dalyvės aptars ben- 
dras užsienio ir saugumo politikos, teisin- 
gumo ir vidaus reikalų, ekonomines bei ki- 
tas problemas. Buvo numatyta, kad vieną 
kartą per metus susitiks valstybių ir vyriau- 
sybių vadovai, vieną ar du kartus — užsie- 
nio reikalų ministrai; susitikimus rengs ES 
pirmininkaujanti valstybė, o Europos kon- 
ferencijos sekretoriatas bus ES Tarybos 
Generalinis sekretoriatas. 

Į Europos konferenciją, be visų ES vals- 
tybių, buvo pakviestos narystės siekiančios 
Vidurio ir Rytų Europos (VRE) valstybės, 
taip pat Kipras ir Turkija. Taigi susitikimas 
turėjo vykti pagal formulę 15 + 10 + 1 + 1. 
Tačiau viena valstybė šioje grupėje buvo 
svarbiausia, ir iš esmės būtent jai buvo ku- 
riama Europos konferencija. Ta valstybė — 
tai Turkija, reiškusi didelį nepasitenkinimą 
dėl to, kad jos narystės ES klausimas nuo 
1987 m., kai ji pateikė paraišką priimti ją į 
Europos Bendriją, sprendžiamas vangiai, 
tuo tarpu su kai kuriomis VRE valstybėmis 
jau nuspręsta pradėti derybas dėl narystės. 
Turkija netgi grasino blokuoti naujų Vidu- 

rio Europos valstybių priėmimą į NATO. 
Kitaip tariant, Europos konferencija buvo 
numatyta kaip savotiška kompensacija Tur- 
kijai už tai, kad ji nebuvo įtraukta į stoji- 
mo procesą, kurį savo sprendimu pradėjo 
Liuksemburgo Europos Vadovų Taryba. Ta- 
čiau Turkija atsisakė šios kompensacijos ir 
nesutiko dalyvauti konferencijoje, dėl to net 
nepradėjusi veiklos Europos konferencija 
beveik neteko prasmės. 

1998 m. įvyko du Europos konferen- 
cijos susitikimai, kuriuose buvo svarstomi 
organizuoto nusikalstamumo, aplinkosau- 
gos, kiti klausimai, tačiau tai buvo grei- 
čiau simboliniai susirinkimai, kurių pras- 
mė daug kam liko neaiški. Asocijuotosios 
VRE valstybės buvo pradėjusios stojimo 
procesą, kai kurios jų — ir stojimo dery- 
bas, jų kontaktai su ES buvo intensyvūs ir 
darbiniai, tad į konferenciją jos žvelgė 
abejingai. ES valstybės, Turkijai atsisakius 
dalyvauti, šiam renginiui taip pat neskyrė 
daug dėmesio. 1998 m. ES pirmininkauti 
ėmusi Austrija siūlė atsisakyti pirminio 
Europos konferencijos sumanymo ir pa- 
versti ją forumu, kuriame ES bendrautų 
su visomis Europos valstybėmis, anksčiau 
ar vėliau galinčiomis tapti kandidatėmis į 
ES nares, pavyzdžiui, su Šveicarija, Nor- 
vegija, kai kuriomis Nepriklausomų Vals- 
tybių Sandraugos valstybėmis ir t. t. Ta- 
čiau šią idėją daugelis ES valstybių verti- 
no gana santūriai, tad Vienos Europos 
Vadovų Taryba nusprendė į Europos kon- 
ferencijos veiklą papildomai įtraukti tik 
Šveicariją. 

Taip pat žr. BENDRA UŽSIENIO IR 
SAUGUMO POLITIKA, VIDURŽEMIO JŪ- 
ROS VALSTYBIŲ IR ES SANTYKIAI. 

Klaudijus Maniokas 

EuRoPOS KONGRESAS — Europos vals- 
tybių politikų, teisininkų, mokslininkų, 
ekonomistų, visuomenės atstovų suvažiavi- 
mas, vykęs 1948 m. gegužės 8-10 d. Ha- 
goje. Kongrese, kurį organizavo Tarptau- 
tinis judėjimų dėl Europos vienybės komi- 
tetas, dalyvavo apie 800 dalyvių iš 16 vals- 
tybių, jo garbės pirmininkas buvo Wins- 
tonas Churchillis. Kongresas paskelbė 
„Kreipimąsi į europiečius“, raginusį sukur- 
ti vieningą Europą, kurioje laisvai judėtų 
žmonės, idėjos ir prekės, taip pat sukurti 
institucinę struktūrą, kuri užtikrintų šių 
tikslų įgyvendinimą. Minėtos idėjos buvo 
detaliai išdėstytos kongreso svarstytame 
politiniame pranešime, dėl kurio buvo pri- 
imta daug, rezoliucijų. 

Europos kongresas atspindėjo poka- 
rio metais vyravusį Europos integracijos 
poreikį. Juo buvo siekiama paveikti Eu- 
ropos valstybių vyriausybes ir pademonst- 
ruoti visuomenės paramą integracijos, 
Europos vienybės idėjoms. Kongresas tu- 
rėjo didelį atgarsį Europos šalyse, jis 
daug prisidėjo prie Europos judėjimo 
įkūrimo. Pagrindinės jame iškeltos idėjos 
buvo įkūnytos 1949 m. įkurtos Europos 
Tarybos nuostatuose. 

Taip pat žr. CHURCHILL, EUROPOS 
JUDĖJIMAS, EuRoPos TARYBA. 


Rimantas Grikienis 


EuROPOS KOVOS SU SUKČIAVIMU BIU- 
RAS (angl. European Anti-fraud Office, 
pranc. Office europėen de lutte antifraude, 
vok. Europūisches Amt fūr Betrugsbekūmp- 
fung) žr. OLAE 


EuRoPOS LAISVOSIOS PREKYBOS ASO- 
CIACIJA žr. EFTA. 

EuRoPos PARLAMENTAS (angl. Euro- 
pean Parliament, pranc. Parlement europėen, 
vok. Europaisches Parlament) — tai tiesiogiai 
ES valstybių piliečių išrinktų 785 atstovų 
asamblėja, kurios pagrindinis tikslas — Są- 
jungoje atstovauti ES piliečių interesams. 
Europos Parlamentas (EP), skirtingai nei 
nacionaliniai parlamentai, nėra aukščiau- 
sioji įstatymų leidybos institucija ir neturi 
įstatymų iniciatyvos teisės, tačiau jis gali da- 
lyvauti teisės aktų leidybos procese ir kon- 
troliuoti kitų ES institucijų veiklą, taip už- 
tikrindamas Europos integracijos proceso 
demokratiškumą. 

Dabartinis EP išaugo iš pagal Europos 
anglių ir plieno bendrijos steigimo sutartį 


Eil. Nr. Valstybė Atstovų skaičius 
1 Airija 13 
2 Austrija 18 
3 Bulgarija 18 
4 Belgija 24 
5 Čekija 24 
6 Danija 14 
7 Estija 6 
8 Jungtinė Karalystė 78 
9 Graikija 24 

10 Ispanija 54 

11 Italija 78 

12 Kipras 6 

13 Latvija 9 

14 Lenkija 54 


Tikėtina, kad ateityje EP narių skaičius 
ir vėl keisis. Viena vertus, į ES įstojus 
naujoms valstybėms jų turėtų dar daugė- 
ti, kita vertus, mechaniškai didinant EP 
narių skaičių ši didžiulė institucija taptų 
sunkiai valdoma. Todėl ES valstybių vado- 
vai numato, kad Parlamentą po 2009 m. 


įsteigtos parlamentinės Asamblėjos. Nuo 
1958 m. pradėjus veikti dar dviem Bendri- 
joms — Euratomui ir Europos ekonominei 
bendrijai, ši Asamblėja tapo visų trijų Ben- 
drijų Asamblėja, o jos narių padaugėjo nuo 
78 iki 142. Daugėjant EB valstybių narių, 
atitinkamai daugėjo ir EP narių: 1973 m. 
buvo 198 EP nariai, nuo 1981 m. - 434 na- 
riai, nuo 1986 m. - 518 narių, nuo 1995 m. - 
626 nariai, nuo 2004 - 732 nariai ir nuo 
2007 m. - 785 nariai. 

Europos Parlamente kiekvienos ES 
valstybės piliečiams atstovauja tiek atsto- 
vų, kiek yra nurodyta Bendrijų steigimo 
sutartyse, o tas skaičius nustatytas atsižvel- 
giant į gyventojų skaičių: 


Eil. Nr. Valstybė Atstovų skaičius 
15 Lietuva 13 
16 Liuksemburgas 6 
17 Malta 5 
18 Nyderlandai 27 
19 Portugalija 24 
20 Prancūzija 78 
21 Rumunija 35 
22 Slovakija 14 
23 Slovėnija 7 
24 Suomija 14 
25 Švedija 19 
26 Vengrija 24 
27 Vokietija 99 
Iš viso: 785 


įvyksiančių rinkimų turėtų sudaryti 750 na- 
rių, tačiau nė viena valstybė negalėtų tu- 
rėti mažiau kaip 6 ar daugiau kaip 96 at- 
stovus. Diskusija dėl tokių pakeitimų nė- 
ra baigta. Ir toliau bus ieškoma tinkamos 
kompromisinės atstovavimo valstybėms 
formulės, kuri leistų šiek tiek sumažinti at- 

stovų skaičių ir kartu nesumenkinti de- 
mokratinio atstovavimo kokybės. 

Pirmaisiais Bendrijų gyvavimo metais 
Asamblėja turėjo prižiūrėti Tarybos ir Ko- 
misijos veiklą, tačiau realios jos galimybės 
buvo menkos, juolab kad tuo metu Asam- 
blėja buvo sudaryta ne iš tiesiogiai renka- 
mų, bet iš nacionalinių parlamentų dele- 
guojamų atstovų. Vis dėlto Asamblėja nuo- 
lat siekė išplėsti savo kompetenciją. 1962 m. 
ji nusprendė pasivadinti Europos Parlamen- 
tu (nors iš valstybių narių vyriausybių atsto- 
vų sudaryta Taryba kurį laiką nenorėjo pri- 
pažinti to pavadinimo). 1970 m. EP buvo 
suteikta teisė dalyvauti svarstant bendrą EB 
biudžetą, o 1975 m. - teisė atmesti biudže- 
to projektą (pradėta 1977 m. biudžetu). 
1974 m. Paryžiaus susitikime EB valstybių 
vadovai sutarė, o 1976 m. Taryba galutinai 
patvirtino principą, kad nuo 1979 m. EP 
bus renkamas per visuotinius ir tiesioginius 
EB valstybių piliečių rinkimus penkeriems 
metams. Nuo to laiko tiesioginiai EP rin- 
kimai įvyko 1979, 1984, 1989, 1994, 1999 
ir 2004 m. 

1987 m. įsigaliojęs Suvestinis Europos 
aktas EP suteikė platesnius įgaliojimus: jis 
labiau įsitraukia į teisės aktų priėmimo 
procesą, t. y. dalyvauja vadinamojoje ben- 
dradarbiavimo (su Taryba) procedūroje. 
Procedūros esmė ta, kad EP vaidmuo jau 
neapsiriboja savo nuomonės dėl siūlomo 
projekto išdėstymu Tarybai: jis gali sureng- 
ti antrąjį svarstymą ir siūlyti papildymus 
Komisijos pateiktam projektui, kurį galiau- 
siai tvirtina Taryba. 1993 m. įsigaliojusi Eu- 
ropos Sąjungos (Mastrichto) sutartis EP 
galias dar labiau išplėtė. Įvedama vadina- 
moji bendro (su Taryba) sprendimo proce- 
dūra. Tai reiškia, kad EP dar turi galimy- 
bę surengti trečiąjį svarstymą ir prireikus 

gali derėtis su Komisija ir Taryba specia- 
liai tam įsteigtame taikinimo komitete. Tuo 
atvėju, jeigu nepavyksta susitarti, EP gali 
vetuoti teisės akto priėmimą. Mastrichto 
sutartis išplėtė ir kitus EP įgaliojimus. Jis 
yra įtraukiamas į Komisijos skyrimo pro- 
cedūrą ir gali pareikšti nepasitikėjimą Ko- 
misija. EP dabar ratifikuoja Bendrijų stei- 
gimo sutarčių pakeitimus, ES naujų narių 
priėmimo ir kitas ES vardu sudaromas 
tarptautines sutartis. Viena iš svarbesnių 
naujų funkcijų - ombudsmeno, kuris nag- 
rinėja ES piliečių skundus dėl EB institu- 
cijų veiklos, skyrimas. Kita vertus, nors EP 
įgaliojimai nuolat didėja, jis vis tiek nega- 
li savarankiškai rengti teisės aktų projek- 
tų (tai yra Komisijos prerogatyva) ir negali 
jų priiminėti vien savo sprendimu (t. y. be 
Tarybos pritarimo). 

2004—2009 m. kadencijos EP yra 20 par- 
lamentinių komitetų, 8 transnacionalinės 
politinės grupės (frakcijos) ir viena neprisi- 
jungusių narių grupė. Didžiausios frakcijos 
paprastai yra socialistų ir Europos liaudies 
partijos (t. y. krikščionys demokratai ir kon- 
servatoriai). 

Europos Parlamentui vadovauja pirmi- 
ninkas ir 14 jo pavaduotojų, kurie sudaro 
biurą. Tradiciškai pirmininku pakaitomis 
renkamas vienos iš dviejų didžiausių parti- 
jų atstovas (pusei kadencijos). EP nariai dir- 
ba nuolatiniuose komitetuose. Prireikus gali 
būti sudaryti laikinieji komitetai. Dvylika 
plenarinių sesijų vyksta Strasbūre, o šešios 
papildomos - Briuselyje. Nuolatinių komi- 
tetų posėdžiai ir neeilinės sesijos vyksta 
Briuselyje, o jo sekretoriatas (apie 3000 tar- 
nautojų) yra įsikūręs Liuksemburge. 

Taip pat žr. BENDRADARBIAVIMO 
PROCEDŪRA, BENDRO SPRENDIMO PRO- 
CEDŪRA, BIUDŽETAS, KONSULTACINĖ 

PROCEDŪRA, PRITARIMO PROCEDŪRA, 
RINKIMAI, SPRENDIMŲ PRIĖMIMAS. 
Evaldas Sinkevičius 


EuRoPos PASAS žr. PASAS. 
EuRoPOS PILIETYBĖ žr. PILIETYBĖ. 


EuROPOS PINIGŲ SISTEMA (angl. Eu- 
ropean Monetary System, pranc. Systėme 
monėtaire europėen, vok. Europūisches 
Waūhrungssystem) — EB valstybių bendra- 
darbiavimo valiutų srityje forma. Sukurta 
bandant Vakarų Europoje sudaryti pinigų 
stabilumo zoną. Europos pinigų sistemos 
(EPS) idėją 1977 m. iškėlė tuometinis Ko- 
misijos pirmininkas Roy'us Jenkinsas, o 
1978 m. ji buvo sukurta Europos Vadovų 
Tarybos sprendimu. Svarbiausi EPS ele- 
mentai — valiutų kursų stabilumo palaiky- 
mo mechanizmas (toliau —- valiutų kursų 
mechanizmas), Europos piniginis vienetas 
ekiu ir įvairūs valiutų stabilumo kreditavi- 
mo būdai. 

Ekiu - skaičiuotinis dydis, vadinamasis 
Bendrijos valstybių valiutų krepšelis, kuria- 
me valstybių valiutų dalys buvo fiksuotos 
pagal jų dalį bendroje ES prekyboje ir 
bendrajame nacionaliniame produkte. Pa- 
gal fiksuotą kiekvienos EPS valstybės va- 
liutos kursą ekiu atžvilgiu buvo nustatyti ir 
tų valiutų tarpusavio keitimo kursai. Valiu- 
tų kursų mechanizmas turėjo sumažinti 
EPS dalyvaujančių valstybių valiutų kursų 
tarpusavio svyravimų ribas. Kurios nors va- 
liutos kursui peržengus nustatytas ribas, 
valstybių centriniai bankai įsikišdavo į va- 
liutų rinkas parduodami ar pirkdami rei- 
kalingą valiutos kiekį (vadinamasis inter- 
vencijos mechanizmas) arba — tai paskuti- 
nė priemonė - pakeisdami jos kursą ekiu 


atžvilgiu. Iš pradžių galiojo 2,25 proc. svy- 
ravimo į abi puses ribos (išskyrus Jungti- 
nę Karalystę, Ispaniją, Italiją ir Portugali- 
ją, kurių valiutoms buvo nustatytos 6 proc. 
ribos), o po 1992 m. krizės, kai Europos 
valiutų rinkoje imta smarkiai spekuliuoti, 
svyravimų ribos (išskyrus Nyderlandus) bu- 
vo išplėstos iki 15 proc. Į valiutų kursų sta- 
bilumo palaikymo mechanizmą buvo įsi- 
traukusios ne visos ES valstybės: 1992 m. 
iš jo pasitraukė Jungtinė Karalystė ir Ita- 
lija (paskui grįžo), vėliau prisijungė Aust- 
rija ir Suomija, tuo tarpu Graikija ir Šve- 
dija niekuomet nebuvo šios sistemos narės. 
EPS valiutų stabilumo kreditavimo būdai 
sudarė sąlygas valstybių narių centriniams 
bankams gauti trumpalaikių ir vidutinės 
trukmės užsienio valiutos kreditų iš Euro- 
pos piniginio bendradarbiavimo fondo, o 
vėliau — iš Europos pinigų instituto ir kitų 
valstybių centrinių bankų. 1997 m. Amster- 
damo Europos Vadovų Taryba nusprendė 
sukurti naują valiutų kursų stabilumo me- 
chanizmą, kuris susietų eurą su kol kas ne- 
dalyvausiančių pinigų sąjungoje ES valsty- 
bių valiutomis. Pagal šį mechanizmą euro 
atžvilgiu nustatyta leistino valiutų vertės 
svyravimo 15 proc. riba. Įvedus eurą nauja- 
sis valiutų kurso mechanizmas pakeitė EPS. 

Taip pat žr. EKIU, EKONOMINĖ IR PI- 
NIGŲ SĄJUNGA, EURAS. 


Rimantas Grikienis 


EuROPOS POLICIJOS BIURAS (angl. Eu- 
ropean Police Office, pranc. Office europėen 
de police, vok. Europūisches Polizeiamt) žr. 
EuUROPOLAS. 


EuROPOS POLITINĖ BENDRIJA (angl. 
European Political Community, pranc. 

Communautė politigue europėenne, vok. 
Europūische Politische Gemeinschaft) — vie- 
na iš bendrijų, kurią XX a. šeštajame de- 
šimtmetyje Belgija, Italija, Liuksemburgas, 
Nyderlandai, Prancūzija ir Vokietijos Fede- 
racinė Respublika ketino steigti Europos 
anglių ir plieno bendrijos ir Europos gy- 
nybos bendrijos pagrindu. Pagal tuometi- 
nio Belgijos ministro pirmininko Paulio 
Henri Spaako pasiūlytą planą Europos po- 
litinė bendrija (EPB) turėjo tapti suprana- 
cionaline politine institucija, kontroliuojan- 
čia Europos gynybos bendriją, 0 ši savo 
ruožtu turėjo tenkinti specifinius Europos 
gynybinius poreikius NATO bloke (buvo 
numatyta ir galimybė kurti bendras gyny- 
bos pajėgas) ir įtraukti į šį procesą Vokie- 
tiją, kartu kontroliuodama jos ginkluotųjų 
pajėgų atkūrimą. 

Pagal 1952 m. gegužės 27 d. pasirašy- 
tą Europos gynybos bendrijos steigimo su- 
tartį buvo numatyta parengti išsamų šios 
viršvalstybinės institucijos kūrimo planą. Šį 
darbą atliko Europos anglių ir plieno ben- 
drijos Asamblėja, kuri tapo savotiška spe- 
cialia išplėstine ad hoc Asamblėja, sušauk- 
ta atitinkamai sutarčiai parengti. 

1953 m. kovo 10 d. ad hoc Asamblėja 
patvirtino EPB steigimo sutarties projek- 
tą. Jame buvo numatyta, kad naująją ben- 
driją sudarys dvejų rūmų parlamentas 
(Liaudies Rūmai ir Senatas) ir Europos 
vykdomoji taryba, kurios pirmininką skirs 
Senatas, tvirtinsiąs kitus Vykdomosios ta- 
rybos narius. Tuomet abeji rūmai tvirtintų 
Vykdomąją tarybą in corpore. Taip pat bu- 
vo numatyta, kad abeji rūmai galėtų pa- 
reikšti nepasitikėjimą Vykdomąja taryba ir 
turėtų teisę ją nušalinti. Iš EPB valstybių 
narių vyriausybių atstovų sudaryta Minist- 
rų taryba būtų turėjusi vykdyti koordina- 


vimo viršvalstybinėje Vykdomojoje tarybo- 
je funkcijas, o Europos anglių ir plieno 
bendrijos Teisingumo teismas būtų tapęs ir 
Europos politinės bendrijos teismu. 
Tačiau šis sutarties projektas niekada 
taip ir nebuvo pasirašytas ir dėl jo nevyko 
derybos, nes 1954 m. rugpjūčio mėn. Pran- 
cūzijos Nacionalinis Susirinkimas atsisakė 
ratifikuoti Europos gynybos bendrijos stei- 
gimo sutartį. Kadangi Europos politinė 
bendrija iš esmės turėjo būti specialus Eu- 
ropos gynybos bendrijos priežiūros mecha- 
nizmas, ją steigti pasidarė nebeaktualu. Vis 
dėlto nemažai Europos politinės bendrijos 
steigimo sutarties projekto nuostatų vėliau 
buvo panaudota rengiant kitų dviejų Eu- 
ropos Bendrijų (Europos ekonominės ben- 
drijos ir Euratomo) steigimo sutartis. 
Taip pat žr. EUROPOS ANGLIŲ IR PLIE- 
NO BENDRIJA, EUROPOS EKONOMINĖ 
BENDRIJA, EuROPOS GYNYBOS BENDRIJA. 
Evaldas Sinkevičius 


EuROPOS POLITINIS BENDRADARBIAVI- 
MAS (angl. European political co-operation, 
pranc. Coopėration politigue europėenne, 
vok. Europūische Politische Zusammenar- 
beit) žr. BENDRA UŽSIENIO IR SAUGUMO 
POLITIKA. 


EUROPOS REIKALŲ KOMITETŲ KONFE- 
RENCIJA (angl. Conference of European 
Community Affairs Committees, pranc. 
Conference des organismes spėcialisės dans 
les affaires communautaires, vok. Konferenz 
der Europa-Ausschūsse) žr. COSAC. 


EuROPOS REKONSTRUKCIJOS IR PLĖT- 
ROS BANKAS (angl. European Bank for Re- 
construction and Development, pranc. Ban- 
gue europėenne pour la reconstruction et le 

dėveloppement, vok. Europūische Bank fūr 
Wiederaufbau und Entwicklung) - tarptau- 
tinis bankas, įsteigtas siekiant Vidurio ir 
Rytų Europos (VRE) valstybėse paskatin- 
ti ir paspartinti ekonomines reformas. Jo 
iniciatorius — Prancūzijos prezidentas 
Francois Mitterrand'as. Šiai iniciatyvai 
1989 m. gruodžio mėn. vienareikšmiškai 
pritarė Strasbūro Europos Vadovų Taryba. 
1990 m. sausio mėn. Paryžiuje prasidėjo 
derybos dėl banko steigimo, kuriose iš pra- 
džių dalyvavo OECD (angl. Organization 
for Economic Co-operation and Develop- 
ment — Ekonominio bendradarbiavimo ir 
plėtros organizacija) šalys, taip pat Malta, 
Kipras, aštuonios VRE valstybės, Europos 
ekonominė bendrija ir Europos investici- 
jų bankas. 1990 m. gegužės 29 d. Paryžiu- 
je buvo pasirašytas susitarimas dėl šio ban- 
ko steigimo. Jis įsigaliojo ir bankas pradėjo 
veikti 1991 m. 

Tolydžio banko narių daugėjo, jais ta- 
po dauguma išsivysčiusių valstybių, taip pat 
Nepriklausomų Valstybių Sandraugos 
(NVS), buvusios Jugoslavijos ir kai kurios 
kitos šalys. 2001 m. Europos rekonstruk- 
cijos ir plėtros bankas (ERPB) jau turėjo 
62 narius, ir tai buvo 60 valstybių bei dvi 
institucijos —- Europos Bendrija ir Europos 
investicijų bankas. 

ERPB tikslas — remti rinkos ekonomi- 
kos kūrimą ir skatinti privatų verslą VRE 
ir NVS šalyse. Bankas remia projektus, ku- 
rie prisideda prie buvusios centralizuotos 
ekonomikos struktūrinio pertvarkymo, de- 
monopolizavimo, privatizavimo. ERPB vyk- 
do projektus 27 VRE ir NVS valstybėse — 
banko narėse, be to, jis yra paskirtas ad- 
ministruoti tarptautinę branduolinės sau- 
gos sąskaitą, naudojamą branduolinių 
elektrinių saugai VRE valstybėse didinti. 


2001 m. banko kapitalą sudarė 20 mlrd. eu- 
rų akcinio ir dar 19,7 mlrd. eurų antraei- 
lio kapitalo, didžiausia jo dalis (57,8 proc.) 
teko ES. Konkretiems projektams remti jis 
gali telkti lėšas komerciniu pagrindu arba 
ieškoti investuotojų. Iki 2000 m. pradžios 
ERPB buvo patvirtinęs 624 projektus (su- 
teikė 5,3 mlrd. eurų paskolų, investavo 
1,6 mlrd. eurų, kitų finansinių institucijų 
ir investuotojų lėšų mobilizavo apie 
34 mlrd. eurų). 

Lietuva ERPB narė yra nuo 1992 m. 
kovo 5 d., jos akcinio kapitalo dalis suda- 
rė 10 mln. ekiu; nuo 1997 m. lapkričio 
mėn. nuspręsta kapitalą padidinti iki 
20 mln. ekiu. Iki 2001 m. pradžios ERPB 
Lietuvoje yra patvirtinęs 27 projektus, į ku- 
riuos investavo ir kuriems suteikė paskolų 
366,7 mln. eurų, iš jų 73 proc. - privačiam 
sektoriui. Be to, Lietuva dalyvauja dar ke- 
liuose regioniniuose projektuose. 

Formaliai bankui vadovauja Valdytojų 
taryba, kurią sudaro po vieną visų banko 
narių atstovą ir jo pakaitinį (paprastai tai 
būna finansų ministras, o pakaitinis - cen- 
trinio banko valdytojas). Kartą per metus 
šaukiami Valdytojų tarybos susirinkimai, ji 
trejiems metams išrenka 23 narių Direk- 
torių tarybą, kuri tiesiogiai vadovauja ban- 
ko veiklai. Banko pirmininką ketveriems 
metams skiria Valdytojų taryba, o pirmi- 
ninko pavaduotojus - Direktorių taryba. 
Pagrindinė būstinė įsikūrusi Londone. 

Evaldas Sinkevičius 


EuROPOS RINKIMAI žr. RINKIMAI. 


EuRoPOS SĄJUNGA (angl. European 
Union, pranc. Union europėenne, vok. Eu- 
ropūische Union) - Europos valstybių aso- 
ciacija, siekianti platesnės ir gilesnės eko- 

nominės bei politinės joje dalyvaujančių 
valstybių integracijos. Europos Sąjungos 
struktūrą sudaro trys vadinamieji ramsčiai: 
+ Europos Bendrijos; 
+ bendra užsienio ir saugumo politika; 
+ bendradarbiavimas teisingumo ir vi- 
daus reikalų srityse. 

Europos Bendrijų kompetencijai iš es- 
mės priklauso beveik visi bendrosios rinkos, 
bendros žemės ūkio politikos ir kiti ekono- 
minės integracijos reikalai, kurie tvarkomi 
viršvalstybinio reguliavimo priemonėmis. 
Tai reiškia, kad balsų dauguma priimti 
sprendimai privalomi visoms valstybėms 
narėms. Tuo tarpu absoliuti dauguma ant- 
rojo ramsčio (bendra užsienio ir saugumo 
politika) ir trečiojo ramsčio (bendradarbia- 
vimas teisingumo ir vidaus reikalų srityse) 
klausimų priskiriami tarpvyriausybinio ben- 
dradarbiavimo ir reguliavimo sričiai, taigi 
sprendimai čia gali būti priimti tik bendru 
visų ES valstybių narių sutarimu. 

Be trijų ramsčių, ES struktūrai yra pri- 
skiriami ir kiti ES valstybių narių susitari- 
mai bei sutartys, pvz., Socialinė chartija, 
Šengeno sutartis. Iš esmės už ramsčių ri- 
bų veikia ir autonomiškas Europos centri- 
nis bankas, tačiau vis dėlto jis neabejoti- 
nai yra priskirtinas ES struktūrai. 

Išplėtotą institucinę struktūrą turi tik- 
tai pirmasis ramstis - Europos Bendrijos. 
Vienintelė bendra institucija, kuri gali tvar- 
kyti visų trijų ES ramsčių reikalus, yra iš 
ES valstybių arba vyriausybių vadovų su- 
daryta Europos Vadovų Taryba, tačiau iš 
tikrųjų Europos Bendrijų institucinė infra- 
struktūra ir tarnautojų aparatas yra naudo- 
jami ir kitų ramsčių reikalams. 

Europos Sąjungos, arba Mastrichto, su- 
tartis, kuria buvo nutarta sukurti šią trijų 
ramsčių struktūrą, įsigaliojo 1993 m. lap- 


kričio 1 d. Iš esmės šia sutartimi buvo 
įsteigti tiktai antrasis ir trečiasis ES rams- 
čiai. Tuo tarpu Europos Bendrijos, kurios 
vėliau virto pirmuoju (o tiksliau — pagrin- 
diniu) ramsčiu, buvo įsteigtos ir pradėjo 
veikti dar gerokai iki ES įsteigimo. Pirmoji 
iš Europos Bendrijų buvo 1951 m. Pary- 
žiaus sutartimi įsteigta Europos anglių ir 
plieno bendrija. Jos steigėjos buvo šešios 
valstybės - Belgija, Italija, Liuksemburgas, 
Nyderlandai, Prancūzija ir Vokietijos Fede- 
racinė Respublika. Pradinis Bendrijos stei- 
gimo tikslas buvo sukurti viršvalstybines 
institucijas, kurios kontroliuotų buvusių 
Antrojo pasaulinio karo priešių Prancūzi- 


jos ir Vokietijos strateginius išteklius — an- 


glių gavybą ir plieno gamybą. Tolesnė ben- 
drų ekonominių interesų įgyvendinimo bū- 
dų paieška paskatino ir tolesnę integraci- 
ją. 1957 m. tos pačios šešios valstybės va- 
dinamosiomis Romos sutartimis (įsigalio- 
jo nuo 1958 m. sausio 1 d.) įsteigė dar dvi 
Bendrijas - Europos atominės energijos ir 
Europos ekonominę. Šiomis sutartimis 
valstybės steigėjos įsipareigojo laipsniškai 
įgyvendinti vadinamąsias keturias laisves: 
laisvą prekių judėjimą, laisvą paslaugų ju- 
dėjimą, laisvą kapitalo judėjimą ir laisvą 
asmenų judėjimą (šios laisvės tapo toles- 
nės Vakarų Europos valstybių integracijos 
teisiniu pagrindu). 

Iš pradžių kiekviena iš trijų Bendrijų 
turėjo savo atskiras valdymo institucijas, 
kurios 1965 m. pasirašyta vadinamąja ins- 
titucijų sujungimo sutartimi (įsigaliojo nuo 
1967 m. liepos 1 d.) buvo unifikuotos, ir 
visoms trims Bendrijoms buvo įsteigtos 
bendros institucijos: Europos Parlamentas, 
Taryba, Komisija ir Teisingumo Teismas. 
Nuo tada visos trys Bendrijos kartu imtos 
vadinti trumpiau - Europos Bendrijomis 

arba netgi vienaskaita - Europos Bendri- 
ja. 1986 m. buvo pasirašyta nauja Europos 
Bendrijų steigimo sutarčių papildymų su- 
tartis, kuri oficialiai vadinama Suvestiniu 
Europos aktu (įsigaliojo nuo 1987 m. lie- 
pos 1 d.). Juo EB valstybės įsipareigojo iki 
1992 m. pabaigos visiškai baigti kurti ben- 
drąją rinką ir išplėtė kai kurių Bendrijų 
institucijų įgaliojimus. 

Drauge su integracijos gilinimo procesu 
vyko ir Europos Bendrijos plėtra. 1973 m. 
į EB buvo priimtos Airija, Danija ir Jungti- 
nė Karalystė, 1981 m. - Graikija, 1986 m. — 
Ispanija ir Portugalija. Taigi iki 1990 m., t. y. 
derybų dėl ES kūrimo pradžios, EB narių 
dukart padaugėjo. 

ES įsteigimas — tai tolesnio integraci- 
jos gilinimo žingsnis. 1990 m. buvo nutar- 
ta pradėti derybas dėl Europos Bendrijų 
reformų ir pertvarkymų visų pirma todėl, 
kad tikslas sukurti bendrąją rinką greitai 
bus pasiektas ir kad atėjo laikas pradėti 
rengtis steigti ekonominę ir pinigų sąjun- 
gą. Antroji ES įkūrimo priežastis - po šal- 
tojo karo ir spartaus Vokietijos susivieni- 
jimo išryškėjęs glaudesnės politinės sąjun- 
gos poreikis. Derybos truko dvejus metus 
ir jas 1991 m. gruodžio mėn. baigė Mast- 
richto Europos Vadovų Taryba. Galutinai 
suredaguotą ES sutarties tekstą įgaliotie- 
ji atstovai tame pačiame Mastrichte pasi- 
rašė 1992 m. vasario 7 d., bet dėl ilgai už- 
trukusio ratifikavimo proceso ji įsigaliojo 
vėliau nei buvo numatyta, t. y. ne nuo 
1993 m. sausio 1 d., o nuo lapkričio 1 d. 

Nuo to laiko ir oficialiuose teisiniuose 
dokumentuose buvo pradėtas vartoti pava- 
dinimas „Europos Sąjunga“. Tėisiniu po- 
žiūriu šis terminas turi būti taikomas tik 
tada, kai kalbama apie visus tris ramsčius 
drauge. Deja, nuo pat Mastrichto sutarties 


įsigaliojimo terminas „Europos Sąjunga“ 
labai plačiai vartojamas tiesiog kaip termi- 
no „Europos Bendrija“ sinonimas arba pa- 
kaitalas, dėl to kartais atsiranda painiavos 
ir kyla nesusipratimų. Iš tikrųjų ES neuž- 
ėmė Europos Bendrijų vietos, nes ji ap- 
skritai yra platesnio pobūdžio junginys, ku- 
rio labai svarbi sudedamoji dalis yra ir Eu- 
ropos Bendrijos. 

ES įsteigimas reiškė tolesnį Europos 
integracijos proceso konsolidavimą ir ska- 
tino vis naujas valstybes siekti narystės šio- 
je organizacijoje. Jau įsigaliojus ES sutar- 
čiai 1995 m. į ES buvo priimtos Austrija, 
Suomija ir Švedija, 2004 m. - Estija, Če- 
kija, Kipras, Latvija, Lenkija, Lietuva, 
Malta, Slovakija, Slovėnija ir Vengrija, 
2007 m. - Bulgarija ir Rumunija. Taip ES 
narių padaugėjo iki 27. Tolesnė ES plėtros 
perspektyva yra susijusi su Vakarų Balka- 
nų valstybių ir Turkijos oficialiai pareikštu 
pageidavimu įstoti į šią organizaciją. 

ES, prasidėjus beprecedentei plėtrai, 
ėmėsi vykdyti vidaus reformas, kuriomis 
buvo siekiama ES ir jos institucijas taip per- 
tvarkyti, kad priėmus tiek daug naujų narių 
nenukentėtų sprendimų priėmimo vęiks- 
mingumas. Rengiantis priimti naujų narių ir 
siekiant priartinti ES struktūras prie nūdie- 
nos piliečių reikmių, 1996-1997 m. buvo su- 
rengta nauja tarpvyriausybinė konferencija, 
kurioje buvo atlikta galiojančių EB ir ES 
sutarčių peržiūra ir parengtos jų pataisos 
bei papildymai. Naujasis dokumentas buvo 
pasirašytas 1997 m. spalio 2 d. Amsterdame 
(įsigaliojo 1999 m. gegužės 1 d.). Tačiau 
Amsterdamo sutartyje nebuvo išspręsti es- 
miniai ES vidaus ir institucijų reformų 
klausimai, būtini išspręsti norint priimti 
net 12 naujų narių. Tuo tikslu 2000 m. vasa- 
rio mėn. ES pradėjo dar vieną tarpvyriausy- 

binę konferenciją ir parengė naują sutartį, 
kuriai 2000 m. gruodžio mėn. pritarė Nicos 
Europos Vadovų Taryba, o galutinė redak- 
cija buvo pasirašyta 2001 m. vasario 26 d. 
(įsigaliojo 2003 m. vasario 1 d.). Nicos su- 
tartyje buvo įtvirtinti esminiai ES vidaus 
pertvarkymai, numatantys 12 naujų narių 
priėmimą. 

"Tačiau Nicos sutartis nebaigė ES refor- 
mavimo proceso. Pasirašydami Nicos sutar- 
tį ES valstybių vadovai prijungė prie jos De- 
klaracijos dėl Sąjungos ateities, kurioje bu- 
vo numatyta, kaip toliau tobulinti ES insti- 
tucinę struktūrą, kokios užduotys ES kelia- 
mos ir kaip tai įtvirtinti iš esmės peržiūrė- 
toje ir atnaujintoje Europos Sąjungos sutar- 
tyje. Šiai sutarčiai parengti buvo numatyta 
2004 m. sušaukti naują tarpvyriausybinę 
konferenciją. Galiausiai 2001 m. gruodžio 
mėn. ES valstybių vadovai paskelbė apsi- 
sprendę siekti, kad esamų sutarčių pagrin- 
du būtų parengtas kokybiškai naujas pa- 
grindinis ES dokumentas — Sutartis dėl 
Konstitucijos Europai, ir atlikti šią užduotį 
buvo pavesta specialiai šaukiamam Euro- 
pos konventui. 

Europos konventas buvo sudarytas iš 
105 narių: 28 iš jų atstovavo 15 ES valsty- 
bių narių ir 13 — šalių kandidačių vyriau- 
sybėms, 56 buvo nacionalinių parlamentų 
atstovai (po 2 iš kiekvienos valstybės na- 
rės ir šalies kandidatės), 16 - Europos Par- 
lamento nariai, 2 - Europos Komisijos at- 
stovai, taip pat buvo Konvento pirminin- 
kas ir du pirmininko pavaduotojai. Euro- 
pos konventas darbą pradėjo 2002 m. ko- 
vo 1 d., jį baigė 2003 m. birželio mėn. To- 
liau sutarties projektą ėmė svarstyti oficiali 
tarpvyriausybinė konferencija, kuri darbą 
baigė 2004 m. rudenį. Galiausiai 2004 m. 
spalio 29 d. Romoje Sutartis dėl Konstitu- 
cijos Europai buvo iškilmingai pasirašyta. 


Sutartį dėl Konstitucijos Europai ES 
valstybių vadovai buvo numatę ratifikuoti 
iki 2006 m. lapkričio 1 d. Tuomet įsigaliojusi 
sutartis būtų pakeitusi iki tol galiojusias Eu- 
ropos bendrijos steigimo ir Europos Sąjun- 
gos sutartis. Sėkmingai įsibėgėjęs jos ratifi- 
kavimo procesas vis dėlto įstrigo ir atsidū- 
rė aklavietėje, kai 2005 m. Prancūzijos ir 
Nyderlandų gyventojai referendumuose ne- 
pritarė jai, todėl, nors sutartį jau yra ratifi- 
kavusios 18 iš 27 valstybių, vis dėlto buvo 
nuspręsta ratifikavimo proceso nebetęsti, 
imtis dar vienos anksčiau suderėtų Sutarties 
dėl Konstitucijos Europai nuostatų peržiū- 
ros ir parengti naują Reformų sutartį. 

Taip pat žr. DEKLARACIJA DĖL SĄ- 
JUNGOS ATEITIES, KONVENTAS, SUTAR- 
TIS DĖL KonNsTITUCIJOS EUROPAI, RE- 
FORMŲ SUTARTIS. 

Evaldas Sinkevičius 


EuRoPOS SĄJUNGOS AGENTŪROS žr. 
AGENTŪROS. 


EuROPOS SĄJUNGOS INSTITUCIJOS žr. 
INSTITUCIJOS. 


EuRoOPOS SĄJUNGOS PILIETYBĖ žr. PI- 
LIETYBĖ. 


EuRoPOS SĄJUNGOS POLITINĖ SISTE- 
MA žr. POLITINĖ SISTEMA. 


EuRoPOS SĄJUNGOS SUTARTIS (angl. 
Treaty on European Union, pranc. Traitė 
sur VUnion europėenne, vok. Vertrag ūber 
die Europūische Union) žr. MASTRICHTO 
SUTARTIS. 


EuRoPOS SĄJUNGOS TARNAUTOJŲ 
TEISMAS (angl. European Civil Service Tri- 

bunal, pranc. Tribunal de la fonction pub- 
ligue de VUnion europėenne, vok. Gericht 
fūr den europūischen offentlichen Dienst) žr. 
TEISINGUMO TEISMAS. 


EuRoPOS SĄJUNGOS TARYBA (angl. 
Council of the European Union, pranc. 
Conseil de VUnion europėenne, vok. Rat der 
Europūischen Union) žr. TARYBA. 


EuRoPOS SAUGUMO IR GYNYBOS PO- 
LITIKA (angl. Common European Security 
and Defence Policy, pranc. Politigue eu- 
ropėenne commune de sėcuritė et de dėfen- 
se, vok. Gemeinsame Europūische Sicher- 
heits- und Verteidigungspolitik) — Europos 
Sąjungos bendros užsienio ir saugumo po- 
litikos (BUSP) sudedamoji dalis, kuria ES 
siekia įgyti didesnį vaidmenį užtikrinant 
tvarką pasaulyje. Sukurti Europos saugu- 
mo ir gynybos politiką (ESGP), kaip 
BUSP elementą, numatyta 1993 m. įsiga- 
liojusios Europos Sąjungos (Mastrichto) 
sutarties Deklaracijoje dėl Vakarų Europos 
Sąjungos (VES). Joje ES nustatė bendra- 
darbiavimo su VES gaires ir įgaliojo ją at- 
stovauti bendros saugumo politikos sritims, 
kurios būtų susijusios su kariniais saugu- 
mo ir gynybos aspektais. Kartu buvo įsipa- 
reigota gerbti poziciją ir interesus tų ES 
valstybių, kurios saugumo ir gynybos klau- 
simus siejo išimtinai su NATO. Tokiu bū- 
du ESGP formavimas buvo perkeltas į 
VES, kuri dar 1992 m. birželio mėn. pri- 
ėmė Petersbergo deklaraciją, pagal kurią 
numatytas ES ir VES dalyvavimas suside- 
rinus su NATO vykdant krizių slopinimo 
bei taikos palaikymo misijas. Įgyvendinant 
šią koncepciją ES-VES-NATO sutarimu 
buvo užsibrėžta sukurti vadinamąsias dau- 
gianacionalines specialiosios paskirties pa- 


Europos Sąjungos Taryba 


jėgas (angl. Combined Joint Task Force). Jų 
esmė ta, kad prireikus reaguoti į krizines 
situacijas, keliančias grėsmę Europos inte- 
resams, NATO (pats nedalyvaudamas) su- 
teiktų VES dispozicijai būtinus materiali- 
nius techninius išteklius tiems interesams 
apginti. 

Tarptautiniai įvykiai greitai patvirtino, 
kad nesukūrus efektyvios ESGP sunku ti- 
kėtis ir ženklesnių BUSP rezultatų tarptau- 
tinėje politikoje. Karas buvusioje Jugosla- 
vijoje parodė, kad tik NATO blokas yra pa- 
jėgus valdyti krizes Europoje, tačiau dėl 
tam tikrų aplinkybių ne visada gali imtis 
šios atsakomybės. Pirmiausia NATO sunku 
gauti atitinkamą Jungtinių Tautų mandatą 
dėl Saugumo Taryboje egzistuojančios ve- 
to teisės (dažniausiai dėl Rusijos ar Kini- 
jos pozicijos), o ir pagrindinė NATO vals- 
tybė, JAV, ne visada yra linkusi imtis lyde- 
rio vaidmens Europoje. Tuo metu ES ėmė 
vis labiau suvokti, kad turi prisiimti jos eko- 
nominei galiai proporcingą atsakomybę už 
tvarką pasaulyje. Tačiau ilgą laiką pagrin- 
dinis stabdys kuriant ESGP buvo Jungtinė 
Karalystė, kurios konservatorių vyriausybė 
dėl artimų santykių su JAV nebuvo linkusi 
tam pritarti. Britų pozicija iš esmės pasikei- 
tė 1997 m. gegužės mėn. į valdžią atėjus lei- 
boristų vyriausybei. 1997 m. spalio mėn. pa- 
sirašytoje modifikuotoje Europos Sąjungos 
(Amsterdamo) sutartyje gerokai išplėtota 
BUSP, o esminis ESGP persilaužimas pa- 
siektas 1998 m. gruodžio 3—4 d. Prancūzi- 
jos ir Jungtinės Karalystės aukščiausiojo ly- 
gio susitikime. Jo metu pasirašyta Sent Ma- 
lo deklaracija, atvėrusi kelią spartesniam 
ESGP formavimui ir nubrėžusi daugeliui 
šalių priimtinas jos kūrimo gaires. 

1999 m. birželio mėn. Kelno Europos 
Vadovų Taryba iš esmės pritarė siūlymui, 

kad sėkmingam krizių slopinimui ir taikos 
palaikymui (Petersbergo užduočių vykdy- 
mui) būtina sukurti patikimas ES greitojo 
reagavimo pajėgas. Taip pat buvo nu- 
spręsta laipsniškai VES inkorporuoti į ES. 
1999 m. gruodžio mėn. Helsinkio Europos 
Vadovų Taryba nusprendė, kad ES iki 
2003 m. turi sukurti 50-60 tūkst. karių 
greitojo reagavimo pajėgas, kurias įstengtų 
per du mėnesius dislokuoti bet kuriame 
regione bent vieniems metams. Tuo tikslu 
VES struktūros įgaliotos atlikti nacionali- 
nių dalinių, siūlomų ES misijoms, peržiūrą 
ir atranką, o būsimųjų pajėgų branduoliu 
tapo Eurokorpusas. Kai kurių VES struk- 
tūrų pagrindu nuspręsta Taryboje įsteigti 
atitinkamas saugumo ir gynybos planavimo 
struktūras: Politinį ir saugumo komitetą 
(angl. Political and Security Committee), 
Karinį komitetą (angl. Military Committee), 
Karinio planavimo štabą (angl. Military 
Staff). Siekiant geriau koordinuoti veiklą 
šioje srityje, 1999 m. birželio mėn. Kelno 
Europos Vadovų Taryba nusprendė, kad 
buvęs NATO generalinis sekretorius Ja- 
vieras Solana bus paskirtas ES Tarybos ge- 
neraliniu sekretoriumi ir vyriausiuoju įga- 
liotiniu bendrai užsienio ir saugumo politi- 
kai (ši nauja pareigybė įsteigta Amsterda- 
mo sutartimi, kuri įsigaliojo nuo 1999 m. 
gegužės 1 d.). Vėliau Solana buvo paskir- 
tas ir VES generaliniu sekretoriumi. Buvo 
pradėta pamažu pertvarkyti VES ir inkor- 
poruoti ją į ES. 

ES, kurdama ESGP, nuolat susiduria 
su tam tikrais sunkumais. Pirmiausia šį 
procesą labai apsunkina tai, kad skiriasi di- 
džiųjų valstybių požiūris į Europos saugu- 
mo problemas. Pavyzdžiui, Prancūzija no- 
rėtų, kad ES vaidmuo būtų kur kas dides- 
nis ir savarankiškas, tuo tarpu Jungtinė 


Karalystė ir JAV laikosi nuomonės, kad 
pagrindinis Europos saugumo ir stabilumo 
garantas turi būti NATO. Nemaža kliūtis 
yra ir itin skirtinga tiesiogiai ar netiesio- 
giai šiame procese dalyvaujančių valstybių 
narystės ES, VES ir NATO „geometrija“. 
1999 metų Kosovo krizė atskleidė ryškų 
ES atsilikimą nuo JAV moderniųjų karinių 
technologijų srityje. JAV pageidauja, kad 
ES labiau prisidėtų prie NATO stiprinimo, 
tuo tarpu ES linkusi kurti savą ESGP, ku- 
rios ateitis susijusi su keliomis svarbiomis 
transatlantinių santykių problemomis: 

+ transatlantinio ryšio problema; nors 

tiek ES, tiek JAV sutaria, kad pagrin- 
dinis Europos gynybos ramstis turi būti 
NATO, tačiau nėra vienos nuomonės 
dėl būsimojo transatlantinių ryšių mo- 
delio krizių likvidavimo atvejais; 
dubliavimo problema; JAV pageidauja, 
kad ESGP sustiprintų, o ne dubliuotų 
NATO, kadangi tai siejasi su milžiniš- 
komis finansinėmis išlaidomis; 
nediskriminavimo problema; ES nepri- 
klausančios NATO šalys nori lygiomis 
teisėmis dalyvauti priimant sprendimus 
ESGP srityje, jeigu tai sietųsi su NATO 
išteklių panaudojimu ES reikmėms. 
Ypač savitą požiūrį turi Turkija, kuri 
nuogąstauja, kad NATO ištekliai nebū- 
tų panaudojami prieš ją ginče su ES 
nare Graikija. 
Šios problemos yra nuolatinė transat- 
lantinės darbotvarkės tema, svarstoma vi- 
suose NATO bei JAV ir ES aukščiausiojo 
lygio susitikimuose. Pastaruoju metu prie 
jų prisidėjo JAV planai sukurti priešrake- 
tinės gynybos skydą, kurio reikalingumu 
ES abejoja ir nuogąstauja, kad tai gali pa- 
skatinti naujas ginklavimosi varžybas tarp 
JAV ir Rusijos. 

Taip pat žr. AMSTERDAMO SUTARTIS, 
BENDRA UŽSIENIO IR SAUGUMO POLITI- 
KA, EUROKORPUSAS, MASTRICHTO SU- 
TARTIS, NATO 1R ES SANTYKIAI, PE- 
TERSBERGO UŽDUOTYS, VAKARŲ Eu- 
ROPOS SĄJUNGA. 


Evaldas Sinkevičius 


EuROPOS SAUGUMO STRATEGIJA (angl. 
European Security Strategy, pranc. Stratėgie 
europėenne de sėcuritė, vok. Europūische 
Sicherheitsstrategie) žr. SAUGUMO STRA- 
TEGIJA. 


EUROPOS SUTARTYS (angl. Europe Ag- 
reements, pranc. Accords europėens, vok. 
Europa-Abkommen) - ypatinga asociacijos 
sutarčių, sudarytų su besirengiančiomis 
stoti į Europos Sąjungą Vidurio ir Rytų 
Europos (VRE) valstybėmis, rūšis. Pagrin- 
dinis sutarčių tikslas — padėti šioms vals- 
tybėms pasirengti narystei ES. Iš kitų aso- 
ciacijos sutarčių Europos sutartys išsiskiria 
nustatomos bendradarbiavimo struktūros 
gilumu ir platumu. 

Pirmąsias Europos sutartis Europos 
Bendrija pasirašė 1991 m. su Lenkija, 
Vengrija ir Čekoslovakija. Pastarajai suski- 
lus, 1993 m. buvo pasirašytos atskiros su- 
tartys su Čekija ir Slovakija. Tuo pačiu me- 
tu Europos sutartis pasirašė Bulgarija ir 
Rumunija. 1995 m. Europos sutartys buvo 
pasirašytos su trimis Baltijos valstybėmis ir 
1996 m. - su Slovėnija. Su šia valstybe Eu- 
ropos sutartis taip vėlai buvo pasirašyta dėl 
to, kad Italija, turėjusi nesutarimų su Slo- 
vėnija dėl po Antrojo pasaulinio karo iš 
Slovėnijos deportuotų italų nuosavybės 
grąžinimo, gana ilgai blokavo šio klausimo 
sprendimą. 


Politiniu požiūriu EB valstybės ir ypač 
Komisija Europos sutartis tuomet, kai jos 
buvo inicijuotos, vertino kaip tam tikrą al- 
ternatyvą VRE valstybių narystei EB, todėl 
tik po ilgų ir sunkių derybų EB į sutartį 
įtraukė kompromisinę formulę, kuria pri- 
pažino, kad narystė EB yra galutinis VRE 
valstybių tikslas. Tik maždaug 1992 m. pa- 
baigoje-1993 m. pradžioje Europos sutar- 
tis ES pradėjo laikyti ne ilgalaike narystės 
alternatyva, bet priemone jai pasiekti. Tai 
liudijo kardinalus sprendimas, kurį 1993 m. 
priėmė Kopenhagos Europos Vadovų Tary- 
ba. Tuomet VRE valstybėms buvo aiškiai 
pažadėta narystė ES. 

Teisiniu požiūriu Europos sutartys pri- 
klauso mišriems susitarimams, grindžia- 
miems EB steigimo sutarties 310 straips- 
niu. Tai reiškia, kad vienos šios sutarties 
reguliuojamos sritys priklauso Bendrijų, o 
kitos — valstybių narių kompetencijai. Dėl 
to ne tik ES ir VRE valstybių parlamentai 
turėjo šias sutartis ratifikuoti, bet joms rei- 
kėjo ir Europos Parlamento pritarimo. Ši 
aplinkybė lėmė tai, kad praėjo nemažai lai- 
ko nuo sutarčių pasirašymo iki jų įsigalio- 
jimo. Antai pirmosios Europos sutartys, pa- 
sirašytos 1991 m., įsigaliojo tik 1994 m. va- 
sario mėn. Maždaug tiek pat laiko prireikė 
ir Baltijos valstybėms, kad jos ratifikuotų 
Europos sutartis: pasirašytos 1995 m. bir- 
želio mėn., sutartys įsigaliojo tik 1998 m. va- 
sario mėn. Ši problema iš dalies buvo iš- 
spręsta ėmus sudarinėti vadinamąsias tar- 
pines (angl. interim) laisvosios prekybos su- 
tartis, kurios įsigaliojo daug greičiau, nes jų 
nereikėjo ES valstybių parlamentams rati- 
fikuoti, ir nuo sutarties pasirašymo momen- 
to pradėjus vykdyti politinio dialogo nuo- 
statas. 

Pagrindinė Europos sutarties dalis yra 
asimetrinė laisvosios prekybos sutartis, nu- 
matanti laipsniškai panaikinti muitus ir 
kiekybinius apribojimus pramonės pre- 
kėms. VRE valstybės savo muitus galėjo 
išlaikyti ilgesnį laiką. Žemės ūkio, teksti- 
lės, plieno pramonės gaminiams laisvoji 
prekyba nebuvo numatyta. Prekybinė Eu- 
ropos sutarčių dalis įforminta kaip tarpi- 
nė sutartis, kuri įsigaliojo iš karto po Eu- 
ropos sutarties pasirašymo. Baltijos valsty- 
bėms buvo taikomas šiek tiek kitoks mo- 
delis: su jomis dar 1994 m. buvo pasirašy- 
tos laisvosios prekybos sutartys, kurios vė- 
liau, pasirašius Europos sutartis, buvo į jas 
inkorporuotos. 

Europos sutartys, palyginti su kitomis 
asociacijos sutartimis, naujoviškos tuo, kad 
į patį jų tekstą yra įtrauktos ir politinio 
dialogo nuostatos. Politinis dialogas — tai 
reguliarūs įvairaus lygio susitikimai: susi- 
tinka valstybių ir vyriausybių vadovai, už- 
sienio reikalų ministrai, politikos departa- 
mentų direktoriai, ekspertai. Paminėtini 
vadinamojo trejeto susitikimai, kuriuose 
ES atstovauja tuo metu jai pirmininkaujan- 
ti, prieš ją pirmininkavusi ir po jos pirmi- 
ninkausianti valstybės. Asocijuotosios VRE 
valstybės nuolat buvo kviečiamos prisidėti 
prie atskirų ES bendros užsienio ir saugu- 
mo politikos deklaracijų, demaršų ir ben- 
drųjų pozicijų. Asocijuotosios VRE valsty- 
bės ir ES bendradarbiavo tarptautinėse or- 
ganizacijose, ypač Jungtinėse Tautose. Ta- 
čiau reikia pripažinti, kad dauguma pareiš- 
kimų, demaršų ir bendrųjų pozicijų, prie 
kurių ES asocijuotosioms valstybėms siūlė 
prisidėti, siejosi su vadinamojo trečiojo pa- 
saulio įvykiais, kurių atžvilgiu jų interesai 
yra gana riboti. 


Taip pat žr. ASOCIACIJA, ASOCIACIJOS 
INSTITUCIJOS, ASOCIACIJOS SUTARTYS, 
BALTIJOS VALSTYBIŲ IR ES SANTYKIAI, 
LiETUvos IR ES SANTYKIAI, POLITINIS 
DIALOGAS, PRIĖMIMO STRATEGIJA, 
STRUKTŪRIZUOTAS DIALOGAS, VIŠEGRA- 
DO VALSTYBIŲ IR ES SANTYKIAI, VRE 
VALSTYBIŲ IR ES SANTYKIAI. 

Klaudijus Maniokas 


EuRoPos TARYBA (angl. Council of 
Europe, pranc. Conseil de VEurope, vok. 
Europarat) — viena iš seniausių ir didžiau- 
sių organizacijų, apimanti beveik visas Eu- 
ropos valstybes. Europos Taryba (ET) bu- 
vo įkurta 1949 m. gegužės 5 d., kai dešimt 
Europos valstybių (Airija, Belgija, Danija, 
Jungtinė Karalystė, Italija, Liuksemburgas, 
Nyderlandai, Norvegija, Prancūzija ir Šve- 
dija) Londone pasirašė Europos Tarybos 
statutą. Pagrindiniai jos tikslai — skatinti 
Europos valstybių vienybę, puoselėti euro- 
pinio identiteto ir kultūros plėtotę, ginti 
demokratiją ir žmogaus teises, spręsti tau- 
tinių mažumų apsaugos ir kitas visai Eu- 
ropai aktualias problemas. ET valstybės 
nebendradarbiauja karinio saugumo ir gy- 
nybos srityje. 

Svarbiausi ET dokumentai yra Euro- 
pos konvencijos su papildomais protoko- 
lais, sudarančios darnią sistemą (2001 m. 
jų buvo 178, tačiau ne visos įsigaliojusios). 
Į ET priimamos tik nustatytus demokra- 
tijos standartus atitinkančios Europos vals- 
tybės, pripažįstančios teisinės valstybės ir 
kitus demokratijos principus. Stodamos į 
ET, valstybės turi pasirašyti ET statutą ir 
pagrindinę konvenciją - 1950 m. Žmogaus 
teisių ir pagrindinių laisvių apsaugos. 
ET narių nuolat daugėjo. Ji smarkiai išsi- 

plėtė, kai pasibaigus šaltajam karui į ją ga- 
lėjo įstoti daugelis Vidurio ir Rytų Euro- 
pos valstybių, o kiek vėliau — ir buvusio- 
sios SSRS europinės dalies bei buvusiosios 
Jugoslavijos. Lietuva į ET įstojo 1993 m. 
Vienintelė Europos valstybė, nepalaikanti 
ryšių su ET, tebėra tiktai Baltarusija. Ne 
Europos šalys gali tapti ET Ministrų Ko- 
miteto ir (arba) Parlamentinės Asamblėjos 
stebėtojomis. Ministrų Komitete stebėtojo 
statusą turi JAV, Japonija, Kanada, Mek- 
sika ir Vatikanas. Parlamentinėje Asamblė- 
joje stebėtojai yra Kanada, Meksika ir IZ- 
raelis. 

Pagrindinės ET institucijos yra Minist- 
rų Komitetas, Parlamentinė Asamblėja, 
Europos Žmogaus Teisių Teismas, taip pat 
1994 m. įkurtas Vietos ir regionų valdžios 
kongresas. ET sekretoriatui vadovauja ge- 
neralinis sekretorius, kurį penkeriems me- 
tams renka ET Parlamentinė Asamblėja. 
Ministrų Komitetas yra vykdomoji ET ins- 
titucija. Jį sudaro ET valstybių užsienio 
reikalų ministrai, kurie du kartus per me- 
tus susirenka į sesijas. 1993 ir 1997 m. bu- 
vo surengti ET valstybių vadovų susitiki- 


mai. Parlamentinė Asamblėja yra pataria- 
moji institucija, turinti siūlymo teisę. Ją 
sudaro ET valstybių nacionalinių parla- 
mentų deleguoti atstovai. Kiekvienai šaliai 
skirtų vietų skaičius priklauso nuo valsty- 
bės gyventojų skaičiaus. Parlamentinėje 
Asamblėjoje yra sudaromos tarptautinės 
politinės grupės (frakcijos) ir įvairių rei- 
kalų komitetai. 

Europos Žmogaus Tkisių Teismas nag- 
rinėja ET valstybių piliečių skundus dėl jų 
teisių pažeidimų. Kartą per metus vyksta 
bendri Europos Tarybos Parlamentinės 
Asamblėjos ir Europos Parlamento posė- 
džiai, taip pat kartais rengiami vadinamieji 
keturšaliai susitikimai, kuriuose dalyvauja 
Europos Sąjungos Tarybos bei Komisijos 
atstovai, Europos Tarybos Ministrų Komi- 
teto pirmininkas ir Europos Tarybos gene- 
ralinis sekretorius. Europos Tarybos Minis- 
trų Komitetui rotacijos tvarka pirminin- 
kauja viena iš valstybių (keičiasi kas 6 mė- 
nesius abėcėlės tvarka. Lietuva pirmą kar- 
tą pirmininkavo nuo 2001 m. lapkričio 8 d. 
iki 2002 m. gegužės 3 d.). Europos Tary- 
bos buveinė yra Strasbūre. 


Eil. Valstybė Įstojimo data 


Eil. Valstybė Įstojimo data 
Nr. 
1. Airija 
2. Belgija 1949 05 05 
3. Danija Londone 
4. Italija šios 
5. Jungtinė Karalystė valstybės 
6. Liuksemburgas pasirašė 
7. Nyderlandai Europos 
8. Norvegija Tarybos 
9. Prancūzija statutą 
10. Švedija 
11. Graikija 1949 08 09 


Nr. 

25. Lenkija 1991 11 29 
26. Bulgarija 1992 05 07 
27. Estija 1993 05 14 
28. Lietuva 1993 05 14 
29. Slovėnija 1993 05 14 
30. Čekija 1993 06 30 
31. Slovakija 1993 06 30 
32. Rumunija 1993 10 07 
33. Andora 1994 10 10 
34. Albanija 1995 07 13 
35. Moldova 1995 07 13 

Lentelės tęsinys 


Eil. Valstybė Įstojimo data 


Nr. 

12. Turkija 1950 04 13 
13. Vokietija 1950 07 13 
14. Islandija 1950 03 09 
15. Austrija 1956 04 16 
16. Kipras 1961 05 24 
17. Šveicarija 1963 05 06 
18. Malta 1965 04 29 
19. Portugalija 1976 09 22 
20. Ispanija 1977 11 24 
21. Lichtenšteinas 1978 11 23 
22. San Marinas 1988 11 16 
23. Suomija 1989 05 05 
24. Vengrija 1990 11 06 


Taip pat žr. Europos Tarybos interne- 
to svetainę <http:/Mwww.coe.int>. 
Evaldas Sinkevičius 


EuRoPOS TEISĖ (angl. European law, 
pranc. droit europėen, vok. Europarecht) 
žr. BENDRIJOS TEISĖ. 


EuRoOPOS TEISĖS TIESIOGINIS GALIO- 
JIMAS (angl. direct applicability of Europe- 
an law, pranc. Applicabilitė directe du 
droit europėen, vok. unmittelbare Geltung 
des Europarechts) žr. TIESIOGINIS GA- 
LIOJIMAS. 


Eil. Valstybė Įstojimo data 


Nr. 

36. Latvija 1995 02 10 
37. Makedonija 1995 11 09 
38. Ukraina 1995 11 09 
39. Rusija 1996 02 28 
40. Kroatija 1996 11 06 
41. Gruzija 1999 04 27 
42. Armėnija 2001 01 25 
43. Azerbaidžanas 2001 01 25 
44. Bosnija ir Hercegovina 2002 04 24 
45. Serbija 2003 03 04 
46. Monakas 2004 05 10) 
47. Juodkalnija 2007 11 05 


EUROPOS TEISĖS VIRŠENYBĖ (angl. pri- 
macy Of European law, pranc. suprėmatie/ 
primautė du droit europėen, vok. Vorrang 
des Europarechts) žr. VIRŠENYBĖ. 


EuRoPos VaDovų TARYBA* (angl. 
European Council, pranc. Conseil europėen, 
vok. Europūischer Rat) — Europos Sąjun- 
gos valstybių ir (arba) vyriausybių vadovų 
susitikimas. Paprastai Europos Vadovų Ta- 
rybos susitikimuose dalyvauja faktiniai, o 
ne oficialūs valstybių lyderiai: Prancūzijai 
ir Suomijai atstovauja valstybių vadovai, 
t. y. prezidentai, kitoms šalims — vyriausy- 


* Lietuviškas termino vertimas nėra pažodinis, kadangi Europos Taryba yra pavadinta kita beveik vi- 
sas Europos valstybes vienijanti tarptautinė organizacija. Darinys „Europinė Taryba“ nevartotinas kaip ne- 
logiškas, nes tuomet derėtų ir terminą „Europos Sąjunga“ (angl. European Union, pranc. Union europėen- 
ne, vok. Europūische Union) keisti į „Europinę Sąjungą“, terminą „Europos Parlamentas“ (angl. Europe- 
an Parliament, pranc. Parlement europėen, vok. Europūisches Parlament) - į „Europinį Parlamentą“ ir pan. 

Terminas „Europos Vadovų Taryba“ taip pat turi trūkumų, nes kyla problemų dėl teisingo vertimo iš 
lietuvių kalbos į kitas kalbas. Tačiau šiuos trūkumus kompensuoja tai, kad net pažodinis termino vertimas 
iš lietuvių kalbos neiškreipia paties reiškinio esmės. Tuo tarpu oficialiuose tekstuose, kuriuose painiavos 
tikimybė yra menka ir kurių nėra labai daug, vis dėlto tikslingiausia būtų vartoti terminą „Europos Tary- 


ba“. - Sudarytojo pastaba. 

bių vadovai, taip pat dalyvauja Komisijos 
pirmininkas ir vienas iš jo pavaduotojų, o 
kaip svečias — neretai ir Europos Parla- 
mento pirmininkas. 

Europos Vadovų Tarybos susitikimai 
reguliariai vyksta nuo 1974 m., nes įkurti 
tokią politinę instituciją Europos Bendri- 
jų steigimo sutartyse nebuvo numatyta. "Ta- 
čiau tais atvejais, kai pagrindinė Bendrijoje 
sprendimus priimanti institucija, Taryba 
(atsižvelgiant į sudėtį dažnai dar vadinama 
Ministrų Taryba), neįstengdavo priimti 
svarbių sprendimų, ginčus išspręsdavo EB 
valstybių „viršūnės“, t. y. valstybių ir (ar- 
ba) vyriausybių vadovų susitikimas. Iki 
1974 m. pabaigos, t. y. per beveik dvide- 
šimt Bendrijos egzistavimo metų, buvo 
įvykę tik septyni tokie susitikimai, tad 
1974 m. gruodžio mėn. buvo nuspręsta 
juos rengti reguliariai tris kartus per me- 
tus, 0 patį susirinkimą pavadinti Europos 
Vadovų Taryba. Nors Europos Vadovų Ta- 
ryba de facto pradėjo veikti 1974 m., bet 
teisiškai jos egzistavimas buvo įformintas 
1987 m. įsigaliojusiame Suvestiniame Eu- 
ropos akte. 1993 m. įsigaliojusi Europos 
Sąjungos (Mastrichto) sutartis jai suteikė 
aukščiausios politinės ES vadovybės sta- 
tusą. Reguliarių metinių susitikimų skai- 
čius sumažintas iki dviejų per metus, ta- 
čiau susitarta, jei iškiltų reikalas, rengti 
neeilinius susitikimus. 

Paprastai reguliarūs Europos Vadovų 
Tarybos susitikimai rengiami kas pusmetį 
ES pirmininkaujančiojoje valstybėje bai- 
giantis jos pirmininkavimo kadencijai (t. y. 
birželio ir gruodžio mėn.) ir trunka dvi die- 
nas. Neeiliniai susitikimai rengiami pagal 
atskirą susitarimą. Vienoje prie 2001 m. pa- 
sirašytos Nicos sutarties pridėtoje deklara- 
cijoje numatyta, kad nuo 2002 m. bent kartą 


per pusmetį Europos Vadovų Tarybos su- 
sitikimai vyks Briuselyje, o kai ES narių bus 
18, visi susitikimai vyks tik Briuselyje, ne 
pirmininkaujančiojoje valstybėje. 

Europos Vadovų Taryba sprendžia pa- 
čius svarbiausius klausimus: priima politi- 
nius sprendimus, tvirtina parengtus susita- 
rimus ir dokumentus, nubrėžia pagrindines 
kitų institucijų veiklos gaires. Europos Va- 
dovų Taryba visus sprendimus priima ben- 
dru sutarimu, todėl į darbotvarkę papras- 
tai įtraukiami tie klausimai, dėl kurių nuo- 
monės yra iš anksto suderintos arba yra 
beveik kompromisinės. Nepavykus sutarti 
kokiu nors klausimu, jo nagrinėjimas pa- 
prastai atidedamas, o kitoms institucijoms 
nurodoma ieškoti visoms valstybėms priim- 
tino sprendimo. Susitikimuose kartu su 
valstybių ar vyriausybių vadovais dažniau- 
siai dalyvauja užsienio reikalų ministrai. 

Taip pat žr. EUROPOS SĄJUNGA, HA- 
Gos 1969 M. VIRŠŪNIŲ SUSITIKIMAS, 
KoPENHAGOS EuRoPos VADOVŲ T'A- 
RYBA (1993 M.), LiUKSEMBURGO Eu- 
RoPOS VADOVŲ TARYBA (1997 M.), 
SUVESTINIS EUROPOS AKTAS, TARYBA. 

Evaldas Sinkevičius 


EuUROPOS VĖLIAVA žr. VĖLIAVA. 


EuRoPos ZŽMoGAUS TEISIŲ TEISMAS 
žr. EuRoPOS TARYBA. 


EuRosSKLEROZĖ — terminas, kuriuo 
imta vadinti XX a. devintajame dešimt- 
metyje išryškėjus; Europos Bendrijos 
technologinį atsilikimą nuo Japonijos ir 
JAV ir su juo susijusią ekonomikos nega- 
lią. Mažėjantį EB pajėgumą konkuruoti 
pasaulio rinkose rodė jos dalies pasaulio 
prekyboje pramonės prekėmis sumažėji- 


Eurostatas 


mas nuo 45 proc. 1973 m. iki 36 proc. 
1985 m. Vakarų Europos ekonominio au- 
gimo tempas tuo laikotarpiu buvo mažes- 
nis negu vidutinis pasaulinis. EB ekono- 
minį silpnumą atspindėjo ir nedarbas, 
1983 m. pasiekęs 11 proc. 

Vienas iš ekonominės krizės padarinių 
buvo ir atskirose EB valstybėse, ir visoje 
Bendrijoje padidėjęs politinis spaudimas 
imtis protekcinių priemonių. Šios priemo- 
nės buvo nukreiptos ne vien prieš trečią- 
sias šalis — jų vis dažniau griebtasi ir tar- 
pusavio santykiuose. Europos ekonominės 
bendrijos steigimo sutartyje numatytos ke- 
turios laisvės (laisvas prekių, paslaugų, ka- 
pitalo ir asmenų judėjimas) liko neįgyven- 
dintos dėl biurokratinių kliūčių, kurias, 
siekdamos apsaugoti savo šalių vidaus rin- 
ką, nustatydavo nacionalinės vyriausybės. 
Tuo pačiu metu EB kilo keletas vidaus 
konfliktų: dėl biudžeto plėtimo, bendros 
žemės ūkio politikos finansavimo ir dėl to, 
kaip siekti politinės integracijos. Tačiau 
devintojo dešimtmečio viduryje prasidėjo 
teigiami poslinkiai: sutvirtėjo technologi- 
jų politika, buvo žengti svarbūs žingsniai 
politinės integracijos link, pradėta vykdy- 
ti bendrosios rinkos programa. EB per- 
tvarkant naujų technologijų pramonę 
svarbus vaidmuo tenka paramos techno- 
logijų plėtros programoms COMETT 
ESPRIT, RACE ir kt. 

Eurosklerozės simptomus padėjo paša- 
linti 1987 m. įsigaliojęs Suvestinis Europos 
aktas, suteikęs teisinį pagrindą kurtis ben- 
drajai rinkai, kuri apėmė ir mokslinių ty- 
rimų bei technologijų sritį. Laipsniškai bu- 
vo pašalinti ne tik laisvam prekių judėjimui 
trukdantys muitai, bet ir visi kiekybiniai su- 

varžymai (kvotos), kiti netarifiniai apribo- 
jimai; EB valstybių ekonominė integracija 
peržengė muitų sąjungos ribas. 

Taip pat žr. BENDROJI RINKA, KON- 
KURENCIJOS POLITIKA, PRAMONĖS POLI- 
TIKA, SUVESTINIS EUROPOS AKTAS. 

Rimantas Grikienis 


EuRosTATAS (EuUROSTAT) — Europos 
Sąjungos statistikos tarnyba, įsikūrusi Liuk- 
semburge, viena iš Komisijos jurisdikcijai 
priklausančių specialiųjų žinybų. Įkurta 
1953 m. kaip Europos anglių ir plieno ben- 
drijos Statistikos skyrius, nuo 1959 m. turi 
dabartinį pavadinimą. Duomenis gauna 
daugiausia iš pačių valstybių narių. Kaip 
pagrindinė institucija, Eurostatas pagal iš- 
gales koordinuoja ir integruoja ES valsty- 
bių nacionalines statistikas į bendrą ir pa- 
lyginamą sistemą. Jis reguliariai analizuo- 
ja duomenis ir teikia prognozes, aprūpina 
ES institucijas jų veiklai reikalingais duo- 
menimis, taip pat statistinėmis priemonė- 
mis informuoja valstybių narių administra- 
cijas ir visuomenę apie ekonominę ir so- 
cialinę padėtį ES. Leidžia keletą statistikos 
darbų serijų, skirtų ekonomikai, žemės 
ūkiui, prekybai, socialinėms sąlygoms, 
energetikai ir aplinkosaugai, periodinį buk- 
letą „Europa skaičiais“ (angl. Europe in Fi- 
gures), nuolat papildo temines duomenų 
bazes New Cronos, Comext, REGIO, Euro- 
farm, GISCO. Dažniausiai pateikiami pa- 
lyginamieji ES valstybių narių, kitų Euro- 
pos valstybių, Japonijos ir JAV duomenys. 
Nuo 1993 m. Eurostatas statistinius duo- 
menis apie vidaus prekybą bendrojoje rin- 
koje renka pagal Intrastat sistemą. 

Rimantas Grikienis 

E oekaizmas — politinės sistemos 
struktūros principas, pagal kurį valdžios 
įgaliojimai yra padalyti tarp dviejų ar dau- 
giau lygmenų, t. y. tarp valstybės centri- 
nės vyriausybės ir valstybės (federacijos) 
narių (provincijų, regionų, valstijų ar kt.). 
Valdžios įgaliojimų padalijimas paprastai 
fiksuojamas rašytiniame dokumente - 
konstitucijoje. Federalizmas yra savotiškas 
kompromisas, suderinantis atskirų terito- 
rinių politinių junginių vienybę ir savaran- 
kiškumą. 

Federalizmo „išradėjais“ visai pagrįstai 
gali būti laikomi Jungtinių Amerikos Vals- 
tijų konstitucijos kūrėjai. Britų kolonistai 
Šiaurės Amerikoje, nusprendę atsikratyti 
despotiškos Anglijos karaliaus valdžios ir 
deklaruoti savo nepriklausomybę, susidū- 
rė su savos valstybės kūrimo ir jos valdy- 
mo organų sudarymo problema. Visiškai 
skirtingos „naujojo pasaulio“ socialinio ir 
ekonominio gyvenimo sąlygos, luominio 
susiskirstymo nebuvimas lėmė tai, kad pa- 
sirinkta šalies valdymo forma buvo respub- 
lika ir buvo parengtas atitinkamas konsti- 
tucijos projektas. Tačiau toks pasirinkimas 
sukėlė ir nemaža abejonių. Daug kam at- 
rodė, kad ši valdymo forma yra tinkames- 
nė mažoms ir homogeniškoms valstybėms, 
o ne tokiam dideliam kraštui kaip Šiaurės 
Amerikos valstijos. Galų gale valstijų atsto- 
vų susirinkimas ratifikavo siūlomą konsti- 
tucijos projektą, 0 šiam jų apsisprendimui 
didelės reikšmės turėjo 1787-1788 m. pa- 
sirodžiusi eseistinių rašinių serija The Fe- 
deralist, kurios autoriai — Alexanderis Ha- 
miltonas, Johnas Jay'us ir James'as Madi- 
sonas. Jie įtikinamai parodė, kad esant bū- 
tent respublikai gali būti geriausia įgyven- 
dinti teisingumą, visuotinę gerovę ir pri- 


gimtines asmens laisves bei teises, nes tik- 
rai gerą vyriausybę gali suformuoti tik pa- 
tys Žmonės, 0 jeigu ta vyriausybė būtų blo- 
ga, tai jie visada turės galimybę patys ją 
pakeisti. Bet visų svarbiausia tai, kad The 
Federalist autoriai išsklaidė daugelio ame- 
rikiečių abejones dėl respublikos valdymo 
formos taikymo tokiam dideliam kraštui 
kaip Amerika. The Federalist įrodinėjo, kad 
federalinė respublikos struktūra kaip tik ir 
leidžia suvienyti į vieną ir galingą valstybę 
dideles teritorijas, kurių gyventojų sudėtis 
yra heterogeniška, ir kartu užtikrina gali- 
mybę kiekvienam besivienijančiam politi- 
niam vienetui išlaikyti savo autonomiją bei 
savitumą. 

JAV Konstitucijos kūrėjams iš tiesų pa- 
vyko įkurti demokratišką ir stiprią federa- 
cinę valstybę, tačiau tai toli gražu nėra vien 
federalizmo principo taikymo padarinys. 
Pats savaime federalizmo principas yra 1a- 
bai abstraktus, ir praktinis jo įgyvendini- 
mas gali labai skirtis priklausomai nuo to, 
kaip konkretūs valdžios įgaliojimai ir tei- 
sės priimti sprendimus yra paskirstomi 
tarp federalinės ir vietinės valdžios insti- 
tucijų. Federacija gali būti arba daugiau,. 
arba mažiau centralizuota. Ji gali būti pa- 
naši ir į unitarinę valstybę, ir į silpnai tar- 
pusavyje susijusių valstybių konfederaciją. 
Deja, federalizmo principas niekaip neat- 
sako į klausimą, kaip reikėtų padalyti val- 
džios įgaliojimus tarp dviejų ar daugiau 
valdymo lygmenų. Toks federalizmo prin- 
cipo elastiškumas yra jo ir silpnybė, ir stip- 
rybė. Viena vertus, dėl federalizmo prin- 
cipo nekonkretumo jį sunkiau praktiškai 
taikyti esant skirtingoms sąlygoms. Kita 
vertus, taip atveriamos didžiulės galimybės 
konkretiems praktiniams sprendimams. 
"Todėl šiandien labiau arba mažiau sėkmin- 


Federalizmas 135 


gos federacinės valstybės — Australija, Bel- 
gija, Brazilija, Indija, Kanada, Rusija, Švei- 
carija, Vokietija — vis dėlto yra gana skir- 
tingos ir praktiškai įgyvendina labai įvai- 
rius federalizmo variantus. 

Federalizmas, tam tikros federalistinės 
idėjos visada darė poveikį ir Europos vie- 
nijimosi procesui. Įvairūs federalizmą re- 
miantys visuomeniniai sąjūdžiai ne kartą ra- 
gino ES valstybių vyriausybes formuoti Są- 
jungą remiantis federalizmo principais, pa- 
rengti Europos konstituciją, suteikti Euro- 
pos Parlamentui teisę leisti teisės aktus, o 
juos vykdyti pavesti Europos vyriausybei. Ir 
iš tikrųjų, Europos Bendrijų steigimo sutar- 
tyse, Europos Sąjungos sutartyje ir pačioje 
ES veikloje galima aptikti kai kurių fede- 
ralizmo elementų. Pavyzdžiui, ES struktū- 
roje jau gana ryškiai reiškiasi du pagrindi- 
niai federalinės sistemos principai: vertika- 
lusis valdžios ir kompetencijų padalijimas 
bent į du lygmenis (ES ir valstybės narės) 
ir atskirų bei savitų politinių bendrijų (vals- 
tybių narių) sujungimas į vientisą sistemą, 
išlaikant kiekvienos iš jų identitetą ir auto- 
nomiją. Be šių principų, ES būdingi ir kiti 
paprastai federacijoms priskiriami požy- 
miai: ES teisė turi viršenybę nacionalinės 
teisės atžvilgiu; daug sprendimų ES lygme- 
niu priimama balsų dauguma; Teisingumo 
Teismas turi galimybę spręsti ginčus tarp 
ES institucijų ir valstybių narių; ES turi tie- 
siogiai renkamą parlamentą ir t. t. 

Nepaisant to, iki šiol ES raidoje fede- 
ralizmas vis dėlto visada buvo „pralaimin- 
ti“ alternatyva, nes radikalesni Europos 
valstybių sąjungos federalizacijos projektai 
niekada nebuvo įgyvendinami - jiems ne- 
pritardavo ES valstybių vyriausybės, many- 
damos, kad pernelyg glaudi sąjunga gali 
sukelti nacionalinio suvereniteto eroziją. 


Todėl ir iki šiol ES išlieka gana prieštarin- 
gu hibridiniu dariniu, kuriame, nepaisant 
federalizmo apraiškų, svarbiausi valdžios 
svertai išlieka ES valstybių sostinėse. Tai- 
gi ES peraugimas į federaciją tebėra labiau 
teorinė negu praktinė tolesnės integracijos 
raidos perspektyva. 

Naują impulsą debatams apie ES fede- 
ralizaciją suteikė artėjanti ES plėtra į rytus. 
Numatytas ES plėtimasis neturėjo prece- 
dento, nes jis reiškė ir esminę jos pačios 
transformaciją, kadangi buvo numatyta pri- 
imti: 1) daug naujų valstybių (ES beveik du- 
kart padidėja: 15 narių + 13 oficialių kan- 
didačių, kurių dar neabejotinai daugės); 
2) labai daug neturtingų valstybių (turtin- 
giausios iš šalių kandidačių, Slovėnijos, ben- 
drasis vidaus produktas (BVP) vienam gy- 
ventojui buvo apie 70 proc. ES vidurkio, 
tuo tarpu Lietuvos - apie 30 proc.); 3) la- 
bai daug mažų valstybių (iš trylikos kandi- 
dačių tik Turkija ir Lenkija nepriklausė šiai 
kategorijai). Dėl to ES iškilo bent trys sun- 
kiai sprendžiamos problemos: 1) efektyvu- 
mo (kaip valdyti ir suvaldyti tokią masę, 
kaip užtikrinti, kad Bendrijos teisynas veik- 
tų visoje ES teritorijoje); 2) finansavimo 
(dabar ES biudžetas yra palyginti nedidelis 
ir jam tereikia apie 1,2 proc. ES valstybių 
BVP, tuo tarpu ES valstybės valdo po 40- 
50 proc. savo BVP); 3) legitimumo (plačia- 
jai visuomenei, kurios palaikymas ir prita- 
rimas demokratijos sąlygomis yra labai 
svarbus, ne visai aišku, kam to plėtimo rei- 
kia). Taigi turbūt pirmą kartą iš tiesų gana 
atsakingai politiniu lygiu yra nagrinėjama 
galimybė sukurti federaciją. 

Tuometinių diskusijų ciklo pradininku 
laikomas Vokietijos užsienio reikalų mi- 
nistras Joschka Fischeris, kuris 2000 m. ge- 
gužės 12 d. savo kalboje Berlyno Humbol- 

dtų universitete viešai išdėstė federalistinę 
ES ateities viziją. Netrukus į debatus įsi- 
traukė ir kitų ES valstybių lyderiai. Taigi 
federacijos alternatyva, kuri anksčiau visa- 
da būdavo atmetama kaip idealistinė ir ne- 
praktiška, pagaliau tampa pačių praktiš- 
kiausių žmonių — vykdomosios valdžios at- 
stovų, t. y. prezidentų, ministrų pirminin- 
kų ar užsienio reikalų ministrų, dažnų 
svarstymų ir kalbų tema. 

Taip pat žr. DEKLARACIJA DĖL SĄ- 
JUNGOS ATEITIES, COUDENHOVE-KA- 
LERGI, TIESIOGINIS GALIOJIMAS, VIRŠE- 
NYBĖ, VIRŠVALSTYBIŠKUMAS IR TARPVY- 
RIAUSYBIŠKUMAS. 


Gediminas Vitkus 


FINANSINĖ PERSPEKTYVA (angl. finan- 
cial perspective, pranc. perspectives financiė- 
res, vok. finanzielle Vorausschau) — kele- 
riems metams į priekį nustatomas Europos 
Sąjungos išlaidų planas, patvirtinamas 
tarpinstituciniu Europos Parlamento, Tary- 
bos ir Komisijos susitarimu. Finansinė per- 
spektyva nustato maksimalią numatomų iš- 
laidų apimtį ir sandarą. Kiekvienais metais 
Komisija, rengdama metinį ES biudžetą, 
visų pirma vadovaujasi finansinėje per- 
spektyvoje numatytais skaičiais. Finansinė 
perspektyva negali būti prilyginta daugia- 
mečiam biudžetui, nes kiekvienais metais 
galutinis sprendimas dėl metinio biudžeto 
apimties ir paskirstymo priimamas pagal 
specialią EB steigimo sutartimi nustatytą 
biudžeto tvirtinimo procedūrą. 

Iki šiol ES buvo patvirtinti keturi (1988, 
1992, 1999 ir 2007 m.) tarpinstituciniai su- 
sitarimai dėl finansinių perspektyvų: 

+ 1988-1992 m. finansinė perspektyva 

(vadinamasis I Delors'o paketas); 


+ 1993-1999 m. finansinė perspektyva 
(vadinamasis II Delors'o paketas); 
+ 2000-2006 m. finansinė perspektyva 
(vadinamasis susitarimas dėl „Darbo- 
tvarkės 2000“); 
+ 2007-2013 m. finansinė perspektyva. 
Pastarasis susitarimas, kuriam 2005 m. 
gruodžio mėn. pritarė Briuselio Europos 
Vadovų Taryba, įtraukė į finansinę per- 
spektyvą išlaidas, kurios bus skiriamos ir 
naujosiose ES valstybėse, į ES įstojusiose 
2004 ir 2007 m., vykdomoms programoms 
ir politikos kryptims finansuoti. 

Taip pat žr. BIUDŽETAS, DELORS, 
„DARBOTVARKĖ 2000“. 


Gediminas Vitkus 
FoucHET PLANAS žr. DE GAULLE. 


FUNKCIONALIZMAS - XX a. penktaja- 
me dešimtmetyje suformuluota tarptauti- 
nės integracijos procesų interpretacija. Jos 
pagrindas — idėja, kad plečiantis atskirų 
valstybių tarpusavio ekonominei ir socia- 
linei priklausomybei reikia atitinkamai per- 
tvarkyti ir ekonominės bei socialinės poli- 
tikos administravimo būdus. Šių pertvarky- 
mų esmė ta, kad turi būti steigiamos spe- 
cializuotos, konkrečioms funkcijos vykdyti 
skirtos tarptautinės agentūros, turėsiančios 
vykdyti tas atskirų valstybių vyriausybių 
funkcijas ir tuos darbus, kurių šios nebe- 
pajėgia atlikti. Visų pirma tai turėtų būti 
ekonominės ir socialinės politikos reikalai. 
Ilgainiui, naujoms agentūroms sėkmingai 
(arba bent sėkmingiau už atskiras vyriau- 
sybes) veikiant, turėtų didėti jų politinis le- 
gitimumas, silpnėti ir vyriausybių politiniai, 
ekonominiai bei ideologiniai prieštaravi- 
mai, ir apskritai pačių atskirų vyriausybių 

vaidmuo visuomenės gyvenime. Jau vei- 
kiančioms agentūroms turėtų būti perduo- 
dami vis nauji įgaliojimai, steigiamos nau- 
jos reikalingos agentūros ir institucijos. 
Taip laipsniškai integracijai „persiliejant“ 
(angl. spill-over) iš atskiras funkcijas vyk- 
dančių tarptautinių agentūrų galėtų susi- 
formuoti pasaulinė vyriausybė ir pasaulinė 
valstybė. 

Funkcionalizmas, kurio žymiausiu at- 
stovu laikomas Davidas Mitrany, atspindė- 
jo gana svarbią XX a. viduryje išryškėju- 
sią pasaulinės ekonomikos bei politikos 
globalizacijos ir tarptautinių organizacijų 
vaidmens didėjimo tendenciją. Vis dėlto 
funkcionalizmas nepakankamai tiksliai 


įvertino tos tendencijos plėtros spartą ir vi- 
siškai nepaisė kitokių tuo pačiu metu pa- 
sireiškusių divergencinių tendencijų. Taigi 
iš esmės funkcionalizmas nėra integracijos 
teorija, siekianti paaiškinti vykstančius pro- 
cesus. Tai labiau politinis projektas, kuriuo 
buvo siekiama atkreipti tyrėjų ir visuome- 
nės dėmesį į naujas ir netradicines galimy- 
bes tvarkyti žmonijos reikalus. Nepaisant 
to, funkcionalizmo idėjos pravertė vėles- 
niems integracijos tyrimams. Plačiausiai jos 
buvo taikytos neofunkcionalistinėje integ- 
racijos teorijoje. 
Taip pat žr. INTEGRACIJA, NEOFUNK- 
CIONALIZMAS. 
Gediminas Vitkus 

e žr. DE GAULLE. 


GATT (angl. General Agreement on 
Tariffs and Trade santrumpa) - Bendrasis 
susitarimas dėl muitų tarifų ir prekybos. 
Plačiau žr. PPO. 


(GENERALINIS DIREKTORATAS (angl. Di- 
rectorate General, pranc. Direction gėnėra- 
le, vok. Generaldirektion) - pagrindinis 
struktūrinis Europos Sąjungos institucijų 
(Komisijos, Tarybos ir Europos Parlamen- 
to) administracinio aparato padalinys. Ge- 
neraliniai direktoratai (GD) dar skirstomi 
į direktoratus. 

Komisijoje GD yra svarbiausias admi- 
nistracinis vienetas, apimantis vieną ar ke- 
letą veiklos sričių. GD skaičius nėra pasto- 
vus, iš dalies jis priklauso nuo Komisijos 
sudėties. Kiekvienas Komisijos narys pri- 
klausomai nuo jo kuruojamų sričių atsako 
už vieno ar kelių GD veiklą. 1995-2000 m. 
kadencijos Komisiją sudarė 20 narių (ko- 
misarų) ir joje veikė 25 GD (pvz., Biudže- 
to, Žemės ūkio, "Transporto, Konkurenci- 
jos, Ekonomikos ir finansų, 0 užsienio ry- 
šiams įsteigti net du). 1999 m. paskyrus 
naują Komisiją buvo pradėta Komisijos 
sekretoriato administracinė reforma - bu- 
vo atsisakyta GD numeravimo, o pačius 
direktoratus, kaip ir kitas tarnybas (ver- 
timo, teisės, leidinių), imta vadinti depar- 
tamentais, ir jų iki 2001 m. įsteigta 36 (ki- 
taip tariant, GD yra Komisijos departa- 
mentas). Dauguma jų įsikūrę Briuselyje, 
o keletas —- Liuksemburge. Jų darbuotojų 
skaičius labai skiriasi ir priklauso nuo ku- 
ruojamos srities masto bei veiklos apim- 
ties. GD (departamentams) tiesiogiai va- 
dovauja generalinis direktorius. Europos 


Parlamento ir Tarybos sekretoriatuose pa- 
prastai veikia 8-9 GD, kurie yra vieni iš 
keleto rūšių administracinių padalinių. 
Taip pat žr. KOMISIJA. 
Evaldas Sinkevičius 


GILINIMAS (angl. deepening, pranc. ap- 
profondissement, vok. Vertiefung) — sąlygi- 
nis Europos integracijos, kai Europos Są- 
jungos valstybės vis daugiau įgaliojimų su- 
teikia ES viršvalstybinėms institucijoms, 
pavadinimas. „Gilinimas ar plėtimas?“ — 
taip neretai yra įvardijama ES nuolat atsi- 
naujinanti diskusija, kurios pagrindas yra 
klausimas, kam turi būti teikiamas priori- 
tetas — Bendrijos valstybių narių daugėji- 
mui ar gilesnei integracijai pačiose Bendri- 
jose. Ši diskusija prasidėjo svarstant Jung- 
tinės Karalystės narystės Europos Bendri- 
jose klausimą ir vyko prieš kiekvieną EB 
plėtros etapą. Ji gali būti laikoma viena pa- 
grindinių ir nuolatinių Europos integraci- 
jos proceso dilemų. Diskusija „Gilinimas 
prieš plėtimą“ iš esmės buvo tarsi numa- 
tyta Europos Bendrijų steigimo sutartyse. 
Viena vertus, iš jų kilo galimybė gilinti 
ekonominę integraciją, t. y. laipsniškai vis 
daugiau įgaliojimų perduoti viršvalstybi- 
nėms institucijoms, o kita vertus, ir galimy- 
bė plėsti Bendrijas, nes buvo deklaruotas 
jų atvirumas kitoms žemyno šalims. 

Šioje diskusijoje gana gerai atsiskleidžia 
atskirų ES valstybių požiūrio į Europos in- 
tegraciją pobūdis. ES valstybes galima su- 
skirstyti į tas, kurios tradiciškai pasisako už 
gilinimą, ir tas, kurios labiau remia plėtimą. 
Šešios valstybės — EB steigėjos laikomos 
valstybėmis „gilintojomis“. Italiją prie „gi- 
lintojų“ galima priskirti tik su išlygomis, ta- 
čiau tiek Beneliukso šalys, tiek Europos in- 
tegracijos varikliu vadinamas Prancūzijos ir 

Vokietijos tandemas integracijos procesą 
gana nuosekliai siūlė ir siūlo plėtoti jį gili- 
nant. Šios valstybės iš esmės tebesilaiko 
pradinės idėjos, kad tik nuolatinės pastan- 
gos intensyvinti integraciją gali Europoje 
garantuoti taiką, stabilumą ir gerovę. Kon- 
krečiai tai garantuojama tankiame ir stip- 
riame integracijos sukurtų ryšių tinkle išlai- 
kant Vokietiją - istoriškai didžiausią ir stip- 
riausią Europos valstybę. Vokietijai iki šio! 
tai buvo priimtina. 

Vėliau į EB įstojusios valstybės nėra 
tokios didelės gilinimo entuziastės. Daugu- 
ma jų įstojo skatinamos pragmatiškų eko- 
nominių interesų, ir jos neretai gilinimui 
pritaria tik dėl to, kad tai yra neišvengia- 
ma jų išlikimo integracijos procese sąlyga. 
Iš šių valstybių išsiskiria Jungtinė Karalys- 
tė ir iš dalies Danija, kurioms plėtra, jei ji 
nesisieja su geopolitiniais regioniniais in- 
teresais, yra gilinimo ar netgi siaurinimo 
alternatyva. Ši minėtų valstybių nuostata 
reiškiasi tuo, kad jos neretai pasisako net 
už kai kurių įgaliojimų grąžinimą iš virš- 
valstybinio reguliavimo srities valstybių vy- 
riausybių žinion. Jos kartais netgi atsisako 
dalyvauti kai kuriuose integracijos gilinimo 
projektuose (pvz., pinigų sąjungoje) ir taip 
kelia Europos d /a carte pavojų. Prie šių 
valstybių su išlygomis reikėtų priskirti ir 
1995 m. į ES įstojusias Austriją, Suomiją 
ir Švediją. 

Tuo tarpu Pietų Europos valstybės, 
Graikija, Ispanija ir Portugalija, kurios dėl 
narystės EB įgijo naujų finansinių galimy- 
bių plėtoti savo ekonomiką, gilinimą įsten- 
gė padaryti sau naudingą: beveik po kiek- 
vieno gilinimo žingsnio jos gaudavo kom- 
pensaciją - didesnę struktūrinę pagalbą. To- 
dėl nors iš esmės būdamos nesuinteresuo- 
tos gilesne integracija ar nepajėgdamos jo- 


je dalyvauti, jos ir plėtrą vertina selektyviai: 
ji neturi pakeisti tam tikrų jų privilegijų. 

Įvairiais Europos integracijos laikotar- 
piais prioritetas ne visada buvo teikiamas 
tiktai gilinimui. Galima įvairiai aiškinti tokį 
nevienodą intensyvumą, tačiau esama ga- 
na aiškios koreliacijos tarp sėkmingos eko- 
nomikos plėtros ir pastangų gilinti integ- 
raciją. XX a. šeštajame ir septintajame de- 
šimtmetyje, iki pat 1973 m. naftos krizės, 
ekonomikai stiprėjant integracija vyko 
sparčiai ir efektyviai. Vos tik iškildavo eko- 
nominių sunkumų, ji sulėtėdavo. Tam daug 
įtakos turėjo galimybės lengviau spręsti in- 
tegracijos legitimumo problemą - visuome- 
nės paramą integracijai buvo galima užsi- 
tikrinti akivaizdžiai demonstruojant ekono- 
minę integracijos naudą. Dėl įvairių prie- 
žasčių sulėtėjus ekonominiam augimui su- 
mažėdavo visuomenės parama, ir integra- 
cijos gilinimas sulėtėdavo. 

Tuo tarpu EB plėtros motyvus nema- 
žai nulėmė ir geopolitinių sąlygų pokyčiai. 
Plėstis į pietus pirmiausia skatino saugu- 
mo ir stabilumo siekis. Panašūs ir po šal- 
tojo karo įvykusių pokyčių padariniai: prin- 
cipinį sprendimą į ES priimti pokomunis- 
tines Vidurio ir Rytų Europos valstybes 
greičiau lėmė žemyno stabilumo, o ne 
vien, arba ne vien, ekonominiai motyvai. 

Vertinant buvusius EB ir ES plėtros eta- 
pus galima pastebėti, kad prieš kiekvieną jų 
visada kalbama apie pirmiau reikalingą gi- 
linimą, arba fundamentalią institucijų ir at- 
skirų politikos krypčių reformą. Taigi gali- 
ma sakyti, kad tam tikru atžvilgiu plėtra yra 
svarbus integracijos gilinimo veiksnys, nes 
neretai kaip tik dėl jos atsiranda naujovių, 
naujų politikos krypčių ir priemonių. Pavyz- 
džiui, vadinamoji struktūrinė politika susi- 
formavo EB išsiplėtus į pietus. 

ES plečiantis į rytus ši taisyklė buvo 
dar kartą patvirtinta. 1993 m. Kopenhagos 
Europos Vadovų Taryba ne tik nustatė na- 
rystės kriterijus šalims kandidatėms, bet ir 
iškėlė konkretų uždavinį pati sau. Tas už- 
davinys — tai ES institucijų reforma ir fun- 
damentali ES žemės ūkio, struktūrinės bei 
biudžeto politikos peržiūra. Per tarpvyriau- 
sybines derybas, kurios 1997 m. baigėsi 
Amsterdamo sutarties pasirašymu, susitarti 
dėl institucijų reformos nepavyko, ir klau- 
simo sprendimas buvo atidėtas. Iš esmės 
dėl to buvo šaukiama dar viena tarpvyriau- 
sybinė konferencija, kuri 2000 m. pabaigo- 
je baigėsi naująja Nicos sutartimi. Joje — 
nors ir ne taip radikaliai, kaip daugelis ti- 
kėjosi, vis dėlto buvo išspręsti instituciniai 
pasirengimo ES plėtrai uždaviniai. 

Taip pat žr. PLĖTIMAS. 

Klaudijus Maniokas 


(GLAUDESNIS BENDRADARBIAVIMAS Žr. 
TVIRTESNIS BENDRADARBIAVIMAS. 


(GRENLANDIJOS IŠSTOJIMAS. Grenlan- 
dijos sala (plotas daugiau kaip 2 mln. kv. 
km, 50 tūkst. gyventojų), nuo 1721 m. bu- 
vusi Danijos kolonija, 1953 m. tapo inte- 
gralia Danijos dalimi. 1973 m. sausio 1 d. 
ji kartu su Danija įstojo į Europos Bendri- 
ją, nors pačioje Grenlandijoje per referen- 
dumą daugiau kaip 70 proc. gyventojų ne- 
pritarė narystei. Pagrindinis nepritarimo 
motyvas buvo tas, kad narystė EB pažeis- 
tų Grenlandijos žvejybos interesus. 1978 m. 


Danija suteikė Grenlandijai savivaldą, ku- 
rios nuostatai numatė, kad sala panorėjusi 
gali išstoti iš EB ir palaikyti su EB tokius 
santykius, kokius jau turėjo kita savivaldi 
Danijos dalis — Farerų salos. Joms dar 
1972 m. buvo suteiktas specialus asocia- 
cijos su EB statusas: kaip ir EFTA (angl. 
European Free Trade Association - Euro- 
pos laisvosios prekybos asociacija) valsty- 
bes, su EB jas siejo tik laisvosios preky- 
bos ryšiai. 1982 m., vadovaudamasi savi- 
valdos įstatymu, Grenlandija surengė refe- 
rendumą, kuriame jos gyventojai nedidele 
balsų persvara (53 proc. prieš 47 proc.) 
nepritarė salos narystei EB. Per derybas 
su EB dėl išstojimo sąlygų Grenlandijai 
atstovavo Danijos vyriausybė. Pagal susi- 
tarimą sala buvo įtraukta į EB užjūrio ša- 
lių ir teritorijų sąrašą, gavo teisę EB rin- 
koje laisvai prekiauti savo žvejybos pro- 
duktais ir pasirašė EB žvejybos sutartį. 
Atitinkamai papildžius Bendrijų steigimo 
sutartis ir visų EB valstybių parlamentams 
ratifikavus pataisas, susitarimas dėl išsto- 
jimo įsigaliojo 1986 m. liepos mėn. Skir- 
tingai nuo kitų užjūrio šalių ir teritorijų, 
Grenlandija negauna tiesioginės paramos 
iš Europos plėtros fondo, bet jai regulia- 
riai mokamos kompensacijos už EB žve- 
jybą jos teritoriniuose vandenyse. Gren- 
landija taip pat turi teisę į struktūrinių 
fondų paramą. 

Taip pat žr. UŽJŪRIO ŠALYS IR TERI- 
TORIJOS, VALSTYBĖS NARĖS. 


Rimantas Grikienis 

H..: 1969 M. VIRŠŪNIŲ SUSITI- 
KIMAS — 1969 m. gruodžio mėn. įvykęs 
Europos Bendrijų valstybių lyderių susiti- 
kimas, kuriame buvo sprendžiami svarbūs 
tolesnės EB raidos klausimai. Hagos su- 
sitikimas buvo tik trečiasis viršūnių susi- 
tikimas po Romos sutarčių pasirašymo 
1957 m. Susitikime dalyvavo šešių valsty- 
bių — Europos Bendrijų steigėjų vadovai. 
Jį inicijavo naujasis Prancūzijos preziden- 
tas Georges'as Pompidou, pakeitęs buvusį 
prezidentą Charles'į de Gaulle'į. Vienas 
svarbiausių susitikimo rezultatų — principi- 
nis pritarimas naujų narių priėmimui į EB, 
atvėręs kelią Jungtinės Karalystės, kartu ir 
Airijos bei Danijos stojimui (narėmis ta- 
po 1972 m.), nes kelerius metus prieštara- 
vusi tam pagaliau pritarė Prancūzija. Su- 
sitikime taip pat buvo sutarta dėl bendros 
žemės ūkio politikos pertvarkymo galutinių 
terminų, nuosavų išteklių principo formuo- 
jant bendrą EB biudžetą, Europos Parla- 
mento galių sustiprinimo biudžeto klausi- 
mu ir glaudesnio EB valstybių bendradar- 
biavimo užsienio politikos srityje. Taip pat 
buvo sutarta iki 1980 m. visiškai įgyvendin- 
ti ekonominę ir pinigų sąjungą, tačiau šis 
uždavinys dėl XX a. aštuntojo dešimtme- 
čio ekonomikos ir energetikos krizių liko 
neįgyvendintas. 

Taip pat žr. BENDRA ŽEMĖS ŪKIO PO- 
LITIKA, BIUDŽETAS, EKONOMINĖ IR PI- 
NIGŲ SĄJUNGA, PLĖTIMAS. 

Evaldas Sinkevičius 


HaLLSTEIN Walter (1901-1982) - pir- 
masis Europos ekonominės bendrijos Ko- 
misijos pirmininkas. 1950 m. tapęs Vokie- 
tijos Federacinės Respublikos (VFR) kanc- 
lerio Konrado Adenauerio patarėju, vado- 


vavo VFR delegacijai derybose dėl Schu- 
mano plano. Hallsteinas taip pat atstova- 
vo VFR Mesinos konferencijoje, kurios re- 
zultatas buvo Europos ekonominės bendri- 
jos ir Euratomo steigimo sutartys. Su jo 
vardu susijusi 1955 m. paskelbta oficiali 
Bonos politika, nepripažįstanti Vokietijos 
Demokratinės Respublikos (VDR) legiti- 
mumo (vadinamoji Hallsteino doktrina). 
Vadovaudamasi šia doktrina, VFR nu- 
traukdavo diplomatinius santykius su tomis 
valstybėmis, kurios pripažindavo VDR. 
Hallsteino doktrinos buvo atsisakyta per- 
ėjus prie naujo VFR politikos kurso Rytų 
Europos atžvilgiu, vadinamosios Ostpolitik. 

Devynerius metus ėjęs Komisijos pir- 
mininko pareigas Hallsteinas buvo tvirtas 
Europos politinės ir ekonominės integra- 
cijos šalininkas. Jo pirmininkavimo metu 
buvo pasirašyta Bendrijų institucijų sujun- 
gimo sutartis, pagal kurią nuo 1967 m. lie- 
pos 1 d. buvo unifikuotos ir įsteigtos ben- 
dros visoms trims Bendrijoms institucijos. 
Vertindamas Komisiją kaip Europos būsi- 
mosios vyriausybės branduolį, Hallsteinas 
energingai gynė jos autoritetą ir nepriklau- 
somumą, dėl ko neretai kildavo konfliktai 
su valstybių narių politikais, dažniausiai su 
Prancūzijos prezidentu Charles'iu de Gaul- 
le'iu, kurį erzino viršvalstybinės Komisijos 
ir jos pirmininko pretenzijos. Pasiekus 
Liuksemburgo kompromisą (1966 m.), iš 
tiesų sumenkinusio Komisijos vaidmenį, 
Hallsteinas atsistatydino. 

Taip pat žr. DE GAULLE, „Tuščios 
KĖDĖS“ KRIZĖ. 


Rimantas Grikienis 


HeELsiNKIO EuRoPos VADOvų TARY- 
BA (1999 M.). 1999 m. gruodžio 10-11 d. 
Helsinkio Europos Vadovų Taryba patvir- 

tino Europos Sąjungos plėtros proceso, ku- 
rį 1997 m. apibrėžė Liuksemburgo Euro- 
pos Vadovų Taryba, svarbą ir, atsižvelgda- 
ma į Komisijos rekomendacijas, priėmė 
sprendimą pakviesti Bulgariją, Latviją, Lie- 
tuvą, Maltą, Rumuniją ir Slovakiją pradė- 
ti derybas dėl narystės ES. Tarybos susiti- 
kimo išvadose buvo pabrėžtas šalių kandi- 
dačių diferenciacijos principas, reiškiantis, 
kad kiekviena kandidatė per derybas bus 
vertinama pagal individualų pasirengimą. 
Europos Vadovų Taryba patvirtino galimy- 
bę 2000 m. pradžioje pradėsiančioms sto- 
jimo derybas kandidatėms pasivyti anks- 
čiau derybas pradėjusias valstybes. Derybų 
pažanga ir įstojimas į ES priklausys nuo 
kandidačių gebėjimų perimti ir įgyvendin- 
ti Bendrijos teisyną. Taip pat buvo aptarta 
Komisijos paskelbta metinė kandidačių pa- 
žangos ataskaita ir pažymėta jų pažanga 
siekiant narystės ES, tačiau konstatuota, 
kad kai kurios kandidatės gali nepajėgti 
per vidutinės trukmės laikotarpį patenkinti 
visų — pirmiausia ekonominių - Kopenha- 
gos kriterijų. 

Susitikimo išvadose Turkija buvo pa- 
tvirtinta kandidate įstoti į ES. Jai bus tai- 
komi tokie pat narystės kriterijai, kaip ir 
kitoms kandidatėms. Turkijai priminta po- 
litinių narystės kriterijų svarba ir būtinybė 
išspręsti teritorinius ginčus su kaimyninė- 
mis šalimis. 

Europos Vadovų Taryba priėmė 
sprendimą iki 2000 m. pabaigos baigti 
tarpvyriausybinę konferenciją dėl ES ins- 
titucijų reformos ir vėliau ratifikuoti stei- 
gimo sutarčių pakeitimus, kad iki 2002 m. 
pabaigos būtų sudarytos institucinės prie- 
laidos šalis kandidates priimti į ES. Susi- 
tikimo išvadose buvo numatyti pagrindi- 
niai institucijų reformos klausimai. ES 


valstybių ir jų vyriausybių vadovai nu- 
sprendė reguliariai informuoti šalis kan- 
didates apie diskusijas ir sudaryti joms 
galimybę pateikti savo nuomonę dėl ES 
institucijų reformos. 

Dėl saugumo politikos Europos Vado- 
vų Tarybos išvadose buvo pabrėžta, kad iki 
2003 m. bus siekiama sukurti ES karinių 
ir nekarinių krizių valdymo mechanizmus, 
kad ES galėtų savarankiškai priimti spren- 
dimus ir vadovauti karinėms operacijoms 
užkirsdama kelią tarptautiniams kariniams 
konfliktams tais atvejais, kai NATO pajė- 
gos neprisidėtų prie konfliktų prevencijos. 
Buvo numatyta galimybė ir kitoms Euro- 
pos valstybėms (įskaitant ir šalis kandida- 
tes) įsitraukti į ES vadovaujamų karinių 
krizių valdymo mechanizmus. 

Taip pat žr. EuRoPOos VADOVŲ TA- 
RYBA, PLĖTIMAS, KOPENHAGOS KRITE- 
RIJAI, LiIUKSEMBURGO EuRoPos VADO- 
vų TARYBA (1997 M.). 

Rytis Martikonis 


HiMNAsS. Dvi pagrindinės Europos 
tarptautinės organizacijos - Europos Ta- 
ryba ir Europos Sąjunga, kartu ir visa Eu- 
ropa, oficialiu savo himnu laiko Ludwigo 
van Beethoveno 9-osios simfonijos 4 da- 
lies preliudiją „Džiaugsmo odė“. Šį kūri- 
nį 1972 m. po ilgų, net aštuonerius metus 
trukusių svarstymų savo himnu patvirtino 
Europos Taryba, kuri paragino ir kitas 
Europos tarptautines organizacijas naudo- 
ti vienodus Europos simbolius. 1985 m. 
Beethoveno „Džiaugsmo odę“ kaip savo 
himną įteisino ir Europos Bendrija, nuo 
1993 m. peraugusi į Europos Sąjungą. 

Beethoveno kūrinio fragmentas Euro- 
pos himnu, be abejo, tapo dėl gražios ir 
lengvai įsimenamos melodijos, taip pat dėl 

monumentalia muzika išreikšto Europos 
XVIII a. Apšvietos epochai būdingo tikė- 
jimo žmonių laisvės, lygybės ir brolybės 
idealais. Beethoveną sužavėjo ir įkvėpė 
juos šlovinusio vokiečių poeto Friedricho 
von Schillerio odės „Džiaugsmui“ (vok. An 
die Freude) žodžiai. 1785 m. parašytos ei- 
lės paties poeto nuostabai tapo labai po- 
puliarios, ir ne vienas kompozitorius mė- 
gino pritaikyti joms muziką, tačiau 1824 m. 
sukurta Beethoveno melodija geriausiai at- 
skleidė jų esmę. 

XVIII-XIX a. sandūroje sukurta 
„Džiaugsmo odė“ atspindėjo ano meto Eu- 
ropos dvasią, tačiau akivaizdu, kad ji pui- 
kiai tinka ir XX a. viduryje prasidėjusio 
Europos vienijimosi idėjai išreikšti. Dviejų 
pasaulinių karų ir beprasmių žudynių iš- 
kankinta Europa pagaliau suprato, kad tik- 


ro džiaugsmo šaltinis gali būti tik tautų bei 
valstybių vienybė ir brolybė. 

Oficialus Europos Tarybos ir Europos 
Sąjungos himnas yra atliekamas iškilmin- 
gomis progomis ir per oficialias ceremo- 
nijas. Kadangi jis yra oficiali šių Europos 
organizacijų „garsinė emblema“, labai 
svarbu jį atliekant laikytis tam tikro etalo- 
no. Tris oficialias himno aranžuotes (for- 
tepijonui, pučiamųjų orkestrui ir simfoni- 
niam orkestrui) Europos Tarybos prašymu 
1972 m. parengė žymus dirigentas Herber- 
tas von Karajanas. 

Tačiau oficialus Europos himnas netu- 
ri žodžių, nes Schillerio eilių buvo atsisa- 
kyta paaiškėjus, kad neįmanoma pakanka- 
mai tiksliai, nenukrypstant nuo originalaus 
teksto, jų išversti į kitas Europos kalbas. 

Gediminas Vitkus 

| BK POLITIKA žr. PRAMO- 
NĖS POLITIKA. 


INSTITUCIJOS (angl. institutions, pranc. 
institutions, vok. die Organe) - Europos 
Bendrijų steigimo ir Europos Sąjungos su- 
tartyse numatytos įsteigti institucijos. Jos 
veikia pagal šiomis sutartimis joms suteik- 
tus įgaliojimus ir įgyvendina Europos Są- 
jungai ir Europos Bendrijai nustatytus tiks- 
lus. EB steigimo ir ES sutartyse yra mini- 
mos šios pagrindinės ES institucijos: 

+ Europos Vadovų Taryba; 

+ Europos Parlamentas; 

+ Europos Sąjungos Taryba; 

+ Europos Komisija; 

+ Europos Teisingumo Teismas; 

+ Audito Rūmai; 

+ Ekonomikos ir socialinių reikalų komi- 
tetas; 

+ Regionų komitetas; 

+ Europos centrinis bankas; 

+ Europos investicijų bankas. 

Plačiau apie kiekvieną iš minėtų institu- 
cijų Žr. atitinkamus šio žinyno straipsnius. 

Taip pat žr. AGENTŪROS. 


INSTITUCIJŲ BŪSTINĖ (angl. seat of the 
institutions, pranc. siege des institutions, vok. 
Sitze der Organe) — Europos Sąjungos ins- 
titucijų ir agentūrų įkurdinimo vieta. Isto- 
riškai taip susiklostė, kad ES institucijos yra 
išsidėsčiusios kelių ES valstybių teritorijo- 
se. 1951 m. Europos anglių ir plieno ben- 
drijos steigimo sutartyje numatyta, kad dėl 
institucijų buveinės bendru sutarimu spren- 
džia valstybių narių vyriausybės. Vėliau ši 
nuostata buvo pakartota ir Romos sutarty- 
se, steigiant Euratomo bei Europos ekono- 
minę bendriją. Tačiau atsiradus progai 


(įsteigus naujas ar pertvarkant ankstesnes 
įstaigas) tarp EB valstybių kartais kildavo 
ginčų dėl institucijų įkurdinimo vietos, tu- 
rėjusių politinį, teisinį ir net lingvistinį po- 
būdį. Sutartyse žodis „institucijų“ vartoja- 
mas daugiskaitos, o žodis „būstinė“ — vie- 
naskaitos forma, tačiau visas terminas im- 
peratyviai nereiškia, kad visos institucijos 
turi būti įkurdintos vienoje vietoje. Be to, 
iki 1967 m. įsigaliojusios institucijų sujun- 
gimo sutarties kiekviena iš trijų Bendrijų 
turėjo dalį atskirų (Komisiją ir Tarybą) ir 
dalį bendrų (Teisingumo teismą ir Asam- 
blėją) institucijų. Dėl to bendros EB insti- 
tucijos ir įstaigos buvo įkurdintos kelių 
valstybių miestuose, daugiausia Briuselyje 
ir Liuksemburge. Iš esmės šiuos ginčus 
1992 m. gruodžio mėn. išsprendė Edinbur- 
go Europos Vadovų Taryba, kuri konkrečiai 
nustatė institucijų buveines: 

+ Tarybos pagrindinė būstinė yra Briu- 
selyje, o balandžio, birželio ir spalio 
mėn. Tarybos susitikimai vyksta Liuk- 
semburge; 

Komisijos pagrindinė būstinė yra Briu- 
selyje, o dalis skyrių — Liuksemburge; 
+ Ekonomikos ir socialinių reikalų komi- 
teto bei Regionų komiteto būstinė yra 
Briuselyje; 

Teisingumo Teismo, Pirmosios instan- 
cijos teismo, Audito Rūmų ir Europos 
investicijų banko būstinės yra Liuk- 
semburge; 

Europos Parlamento plenarinės sesijos 
vyksta Strasbūre, o neeilinės sesijos ir 
komitetų posėdžiai - Briuselyje; Gene- 
ralinis sekretoriatas ir jo skyriai įsikū- 
rę Liuksemburge (dar Europos Bendri- 
jų Asamblėją ir jos sekretoriatą buvo 
sutarta įkurdinti Liuksemburge, tačiau 
jame neatsirado tinkamų patalpų ple- 

nariniams posėdžiams, todėl patalpos 

ilgą laiką buvo nuomojamos Europos 

Tarybos pastate Strasbūre; Prancūzija 

tuo pasinaudojo siekdama, kad nau- 

jasis Europos Parlamento pastatas bū- 
tų statomas taip pat Strasbūre). 

1993 m. įsigaliojus Europos Sąjungos 
sutarčiai ir pradėjus bendradarbiauti nau- 
jose srityse buvo numatyta įsteigti ir įkur- 
dinti naujas įstaigas: Europos centrinis 
bankas įkurdintas Frankfurte prie Maino, 
Europolas - Hagoje. Amsterdamo sutar- 
ties protokole įtvirtintas toks pat institu- 
cijų buveinių išdėstymas. Pažymėtina, kad 
visos svarbiausios ES institucijos ir įstai- 
gos yra įkurdintos teritorijose tiktai tų 
valstybių, kurios buvo Europos Bendrijų 
steigėjos. 

Taip pat žr. ROMOS SUTARTIS, SUJUN- 
GIMO SUTARTIS. 

Evaldas Sinkevičius 


INTEGRACIJA — procesas, kai pavieniai 
autonomiški socialiniai junginiai nustato ir 
plėtoja tarpusavio sąryšius taip, kad laips- 
niškai kiekvieno jų autonomija mažėja 
ir kiekvienas tampa didesnio bei sudėtin- 
gesnio junginio sudedamąja dalimi. Nuo 
XX a. vidurio, ypač pradėjus veikti Euro- 
pos Bendrijoms, šis terminas plačiai taiko- 
mas ir politikos moksle. Jis gali būti var- 
tojamas tam tikrai politinių junginių sąvei- 
kai apibūdinti. Galima kalbėti apie genčių, 
regionų, interesų grupių, politinių partijų 
ar pagaliau valstybių integraciją. Terminas 
„tarptautinė integracija“ kaip tik ir atspin- 
di pastarųjų sąveikos procesą. 

Kuo yra ypatinga valstybių, arba tarp- 
tautinė, integracija? Šio proceso esmė ta, 
kad valstybės savanoriškai keičia įprastinį 
tarptautinės teisės principais grindžiamą 


tarpusavio santykių pobūdį. Šiuo atveju yra 
susitariama ne tik dėl to, kokie bus vals- 
tybių tarpusavio santykiai, bet ir dėl to, 
kad kai kurie valstybių vidaus gyvenimo 
klausimai ir reikalai bus tvarkomi bendrai. 
Tam tikslui valstybės steigia ir bendras ins- 
titucijas, kurioms paveda tvarkyti tuos rei- 
kalus, susitaria ir pačios tiesiogiai arba per 
bendras institucijas leidžia bendrus teisės 
aktus, kurie galioja iš karto visose dalyvau- 
jančiosiose valstybėse. Šiaip jau remiantis 
įstatymais yra reguliuojamas ir valdomas 
valstybės vidaus gyvenimas, tačiau integra- 
cija reiškia, kad šis metodas peržengia 
valstybės ribas — jis pradedamas taikyti iš 
karto kelių ar keliolikos joje dalyvaujančių 
valstybių teritorijoje. 

Teoriškai integracija gali vykti bet ko- 
kiu mastu. Galima samprotauti ir apie vi- 
sišką, ir apie dalinį integruotumą priklau- 
somai nuo to, kiek ir kokių reikalų daly- 
vaujančiosios valstybės nusprendžia per- 
duoti bendram valdymui. Galutiniu integ- 
racijos proceso rezultatu galima laikyti at- 
siradimą naujos valstybės, kuri susifor- 
muoja iš kelių atskirų valstybių. Visiškos 
ir baigtos integracijos pavyzdys gali būti 
1990 m. įvykęs Vokietijos susivienijimas, 
tuo tarpu ryškiausias dalinės integracijos 
pavyzdys - Europos Sąjunga. 

Tačiau, šiaip ar taip, pabrėžtina, kad 
svarbi integracijos sąlyga yra savanoriškas 
valstybių apsisprendimas dalyvauti joje, nes 
čia valstybių vyriausybės turi pasiryžti pri- 
imti ypatingą politinį sprendimą, įveikti sa- 
vo egoizmą ir kai kuriuos savo tvarkytus 
reikalus perduoti tarptautinės institucijos 
žinion. Be jokios abejonės, yra reikalingos 
ypatingos tokį sprendimą skatinančios vi- 
daus ir išorės sąlygos, priešingu atveju la- 
biau taikytinas ne integracijos, bet prievar- 

tinės inkorporacijos arba aneksijos termi- 
nas. Tokios „integracijos“ pavyzdžiu gali 
būti laikomas 1939 m. įvykęs Čekijos pri- 
jungimas prie Vokietijos arba 1940 m. 
Baltijos valstybių prijungimas prie Sovietų 
Sąjungos. 

Teoriškai taip pat yra galima tiek glo- 
balinė, tiek geografiškai ribota, tik tam tik- 
ro kontinento ar subkontinento valstybes 
apimanti, regioninė integracija. Tačiau pa- 
saulio politinėje praktikoje globalinė integ- 
racija tebėra teorinė galimybė, tuo tarpu 
regioninė ir subregioninė integracija, visų 
pirma Europos valstybių integracijos for- 
mos, jau tikrai yra tapusi ir politinės prak- 
tikos dalyku. 

Integracija yra labai platus, sudėtingas 
ir painus reiškinys, savo mastu, ko gero, 
sulygintinas su visa politika. Todėl taip, 
kaip sunku paaiškinti politiką, sudėtinga 
yra atskleisti ir integracijos proceso prie- 
žastis bei veiksnius. Apskritai galima saky- 
ti, kad ją lemia daugybė įvairiausių prie- 
žasčių ir veiksnių, joje dalyvauja daugybė 
veikėjų, pradedant besiintegruojančių vals- 
tybių piliečiais ir baigiant viršvalstybinius 
įgaliojimus turinčiomis institucijomis. Pa- 
galiau ji plėtojasi daugelyje Žmonių veik- 
los sričių ir kiekvienoje iš jų įgyja tam tik- 
rą specifiką. 

Nuodugniau neaptariant integracijos 
proceso esmę ir priežastis aiškinančių te- 
orijų bei modelių paminėtinos tik dvi pa- 
grindinės nuostatos, kurios susiformavo 
bandant paaiškinti labiausiai išplėtotą re- 
gioninės integracijos atvejį, t. y. bandant 
paaiškinti Europos integracijos proceso 
pobūdį ir priežastis. Kai kurie teoretikai 
(federalistai, funkcionalistai, neofunkcio- 
nalistai) mano, kad Europos integracija 
yra natūralus procesas, liudijantis, jog su- 


vereni nacionalinė valstybė, kaip politinės 
bendruomenės organizacijos forma, jau iš- 
sėmė savo galimybes. Todėl egzistuojančią 
suverenių valstybių sistemą laipsniškai ir 
pradeda keisti didesni politiniai junginiai, 
savotiškos supervalstybės. Tuo tarpu kiti 
teoretikai (realizmo, institucionalizmo, 
konsensualizmo atstovai) stebėdami tą pa- 
tį Europos integracijos procesą padarė ki- 
tokią išvadą. Pasak jų, yra priešingai — in- 
tegracija nėra natūralus procesas. Kad jis 
prasidėtų, vyriausybės turi savanoriškai 
apsispręsti tai daryti. Ir vyriausybės tai da- 
ro ne dėl kokių nors teorinių ar idealisti- 
nių paskatų, o dėl to, kad yra įsitikinusios, 
jog tai bus joms naudinga. Kitaip tariant, 
suverenių valstybių vyriausybės paveda 
tarptautinėms institucijoms tvarkyti tam 
tikrus reikalus ne todėl, kad pačios to ne- 
pajėgia padaryti, bet todėl, kad yra prie- 
žasčių manyti, jog taip reikalai bus tvar- 
komi efektyviau. O drauge tai reiškia, kad 
suverenios nacionalinės valstybės ne tik 
neišnyksta — priešingai, dėl integracijos jos 
dar labiau sustiprėja, konsoliduojasi, leng- 
viau prisitaiko prie dinamiškai besikei- 
čiančios aplinkos. | 

Teoriniai šių dviejų nuostatų šalininkų 
debatai nėra pasibaigę, ir galutinį atsaky- 
mą turėtų pateikti pati Europos integraci- 
jos proceso realybė. Tačiau, šiaip ar taip, 
kiekviena iš šių teorinių nuostatų atspin- 
di tai, kad šiuolaikinė integracija yra vie- 
nu metu tarptautinėje politikoje besireiš- 
kiančių konvergencijos ir divergencijos 
tendencijų išraiška. Konvergencijos, t. y. 
valstybių suartėjimo proceso, esmę geriau 
paaiškina pirmosios pozicijos šalininkai, 
tuo tarpu divergencijos, t. y. atsiribojimo 
proceso, svarbos neleidžia pamiršti antro- 
sios pozicijos šalininkai. 

Taip pat žr. FEDERALIZMAS, FUNK- 
CIONALIZMAS, NEOFUNKCIONALIZMAS. 
Gediminas Vitkus 


ISPA (angl. Instrument for Structural 
Policies for Pre-accession santrumpa) - pa- 
sirengimo narystei Europos Sąjungoje 
struktūrinės politikos priemonė, skirta ša- 
lių kandidačių transporto ir aplinkos ap- 
saugos infrastruktūrai plėtoti. Remdamasi 
„Darbotvarkėje 2000“ išdėstyta ES plėtros 
strategija, pagal kurią buvo numatytos ir 
naujos finansinės priemonės, skirtos šalių 
kandidačių pasirengimui narystei remti, 
1999 m. birželio 21 d. Taryba priėmė 
sprendimą įsteigti ISPA. 2000-2006 m. per 
ISPA buvo numatyta šalims kandidatėms 
kasmet skirti 1040 mln. eurų (iš jų Lietu- 
vai — apie 50 mln. eurų). 

Pagrindiniai ISPA lėšų panaudojimo 
principai: parama skiriama kasmet, laikan- 
tis pagal kiekvienos šalies kandidatės ben- 
drąjį vidaus produktą nustatytų metinių fi- 
nansavimo dydžių ir tik transporto ir ap- 
linkos apsaugos sektoriams (kiekvienam 
po 50 proc. lėšų). Lėšos skiriamos įgyven- 
dinti investiciniams projektams (t. y. pavie- 
niams projektams, arba techniškai ir finan- 


siškai nepriklausomoms didelių projektų 
dalims, projektų grupėms), kurių kiekvie- 
no vertė yra ne mažesnė kaip 5 mln. eu- 
rų. Finansuojama ne daugiau kaip 75 proc. 
projekto vertės; likusią finansavimo dalį 
gaunančioji šalis turi sutelkti iš vietinių ar 
kitų tarptautinių šaltinių. 

Aplinkos apsaugos sektoriuje ISPA pri- 
oritetą teikia priemonėms, padedančioms 
įgyvendinti aplinkos apsaugos teisyną, t. y. 
vandens nuotekų, geriamojo vandens, at- 
liekų tvarkymo ir oro kokybės srityse. 
Transporto sektoriuje parama skiriama 
transporto infrastruktūrai, visų pirma 
transporto tinklams, jungiantiems įvairias 
transporto rūšis ir susiejantiems naciona- 
linį tinklą su ES transporto sistema (gele- 
žinkeliai, automobilių keliai, jūrų uostai, 
oro uostai). ISPA finansuoja Europos 
transporto koridorių ar transporto tinklo 
dalių statybą bei priemones, atitinkančias 
kriterijus, išdėstytus ES nuostatuose dėl 
transeuropinių tinklų plėtros. 

Taip pat žr. APLINKOS POLITIKA, 
BENDRA TRANSPORTO POLITIKA, „DAR- 
BOTVARKĖ 2000“, PHARE, SAPARD, 
"TRANSEUROPINIAI TINKLAI. 

Rytis Martikonis 

J ANINOS KOMPROMISAS — Europos 
Sąjungos valstybių susitarimas dėl kvalifi- 
kuotos balsų daugumos ir mažumos nusta- 
tymo Tarybai priimant sprendimus į ES 
įstojus Austrijai, Norvegijai, Suomijai ir 
Švedijai. Pasiektas 1994 m. kovo 30 d. Ja- 
ninoje (Graikija) vykusiame neoficialiame 
ES valstybių užsienio reikalų ministrų su- 
sitikime. 

Kompromisas panaikino krizę, kurią 
sukėlė nesutarimai dėl naujo balsų Tarybo- 
je paskirstymo projekto, numačiusio, kad 
priėmus į ES Austriją, Norvegiją, Suomiją 
ir Švediją balsų skaičius, kurio pakanka 
sprendimui blokuoti, bus padidintas nuo 
23 iki 27; kaip ir anksčiau, tai sudarys apie 
30 proc. visų balsų. Tam priešinosi Jungti- 
nė Karalystė ir Ispanija. Jos teigė, kad pro- 
jektą įgyvendinus sumažės didelių valstybių 
įtaka, nes dvi didelės ir viena maža valsty- 
bė nebeįstengs blokuoti sprendimo, tuo 
tarpu kelios mažos valstybės tą galės pa- 
daryti, taigi bus dar labiau pažeistas ryšys 
tarp šalies gyventojų skaičiaus ir jos įta- 
kos Taryboje. Be to, Ispanija baiminosi, 
kad sumažės Pietų Europos valstybių įta- 
ka ES, o Šiaurės Europos - padidės. Dėl 
šių priežasčių minėtos valstybės reikalavo 
palikti ankstesnį blokuojančios mažumos, 
t. y. 23 balsų, skaičių. 

Iškilus grėsmei, kad šie nesutarimai 
sužlugdys derybas dėl ES plėtros, Janinoje 
buvo pasiektas laikinas susitarimas: spren- 
dimui Taryboje blokuoti reikės 27 balsų, ta- 
čiau jei sprendimui prieštaraujančių balsų 
būtų nuo 23 iki 26, jo įgyvendinimas būtų 
atidedamas „priimtinam laikotarpiui“, per 
kurį reikėtų toliau ieškoti labiau suderinto 
sprendimo. Atsižvelgus į tai, kad Norvegi- 
ja vis dėlto netapo ES nare, nuo 1995 m. 


sausio 1 d. Janinos kompromisu nustatytas 
sprendimą blokuojančios mažumos dydis 
buvo sumažintas iki 26 balsų, o sprendimo 
vykdymą nutarta laikinai sustabdyti, jei 
prieštaraujančių balsų bus 23-25. Išspręsti 
balsų paskirstymo Taryboje klausimo nepa- 
vyko ir 1996 m. tarpvyriausybinėje konfe- 
rencijoje. Prie Amsterdamo sutarties pridė- 
tame protokole buvo užfiksuotas susitari- 
mas dėl naujo ES plėtros proceso šį klau- 
simą spręsti vėliau. Galutinai dėl kvalifikuo- 
tos daugumos balsavimo Taryboje buvo su- 
sitarta Nicos sutartyje; jai įsigaliojus Jani- 
nos kompromisas neteko reikšmės. 

Taip pat žr. LIUKSEMBURGO KOM- 
PROMISAS, NICOS SUTARTIS, PLĖTIMAS, 
SPRENDIMŲ PRIĖMIMAS, TARYBA. 

Rimantas Grikienis 


JAUNDĖS KONVENCIJOS žR. AKR 
VALSTYBĖS. 


JAV 1R ES SANTYKIAI, Nuo pat Eu- 
ropos Bendrijų įsteigimo JAV vaidmuo 
skatinant Vakarų Europos integraciją bu- 
vo svarbus. Bendrijų įsteigimas ir jų raida 
glaudžiai siejosi su šaltuoju karu ir JAV va- 
dovaujamuoju vaidmeniu Vakarų tarptau- 
tinėje ekonominėje sistemoje. Kintant JAV 
pozicijai tarptautinėje politinėje ekonomi- 
joje, keitėsi ir JAV bei EB santykiai. Iki 
XX a. aštuntojo dešimtmečio pradžios JAV 
vyriausybė tiesiogiai rėmė Vakarų Europos 
integraciją tikėdamasi, kad EB taps pagrin- 
dine JAV ekonomine ir politine partnere 
Europoje. Tačiau šios viltys nepasiteisino 
tiek dėl Prancūzijos atsargaus požiūrio į 
JAV įtaką EB ir siekio suteikti Bendrijai 
savitą vaidmenį, tiek dėl didėjančio EB 
ekonominio vaidmens tarptautinėje ekono- 
mikoje, suteikusio JAV ir EB santykiams 


JAV ir ES santykiai 


konkurencinį atspalvį. Pažymėtina, kad 
JAV ir EB santykių pobūdis skiriasi pri- 
klausomai nuo politikos srities. Po GATT 
(angl. General Agreement on Tariffs and 
Trade - Bendrasis susitarimas dėl muitų ta- 
rifų ir prekybos) Kenedžio derybų raundo 
EB derybose dėl prekybos liberalizavimo 
dalyvauja kaip lygiavertė JAV partnerė, tuo 
tarpu saugumo srityje Bendrijos tarptauti- 
nis identitetas iki šiol vis dar formuojasi, 
ir valstybės narės paprastai vykdo savaran- 
kišką užsienio politiką. 

Nors pirmaisiais pokario dešimtmečiais 
prekybos bei investicijų ryšiai tarp JAV ir 
EB nuolatos plėtėsi, politiniai santykiai bu- 
vo gana dviprasmiški. Įtampą padidino aš- 
tuntojo dešimtmečio tarptautinė ekonomi- 
nė krizė, sustiprinusi protekcionizmo ten- 
dencijas, ir JAV karo veiksmai Vietname 
bei Artimuosiuose Rytuose. JAV vis labiau 
tvirtėjo įsitikinimas, kad EB nesugeba sa- 
varankiškai garantuoti saugumo Europoje. 
Tuo tarpu dalis EB valstybių narių, ypač 
Prancūzija, gana santūriai žiūrėjo į JAV 
poveikį saugumui Europoje ir už jos ribų. 
Tačiau tuo metu ir pačių EB valstybių ben- 
dradarbiavimo užsienio politikoje rezulta- 
tai buvo menki - jos neįstengė sutarti dėl 
vienodos užsienio ir saugumo politikos. 
1990-1991 m. Persų įlankos konfliktas at- 
skleidė EB narių nesutarimus dėl užsienio 
ginkluotos intervencijos, 0 tuo metu pra- 
sidėjus konfliktui Jugoslavijoje vėl iškilo 
JAV vaidmens Europoje klausimas. EB ne- 
sugebėjimas nutraukti karo Jugoslavijoje ir 
taikiai išspręsti nesutarimus be JAV para- 
mos sukėlė daugelio JAV atstovų nusivyli- 
mą EB gebėjimu vykdyti vienodą užsienio 
politiką ir diskusijas pačioje EB dėl veiks- 
mingos užsienio ir saugumo politikos. 

JAV ir EB santykius nuolat aštrino ir 
su prekyba susiję konfliktai. Pirmaisiais po- 
kario dešimtmečiais JAV saugumo sume- 
timais toleravo EB intervencinę vidaus 
ekonominę politiką ir prekybos apsaugos 
priemones, labiausiai paplitusias Žemės 
ūkio politikos srityje. Tačiau prasidėjus 
ekonominei krizei ir susilpnėjus JAV eko- 
nominei pozicijai tarp JAV ir EB padaž- 
nėjo nesutarimai dėl prekybos, ypač žemės 
ūkio prekėmis, plieno ir civilinės aviacijos 
gaminiais. Didžiausią JAV nepasitenkinimą 
kėlė EB netarifinės kliūtys, ribojusios JAV 
eksportą į Bendriją. JAV ir Bendrijos ne- 
sutarimus paaštrino naujų narių priėmimas 
į EB ir su tuo susijęs kai kurių prekybos 
kliūčių padidėjimas. Pavyzdžiui, priimant 
Austriją, Suomiją ir Švediją JAV, remda- 
mosi GATT taisyklėmis, pareikalavo kom- 
pensuoti nuostolius, kuriuos JAV ekspor- 
tuotojai gali patirti pradėjus Bendrijos iš- 
orinį muitų tarifą taikyti naujoms narėms. 
Bendrija savo ruožtu dažnai protestavo dėl 
JAV vienašališkų prekybos sankcijų ir pro- 
tekcionizmo aviacijos srityje. 

JAV ir EB politinių santykių pobūdis 
pradėjo keistis devintojo dešimtmečio pa- 
baigoje. Pasibaigus šaltajam karui pasikeitė 
JAV vaidmuo Europoje. Jos skatino EB 
stiprinti savo politinį identitetą, imtis at- 
sakomybės už saugumą Europoje ir akty- 
viau veikti tarptautinėje arenoje. Vienas iš 
svarbiausių to meto pokyčius atspindėju- 
sių dokumentų - tai Transatlantinė JAV ir 
EB deklaracija, pasirašyta 1990 m. lapkri- 
čio 20 d. Vašingtone. Ši deklaracija laiko- 
ma pakitusios pasaulio geopolitinės situa- 
cijos atspindžiu ir bandymu įvertinti JAV 
bei ES vaidmenį ir jų tarpusavio santykių 
pobūdį pasibaigus šaltajam karui. Dekla- 

racijoje buvo numatyti tokie bendri tikslai: 
demokratijos, teisinės valstybės, Žmogaus 
teisių ir individualių laisvių principų rėmi- 
mas, gerovės ir socialinės pažangos skati- 
nimas pasaulyje, taikos ir tarptautinio sau- 
gumo palaikymas, pasaulio ekonomikos 
augimo skatinimas, rinkos ekonomikos 
principų propagavimas, parama besivystan- 
čioms šalims, parama Vidurio ir Rytų Eu- 
ropos valstybėse vykstančioms reformoms, 
šių valstybių skatinimas dalyvauti tarptau- 
tinėse prekybos ir finansinėse institucijose. 
Deklaracijoje taip pat išdėstyti kultūrinio 
ir ekonominio bendradarbiavimo principai 
pabrėžiant tarptautinių daugiašalių institu- 
cijų svarbą šiose srityse, numatytos bendra- 
darbiavimo priemonės švietimo ir mokslo 
srityje. Be to, nustatytos problemos, ku- 
rioms spręsti yra reikalingos bendros tarp- 
tautinės pastangos: kova su terorizmu, pre- 
kyba narkotikais ir pinigų plovimu, aplin- 
kos apsauga ir atominių, cheminių bei bio- 
loginių ginklų plitimo kontrolė. Svarbiau- 
sia, kad deklaracijoje atsispindi siekis įtvir- 
tinti tarpusavio prekybos santykius ir pri- 
pažįstamas stiprėjanti ES tapatybė užsienio 
reikalų ir saugumo srityse. Galiausiai de- 
klaracijoje buvo numatytos institucinės 
bendradarbiavimo formos — kas pusmetį 
rengiamos Europos Komisijos pirmininko 
ir JAV prezidento tarpusavio konsultacijos, 
taip pat kitų institucijų konsultacijos - ES 
valstybių užsienio reikalų ministrų bei Ko- 
misijos ir JAV valstybės sekretoriaus, tarp 
Komisijos ir JAV vyriausybės ir pan. 
"Transatlantinėje deklaracijoje numaty- 
ti bendradarbiavimo principai buvo dar la- 
biau įtvirtinti 1995 m. gruodžio 3 d. Mad- 
ride pasirašius Naująją transatlantinę dar- 
botvarkę ir Bendrą Europos Sąjungos ir 
JAV veiksmų planą. Darbotvarkėje dar 


kartą buvo deklaruota parama taikos ir 
stabilumo, demokratijos ir vystymosi pa- 
saulyje skatinimui, bendram pasaulinių 
problemų sprendimui, pasaulio prekybos ir 
artimesnių ekonominių santykių plėtoji- 
mui, transatlantinio bendradarbiavimo ska- 
tinimui. Bendrame veiksmų plane buvo iš- 
vardyta, kokiose konkrečiose srityse ir re- 
gionuose bus koordinuojamos ES ir JAV 
pastangos ir kokios konkrečios priemonės 
bus taikomos ekonominėms, politinėms 
bei saugumo problemoms spręsti. 
Ekonominio bendradarbiavimo srityje 
šiuo metu svarbų vaidmenį atlieka trans- 
atlantinis verslo dialogas - nevyriausybinis 
forumas, kurio dalyviai yra verslo atstovai 
ir kuris turi didelę reikšmę įgyvendinant 
Naująją transatlantinę darbotvarkę. Šios 
konsultacinio pobūdžio institucijos reko- 
mendacijos perduodamos ES ir JAV vy- 
riausybinėms institucijoms. Viena iš jau ke- 
lerius metus propaguojamų idėjų yra trans- 
atlantinės laisvosios prekybos erdvės įgy- 
vendinimas, kuri susilaukė ir politikų pri- 
tarimo, tačiau ne tiek dėl ekonominių, 
kiek dėl su užsienio politika susijusių prie- 
žasčių. Jei ši idėja būtų įgyvendinta, ben- 
dra laisvosios prekybos erdvė apimtų be- 
veik du trečdalius visos pasaulio prekybos. 
XX a. paskutinį dešimtmetį ES ir JAV 
ekonominiai santykiai, jų reguliavimas ir 
konsultacijos tiek tarpvyriausybiniu lygiu, 
tiek tarp verslo atstovų pastebimai suinten- 
syvėjo, nors nesutarimai ekonominių san- 
tykių srityje neišnyko. Pavyzdžiui, per 
GATT Urugvajaus derybų raundą pagrin- 
diniai nesutarimai tarp ES ir JAV kilo dėl 
prekybos žemės ūkio produktais, audiovi- 
zualinėmis ir kitomis prekėmis. Didžiulė 
tarpusavio ekonominė priklausomybė le- 
mia nesutarimus dėl prekybos ir kitų poli- 

tikos sričių priemonių. Tai pirmiausia pa- 
sakytina apie prekybą žemės ūkio produk- 
tais, kuri sudaro didelę transatlantinės pre- 
kybos dalį. Tuo tarpu žemdirbiai tradiciš- 
kai yra svarbi politinė grupė, ir JAV, o ypač 
EB, politikai, formuodami ekonomikos po- 
litiką, į ją atsižvelgia. Todėl prekyba žemės 
ūkio produktais yra nuolatinių EB ir JAV 
nesutarimų, „subsidijų karų“ ir ginčų 
GATT šaltinis. Pastaraisiais metais pagrin- 
dinis ES ir JAV konfliktas buvo kilęs dėl 
prekybos bananais, tiksliau — dėl bananų 
importui iš AKR valstybių Bendrijos su- 
teiktų preferencijų, nes jos diskriminuoja 
Lotynų Amerikos eksportuotojus. Šis bei 
kiti iškylantys nesutarimai sprendžiami 
tarptautinėse organizacijose (pvz., Pasau- 
lio prekybos organizacijoje (PPO)) arba 
per dvišales konsultacijas. 2001 m. per 
PPO ES ir JAV pasiekė susitarimą dėl pre- 
kybos bananais, tačiau iškilo jo įgyvendi- 
nimo problema, netrukus vėl sukėlusi šių 
dviejų prekybos partnerių diskusijas. Iš ki- 
tų prekybos sričių, kuriose taip pat esama 
nesutarimų, paminėtina prekyba genetiškai 
modifikuotais produktais, kurių importą iš 
JAV riboja ES, taip pat ES žemės ūkio pa- 
ramos priemonės, ypač eksporto subsidija- 
vimas, kuris iškreipia žemės ūkio prekių 
kainas ir yra neigiamai vertinamas JAV bei 
kitų PPO šalių. JAV ir ES santykiai vėl pa- 
traukė dėmesį po JAV prezidento rinkimų 
2000 m., kai prezidentu tapo George'as W. 
Bushas. Nuo tada, be prekybos klausimų, 
vis daugiau dėmesio susilaukia JAV gyny- 
bos politikos priemonės, ypač nacionalinės 
priešraketinės gynybos sistema, kuriama 
JAV ir neremiama daugelio ES valstybių. 
Savo ruožtu JAV administracija gana ne- 


vienareikšmiškai vertina ES plėtojamą Eu- 
ropos saugumo ir gynybos politiką, jos san- 
tykius su NATO ir JAV vaidmenį Europo- 
je ateityje. Be to, 2001 m. pirmojoje pusė- 
je iškilo nesutarimai tarp ES ir JAV dėl šių 
nenoro ratifikuoti Kioto protokolą, kuria- 
me numatytos dar prieš kelerius metus 
tarp pramoninių valstybių suderėtos aplin- 
kos taršos mažinimo priemonės. Taip pat 
vyksta diskusijos tarp JAV ir ES dėl mo- 
kesčių politikos priemonių ir bendradar- 
biavimo šioje srityje poreikio. 

Vis dėlto, nors daugelis apžvalgininkų 
pabrėžia minėtus JAV ir ES interesų išsi- 
skyrimo atvejus, JAV ir ES tebėra pagrin- 
dinės strateginės partnerės, kurių santy- 
kiai plėtojami laikantis Naujosios transat- 
lantinės darbotvarkės, derinant pozicijas 
pačių įvairiausių pasaulio politinių įvykių 
ir veikėjų atžvilgiu, ir kurių bendras tiks- 
las yra įtvirtinti taiką, stabilumą, demo- 
kratiją ir ekonominę plėtrą pasaulyje. 
Kaip buvo paskelbta 2001 m. birželio 
mėn. įvykusio bendro ES ir JAV viršūnių 
susitikimo išvadose, „tai, kas mus vienija, 
visiškai nusveria tuos dalykus, kurie mus 
skiria“. 

Taip pat žr. BENDRA UŽSIENIO IR 
SAUGUMO POLITIKA, EUROPOS SAUGU- 
MO IR GYNYBOS POLITIKA, PPO. 

Ramūnas Vilpišauskas 


JUNGTINIŲ AMERIKOS VALSTIJŲ IR 
EuRoPOS SĄJUNGOS SANTYKIAI žr. JAV 
IR ES SANTYKIAI. 


JUNGTINIŲ TauTŲ EuRoPOS EKONO- 
MINĖ KOMISIJA žr. EUROPOS EKONOMI- 
NĖ KOMISIJA. 

K. PLĖTRA ( gl. rural develop- 


ment, pranc. dėveloppement rural, vok. 
lšndliche Entwicklung) - viena pagrindinių 
Europos Sąjungos bendros žemės ūkio po- 
litikos (BŽUP) priemonių, kuria siekiama 
paspartinti kaimo vietovių ekonominį vys- 
tymąsi ir palengvinti BŽŪP reformą. Kai- 
mo plėtra taip pat yra glaudžiai susijusi su 
ES struktūrinės politikos reforma ir dar- 
bo vietų kūrimo programomis. 

Dar 1962 m. pradėtos BŽŪP mecha- 
nizmas ilgą laiką buvo grindžiamas orien- 
tacinių ir intervencinių žemės ūkio produk- 
cijos kainų nustatymu. Tai reiškė, kad jei- 
gu ūkininkai negalėjo parduoti produkci- 
jos rinkoje, jos perteklių supirkdavo spe- 
cialiai įsteigtas Europos žemės ūkio orien- 
tavimo ir garantijų fondas. Paskui šis per- 
teklius, panaudojant eksporto kreditus, 
dažniausiai buvo parduodamas už bendro- 
sios rinkos ribų, neretai mažesnėmis nei 
supirkimo kainomis. Ilgainiui, be teigiamų 
šios politikos bruožų, išryškėjo ir neigiami. 
Nors EB pavyko per trumpą laiką gerokai 
padidinti žemės ūkio gamybą ir užtikrinti 
žemdirbių pajamų stabilumą, tačiau nuo- 
lat didėjo perprodukcija, o kartu augo ir 
taip milžiniškas bendro biudžeto lėšų po- 
reikis, stiprėjo žemdirbių pasipriešinimas 
reformoms, itin intensyvus ūkininkavimas 
alino žemes ir net keitė kaimo kraštovaiz- 
dį. Be to, BŽŪP tapo pagrindine kliūtimi, 
stabdančia GATT (angl. General Agreement 
on Tariffs and Trade — Bendrasis susitari- 
mas dėl muitų tarifų ir prekybos) derybas 
dėl pasaulinės prekybos liberalizavimo. 
Nors EB laipsniškai įvedė supirkimo kvo- 
tas ir taip ėmė riboti superkamos produk- 
cijos kiekį, ši priemonė problemų neiš- 
sprendė, todėl 1992 m. buvo pradėta laips- 


nš av'sos BŽŪP reforma. 1997 m. Komi- 
Jj P g Li o du  t.D - 
botvarkė 2000“ paskelbė radikalesnės re- 
formos gaires. Spartinti reformą skatino ir 
ES plėtros procesas, kadangi šalyse kandi- 
datėse yra palyginti daug ūkininkų ir juos 
subsidijuojant tokiomis pat sąlygomis kaip 
ir ES ūkininkus prireiktų itin daug lėšų. 
BŽŪP reformų esmė - subsidijas sieti ne 
su produkcijos apimtimis, 0 su žemės ūkyje 
ir kaimo vietovėse dirbančių Žmonių paja- 
mų palaikymu. 1999 m. Taryba priėmė ke- 
letą reglamentų, kuriuose skatinama inten- 
syvų ūkininkavimą perorientuoti į eksten- 
syvų ir alternatyvius kaimo verslus, sten- 
giantis apsaugoti naujoviškai ūkininkaujan- 
čių žmonių pajamas. Ši politika paprastai 
vadinama kaimo plėtra arba BŽŪP ant- 
ruoju ramsčiu ir numato paramą ūkių mo- 
dernizavimui, maisto produktų kokybei, 
ūkininkų pajamų užtikrinimui, ekologinės 
pusiausvyros ir kaimo kraštovaizdžio atkū- 
rimui, alternatyvių verslų ir darbo vietų 
kaimo vietovėse kūrimui, darbo ir gyveni- 
mo sąlygų gerinimui bei lygių galimybių 
skatinimui. Be šių pagrindinių kaimo plėt- 
ros priemonių, yra ir papildomų, kurios su- 
skirstytos į dvi kategorijas: 

+ ankstesnis ūkininkų išleidimas į pensi- 
ją, agroekologinis ūkininkavimas, že- 
mių atidėjimas ir apsodinimas miškais, 
ūkininkavimas geografiškai nepalankio- 
se vietovėse; 
parama ūkių pertvarkymui ir veiklos 
įvairinimui (investicijoms, jauniems 
ūkininkams, kurie steigia ūkį, moky- 
mams, investicijoms į produkcijos per- 
dirbimą ir rinkodarą, ūkių restruktūri: 
zavimui, miškininkystei). 

Kaimo plėtrai 2000-2006 m. iš Europos 
žemės ūkio orientavimo ir garantijų fondo 

numatyta kasmet skirti apie 4,3 mlrd. eu- 
rų. Tačiau daugelis papildomų kaimo plėt- 
ros priemonių persipina su ES struktūrinės 
politikos priemonėmis, todėl joms gali tekti 
ir reformuotų struktūrinių fondų lėšos, ku- 
rios yra gerokai didesnės. 
Taip pat žr. BENDRA ŽEMĖS ŪKIO PO- 
LITIKA, BIUDŽETAS. 
Evaldas Sinkevičius 


KAIMYNYSTĖS POLITIKA (angl. Neigh- 
bourhood policy, pranc. Politigue de voisi- 
nage, vok. Nachbarschaftspolitik) — tai vi- 
sose Viduržemio jūros regiono, Rytų Eu- 
ropos valstybėse (išskyrus Rusiją) ir Pietų 
Kaukaze Europos Sąjungos vykdoma po- 
litika, kuria siekiama kurti privilegijuotus 
ES ir kiekvienos kaimyninės šalies ekono- 
minius ir politinius santykius. 

Europos kaimynystės politiką inicijavo 
Europos Komisija, kai 2004 m. į ES įsto- 
jus 10 naujų valstybių ne tik išsiplėtė ES 
kaimynų geografija, bet ir pasikeitė iki tol 
nusistovėję santykiai tarp tų šalių, kurios 
tapo ES narėmis, ir tų, kurios galbūt sieks 
tokio tikslo vėliau arba apskritai neketina 
sau jo kelti. Atsižvelgdama į tai, kad pasi- 
keitė ES išorinės sienos, ir norėdama iš- 
vengti pernelyg griežto mechaniško Euro- 
pos padalijimo į ES nares ir ne nares, Eu- 
ropos Komisija pasiūlė plėtoti specialią 
kaimynystės politiką. 2004 m. ES valstybės 
pritarė šiai iniciatyvai. 

ES savo naujiesiems kaimynams pasiū- 
lė išskirtinę partnerystę, kurios pagrindas 
būtų bendrosios vertybės: demokratija, 
žmogaus teisės, teisės viršenybė, veiksmin- 
gas administravimas, rinkos ekonomika ir 
aplinką tausojanti plėtra. Europos kaimy- 
nystės politika neapsiriboja įprastiniais 
valstybių ryšiais — ja siekiama daugiau ir 


siūloma nustatyti glaudesnius politinius ry- 
šius, prekybą bei ekonominę integraciją 
plėtoti atsižvelgiant į kiekvienos kaimynės 
prioritetus ir ambicijas. Kaimynystės poli- 
tika — tai ne ES plėtros politika, ja nesie- 
kiama padėti rengtis valstybėms tapti ES 
narėmis. Tačiau tai nereiškia, kad kaimy- 
nystės politikos dalyvės negalės siekti ES 
narystės, jeigu jos iš tikrųjų atitiks Euro- 
pos Bendrijų steigimo sutartyse nurodytą 
sąlygą būti Europos žemyno valstybe. 

Europos kaimynystės politika taikoma 
visoms be išimties valstybėms, kurios ribo- 
jasi su ES sausumos arba jūros siena, to- 
dėl ji gali tikti daugeliui ir labai įvairių 
valstybių. Ši politika gali būti taikoma ir ry- 
tinėms (Armėnija, Azerbaidžanas, Baltaru- 
sija, Gruzija, Moldova, Ukraina), ir pieti- 
nėms (Alžyras, Egiptas, Izraelis, Jordani- 
ja, Libanas, Libija, Marokas, Palestinos sa- 
vivalda, Sirija, Tunisas) ES kaimynėms. 
Tiktai su Rusija, nors ši yra ES kaimynė, 
dėl jos dydžio ir svarbos yra plėtojama spe- 
ciali partnerystė, veikia ištisa bendradar- 
biavimo su ja sistema. 

Kaimynystės politikos pagrindas yra su 
kiekviena kaimynine valstybe atskirai ren- 
giamas veiksmų planas, kuriame nurodo- 
mos tos politinės ir ekonominės reformos, 
kurias ES padės įgyvendinti, ir tam reika- 
lingos konkrečios priemonės bei finansa- 
vimas. Techninę pagalbą teiks naujas fon- 
das, pavadintas Europos kaimynystės ir 
partnerystės priemone. Ji bus taikoma vie- 
toje ankstesnių atskirų finansavimo šalti- 
nių. 2007-2013 m. iš naujojo fondo iš viso 
bus skirta 12 mlrd. eurų. Kadangi per kai- 
mynines šalis vyksta nelegali imigracija, ne- 
legali prekyba narkotikais ir žmonėmis, ES 
daugeliui jų padeda stiprinti sienų valdy- 
mą ir gerinti imigracijos procedūras. 

Savo ruožtu ES kaimynės turėtų prisi- 
imti tvirtesnius įsipareigojimus dėl demok- 
ratinių reformų, rinkos ekonomikos ir la- 
biau gerbti Žmogaus teises. Kadangi po 
plėtros ES tiesiogiai patiria kaimyninių ša- 
lių rinkų politinį ir socialinį nestabilumą, 
ji, dalydamasi su jomis savo gerove ir sta- 
bilumu, siekia pati apsisaugoti. Tačiau kol 
kas tebėra pradinis kaimynystės politikos 
raidos etapas, ir jos pranašumai ar trūku- 
mai dar nėra iki galo išryškėję. Pagaliau ir 
pačios ES kaimyninės valstybės yra labai 
skirtingos, todėl vienodos politikos jų at- 
žvilgiu vykdymas gali būti gana formalus. 
Vienos šalys yra nepatenkintos, kad kaimy- 
nystės politika nėra orientuota į narystės 
perspektyvą, todėl norėtų glaudesnių sąsa- 
jų su ES (Moldova, Ukraina), tuo tarpu ki- 
tos visai nėra linkusios bendradarbiauti, 
nes jų valdžiai nepriimtinas tas vertybinis 
pagrindas, kuriuo grindžiama kaimynystės 
politika (Baltarusija, Sirija). Taigi dar rei- 
kės palaukti, kol atsiskleis tikrieji Europos 
kaimynystės politikos padariniai. 

Gediminas Vitkus 


KaLBos. Europos Sąjungoje visos 
27 valstybėse narėse vartojamos kalbos (jų 
yra 23 — airių, anglų, bulgarų, čekų, danų, 
estų, graikų, ispanų, italų, latvių, lenkų, lie- 
tuvių, maltiečių, olandų, portugalų, pran- 
cūzų, rumunų, slovakų, slovėnų, suomių, 
švedų, vengrų ir vokiečių) yra oficialios. 
Tai yra išskirtinis atvejis, nes paprastai ki- 
tose tarptautinėse organizacijose oficialio- 
mis kalbomis laikomos viena, dvi ar kelios 
didžiųjų tautų kalbos, kurias moka daugu- 
ma įvairiausių vyriausybių atstovų ir diplo- 
matų. Pavyzdžiui, Jungtinėse Tautose ofi- 
cialiomis laikomos šešios kalbos: anglų, 


arabų, ispanų, kinų, prancūzų ir rusų, Eu- 
ropos Taryboje — tik dvi: anglų ir prancū- 
zų; tik šiomis kalbomis yra skelbiami ofi- 
cialūs dokumentai ir vyksta posėdžiai. Tuo 
tarpu ES jokiai Europos tautos kalbai ar 
kalboms nėra teikiama oficialių privilegi- 
jų. Visomis oficialiomis kalbomis yra pri- 
einami ES dokumentai, piliečiai gali kreip- 
tis į ES institucijas savo nacionalinėmis 
kalbomis (ir ta pačia kalba jiems turi būti 
atsakoma), ES institucijos į valstybes na- 
res, jų fizinius arba juridinius asmenis tu- 
ri kreiptis tos valstybės oficialia kalba, o 
per susitikimus ES institucijose garantuo- 
jamas vertimas. Pagarbaus oficialaus ES 
požiūrio į kalbas ypač ryškus pavyzdys - ai- 
rių kalba. Nors pačioje Airijoje jau mažai 
kas moka airiškai ir dauguma airių kalba 
angliškai, siekiant išsaugoti paveldą oficia- 
lios kalbos statusas buvo suteiktas ir sena- 
jai airių kalbai. 

Žinoma, tai, kad informaciją galima 
gauti gimtąja kalba, yra labai patogu kal- 
bėtojams, klausytojams ar skaitytojams, bet 
tai gana brangiai atsieina. Tekstų ir Žžodi- 
nio vertimo reikalams tenka maždaug treč- 
dalis ES administracinių išlaidų. Todėl, ne- 
paisant visko, didelis oficialių kalbų skai- 
čius dar nereiškia, kad ES institucijose vi- 
sur ir visada galima apsieiti tik su gimtąja 
kalba. Ne visi jose vykstantys susitikimai ir 
posėdžiai ar net kasdieninis pareigūnų 
bendravimas yra oficialūs, todėl tiesiog nė- 
ra fizinių ir techninių galimybių, — paga- 
liau ir reikalo, - kad kiekvienos darbo gru- 
pės ar ekspertų susitikimas vyktų visomis 
dvidešimt trimis kalbomis. Dažniausiai pą- 
kanka vienos arba dviejų darbo kalbų, daž- 
niausiai anglų arba prancūzų. Institucijų 
veiklos reglamentuose gali būti numatyti 
įvairūs kalbų režimai — tai priklauso nuo 

posėdžių ar rengiamų dokumentų lygio, 
specifikos ir pan. Pavyzdžiui, Teisingumo 
Teisme bylai nagrinėti šalių bendru suta- 
rimu pasirenkama tik viena kalba. 

Europos Bendrijos veiklos pradžioje 
vienintelė darbo kalba buvo prancūzų kal- 
ba, tačiau 1973 m. į EB įstojus Jungtinei 
Karalystei lygiaverte darbo kalba tapo ang- 
lų kalba. Ją mokančių žmonių ES yra dau- 
giau, bet ir prancūzų kalba kol kas neuž- 
leidžia savo pozicijų, todėl reikalaujama, 
kad asmenys, norintys dirbti ES instituci- 
jų tarnautojais, mokėtų abi pagrindines 
darbo kalbas. 


Gediminas Vitkus 


KALININGRADAS IR ES. Rusijos Fede- 
racijos Kaliningrado srities klausimas Eu- 
ropos Sąjungos raidos kontekste paprastai 
yra siejamas su Lietuvos ir Lenkijos pri- 
ėmimo į ES poveikiu Kaliningrado srities 
ryšiams su kaimyninėmis šalimis, likusia 
Rusijos dalimi ir srities vystymosi perspek- 
tyvomis. 

Kaliningrado srities klausimą Rusijos 
Federacijos atstovai pradėjo kelti maždaug 
1999 m., vis labiau įsibėgėjant Vidurio ir 
Rytų Europos valstybių deryboms su ES 
dėl narystės joje ir aiškėjant ES plėtros 
perspektyvoms. Pagrindiniu Rusijos Fede- 
racijos požiūrį išreiškiančiu dokumentu, 
kuriame, atsižvelgiant į ES plėtrą, išvardi- 
jami su Kaliningrado sritimi susiję klausi- 
mai, tapo 1999 m. rudenį paskelbta Rusi- 
jos Federacijos ir ES santykių vidutinės 
trukmės plėtros strategija (2000-2010). Ši 
strategija atspindėjo Rusijos siekį „užtik- 
rinti Kaliningrado srities interesų apsaugą“ 
ir išvengti neigiamų su ES plėtra susijusių 
pasekmių. Strategijoje taip pat minima ga- 
limybė sudaryti specialų susitarimą su ES, 


kuris užtikrintų tokią apsaugą ir leistų pa- 
versti šią sritį bandomuoju Rusijos bendra- 
darbiavimo su ES regionu. Tačiau vėliau 
Rusijos Federacija taip ir nedetalizavo 
„Kaliningrado kaip bandomojo regiono“ 
idėjos turinio ir daugiausia dėmesio skyrė 
savo piliečių tranzitui. Suvokdama, kad 
Lietuvai tapus ES nare vargu ar išliks bu- 
vęs bevizis režimas su Lietuva į Kaliningra- 
do sritį ar iš jos vykstantiems Rusijos pi- 
liečiams, ji dėjo daug pastangų, kad vis 
dėlto būtų įteisintos tam tikros lengvatos 
ir išimtys. 

ES savo ruožtu taip pat ne kartą yra 
išreiškusi savo požiūrį į Kaliningrado sri- 
ties perspektyvą. Pirmasis pagrindinis ES 
dokumentas - 2001 m. pradžioje pristaty- 
tas Komisijos komunikatas dėl ES ir Kali- 
ningrado. Jame buvo išdėstyta Komisijos 
pozicija prekybos, vizų, transporto, energe- 
tikos ir kitais klausimais. Visais jais Komi- 
sija deklaravo siekį taikyti egzistuojančias 
ES nuostatas ir nekurti išimčių specialiais 
susitarimais su Rusija dėl Kaliningrado sri- 
ties. Pačiu jautriausiu Rusijai vizų klausi- 
mu buvo pasiūlyta imtis procedūrinių pa- 
tobulinimų, t. y. mažinti įvedamų Kalinin- 
grado srities gyventojams vizų kainą, spar- 
tinti jų išdavimo procedūrą, įsteigti Kali- 
ningrado srityje daugiau ES valstybių na- 
rių konsulatų ir pan., tačiau buvo atmesta 
bevizio režimo galimybė. 

Galiausiai dėl naujosios Rusijos pilie- 
čių tranzito tvarkos ES ir Rusijos Fede- 
racija susitarė 2002 m. lapkričio 11 d. 
Briuselyje įvykusiame ES ir Rusijos viršū- 
nių susitikime. Čia buvo priimtas „Ben- 
dras Europos Sąjungos ir Rusijos Federa- 
cijos pareiškimas dėl tranzito tarp Kali- 
ningrado srities ir likusios Rusijos Fede- 
racijos dalies“. 2003 m. birželio 20 d. Lie- 

tuva ir Rusija pasirašė techninį dokumen- 
tą, reglamentuojantį supaprastinto tranzi- 
to geležinkeliu dokumentų išdavimą Ru- 
sijos piliečiams. Pagal šį susitarimą po to, 
kai 2003 m. liepos 1 d. nustojo galioti be- 
vizis režimas tarp Lietuvos Respublikos ir 
Rusijos Federacijos Kaliningrado srities, 
Rusijos Federacijos piliečiai, keliaujantys 
tranzitu per Lietuvos Respublikos terito- 
riją į Kaliningrado sritį ar iš jos, privalo 
turėti vizą, supaprastinto tranzito doku- 
mentą arba supaprastinto tranzito geležin- 
keliu dokumentą, jei keliauja traukiniu. 
Pastaruosius išduoda tranzitiniuose trau- 
kiniuose dirbantys Lietuvos konsuliniai 
pareigūnai. 

Išsprendus jautriausią Rusijos piliečių 
tranzito problemą, Kaliningrado klausimas 
Rusijos ir ES santykiams iš esmės nebetu- 
ri išskirtinės reikšmės, nes, Rusijai taip ir 
nesukonkretinus „bandomojo regiono“ 
idėjos, srities ryšiai su ES valstybėmis, 
įskaitant ir naująsias ES nares, yra plėto- 
jami bendrame ES ir Rusijos santykių kon- 
tekste įgyvendinant partnerystės ir bendra- 
darbiavimo sutartyje numatytas priemones. 

Taip pat žr. PARTNERYSTĖS IR BEN- 
DRADARBIAVIMO SUTARTYS, RusIJA IR 
ES, ŠIAURĖS DIMENSIJA. 


Ramūnas Vilpišauskas 


KANDIDATĖS — valstybės, kurios yra 
įteikusios Tarybai oficialią paraišką įstoti į 
Europos Sąjungą ir kurias ši yra pripaži- 
nusi būsimosiomis ES narėmis. Po sėkmin- 
gos, bet labai sudėtingos plėtros į rytus, kai 
2004 m. į ES įstojo 10 valstybių (tarp jų 
buvo ir Lietuva), o 2007 m. - dar dvi vals- 
tybės, Bulgarija ir Rumunija, šalių kandi- 
dačių sąrašas gerokai sutrumpėjo, bet toli 
gražu neišseko. 


Iš esmės dabar ES jau lyg ir yra ofi- 
cialiai įsipareigojusi deramai svarstyti Piet- 
ryčių Europos valstybių grupės priėmimo 
į ES klausimą. Tačiau šios valstybės dėl 
įvairių priežasčių toli gražu nevienodai yra 
pažengusios ES narystės link. Būdamos 
skirtinguose kelio į ES etapuose, jos sąly- 
giškai yra skirstomos į dvi grupes: šalis 
kandidates ir potencialias šalis kandidates. 
Šalys kandidatės yra Kroatija, Turkija ir 
Makedonija (Graikijos spaudžiama, ES šią 
valstybę oficialiai pripažįsta ne kaip Make- 
donijos Respubliką, bet kaip Buvusiąją Ju- 
goslavijos Respubliką Makedoniją). Visos 
kitos Vakarų Balkanų šalys — Albanija, 
Bosnija ir Hercegovina, Juodkalnija, Ser- 
bija, įskaitant Kosovą (pagal Jungtinių Tau- 
tų Saugumo Tarybos rezoliuciją Nr. 1244) 
yra potencialios šalys kandidatės. 

ES suinteresuotumą į plėtros procesą 
įtraukti Vakarų Balkanų valstybes nesun- 
ku suprasti ir paaiškinti. Viena vertus, šis 
Pietryčių Europos regionas Europos isto- 
rijoje visada buvo išskirtinis. Šioje palyginti 
nedidelėje teritorijoje yra labai įdomi kal- 
bų ir tikėjimų įvairovė, bet, deja, ši įvai- 
rovė visada siejosi su pietiečių tempera- 
mentu, aibe nesusipratimų ir dideliu neto- 
lerantiškumu. Todėl neatsitiktinai Balkanai 
anksčiau buvo vadinami tikra Europos pa- 
rako statine, nuolatinių konfliktų, į kuriuos 
neretai įsitraukdavo ir didžiosios pasaulio 
valstybės, židiniu. Tokia Balkanų reputacija 
tebėra ir šiais laikais. 1990 m. prasidėjusį 
Jugoslavijos Federacijos irimą visą dešimt- 
metį vėl lydėjo civilizuotam pasauliui ne- 
suprantami ir nepriimtini karai, žudynės, 
žiaurumai ir etniniai valymai, kuriuos pa- 
vyko sustabdyti tik didelėmis ir sutelktomis 
Jungtinių Amerikos Valstijų, ES ir tarptau- 
tinių organizacijų pastangomis. Tačiau pa- 

sibaigus karams regione problemų nė kiek 
nesumažėjo. Naujųjų valstybių, atsiradusių 
Jugoslavijos griuvėsiuose, dar laukia ilgas, 
sunkus valstybių ir ekonomikos atkūrimo 
bei reformų kelias. 

Kita vertus, Balkanai visada buvo ne 
tik neramus, bet ir strategiškai svarbus re- 
gionas, jungiantis Europą ir Aziją, per jį 
ėjo ir eina svarbios komunikacijos linijos 
tarp Rytų ir Vakarų, tarp Viduržemio ir 
Juodosios jūrų. Į ES įstojus tokioms Bal- 
kanų valstybėms kaip Graikija (1981 m.), 
Rumunija ir Bulgarija (2007 m.), Vakarų 
Balkanų šalys tapo savotišku eksklavu pa- 
čios ES atžvilgiu. Todėl tolesnė jų raidos 
perspektyva yra neatsiejama nuo ES, ku- 
ri prisiėmė atitinkamą atsakomybę ir yra 
oficialiai pareiškusi, kad kai tik šios šalys 
bus tinkamai pasirengusios, jos galės įstoti 
į ES. Vakarų Balkanų šalis ES sieja su il- 
galaike investicija į taiką, stabilumą ir au- 
gimą. 

Kol kas ES svariai prisideda prie pa- 
dėties stabilizavimo ir ekonomikos atkūri- 
mo regione. ES ir Vakarų Balkanų šalys 
kartu sukūrė vadinamąjį stabilizacijos ir 
asociacijos procesą. Pagrindinis šio proce- 
so tikslas — parengti ir sudaryti su šiomis 
šalimis atskiras stabilizacijos ir asociacijos 
sutartis, kurias pasirašydamos šalys įsipa- 
reigotų nustatytose srityse laipsniškai per- 
eiti prie ES teisinės sistemos, sukurti lais- 
vos prekybos su ES zoną, su kaimyninėmis 
šalimis sudaryti dvišalius susitarimus (pvz., 
prekybos ir laisvos darbo jėgos judėjimo 
susitarimą), taip pat bendradarbiauti su ES 
tokiose srityse kaip teisingumas, vizos, sie- 
nų kontrolė, nelegali imigracija, transpor- 
tas, energetika ir pan. Taigi, nors šalims 
nevienodai sekasi, pasirengimo jas priimti 


į ES procesas vyksta gana sklandžiai. Ga- 
lima netgi teigti, kad Vakarų Balkanų ša- 
lims savotiškai pasisekė, nes ES, būdama 
ypač suinteresuota šio regiono stabilumu ir 
klestėjimu, yra pasirengusi visomis išgalė- 
mis joms padėti. 

"Tuo tarpu visai kitoks yra Turkijos at- 
vejis. Ši valstybė yra viena seniausių ES 
prekybos partnerių — dar 1963 m. ji pasi- 
rašė asociacijos sutartį, kuri dabar apima 
ir muitų sąjungą. Dar 1987 m. Turkija pa- 
teikė savo paraišką įstoti į Europos eko- 
nominę bendriją, bet derybų pradžia dėl 
nepakankamo Turkijos pasirengimo ilgai 
buvo atidėliojama ir oficialiai šalimi kan- 
didate ji tapo tiktai 2005 m. pagaliau pra- 
sidėjus deryboms dėl narystės. Tačiau de- 
rybos vyksta sunkiai, ir numatoma, kad jos 
tęsis ilgai. Viena pagrindinių kol kas ne- 
pašalintų kliūčių yra Turkijos pozicija dėl 
Kipro konflikto. Turkija iki šiol atsisako 
pripažinti Kipro Respubliką, kuri 2004 m. 
tapo ES nare. Jeigu ši problema nebus iš- 
spręsta, Turkija apskritai negalės būti pri- 
imta į ES. Kita problema ta, kad kai ku- 
riose ES valstybėse dauguma piliečių yra 
nusistatę prieš Turkijos narystę ir netgi jei 
derybos dėl narystės baigtųsi sėkmingai ir 
būtų pasirašyta Turkijos priėmimo sutartis, 
labai tikėtina, kad ji kai kuriose ES vals- 
tybėse nebūtų ratifikuota, ypač jeigu jos 
šiuo klausimu nuspręstų surengti referen- 
dumą. Iš kitų problemų dar reikėtų pami- 
nėti ir santykinį Turkijos dydį, ir jos atsili- 
kimą. Ši didelė šalis, įstojusi į ES, įgytų di- 
delę politinę galią, bet, būdama ekonomiš- 
kai silpna, taptų didele našta ES biudže- 
tui, nes jai būtų reikalinga didelė ES struk- 
tūrinių fondų parama. Pagaliau ne mažiau, 
o gal net labiau svarbūs yra kultūrų skir- 

tumai, kadangi Turkija - musulmoniškas 
kraštas, o kitų ES valstybių kultūros šak- 
nys yra krikščioniškos. Taigi Turkijos narys- 
tės perspektyvos net ir prasidėjus dery- 
boms tebėra neaiškios. 

Tačiau nereikėtų pamiršti ir Turkijos 
narystei palankių argumentų. ES, priim- 
dama Turkiją, ne tik pasauliui parodytų, 
kad Vakarai nėra priešiški musulmonams, 
bet ir pastebimai išplėstų savo įtaką bei 
saugumo ir stabilumo zoną iki pat nera- 
mių Artimųjų Rytų. Turkijos narystė bū- 
tų reikšminga ir dėl šios šalies strategiš- 
kai svarbios geografinės padėties tarp Va- 
karų ir Rytų, dėl kurios ES galėtų tiesio- 
giai susisiekti su daug išteklių turinčiomis 
Kaspijos jūros bei Vidurinės Azijos šali- 
mis ir įgyti alternatyvą energijos šaltinių 
tiekimui iš Rusijos. 

Taip pat žr. PARAIŠKA ĮSTOTI Į ES, 
PLĖTIMAS, BALKANŲ STABILUMO PAK- 
TAS, VIDURŽEMIO JŪROS VALSTYBIŲ IR 
ES SANTYKIAI. 


Gediminas Vitkus 


KEMPINLIGĖS 1996 M. KRIZĖ. Kem- 
pinligė, arba galvijų spongiforminė encefa- 
lopatija (angl. BSE, Bowine Spongiform 
Encephalopaty santrumpa), - liga, XX a. 
devintajame dešimtmetyje atrasta Jungti- 
nėje Karalystėje. 1996 m. kovo mėn. Jung- 
tinės Karalystės vyriausybė paskelbė apie 
galimą ryšį tarp kempinligės ir kai kurių 
Creutzfeldto-Jakobo ligos, 
žmogaus smegenų veiklą, atvejų. Šis pra- 
nešimas sukėlė Europos Sąjungos susirū- 
pinimą dėl galimų padarinių jautienos var- 
totojams. Netrukus Europos jautienos rin- 
ka patyrė didelį nuosmukį, o ir taip įtempti 
Jungtinės Karalystės santykiai su kitomis 


veikiančios 


ES narėmis dar labiau pašlijo. Komisija ir 
kai kurios valstybės narės, ypač Vokietija, 
pasipiktino, jų nuomone, pavėluotu Jung- 
tinės Karalystės vyriausybės pareiškimu. 
Komisija ėmėsi veiksmų, kuriais buvo sie- 
kiama pašalinti bet kokį kempinligės po- 
veikį vartotojams ir grąžinti rinkos pasiti- 
kėjimą jautienos bei veršienos produktais. 
Pagrindinis sprendimas — tai 1996 m. ko- 
vo 27 d. paskelbtas draudimas eksportuo- 
ti Jungtinės Karalystės jautieną į kitas vals- 
tybes nares. Jungtinės Karalystės vyriausy- 
bė, reaguodama į šį sprendimą, teigė, kad 
jo motyvai — politiniai, o ne moksliniai. 
Kempinligės krizės sukelta įtampa at- 
sispindėjo 1996 m. kovo 29 d. Turine pra- 
sidėjusioje tarpvyriausybinėje konferencijo- 
je. Netrukus Jungtinės Karalystės vyriau- 
sybė ėmėsi veiksmų, kuriais buvo siekiama 
paralyžiuoti tarpvyriausybinės konferenci- 
jos darbą (pvz., ji vetavo keletą sprendimų, 
kuriems priimti reikėjo vieningo valstybių 
narių sutikimo) ir šitokiu būdu priversti 
Komisiją atšaukti savo sprendimą. Krizė 
baigėsi 1996 m. birželio 21-22 d. Floren- 
cijos Europos Vadovų Tarybos susitikime. 
Tuometinis Jungtinės Karalystės ministras 
pirmininkas Johnas Majoras sutiko nebe- 
stabdyti konferencijos darbo, o Europos 
Vadovų Taryba savo ruožtu patvirtino 
draudimo eksportuoti Jungtinės Karalystės 
jautieną laipsniško panaikinimo planą. Ta- 
čiau nors pačios krizės problema ir buvo 
išspręsta, ji neigiamai atsiliepė Jungtinės 
Karalystės santykiams su kitomis valstybė- 
mis narėmis ir dar labiau ją izoliavo. .Be 
to, dėl jautienos paklausos nuosmukio bū- 
vo patirta didelių ekonominių nuostolių, 
kuriuos ES teko kompensuoti biudžeto lė- 
šomis. Galiausiai 1997 m. vasario mėn. iš- 

leistoje Europos Parlamento ataskaitoje 
buvo padaryta išvada, kad Komisija netin- 
kamai elgėsi, kai krizės metu jautienos ga- 
mintojų interesus iškėlė aukščiau vartoto- 
jų interesų. Tai savo ruožtu nulėmė dėme- 
sio ES vartotojų apsaugos politikai padi- 
dėjimą. Krizė baigėsi 1998 m. lapkričio 
mėn. galutinai atšaukus jautienos ekspor- 
to iš Jungtinės Karalystės draudimą. Tačiau 
ir po to Komisija nuolatos tikrina, kokia 
yra padėtis padidintos rizikos regionuose, 
ir atsiskaito Tarybai dėl tikimybės atsinau- 
jinti kempinligei. 

Ne mažesnę suirutę sukėlė 2001 m. 
Jungtinėje Karalystėje, o vėliau ir kai ku- 
riose kitose ES valstybėse paplitusi snu- 
kio ir nagų liga. Manoma, kad ši liga, ne 
taip, kaip kempinligė, pavojaus žmonėms 
nekelia, tačiau ja užsikrėtę gyvuliai nugaiš- 
ta. Vien Jungtinėje Karalystėje 2001 m. 
vasario-birželio mėn. buvo užfiksuota 
1700 snukio ir nagų liga užkrėstų fermų. 
Per tą laikotarpį šioje šalyje buvo paskersta 
daugiau nei milijonas gyvulių, įtariamų už- 
sikrėtus šia liga. Snukio ir nagų liga atne- 
šė didelių nuostolių šalies ūkininkams ir 
turizmui. Dėl to buvo dar labiau padidin- 
tas ES dėmesys vartotojų apsaugai ir to- 
kio pobūdžio ligų prevencijai vykdant ben- 
drą žemės ūkio politiką. 

Ramūnas Vilpišauskas 


KETURIOS LAISVĖS (angl. four free- 
doms, pranc. guatre libertės, vok. vier Frei- 
heiten) - laisvas prekių, asmenų, paslaugų 
ir kapitalo judėjimas tarp Europos Sąjun- 
gos valstybių narių. Jas įgyvendinti buvo 
numatyta Europos Bendrijos steigimo (Ro- 
mos) sutartyje, ir jos yra pagrindinis ben- 
drosios rinkos programos tikslas. 

Taip pat žr. BENDROJI RINKA, BEN- 
DROSIOS RINKOS PROGRAMA, LAISVAS 
ASMENŲ JUDĖJIMAS, LAISVAS KAPITALO 
JUDĖJIMAS, LAISVAS PASLAUGŲ JUDĖJI- 
MAS, LAISVAS PREKIŲ JUDĖJIMAS. 

Gediminas Vitkus 


„KINTAMOS GEOMETRIJOS“ EUROPA 
(angl. „variable-geometry“ Europe, pranc. 
Europe „d gėomėtrie variable“, vok. Euro- 
pa mit variabler Geometrie) - Europos in- 
tegracijos modelis, pagal kurį Europos Są- 
jungos valstybės narės savo nuožiūra galėtų 
kartu su kai kuriomis ar visomis savo part- 
nerėmis dalyvauti tik pasirinktose bendros 
politikos srityse, nors paprastai pripažįsta- 
ma, kad pagrindinėse srityse turėtų daly- 
vauti visos valstybės. Šio modelio šalinin- 
kų teigimu, ES plečiantis ir priimant dau- 
giau naujų narių bus vis sunkiau susitarti 
visais politikos klausimais. Tradicinės Eu- 
ropos integracijos šalininkai yra tos nuo- 
monės, kad „kintamos geometrijos“ sąvo- 
ka iš esmės prieštarauja Bendrijos kūrimo 
principams, todėl priešinasi visiems bandy- 
mams ją taikyti praktiškai. 

Taip pat žr. BRANDUOLYS, „„KONCEN- 
TRINIAI RATAI“, „SKIRTINGŲ GREIČIŲ“ 
EUROPA. 

Rimantas Grikienis 


Kon Helmut (g. 1930 m.) - vienas 
įtakingiausių pokario Europos politikų, 
1982-1998 m. buvo Vokietijos kancleris. 
1973-1998 m. jo vadovaujama Krikščionių 
demokratų sąjunga laimėjo ketverius iš ei- 
lės Bundestago rinkimus (1983, 1987, 199() 
ir 1994 m.). Tai - ilgiausiai XX a. parei- 
gas ėjęs Vokietijos kancleris. Nuosekliai rė- 
mė žingsnius glaudesnės Europos integra- 
cijos link, bet nepamiršo ir savo šalies in- 

teresų. 1989-1990 m. Kohlis daug prisidė- 
jo prie Vokietijos susivienijimo. Per dery- 
bas su SSRS prezidentu Michailu Gorba- 
čiovu jam pavyko pasiekti, kad iki 1994 m. 
iš Vokietijos būtų išvesta sovietinė kariuo- 
menė ir šalis atgautų visišką suverenumą. 
Kohlis dėjo daug pastangų, kad Rytų Vo- 
kietija būtų įtraukta į Europos Bendriją ir 
kad dėl susivienijimo nesumažėtų Vokieti- 
jos įsipareigojimai EB ir NATO. 

Suvienijus šalį Vokietijos ir paties 
Kohlio pozicijos Europoje labai sustiprė- 
jo. Jis ne kartą ragino sukurti Europos Są- 
jungą ir kartu su Prancūzijos prezidentu 
Francois Mitterrand'u ryžtingai siekė, kad 
būtų pasirašyta Europos Sąjungos sutar- 
tis, o vėliau - įgyvendinta ekonominė ir pi- 
nigų sąjunga. Kohliui pavyko užsitikrinti 
paramą savo idėjai - nuolatiniam Europos 
šalių judėjimui „skirtingais greičiais“ giles- 
nės integracijos link. Vienu svarbiausių Vo- 
kietijos tikslų tapo ES ir NATO plėtimasis 
į rytus, ir tai Kohlis pavadino Vokietijos 
egzistencijos klausimu, kadangi dėl tokios 
plėtros šalis nustojo būti rytiniu Europos 
pakraščiu. Be to, dėl Kohlio vykdytos po- 
litikos Vokietija tapo didžiausia Rusijos są- 
jungininke ir finansine rėmėja Vakaruose, 
smarkiai padidėjo jos politinė ir ekonomi- 
nė įtaka Vidurio ir Rytų Europai. 

Taip pat žr. PRANCŪZIJOS IR VOKIE- 
TIJOS BENDRADARBIAVIMAS, VOKIETIJOS 
SUSIVIENIJIMAS. 


Rimantas Grikienis 


KomMIsIJA - tai pagrindinė Europos Są- 
jungos vykdomosios valdžios institucija, vei- 
kianti pagal Europos Bendrijų steigimo ir 
Europos Sąjungos sutartyse nustatytą kom- 
petenciją. Komisija taip pat dalyvauja ES 
teisės aktų leidybos darbe, pirmiausia nau- 


dodamasi jai priskirta išimtine teise inici- 
juoti jų projektus. Be to, ji pati nustatytose 
srityse gali savarankiškai priimti nemažai 
administracinių sprendimų, ypač dėl vidaus 
rinkos. Pagaliau Komisija yra pagrindinė 
priežiūros institucija, nuolat stebinti, kaip 
laikomasi Bendrijų steigimo sutarčių, ir ji 
atsako už jau priimtų sprendimų bei nuta- 
rimų vykdymą. Komisiją sudaro 27 nuo ES 
valstybių nepriklausomi tarptautiniai tar- 
nautojai. Jai vadovauja Europos Vadovų Ta- 
rybos sprendimu ir Europos Parlamento 
pritarimu paskirtas pirmininkas. 

Komisijos prototipas buvo viršvalstybi- 
nius įgaliojimus turėjusi Europos anglių ir 
plieno bendrijos Vyriausioji valdyba. Nuo 
1958 m. pradėjus veikti dar dviem Europos 
bendrijoms, Euratomui ir Europos ekono- 
minei bendrijai, buvo įsteigtos analogiškos 
Vyriausiajai valdybai institucijos. Kadangi 
naujųjų institucijų įgaliojimų apimtis vis 
dėlto šiek tiek skyrėsi, jų pavadinimas bu- 
vo pakeistas, ir kiekviena jų tapo Komisi- 
ja. Vėliau, įsigaliojus Europos Bendrijų ins- 
titucijų sujungimo sutarčiai, Vyriausioji val- 
dyba ir dvi Komisijos buvo sujungtos į vie- 
ną bendrą visoms trims Bendrijoms Komi- 
siją. Nuo tada ši Komisija oficialiuose teks- 
tuose vadinama Europos Bendrijų Komisi- 
ja. Nuo 1993 m. įsigaliojus Europos Sąjun- 
gos sutarčiai vis dažniau vartojamas pava- 
dinimas „Europos Komisija“. 

Komisijos formavimo procedūra numa- 
tyta Europos Bendrijų steigimo sutartyse. 
Komisijos pirmininką bendru sutarimu ski- 
ria Europos Vadovų Taryba. Kiekviena ES 
valstybė gali vetuoti pretendento į Komisi- 
jos pirmininko postą kandidatūrą, tad dėl 
kandidatūrų neretai vyksta ilgos derybos. 
Pagal ES sutartį ES valstybių paskirto Ko- 
misijos pirmininko kandidatūrą dar turi pa- 

tvirtinti EP. Komisijos narius taip pat ski- 
ria ES valstybių vyriausybės. Yra žiūrima, 
kad į Komisiją patektų bent po vieną kiek- 
vienos ES valstybės pilietį. 2004—2009 m. 
veikiančioje Komisijoje buvo 25 nariai, o 
2007 m. įstojus Bulgarijai ir Rumunijai, Ko- 
misiją papildė du nauji nariai. 

Suformavus Komisijos sudėtį, kiekvie- 
ną jos narį apklausia EP, paskui kiekvie- 
nas komisaras turi prisiekti atskirai Teisin- 
gumo Teismui. Jie prisiekia, kad savo dar- 
be vadovausis tik ES interesais ir nebus 
pavaldūs savo šalies vyriausybės nurody- 
mams. Galutinai patvirtinus Komisiją EP 
neturi teisės atšaukti vieną jos narį, jis tik 
gali pareikšti nepasitikėjimą in corpore. 
Tuomet privalo atsistatydinti visa Komisi- 
ja. Teisingumo Teismas gali atšaukti bet 
kurį Komisijos narį arba Tarybos ar pačios 
Komisijos reikalavimu laikinai sustabdyti 
jo įgaliojimus. 

Komisijos kadencijos trukmė - penke- 
ri metai, tačiau nei pirmininko, nei komi- 
sarų kadencijų skaičius neribojamas. Prieš 
pradėdami savo kadenciją Komisijos pir- 
mininko teikimu Komisijos nariai pasi- 
skirsto pareigas ir išsirenka vieną arba du 
pirmininko pavaduotojus. Kiekvienas Ko- 
misijos narys yra atsakingas už vieną ar ke- 
letą ES veiklos sričių. Kadencijos metu ko- 
misarų pareigos gali būti keičiamos. 

Vykstant Europos integracijai Komisi- 
jos įgaliojimai ir kompetencija plėtėsi ati- 
tinkamais Bendrijų steigimo sutarčių pa- 
keitimais vis daugiau bendrosios rinkos ar 
politikos elementų perduodant viršvalsty- 
binio reguliavimo sričiai. Komisijos priima- 
mi dokumentai priklauso antrinei EB tei- 
sei, todėl turi įstatymų galią ir valstybėms 
narėms yra privalomi. Tokie dokumentai — 
tai Komisijos reglamentai, direktyvos ir 


sprendimai. Kiti dokumentai - Komisijos 
rekomendacijos ir nuomonės, taip pat 
kreipimaisi ar pasiūlymai Tarybai ir (arba) 
EP, įvairūs pranešimai — nėra privalomi, jie 
daugiausia būna rekomendacinio pobūdžio 
ir dažniausiai naudojami kaip tarpinės 
grandies dokumentai rengiant ES teisės 
aktus. Komisija taip pat rengia darbinius 
dokumentus - žaliąsias ir baltąsias knygas. 
Komisija veikia kaip kolegiali institucija. 
Visi sprendimai priimami balsų dauguma. 
Pagal Europos Bendrijos teisę ir susifor- 
mavusią praktiką visi svarbiausi Europos 
Bendrijų dokumentai ir sprendimai yra 
rengiami Komisijos arba jai dalyvaujant. 

Komisija, kaip svarbiausia vykdomosios 
valdžios institucija, disponuoja ir didele 
bendro ES biudžeto dalimi. Jos administ- 
racinį aparatą, kuriame dirba apie 25 tūkst. 
tarnautojų, sudaro daugiau kaip 40 gene- 
ralinių direktoratų ir tarnybų (ši struktūra 
kartais šiek tiek keičiasi), suskirstytų pagal 
veiklos sritis. Apie Komisijos sprendimus 
ir veiklą informuoja atstovo spaudai tarny- 
ba, tiesiogiai pavaldi Komisijos pirminin- 
kui. Be to,: Komisija turi savo atstovybes 
visose ES valstybėse ir delegacijas dauge- 
lyje kitų pasaulio valstybių. Dėl Komisijos 
svarbos įvairios lobistinės ir interesų gru- 
pės nuolat palaiko su ja ryšius. 

1999 m. kilo didžiausia per visą Komi- 
sijos gyvavimo laikotarpį jos krizė, susijusi 
su piktnaudžiavimais ir nepakankama Ko- 
misijos veiklos kontrole, privertusi atsista- 
tydinti visą Komisiją. Iškilus viešumon kai 
kurių Komisijos narių piktnaudžiavimo ir 
neteisėto lėšų panaudojimo faktams, EP 
pareikalavo, kad Komisijos pirmininkas 
Jacguesas Santeras imtųsi griežtų priemo- 
nių tvarkai įvesti. Iš pradžių Komisija išven- 
gė nepasitikėjimo pareiškimo Europos Par- 

lamente, tačiau buvo sudarytas nepriklau- 
somas komitetas piktnaudžiavimams ištir- 
ti. Komiteto išvadose daugiausia kaltinimų 
buvo pateikta švietimo reikalų ir tyrimų ko- 
misarei, buvusiai Prancūzijos ministrei pir- 
mininkei Edith Cresson, tačiau griežtos kri- 
tikos susilaukė visa Komisija. Tapo aišku, 
kad Komisija neteko politinio pasitikėjimo. 
1999 m. kovo 15 d. po tam tikrų svyravimų 
visa Komisija atsistatydino prieš pat neei- 
linį Berlyno Europos Vadovų Tarybos su- 
sitikimą, kuriame buvo svarstomi svarbūs 
bendro biudžeto reformos klausimai. At- 
sistatydinusi Komisija ir jos pirmininkas 
kurį laiką ėjo savo pareigas, kol buvo su- 
formuota nauja Komisija, vadovaujama 
buvusio Italijos ministro pirmininko Ro- 
mano Prodi'o. Naujoji Komisija 1999 m. 
rugsėjo 15 d. gavo EP įgaliojimus veikti iki 
2005 m. pradžios. 2005 m. pradėjo dirbti 
naujos kadencijos Komisija. Jos pirminin- 
kas yra Josė Manuelis Barroso (Portuga- 
lija). Dabartinės Komisijos kadencija baig- 
sis 2009 m. spalio 31 d. 

Įspūdinga pastarųjų metų ES plėtra pa- 
skatino ES diskutuoti apie plataus masto 
reformas, taip pat ir ES institucijų. Nauji 
Komisijos sudarymo principai buvo apta- 
rti 1996-1997 m. ir 2000 m. tarpvyriausy- 
binėse konferencijose, parengusiose Ams- 
terdamo ir Nicos sutartis. Tuomet buvo su- 
tarta, kad kol ES valstybių barių bus 27, 
kiekviena jų galės skirti po vieną Komisi- 
jos narį. Tačiau akivaizdu, kad pernelyg 
daug narių turinčiai Komisijai yra sunku 
tinkamai dirbti, todėl tiek rengiant Sutartį 
dėl Konstitucijos Europai, tiek derantis dėl 
kitų reformų buvo svarstoma galimybė su- 
mažinti Komisijos narių. Siekiant užtikrin- 
ti, kad šalims būtų tinkamai atstovaujama, 
Komisijos nariai būtų skiriami rotacijos 


tvarka, kuri aiškiai atspindėtų visų valsty- 
bių narių demografinį ir geografinį mastą. 
Dėl šios reformos ES valstybėms dar rei- 
kės apsispręsti. 

Komisijos pagrindinė būstinė ir daugu- 
ma įstaigų yra Briuselyje, o kai kurie pa- 
daliniai įsikūrę Liuksemburge. 

Taip pat žr. SPRENDIMŲ PRIĖMIMAS. 

Evaldas Sinkevičius 


KomMIsIJOS PIRMININKAS (angl. Presi- 
dent of the Commision, pranc. Prėsident de 
la Commission; vok. Prūsident der Kommi- 
sion) žr. PIRMININKAS. 


KomMiTOLOGIJA (angl. comitology, 
pranc. comitologie, vok. Ausschufwesen) — 
sudėtinga ir paini Europos Sąjungos insti- 
tucijų ir jos valstybių narių administracijų 
bendradarbiavimo įgyvendinant priimtus 
ES teisės aktus sistema. 

Pagrindinė ES antrinės teisės aktų pri- 
ėmimo institucija yra Taryba. Pagal Euro- 
pos ekonominės bendrijos steigimo sutar- 
tį Taryba, priimdama teisės aktą, gali nu- 
rodyti Komisijai parengti jo įgyvendinimo 
priemones. Tokiais atvejais yra sudaromi 
atitinkami komitetai (iš čia kilo terminas 
„komitologija“), kuriuose, Komisijai pirmi- 
ninkaujant, Bendrijų valstybių narių vyriau- 
sybių atstovai su Komisija tariasi dėl to, 
kad jos rengiamos teisės akto įgyvendini- 
mo priemonės būtų priimtinos valstybių 
narių administracijoms. Dėl komitetų su- 
darymo tvarkos neretai kildavo ginčų tarp 
atskirų EB institucijų. 1987 m. liepos 13 d. 
Taryba priėmė sprendimą, kuriuo nustatė 
tokių galių perdavimo Komisijai procedū- 
rą ir numatė įvairiausius komitetus, iš ku- 
rių pati Taryba pasirenka tinkamiausią 
konkrečiam teisės akto įgyvendinimo atve- 


„Koncentriniai ratai“ 


jui. Visą komitetų įvairovę galima suskirs- 
tyti į tris grupes: 

+ patariamieji komitetai: jie gali tik siū- 
lyti Komisijai atsižvelgti į jų nuomonę 
rengiant Tarybos priimto teisės akto 
įgyvendinimo priemones; 
vadybos komitetai: jeigu dauguma ko- 
miteto narių prieštarauja Komisijos 
siūlomoms įgyvendinimo priemonėms, 
jos perduodamos Tarybai kartu su ko- 
miteto nuomone; jei Taryba per nusta- 
tytą terminą jų nepakeičia, Komisija 
turi teisę įgyvendinimo priemones pa- 
tvirtinti savo nuožiūra; 
reguliavimo komitetai: tais atvejais, kai 
komitete valstybių narių atstovams ne- 
pavyksta sutarti su Komisija, teisės ak- 
to įgyvendinimo priemonės perduoda- 
mos Tarybai, kuri sprendžia kvalifikuo- 
ta balsų dauguma. Jei Taryba nepatvir- 
tina Komisijos siūlomų priemonių, tei- 
sės aktas nepradedamas įgyvendinti. 
Šie komitetai daugiausia yra sudaromi 
tais atvejais, kai svarstomos įvairių finan- 
savimo programų įgyvendinimo priemonės, 
detalus bendros žemės ūkio politikos tei- 
sės aktų įgyvendinimas, įvairūs bendrų 
standartų įdiegimo ir kitų panašių Tarybos 
teisės aktų įgyvendinimo būdai. 

1993 m. įsigaliojusioje Europos Sąjun- 
gos (Mastrichto) sutartyje tam tikrų teisių 
komitologijoje įgijo ir Europos Parlamen- 
tas (EP). Jis gali kreiptis į Tarybą, kad ši 
suteiktų jam teisę dalyvauti pasirenkant 
atitinkamą komitetą, kuriame bus tariama- 
si dėl teisės akto įgyvendinimo priemonių. 
EP ypač pageidauja dalyvauti pasirenkant 
komitetą tais atvejais, kai numatoma tar- 
tis dėl teisės akto, priimto taikant bendro 
sprendimo procedūrą (kai priimant teisės 
aktą EP dalyvauja beveik lygiomis teisėmis 

su Taryba). Vis dėlto išimtinę teisę dele- 
guoti teisės aktų įgyvendinimo klausimus 
turi Taryba. EP nustatytą komitologijos 
tvarką vadina viena iš „demokratijos defi- 
cito“ apraiškų. Dėl to kelis kartus kilo EP 
ir Tarybos kivirčai, kurie buvo sprendžia- 
mi specialiais susitarimais tarp EP Tarybos 
ir Komisijos. 

1999 m. įsigaliojusios Amsterdamo su- 
tarties papildomas protokolas paragino 
Komisiją pateikti pasiūlymus dėl komito- 
logijos procedūrų pakeitimų, kad EP būtų 
suteikta daugiau teisių, 0 pati procedūra 
taptų atviresnė ir paprastesnė. 1999 m. 
birželio 28 d. Komisijos siūlymu Taryba 
priėmė naują sprendimą dėl komitologi- 
jos, pagal kurį daugiau teisių įgijo EP, taip 
pat buvo nuspręsta skelbti kuo daugiau 
komitetų posėdžių medžiagos ir kad nuo 
2000 m. Komisija turės rengti metines ko- 
mitetų veiklos ataskaitas. 

Evaldas Sinkevičius 


„„KONCENTRINIAI RATAI“ (angl. con- 
centric circles, pranc. cercles concentrigues, 
vok. konzentrische Kreise) — sąvoka, apibū- 
dinanti tikėtiną Europos Sąjungos ar visos 
Europos integracijos plėtros modelį. Mo- 
delis numato Europos struktūrą, suside- 
dančią iš kelių grupuočių (ratų), kurias su- 
darytų vienodo integracijos lygio valstybės. 
Tokios struktūros centre būtų tvirtų integ- 
racijos šalininkių branduolys, juosiamas ke- 
lių koncentrinių ratų, jungiančių įvairaus 
integracijos lygio valstybes — kuo toliau 
nuo branduolio, tuo silpnesnė integracija. 
Šio modelio šalininkai teigia, kad tai yra 
vienintelis būdas užtikrinti ES funkciona- 
vimą priėmus į ją iš pradžių šalis kandida- 
tes, o vėliau — ir kitas naujas nares. Kon- 
cepcija neapsiriboja vien ES integracijos 

struktūra. Neretai kalbama apie Bendrijos 
teisės ratą, „gretimą ratą“ (veiklos sritys, 
kuriose dalyvavimas pasirenkamas) ir „to- 
limesnį ratą“ (veiklos sritys, kuriose gali 
dalyvauti ir ES nepriklausančios valstybės). 
Toks variantas siejamas su „kintamos ge- 
ometrijos“ sąvoka. 

Taip pat žr. BRANDUOLYS, EUROPA A 
LA CARTE, GLAUDESNIS BENDRADARBIA- 
VIMAS, „„KINTAMOS GEOMETRIJOS“ Eu- 
ROPA, „SKIRTINGŲ GREIČIŲ“ EUROPA. 


Rimantas Grikienis 


KONFEDERALIZMAS — valstybių glau- 
džios politinės sąjungos, kuriamos steigi- 
mo sutartyje aiškiai nurodytiems ben- 
driems tikslams, sudaromos valstybių lais- 
va valia ir išlaikančios neribotą joje daly- 
vaujančių valstybių suverenitetą, struktū- 
ros principas. 

Tarp įvairių aiškinimų, kokia yra Euro- 
pos Sąjungos prigimtis, gana svarbią vietą 
užima ir konfederalizmas. Tyrėjai, Europos 
Sąjungą laikantys konfederacija, atkreipia 
dėmesį į tai, kad Europos Bendrijos iš tie- 
sų buvo steigiamos laisva valia ir remian- 
tis sutartimis, kuriose pakankamai išsamiai 
nurodyti siekiami tikslai. Pasak konfedera- 
listų, pagrindinė integracijos priežastis ir 
yra dėl palankių istorinių aplinkybių susi- 
ftormavęs Europos valstybių apsisprendi- 
mas bendromis pastangomis ieškoti veiks- 
mingesnių būdų prisitaikyti prie besikei- 
čiančios tarptautinės aplinkos. Daug reikš- 
mės turėjo tai, kad anksčiau taikyti tokio 
prisitaikymo metodai, pvz., galios varžybos 
ir siekis dominuoti, XX a. Europą atvedė 
į du pasaulinius karus, todėl galutinai su- 
sikompromitavo. Taigi po Antrojo pasau- 
linio karo Europos valstybės ir nusprendė 
sukurti ką nors iš esmės nauja. 


Konfederalizmas nėra ir negali būti 
orientuotas į valstybių suverenumo silpni- 
nimą. Priešingai, jis kaip tik turi padėti 
joms stiprėti ir prisitaikyti prie besikeičian- 
čios aplinkos. Ir iš tikrųjų Europos Ben- 
drijos tam tikru laikotarpiu „gelbėjo“ su- 
verenias valstybes jeigu ne nuo pražūties, 
tai bent nuo rimtų vidinių ir tarptautinių 
krizių (pavyzdžiu kitoms tautoms gali būti 
Prancūzijos ir Vokietijos susitaikymas), ar- 
ba apskritai sudarė sąlygas suverenioms 
valstybėms konsoliduotis ir įsitvirtinti bū- 
tent kaip suverenioms demokratinėms 
valstybėms (Graikija, Ispanija, Portugalija 
ir netgi du kartus Vokietija). 

Valstybėms Europos Bendrijų steigė- 
joms jos pasirodė esančios pakankamai 
naudingos kaip mechanizmas, parankus ne 
tik vienkartinėms „paslaugoms“ teikti, bet 
ir kitoms ne mažiau reikšmingoms funkci- 
joms nuolat vykdyti. Tokiu atveju muitų są- 
junga, bendra žemės ūkio politika, bendros 
mokslinių tyrimų ir technologinės plėtros 
programos, bendrosios rinkos programa ir 
dabar kuriama pinigų sąjunga — tai ne vis 
nauji Sąjungos laimėjimai, pasiekti susil- 
pninus valstybių suverenitetą, bet tiesiog 
nauja, labiau pritaikyta prie nuolat didė- 
jančios valstybių tarpusavio priklausomy- 
bės sąlygų valstybių suvereniteto realizavi- 
mo forma. 

Viena vertus, konfederalizmas iš tikrų- 
jų atrodo esąs pakankamai paprastas ir įti- 
kinamas principas, leidžiantis paaiškinti 
Europos integracijos esmę, kita vertus, vis 
dėlto negalima neatsižvelgti ir į tai, kad 
konfederalistai nėra visiškai teisūs, kai sa- 
ko, jog valstybių suverenitetas nėra niekaip 
ribojamas. Iš esmės kiekviena valstybė pa- 
norėjusi galėtų pasitraukti iš ES, bet pats 
buvimas joje reiškia, kad tenka susitaikyti 


Konkurencijos politika 


ir su tam tikrais suvereniteto apribojimais, 
kuriuos galima pavadinti jau besiformuo- 
jančios federacijos apraiškomis: 

+ ES teisė turi viršenybę nacionalinės tei- 
sės atžvilgiu; 

+ daug sprendimų Sąjungos lygmeniu yra 
priimama balsų dauguma; 

+ Teisingumo Teismas gali spręsti ginčus, 
kilusius tarp ES institucijų ir valstybių 
narių; 

+ ES turi tiesiogiai renkamą Europos 
Parlamentą ir t. t. 

Todėl, nors ES ir galima aptikti kai ku- 
rių esminių konfederacijos požymių, vis 
dėlto sunku pasakyti, ar ji dar nėra peržen- 
gusi nematomos ribos ir ar jos raida dar 
nekrypsta Europos federacijos link. Kaip 
rodo istorija, konfederalizmo principu 
grindžiamos valstybių sąjungos daugiausia 
buvo laikini dariniai, kurie, pasiekus nu- 
matytus tikslus, arba iširo, arba, priešingai, 
išsivystė ir peraugo į federacinę valstybę. 
Pavyzdžiui, tokios šiandieninės federacinės 
valstybės kaip JAV arba Šveicarija išsivys- 
tė būtent iš konfederacijų. 

Dabar ES ir šalyse kandidatėse besi- 
plėtojanti diskusija dėl Sąjungos ateities 
liudija, jog jau yra beveik pasiektas ben- 
dras susitarimas, kad tiktai „federalizaci- 
ja“ leistų išspręsti pagrindines padidėjusios 
ES raidos problemas. Anksčiau federaci- 
jos alternatyva visada būdavo atmetama 
kaip idealistinė ir nepraktiška, o šiandien 
ji pagaliau tampa pačių praktiškiausių 
žmonių — vykdomosios valdžios atstovų, t. 
y. prezidentų, ministrų pirmininkų ar už- 
sienio reikalų ministrų, dažnų kalbų ir 
svarstymų tema. 

Taip pat žr. INTEGRACIJA, FEDERA- 
LIZMAS, KONSENSUALIZMAS. 


Gediminas Vitkus 

KONKURENCIJOS POLITIKA (angl. com- 
petition policy, pranc. politigue de concur- 
rence, vok. Wettbewerbspolitik) — Europos 
Bendrijų lygmeniu taikomų priemonių, ku- 
riomis siekiama sudaryti sąlygas nevaržo- 
mai ir neiškreiptai įmonių konkurencijai ir 
taip užtikrinti efektyvų rinkos veikimą, vi- 
suma. Konkurencija laikoma būtina veiks- 
mingo išteklių pasiskirstymo rinkoje ir var- 
totojų pasirinkimo laisvės sąlyga. Esant to- 
bulai konkurencijai įmonės gali laisvai pa- 
tekti į rinką ir pasišalinti iš jos, o toje pa- 
čioje rinkoje veikia pakankamai įmonių, 
kad nė viena iš jų negalėtų savarankiškai 
nulemti kainų. 

Konkurencijos politika grindžiama 
prielaida, kad rinka pati savaime ne visa- 
da veiksmingai veikia ir tam tikromis są- 
lygomis yra būtinas priežiūros mechaniz- 
mas, užtikrinantis, jog konkurencija nėra 
iškraipoma. Konkurencijos iškraipymo at- 
vejai siejami su įmonių susiliejimu, rinkos 
pasidalijimu ar piktnaudžiavimu dominuo- 
jančia padėtimi. Be to, konkurenciją gali 
iškreipti vyriausybės, saugančios ar remian- 
čios kai kurias įmones arba pramonės ša- 
kas. Nors valstybės pagalba ar kitokios pa- 
ramos priemonės paprastai laikomos neta- 
rifinėmis kliūtimis ir priskiriamos prie pre- 
kybos politikos priemonių, regioninio su- 
sitarimo kontekste jos gali tapti konkuren- 
cijos politikos objektu. 

Kadangi įgyvendinti bendrąją rinką — 
laisvą prekių, paslaugų, asmenų ir kapitalo 
judėjimą - buvo pagrindinis Europos eko- 
nominės bendrijos steigimo (Romos) sutar- 
ties tikslas, konkurencijos politika buvo ir 
lieka viena iš svarbiausių Bendrijos politi- 
kos sričių. Romos sutarties 3 straipsnyje bu- 
vo numatytas siekis bendrojoje rinkoje už- 
tikrinti konkurenciją, o pagrindinės konku- 

rencijos politiką formuojančios nuostatos 
buvo išdėstytos šios sutarties 81-89 straips- 
niuose. Jos taikomos tiek įmonėms, tiek 
valstybėms. Vykdyti konkurencijos politiką 
buvo pavesta Komisijai (tiksliau - IV gene- 
raliniam direktoratui). Jos atstovams yra 
suteiktos teisės tikrinti įmonių apskaitos 
knygas, reikalauti iš įmonės pasiaiškinimo, 
įtarus ją konkurencijos pažeidimu, ir skirti 
baudas. Komisija aktyviai naudojasi jai su- 
teiktomis teisėmis, ir kartais ji yra kritikuo- 
jama, kad neatsižvelgia į nacionalinius in- 
teresus ar konkurencingumo skatinimą. Be 
to, kadangi numatytas bendrų konkurenci- 
jos politikos principų išimtis taip pat tvirti- 
na Komisija, jai yra suteikta nemažai dis- 
krecijos. Komisijos kritikai pabrėžia, kad 
jos sprendimai yra nenuspėjami ir nėra 
nuoseklaus analitinio požiūrio. 

EB konkurencijos politika yra siekia- 
ma keleto, kartais ne visai suderinamų, 
tikslų: 1) skatinti efektyvumą, t. y. optima- 
liai paskirstyti išteklius bendrojoje rinko- 
je ir maksimaliai pakelti vartotojų gero- 
vę; 2) sukurti bendrąją rinką; 3) vartoto- 
jus ir smulkųjį verslą apsaugoti nuo dide- 
lių įmonių. EB konkurencijos politika gali 
būti suskirstyta į keletą sričių, kurios yra 
apibrėžtos Romos sutartyje ir Bendrijos 
antrinėje teisėje. Tai —- nuostatos, susijusios 
su konkurenciją ribojančiais veiksmais, 
piktnaudžiavimu dominuojančia padėtimi, 
susiliejimų ir įsigijimų kontrole, valstybinė- 
mis monopolijomis ir valstybės pagalba. 

Romos sutarties 81 straipsnis yra skirtas 
konkurenciją ribojantiems įmonių susitari- 
mams. Jis draudžia įmonių susitarimus ar 
suderintus veiksmus, kuriais siekiama apri- 
boti arba iškreipti konkurenciją ir kurie turi 
poveikį prekybai tarp valstybių narių. Tokių 
susitarimų pavyzdžiai gali būti: pirkimo ar 


pardavimo kainų ir kitų prekybos sąlygų nu- 
statymas; gamybos, rinkos, techninės plėt- 
ros ar investicijų apribojimas; rinkų ar tie- 
kimo šaltinių pasidalijimas; nevienodų sąly- 
gų taikymas tapatiems sandėriams su skir- 
tingais prekybos partneriais ir pan. Bet 
koks tokio pobūdžio susitarimas automatiš- 
kai laikomas negaliojančiu. Straipsnyje taip 
pat numatytos išimtys, kurioms minėtos 
nuostatos nėra taikomos. Konkurenciją ri- 
bojantys susitarimai tarp įmonių yra tole- 
ruojami, jei jais siekiama tobulinti produk- 
tų gamybą ar paskirstymą, skatinti techninę 
ir ekonominę pažangą bei inovacijas sutei- 
kiant vartotojams galimybę pasinaudoti re- 
zultatais. Išimtis tvirtina Komisija, kuriai 
įmonės privalo pranešti apie numatomus 
susitarimus. Be to, šio straipsnio nuostatos 
netaikomos, jei susitarimas neturi didelio 
poveikio konkurencijai ir prekybai tarp 
valstybių narių. Poveikio didumas paprastai 
nustatomas atsižvelgiant į reguliuojamų 
prekių ar paslaugų dalį rinkoje ir susitarime 
dalyvaujančių įmonių metinę apyvartą. 

Bendrijos konkurencijos teisėje išski- 
riami horizontalūs ir vertikalūs susitari- 
mai. Pirmieji yra sudaromi tarp konkuren- 
tų prekybos, gamybos, paskirstymo ar par- 
davimo srityse. Komisija griežtai vertina 
horizontalius susitarimus, ypač nustatan- 
čius kainų lygį ar padalijančius rinką, ir 
skiria nemažas baudas. Vertikalūs susita- 
rimai apima susitarimus tarp skirtingų 
prekybos ar paslaugų teikimo ir realiza- 
vimo grandžių - tyrimų, gamybos, paskirs- 
tymo, reklamos, pardavimo - dalyvių. Kai 
esama tokių susitarimų, Komisija daug dė- 
mesio kreipia į jų poveikį bendrosios rini- 
kos veikimui, kadangi jais dažnai yra sie- 
kiama sukurti teritorinius apribojimus tarp 
įvairių valstybių narių. 

Romos sutarties 82 straipsnis draudžia 
piktnaudžiavimą dominuojančia padėtimi. 
Jame teigiama, kad vienos ar kelių įmo- 
nių piktnaudžiavimas dominuojančia pa- 
dėtimi bendrojoje rinkoje yra draudžia- 
mas ir nesuderinamas su bendrąja rinka 
tiek, kiek tai gali paveikti prekybą tarp 
valstybių narių. Tokio piktnaudžiavimo at- 
vejai gali būti kitoms įmonėms primeta- 
mos neteisingos pirkimo ar pardavimo 
kainos arba kitos prekybos sąlygos, varto- 
tojų nenaudai apribojama gamyba, rinka 
ar techninė plėtra, skirtingos sąlygos, tai- 
komos tapatiems sandėriams su skirtin- 
gais partneriais. Straipsnio nuostatos yra 
nukreiptos prieš piktnaudžiavimą domi- 
nuojančia padėtimi, t. y. pati monopolinė 
padėtis nėra draudžiama, draudžiamas 
piktnaudžiavimas ja. Norint nustatyti pik- 
tnaudžiavimo faktus, būtina atlikti išsamų 
tyrimą. Be to, piktnaudžiavimo supratimas 
priklauso nuo to, kaip apibrėžiamas pats 
dominavimas. Paprastai tai vertinama tri- 
mis aspektais: prekės ar paslaugos rinkos, 
geografinės rinkos ir laiko. Pirmuoju at- 
veju kalbama apie disponavimą rinkos ga- 
lia tiekiant prekę ar teikiant paslaugą. Ge- 
ografine rinka laikoma arba vienos šalies, 
arba Bendrijos rinka. Laiko aspektas yra 
siejamas su sezoniškumu, kai rinkoje do- 
minuojama tam tikru metų laiku. 

Susiliejimų kontrolė yra naujausias EB 
konkurencijos politikos papildymas. Susi- 
liejimų kontrolę reglamentuojančios nuo- 
statos buvo patvirtintos priėmus Regla- 
mentą Nr. 4064/89, kuris įsigaliojo 1990 m. 
rugsėjo mėn. Apie numatomus susilieji- 
mus įmonės privalo Komisijai pranešti, jei 
jų bendra metinė apyvarta viršija numa- 
tytą sumą. Per šešerius metus nuo regla- 
mento įsigaliojimo Komisija yra gavusi 


477 pranešimus, iš jų 26 buvo detaliai iš- 
tirti ir 5 numatomi susiliejimai uždrausti. 

EB konkurencijos politikos objektai 
yra ne tik įmonės, bet ir vyriausybės. Ro- 
mos sutarties 86 straipsnis įpareigoja Vy- 
riausybes, suteikiančias išimtines teises 
valstybės įmonėms, nediskriminuoti kitų 
valstybių narių įmonių. Išimtinės teisės, 
suteiktos valstybės įmonėms, privalo ne- 
trikdyti prekybos ir neprieštarauti Bendri- 
jos interesams. Ypač svarbiais laikomi 
Romos sutarties 87-89 straipsniai, ribo- 
jantys valstybės pagalbą. Juose nustatytas 
toks bendras principas: bet kokia valsty- 
bės pagalba (tiek piniginė, tiek kitokių 
formų, pvz., mokesčių lengvatos), kuri iš- 
kreipia konkurenciją suteikdama palan- 
kesnes sąlygas atskiroms įmonės ar atski- 
rų prekių gamybai ir daro įtaką prekybai 
Bendrijos teritorijoje, yra draudžiama. Ta- 
čiau taip pat numatytos išimtys, kada vals- 
tybės pagalba yra leidžiama. Tokios išim- 
tys yra pagalba, skiriama gaivalinių nelai- 
mių padariniams likviduoti, pagalba, ski- 
riama teritorijų, kuriose gyvenimo lygis 
yra nenormaliai žemas, plėtrai, pagalba, 
skiriama bendriems Europos interesams 
svarbių projektų vykdymui, pagalba tam 
tikros ekonominės veiklos plėtojimui, jei 
ji neigiamai nepaveikia prekybos sąlygų ir 
konkurencijos, ir pan. Valstybės narės pri- 
valo iš anksto pranešti Komisijai apie nu- 
matomą pagalbą ir gauti jos sutikimą. Įsi- 
galiojus bendrosios rinkos programai Ko- 
misija ėmėsi ypač griežtų priemonių vals- 
tybės pagalbos atžvilgiu, kadangi valstybės 
finansinė parama tapo viena iš pagrindi- 
nių išlikusių rinkos iškraipymų priežasčių. 

EB siekia pagrindiniams prekybos part- 
neriams taikyti atitinkamas konkurencijos 
politikos nuostatas. Konkurencijos politika 

vaidino esminį vaidmenį Europos ekonomi- 
nės erdvės susitarime, identiškos Romos su- 
tarties konkurencijos politikos nuostatoms 
taisyklės yra įtrauktos į asociacijos sutartis, 
pasirašytas su Vidurio ir Rytų Europos vals- 
tybėmis. 1995 m. Bendrija pasirašė sutartį 
su JAV, kurioje numatytos Komisijos ir JAV 
teisingumo departamento bei Federalinės 
prekybos komisijos bendradarbiavimo tai- 
syklės. EB yra viena iš Pasaulio prekybos 
organizacijos šalių, kuri labai aktyviai pro- 
paguoja daugiašalių konkurencijos politikos 
nuostatų įtvirtinimą. 

Taip pat žr. BENDROJI RINKA, SUSI- 
LIEJIMŲ KONTROLĖ, VALSTYBĖS PAGAL- 
BA, VIEŠIEJI PIRKIMAI. 


Ramūnas Vilpišauskas 


KoONSENSUALIZMAS (angl. consociatio- 
nalism) - konfederacinis Europos Sąjun- 
gos prigimties aiškinimo variantas, grin- 
džiamas ES struktūros analogija su kon- 
sensualine demokratija paremtomis poli- 
tinėmis sistemomis. Konsensualinė demo- 
kratija — tai ypatinga demokratinės poli- 
tinės sistemos atmaina, kuri atsiranda va- 
dinamosiose segmentuotose (t. y. suside- 
dančiose iš gana skirtingų socialinių gru- 
pių, kurios sunkiai asimiliuojasi) visuome- 
nėse. Tokių segmentuotų visuomenių pa- 
vyzdys galėtų būti Belgija, Kanada, Švei- 
carija ar Libanas iki pilietinio karo. Šio- 
se visuomenėse negali veikti įprastinė ma- 
žoritarinė (t. y. daugumos valdžios) demo- 
kratija, nes tokiu atveju nebūtų išvengta 
konfliktų tarp atskirų segmentų ir daugu- 
mos valdžios piktnaudžiavimų. Tuo tarpu 
konsensualinė demokratija, kurią išsamiai 
aprašė politologas Arendtas Lijphartas, 
grindžiama kitokiais principais. Juos bū- 
tų galima apibūdinti taip: 


+ aiškiai fiksuota teritorinė ir organiza- 
cinė segmentų autonomija; 
+ segmentuotos visuomenės politinė sis- 
tema veikia kaip atskirų segmentų eli- 
tų atstovų klubas arba kartelis; spren- 
dimai dėl bendrų reikalų priimami tik 
jei procese dalyvauja visų segmentų at- 
stovai; niekas negali būti pašalintas iš 
sprendimų priėmimo proceso; 
kiekvienas klubo arba kartelio dalyvis 
turi veto teisę; 
proporcingas atstovavimas pagrindinė- 
se institucijose ir biurokratijoje. 
Mėginimai ES interpretuoti kaip kon- 
sensualine demokratija paremtą konfede- 
raciją labiau asocijuojasi su Paulo Tayloro 
darbuose plėtojama analize. Tayloras ne be 
pagrindo atkreipė dėmesį į tam tikrą ES 
panašumą į segmentuotas visuomenes ir 
jas aptarnaujančią politinę sistemą —- kon- 
sensualinę demokratiją. Sąjungą iš tikrųjų 
sudaro: 

+ aiškiai fiksuotos ir atskirai organizuo- 
tos valstybės narės, kurios kol kas ne- 
ketina atsisakyti savo suvereniteto; 
organizaciškai kiekvienas segmentas, 
t. y. kiekviena valstybė narė, turi išsiug- 
džiusi savo politinį elitą; Sąjungoje tai 
yra valstybių narių vyriausybės. Taigi 
valstybių suverenitetas yra ne Europos 
integracijos kliūtis, bet, priešingai, prie- 
laida; 
visos valstybės pagal Liuksemburgo 
kompromisą turi veto teisę tų pasiūly- 
mų, kurie joms atrodo nepriimtini ir 
pažeidžiantys jų nacionalinius intere- 
sus, atžvilgiu. Nors ES sutartyse numa- 
tomas daugumos balsavimas, vis dėlto 
egzistuoja sudėtingas mechanizmas, 
kuriuo siekiama užtikrinti bendrą suta- 
rimą. Daugumos balsavimas nėra nor- 

ma, todėl bendri sprendimai paprastai 
priimami žemiausio bendro vardiklio 
pagrindu, o ne kiek įmanoma siekiant 
gilinti integraciją remiantis daugumos 
balsavimu; 

ES labai akivaizdžiai užtikrinamas pro- 
porcingas atstovavimas pagrindinėse 
institucijose ir biurokratijoje. Kalbant 
apie ES turimas omenyje valstybių na- 
rių atstovavimas Europos Parlamente, 
balsų skaičius Taryboje, nacionalinės 
kvotos ES biurokratijoje ir t. t. 
Konsensualinės demokratijos modelio 
taikymas aiškinant ES prigimtį leidžia da- 
ryti ir tam tikras išvadas apie ES ir valsty- 
bių narių suvereniteto santykį. Pagal šią in- 
terpretaciją integracija — tai ne nulinės, bet 
pozityvios sumos lošimas. Valstybės nepra- 
randa savo suvereniteto — priešingai, jos 
įgyja papildomą stimulą daug labiau jį kon- 
soliduoti ir aiškiau reikšti savo interesus. 
Kad segmentų elitas galėtų sėkmingai dar- 
buotis elitų klube (visų pirma Taryboje), 
jam pirmiausia yra reikalinga jo paties seg- 
mento parama ir jis turi aiškiai suvokti sa- 
vo interesus. 

"Tuo tarpu ES institucijos ir visų pirma 
Komisija atlieka dvejopą vaidmenį. Viena 
vertus, jos yra bešališkas tarpininkas, pa- 
dedantis segmentams susitarti ir pasiekti 
bendrą sutarimą, kita vertus, jos bando 
siūlyti valstybėms narėms naujas jų suve- 
reniteto realizavimo sąlygas, su kuriomis 
taip pat gali būti sutinkama tiktai pasiekus 
visų dalyvių bendrą sutarimą. 

Taigi, pasak Tayloro, ES ir suverenios 
valstybės egzistuoja, kalbant biologiniais 
terminais, savotiškoje simbiozėje, kada vie- 
nos rūšies organizmai naudojasi kitos rū- 
šies organizmais. Tačiau tas naudojimasis 


yra specifinis, nes šie organizmai ne ken- 
kia, o padeda vienas kitam. Kitaip tariant, 
stebima ne parazitinė, o mutualistinė sim- 
biozė. Laikantis šios nuostatos iš tikrųjų 
tenka pripažinti, kad ES yra unikali vals- 
tybių sambūvio forma, kuriai apibūdinti 
kol kas nerasta visuotinai priimtino termi- 
no. Pats Tayloras siūlo kol kas sunkiai į lie- 
tuvių kalbą išverčiamą terminą „konsocia- 
cija“ (angl. consociation). 

Konsensualizmas, kaip ir apskritai 
konfederalizmas, pateikia gana įtikinamą 
ES prigimties aiškinimą, tačiau jam galio- 
ja ir dėl konfederalizmo reiškiamos abe- 
jonės. Kritikai taip pat atkreipia dėmesį į 
tai, kad konsensualizmas iš esmės suku- 
ria labai nedemokratiškos ES paveikslą, 
nes visus pagrindinius sprendimus šiuo at- 
veju tarsi už uždarų durų priima segmen- 
tų politinis elitas. 

Kita vertus, konsensualizmo elitiškumas 
neabejotinai atspindi Europos integracijos 
gilinimo problemas, nes ir dėl 1992 m. 
Mastrichto, ir dėl 2001 m. Nicos sutarties 
iš tikrųjų iškilo ratifikavimo sunkumų. Da- 
nijoje ir Airijoje šios naujovės nesulaukė 
besąlygiško rinkėjų pritarimo, atrodo, kaip 
tik dėl to, kad išryškėjo gana didelis atotrū- 
kis tarp politinio elito ir valstybių narių vi- 
suomenių. 

Taip pat žr. KONFEDERALIZMAS, 
LiUKsSEMBURGO KOMPROMISAS. 

Gediminas Vitkus 


KONSTITUCIJA žr. SUTARTIS DĖL 
KoNsTITUCIJOS EUROPAI. 


KONSTRUKTYVUSIS SUSILAIKYMAS 
(angl. constructive abstention, pranc. absten- 
tion constructive, vok. konstruktive Enthal- 

tung) žr. AMSTERDAMO SUTARTIS, Nicos 
SUTARTIS, BENDRA UŽSIENIO IR SAUGU- 
MO POLITIKA. 


KoONSULTACINĖ PROCEDŪRA žr. SPREN- 
DIMŲ PRIĖMIMAS. 


KoONvENTAS — specialus Europos Są- 
jungos valstybių narių, šalių kandidačių ir 
svarbiausiųjų ES institucijų atstovų susirin- 
kimas, kuriam buvo pavesta viešai apsvars- 
tyti, kaip turėtų atrodyti ir kaip turėtų bū- 
ti sutvarkyta išsiplėtusi ES, ir parengti ati- 
tinkamą pasiūlymą oficialiai ES valstybių 
narių tarpvyriausybinei konferencijai. Kon- 
vento prigimtį ir pagrindinę jo užduotį tur- 
būt geriausiai yra apibūdinęs pats jo pir- 
mininkas Valėry Giscard'as d'Estaing'as: 
„Mes nesame tarpvyriausybinė konferenci- 
ja, nes vyriausybės mums nesuteikė man- 
dato derėtis jų vardu dėl mūsų siūlomų 
sprendimų. Mes nesame parlamentas, nes 
mes nesame piliečių išrinkta institucija, tu- 
rinti parengti teisės aktų tekstus. Šis vaid- 
muo skiriamas Europos Parlamentui ir ša- 
lių parlamentams. Mes esame konventas. 
Ką tai reiškia? Konventas yra grupė mo- 
terų ir vyrų, kurie susitinka vienu tikslu — 
parengti bendro pasiūlymo“. 

Kad reikėtų sušaukti specialų konven- 
tą, kuris parengtų naują sutartį, Europos 
Vadovų Taryba pareiškė 2001 m. gruodžio 
mėn. Belgijos sostinės priemiestyje Laeke- 
ne paskelbtoje deklaracijoje. Būtent šiame 
dokumente buvo apibrėžtos Konvento už- 
duotys, nustatyta jo struktūra ir paskirta 
vadovybė. Konvento pirmininku ES valsty- 
bių narių sutarimu tapo Giscard'as d'Es- 
taing'as (1974-1981 m. buvęs Prancūzijos 
prezidentu). 


Sumanymas sušaukti specialų susirinki- 
mą Sutarčiai dėl Konstitucijos parengti kilo 
dėl keleto svarbių aplinkybių. Tokių susi- 
rinkimų praktika Vakarų demokratinėje 
politinėje kultūroje jau seniai buvo Žžino- 
ma. Jungtinių Amerikos Valstijų kūrimosi 
laikotarpiu 1787 m. Filadelfijoje buvo su- 
šaukti trylikos iškovojusių nepriklausomy- 
bę Amerikos valstijų įstatymų leidžiamųjų 
susirinkimų atstovai; tai ir buvo pavadinta 
Konstituciniu konventu, kadangi turėjo tik 
vieną užduotį - peržiūrėti Amerikos vals- 
tijų konfederacijos sutartį ir pateikti savo 
pasiūlymus, kaip ją patobulinti. Tačiau šio 
konvento debatuose buvo nuspręsta nebe- 
tobulinti esamos sutarties ir parengti nau- 
ją JAV Konstituciją, kurioje būtų aiškiai 
apibūdinta šalies valdžios sistema ir api- 
brėžta, kaip centrinė federalinė valdžia ir 
trylika valstijų pasidalija valdžios įgalioji- 
mus. Konvente turėjo dalyvauti 74 išrink- 
ti atstovai, atvyko tik 55, tačiau tarp jų bu- 
vo beveik visi svarbiausi tuometiniai po- 
litikai ir kovos dėl nepriklausomybės va- 
dovai. Konstitucinis konventas dirbo ke- 
turis mėnesius — iki 1787 m. rugsėjo 17 d. 
Tuomet parengtas Konstitucijos tekstas 
buvo perduotas ratifikuoti visoms trylikai 
valstijų. 

Amerikos pavyzdžiu konventai kaip 
specialūs konstituciniai susirinkimai buvo 
šaukiami ir Europoje. Ypač pagarsėjo 
Prancūzijos nacionalinis konventas, išrink- 
tas 1792 m., kad absoliučios karaliaus val- 
džios atsikračiusiai šaliai parengtų naują 
konstituciją. Tačiau jis, skirtingai nei JAV. 
konventas, virto asamblėja, kuriai teko val- 
dyti šalį vienu kritiškiausių Prancūzijos is- 
torijos laikotarpių. Su šiuo konventu, ale- 
ja, siejami ir patys liūdniausi Prancūzijos 

revoliucijos istorijos įvykiai — tuomet šaly- 
je įsigalėjo neribota daugumos valdžia ir 
ėmė nevaldomai siautėti teroras. Konven- 
tas buvo paleistas tik 1795 m. 

Vėliau, sukūrus demokratinę valstybių 
valdymo santvarką, konventai, kaip specia- 
lūs atstovų susirinkimai, vykdantys specia- 
lią užduotį, buvo beveik pamiršti, nes dau- 
gumoje šalių jau veikė konstitucijos, kurio- 
se, be kita ko, buvo numatytos ir jų keiti- 
mo procedūros. Europos integracijos pro- 
cese, ypač jo pradžioje, labai svarbus bu- 
vo 1948 m. Hagoje vykęs Europos kongre- 
sas. Jis nebuvo vadinamas konventu ir ne- 
buvo specialiai rinktų ar paskirtų oficialių 
atstovų susirinkimas, tačiau jame svarsty- 
tos Europos vienijimosi programos vėliau 
tapo Europos Tarybos - ypatingos tarptau- 
tinės organizacijos — pagrindu. 

Tuo tarpu Europos Bendrijos, skirtin- 
gai nei Europos Taryba, buvo įsteigtos ne 
triukšminguose atstovų susirinkimuose, bet 
remiantis aukščiausiojo lygio politikų ka- 
binetuose tyliai priimtais sprendimais. Eu- 
ropos Bendrijų steigimo sutartis rengė, o 
vėliau keitė ir tobulino valstybių narių vy- 
riausybių atstovai, kurie rinkdavosi į vadi- 
namąsias tarpvyriausybines konferencijas. 
Šiose konferencijose vykdavo sunkios di- 
plomatinės derybos, per kurias būdavo ieš- 
koma visoms valstybėms priimtinų kom- 
promisų. "Taip buvo iki pat 2000 m., tačiau 
beveik prieš dešimtmetį ėmė ryškėti, kad 
tarpvyriausybinių konferencijų sprendimai 
dėl Europos Bendrijos steigimo ir Europos 
Sąjungos sutarčių pakeitimų darosi vis ma- 
žiau suprantami tiems, kurių labui jie yra 
priimami, t. y. ES valstybių piliečiams. To- 
dėl ES ir jos valstybių narių lyderiai ėmė- 
si priemonių, kad žmonės kuo daugiau su- 


žinotų apie ES ir netgi patys galėtų daryti 
įtaką priimamiems sprendimams arba 
bent jau turėtų galimybę sekti atvirai vyks- 
tančius debatus, juolab kad pirmajame 
XXI a. dešimtmetyje ES laukia iš tiesų di- 
delės ir sudėtingos permainos. Tai, kad jos 
narių netrukus turėjo padaugėti iki 27, o 
ateityje gal dar daugiau, neišvengiamai pa- 
veikė ir jos valdymo struktūrą, kompeten- 
cijos pasidalijimą, netgi kiekvienos iš vals- 
tybių narių vaidmenį ir vietą naujojoje ES. 
Dėl to ir buvo nuspręsta pasinaudoti isto- 
rijoje išbandyta konventų patirtimi ir su- 
šaukti Europos ateities konventą. 

Pagaliau tam tikrą jau pasiteisinusią 
konvento, kaip specialaus susirinkimo, 
rengimo patirtį buvo įgijusi ir pati ES: 
1999 m. birželio mėn. Kelno Europos Va- 
dovų Taryba nusprendė parengti ES pa- 
grindinių teisių chartiją, o 1999 m. neeili- 
nė Tamperės (Suomija) Europos Vadovų 
Taryba šį darbą patikėjo specialiai įsteig- 
tam Chartijos rengimo komitetui, kurį su- 
darė 62 nariai — ES valstybių ar vyriausy- 
bių vadovai, Komisijos pirmininkas, Euro- 
pos Parlamento ir nacionalinių parlamen- 
tų nariai, taip pat kviestiniai stebėtojai iš 
Teisingumo Teismo, Europos Tarybos ir 
Europos Žmogaus Teisių Teismo. Komite- 
tas, kuriam ir prigijo dar neoficialus Kon- 
vento pavadinimas, darbą sėkmingai baigė, 
ir 2000 m. gruodžio mėn. Nicos Europos 
Vadovų Taryba iškilmingai paskelbė ben- 
drą Europos Parlamento, Tarybos ir Komi- 
sijos deklaraciją dėl Pagrindinių teisių 
chartijos priėmimo. 

Europos Konventas, sudarytas iš 
105 narių, tarp kurių buvo 28 atstovai, at- 
stovaujantys 15 ES valstybių narių ir 
13 šalių kandidačių vyriausybėms, 56 na- 

cionalinių parlamentų atstovai (po 2 iš 
kiekvienos valstybės narės ir šalies kandi- 
datės), 16 Europos Parlamento narių, 
2 Europos Komisijos atstovai, taip pat 
Konvento pirmininkas ir du pirmininko 
pavaduotojai, darbą pradėjo 2002 m. ko- 
vo 1 d. Buvo numatyta, kad Konventas 
dirbs lygiai metus ir parengs baigiamąjį 
dokumentą, kuriame bus išdėstytos toles- 
nių ES reformų alternatyvos arba bendru 
sutarimu patvirtintos rekomendacijos, o 
baigiamasis dokumentas bus pagrindas su- 
rengti 2003 m. tarpvyriausybinę konferen- 
ciją, kuri priims galutinius sprendimus. 

Konventas dirbo viešai, nuomonę dis- 
kutuojamais klausimais galėjo reikšti visi 
Europos piliečiai. Galiausiai 2003 m. bir- 
želio mėn. Giscard'as d'Estaing'as Saloni- 
kų (Graikija) Europos Vadovų Tarybai pri- 
statė Konvento parengtą Sutarties dėl 
Konstitucijos Europai projektą, ir Konven- 
to misija baigėsi. 

Taip pat žr. DEKLARACIJA DĖL SĄ- 
JUNGOS ATEITIES, PAGRINDINIŲ TEISIŲ 
CHARTIJA, SUTARTIS DĖL KONSTITUCIJOS 
EuRoPAI. 

Gediminas Vitkus 


KopENHaGos EuRoPos VADOVŲ 
TaRYBA (1993 M.). 1993 m. birželio 21- 
22 d. Kopenhagos Europos Vadovų Tary- 
ba priėmė principinį sprendimą dėl Vidu- 
rio ir Rytų Europos (VRE) valstybių na- 
rystės Europos Sąjungoje galimybės, nu- 
brėžė bendradarbiavimo su šiomis šalimis 
plėtojimo strategiją. 

Europos Vadovų Taryba nutarė, kad 
tos asocijuotosios VRE valstybės, kurios 
to nori, galės tapti ES narėmis. Įstojimas 
taps realybe, kai tik asocijuotoji valstybė, 


patenkinusi reikalingas ekonomines ir po- 
litines sąlygas, galės prisiimti narystės įsi- 
pareigojimus. 

Kopenhagoje taip pat nutarta pradėti 
įgyvendinti ir specialią VRE valstybių pri- 
ėmimo į ES strategiją, kurios pagrindinis 
tikslas būtų padėti joms geriau pasirengti 
būsimajai narystei. Tam tikslui buvo numa- 
toma: įsteigti struktūrizuotą dialogą tarp 
ES institucijų ir valstybių bei asocijuotųjų 
valstybių; užtikrinti didesnį ES rinkos at- 
vėrimą asocijuotosioms valstybėms; suda- 
ryti galimybę asocijuotosioms valstybėms 
dalyvauti kai kuriose Bendrijos programo- 
se; pradėti nuoseklų ES ir šalių kandida- 
čių teisės derinimą ir t. t. Priėmimo stra- 
tegiją 1994 m. pakoregavo ir patobulino 
Eseno Europos Vadovų Taryba, taip pat tai 
buvo padaryta 1998 m. parengus stojimo 
partnerystės dokumentus. 

Kopenhagos susitikime taip pat buvo 
nutarta sudaryti laisvosios prekybos sutar- 
tis su Baltijos valstybėmis ir pirmą kartą 
aukščiausiu lygiu užsiminta apie galimybę 
su jomis pasirašyti ir Europos sutartis. 

Taip pat žr. ASOCIACIJA, EUROPOS 
SUTARTYS, PRIĖMIMO STRATEGIJA, STO- 
JIMO PARTNERYSTĖ, STRUKTŪRIZUOTAS 
DIALOGAS. 

Rytis Martikonis 


KoPENHAGOS KRITERIJAI — Kopenha- 
gos Europos Vadovų Tarybos (1993 m.) su- 
sitikimo išvadose dėl Vidurio ir Rytų Eu- 
ropos (VRE) valstybių pageidavimo stoti 
į ES nurodytos būsimosios narytės sąlygos: 

+ šalyje kandidatėje turi būti stabilios 
institucijos, garantuojančios demokra- 

tiją, teisinę valstybę, žmogaus teises * 

pagarbą mažumų apsaugai; 

šalyje kandidatėje turi veikti funkciona- 
li rinkos ekonomika, taip pat turi būti 
akivaizdžiai matoma, kad ji įstengia at- 
laikyti konkurencinį spaudimą ir rinkos 
jėgų veikimą ES; 

šalis kandidatė turi parodyti, kad geba 
prisiimti narystės įsipareigojimus, taip 
pat tvirtai įsipareigoti siekti politinės, 
ekonominės ir pinigų sąjungos. 

1995 m. Madrido Europos Vadovų Ta- 
ryba pažymėjo ir VRE valstybių administ- 
racinių struktūrų pertvarkymo bei prisitai- 
kymo prie ES reikalavimų svarbą. Nuo ta- 
da valstybės administraciniai (tarp jų ir 
teisminiai) gebėjimai taip pat laikomi na- 
rystės ES sąlyga. 

Šiuos kriterijus Komisija taikė savo 
1997 m. nuomonėse dėl VRE valstybių pa- 
raiškų įstoti į ES ir 1998 m. ataskaitose 
apie VRE valstybių pažangą rengiantis na- 
rystei ES, kartu juos patikslindama ir iš- 
plėtodama. 

Apie politinių kriterijų atitiktį buvo 
sprendžiama pagal vykusių rinkimų laisvu- 
mą ir teisingumą, valdžios perdavimo po 
rinkimų sklandumą, valdžių padalijimo 
principo įgyvendinimą ir atskirų valdžios ša- 
kų struktūrą bei veikimą (taip pat ir kovą 
su korupcija); Žmogaus teisių padėtis nag- 
rinėta jas skirstant į politines, pilietines ir 
ekonomines, socialines ir kultūrines; ypatin- 
gas dėmesys skirtas tautinių mažumų padė- 
čiai (teisiniams, politiniams, organizaci- 
niams, kultūriniams ir kitiems aspektams). 

Ekonominiai kriterijai apibūdinti dar 
tiksliau. Ar VRE valstybėse yra veikianti 
rinkos ekonomika, vertinama pagal tokius 
veiksnius: pusiausvyrą tarp paklausos ir pa- 
siūlos lemia nevaržoma rinkos jėgų sąvei- 
ka; kainos ir prekyba yra liberalizuotos; 
nėra didelių kliūčių patekti į rinką (steigti 


naujas įmones) ir iš jos pasišalinti (bankru- 
tuoti); sukurta teisinė sistema, įskaitant nu- 
osavybės teisių reguliavimą, įstatymų ir su- 
tarčių vykdymas yra užtikrinamas; yra pa- 
siektas makroekonomikos stabilumas, 
įskaitant atitinkamą kainų stabilumą ir 
stiprius valstybės finansus; egzistuoja ben- 
dras sutarimas dėl ekonominės politikos 
pagrindų; finansų sektorius yra pakanka- 
mai gerai išplėtotas, kad santaupos būtų 
skiriamos investavimui. 

Gebėjimas atlaikyti konkurencinį spau- 
dimą ir rinkos jėgų veikimą ES vertinamas 
pagal tokius veiksnius: ar rinkos ir makro- 
ekonomikos stabilumas leidžia ūkio viene- 
tams priimti sprendimus nuspėjamomis są- 
lygomis; ar pakanka darbo jėgos ir kapi- 
talo išteklių, įskaitant infrastruktūrą, moks- 
lą ir tyrimus bei šios srities plėtrą ateityje; 
koks yra vyriausybės politikos ir įstatymų 
įtakos lygis konkurencingumui per preky- 
bos politiką, konkurencijos politiką, vals- 
tybės pagalbą, paramą smulkioms ir vidu- 
tinėms įmonėms ir t. t.; koks yra šalies pre- 
kybos su ES integracijos mastas ir tempas 
iki įstojimo; kokia yra mažųjų įmonių pro- 
porcija šalies ūkyje. 

Taip pat žr. ASOCIACIJA, EUROPOS 
SUTARTYS, PRIĖMIMO STRATEGIJA, STO- 
JIMO PARTNERYSTĖ. 

Rytis Martikonis 


KoOREPERAS (COREPER - pranc. Comitė 
des reprėsentanis permanents santrumpa) — 
oficiali Europos Sąjungos instancija, ren- 
gianti sprendimus prieš perduodant juos 
galutinai tvirtinti iš ES valstybių vyriausy- 
bių ministrų sudarytai Tarybai. Komitetą 
sudaro ES valstybių narių nuolatiniai atsto- 
vai (ambasadoriai) ir Komisijos atstovas 
(dažniausiai generalinio sekretoriaus pava- 

duotojas); jį aptarnauja Tarybos Generali- 
nis sekretoriatas. Paprastai šis komitetas 
yra vadinamas pagal prancūziškojo pava- 
dinimo santrumpą Coreper. 

Nors formaliai Koreperas yra atsakin- 
gas už parengiamąjį darbą, tačiau iš tiesų 
jis turi nemažą vykdomąją ir teisės aktų 
leidybos galią. Prieš Tarybai pradedant 
nagrinėti Komisijos teikiamus pasiūlymus 
ir projektus jie yra siunčiami Koreperui. 
Todėl Korepero padėtis Bendrijos sprendi- 
mų priėmimo sistemoje yra labai svarbi: jis 
yra ir diskusijų forumas, ir politinės kon- 
trolės institucija (duoda direktyvas eksper- 
tų grupėms ir prižiūri jų darbą). Nuo to, 
kaip dirba Koreperas, priklauso visos Ta- 
rybos darbo sklandumas. 

Kad susidorotų su visais jam keliamais 
uždaviniais, Koreperas nuo 1962 m. yra 
padalytas į du: I Koreperą, kurį sudaro 
nuolatinių atstovų pavaduotojai, ir II Ko- 
reperą, kurį sudaro patys nuolatiniai atsto- 
vai. II Koreperas atsako už svarbesnius ir 
labiau lemiamus ES politikos reikalus — 
užsienio politiką bei valiutų problemas, tuo 
tarpu I Koreperas gilinasi į labiau tech- 
ninius bendrosios rinkos klausimus arba 
mažiau politiškai prieštaringus reikalus. 

Rimantas Grikienis 


KuLTŪROS POLITIKA - priemonės, ku- 
riomis Europos Sąjungoje skatinami Eu- 
ropos kultūriniai projektai. Ilgą laiką kul- 
tūros politika nepriklausė Bendrijos kom- 
petencijai. Valstybės narės gana atsargiai 
traktavo galimybę suteikti Bendrijai kom- 
petenciją kultūros politikos srityje. Vienų 
nuomone, Bendrijos veiksmai turėjo ap- 
siriboti tik ekonomika, kitos apskritai bu- 
vo nusiteikusios prieš bet kokį kišimąsi į 
kultūrą. 


Viena iš pirmųjų priemonių šioje sri- 
tyje buvo 1985 m. birželio mėn. Europos 
Vadovų Tarybos patvirtintas italų politiko 
Pietro Adonnino vadovaujamo komiteto 
pranešimas „Piliečių Europa“, kuriame ra- 
ginama imtis veiksmų kultūros ir komuni- 
kacijų srityse. Svarbiausiu žingsniu sutei- 
kiant Bendrijai kompetenciją kultūros sri- 
tyje tapo Mastrichto sutartimi įtvirtintas 
Europos Bendrijos steigimo sutarties pa- 
pildymas, suteikęs Bendrijai teisę skatinti 
valstybes nares bendradarbiauti ir prireikus 
papildyti jų veiksmus kai kuriose srityse. 
"Tokios sritys apėmė žinių apie Europos 
tautų kultūrą ir istoriją platinimą, reikš- 
mingo kultūros paveldo išsaugojimą ir ap- 
saugą, nekomercinius kultūros mainus, 
meninę bei literatūrinę kūrybą ir audiovi- 
zualinę sritį. Sutartyje pripažįstama, kad 
pagrindinė atsakomybė šioje srityje tenka 
valstybėms narėms, tuo tarpu Bendrija pri- 
reikus tik skatina bendradarbiavimą tarp 
valstybių ir papildo jį. Nenumatytos jokios 
įstatymų derinimo priemonės, o sprendimų 
priėmimo procedūra gana ilga. Šio straips- 
nio nuostatos atspindėjo kompromisą tarp 
skirtingų valstybių narių požiūrių į kultū- 
ros politikos reguliavimą. 

Netrukus Komisija pasinaudojo Euro- 
pos Sąjungos sutartyje suteiktomis teisėmis 
ir kultūros srityje inicijavo keletą progra- 
mų. 1994 m. Komisija paskelbė ARIANE 
programą, skirtą knygoms ir skaitymui 
propaguoti, taip pat knygų vertimams į ki- 
tas Bendrijos kalbas. 1995 m. Komisija 
paskelbė RargaEL programą, remiančią 
Europos kultūros paminklų, turinčių isto- 
rinę, architektūrinę bei meninę vertę, iš- 
laikymą ir apsaugą. Tų pačių metų pabai- 
goje patvirtinta MEDIA II programa, skir- 
ta Europos filmų ir televizijos programų 


Kvalifikuota dauguma 


pramonei remti. 1996 m. buvo paskelbta 
KaLEiIDOscOoPE programa, kuria siekiama 
skatinti daugiašalį bendradarbiavimą or- 
ganizuojant kūrybinius projektus bei įvy- 
kius ir skatinant jaunųjų menininkų veik- 
lą. Žinomiausias remiamas įvykis yra kas- 
metinis Europos kultūros miesto paskel- 
bimas. Vienas iš didesnių projektų yra 
Europos Bendrijos jaunimo orkestro or- 
ganizavimas. Pastaruoju metu daugiau dė- 
mesio kreipiama į palyginamų ir su kul- 
tūra susijusių statistinių duomenų rinkimo 
organizavimą. 

Europos Bendrijos steigimo sutarties 
151 straipsnis buvo papildytas pasirašius 
Amsterdamo sutartį. Į Amsterdamo sutartį 
įtrauktas įsipareigojimas, kad, siekdama 
gerbti ir skatinti kultūrų įvairovę, Bendri- 
ja, priimdama sprendimus kitose srityse, 
atsižvelgs į kultūros aspektus. 

Ramūnas Vilpišauskas 


KvaALIFIKUOTA DAUGUMA (angl. guali- 
fied majority, pranc. majoritė gualifiėe, vok. 
gualifizierte Mehrheit) žr. JANINOS KOM- 
PROMISAS, TARYBA. 

| BS ASMENŲ JUDĖJIMAS (angl. 
free movement of persons, pranc. libre cir- 
culation des personnes, vok. freier Perso- 
nenverkehr) — viena iš keturių laisvių, su- 
darančių bendrosios rinkos pagrindą. 
Laisvas gamybos veiksnių — darbo jėgos ir 
kapitalo — judėjimas sudaro sąlygas efek- 
tyvumo atžvilgiu optimaliai paskirstyti iš- 
teklius. Ekonominis darbo jėgos judėjimo 
liberalizavimo grindimas remiasi prielaida, 
kad panaikinus kliūtis laisvam darbo jėgos 
judėjimui darbininkai migruos ten, kur yra 
darbo jėgos stygius ir todėl siūlomas dar- 
bo užmokestis yra didesnis. Savo ruožtu 
bendrosios rinkos teritorijoje tai skatins 
našumą ir efektyviai paskirstyti išteklius. 

Europos ekonominės bendrijos steigi- 
mo (Romos) sutarties 3 straipsnis valstybes 
nares įpareigojo panaikinti kliūtis laisvam 
prekių, asmenų, paslaugų ir kapitalo judė- 
jimui. Sutartyje buvo numatyta, kad pasi- 
baigus pereinamajam laikotarpiui Bendri- 
joje bus užtikrinta darbuotojų judėjimo lais- 
vė ir panaikinta bet kokia diskriminacija dėl 
pilietybės, kai tai siejasi su darbu, atlygini- 
mu ir kitomis darbo bei įdarbinimo sąlygo- 
mis. Taip pat numatyta, kad taikomi apri- 
bojimai gali būti pateisinami tik viešosios 
tvarkos, visuomenės saugumo ir sveikatos 
sumetimais, o nuostatos dėl darbo jėgos ju- 
dėjimo laisvės netaikomos tarnybai valsty- 
biniame sektoriuje (Teisingumo Teismas šią 
sąvoką interpretavo siauriau, ir ji apima tik 
viešąją valdžią vykdančias institucijas). Be- 
je, šios nuostatos siejamos pirmiausia su ne- 
kvalifikuotos darbo jėgos judėjimu, kuriuo 
tuo metu ypač buvo suinteresuota Italija. 

1968 m. Bendrijos narės įgyvendino Ro- 
mos sutarties nuostatas, suteikiančias dar- 
buotojams teisę priimti darbo pasiūlymus 


bendrojoje rinkoje, dirbti bet kurioje Ben- 
drijos valstybėje ir prireikus pasilikti joje 
baigus darbą. Tačiau darbo jėgos judėjimo 
laisvės įgyvendinimui didelę svarbą turi 
ekonominės paskatos ir jų realizavimo są- 
lygos. Būtent dėl intensyvaus valstybinio re- 
guliavimo, finansinių ir kitų problemų na- 
cionalinio statuso užtikrinimas nėra pakan- 
kama sąlyga bendrai darbo jėgos rinkai 
veikti. Skirtingai nei prekių ir paslaugų rin- 
kose, kur nacionalinių normų ir standartų 
derinimas ar abipusis pripažinimas tapo vi- 
suotinai įprasti, darbo rinką reguliuojančios 
valstybių narių taisyklės sukuria kliūtis lais- 
vam judėjimui. Taisyklės, reguliuojančios 
minimalius atlyginimus, darbo savaitės 
trukmę, lanksčias darbo sutartis, profesinę 
kvalifikaciją ar socialines garantijas, valsty- 
bėse narėse pastebimai skiriasi. Taigi nors 
diskriminacija dėl pilietybės yra draudžia- 
ma, paprastai tai siejasi su jau turinčiais 
darbą asmenimis. Tuo tarpu patekimo į 
darbo rinką laisvė yra ribota. 

Bendrosios rinkos programoje ir Euro- 
pos Sąjungos sutartyje buvo numatytos tam 
tikros priemonės, šalinančios kliūtis lais- 
vam darbo jėgos judėjimui. Bendrosios rin- 
kos programoje buvo numatytos priemo- 
nės, studentams, pensininkams ir kitoms 
nedirbančių asmenų kategorijoms įtvirti- 
nančios teisę gyventi Bendrijos teritorijo- 
je. Tačiau, nors buvo sutarta dėl abipusio 
aukštojo mokslo diplomų pripažinimo, dar 
nesukurta mokyklų, akademijų ir universi- 
tetų sertifikavimo ar akreditavimo sistema. 
Gerokai mažiau padaryta įtvirtinant ben- 
drą su darbo santykiais susijusių socialinių 
garantijų sistemą. 

Pastarąjį dešimtmetį socialiniam ben- 
drosios rinkos matmeniui buvo skiriama vis 
daugiau dėmesio, o į Amsterdamo sutartį 


Laisvas kapitalo judėjimas 


įtraukus specialų Socialinės politikos pro- 
tokolą ir prie jo prisijungus Jungtinei Ka- 
ralystei, ši sritis įgijo aiškesnį ir labiau vi- 
suotinį pagrindą. Paminėtinas ir tikslas įgy- 
vendinti Europos pilietybę, įrašytas ES su- 
tartyje (ir atkartotas Amsterdamo sutarty- 
je patikslinant, kad ES pilietybė papildo na- 
cionalinę pilietybę, bet nėra jos pakaitalas). 
Tačiau kol kas tai nepadėjo išspręsti skir- 
tingų reguliavimo režimų problemos. Suta- 
rimas (ir bendros taisyklės) egzistuoja iš es- 
mės dviejose srityse — sveikatos bei darbo 
saugos ir vienodo užmokesčio moterims bei 
vyrams. Tuo tarpu vienodos socialinių ga- 
rantijų (minimalių) sistemos nebuvimas bei 
nacionalinių darbo rinkų apsauga, ypač 
esant aukštam nedarbo lygiui, yra svarbios 
kliūtys laisvam darbo jėgos judėjimui. 

Skirtingai nei kapitalo rinkoje, darbo 
rinkos dalyviai labai menkai reagavo į ben- 
drosios rinkos programą ir kitas Komisi- 
jos kada nors skelbtas liberalizavimo prie- 
mones. Darbo jėgos judėjimas yra bendro- 
joje rinkoje mažiausiai įgyvendinta laisvė. 
Išskyrus tokius atvejus, kai skirtumas tarp 
pajamų skirtingose šalyse yra gana didelis, 
kitų valstybių narių piliečiai daugumoje ša- 
lių sudaro apie 1-2 proc. Migraciją veikia 
ne tik ekonominės priežastys (pajamų, gy- 
venimo sąlygų skirtumai) — jai įtakos turi 
istorija, kultūra, socialinė aplinka, įpročiai, 
kalba ir pan. Dėl šių priežasčių tikėtina, 
kad net pašalinus reguliavimo kliūtis lais- 
vam darbo jėgos judėjimui migracija tarp 
valstybių narių bent kurį laiką išliktų Že- 
mesnio lygio nei JAV. 

Galiausiai pažymėtina, kad laisvas as- 
menų judėjimas — tai daugiau nei tik dar- 
bo jėgos judėjimas, nors šis yra gana svar- 
bus bendrosios rinkos elementas. Laisvo as- 
menų judėjimo įgyvendinimas — tai pasų 

kontrolės panaikinimas Bendrijoje, bendros 
imigracijos, vizų, prieglobsčio ir kitos tai- 
syklės, susijusios su trečiųjų šalių piliečių at- 
vykimu. Svarbiausia teisė, kuria naudojasi 
Sąjungos piliečiai, yra teisė laisvai keliauti 
iš vienos šalies į kitą ir pasirinkti gyvena- 
mąją vietą. Nors ši teisė yra įteisinta Euro- 
pos Bendrijų steigimo sutartyse, jai įgyven- 
dinti prireikė atskiros Šengeno sutarties. 
Taip pat žr. BENDROJI RINKA, BEN- 
DROSIOS RINKOS PROGRAMA, ŠENGENO 
SUTARTIS. 
Ramūnas Vilpišauskas 


LAISVAS KAPITALO JUDĖJIMAS (angl. 
free movement of capital, pranc. libre circu- 
lation des capitaux, vok. freier Kapitalver- 
kehr) - viena iš keturių laisvių, sudarančių 
bendrosios rinkos pagrindą. Kaip ir laisvas 
asmenų judėjimas, laisvas kapitalo judėji- 
mas yra grindžiamas argumentu, kad ga- 
mybos veiksniai turi būti kuo efektyviau- 
siai panaudojami. Analizuojant kapitalo ju- 
dėjimą paprastai išskiriamas pinigų bei fi- 
nansinio kapitalo judėjimas, tiesioginės in- 
vesticijos ir kitos su kontrole susijusios ka- 
pitalo judėjimo formos (nors šios katego- 
rijos iš dalies sutampa). 

Europos ekonominės bendrijos steigi- 
mo (Romos) sutartis valstybes nares įpa- 
reigojo pereinamuoju laikotarpiu laipsniš- 
kai panaikinti visus kapitalo judėjimo lais- 
vės apribojimus. Tačiau joje taip pat buvo 
numatyta išlyga, kad kapitalo judėjimo |i- 
beralizavimas bus vykdomas tiek, kiek tai 
būtina tinkamam bendrosios rinkos veiki- 
mui užtikrinti. Beje, visame poskyryje, skir- 
tame kapitalo judėjimo liberalizavimui, yra 
daugybė įvairaus pobūdžio išlygų. Pagrin- 
dinė jų priežastis — prioritetas, teikiamas 
nacionalinės makroekonominės politikos 

autonomijai. Tai ypač aiškiai rodo Romos 
sutarties nuostatos, skirtos mokėjimų ba- 
lansui. Jose aiškiai matyti valstybių narių 
susirūpinimas nacionalinių pinigų vertės 
apsauga. Kapitalo judėjimo liberalizavimas 
priklausė nuo nacionalinės makroekonomi- 
nės politikos prioritetų. 

Kapitalo judėjimo liberalizavimo eiga 
per pirmus tris Bendrijos egzistavimo de- 
šimtmečius atspindėjo prieštaravimą tarp 
liberalizavimo Bendrijos lygiu ir naciona- 
linės ekonominės politikos autonomijos. 
Kapitalo ir valiutų keitimo kontrolės prie- 
mones taikė dauguma valstybių, nors sky- 
rėsi jų metodai ir intensyvumas. Pirmas 
žingsnis siekiant panaikinti neatitikimą 
tarp nacionalinės autonomijos bei libera- 
lizavimo ir suteikti šiam procesui aiškų 
teisinį pagrindą buvo Suvestinis Europos 
aktas, kuriame aiškiai suformuluotas tiks- 
las — laisvas kapitalo judėjimas vidaus rin- 
koje. Svarbiausia buvo 1988 m. priimta di- 
rektyva dėl visiško pinigų keitimo kontro- 
lės panaikinimo. Sutarus dėl laisvo kapita- 
lo judėjimo, kitas nuoseklus žingsnis turė- 
jo būti arba laisvai kintančių valiutų kur- 
sų sistemos įgyvendinimas, arba efektyvaus 
nacionalinės pinigų politikos koordinavimo 
esant fiksuotiems valiutų kursams įdiegi- 
mas. Tuo metu egzistavusi Europos pini- 
gų sistema neužtikrino patikimo valstybių 
narių nacionalinės politikos koordinavimo, 
be to, joje dalyvavo ne visos Bendrijos 
valstybės. Tai patvirtino per 1992 m. valiu- 
tų krizę kai kurių valstybių narių įvesti ap- 
ribojimai siekiant stabilizuoti nacionalinių 
valiutų keitimo kursą. 

Europos Sąjungos sutartyje numatytas 
detalus bendrų pinigų įvedimo tvarkaraš- 
tis — tai pagrindas egzistuojantiems prieš- 
taravimams tarp laisvo kapitalo judėjimo ir 


makroekonominės politikos vykdymo paša- 
linti. Kol kas dar anksti prognozuoti ben- 
drų pinigų įvedimo ir pinigų politikos vyk- 
dymo ES lygiu sėkmę, juo labiau kad joje 
iš pradžių dalyvaus ne visos valstybės na- 
rės. Be to, tikėtina, kad bendra pinigų po- 
litika vers suderinti valstybių narių iždo po- 
litiką ir mokesčių sistemas, o šioje srityje 
valstybėms narėms dar nepavyko rasti ben- 
dro sprendimo. Tačiau vertinant pastarai- 
siais dešimtmečiais priimtus sprendimus, 
kuriais buvo siekiama liberalizuoti kapita- 
lo judėjimą Bendrijoje, akivaizdžiai maty- 
ti, kad šį tikslą įgyvendinant reikia glau- 
džiau koordinuoti valstybių pinigų politiką, 
o sėkmingai įgyvendinus pinigų sąjungą ga- 
liausiai turėtų būti sudarytos sąlygos lais- 
vam kapitalo judėjimui. 

Kaip minėta, antras laisvo kapitalo ju- 
dėjimo aspektas yra tiesioginės investicijos 
ir kitos su kontrole susijusios kapitalo ju- 
dėjimo formos. Kitaip sakant, bendroji rin- 
ka reiškė įmonių veiklos dviejose arba ke- 
liose valstybėse narėse liberalizavimą. Tu- 
rėjo būti sudarytos sąlygos tiesioginėms in- 
vesticijoms, įmonių susiliejimams ar per- 
pirkimams, strateginių verslo sąjungų for- 
mavimui ar įmonės buvimo vietos pakeiti- 
mui Bendrijos teritorijoje, kurių netrikdy- 
tų skirtingi valstybių narių režimai. 

Tiesioginės investicijos buvo liberali- 
zuotos XX a. septintojo dešimtmečio pra- 
džioje. Trečiųjų šalių investuotojams buvo 
suteikta teisė laisvai investuoti Bendrijos 
teritorijoje (laikantis įprastų reikalavimų, 
pvz., aplinkos apsaugos taisyklių). Bendri- 
joje nenustatytas skirtumas tarp investuo- 
tojų iš valstybių narių ir investuotojų iš tre- 
čiųjų šalių. Kiekviena įmonė, investavusi 
Bendrijoje, tampa Bendrijos įmone ir įgy- 
ja nacionalinį statusą. Tačiau vien liberali- 

zavimo neužtenka norint sukurti bendrą 
rinką skirtingų valstybių įmonių susiliejimo 
ar įsigijimo atvejais. Tuomet būtina sude- 
rinti valstybėse narėse įmonių veiklą regu- 
liuojančias normas. Esminė pažanga šiuo 
atžvilgiu buvo padaryta įgyvendinant ben- 
drosios rinkos programą priėmus bendras 
įmonių apmokestinimo, bankroto ir kitas 
taisykles. Gerokai mažiau pasiekta įgyven- 
dinant Europos įmonės idėją, t. y. idėją su- 
kurti normas, reguliuojančias Europos 
įmonių, kurios veiktų kartu su nacionali- 
nėmis įmonėmis, veiklą. Įmonių kontrolės 
taisyklių skirtumai trukdo laisvai perduoti 
kontrolės teises. Šiuo atveju du skirtingi 
pavyzdžiai yra Jungtinė Karalystė, kur įmo- 
nių susiliejimai vyksta palyginti laisvai, ir 
Vokietija, kur įmonių perpirkimas dėl jų 
valdymo struktūros ir darbuotojams suteik- 
tų teisių vyksta sudėtingiau. Tačiau pasta- 
raisiais metais įmonių mobilumą skatina 
įgyvendinama bendrosios rinkos programa 
ir dėl to Bendrijos teritorijoje didėjanti 
konkurencija, taip pat valstybinių infra- 
struktūros įmonių privatizavimas. 

Taip pat žr. BENDROJI RINKA, BEN- 
DROSIOS RINKOS PROGRAMA, EKoONOMI- 
NĖ IR PINIGŲ SĄJUNGA, EUROPOS ĮMONĖS 
STATUTAS, EUROPOS PINIGŲ SISTEMA. 


Ramūnas Vilpišauskas 


LAISVAS PASLAUGŲ JUDĖJIMAS (angl. 
free movement of services, pranc. libre pres- 
tation des services, vok. freier Dienstleis- 
tungsverkehr) — viena iš keturių laisvių, su- 
darančių bendrosios rinkos pagrindą. Pa- 
slaugų rinkos integracija savo pobūdžiu iš 
esmės skiriasi nuo prekių rinkos integra- 
cijos. Europos ekonominės bendrijos stei- 
gimo (Romos) sutartyje paslaugoms skir- 
to poskyrio nuostatos ryškiai skiriasi nuo 


prekių rinkos liberalizavimui skirtų nuosta- 
tų tuo, kad jos nenumato, kaip ir kokios 
paslaugos turi būti liberalizuotos. Be to, 
ekonominiu požiūriu svarbiausioms paslau- 
goms — finansinėms, telekomunikacijų, pa- 
što, transporto — Romos sutartyje buvo 
skirti atskiri skyriai, numatantys specifinius 
režimus ir išimtis. Atskiras režimas nebu- 
vo numatytas tik vienai svarbiai sričiai — 
turizmo, tačiau būtent dėl mažo valstybi- 
nio reguliavimo ir smarkios konkurencijos 
nebuvo reikalo jam taikyti kitokių nuosta- 
tų. Tuo tarpu iš kitų paslaugų, kurioms Ro- 
mos sutartis nenustatė specifinių nuostatų, 
galima išskirti profesines paslaugas — tei- 
sininkų, buhalterių, medikų ir pan., kurias 
vienos valstybės narės piliečiai teikia kito- 
se valstybėse narėse. 

Remiantis Romos sutartimi galima iš- 
skirti laikinai ir nuolatos teikiamas paslau- 
gas. Laikinos paslaugos, kurių teikėjai ar 
vartotojai, norėdami suteikti jas arba jomis 
pasinaudoti, atvyksta į kitą valstybę narę, 
apibūdinamos kaip „paslaugos“, tuo tar- 
pu nuolatinės paslaugos, teikiamos kitoje 
valstybėje narėje, apibrėžiamos kaip „įsi- 
steigimo laisvė“. Abiem atvejais sutartyje 
buvo numatyti panašūs liberalizavimo 
principai - kliūčių laisvam paslaugų judė- 
jimui pašalinimas, draudimas įvesti naujus 
apribojimus ir diskriminacijos panaikini- 
mas. Įsisteigimo atveju vietoje diskrimina- 
cijos panaikinimo taikomas nacionalinio 
statuso principas. 

Pažanga liberalizuojant paslaugas pir- 
maisiais Bendrijos egzistavimo dešimtme- 
čiais buvo labai ribota. Transporto ir tele- 
komunikacijų ar pašto sektorius valstybės 
narės aktyviai reguliavo ir, pasinaudoda- 
mos Romos sutartyje numatytomis išlygo- 
mis ar išimtinėmis teisėmis, siekė apsau- 

goti nacionalines įmones nuo konkurenci- 
jos. Dėl valstybinių monopolijų veikimo 
daugumoje iš minėtų sričių įsisteigimo lais- 
vė Bendrijos teritorijoje ilgą laiką nebuvo 
įgyvendinama. Tuo tarpu profesinių pa- 
slaugų teikimą stabdė nesutarimas dėl abi- 
pusio aukštojo mokslo diplomų ir profesi- 
nės kvalifikacijos pripažinimo. Be to, fi- 
nansinių paslaugų liberalizavimas priklau- 
sė nuo „laipsniško kapitalo judėjimo libe- 
ralizavimo“, kurį net 1986 m. ribojo šešios 
iš dvylikos valstybių narių. Taigi tiek įsistei- 
gimo laisvė, tiek laisvas paslaugų judėjimas 
nefunkcionavo iki XX a. devintojo dešimt- 
mečio antrosios pusės, kai buvo pradėta 
įgyvendinti bendrosios rinkos programa. 
Pažymėtina, kad, kaip ir prekių judėjimo 
srityje, nemažą vaidmenį liberalizuojant 
paslaugų judėjimą suvaidino Teisingumo 
Teismas, siauriau interpretavęs Romos su- 
tartyje paslaugų liberalizavimui numatytas 
išimtis ir diegęs principus, panašius į nu- 
statytuosius Cassis de Dijon byloje. 
Didžiausias postūmis liberalizuoti pa- 
slaugas — bendrosios rinkos programos ir 
Suvestinio Europos akto įgyvendinimas. 
Pagrindiniais paslaugų reguliavimo ben- 
drojoje rinkoje principais tapo laisvas pa- 
slaugų judėjimas, minimalus suderinimas, 
labiau orientuotas į finansinių institucijų 
veiklą, o ne į pačias paslaugas, bei abipu- 
sio pripažinimo principas, grindžiamas kil- 
mės valstybės kontrole. Iki 1992 m. buvo 
liberalizuotos finansinės, t. y. bankininkys- 
tės, draudimo bei investicijų, paslaugos. 
1985 m. buvo pradėta liberalizuoti trans- 
porto paslaugas, ir tai beveik įgyvendinta, 
išskyrus kai kurias išimtis (pvz., kliūtys, 
trukdančios naujoms įmonėms patekti į 
oro transporto paslaugų rinką dėl galiojan- 
čių dvišalių rinkos pasidalijimo sutarčių). 

Liberalizuoti telekomunikacijų paslaugas ir 
infrastruktūrą buvo baigta 1998 m. Teikti 
profesines paslaugas palengvino abipusio 
aukštojo mokslo diplomų ir profesinės 
kvalifikacijos pripažinimo sistema. Šiuo 
metu turbūt svarbiausią vaidmenį užtikri- 
nant laisvą paslaugų judėjimą atlieka kon- 
kurencijos politika. 

Taip pat žr. BENDROJI RINKA, BEN- 
DROSIOS RINKOS PROGRAMA, CASSIS DE 
DuoN BYLA, KONKURENCIJOS POLITIKA. 

Ramūnas Vilpišauskas 


LAISVAS PREKIŲ JUDĖJIMAS (angl. 
free movement of goods, pranc. libre circula- 
tion des marchandises, vok. freier Warenver- 
kehr) - viena iš keturių laisvių (dažnai lai- 
koma pagrindine), sudarančių bendrosios 
rinkos pagrindą. Norint integruoti prekių 
rinką į Europos „mišrias“ ekonomikas, pa- 
sižyminčias nemaža valstybės intervencija, 
neužteko vien sukurti muitų sąjungą. Muitų 
sąjunga panaikina tik tarpusavio prekybos 
tarifus ir kvotas, tuo tarpu norint sukurti 
bendrą prekių rinką reikia pašalinti ir kitus, 
su reguliavimu susijusius, apribojimus, pvz., 
diskriminaciją viešųjų pirkimų srityje ar fis- 
kalines kliūtis. 

Europos ekonominės bendrijos steigi- 
mo (Romos) sutarties nuostatos, regla- 
mentuojančios prekių rinkos integraciją, 
toli peržengia įprastos muitų sąjungos ri- 
bas. Prekių rinkos integracijos struktūrą 
sudaro kelios tarpusavyje susijusios dalys: 
liberalizavimas, nacionalinių normų derini- 
mas ir bendros politikos vykdymas. Romos 
sutartyje buvo numatyta, kad muitų sąjun- 
ga apims prekybą visomis prekių rūšimis. 
Ji valstybes nares įpareigojo panaikinti vi- 
sus tarpusavio prekybos muitus ir rinklia- 
vas, turinčias lygiavertį poveikį, taip pat 


Laisvas prekių judėjimas 181 


prekybai su trečiosiomis šalimis įgyvendinti 
bendrąjį muitų tarifą. Valstybės narės taip 
pat įsipareigojo panaikinti kiekybinius ap- 
ribojimus tarpusavio prekybai ir visas 
priemones, turinčias lygiavertį poveikį. Ta- 
čiau integruojant prekių rinką nebuvo ap- 
siribota šiomis priemonėmis. Bendrijos 
prekių rinkos integravimo režimas numa- 
tė kai kurių sričių normų derinimą ir ben- 
dros politikos vykdymą tokiose srityse 
kaip žemės ūkis, transportas ir prekybos 
politika trečiųjų šalių atžvilgiu. Romos su- 
tarties nuostatų integracijos užmojai ne 
tik peržengė įprastos muitų sąjungos ri- 
bas, bet ir neatitiko kai kurių GATT 
(angl. General Agreement on Tariffs and 
Trade - Bendrasis susitarimas dėl muitų 
tarifų ir prekybos) taisyklių, iš jų ir taiko- 
mų prekybos žemės ūkio produktais sri- 
tyje, paliekant valstybėms narėms teisę 
trečiosioms šalims taikyti kvotas ir numa- 
tant preferencijų taikymą kai kurioms tre- 
čiųjų šalių grupėms (pirmiausia buvu- 
sioms kolonijoms). 

Valstybių narių tarpusavio prekybos 
apribojimus buvo numatyta laipsniškai pa- 
šalinti per dvylika metų. Tai buvo įgyven- 
dinta aštuoniolika mėnesių anksčiau nu- 
matyto termino (nemažai įtakos tam tu- 
rėjo aukštas ekonominio augimo ir žemas 
nedarbo lygis Bendrijos šalyse). Prekyba 
tarp valstybių narių per pirmuosius dešimt 
Bendrijos egzistavimo metų didėjo vidu- 
tiniškai 28,4 proc. per metus. 1968 m. lie- 
pos 1 d. ne tik buvo panaikinti tarpusa- 
vio prekybos tarifai ir kvotos, bet ir įsi- 
galiojo prekybos su trečiosiomis šalimis 
bendrasis išorinis tarifas. Jo dydis buvo ap- 
skaičiuotas išvedus aritmetinį vidurkį iš tuo 
metu egzistavusių valstybių narių muitų ta- 


rifų. Tai reiškia, kad Prancūzija ir Italija tu- 
rėjo sumažinti, Beneliukso valstybės — pa- 
didinti taikomus tarifus, o Vokietijos pa- 
dėtis buvo tarpinė. 

Tačiau pažanga kitose srityse — deri- 
nant nacionalines normas ir įgyvendinant 
bendrą politiką žemės ūkio ar transporto 
srityse — vyko daug lėčiau. Reguliavimo 
normų derinimą stabdė tai, kad buvo rei- 
kalaujama vieningo valstybių narių pritari- 
mo. XX a. aštuntajame dešimtmetyje, sie- 
kiant apsaugoti nacionalines rinkas nuo 
prasidėjusios pasaulinės ekonominės kri- 
zės, plačiai imta taikyti netarifines kliūtis. 
Dėl interesų grupių spaudimo ir siekio 
skatinti „nacionalinius lyderius“ valstybės 
narės transporto srityje ir kituose intensy- 
viai reguliuojamuose ūkio sektoriuose tai- 
kė įvairias protekcines priemones. Svarbų 
vaidmenį skatinant prekių rinkos integra- 
ciją tuo metu vaidino Teisingumo Teismas. 
Postūmį vidaus prekybai suteikė sprendi- 
mas, priimtas Cassis de Dijon ir kitose by- 
lose. Tačiau norint pašalinti daugelį su 
valstybiniu reguliavimu susijusių laisvo pre- 
kių judėjimo kliūčių reikėjo peržiūrėti kai 
kurias Romos sutarties nuostatas ir užsi- 
tikrinti politinę valstybių narių paramą to- 
lesniam liberalizavimui. 

Devintojo dešimtmečio viduryje Komi- 
sija pasinaudojo susiklosčiusiomis aplinky- 
bėmis ir pateikė bendrosios rinkos progra- 
mą, kuria buvo siekiama pašalinti laisvą 
prekių judėjimą bendrojoje rinkoje trik- 
dančias netarifines kliūtis. Šalinti su regu- 
liavimu susijusias kliūtis palengvino nauji 
normų derinimo principai, būtent minima- 
lių esminių standartų derinimas ir abipu- 
sis kitų standartų bei normų pripažinimas. 
Pagrindą spartesniam liberalizavimo proce- 

sui padėjo Suvestinis Europos aktas, kuris 
numatė kvalifikuotos daugumos balsavimo 
priimant sprendimus, susijusius su bendro- 
sios rinkos programos priemonių įgyvendi- 
nimu, principą. Iki 1992 m. pabaigos bu- 
vo pašalintos prekių judėjimo bendrojoje 
rinkoje fizinės kliūtys ir dauguma techni- 
nių bei fiskalinių kliūčių, stabdžiusių pre- 
kių rinkos integraciją. Šiuo metu likusios 
su reguliavimu susijusios kliūtys šalinamos 
valstybėse narėse įgyvendinant Bendrijos 
institucijų patvirtintas bendrosios prekių 
rinkos priemones. 

Taip pat žr. BENDRA PREKYBOS PO- 
LITIKA, BENDRA TRANSPORTO POLITIKA, 
BENDRA ŽEMĖS ŪKIO POLITIKA, BEN- 
DROJI RINKA, BENDROSIOS RINKOS PRO- 
GRAMA, CASSIS DE DiJON BYLA. 

Ramūnas Vilpišauskas 


LAISVĖS, SAUGUMO IR TEISINGUMO 
ERDVĖ (angl. Area of freedom, security and 
justice, pranc. Espace de libertė, de sėcuritė et 
de justice, vok. Raum der Freiheit, der Sicher- 
heit und des Rechts) - ją sukurti yra vienas 
iš naujų Amsterdamo sutartyje nubrėžtų 
Europos Sąjungos tikslų. Tai reiškia, kad 
ES ne tik užtikrinamas laisvas asmenų judė- 
jimas, bet ir veiksmingiau visų ES valstybių 
sutelktomis pastangomis bus kovojama su 
nusikalstamumu. Tam reikalui numatoma 
stiprinti policijos, muitinės ir teisėsaugos 
institucijų bendradarbiavimą ir netgi, esant 
reikalui, kai kurias teisėsaugos ir vidaus rei- 
kalų problemas perduoti ES kompetencijai. 
Galimybė sukurti tokią erdvę grindžiama 
nuo 1993 m. galiojančioje Mastrichto sutar- 
tyje numatyto bendradarbiavimo teisingu- 
mo ir vidaus reikalų srityse (vadinamojo 
trečiojo ramsčio) sukauptu įdirbiu. 


Laisvės, saugumo ir teisingumo erdvė 


Taip pat žr. BENDRADARBIAVIMAS 
TEISINGUMO IR VIDAUS REIKALŲ SRITY- 
SE, POLICIJOS IR TEISMINIS BENDRADAR- 
BIAVIMAS BAUDŽIAMOSIOSE BYLOSE. 

Gediminas Vitkus 


LAISVOSIOS PREKYBOS ERDVĖ (angl. 
free trade area, pranc. Espace de libre 
ėchange, vok. Freihandelsraum) - prekybos 
erdvė tarp dviejų ir daugiau valstybių, ku- 
rios panaikina tarpusavio prekybos apribo- 
jimus, bet išlaiko prekybos politikos trečių- 
jų šalių atžvilgiu savarankiškumą. Papras- 
tai tarifai ir kvotos panaikinami ne visai 
tarpusavio prekybai, bet tik kai kurioms 
prekių rūšims (pvz., pramonės prekėms), 
o prekybai vadinamosiomis jautriosiomis 
prekėmis paliekamos apsaugos priemonės. 
Kiekviena laisvosios prekybos erdvės narė 
pasilieka teisę trečiųjų šalių atžvilgiu sava- 
rankiškai vykdyti prekybos politiką. Todėl, 
kad būtų išvengta importuojamų prekių 
įvežimo per mažiausius suvaržymus taikan- 
čios valstybės teritoriją į kitas laisvosios 
prekybos erdvės valstybes, susitariančiosios 
šalys įsipareigoja taikyti prekių kilmės tai- 
sykles, kurios padeda nustatyti prekės kil- 
mės valstybę ir taikyti atitinkamas preky- 
bos politikos priemones. 

Laisvosios prekybos erdvė šiuo metu 
yra labiausiai pasaulyje paplitusi regioninių 
preferencinių susitarimų forma. Įgyvendin- 
ti laisvosios prekybos erdvę ir muitų sąjun- 
gą yra numatyta GATT (angl. General Ag- 
reement on Tariffs and Trade — Bendrasis 
susitarimas dėl muitų tarifų ir prekybos) 
24 straipsnyje. Pagrindinės sąlygos regioni- 
niams preferenciniams susitarimams įgy- 
vendinti: bendras apsaugos lygis įgyvendi- 
nus susitarimą neturi viršyti ankstesnio at- 

skirų šalių apsaugos lygio (šis reikalavimas 
taikomas muitų sąjungoms, kurios numa- 
to bendrąjį išorinį tarifą), susitariančiosios 
šalys įsipareigoja iš esmės liberalizuoti tar- 
pusavio prekybą. 

Pradėjus funkcionuoti GATT, regioni- 
niai preferenciniai susitarimai pasaulyje 
gana sparčiai plito. Tuo metu vyravo nuo- 
monė, kad jie skatina prekybos liberaliza- 
vimą pasaulyje ir gerovės kėlimą. Tačiau 
netrukus buvo suabejota jų vienareikšmiš- 
kai teigiamu poveikiu šalių gerovei. Iki šiol 
taikomos prekybos sukūrimo ir iškreipimo 
koncepcijos, kurias XX a. šeštajame de- 
šimtmetyje paskelbė ekonomistas Jacobas 
Vineris, rodo, kad regioniniai preferenci- 
niai susitarimai gali turėti tiek teigiamą, 
tiek neigiamą poveikį ekonominio efekty- 
vumo skatinimui ir gerovės kėlimui. Pre- 
kybos sukūrimas reiškia, kad panaikinus 
tarpusavio prekybos apribojimus vietinius 
produktus pakeičia efektyviau gaminami 
produktai, gaunami iš kitų laisvosios pre- 
kybos erdvės partnerių. Tuo tarpu preky- 
bos iškreipimas reiškia, jog efektyviau ga- 
minami produktai, importuoti iš trečiosios 
šalies, pakeičiami produktais iš kitos lais- 
vosios prekybos erdvei priklausančios ša- 
lies, kadangi panaikinus muitus jie tampa 
pigesni. Regioniniai susitarimai nuo tada 
laikomi „antru geriausiu“ sprendimu tei- 
kiant prioritetą daugiašaliam nediskrimina- 
ciniam prekybos liberalizavimui. 

Regioniniai preferenciniai susitarimai 
vėl pradėjo plisti XX a. devintajame de- 
šimtmetyje (šis laikotarpis kartais vadina- 
mas „antrąja regionalizmo banga“). Ka- 
dangi preferencinių susitarimų ekonominis 
poveikis yra gana dviprasmiškas, pagrindi- 
niai tokių susitarimų motyvai dažnai yra ne 
vien ekonominiai. Pavyzdys galėtų būti Eu- 


ropos Sąjungos bei šalių kandidačių aso- 
ciacijos sutartys. Šiuo metu apie 60 proc. 
pasaulio prekybos vyksta pagal regioninius 
preferencinius susitarimus. 

Taip pat žr. BENDRA PREKYBOS PO- 
LITIKA, MUITŲ SĄJUNGA, PPO. 


Ramūnas Vilpišauskas 


LiBERALUSIS TARPVYRIAUSYBIŠKUMAS 
(angl. Liberal intergovernmentalism) - 
XX a. paskutinio dešimtmečio pradžioje 
suformuluota teorija, kuria siekiama paaiš- 
kinti regioninės ir visų pirma Europos in- 
tegracijos procesą. Andrew Moravcesikas, 
analizuodamas integraciją, išskiria tris lyg- 
menis: valstybių narių, tarpvalstybinių de- 
rybų ir Europos institucijų. Jis teigia, kad 
suverenių valstybių lygmeniu vyksta politi- 
nis procesas, kurio metu formuojasi ir iš- 
ryškėja jų nacionaliniai interesai, paskui 
vyksta tarpvyriausybinės tarpvalstybinės 
strateginės derybos, per kurias kiekviena 
valstybė siekia, kad būtų priimti kuo labiau 
jos interesus atitinkantys sprendimai. Ga- 
liausiai valstybės įsteigia Europos institu- 
cijas, kurios užtikrina priimtų sprendimų 
įgyvendinimą. 

Kaip galima suprasti iš paties teorijos 
pavadinimo, ji jungia dvi teorines politinio 
proceso koncepcijas. Nacionaliniu lygme- 
niu vykstantį politinį procesą Moravcsikas 
siūlo analizuoti remiantis liberalia nacio- 
nalinių interesų formavimo teorija. Nacio- 
naliniai interesai yra vidaus politikos da- 
lyvių — interesų grupių, politinių partijų, 
viešosios nuomonės, valstybės institucijų ir 
netgi pavienių iškilių politikų veiklos rezul- 
tatų, arba, kitaip tariant, pilietinės visuo- 
menės ir valstybės sąveikos, išvestinė. Bū- 
tent šiame „katile“ ir formuojasi valstybių 
interesai bei lūkesčiai, kuriuos turėtų pa- 

tenkinti integracijos procesas ir kuriuos tu- 
rėdami oficialūs valstybių atstovai prade- 
da tarpvyriausybines derybas. Todėl, pasak 
Moravesiko, neįmanoma perprasti, kodėl 
integracijos procesas plėtojasi vienaip ar 
kitaip, jeigu atliekant tyrimą yra atsiribo- 
jama nuo ES valstybių narių vidinio nacio- 
nalinio politinio proceso konteksto. 

Tuo tarpu ES lygmeniu, kur atskiros 
valstybės siekia įtvirtinti vidaus politinėse 
kovose išsikristalizavusį nacionalinį intere- 
są bei sukurti atitinkamas institucijas, pra- 
sideda kitas politinio proceso raundas, ku- 
ris vyksta pagal klasikines derybų proceso 
taisykles. Todėl čia proceso rezultatas, t. y. 
priimti sprendimai, priklauso jau nuo to, 
kaip pavyksta susitarti oficialioms valstybių 
vyriausybėms, kokias derybines galias turi 
kiekviena iš jų, kiek bus suderinami jų na- 
cionaliniai interesai, kiek kiekviena iš jų 
yra pasirengusi nusileisti viena kitai ir kur 
yra ta riba, už kurios valstybių vyriausybės 
nebeturi jokio derybinio lankstumo. Taigi, 
pasak Moravesiko, pirminis integracijos 
šaltinis yra valstybių interesai, o jos kon- 
krečią praktinę išraišką galiausiai nulemia 
tai, kiek kiekviena dalyvaujanti valstybė tu- 
ri galimybių primesti savo valią kitoms. 

Liberalusis tarpvyriausybiškumas tapo 
gana plačiai taikomu teoriniu modeliu įvai- 
rių Europos integracijos proceso aspektų 
tyrimams. Jis pasirodė esąs visai paranki 
priemonė, leidžianti sugrupuoti ir apiben- 
drinti gausią empirinę medžiagą ir taip 
daugiau ar mažiau patikimai patikrinti for- 
muluojamas hipotezes. Kita vertus, libera- 
lusis tarpvyriausybiškumas, kaip ir kitos in- 
tegracijos teorijos, susilaukė ir gana pama- 
tuotos kritikos. Priekaištaujama, kad jis vis 
dėlto yra gana vienpusis ir atsiriboja nuo 
kai kurių esminių integracijos proceso ele- 


mentų. Šis modelis, teikdamas pirmenybę 
valstybių interesams, marginalizuoja ES 
institucijų (Komisijos, Europos Parlamen- 
to, Teisingumo Teismo) poveikio tiek vi- 
daus politiniam procesui, tiek tarpvyriau- 
sybinėms deryboms mastą. Todėl Morav- 
csiko kritikai teigia, kad liberalusis tarpvy- 
riausybiškumas pritaikomas vien aiškinant 
tarpvyriausybinių konferencijų, kuriose iš 
tiesų derasi tiktai valstybės ir priimami 
„konstituciniai sprendimai“, rezultatus. Ta- 
čiau tarpvyriausybinės konferencijos yra iš- 
skirtiniai įvykiai, kurie toli gražu neišsemia 
viso integracijos proceso. Tuo tarpu integ- 
racijos „rutina“, t. y. kasdienė ES institu- 
cijų teisės aktų leidybos veikla ir vykdomo- 
sios valdžios sprendimai bei jų grįžtamoji 
sąveika su valstybių politinėmis ir admi- 
nistracinėmis sistemomis, šioje koncepcijo- 
je vis dėlto tarsi lieka nuošalyje. 
Taip pat žr. TARPVYRIAUSYBINĖ KON- 
FERENCIJA, INTEGRACIJA. 
Gediminas Vitkus 


LiETUVOS DERYBOS DĖL NARYSTĖS 
ES - procesas, kurio metu Lietuva de- 
rėjosi dėl būsimų narystės įsipareigojimų 
perėmimo sąlygų. Šį procesą Lietuva pra- 
dėjo 2000 m. vasario mėn. kartu su Bul- 
garija, Latvija, Malta, Rumunija ir Slova- 
kija. Šias valstybes ES valstybių vadovai 
derybų pakvietė 1999 m. gruodžio mėn. 
Helsinkyje įvykusiame Europos Vadovų "Ta- 
rybos susitikime. 

Pirmasis Lietuvos ir ES atstovų dery- 
bų susitikimas įvyko 2000 m. vasario 15 d. 
Tuomet Lietuvos užsienio reikalų minist- 
ras pareiškė, kad Lietuva tikisi derybas dėl 
narystės ES baigti 2002 m., o 2004 m. sau- 
sio 1 d. būti pasirengusi prisiimti narystės 
įsipareigojimus. 

Kaip ir kiekviena šalis kandidatė, Lie- 
tuva su ES derėjosi individualiai, specialioje 
stojimo į ES konferencijoje. Vienoje dery- 
bų stalo pusėje sėdėjo visų penkiolikos ES 
valstybių atstovai, kitoje — Lietuvos derybi- 
ninkai. ES valstybėms talkino ES instituci- 
jų - Komisijos ir Tarybos — pareigūnai. 

Derybos vyko dviem lygiais: vyriausių- 
jų derybininkų ( keturis ir daugiau kartų 
per metus) ir ministrų (maždaug du kar- 
tus per metus). Derybos vyko ir darbo gru- 
pių (ekspertų) lygiu, ypatingai dėl Kali- 
ningrado tranzito ir Ignalinos atominės 
elektrinės uždarymo. Darbo grupės veikė 
vadovaudamosi vyriausiųjų derybininkų 
joms suteiktais įgaliojimais. Svarbus vaid- 
muo derybose teko ir besiderančios šalies 
techninėms konsultacijoms su Komisija, 
per kurias neretai buvo aptariamos ir iš- 
sprendžiamos techninės, t. y. su Bendrijos 
teisyno interpretavimu ir taikymu susiju- 
sios, problemos. 

ES delegacijai derybose vadovavo tuo 
metu ES pirmininkavusios valstybės atsto- 
vas. Kai derybos vyko vyriausiųjų derybinin- 
kų lygiu, ES delegacijai vadovavo pirminin- 
kaujančios valstybės atstovas Tarybos Nuo- 
latinių atstovų komitete (t. y. Korepere). 
Kai derybos vyko ministrų lygiu, ES dele- 
gacijai vadovavo pirmininkaujančios valsty- 
bės užsienio reikalų ministras. Lietuvos de- 
legacijai atitinkamai vadovauvo Lietuvos 
vyriausiasis derybininkas (2000 m. - Užsie- 
nio reikalų ministerijos viceministras Vy- 
gaudas Ušackas, o nuo 2001 m. - Europos 
komiteto prie Lietuvos Respublikos Vyriau- 
sybės generalinis direktorius Petras Auštre- 
vičius) arba Lietuvos užsienio reikalų mi- 
nistras. Stojimo konferencijai drauge pirmi- 
ninkavo ES ir Lietuvos delegacijų vadovai. 


Šioje konferencijoje sprendimai oficialiai 
įsigaliojo, kai juos patvirtino Lietuvos ir ES 
valstybių užsienio reikalų ministrai. 

Derybų dėl narystės išskirtinumas yra 
tas, kad jose nagrinėjamas ir vertinamas 
šalies kandidatės gebėjimas tampant nare 
prisiimti ir įgyvendinti narystės įsipareigo- 
jimus. Narystės siekianti kandidatė yra 
įpareigojama į savo nacionalinę teisės sis- 
temą perkelti ir taikyti ES erdvėje galio- 
jančių teisinių ir administracinių taisyklių, 
reikalavimų ir normų sąvadą, t. y. Bendri- 
jos teisyną. 

Kai kurioms taisyklėms įgyvendinti ša- 
lyse kandidatėse gali prireikti ne tik ilgo 
laiko, bet ir nemažų materialinių bei fi- 
nansinių išteklių, todėl per derybas kan- 
didatės gali teikti prašymus atidėti tokių 
reikalavimų įgyvendinimo terminus. Įver- 
tinus šių prašymų pagrįstumą, jų poveikį 
ES vidaus rinkai ir ES bendros politikos 
įvairiose srityse vykdymui, kandidatėms 
gali būti suteikti pereinamieji laikotarpiai 
tam tikriems ES teisės aktams įgyvendin- 
ti. Lietuva tokius prašymus buvo padavu- 
si dėl žemės ūkio, aplinkos, transporto ir 
kai kurių kitų sričių, nustačiusi, kad šiuo- 
se sektoriuose tam tikrus teisės aktus įgy- 
vendinti nuo pirmos narystės dienos jai 
būtų finansiškai sunku ir kad būtina tu- 
rėti daugiau laiko reikiamiems ištekliams 
sukaupti. Iš viso Lietuva savo pradinėse 
derybinėse pozicijose buvo pateikusi per 
30 prašymų dėl pereinamųjų laikotarpių. 
Galutinai buvo suderėti 25 pereinamieji 
laikotarpiai. Dviejų iš jų prašė ES — dėl 
laisvo asmenų judėjimo ir dėl tiesioginių 
išmokų Žemės ūkyje. 

Patogumo dėlei visos ES vidaus taisyk- 
lės suskirstytos į 31 skyrių, kurie papras- 


186 Lietuvos derybos dėl narystės ES 


tai vadinami derybiniais skyriais. Derybos 
vyko dėl kiekvieno iš šių skyrių atskirai. 
Galiojo vadinamasis derybinių skyrių ne- 
priklausomybės principas, kuris reiškė, kad 
derybose dalyvaujančių valstybių viename 
derybiniame skyriuje išdėstyti požiūriai ne- 
gali turėti jokios įtakos deryboms dėl kitų 
skyrių. Tačiau iš tiesų derybos dėl kai ku- 
rių skyrių buvo susijusios. Taip Ignalinos 
atominės elektrinės uždarymo klausimas 
susiejo energetikos, finansų ir biudžeto, 
aplinkos apsaugos ir kitų klausimų dery- 
bas. Vienos valstybės deryboms turėjo įta- 
kos kitų valstybių derybų rezultatai. 
Formalia derybų proceso pradžia tam 
tikrame derybiniame skyriuje laikytinas 
Lietuvos derybinės pozicijos pateikimas 
ES. Lietuvos derybinių pozicijų projektus 
rengė specialiai sukurtos darbo grupės, de- 
rybines pozicijas tvirtino Lietuvos Respub- 
likos Vyriausybė. Lietuva visas pozicijas ES 
pateikė 2000 m. Derybinėje pozicijoje Lie- 
tuva pateikė informaciją apie ES teisės ak- 
tų perkėlimą į nacionalinę teisę ir jų įgy- 
vendinimą, teisės derinimo planus iki na- 
rystės datos, administracines struktūras, 
kurios šiuos aktus įgyvendins, prašymus su- 
teikti pereinamuosius laikotarpius. 
Gavusi Lietuvos derybinę poziciją, ES 
pradėjo savo bendrosios derybinės pozici- 
jos dėl tam tikro derybinio skyriaus rengi- 
mo procedūrą. ES bendrosios derybinės 
pozicijos projektą rengė Komisijos specia- 
listai. Vėliau su šiuo projektu buvo supa- 
žindintos visos 15 ES valstybių narių, ku- 
rios galėjo pareikšti savo pastabas. ES ben- 
drosios derybinės pozicijos projektą tvirti- 
no Koreperas. Pozicijoje buvo įvertinta pa- 
sirengimo narystei padėtis konkrečiame 
skyriuje, pateikta ES nuomonė dėl Lietu- 
vos prašymų suteikti pereinamuosius laiko- 


tarpius, taip pat papildomi paklausimai, 
nurodytos problemos, kurias reikia išspręs- 
ti, kad derybos galėtų būti baigtos. 

ES stojimo konferencijoje Lietuvai pa- 
teikus savo bendrąją derybinę poziciją, de- 
rybos dėl konkretaus skyriaus buvo laiko- 
mos pradėtomis, t. y. skyrius buvo „atida- 
romas“. 

Jei Lietuvos pateikta informacija rodė, 
kad gebėjimai prisiimti narystės įsiparei- 
gojimus konkrečiame skyriuje yra pakan- 
kami, ES bendrojoje derybinėje pozicijo- 
je buvo rekomenduojama derybų nebetęs- 
ti, t. y. skyrius buvo preliminariai „užda- 
romas“, ir toliau buvo tęsiama derybų įsi- 
pareigojimų vykdymo priežiūra. 

Derybos dėl narystės buvo baigiamos 
„uždarius“ visus 31 derybinį skyrių. Taigi 
galiojo vadinamasis derybų visuotinumo 
principas: „Nesusitarta dėl nieko, kol ne- 
susitarta dėl visko.“ 

2002 m. pabaigoje Kopenhagos Euro- 
pos Vadovų Tarybos susitikime baigus de- 
rybas su Lietuva, buvo parengta Lietuvos 
stojimo į ES sutartis, kurioje buvo išdės- 
tytos Lietuvos narystės ES sąlygos. Pasira- 
šytai sutarčiai pritarė Europos Parlamen- 
tas, ją ratifikavo Lietuva ir ES valstybės. 
Ratifikavus šią sutartį, Lietuva 2004 m. ge- 
gužės 1 d. tapo ES nare. 

Derybų dėl ES narystės specifika yra 
ta, kad jos nėra „klasikinės“ tarpvalstybi- 
nės derybos, pvz., tokios kaip dėl tarpvals- 
tybinės sienos nustatymo. Derybų partne- 
rių padėtis iš esmės yra „asimetriška“: 
Lietuva siekia tapti ES „klubo“ nare, o 
15 valstybių narių siekia užtikrinti, kad ir 
įstojus naujoms narėms „klubo“ taisyklės 
bus gerbiamos. ES siekia, kad išsiplėtus vi- 
soje jos teritorijoje toliau galiotų bendros 
ilgai kurtos taisyklės, todėl iš esmės pagrin- 

diniai derybų objektai yra pažanga, kurią 
šalis kandidatė padarė perimdama ir įgy- 
vendindama ES teisės normas, ir pereina- 
mųjų laikotarpių, reikalingų tam tikriems 
ES teisės aktams įgyvendinti tapus nare, 
terminai bei sąlygos. 

ES pabrėžė, kad šalims kandidatėms 
suteikiamų pereinamųjų laikotarpių skai- 
čius gali būti tik ribotas. Europos Vadovų 
Tarybos susitikime 2001 m. gruodžio mėn. 
Nicoje priimtoje ES plėtros strategijoje bu- 
vo numatyta, kad prašymai suteikti perei- 
namuosius laikotarpius bus skirstomi į ne- 
priimtinus, svarstytinus ir priimtinus. Ne- 
priimtinais buvo laikomi prašymai, kai su- 
teikus pereinamąjį laikotarpį būtų iškrai- 
pyta ES vidaus rinkos veikimas ir teisingos 
konkurencijos principai. Pavyzdžiui, per 
derybas 2001 m. pirmąjį pusmetį ES nesu- 
teikė Lietuvai pereinamojo laikotarpio rei- 
kalavimams, keliamiems transporto prie- 
monių savininkų privalomosios civilinės at- 
sakomybės draudimui, kadangi nevienodi 
reikalavimai šioje srityje iš esmės reikštų 
būtinybę išlaikyti sienų kontrolę ES vidaus 
rinkoje, o tai prieštarauja svarbiausiam 
laisvo judėjimo principui. Tačiau pati ES 
inicijavo laisvo darbuotojų judėjimo apri- 
bojimus, buvo sutarta ir dėl apribojimų 
laisvo kapitalo judėjimo srityje apribojant 
užsieniečių teisės įsigyti žemės ūkio paskir- 
ties žemę Lietuvoje. Kita vertus, tam tik- 
rose aplinkos apsaugos srityse, kurioms 
pertvarkyti reikia didelių investicijų, ES 
pritarė, kad Lietuvai būtų suteikti pereina- 
mieji laikotarpiai atitinkamiems reikalavi- 
mams įgyvendinti. Pavyzdžiui, pereinamieji 
laikotarpiai buvo suteikti miesto nuotekų 
valymo sistemos, pakuočių ir pakuočių at- 
liekų tvarkymo sistemos pertvarkymui pa- 
gal ES reikalavimus. Tačiau visi 23 Lietu- 


vos prašyti ir suderėti pereinamieji laiko- 
tarpiai trunka ribotą laiką, jie buvo viso- 
keriopai pagrįsti. Derybų dėl narystės ES 
spartą ir sėkmę lėmė ne vien derybininkų 
pastangos, bet ir objektyvūs šiam procesui 
įtakos turintys vidiniai bei išoriniai veiks- 
niai. Galima sakyti, kad derybos dėl narys- 
tės vyko „dviem frontais“. Jų sėkmė dau- 
giausia priklausė nuo pastangų ir rezulta- 
tų, pasiekiamų šalyje, t. y. nuo šalies kan- 
didatės daromos pažangos perkeliant ir 
įgyvendinant ES teisę, kuriant veiksmingą 
viešojo administravimo sistemą, vykdant 
ekonomines ir struktūrines reformas. Lie- 
tuvos reformų pažanga padarė lemiamą 
įtaką Lietuvos derybų spurtui 2001 m. pra- 
džioje, po kurio Lietuva pagal suderėtų de- 
rybinių skyrių skaičių pasivijo dviem me- 
tais anksčiau derybas pradėjusias vadina- 
mąsias Liuksemburgo grupės nares. 

Kita vertus, derybų eigai buvo svarbu, 
kaip sklandžiai šalyje kandidatėje yra pa- 
rengiamos, derinamos ar keičiamos dery- 
binės pozicijos, kurios pateikiamos ES. 
Derybų nuostatos lemia nacionalinio biu- 
džeto išlaidų paskirstymą, ūkio subjektų 
verslo aplinką ir prisitaikymo išlaidas, so- 
cialinių grupių interesus, todėl „namuose“ 
rengiant derybinę poziciją turi būti derina- 
mi politiniai ir ekonominiai interesai, ieš- 
koma geriausios nacionalinį valstybės inte- 
resą atitinkančios pozicijos. Jei nesugeba- 
ma sutarti dėl derybinės pozicijos nuosta- 
tų ir laiku pateikti jos ES, derybų pabai- 
gos terminai konkrečiame skyriuje gali būti 
nukelti toliau. 

Derybų spartai ir jų pabaigos termi- 
nams įtakos turėjo ir išoriniai veiksniai, ky- 
lantys iš Europos politinio konteksto, to- 
kie kaip ES valstybių narių ir institucijų 
pozicijos tam tikrais derybų klausimais, 

nuostatos derybų eigos ir ES plėtros sce- 
narijų atžvilgiu. Dėl ES bendrų derybinių 
pozicijų nuostatų vyko derybos pačioje ES, 
tarp penkiolikos ES valstybių. Todėl ES 
valstybės derino skirtingus interesus, nuo- 
statas siekti visoms priimtino kompromi- 
so. Skirtingus interesus gali turėti ne tik 
įvairios ES narės, bet ir įvairūs Komisijos, 
kuri parengia ES bendrosios derybinės po- 
zicijos projektą, padaliniai. 

2000 m. Lietuva pradėjo derybas dėl 
16 derybinių skyrių; dėl septynių iš jų dery- 
bos buvo preliminariai baigtos, dėl devynių 
tęsiamos toliau. Lietuva derybas pradėjo 
nuo sąlygiškai lengvų derybinių skyrių. Es- 
miniais derybų klausimais 2000 m. Lietuva 
buvo pasilikusi galimybę konkurencijos po- 
litikos derybiniame skyriuje siekti pereina- 
mojo laikotarpio ekonominių zonų funkcio- 
navimui, kai įstos į ES, ir prašiusi suteikti 
pereinamąjį laikotarpį Lietuvos ir Ukrainos 
laisvosios prekybos sutarties bei trišalės 
Lietuvos, Latvijos ir Estijos laisvosios pre- 
kybos sutarties galiojimui po to, kai Lietu- 
va taps ES nare. Papildomai pasikonsulta- 
vus su ES ir nuodugniai ištyrus poveikį Lie- 
tuvos politiniams bei ekonominiams intere- 
sams šių prašymų buvo atsisakyta. 

2001 m. prasidėjo kokybiškai naujas 
derybų dėl narystės ES etapas. Pradėtos 
derybos dėl sudėtingesnių derybinių skyrių, 
kuriuos detaliai reguliuoja ES teisės aktai 
ir kuriems perkelti į nacionalinę teisę bei 
praktiškai įgyvendinti reikia nemažai admi- 
nistracinių gebėjimų ir finansinių išteklių. 
Kai kuriose iš šių sričių Lietuva prašė per- 
einamųjų laikotarpių tam tikroms teisės 
normoms įgyvendinti. 

Šio derybų etapo svarbą lėmė ir poli- 
tiniai sprendimai dėl derybų bei ES plėt- 
ros, priimti 2000 m. gruodžio mėn. Nico- 


je, Europos Vadovų Tarybos susitikime. 
Nicoje buvo apsispręsta dėl ES institucijų 
reformos, todėl formali kliūtis plėsti ES 
buvo panaikinta. Susitikimo išvadose kon- 
statuojama, kad 2002 m. pabaigoje ES bus 
pasirengusi priimti naujas nares, kurios tuo 
metu bus tinkamai pasirengusios, tikėda- 
mosi dalyvauti 2004 m. įvyksiančiuose Eu- 
ropos Parlamento rinkimuose. Tai reiškė, 
kad su pažangiausiomis šalimis kandidatė- 
mis derybos dėl narystės gali būti baigtos 
ir stojimo sutartys pasirašytos 2002 m., o 
narėmis jos gali tapti 2004 m., ratifikavus 
šias sutartis. ES patvirtino derybų kalen- 
dorių iki 2002 m., kuriame numatė dery- 
binių skyrių su šalimis kandidatėmis nag- 
rinėjimo eiliškumą. Šis dokumentas sutei- 
kė derybų procesui daugiau kryptingumo 
ir aiškumo. 

Nicos susitikimo išvadose dar kartą bu- 
vo pabrėžti šalių kandidačių diferenciaci- 
jos ir individualaus jų vertinimo principai, 
reiškiantys, kad kandidačių priėmimo da- 
ta priklauso nuo jų individualios pažangos 
derybose ir rengiantis narystei ES. 2001 m. 
pirmąjį pusmetį ES pirmininkavusi Švedi- 
ja buvo aktyvi šių principų rėmėja. Nicos 
sprendimai rodė, kad 2001 m. bus sukon- 
kretinti ES plėtros scenarijai ir nustatyta 
kandidačių grupė, kuri dalyvaus pirmaja- 
me ES plėtros etape. 

2001 m. pirmąjį pusmetį ES pirminin- 
kavusi Švedija savo darbo programoje aiš- 
kiai stojo už plėtros prioritetą ir, būdama 
artima Baltijos valstybėms, palaikė jų pa- 
stangas derybose dėl narystės. 2000 m. pa- 
baigoje ES suformuluoti sprendimai dėl 
plėtros ir derybų iš esmės atitiko Lietu- 
vos siekį 2002 m. užbaigti derybas dėl na- 
rystės ir ES nare tapti kartu su pirmąja 


grupe. 

Lietuvai 2001 m. pirmąjį pusmetį de- 
rantis ir rengiantis narystei ES reikėjo pa- 
daryti ryškią, didesnę nei kitoms šalims 
kandidatėms, pažangą, t. y. pasiekti tokį 
rezultatą, kad, pritaikius diferenciacijos 
principą, jos nebūtų galima neįtraukti į pir- 
mųjų šalių kandidačių, įstosiančių į ES, 
grupę. Kitaip tariant, Lietuvai per pusme- 
tį reikėjo įgyvendinti 1999 m. Helsinkyje 
Europos Vadovų Tarybos susitikime sufor- 
muluotą ir Nicoje dar kartą patvirtintą va- 
dinamąjį pasivijimo principą, pagal kurį vė- 
liau derybas pradėjusios šalys kandidatės 
gali pasivyti anksčiau į šį procesą įsitrau- 
kusias valstybes. Tik 2001 m. paspartinusi 
derybų tempą Lietuva galėtų pasiekti sa- 
vo tikslą užbaigti derybas 2002 m. 

Naujai išrinktas Lietuvos Respublikos 
Seimas ir suformuota Vyriausybė gerai su- 
prato 2001 m. sprendimų svarbą Lietuvos 
integracijai į ES. 2001 m. sausio 18 d. bu- 
vo priimtas visų Seimo politinių frakcijų 
pareiškimas dėl Lietuvos integracijos į ES, 
kuriame pabrėžtas ryžtas „bendromis pa- 
stangomis siekti, kad Lietuva taptų Euro- 
pos Sąjungos nare kartu su pirmąją naujų 
narių banga“. 2001 m. sausio 23 d. Seimas 
taip pat priėmė nutarimą, kuriuo įsiparei- 
gojo per pirmąjį šių metų pusmetį priori- 
tetiškai priimti integracijai į ES reikalingus 
teisės aktus, patvirtinančius neabejotiną 
pasirengimo narystei ES pažangą jau Šve- 
dijos pirmininkavimo laikotarpiu. Šie pa- 
reiškimai ES valstybėse buvo palankiai 
įvertinti, ir tai leido paspartinti derybas. 

Siekiant sustiprinti Lietuvos derybų dėl 
narystės ES delegacijos administracinius 
gebėjimus, jos vaidmenį koordinuojant de- 
rybų procesą bei užtikrinant veiksmingus 
pagrindinių Lietuvos integracijos į ES pro- 
cese dalyvaujančių institucijų ryšius, Lietu- 


vos Respublikos Vyriausybės sprendimu bu- 
vo iš dalies pakeista minėtos delegacijos or- 
ganizacinė struktūra. Vyriausiuoju derybi- 
ninku 2001 m. sausio 5 d. buvo paskirtas 
Europos komiteto prie Lietuvos Respubli- 
kos Vyriausybės generalinis direktorius. 
Derybų delegacijos sekretoriato funkcijas 
nuo 2001 m. gruodžio mėn. vykdė minėtas 
Europos komitetas, bendradarbiaudamas 
su Užsienio reikalų ministerijos Europos 
integracijos departamentu. Taip derybų 
procesas buvo glaudžiau susietas su bendro 
pasirengimo narystei ES planavimu ir ko- 
ordinavimu, ir tai leido Lietuvos derybų 
nuostatas geriau pagrįsti konkrečiais plana- 
vimo dokumentais, Lietuvos stojimo į ES 
ekonominių ir socialinių pasekmių tyrimais. 
Kaip Lietuvos institucijų darbą pasirengimo 
narystei procese koordinuojanti institucija, 
nuo 2001 m. sausio mėn. Europos komite- 
tas taip pat koordinavo šių institucijų dar- 
bą derybų procese. Europos komitetas vyk- 
dė derybų planavimo, derybinių pozicijų 
peržiūros, papildomos informacijos teikimo 
Komisijai ir Lietuvos stojimo į ES konfe- 
rencijai, derybų įsipareigojimų vykdymo 
priežiūros funkcijas. 

Lietuva 2001 m. pirmąjį pusmetį pre- 
liminariai baigė derybas dėl vienuolikos iš 
dvylikos 2001 m. sausio mėn. patvirtinta- 
me Derybų dėl narystės ES 2001 m. pir- 
mojo pusmečio veiksmų plane (vadinama- 
jame Geteborgo plane) numatytų derybi- 
nių skyrių (laisvas prekių judėjimas, lais- 
vas kapitalo judėjimas, laisvė teikti paslau- 
gas, įmonių teisė, žuvininkystė, ekonomi- 
nė ir pinigų sąjungą, socialinė politika ir 
užimtumas, vartotojų ir sveikatos apsau- 
ga, telekomunikacijos ir informacijos 
technologijos, kultūra ir audiovizualinė 
politika, aplinka). 


190 Lietuvos derybos dėl narystės ES 


Per pirmąjį 2001 m. pusmetį Lietuva 
padarė ryškią pažangą derybose ir pasivi- 
jo dvejais metais anksčiau derybas pradė- 
jusias šalis kandidates: buvo baigtos dery- 
bos vienuolikoje derybinių skyrių (iš 66 de- 
rybinių skyrių, „uždarytų“ su visomis šali- 
mis kandidatėmis per Švedijos pirmininka- 
vimo laikotarpį); 2) pradėtos derybas dėl 
visų derybinių skyrių; 3) iš tikrųjų neliko 
šalių kandidačių skirstymo į grupes. Per 
2001 m. antrąjį pusmetį Lietuva baigė de- 
rybas dėl 18 skyrių, per 2002 m. pirmąjį 
pusmetį — dar dėl 4 skyrių, o paskutinį pus- 
metį buvo likę derėtis dėl 4 skyrių. 

Sudėtingiausios derybos vyko dėl Igna- 
linos atominės elektrinės uždarymo ir, nors 
gana trumpai, dėl Kaliningrado tranzito. 
Tačiau nelengva, ypač vidaus reformų po- 
žiūriu, buvo ir dėl kitų skyrių. Pavyzdžiui, 
aplinkos apsaugos srityje su ES buvo susi- 
derėta dėl trijų pereinamųjų laikotarpių 
įvykdyti ES reikalavimams, kuriems reikia 
didelių investicijų (pakuočių ir pakuočių 
atliekų direktyvai įgyvendinti iki 2006 m., 
miesto nuotekų valymo direktyvai įgyven- 
dinti iki 2009 m. ir lakiųjų organinių jun- 
ginių direktyvai įgyvendinti iki 2007 m.). 
Vykstant deryboms kai kurie prašymai su- 
teikti pereinamuosius laikotarpius po pa- 
pildomų konsultacijų su Komisija ir šalyje 
buvo atsiimti. Daugelis prašymų buvo at- 
siimti išsiaiškinus, kad pačios ES direkty- 
vos iš esmės leidžia jose keliamus reikala- 
vimus įgyvendinti per Lietuvos prašomą 
laikotarpį jai jau tapus ES nare. Tokiu at- 
veju oficialiai pereinamojo laikotarpio pra- 
šyti buvo netikslinga (prie tokių priskirti- 
ni pereinamieji laikotarpiai nitratų, sąvar- 
tynų ir geriamojo vandens direktyvoms įgy- 
vendinti aplinkos apsaugos srityje ir reika- 


lavimams, keliamiems pavojingus krovinius 
vežantiems vagonams, įgyvendinti trans- 
porto politikos srityje). 

Laisvo asmenų judėjimo srityje pati ES 
prašė pereinamąjį laikotarpį suteikti lais- 
vam darbo jėgos judėjimui iš Lietuvos į ES 
teritoriją. Dėl jo buvo sutarta, nors galu- 
tinė formulė leido ES valstybėms narėms 
tiesiog taikyti iki narystės buvusius apribo- 
jimus, juos papildomai pagrindus. Kai ku- 
rios valstybės, pvz., Jungtinė Karalystė ir 
Airija, apribojimų ir pereinamojo laikotar- 
pio netaikė nuo pat pradžių. 

2001 m. birželio 15-16 d. Geteborge vy- 
kusiame Europos Vadovų Tarybos susitiki- 
me buvo dar labiau įtvirtintos ES nuosta- 
tos dėl ES plėtros politikos. ES valstybės 
narės pareiškė, kad ES plėtra yra „negrįž- 
tamas procesas“. Geteborge buvo aiškiai 
patvirtinta, kad 2002 m. pabaigoje derybas 
su tam pasirengusiomis šalimis kandidatė- 
mis yra įmanoma užbaigti, tai ir įvyko. 

2001 m. gruodžio 14-15 d. Laekene įvy- 
kusiame Europos Vadovų Tarybos susitiki- 
me buvo nuspręsta, kurios šalys kandidatės 
pateks į pirmąjį ES plėtros etapą. Laeke- 
no susitikime priimtose pirmininkavimo iš- 
vadose teigiama, jog „Europos Vadovų Ta- 
ryba sutinka su Europos Komisijos prane- 
šimu, kuriame sakoma, kad jeigu dabarti- 
nis derybų pažangos ir reformų tempas bus 
išlaikytas, tai tokios šalys kandidatės kaip 
Kipras, Estija, Vengrija, Latvija, Lietuva, 
Malta, Lenkija, Slovakija, Čekija ir Slovė- 
nija bus pasirengusios“. 2002 m. pabaigoje 
Kopenhagoje buvo keliamas klausimas dėl 
derybų pabaigos su Lenkija tikslingumo, 
bet galų gale susitarimas buvo pasiektas pa- 
siūlius kai kurioms valstybėms finansines 
kompensacijas. 

Jau 2001 m. antrąjį pusmetį derybose 
pradėti nagrinėti jautriausi Lietuvai dery- 
bų klausimai: energetikos sektoriaus re- 
struktūrizavimas ir Ignalinos atominės 
elektrinės eksploatavimas, mokesčių poli- 
tikos suderinimas su ES teisės reikalavi- 
mais, vizų politikos suderinamas su ES rei- 
kalavimais ir jos taikymas Rusijos (ypač 
Kaliningrado srities), Ukrainos ir Baltaru- 
sijos piliečiams. Derybos dėl Ignalinos ir 
Kaliningrado buvo baigtos tik derybų pa- 
baigoje. Derybose dėl Ignalinos atominės 
elektrinės uždarymo Lietuva galų gale tu- 
rėjo sutikti baigti Ignalinos atominės elek- 
trinės eksploatavimą ES nustatytais termi- 
nais, tačiau įstengė uždarymą susieti su es- 
mine ES parama šiam procesui. Lietuva 
pasiekė, kad garantijos dėl ES solidarumo 
sprendžiant atominės elektrinės uždarymo 
ir su juo tik netiesiogiai susijusias Lietu- 
vos energetikos sektoriaus restruktūrizavi- 
mo problemas buvo užfiksuotos atskirame 
Stojimo sutarties protokole. To nepavyko 
padaryti nei tokią pat problemą sprendu- 
siai Slovakijai, nei vėliau Bulgarijai. 

Kaliningrado tranzito klausimo spren- 
dimas, nepaisant Rusijos spaudimo ir kai 
kurių ES valstybių narių noro paisyti tik 
Rusijos interesų, iš esmės buvo išspręstas 
taip, kaip norėjo Lietuva. Šis klausimas taip 
pat aptariamas atskirame Stojimo sutarties 
protokole, kuriame sprendimas buvo uni- 
versalizuotas ir technizuotas. Vizų režimas 
liko, tik jos buvo kitaip pavadintos, 0 jų 1š- 
davimas buvo gerokai supaprastintas. 

2002 m. prasidėjo derybos dėl vadina- 
mojo finansinio derybų paketo, kurį suda- 
rė tokie klausimai kaip kvotų nustatymas 
žemės ūkio produkcijai ir tiesioginės išmo- 
kos žemdirbiams, paramos regionams ap- 
imtys, įmokos į ES biudžetą. Juos nema- 


žai lėmė derybos dėl tiesioginių išmokų že- 
mės ūkiui. Derybose buvo sutarta dėl per- 
einamojo laikotarpio šioje srityje apribo- 
jant išmokas naujosioms narėms. Nors ga- 
lutinis finansinis derybų sprendimas nau- 
josioms valstybėms narėms dėl to nebuvo 
labai palankus, Lietuva, iš esmės dėl Igna- 
linos atominės elektrinės uždarymo kom- 
pensacijos ir struktūrinių fondų dydžio, fi- 
nansines derybas baigė tarp tų kelių vals- 
tybių, kurioms finansinė narystės nauda 
buvo akivaizdžiausia. 

Taip pat žr. DERYBOS DĖL NARYS- 
TĖS, KOREPERAS, PEREINAMASIS LAI- 
KOTARPIS. 

Klaudijus Maniokas 


LIETUVOS EUROINSTITUCIJOS - valsty- 
bės valdžios institucijų sistema, kuri admi- 
nistruoja pasirengimo stoti į Europos Są- 
jungą ir būsimojo dalyvavimo joje veiklą. 

Lietuvos euroinstitucijų sistemos pa- 
grindai buvo padėti 1995 m. rengiantis pa- 
sirašyti Europos sutartį. Vėliau pati siste- 
ma buvo ne kartą modifikuojama, tačiau 
pagrindinės institucijos išliko. Iki tol su in- 
tegracija į ES susijusius reikalus tvarkė Už- 
sienio reikalų ministerija per savo atitinka- 
mus Politikos ir Ekonomikos departamen- 
tus. Pačią sistemą atsirasti paskatino besi- 
keičiantis su integracija susijusių darbų po- 
būdis, nes ryšiai su ES peržengė įprastų 
santykių su užsienio valstybėmis ar tarptau- 
tinėmis organizacijomis ribas ir tapo ne tik 
užsienio, bet ir vidaus politikos objektu. 

Taigi 1995 m. gegužės 22 d. buvo pri- 
imtas Lietuvos Respublikos Vyriausybės 
nutarimas, kuriuo buvo įsteigta Vyriausy- 
binė Europos integracijos komisija, suda- 
ryta iš pagrindinių ministerijų ministrų pa- 
vaduotojų. Jai pirmininkavo ministras pir- 

mininkas. Ši komisija turėjo spręsti pagrin- 
dinius su pasirengimu narystei susijusius 
klausimus. Jos sekretoriato funkcijas vyk- 
dė tuo pačiu nutarimu įsteigtas Užsienio 
reikalų ministerijos Europos integracijos 
departamentas. Nutarime buvo numatyta 
visose pagrindinėse ministerijose įsteigti 
Europos integracijos padalinius. 

Lietuvos euroinstitucijų sistemos dali- 
mi tapo ir Seimo Užsienio reikalų komi- 
teto Europos reikalų pakomitetis, įsteigtas 
1995 m. kovo 15 d. - truputį anksčiau nei 
vykdomosios valdžios lygmens euroinstitu- 
cijų sistema. Jį atsirasti paskatino derybo- 
se dėl Europos sutarties iškilusi žemės par- 
davimo užsieniečiams problema. Pagrindi- 
nis šio pakomitečio darbas ir buvo šios 
problemos sprendimas. 

Tolesnė Lietuvos euroinstitucijų siste- 
mos evoliucija atspindėjo besikeičiantį Lie- 
tuvos ir ES santykių pobūdį: iš užsienio 
politikos srities jie perėjo į vidaus politi- 
kos sritį. Tačiau evoliucija nebuvo tolydi — 
ją lydėjo tarpinstituciniai ir net partijų kon- 
fliktai. Po 1996 m. Seimo rinkimų Vyriau- 
sybinė Europos integracijos komisija buvo 
perorganizuota į komitetą, buvo patikslin- 
tos šios institucijos funkcijos ir pakeltas at- 
stovavimo lygis: jame jau buvo ne minist- 
rų pavaduotojai, o pagrindiniai ministrai. 
1996 m. gruodžio mėn. buvo įsteigta nau- 
ja Europos reikalų ministerija, kuriai bu- 
vo patikėta rūpintis kai kuriais pasirengi- 
mo narystei ES darbais. Be to, šiai minis- 
terijai buvo priskirtos privatizavimo ir už- 
sienio investicijų skatinimo sritys. Ją stei- 
giant kilo konfliktų su Užsienio reikalų mi- 
nisterija dėl kompetencijos integracijos į 
ES srityje pasidalijimo, kurie neužgeso per 
visą jos gyvavimo laikotarpį ir net tapo 
dviejų 1996 m. Seimo rinkimus laimėjusių 


partnerių — konservatorių ir krikščionių de- 
mokratų partijų nesutarimo šaltiniu. Vyk- 
domosios valdžios lygmens pokyčius lydė- 
jo įstatymų leidžiamosios valdžios lygmens 
pokyčiai. 1997 m. rugsėjo 18 d. buvo įsteig- 
tas Seimo Europos reikalų komitetas, ku- 
rį tiek dėl sudėties, tiek dėl jo funkcijų ga- 
lima vadinti „superkomitetu“. Naujajam 
komitetui buvo suteikta ypatingų galių, pa- 
lyginti su kitais Seimo komitetais. Jis bu- 
vo suformuotas pagal politinių jėgų išsidės- 
tymą Seime net iš 24 narių. Jam priklau- 
so Seimo nariai, kurie yra kitų Seimo ko- 
mitetų nariai, o tai yra tik šiam komitetui 
suteikta išimtis. Europos reikalų komitetui 
vadovauja Seimo Pirmininko pavaduotojas, 
nors paprastai Seimo valdybos nariai ne- 
gali dalyvauti komitetų veikloje. Savo veik- 
14 komitetas sutelkė į vykdomosios valdžios 
veiksmų rengiantis narystei ES, ypač į eu- 
roinstitucijų vykdomosios valdžios lygmens, 
kontrolę. 

1998 m. pradžioje vis labiau aiškėjo, 
kad Lietuvos vykdomosios valdžios euro- 
institucijų modelis nėra veiksmingas. Paly- 
ginti su kitomis asocijuotosiomis VRE 
valstybėmis, jis atrodė kaip tam tikras hib- 
ridas. Jame buvo bandoma derinti bruo- 
žus, būdingus sistemoms, kuriose pasiren- 
gimą narystei koordinavo užsienio reikalų 
ministerijos (Bulgarija, Čekija, Vengrija), ir 
sistemoms, kuriose už koordinavimą buvo 
atsakingos specialios tiesiogiai su ministro 
pirmininko kanceliarija susijusios instituci- 
j0s (Estija, Latvija, Lenkija). Taigi 1998 m. 
pavasarį įvykęs sistemos modifikavimas at- 
rodė esąs visai logiškas. Išrinkus naują Lie- 
tuvos Respublikos Prezidentą Vyriausybė 
turėjo iš naujo gauti įgaliojimus. Pasinau- 
dojus šia proga Europos reikalų ministe- 
rija 1998 m. gegužės mėn. buvo reorgani- 

zuota į Europos komitetą prie Lietuvos 
Respublikos Vyriausybės, kurio funkcijos 
buvo tiksliau apibrėžtos. Komitetas tapo 
institucija, atsakinga už vidaus pasirengimo 
narystei ES proceso koordinavimą. Jam 
buvo perduota tarpinstitucinių pasirengimo 
narystei ES programų, tarp jų ir Naciona- 
linės acguis priėmimo programos, vykdy- 
mo priežiūros funkcija. Jis tapo Vyriausy- 
binės Europos integracijos komisijos sek- 
retoriatu. Užsienio reikalų ministerijai li- 
ko Europos sutarties įgyvendinimo, tech- 
ninės pagalbos ir pasirengimo deryboms 
koordinavimas. Tuo pat metu buvo per- 
tvarkyta dar viena euroinstitucija, vykdan- 
ti svarbią techninę užduotį: Teisės biuras 
prie Europos reikalų ministerijos buvo re- 
organizuotas į Europos teisės departamen- 
tą prie Lietuvos Respublikos Vyriausybės. 
Jis teikia išvadas dėl nacionalinių teisės ak- 
tų atitikties ES teisei. 

Po visų šių pokyčių aiškiai padidėjo 
Ministro Pirmininko vaidmuo pasirengimo 
narystei ES procese. Ši evoliucija atspin- 
dėjo bendrus Lietuvos pasirengimo narys- 
tei proceso pokyčius — jis tapo vidaus re- 
formų dalimi. 

Baigus narystės derybas 2003 m. pra- 
sidėjo diskusijos dėl galimų koordinacijos 
mechanizmo pokyčių, reikalingų sėkmin- 
gam sistemos funkcionavimui narystės są- 
lygomis. Diskusija daugiausia vyko tarp 
Europos komiteto ir Užsienio reikalų mi- 
nisterijos. Europos komitetas siekė iš es- 
mės išlaikyti derybų metu nusistovėjusią 
sistemą, o ministerija - panaikinti Europos 
komitetą kaip savo institucinį varžovą. Šios 
institucinės kovos ir techninės bei politinės 
diskusijos rezultatas buvo mišri koordina- 
vimo sistema. Europos komitetas 2004 m. 
sausio 1 d. nustojo egzistuoti, didelė dalis 


jo funkcijų bei išteklių — tarp jų Žmonių — 
buvo perduota Vyriausybės kanceliarijai. 
Koordinuoti vidaus rinką buvo perduota 
Ūkio ministerijai. Po reformos padidėjo 
ministerijų vaidmuo ir jų autonomija. Šiam 
mechanizmui funkcionuojant 2004-2007 m. 
buvo matyti, kad naujajai sistemai būdin- 
ga instituciniai konfliktai tarp Užsienio rei- 
kalų ministerijos ir Vyriausybės kancelia- 
rijos, kuriuos lėmė koordinatoriaus funk- 
cijos padalijimas dviem institucijoms. Mi- 
nisterijos ir atskiros žinybos naudojosi di- 
desne savo autonomija, dažnai vengdamos 
aktyvios politikos ES lygmeniu ir ją koor- 
dinuoti viduje. Išcentrinės jėgos koordi- 
nuojant veiksmus stiprėjo ir dėl Lietuvos 
2004-2007 m. vyriausybių koalicinio pobū- 
džio. Iš dalies dėl to Lietuva šiandien ES 
išsiskiria kaip viena pažangiausių ES na- 
rių įgyvendinant ES priimtus sprendimus, 
bet gana pasyvi, žinoma beveik išimtinai 
tik dėl savo aktyvios pozicijos Rusijos ir 
Europos kaimynystės politikos atžvilgiu. 
Taip pat žr. LIETUVOS IR ES SANTY- 
KIAI 1990-2000 M., LiETUVOS DERY- 
BOS DĖL NARYSTĖS ES, STOJIMO PART- 
NERYSTĖ. 
Klaudijus Maniokas 

2000 M. Oficialūs Lietuvos ir tuomet dar 
tiktai Europos Bendrijos santykiai prasidė- 
jo tada, kai 1991 m. rugpjūčio 27 d. EB 
valstybės nusprendė pripažinti Lietuvos ne- 
priklausomybę. Nuo 1989-1990 m., kai iš- 
ryškėjo Baltijos valstybių apsisprendimas 
atkurti savo nepriklausomybę, EB požiūris 
į Lietuvą ir apskritai Baltijos valstybes pri- 
klausė nuo bendros Vakarų politikos So- 
vietų Sąjungos atžvilgiu. Tuo laikotarpiu 

Lietuvos ir kitų Baltijos valstybių klausimas 
tapo tarptautine problema, kurią sprendė 
didžiosios Vakarų valstybės. Svarbiausia šio 
laikotarpio data galima laikyti 1990 m. ba- 
landžio 26 d., kai Vokietijos kancleris Hel- 
mutas Kohlis ir Prancūzijos prezidentas 
Francois Mitterrand'as savo bendrame 
laiške Lietuvos Respublikos Aukščiausio- 
sios Tarybos pirmininkui Vytautui Land- 
sbergiui paragino nepradėti įgyvendinti kai 
kurių su Kovo 11 d. Aktu susijusių įstaty- 
mų, t. y. iš esmės vengti realiai atkurti Lie- 
tuvos nepriklausomybę. Tokia Vokietijos ir 
Prancūzijos pozicija atspindėjo bendrą Va- 
karų valstybių nuostatą palaikyti tuometi- 
nio SSRS vadovo Michailo Gorbačiovo re- 
formas ir neskatinti SSRS irimo, kurio pa- 
dariniai, kaip buvo manoma, galėjo būti 
nekontroliuojami ir kelti grėsmę viso pa- 
saulio saugumui. Tačiau jie pripažino Lie- 
tuvos teisę būti suvereniai ir nepriklauso- 
mai valstybei. Kadangi oficialūs diploma- 
tiniai kontaktai su EB valstybėmis buvo 
neįmanomi, tuo laikotarpiu Lietuva savo 
nepriklausomybės pripažinimo politiką 
vykdė neoficialiais kanalais, daugiausia 
naudodamasi partijų ryšiais. 

1990 m. gruodžio 14 d. Baltijos šalių 
vyriausybių vadovai pirmą kartą kreipėsi į 
tuometinę Europos ekonominę bendriją 
kaip subjektą ir Taline priėmė kreipimąsi 
į Europos Vadovų Tarybą. Jame buvo pra- 
šoma Baltijos šalims skiriamą politinę, 
ekonominę ir kultūrinę paramą teikti ne 
per SSRS. 1991 m., po sausio 13 d. įvykių 
Vilniuje, EB užsienio reikalų ministrai 
griežtai pasmerkė jėgos naudojimą Lietu- 
voje ir kitose Baltijos valstybėse. Palyginti 
su bendra pasaulio valstybių reakcija į sau- 
sio įvykius Baltijos šalyse, EB pozicija bu- 
vo bene griežčiausia. 


SSRS žlugus 1991 m. rugpjūčio pučui, 
EB valstybės Prancūzijos ir Vokietijos už- 
sienio reikalų ministrų rugpjūčio 27 d. siū- 
lymu vieningai pripažino Baltijos valstybes. 
Viena diena anksčiau Baltijos valstybių už- 
sienio reikalų ministrai Kopenhagoje pa- 
sirašė bendrą komunikatą su Danija, pa- 
tvirtinusį, kad atnaujinami Danijos ir Bal- 
tijos valstybių diplomatiniai santykiai. Kaip 
tik tą dieną pirmą kartą buvo užsiminta 
apie galimybę sudaryti EB ir Baltijos vals- 
tybių asociacijos sutartis. Danija pareiškė 
dėl to dėsianti visas pastangas EB. Ši ga- 
limybė buvo įgyvendinta per palyginti la- 
bai trumpą laikotarpį - ketverius metus, ir 
Danijos vaidmuo buvo itin svarbus. 

Laikotarpis nuo diplomatinių santykių 
su EB valstybėmis užmezgimo iki Europos 
sutarties pasirašymo buvo labai svarbus 
Lietuvos statuso kitimo požiūriu. Europos 
Bendrijoje, o vėliau - Europos Sąjungoje 
formuojant santykių su buvusiomis Rytų 
bloko valstybėmis strategiją susiklostė ir 
buvo teisiškai įtvirtinti du santykių tipai. 
Buvusių SSRS satelitų Vidurio ir Rytų Eu- 
ropoje (VRE) atžvilgiu EB pamažu nusta- 
tė Europos sutartimis pagrįstus santykius. 
Pirmosios Europos sutartys su Čekija, Len- 
kija, Slovakija ir Vengrija buvo pasirašytos 
1991 m. gruodžio 16 d. (Lietuva tuo metu 
ką tik buvo užmezgusi diplomatinius san- 
tykius su EB). 1993 m. Europos sutartis 
pasirašė Bulgarija, Rumunija ir atskirai — 
Čekija bei Slovakija. Buvusių SSRS res- 
publikų atžvilgiu buvo taikoma bendradar- 
biavimo strategija, paremta partnerystės ir 
bendradarbiavimo sutartimis. Ji susiklostė 
vėliau nei Europos sutarčių strategija. Pir- 
mosios keturios partnerystės sutartys tik 
1994 m. pavasarį buvo pasirašytos su Ka- 
zachstanu, Kirgizija, Rusija ir Ukraina. 

Lietuva ir kitos Baltijos valstybės užėmė 
tarpinę padėtį tarp dviejų valstybių grupių. 
ES santykių su Lietuva ir kitomis Baltijos 
valstybėmis artėjimo prie Europos sutarti- 
mi ir ES narystės perspektyva paremto 
santykių modelio procesas ir jį lėmę veiks- 
niai buvo pagrindinė tuometinių Lietuvos 
ir ES santykių problema. 

1992 m. gegužės 11 d. Lietuva ir EB 
pasirašė Prekybos bei komercinio ir eko- 
nominio bendradarbiavimo sutartį, įsiga- 
liojusią 1993 m. vasario 1 d., ir priėmė de- 
klaraciją dėl politinio dialogo tarp EB ir 
Lietuvos. Tokias sutartis EB buvo sudariu- 
si su daugeliu pasaulio valstybių, panašios 
sutartys vėliau buvo pasirašytos su jau mi- 
nėtais Kazachstanu, Rusija, Ukraina ir kt. 
Taigi 1992 m., nors Lietuva ir kitos Balti- 
jos valstybės siekė išvengti buvusios SSRS 
respublikos statuso, EB joms dar neteikė 
daug vilčių. Tačiau nuo pat oficialių diplo- 
matinių santykių su Lietuva ir kitomis Bal- 
tijos valstybėmis užmezgimo EB pagalbą 
šioms šalims pradėjo teikti per PHARE, o 
ne TACIS programą, kaip kitoms buvu- 
sioms SSRS šalims. Toks išskyrimas reiš- 
kė, kad Lietuva ir kitos Baltijos šalys jau 
iš dalies priskiriamos Vidurio Europos 
valstybių grupei, ir tai prisidėjo prie toles- 
nio Baltijos ir ES valstybių santykių tipo 
artėjimo prie Vidurio Europos valstybių ir 
EB santykių tipo. 

1993 m. birželio 21-22 d. Kopenhago- 
je įvykusiame susitikime Europos Vadovų 
Taryba pirmą kartą aiškiai suformulavo 
nuostatą ateityje į ES priimti to pageidau- 
jančias VRE valstybes. Tačiau šis terminas 
buvo taikomas tik Europos sutartis pasira- 
šiusioms šalims. Baltijos valstybės buvo mi- 
nimos atskirame paragrafe. Jame Komisi- 
ja buvo įpareigota pateikti pasiūlymus dėl 


tuomet galiojusių prekybos sutarčių su Bal- 
tijos valstybėmis išplėtojimo į laisvosios 
prekybos sutartis, ir oficialiame ES doku- 
mente pirmą kartą buvo paminėta galimy- 
bė sudaryti asociacijos sutartį su Baltijos 
valstybėmis, kai tik bus įvykdytos tam tik- 
ros sąlygos. 

Šį sprendimą nulėmė trys pagrindiniai 
veiksniai. Pirmasis veiksnys - Šiaurės vals- 
tybių, tuo metu jau pradėjusių narystės 
derybas (Suomija ir Švedija derybas ofi- 
cialiai pradėjo 1993 m. vasario 1 d., o 
Norvegija — balandžio mėn. pabaigoje), 
spaudimas. 1992 ir 1993 m. Baltijos vals- 
tybės buvo sudariusios laisvosios prekybos 
sutartis su Norvegija, Suomija ir Švedija, 
kurios siekė, kad laisvosios prekybos reži- 
mas su Baltijos šalimis būtų išlaikytas, o 
tai reiškė — perkeltas į Baltijos ir EB san- 
tykių lygmenį. Bendrija dėl vidaus krizės, 
susijusios su Mastrichto sutarties ratifika- 
vimu, buvo suinteresuota kuo greičiau pri- 
imti naujas valstybes, todėl nusileido jų 
reikalavimams. 

Antrasis veiksnys buvo aktyvi Danijos, 
tuo metu pirmininkavusios Europos Ben- 
drijai, pozicija. Į Danijos reikalavimus bu- 
vo atsižvelgta iš dalies dėl tos pačios su 
Mastrichto sutarties ratifikavimu susiju- 
sios krizės. 1993 m. gegužės mėn. Dani- 
joje vyko antrasis referendumas dėl Mast- 
richto sutarties ratifikavimo (pirmajame 
danai balsavo prieš Mastrichto sutartį, ir 
antrajame buvo balsuojama dėl tam tik- 
rų išimčių Danijai, dėl kurių buvo susitar- 
ta Edinburgo Europos Vadovų Tarybos 
susitikime). Nuo jo rezultatų priklausė, ar 
ES bus įveikta Mastrichto sutarties rati- 
fikavimo krizė, todėl į Danijos nuomonę 
1993 m. pirmojoje pusėje buvo žvelgiama 
labai atidžiai. 

Ir pagaliau tai buvo politinio palanku- 
mo Baltijos šalims ženklas, rodęs, kad Bal- 
tijos valstybės skiriasi nuo Nepriklausomų 
Valstybių Sandraugos (NVS) šalių. Kaip tik 
tuo metu buvo planuojama sudaryti part- 
nerystės ir bendradarbiavimo sutartis su 
NVS šalimis ir reikėjo pabrėžti Baltijos ša- 
lių statuso išskirtinumą. Tai buvo ypač ak- 
tualu ir dėl to, kad Rusija tuo metu akty- 
viai propagavo „artimojo užsienio“ doktri- 
ną, 0 „artimajam užsieniui“, t. y. iš tiesų 
savo įtakos sferai, priskyrė ir Baltijos vals- 
tybes. Be to, nebuvo pagrindo nuogąstau- 
ti dėl laisvosios prekybos sutarčių su Bal- 
tijos valstybėmis ekonominių padarinių 
Bendrijai tiek dėl to, kad jos neapėmė 
svarbiausių abiem šalims žemės ūkio ir 
tekstilės gaminių, tiek dėl Bendrijos mas- 
tu labai menkos prekybos su Baltijos vals- 
tybėmis apimties. 

Reikšmingiausia Lietuvos ir ES santy- 
kiams data galima laikyti 1994 m. vasario 
7 d. Tą dieną ES Taryba patvirtino Komi- 
sijos mandatą deryboms dėl laisvosios pre- 
kybos sutarčių su Baltijos valstybėmis ir iš 
esmės pritarė, kad pasirašytos jos būtų iš- 
plėtotos į Europos (asociacijos) sutartis. 
Tai buvo esminis sprendimas, kuris Kopen- 
hagos nutarimų kontekste reiškė, kad Bal- 
tijos valstybės drauge su kitomis VRE vals- 
tybėmis pripažįstamos kandidatėmis į ES. 
Galima teigti, kad ir šį sprendimą lėmė jau 
minėti Kopenhagos sprendimui turėję įta- 
kos veiksniai. Juos papildė ir patį spren- 
dimą katalizavo 1993 m. Rusijos Dūmos 
rinkimų, kuriuose daugiausia balsų surin- 
ko Vladimiro Žirinovskio vadovaujama Li- 
beralų demokratų partija, rezultatai ir dėl 
to kilęs susirūpinimas Baltijos šalių ir ap- 
skritai Baltijos regiono saugumu. Derybos 
su Šiaurės valstybėmis tuo metu artėjo prie 


pabaigos, ir jau buvo aišku, kad Baltijos jū- 
ros regionas tampa labai svarbiu ES inte- 
resų arealu. Tai buvo siekiama parodyti ir 
Rusijai, ir Šiaurės valstybėms. 

Toliau įvykiai klostėsi gana greitai. 
1994 m. liepos 18 d. buvo pasirašyta EB ir 
Lietuvos laisvosios prekybos sutartis, o tų 
pačių metų pabaigoje, gruodžio 16 d., pra- 
sidėjo derybos dėl Europos sutarties, kurios 
baigėsi balandžio mėn. Europos sutartis bu- 
vo pasirašyta 1995 m. birželio 12 d. Lietu- 
vos ir ES derybos dėl Europos sutarties tru- 
ko labai trumpai - vos tris mėnesius ir bu- 
vo gana nesudėtingos. Jas palengvino tai, 
kad jau buvo sudaryta laisvosios prekybos 
sutartis, o tai reiškė, kad padaryta didžioji 
darbo dalis. Be to, su VRE valstybėmis su- 
darytos Europos sutartys buvo tas sutarčių 
su Baltijos valstybėmis modelis, kurio neno- 
rėjo keisti nei viena, nei kita pusė. Derybos 
kiek užsitęsė tik dėl gana netikėtai Lietuvo- 
je iškilusios žemės pardavimo užsienie- 
čiams problemos. Europos sutarties projek- 
to, pateikto Lietuvai, 44 straipsnyje buvo 
nustatyta, kad įsigaliojus šiai sutarčiai ES 
valstybių narių fiziniai ir juridiniai asmenys 
turi teisę įgyti, nuomoti ir parduoti nekilno- 
jamąjį turtą, naudotis gamtos ištekliais, miš- 
kais ir žemės ūkio naudmenimis, kurie bū- 
tini jų tiesioginei ūkinei veiklai, tačiau Lie- 
tuvos Respublikos Konstitucija užsienio 
valstybių fiziniams ir juridiniams asmenims 
nesuteikė teisės į žemės nuosavybę. Dėl 
šios rimtos problemos iškilo grėsmė, kad 
sutartis nebus pasirašyta tuo pačiu laiku, 
kaip su Estija ir Latvija, kurios tokios pro- 
blemos neturėjo, ir sutarties likimas pasida- 
rė neaiškus. Nepaisant politinių problemų, 
greitai pakeisti Konstitucijos nebuvo įma- 
noma jau vien techniškai. Preliminariai pro- 
blema buvo išspręsta daugiausia dėl nefor- 

malių Lietuvos Respublikos Vyriausybės ir 
politinių partijų, atstovaujamų Seime, kon- 
taktų. Buvo nutarta, kad Seimas priims pa- 
reiškimą, kuriuo įsipareigos atitinkamai pa- 
keisti Konstituciją. Toks problemos sprendi- 
mas ES patenkino, tad sutartis balandžio 
12 d. buvo parafuota, o birželio 12 d. pasi- 
rašyta kartu su Estija ir Latvija. 

Dar svarstant Seimo pareiškimą pasiro- 
dė, kad tai yra gana sudėtingas politinis 
klausimas. Didžiosioms partijoms palygin- 
ti greitai pavyko susitarti tik dėl principinės 
nuostatos, o ne dėl konkrečios numatomų 
pakeitimų formos. Didžiosios Lietuvos par- 
tijos sutarė dėl konstitucinės pataisos. Jai 
daugiausia priešinosi mažos dešiniosios 
partijos - tautininkai, demokratai, politiniai 
kaliniai, Centro sąjunga ir pavieniai depu- 
tatai. Konstitucijos papildymo klausimo 
sprendimą komplikavo dešiniosios opozici- 
jos baimė dėl galimų padarinių Lietuvos 
saugumui, dalies Lietuvos demokratinės 
darbo partijos frakcijos mėginimai įteisinti 
žemės pardavimą žemės ūkio bendrovėms 
ir mažų dešiniųjų partijų siekis pasinaudo- 
jus šia problema sustiprinti savo identitetą. 
Todėl tik 1996 m. birželio mėn. buvo galu- 
tinai priimtas Konstitucijos pakeitimas, ati- 
tinkamas konstitucinis įstatymas bei ratifi- 
kuota Lietuvos ir ES Europos sutartis. 

Tačiau taip žemės problema Lietuvos ir 
ES santykių kontekste nebuvo galutinai iš- 
spręsta. Jau gerokai vėliau, 2001 m., per 
patį Lietuvos derybų dėl narystės ES įkarš- 
tį žemės klausimas, tik kiek kitokia forma, 
vėl iškilo: šįkart prireikė, kad Konstituci- 
joje būtų išspręsta žemės ūkio paskirties 
žemės problema. 

Lietuvos Respublikos Vyriausybė, apsi- 
sprendus stoti į ES, 1995 m. gruodžio 8 d. 
pateikė oficialią narystės paraišką. Dar 


1993 m. Kopenhagoje įvykusiame Europos 
Vadovų Tarybos susitikime, kuris plačiai Ži- 
nomas dėl tuomet suformuluotų vadina- 
mųjų Kopenhagos kriterijų, buvo priimtas 
principinis sprendimas, kad asocijuotosios 
VRE valstybės taps ES narėmis, jei jos to 
norės ir patenkins narystės sąlygas. Ši prin- 
cipinė nuostata buvo ne kartą pakartota. 
Ją vykdyti ES pradėjo 1996 m., įpareigo- 
jusi Komisiją parengti nuomonę apie kiek- 
vieną šalį kandidatę. 

1997 m. liepos mėn. Komisija paskelb- 
toje nuomonėje padarė išvadą, kad dabar- 
tinis pasirengimo narystei ES lygis leidžia 
teigti, jog po penkerių metų narystei ES 
gali būti pasirengusios tik penkios asoci- 
juotosios VRE valstybės: Čekija, Estija, 
Lenkija, Slovėnija ir Vengrija. 1997 m. pa- 
baigoje Liuksemburgo Europos Vadovų 
Taryba patvirtino, kad derybos bus pradė- 
tos tik su šiuo penketuku, tačiau priėmė 
svarbų sprendimą su visomis 10 šalių kan- 
didačių pradėti stojimo procesą. 1998 m. 
pabaigoje paskelbta nauja Komisijos nuo- 
monė apie šalis kandidates, pavadinta re- 
guliariuoju pranešimu apie pažangą, pada- 
rytą rengiantis narystei, padėties nepakei- 
tė. Komisija nerekomendavo pradėti dery- 
bų nė su viena antrosios grupės valstybe, 
tarp jų ir su Lietuva. 

Kaip derybose dėl Europos sutarties 
netikėtai iškilo svarbi žemės pardavimo už- 
sieniečiams problema, kuri komplikavo de- 
rybas ir kėlė grėsmę pačiam Europos su- 
tarties pasirašymui, taip ir 1997 m. Lietu- 
vai pradėjus stojimo į ES procesą gana ne- 
tikėtai iškilo didelė Ignalinos atominės 
elektrinės uždarymo problema. Jos esmė 
ta, kad dar 1994 m. tuometinis Lietuvos 
energetikos ministras, gavęs Vyriausybės 
pritarimą, su Europos rekonstrukcijos ir 

plėtros banku (ERPB) pasirašė branduo- 
linės sąskaitos sutartį, pagal kurią bankas 
įsipareigojo suteikti paskolą Ignalinos ato- 
minės jėgainės saugumui padidinti. Lietu- 
va pagal šią sutartį įsipareigojo uždaryti Ig- 
nalinos atominę elektrinę nekeisdama jos 
kuro kanalų. 

Branduolinės sąskaitos sutartys buvo 
vienas svarbiausių didžiųjų Vakarų valsty- 
bių, vadinamosios G-7 grupės, ir ES poli- 
tikos branduolinės saugos srityje elemen- 
tų. Šios valstybės po šaltojo karo ėmėsi 
spręsti branduolinės saugos Rytų Europo- 
je problemą, kuri po Černobylio katastro- 
fos tapo labai opi. Šiame regione, įskaitant 
Rusiją, veikia apie 60 branduolinių jėgai- 
nių, kurių absoliuti dauguma yra sovietinio 
tipo elektrinės. ES ir kitos Vakarų valsty- 
bės per ERPB branduolines sąskaitas ir 
siekė finansiškai paremti tokių elektrinių 
saugumo užtikrinimą, taip pat siekti, kad 
jos būtų uždarytos. Į branduolinės sąskai- 
tos sutartį įtraukdamos nuostatą dėl elek- 
trinės uždarymo jos tikėjosi labai pigiai iš- 
spręsti branduolinės saugos problemą. Ne- 
teikdamos finansinės paramos tokių elek- 
trinių uždarymui jos toliau jau galėjo 
spausti valstybes, pasirašiusias sutartį, pa- 
gal kurią įsipareigojo uždaryti atomines 
elektrines, būtent Bulgariją ir Lietuvą. 

Lietuvoje šiai problemai kurį laiką ne- 
buvo skiriama reikiamo dėmesio, nors apie 
ją buvo užsiminta jau 1997 m. paskelbtoje 
Komisijos nuomonėje apie Lietuvą. Labai 
svarbi ji tapo tik 1998 m. pavasarį per Ko- 
misijos narės Rittos Bjeregaard vizitą į 
Lietuvą. Tuomet buvo pradėta atsakingiau 
galvoti, ką Ignalinos atominės elektrinės 
uždarymas reikštų Lietuvos ekonomikai, 
kiek tai kainuotų. ES neturėjo jokių prie- 
monių, galinčių priversti Rusiją uždaryti 


Černobylio tipo elektrines, kurių joje yra 
daugiausia, o Bulgariją ir ypač Lietuvą ji 
galėjo spausti naudodamasi narystės ES ir 
net derybų pradžios atitolinimo „korta“. 
Dėl to Ignalinos atominės elektrinės klau- 
simas dominavo beveik visus 1998-1999 m. 
ir tapo pagrindine Lietuvos ir ES santykių 
problema. 

1999 m. pabaigoje po beveik metus tru- 
kusių techninių ir politinių konsultacijų 
tarp Lietuvos ir ES pavyko rasti dalinį Ig- 
nalinos atominės elektrinės problemos 
sprendimą. Seimas 1999 m. rudenį patvir- 
tino Lietuvos energetikos strategiją, nusta- 
čiusią, kad 2005 m. bus nutrauktas pirmo- 
jo elektrinės bloko eksploatavimas, jeigu jos 
uždarymui bus suteikta esminė ES ir kitų 
valstybių parama. Svarbia kompromiso da- 
limi tapo susitarimas, kad antrojo bloko li- 
kimas bus nuspręstas kitoje energetikos 
strategijoje, kuri turi būti parengta ir pri- 
imta 2004 m. Šis sprendimas Lietuvai atvė- 
rė kelią į derybas, kurios prasidėjo 2000 m. 
pradžioje. ES taip pat priėmė sprendimą 
suteikti techninę pagalbą Ignalinos pirmo- 
jo bloko eksploatavimo nutraukimui. 

Tačiau buvo akivaizdu, kad 1999 m. 
sprendimai visiškai nepanaikins problemos. 
Jau 1999 m. ES pareiškė, kad 2009 m. turi 
būti nutrauktas ir Ignalinos atominės elek- 
trinės antrojo bloko eksploatavimas, ir bu- 
vo galima spėti, kad antrojo bloko proble- 
ma po kurio laiko derybose vėl iškils. Taip 
ir atsitiko: 2001 m., pradėjus derybas dėl 
energetikos, tapo aišku, kad nepriėmusi 
sprendimo dėl greito antrojo bloko eksplo- 
atavimo nutraukimo Lietuva derybų dėl na- 
rystės ES baigti negalės. 

Ignalinos atominės elektrinės uždary- 
mo ir žemės pardavimo užsieniečiams pro- 
blemas galima laikyti rimčiausiomis politi- 

nėmis Lietuvos ir ES santykių bei politi- 
nio Lietuvos pasirengimo narystei ES pro- 
blemomis. Tuomet jų galutiniai sprendimai 
dar buvo neaiškūs. Vis dėlto jau dabar ga- 
lima teigti, kad šie klausimai akivaizdžiai 
pademonstravo tuomet dar būsimosios na- 
rystės ES įtaką Lietuvos vidaus ir viešajai 
politikai ir kartu — Lietuvos valstybės au- 
tonomijos ribas. 

Bendras Lietuvos pasirengimas narys- 
tei vyko pagal ES nustatytas gaires. Beveik 
iki pat Europos sutarties pasirašymo pasi- 
rengimas buvo tarsi užsienio politikos pro- 
gramos dalis. Buvo kuriama teisinė santy- 
kių bazė ir sprendžiamas uždavinys, kaip 
patekti į ES „orbitą“, kaip oficialiai tapti 
šalimi kandidate. Pasirašius Europos sutar- 
tį ir netgi anksčiau, 1994 m. pavasarį ES 
priėmus principinį sprendimą tokią sutar- 
tį su Lietuva sudaryti, šis uždavinys buvo 
išspręstas, ir prasidėjo praktinis pasirengi- 
mo narystei etapas. Jame buvo sukurta ir 
speciali Lietuvos euroinstitucijų sistema. 
Tai buvo padaryta 1995 m. gegužės mėn. 
įsteigus Vyriausybinį Europos integracijos 
komitetą, Užsienio reikalų ministerijos Eu- 
ropos integracijos departamentą ir Euro- 
pos integracijos padalinius ministerijose. 
Vėliau ši sistema buvo modifikuojama iš- 
keliant ministro pirmininko vaidmenį. Taip 
1996 m. pabaigoje atsirado Europos reika- 
lų ministerija, 1997 m. pradžioje — Pasiren- 
gimo deryboms dėl narystės ES specialioji 
delegacija. 1998 m. Europos reikalų minis- 
terija buvo reorganizuota į Europos komi- 
tetą prie Lietuvos Respublikos Vyriausy- 
bės, ir jam buvo pavesta rūpintis vidaus 
pasirengimo narystei koordinavimu. 

Lietuva, kaip ir kitos asocijuotosios 
valstybės, įsitraukė į asocijuotųjų VRE 
valstybių priėmimo į ES strategiją, kurią 


Europos Vadovų Taryba patvirtino 1993 m. 
Kopenhagoje ir išplėtojo 1994 m. pabaigo- 
je Esene. Lietuvos atstovai vykdavo į struk- 
tūrizuoto dialogo susitikimus su savo ko- 
legomis iš ES ir asocijuotųjų valstybių, bu- 
vo vykdoma laisvosios prekybos sutartis. 
Pasirengimas narystei suintensyvėjo, kai 
ES sukonkretino priėmimo strategiją. 

1996 m. buvo priimta pirmoji konkre- 
ti pasirengimo narystei programa — Nacio- 
nalinė teisės harmonizavimo darbų pro- 
grama. Tai — Lietuvos reakcija į 1995 m. 
vasarą ES patvirtintą Baltąją knygą dėl 
asocijuotųjų Vidurio ir Rytų Europos vals- 
tybių pasirengimo integracijai į Sąjungos 
vidaus rinką. Didžiausiu impulsu atlikti 
pasirengimo darbus tapo 1997 m. liepos 
mėn. pateikta Komisijos nuomonė dėl Lie- 
tuvos pasirengimo narystei ES. 1996 m. vi- 
duryje Komisija asocijuotosioms valsty- 
bėms išsiuntinėjo klausimyną, į kurį Lie- 
tuvos valdžios institucijos turėjo pateikti 
savo konkrečius atsakymus. Ir darbas at- 
sakinėjant į Komisijos klausimas, ir pati 
Komisijos nuomonė, kuri Lietuvai nebu- 
vo ypač palanki, tiek Lietuvos politikams, 
tiek visuomenei, tiek valdininkams, ku- 
riems tenka didžiausia konkretaus paren- 
giamojo darbo dalis, atskleidė pasirengi- 
mo darbų mastą. Daugelis suprato, kad 
įstojimas į ES — tai ne vien tradicinėmis 
užsienio politikos priemonėmis (diploma- 
tų ir aukštų pareigūnų vizitais, susitikimais 
bei pokalbiais) įgyvendinamas uždavinys — 
jis priklauso ir nuo plačios vidaus refor- 
mų programos. 

1998 m. pradžioje buvo priimta Lietu- 
vos įsijungimo į ES bendrąją rinką progra- 
ma ir su Komisija suderinta Nacionalinė 
acguis priėmimo programa. Joje buvo nu- 
matyti konkretūs trumpalaikiai ir ilgalaikiai 

pasirengimo narystei darbai - vidaus refor- 
mų programos, teisės aktų projektai, taip 
pat steigti naujas institucijas ir stiprinti se- 
nąsiais. Be to, 1997-1998 m. buvo pareng- 
ta nemažai sektorių ar konkrečias proble- 
mas sprendžiančių programų: valdininkų 
kvalifikacijos kėlimo, visuomenės informa- 
vimo, pasirengimo narystei ES teisingumo 
ir vidaus reikalų srityse, stojimo į ES pada- 
rinių tyrimo. Svarbiu pasirengimo narystei 
elementu tapo analitinis Bendrijos teisyno 
peržiūros procesas, prasidėjęs 1998 m. pra- 
džioje. Jo metu nagrinėjamas Lietuvos tei- 
sinės bazės suderinamumas su Bendrijos 
teisynu, rengiamasi deryboms. 

2000 m. pradžioje prasidėjus Lietuvos 
ir ES deryboms dėl narystės pasirengimas 
narystei ES dar labiau suintensyvėjo ir ta- 
po ypač svarbiu ar net lemiamu Vyriau- 
sybės darbotvarkės punktu. Jis ir toliau 
buvo nuosekliai planuojamas, kone visas 
iki tol buvusias atskiras sektorių progra- 
mas integravus į vieną bendrą Lietuvos 
pasirengimo ES narystei programą, kuri 
nuo 2001 m. pradžios tapo Lietuvos vy- 
riausybių programos dalimi. Pasirengimas 
narystei ES 1999-2001 m. politinio nesta- 
bilumo Lietuvoje sąlygomis garantavo ne 
tik užsienio, bet ir esminių vidaus politi- 
kos nuostatų tęstinumą. 

Taip pat žr. BALTIJOS VALSTYBIŲ IR 
ES SANTYKIAI, LIETUVOS DERYBOS 
DĖL NARYSTĖS ES, LIETUVOS EU- 
ROINSTITUCIJOS. 

Klaudijus Maniokas 


LisABONOS SUTARTIS žr. REFORMŲ 
SUTARTIS. 


LiuksEMBURGO EuRoPos VADOVŲ 
TARYBA (1997 M.). 1997 m. gruodžio 12- 


Lisabonos sutartis 


13 d. Liuksemburge Europos Vadovų Ta- 
ryba priėmė sprendimus dėl Vidurio ir Ry- 
tų Europos šalių kandidačių stojimo į Eu- 
ropos Sąjungą pradžios. Europos Vadovų 
Taryba paskelbė, kad ES plėtra yra „nuo- 
seklus, visa apimantis ir tęstinis procesas, 
vyksiantis etapais; kiekviena iš kandidačių 
judės savo greičiu priklausomai nuo pasi- 
rengimo lygio“. Taryba nusprendė pradėti 
stojimo procesą (ES sutarties O (dabar 49) 
straipsnio pagrindu), kuriame dalyvautų 
dešimt Vidurio ir Rytų Europos šalių kan- 
didačių bei Kipras. Buvo patvirtinta, kad 
šioms valstybėms yra „lemta įstoti į Euro- 
pos Sąjungą“ vadovaujantis tais pačiais kri- 
terijais ir visos jos stojimo procese daly- 
vaus lygiomis teisėmis. 

Stojimo procesas, kaip savotiškas foru- 
mas, susidėjo iš ES valstybių ir vienuolikos 
šalių kandidačių užsienio reikalų ministrų 
susitikimų; galėjo būti numatyti ir kitų sri- 
čių ministrų susitikimai. Stojimo proceso 
sudedamosios dalys taip pat yra ir priėmi- 
mo strategijos patikslinimas (stojimo part- 
nerystė, didesnė finansinė parama, ES pro- 
gramų atvėrimas šalims kandidatėms), de- 
rybos dėl stojimo ir Komisijos atliekama 
reguliari pažangos peržiūra. 

Europos Vadovų Taryba nutarė 1998 m. 
pavasarį pradėti derybas su Čekija, Estija, 
Kipru, Lenkija, Slovėnija ir Vengrija dėl jų 
stojimo į ES sąlygų. Tuo tarpu Bulgarijos, 
Latvijos, Lietuvos, Rumunijos ir Slovakijos 
pasirengimą deryboms buvo nutarta spar- 
tinti, ypač vykdant jų nacionalinės teisės su- 
derinamumo su Europos teise peržiūrą. 
Taip pat buvo pažymėta, kad derybų pradė- 
jimas nereiškia, jog jos bus sėkmingai baig- 
tos vienu metu. 

Komisijai buvo pavesta stebėti kandi- 
dačių pažangą rengiantis narystei ir teikti 

apie tai reguliarias ataskaitas. Atsižvelgda- 
ma į Komisijos rekomendacijas, Europos 
Vadovų Taryba priėmė „reikalingus spren- 
dimus“ dėl pradėtų derybų eigos ir naujų 
derybų pradėjimo. Numatant teisės sude- 
rinamumo su į derybas nepakviestomis 
valstybėmis peržiūrą ir Komisijos regulia- 
riai teikiamas pažangos ataskaitas buvo su- 
kurtas mechanizmas, kad „antrosios gru- 
pės“ valstybės ryškiau neatsiliktų nuo be- 
siderančiųjų ir — jei pažanga būtų pakan- 
kama —- būtų pradėtos derybos. 

Europos Vadovų Taryba taip pat nuta- 
rė sušaukti Europos konferenciją, kurioje 
dalyvautų visos vienuolika minėtų kandida- 
čių, taip pat Turkija —- kaip valstybė, sie- 
kianti narystės ES ir pritarianti ES verty- 
bėms bei tikslams. Tokia konferencija bū- 
tų „daugiašalis politinių konsultacijų foru- 
mas“ visiems dalyviams rūpimais klausi- 
mais ir toliau stiprintų bendradarbiavimą 
užsienio politikos ir saugumo, teisingumo 
ir vidaus reikalų srityse, taip pat ekonomi- 
kos bei regioniniais klausimais. 

ES valstybių vadovai patvirtino Turki- 
jos kandidatūros „tinkamumą narystei ES“, 
nutarė, kad jai bus taikomi tie patys kri- 
terijai kaip ir kitoms kandidatėms, ir nu- 
matė atskirą „Europos strategiją Turkijai“. 

Europos Vadovų Taryba Komisijos do- 
kumentą „Darbotvarkė 2000“ taip pat pa- 
ėmė pagrindu tolesnėms diskusijoms dėl 
ES finansavimo ir žemės ūkio reformos, ap- 
svarstė kai kuriuos praktinius pasirengimo 
ekonominei ir pinigų sąjungai klausimus. 

Taip pat žr. „DARBOTVARKĖ 2000“, 
KoPENHaGOoS EuRoPos VADOVŲ TA- 
RYBA (1993 M.), KOPENHAGOS KRITE- 
RIJAI, PARAIŠKA ĮSTOTI Į ES, PRIĖMIMO 
STRATEGIJA, STOJIMO PARTNERYSTĖ. 

Rytis Martikonis 


LiUuKSEMBURGO  KOMPROMISAS -— 
1966 m. pasiektas neoficialus Europos 
Bendrijos valstybių susitarimas, kad "Tary- 
boje sprendimai negali būti priimami bal- 
sų dauguma, jeigu jie, bent vienos šalies 
nuomone, pažeidžia jos „labai svarbius 
(gyvybinius) nacionalinius interesus“. To- 
kiais atvejais Taryba turėjo stengtis per 
„priimtiną laikotarpį“ rasti sprendimą, ku- 
riam pritartų visos valstybės narės. Kom- 
promisas, iš tiesų nustatęs veto teisę, padė- 
jo išspręsti Prancūzijos sukeltą vadinamą- 
ją tuščios kėdės krizę, paralyžiavusią Tary- 
bos darbą. Po 1966 m. sprendimai Tarybo- 
je, išskyrus kai kuriuos biudžeto klausimus, 
paprastai būdavo priimami vieningai netgi 
tais atvejais, kai Europos ekonominės ben- 
drijos steigimo (Romos) sutartyje aiškiai 
buvo numatyta kvalifikuotos daugumos 
balsavimo galimybė. 

Liuksemburgo kompromiso, kaip ne- 
oficialaus ir prieštaraujančio Romos sutar- 
čiai, nepripažino nei Komisija, nei Teisin- 
gumo Teismas. Nuo 1987 m. įsigaliojus 
Suvestiniam Europos aktui, patobulinu- 
siam sprendimų priėmimo procedūrą, 
Liuksemburgo kompromiso numatyta 
praktika paprastai nebebuvo taikoma. 
Modifikuota Liuksemburgo kompromiso 
versija galima laikyti Nicos sutartyje su- 
teiktą veto teisę neleisti grupei valstybių 
pasinaudoti tvirtesnio bendradarbiavimo 
galimybe bendroje užsienio ir saugumo 
politikoje (BUSP). 

Taip pat žr. DE GAULLE, „Tuščios 
KĖDĖS“ KRIZĖ. 


Rimantas Grikienis 


LoMĖS KONVENCIJOS žr. AKR vALS- 
TYBĖS. 

M.ssuuo PLANAS — JAV para- 
mos Europai programa, vykdyta po Antro- 
jo pasaulinio karo, 1948-1951 m. Tai - vie- 
na veiksmingiausių istorijoje užsienio para- 
mos programų. Šiuo planu buvo mėginama 
sustabdyti Europos ekonomikos smukimą, 
komunizmo plitimą, pasaulio prekybos 
stagnaciją, skatinti ekonomikos stabilizavi- 
mo politiką ir imtis priemonių Europos 
valstybių tarpusavio prekybai bei prekybai 
su kitomis pasaulio šalimis plėsti. 

Paramos Europai programos pagrindus 
1947 m. birželio 5 d. kalbėdamas Harvar- 
do universitete išdėstė JAV valstybės sek- 
retorius George'as Marshallas, kurio var- 
du ir buvo pavadintas šis planas. Antrojo 
pasaulinio karo nusiaubta Europa buvo ką 
tik išgyvenusi vieną sunkiausių žiemų. Eu- 
ropos valstybės neturėjo ko parduoti už 
tvirtą valiutą, 0 jų vyriausybės vengė imtis 
ekonomistų siūlytų griežtų priemonių eko- 
nomikai atgaivinti. Marshallas paragino 
JAV „padaryti viską, kad būtų atkurta pa- 
saulio ekonomika, nes be to negalimi po- 
litinis stabilumas ir tvirta taika“. 1948 m. 
JAV Kongresas pritarė Marshalo pasiūly- 
mui, bet iškėlė sąlygą, kad Europos vals- 
tybės turės drauge parengti pagalbos pa- 
naudojimo planą. Iki šios programos suda- 
rymo Europa turėjo įsipareigoti imtis prie- 
monių ekonominėms problemoms spręsti. 
Parama buvo siūlyta ir SSRS bei jos sąjun- 
gininkėms Rytų Europoje, tačiau Stalino 
nurodymu jos buvo atsisakyta. 

Marshallo planas buvo JAV ir Europos 
valstybių bendro darbo rezultatas. JAV 
prezidento Harry Trumano administracija 
ir Kongresas kartu parengė vadinamąją 
Europos atgaivinimo programą, kurią įgy- 
vendino dvi agentūros - JAV ekonominio 


Marshallo planas 


bendradarbiavimo administracija (angl. 
Economic Co-operation Administration, 
ECA) ir Europos ekonominio bendradar- 
biavimo organizacija (angl. Organization 
for European Economic Co-operation, 
OEEC). ECA teikė Europai piniginę pa- 
ramą maistui, kurui ir mašinoms pirkti, 
skyrė lėšų specialiems projektams, ypač in- 
frastruktūros atgaivinimo ir plėtros. OEEC 
turėjo užtikrinti, kad programos dalyvės 
įvykdys savo bendrus įsipareigojimus įgy- 
vendinti prekybą ir gamybos didėjimą ska- 
tinančią politiką. Iki 1952 m. JAV šešioli- 
kai Europos valstybių suteikė ekonominę 
ir techninę paramą už 13 mlrd. dolerių. Per 
ketverius programos vykdymo metus Vaka- 
rų Europos bendrasis nacionalinis produk- 
tas išaugo daugiau kaip 30 proc., pramo- 
nės produkcija 40 proc. pralenkė prieška- 
rinį lygį, smarkiai padidėjo žemės ūkio ga- 
myba, pagerėjo prekybos balansas, buvo 
imtasi ženklių prekybos liberalizavimo ir 
ekonominės integracijos priemonių. Planas 
pakėlė Europos dvasią, prisidėjo prie jos 
politinio ir ekonominio stabilumo kūrimo, 
taip sumažindamas komunistų partijų įta- 
ką. Padidėjo JAV politinė ir ekonominė 
įtaka Europoje, išsiplėtė jų prekyba su Eu- 
ropos valstybėmis. Marshallo planas atne- 
šė nemaža naudos ir pačių JAV ekonomi- 
kai. Didelę reikšmę turėjo tai, kad Vaka- 
rų Vokietija, kaip plano dalyvė, buvo laips- 
niškai integruojama į Europos valstybių 
bendriją. Planas sukūrė palankias išorines 
sąlygas Europos integracijai, kuri prasidėjo 
nuo Prancūzijos užsienio reikalų ministro 
Roberto Schumano plano įsteigti viršvals- 
tybinę Europos anglių ir plieno bendriją. 

Taip pat žr. EUROPOS ANGLIŲ IR 
PLIENO BENDRIJA, OECD. 


Rimantas Grikienis 

MaAsTRICHTO SUTARTIS - tai Europos 
Sąjungos sutartis, kurią 1992 m. vasario 
7 d. Nyderlandų mieste Mastrichte (todėl 
ji dažnai vadinama Mastrichto sutartimi) 
pasirašė dvylikos valstybių — Airijos, Bel- 
gijos, Danijos, Jungtinės Karalystės, Grai- 
kijos, Ispanijos, Italijos, Liuksemburgo, 
Nyderlandų, Portugalijos, Prancūzijos ir 
Vokietijos — įgaliotieji atstovai. Sutartis įsi- 
galiojo 1993 m. lapkričio 1 d. 

ES sutartyje buvo numatyti tokie jos 
tikslai: a) skatinti tolygią ir nuolatinę eko- 
nominę bei socialinę pažangą, ypač kuriant 
ekonominę ir pinigų sąjungą; b) tvirtinti ES 
identitetą tarptautinėje arenoje; c) stiprinti 
valstybių narių piliečių teisių ir interesų ap- 
saugą; d) plėtoti glaudų bendradarbiavimą 
teisingumo ir vidaus reikalų srityse; e) išlai- 
kyti teisinės sistemos (teisyno) vientisumą. 

Nepaisant pavadinimo, ši sutartis vis 
dėlto nesukūrė naujos sąjungos ar federa- 
cijos, O tik sujungė į vieną sutartį skirtin- 
go pobūdžio bendradarbiavimo formas 
(vadinamuosius ramsčius), t. y. viršvalsty- 
biškumo principais grindžiamas Europos 
Bendrijas ir tarpvyriausybiniu bendradar- 
biavimu grindžiamą bendrą užsienio ir sau- 
gumo politiką bei bendradarbiavimą teisin- 
gumo ir vidaus reikalų srityse. ES yra 
įsteigta Europos Bendrijų pagrindu, jas pa- 
pildė sutartyje nustatytos politikos sritys ir 
bendradarbiavimo formos. Sutartyje nuro- 
doma, kad ES veikia viena bendra Euro- 
pos Bendrijos steigimo sutartyje numatyta 
institucinė sistema. 

ES sutartyje nenumatyta, kad šis nau- 
jas darinys įgis teisinį subjektiškumą. Tei- 
siniu subjektiškumu ir toliau naudojasi tik- 
tai trys Europos Bendrijos. Tad, pavyz- 
džiui, tarptautines sutartis sudaro, kitokius 
teisinius veiksmus atlieka ar tarptautinių 


organizacijų narės strictu sensu yra Euro- 

pos Bendrijos, o ne ES. 

Pagrindinės sutarties naujovės ir jau 
galiojusių Europos Bendrijų steigimo su- 
tarčių papildymai buvo tokie: 

+ teisiškai fiksuota pagarba tautiniam 
valstybių narių identitetui; pagrindinės 
žmogaus teisės pripažintos bendruoju 
Europos teisės principu; įvesta ES pilie- 
tybė; apibrėžtas subsidiarumo principas; 
numatyti ekonominės ir pinigų sąjun- 
gos (EPS) pagrindiniai ypatumai ir 
EPS įgyvendinimo tvarkaraštis; nutar- 
ta įvesti bendrus pinigus ir įsteigti Eu- 
ropos centrinį banką (atskiri protoko- 
lai numatė išlygas dėl Danijos ir Jung- 
tinės Karalystės dalyvavimo baigia- 
majame EPS etape); 
numatyta išplėsti Bendrijos kompeten- 
ciją tokiose naujose srityse kaip pagal- 
ba besivystančioms šalims, švietimas, 
visuomenės sveikata, vartotojų apsau- 
ga, transeuropiniai tinklai ir pramonės 
konkurencingumas; Bendrijos kompe- 
tencija išplėsta ir tokiose srityse kaip 
moksliniai tyrimai ir technologinė 
plėtra, aplinkos apsauga, ekonominė ir 
socialinė sanglauda; įsteigtas Sanglau- 
dos fondas; 
numatyti bendros užsienio ir saugumo 
politikos tikslai, jos taikymo sritys, vei- 
kimo būdai ir priemonės; Vakarų Eu- 
ropos Sąjunga apibūdinta kaip „neat- 
skiriama Europos Sąjungos plėtros da- 
lis“; numatytas valstybių narių diplo- 
matinių ir konsulinių atstovybių ben- 
dradarbiavimas; 

* numatyti bendradarbiavimo teisingumo 
ir vidaus reikalų srityse tikslai, mastas, 
veikimo būdai ir priemonės, nutarta 
įkurti Europolą; 

pasirašytas Socialinės politikos proto- 
kolas ir atitinkamas susitarimas dėl so- 
cialinės politikos, užtikrinantis visų 
valstybių (išskyrus Jungtinę Karalystę) 
bendradarbiavimą užimtumo, gyveni- 
mo ir darbo sąlygų bei kitose sociali- 
nės gerovės srityse naudojantis Ben- 
drijos institucijomis ir mechanizmais; 
Jungtinė Karalystė atsisakė šiuose su- 
sitarimuose dalyvauti ir priskirti šiuos 
klausimus EB kompetencijai, todėl jie 
buvo atskirti nuo pagrindinio sutarčių 
teksto; 

padaryti sprendimų priėmimo procedū- 
rų pakeitimai: 1) numatytas naujas 
sprendimų priėmimo būdas - bendro 
sprendimo procedūra, suteikianti dau- 
giau galios Europos Parlamentui (EP); 
ji taikoma tokiose srityse kaip laisvas 
asmenų judėjimas, įsisteigimo laisvė, 
bendroji rinka, mokslinių tyrimų pro- 
gramos, švietimas, kultūra, vartotojų 
apsauga ir kt.; 2) jau anksčiau taikyta 
bendradarbiavimo procedūra imta tai- 
kyti ir tokiose srityse kaip pagalbos ki- 
toms šalims politika, konkurencija, 
gamtosauga ir kt.; 3) pritarimo proce- 
dūra taikoma ir pilietybės, struktūrinių 
fondų pertvarkymo srityse, taip pat nu- 
statant Europos rinkimų sistemą, Eu- 
ropos centrinio banko vaidmenį ir su- 
darant tarptautines sutartis, turinčias 
rimtų finansinių padarinių; 

padaryti institucijų sistemos pakeitimai: 
1) suvienodinta Komisijos ir EP kaden- 
cijų trukmė; 2) numatyta EP teisė bal- 
suoti dėl pasitikėjimo skiriamais Komi- 
sijos nariais; 3) įsteigta nauja konsul- 
tacinė institucija - Regionų komitetas; 
4) numatyta EP skiriamo ombudsme- 
no (kontrolieriaus) pareigybė; 


Ministrų Taryba 


+ numatyta 1996 m. sušaukti naują tarp- 
vyriausybinę konferenciją, kuri atliktų 
tolesnę EB steigimo ir ES sutarčių 
peržiūrą. 

Apskritai ES sutartis — sudėtingas tei- 
sės aktas. Nėra lengva suprasti atskirai pa- 
imtą sutarties tekstą ir juo naudotis, nes jis 
susideda tiek iš naujų konstitucinių nuosta- 
tų, tiek iš Europos Bendrijų steigimo su- 
tarčių pataisų. Todėl ES sutarties tekstą 
reikia gretinti su Europos Bendrijų steigi- 
mo sutartimis. Patogumo sumetimais reko- 
menduotina naudotis ne originaliu, bet su- 
vestiniu (vadinamuoju konsoliduotu) sutar- 
čių tekstu, į kurį yra įrašytos visos pada- 
rytos pataisos. 

Taip pat žr. BENDRADARBIAVIMAS 
TEISINGUMO IR VIDAUS REIKALŲ SRITYSE, 
BENDRA UŽSIENIO IR SAUGUMO POLITI- 
KA, EUROPOS SĄJUNGA, ROMOS SUTAR- 
TIS, TARPVYRIAUSYBINĖ KONFERENCIJA. 

Rytis Martikonis 


MiINISTRŲ TARYBA (angl. Council of 
Ministers, pranc. Conseil des ministres, vok. 
Ministerrat) žr. TARYBA. 


MiITTERRAND Francois (1916-1996) — 
Prancūzijos ir Europos politikas, valstybi- 
ninkas, pirmasis socialistas, tapęs Prancū- 
zijos Respublikos prezidentu (1981-1995). 
Studijavo teisės ir politikos mokslus Pary- 
žiaus universitete (baigė 1938 m.). Antro- 
jo pasaulinio karo metais tarnavo Prancū- 
zijos kariuomenėje. 1940 m. sužeistas pa- 
teko į vokiečių nelaisvę, 1941 m. pabėgo 
ir įsitraukė į Prancūzijos pasipriešinimo są- 
jūdį. 1946—1958 ir 1962-1981 m. — Prancū- 
zijos Nacionalinio Susirinkimo narys, tuo 
pačiu metu ėjo įvairias pareigas vienuoli- 
koje koalicinių pokario vyriausybių ir vie- 

tos savivaldybių. Nuo 1958 m. galutinai 
perėjo į opoziciją prezidentui Charles'iui 
de Gaulle'iui ir nepritarė jo savitam požiū- 
riui į Europos integraciją. Mitterrand'as 
tapo vienu iš socialistų lyderių ir 1965 bei 
1974 m. varžėsi dėl Prancūzijos preziden- 
to posto. 1971 m. išrinktas Prancūzijos so- 
cialistų partijos pirmuoju sekretoriumi. 
1981 m. išrinktas Prancūzijos prezidentu, 
o 1988 m. perrinktas antrai kadencijai. 

Mitterrand'as buvo nuoseklus glaudes- 
nės Europos integracijos šalininkas, siekė 
apsaugoti nacionalinius Prancūzijos intere- 
sus Europos Bendrijose ir pasaulyje bei vi- 
sos Europos interesus ir kultūrą nuo didė- 
jančios JAV įtakos. 1984 m. gegužės mėn. 
Europos Parlamente pasakė garsiąją kal- 
bą, pritariančią glaudesnei EB integracijai 
ir Romos sutarties peržiūrai, raginančią iš- 
plėsti EB bendradarbiavimą daugelyje nau- 
jų sričių. 1984 m. birželio mėn. Fontenblo, 
kai Mitterrand'as pirmininkavo Europos 
Vadovų Tarybai, buvo išspręsta Jungtinės 
Karalystės įnašo į EB biudžetą problema. 
Jo iniciatyva buvo suaktyvinta Vakarų Eu- 
ropos Sąjungos veikla, parengta ir patvir- 
tinta EUREKA programa. Vienas aktyviau- 
sių 1992 m. Europos Sąjungos (Mastrich- 
to) sutarties architektų (kartu su Vokieti- 
jos kancleriu Helmutu Kohliu), pasisakė už 
glaudesnę Europos politinę sąjungą. Pa- 
skelbė 14 knygų, daug straipsnių. 

Taip pat žr. BRITANIJOS ĮNAŠO Į 
BIUDŽETĄ PROBLEMA, DE (GAULLE, 
EUREKA, KonL, MaAsTRICHTO SU- 
TARTIS. 

Evaldas Sinkevičius 


MobirrkKuOoTOS EuRoPos SĄJUNGOS 
SUTARTYS žr. AMSTERDAMO SUTARTIS, 
NICOS SUTARTIS, SUTARTIS DĖL KONSTI- 
TUCIJOS EUROPAI, REFORMŲ SUTARTIS. 


MoONNET Jean (1888-1979) - prancū- 
zų valstybininkas, vienas iš Europos integ- 
racijos iniciatorių ir pradininkų, ekonomis- 
tas, diplomatas. 1919-1923 m. - Tautų są- 
jungos generalinio sekretoriaus pavaduoto- 
jas. Antrojo pasaulinio karo išvakarėse ini- 
cijavo Prancūzijos ir Jungtinės Karalystės 
sąjungą. Karo metais buvo Jungtinės Ka- 
ralystės, JAV ir Prancūzijos vyriausybių pa- 
tarėjas, vėliau — Prancūzijos emigracinės 
vyriausybės narys. Po karo vadovavo komi- 
tetui, kuris parengė Prancūzijos ekonomi- 
kos atkūrimo programą. 1950 m. pirmasis 
iškėlė viršvalstybinių institucijų sukūrimo 
Europoje idėją, kurią gegužės 9 d. prista- 
tė tuometinis Prancūzijos užsienio reikalų 
ministras Robert'as Schumanas. Pagal Mo- 
nnet ir Schumano planą Prancūzijai, Vo- 
kietijai ir kitoms Vakarų Europos šalims 
buvo siūloma sukurti bendrą anglių ir plie- 
no rinką, kurią kontroliuotų bendros 
viršvalstybinės institucijos. Šiuo planu bu- 
vo siekiama paspartinti pokario susitaiky- 
mo procesą (tuo metu anglių gavyba ir 
plieno gamyba buvo pagrindinės strategi- 
nės pramonės šakos). 

1952-1955 m. Monnet buvo paskirtas 
Europos anglių ir plieno bendrijos Vyriau- 
siosios valdybos (šiuolaikinės Europos Ko- 
misijos prototipas) pirmininku. Jis nuolat 
kūrė politinio Europos suvienijimo planus. 
1952-1953 m. kartu su tuometiniu Prancū- 
zijos ministru pirmininku Renė Plevenu 
siūlė, be Europos anglių ir plieno bendri- 
jos, steigti ir Europos gynybos bendriją. 
Žlugus šiam planui, Monnet atsistatydino 
iš Europos anglių ir plieno bendrijos Vy- 
riausiosios valdybos pirmininko pareigų ir 
įkūrė komitetą „Už Jungtines Europos 
Valstijas“, kuris gyvavo iki 1975 m.; buvo 
šio komiteto pirmininkas. 

Monnet aktyviai rėmė kitų Europos 
bendrijų steigimą ir pastangas kurti vie- 
ningą Europą. Tuomet jis buvo nusivylęs 
tuo, kad Europos integracijos procese da- 
lyvauja tik šešios šalys, ragino į jį įsitraukti 
ir kitas valstybes, ypač Jungtinę Karalys- 
tę (įstojo tik 1973 m.). Monnet vieningos 
Europos kūrimo idėja buvo paremta ne 
ateities vizijomis ar galutiniais modeliais, 
bet pragmatiškais išskaičiavimais ir sieki- 
mu „gilinti“, į ją įtraukiant vis naujus eko- 
nomikos sektorius. 1976 m. Europos Va- 
dovų Taryba suteikė jam Europos piliečio 
garbės vardą. Monnet niekuomet nebuvo 
jokios politinės partijos narys, todėl nega- 
lėjo užimti aukštų vyriausybinių postų, o 
savo projektus pristatyti siūlė kitiems po- 
litikams (Schumanui, Plevenui). 1978 m. 
jis išleido memuarus, kuriuos tyrėjai ver- 
tina kaip neįkainojamą Europos integra- 
cijos istorijos šaltinį. 

Taip pat žr. EUROPOS ANGLIŲ IR 
PLIENO BENDRIJA, EUROPOS GYNYBOS 
BENDRIJA, KOMISIJA, SCHUMAN. 

Evaldas Sinkevičius 


MutITŲ SĄJUNGA (angl. customs union, 
pranc. union douaniėre, vok. Zollunion) — 
laisvosios prekybos erdvė tarp dviejų ir 
daugiau valstybių, taip pat bendrasis išori- 
nis tarifas ir bendros prekybos politikos 
trečiųjų šalių atžvilgiu taisyklės. Viena ver- 
tus, muitų sąjungos narės panaikina tarpu- 
savio prekybos apribojimus, kita vertus, 
importuojamoms į muitų sąjungos terito- 
riją prekėms taikomi vienodi tarifai ir kvo- 
tos nepriklausomai nuo to, per kurią vals- 
tybę prekės įvežamos. Dėl to importuoja- 
miems produktams nebereikia taikyti pre- 
kių kilmės reikalavimų. Be to, muitų sąjun- 
gos narės vykdo bendrą užsienio prekybos 


Muitų sąjunga 


politiką, taiko bendras muitų procedūras, 
susitaria dėl pajamų, gautų iš muitų, pa- 
skirstymo ir pan. 

Muitų sąjunga, kaip ir laisvosios pre- 
kybos erdvė, yra regioninio preferencinio 
susitarimo rūšis, reglamentuojama GATT 
(angl. General Agreement on Tariffs and 
Trade - Bendrasis susitarimas dėl muitų ta- 
rifų ir prekybos) 24 straipsnyje. Europos 
Bendrijų valstybės muitų sąjungą įgyvendi- 
no 1968 m. liepos 1 d., kai buvo įvestas 
bendrasis išorinis tarifas ir panaikintos tar- 
pusavio prekybos kvotos. Trys iš šešių EB 
įsteigusių valstybių, Belgija, Nyderlandai ir 
Liuksemburgas, dar anksčiau, t. y. 1948 m., 
buvo sudariusios Beneliukso muitų sąjun- 
gą. EB atžvilgiu muitų sąjunga buvo laiko- 
ma ne savaiminiu tikslu, bet vienu iš eta- 
pų įgyvendinant bendrąją rinką. 

Nuo 1990 m. maždaug aštuonerius me- 
tus vyko diskusijos ir tarp Estijos, Latvijos 
bei Lietuvos dėl Baltijos šalių muitų sąjun- 
gos sudarymo. Šią idėją ypač palaikė Lat- 
vija, ir netgi buvo sutarta dėl konkrečios tri- 
šalės muitų sąjungos įgyvendinimo datos 
(1998 m.). Tačiau ši Baltijos šalių prekybi- 
nio susitarimo forma nebuvo įgyvendinta 
dėl nesugebėjimo suderinti kiekvienos iš jų 
prekybos režimų ir pirmenybės teikimo in- 
tegracijai į ES, o ne platesnio trišalio ben- 
dradarbiavimo formoms. Prasidėjus Estijos, 
o vėliau ir Latvijos bei Lietuvos deryboms 
su ES dėl narystės, trišalės Baltijos šalių są- 
jungos idėjos buvo atsisakyta. Visos trys 
Baltijos šalys įstojusios į ES galiausiai tapo 
vienos didelės muitų sąjungos narėmis. 

Taip pat žr. BENDRA PREKYBOS PO- 
LITIKA, BENDROJI RINKA, BENELIUKSAS, 
EuRoPos BENDRIJA, LAISVOSIOS PRE- 
KYBOS ERDVĖ, PPO. 

Ramūnas Vilpišauskas 


NATO ir ES santykiai 


|, S 1973 M. KRIZĖ - pirmoji 
didelė naftos krizė, kilusi pasaulio rinko- 
se. Jos metu išryškėjo, kad pavieniui Eu- 
ropos Bendrijų valstybės negali deramai 
reaguoti į krizės padarinius, todėl prirei- 
kė formuoti bendrą energetikos strategiją. 
Iki tol EB importavo daug pigios naftos ir 
iš tiesų nesirūpino energijos ištekliais. Pi- 
gi Artimųjų Rytų nafta labai svariai prisi- 
dėjo prie EB ekonomikos augimo, tačiau 
Artimuosiuose Rytuose tarp arabų valsty- 
bių ir Izraelio kilus krizei naftos kainos pa- 
didėjo apie keturis kartus. Naftą ekspor- 
tuojančių valstybių organizacija OPEC 
(angl. Organization of Petroleum Exporting 
Countries — Naftą eksportuojančių vals- 
tybių organizacija) pakėlė kainas ir netgi 
grasino paskelbti naftos embargą. Krizė at- 
skleidė priklausomybės nuo importuoja- 
mos energijos išteklių pavojų. 

Poreikis atsikratyti priklausomybės nuo 
importuojamos naftos paskatino pramoni- 
nes Europos valstybes kurti alternatyvių 
energijos išteklių programas (pvz., Prancū- 
Zija ryžtingai ėmėsi plėtoti branduolinę 
energetiką) bei vienytis ir kurti atsvarą 
OPEC. Tačiau 1973 m. gruodžio mėn. EB 
viršūnių susitikime Kopenhagoje taip ir ne- 
pavyko susitarti dėl bendro atsako į naf- 
tos krizę ir embargo grėsmę. 

Naftos krizė ir jos sukelta ekonominė 
krizė reiškė ir viso Europos integracijos 
proceso krizę. Teko atsisakyti planų iki 
1980 m. įsteigti pinigų sąjungą. Bendrajai 
rinkai sklandžiai veikti ir įgyvendinti ketu- 
rias laisves kliudė išlikusios ir vis kuriamos 
naujos netarifinės kliūtys. Per visą dešimt- 
metį po naftos krizės visos iniciatyvos, ku- 
riomis buvo siekiama suteikti naują postū- 
mį integracijos procesui, nesulaukė pakan- 

kamos valstybių narių paramos. Integraci- 
jos krizė baigėsi tik 1985 m., kai Komisi- 
jai pasisekė inicijuoti bendrosios rinkos su- 
kūrimo iki 1992 m. pabaigos programą. 
Taip pat žr. BENDROSIOS RINKOS 
PROGRAMA, ENERGETIKOS POLITIKA, 
EuRosKLEROZĖ, KETURIOS LAISVĖS, 
NETARIFINĖ PREKYBOS KLIŪTIS. 
Evaldas Sinkevičius 


NARĖS žr. VALSTYBĖS NARĖS. 


NATO im ES SANTYKIAI, Dabartiniai 
NATO ir Europos Sąjungos santykiai gali 
būti apibūdinti kaip strateginė partnerys- 
tė, kurios paskirtis — bendromis jėgomis 
rūpintis saugumo ir stabilumo užtikrinimu 
bei regioninių krizių sprendimu Europoje. 
Susitarimas „Berlynas plius“ yra NATO ir 
ES bendradarbiavimo pagrindas tiek sie- 
kiant slopinti krizes, tiek toliau plėtojant 
abiejų pusių karinius pajėgumus. Pažymėti- 
na, kad ši dviejų organizacijų partnerystė 
yra gana naujas reiškinys Europos politi- 
koje, susiformavęs jau po šaltojo karo, tuo 
tarpu šaltojo karo metais šios organizaci- 
jos buvo aiškiai „pasidalijusios darbus“ ir 
viena kitai nekėlė jokių problemų. 

Po Antrojo pasaulinio karo Europoje 
susiklosčiusi geostrateginė situacija buvo 
tokia, kad Vakarų Europoje buvo ne juo- 
kais bijoma Sovietų Sąjungos kariuome- 
nės, kuri tuo metu buvo užėmusi pusę Eu- 
ropos, O jos daliniai sudarė Berlyno įgu- 
lą. Manyta, kad jeigu Stalinas įsakytų savo 
kariuomenei iš Berlyno žygiuoti į Paryžių, 
tai vargu ar kas pajėgtų tokį puolimą at- 
remti, jeigu nebūtų suvienytos visų Vaka- 
rų šalių pajėgos. Tiesa, kol dar buvo ne- 
aišku, ar JAV prisidės prie Vakarų Euro- 
pos saugumo užtikrinimo, pačios Europos 


208 


šalys pradėjo kurti savo saugumo ir gyny- 
bos struktūras. 1947 m. Jungtinė Karalystė 
ir Prancūzija Diunkerke sudarė bendros 
gynybos sutartį, o 1948 m. buvo pasirašy- 
tas penkiašalis Briuselio paktas, kurio na- 
rėmis, be šių dviejų valstybių, tapo Belgi- 
ja, Nyderlandai ir Liuksemburgas. Būtent 
šiame pakte pirmą kartą buvo įrašytas vie- 
nareikšmis kolektyvinės gynybos principas, 
kad bet kurios iš penkių valstybių ginkluo- 
tas užpuolimas laikomas viso bloko už- 
puolimu ir kad nustatomas kolektyvinės 
gynybos įsipareigojimas. Pagaliau JAV ga- 
lutinai apsisprendus prisidėti prie Euro- 
pos saugumo užtikrinimo, 12 valstybių 


Eil. Nr. Valstybė Įstojimo data 
1. Belgija 
Ž Danija 
3. Italija 1949 04 04 
4. Islandija Vašingtone 
5. Jungtinė Karalystė šios 
6. JAV valstybės 
Ti Kanada pasirašė 
8. Liuksemburgas Šiaurės 
9, Nyderlandai Atlanto 
10. Norvegija Sutartį 
11. Portugalija 
12, Prancūzija 


Kaip matyti, net 11 iš 16 NATO narių 
šaltojo karo metais buvo ir Europos Ben- 
drijos narės, tačiau dėl to nekilo jokių 
sunkumų, nes NATO dėka besisteigian- 
čios Europos Bendrijos buvo tarsi „atleis- 
tos“ nuo rūpinimosi saugumu ir gynyba. 
Europos integracijos procesas apėmė tik 
ekonomiką, finansus ir bendrąją rinką, 
bet per visą šaltojo karo laikotarpį nieka- 
da nepalietė saugumo ir gynybos reikalų. 


NATO ir ES santykiai 


1949 m. balandžio 4 d. pasirašė Šiaurės 
Atlanto Sutartį, kurios pagrindu buvo pra- 
dėta kurti NATO. 

NATO (angl. North Atlantic Treaty Or- 
ganization), arba Šiaurės Atlanto Sutarties 
Organizacija, buvo sukurtas kaip politinė 
ir gynybinė Šiaurės Atlanto Sutarties ša- 
lių organizacija. Sutarties 5 straipsnyje nu- 
matyta, kad bent vienos iš jos šalių gin- 
kluotas užpuolimas bus laikomas visų jų 
užpuolimu, todėl šalys ginsis bendromis 
pastangomis. Sutarties pagrindu buvo 
įkurta ir kolektyvinės gynybos organizaci- 
ja, turinti integruotas karines pajėgas. 

NATO valstybės šaltojo karo metais: 


Eil. Nr. Valstybė Įstojimo data 
13. Graikija 1952 
14. Turkija 1952 
15. Vokietija 1955 
16. Ispanija 1982 


Iki pat šaltojo karo pabaigos vykusi Eu- 
ropos Bendrijos plėtra taip pat nedarė 
poveikio gynybos reikalams, nes ir į Eu- 
ropos Bendriją stojusios šalys —- Jungtinė 
Karalystė, Danija, Graikija, Portugalija ir 
Ispanija (nuo 1982 m.) - buvo NATO na- 
rės. Vienintelė išimtis buvo 1973 m. į EB 
įstojusi Airija, kuri dėl nesutarimų su 
Jungtine Karalyste dėl Šiaurės Airijos pa- 
noro likti neutrali. Tačiau dėl Airijos ne- 


NATO ir ES santykiai 


kilo problemų, kadangi dėl jos geopoliti- 
nės padėties specialios gynybos priemonės 
buvo nereikalingos. 

Suprantama, kad pasibaigus šaltajam 
karui nusistovėjusi sankloda iš esmės kei- 
tėsi. Situacija pakito tiek dėl naujų aplin- 
kybių, tiek dėl to, kad ir Europos Sąjun- 
ga, ir NATO stengėsi aktyviai reaguoti į jas 
ir atitinkamai keistis. Šiaurės Atlanto Su- 
tartyje niekada nebuvo nurodytas pagrin- 
dinis galimas priešas, tačiau šaltojo karo 
metais svarbiausias NATO uždavinys už- 
tikrinti savo narių saugumą ir gynybą bu- 
vo siejamas su galima komunistinės Sovie- 
tų Sąjungos agresija. Iširus Sovietų Sąjun- 
gos kontroliuojamam blokui ir pačiai vals- 
tybei, nebeliko vienos iš didžiausių grės- 


Eil. Nr. Valstybė Įstojimo data 
17. Čekija 1999 
18. Lenkija 1999 
19, Vengrija 1999 
20. Bulgarija 2004 
21. Estija 2004 


Įvykus šiai NATO plėtrai ne tik padau- 
gėjo jo narių (26), bet ir dar labiau sustip- 
rėjo sąsaja su ES, nes visos naujosios 
NATO narės tuo metu buvo ES narės ar- 
ba kiek vėliau tapo jomis. 

Tai, kad baigėsi šaltasis karas ir Euro- 
poje susiklostė nauja saugumo situacija, 
skatino ne tik NATO, bet ir ES pokyčius. 
ES valstybės ir visa organizacija nei norė- 
jo, nei galėjo likti nuošalyje, kai byrant Ju- 
goslavijos Federacijai kaimynystėje kilo 
krizės. ES valstybės nusprendė, kad Sąjun- 
ga taip pat turi vis labiau įsitraukti į sau- 
gumo ir gynybos reikalus. Iš esmės toks 
sprendimas jau buvo įrašytas 1992 m. 

mių NATO narių saugumui. Atitinkamai 
reikėjo įvertinti tolesnes organizacijos €g- 
zistavimo perspektyvas ir pagrindinius už- 
davinius. Buvo pateikta net radikalių pa- 
siūlymų pasekti Varšuvos sutarties organi- 
zacijos pavyzdžiu ir paleisti NATO. Galiau- 
siai organizacijos narės apsisprendė išsau- 
goti NATO, kadangi tai - ne tik kolekty- 
vinės gynybos sistema, bet ir svarbus tarp- 
tautinio stabilumo Šiaurės Atlanto ir Va- 
karų Europos regionuose užtikrinimo 
veiksnys. Kaip tik dėl to daugelis buvusių 
Rytų bloko valstybių ne tik neprieštaravo, 
kad NATO išliktų, bet ir pačios pareiškė 
norinčios įstoti į šią organizaciją. Taigi į 
NATO po šaltojo karo įstojo šios naujos 
Vidurio ir Rytų Europos valstybės: 


Eil. Nr. Valstybė Įstojimo data 
22. Latvija 2004 
23, Lietuva 2004 
24. Rumunija 2004 
25. Slovakija 2004 
26. Slovėnija 2004 


Mastrichto sutartyje, o vėliau dar labiau 
įtvirtintas Amsterdamo sutartyje bei ke- 
liuose po to vykusiuose Europos Vadovų 
Tarybos susitikimuose. 

Dėl tokių permainų negalėjo nekilti 
santykių su NATO problemų. Nepaisant 
beveik sutampančios organizacijų narystės, 
nebelikus ankstesnio aiškaus darbo pasida- 
lijimo tarp NATO ir ES, atsirado nemažai 
neaiškumų ir netgi tam tikra politinė įtam- 
pa. Valstybės narės laikėsi ir iš dalies te- 
besilaiko skirtingų nuostatų ir puoselėja 
skirtingas tolesnės šių organizacijų raidos 
vizijas, tačiau savotišku kompromisu tapo 
jau minėtas susitarimas „Berlynas plius“. 

Šio susitarimo ištakos siekia 1996 m., 
kai Berlyne susitikę NATO šalių užsienio 
reikalų ministrai nusprendė, kad iš esmės 
NATO ištekliai ir pajėgumai, kuriuos gali- 
ma panaudoti krizių slopinimo operaci- 
joms, turėtų būti prieinami ir Vakarų Eu- 
ropos Sąjungai (VES). Tuo metu ES dar 
nebuvo išplėtojusi savarankiškos saugumo 
ir gynybos politikos ir ketino kaip savo ka- 
rinę priemonę naudoti VES. Tačiau nuo 
1998 m., kai Jungtinė Karalystė ir Prancū- 
zija pasiekė principinį sutarimą bendrus 
Europos karinius pajėgumus verčiau plė- 
toti atsižvelgiant ne į VES, bet į pačios ES 
raidą, susitarimo „Berlynas plius“ nuosta- 
tos galėjo būti pamažu pritaikytos prakti- 
niam NATO ir ES bendradarbiavimui. Tam 
buvo pritarta ir 1999 m. balandžio mėn. 
Vašingtone įvykusiame NATO valstybių va- 
dovų susitikime. 

NATO ir ES susitarimas „Berlynas 
plius“ turėjo būti pagrįstas šiais pagrindi- 
niais principais: 

+ galimybė ES pasinaudoti NATO opera- 
cijų planavimo pajėgumais; 

+ galimybė ES pasinaudoti NATO pajė- 
gumais ir ištekliais; 

+ galimybė ES operacijoms vykdyti pasi- 
telkti NATO vyriausiojo pajėgų Euro- 
poje vado pavaduotoją; 

+ NATO gynybos planavimo sistemą per- 
tvarkyti atsižvelgiant į ES operacijas. 
Tačiau galutinai įsigalioti susitarimui 

„Berlynas plius“ dar kurį laiką trukdė 
Graikijos ir Turkijos prieštaravimai dėl to, 
kiek ES nepriklausančios NATO valstybės 
galės turėti įtakos ir kontroliuoti ES vykdo- 
mas operacijas, pasitelkdamos NATO pajė- 
gumus. Galiausiai dėl susitarimo „Berlynas 
plius“ buvo suderėta 2002 m. gruodžio- 
2003 m. kovo mėn., kai buvo paskelbta 


Negatyvioji ir pozityvioji integracija 


2002 m. gruodžio 16 d. ES ir NATO dekla- 
racija dėl Europos saugumo ir gynybos po- 
litikos. Deklaracijoje ne tik buvo patikinta, 
kad NATO suteikia galimybę ES naudotis 
JO pajėgumais, bet ir pareikšta, kad strate- 
ginė organizacijų partnerystė bus pagrįsta 
naudingomis tarpusavio konsultacijomis, 
visišku lygiateisiškumu ir pagarba savaran- 
kiškam kiekvienos iš jų sprendimų priėmi- 
mui. Dėl išsamaus NATO ir ES santykių 
pagrindų dokumento galutinai buvo sude- 
rėta 2003 m. kovo 17 d. 

Susitarimas „Berlynas plius“ ir užtik- 
rinta NATO parama sudarė sąlygas ES ak- 
tyviau imtis krizių slopinimo operacijų. ES 
jau yra įvykdžiusi dvi tokias operacijas. Pir- 
mąją operaciją, „Concordia“, NATO palai- 
koma ES 2003 m. kovo 31-gruodžio 15 d. 
vykdė Makedonijoje. ES pasiuntė 300 ka- 
rių, kurie turėjo užtikrinti Makedonijos 
slavų ir albanų gyventojų taikos sutarties 
vykdymą. Kita operacija, „Althea“, į kurią 
jau buvo įtraukta 7000 karių, prasidėjo 
2004 m. gruodžio 2 d. Bosnijoje ir tebevys- 
ta iki šiol. Čia ES pajėgos pakeitė NATO 
pajėgas ir perėmė nuo pat pilietinio karo 
pabaigos vykdomą šalies stabilumo priežiū- 
rą. Be ES operacijų, laipsniškai yra plėto- 
jamas ES ir NATO visų lygių institucijų 
bendradarbiavimas. 

Taip pat žr. VAKARŲ EUROPOS SĄ- 
JUNGA, EUROPOS SAUGUMO IR GYNYBOS 
POLITIKA. 

Gediminas Vitkus 


NEGATYVIOJI IR POZITYVIOJI INTEGRA- 
CIJA — du sąlyginiai terminai, apibūdinan- 
tys galimą skirtingą Europos integracijos 
proceso pobūdį. Negatyvioji integracija — 
tai laipsniškas kliūčių laisvam prekių, pa- 
slaugų, asmenų ir kapitalo judėjimui šalini- 

mas; pozityvioji integracija — tai viršvalsty- 
binių bendrų politikos sričių (pvz., žemės 
ūkio, prekybos, konkurencijos politikos ir 
kt.) plėtojimas. 

Pirmasis šiuos terminus Europos integ- 
racijos pobūdžiui apibūdinti 1968 m. pa- 
vartojo britų politologas Johnas Pinderis. 
Jis, vėliau ir kiti Europos integracijos ty- 
rėjai, šiuos teminus vartojo stengdamiesi 
pagrįsti teiginį, kad bendrajai rinkai sukur- 
ti neužtenka vien panaikinti keturioms lais- 
vėms trukdančias kliūtis, bet reikia imtis ir 
pozityvių veiksmų, reikia kurti bendras at- 
skirų ekonomikos ir socialinių reikalų re- 
guliavimo politikos kryptis. 

Negatyvioji integracija vyko gerokai 
greičiau ir veiksmingiau nei pozityvioji. 
Nuostatos, draudžiančios visokius suvaržy- 
mus, ribojančius prekybą tarp valstybių na- 
rių bei mažesniu mastu — ir dėl kitų lais- 
vių, buvo įtvirtintos jau Bendrijų steigimo 
sutartyse, todėl jas savo sprendimais nuo- 
sekliai ir gana veiksmingai galėjo ginti Tėi- 
singumo Teismas, kuris gali būti laikomas 
pagrindine negatyviąją integraciją garan- 
tuojančia institucija. Teismas savo išvado- 
se apibrėžė kliūčių sąvoką, nustatė ribotas 
sąlygas, kuriomis kliūtys yra pateisinamos, 
abipusio pripažinimo principą ir t. t. Tuo 
tarpu pažanga pozityviosios integracijos 
srityse daugiausia priklausė nuo EB vals- 
tybių vyriausybių gebėjimo susitarti. Dėl 
kompromisinio daugelio susitarimų pobū- 
džio, taip pat dėl priklausomybės nuo rin- 
kos ekonomikos ciklų ir kitų veiksnių po- 
zityvioji integracija niekada netapo tokia 
aiškiai nuosekli kaip negatyvioji. 

Taip pat žr. BENDROJI RINKA, KETU- 
RIOS LAISVĖS, LAISVAS PREKIŲ JUDĖJI- 
MAS, TEISINGUMO TEISMAS. 

Klaudijus Maniokas 


NEOFUNKCIONALIZMAS —- plačiausiai 
žinoma ir daugiausia kritikuota regioninės 
integracijos teorija, suformuluota XX a. 
šeštojo dešimtmečio pabaigoje-septintojo 
pradžioje. Neofunkcionalizmas buvo savo- 
tiškas bandymas apibendrinti praktinę Eu- 
ropos Bendrijų patirtį, paaiškinti prasidė- 
jusio integracijos proceso priežastis bei 
mechanizmus ir apibrėžti jo raidos per- 
spektyvas. 

Kaip jau galima suprasti iš paties teori- 
jos pavadinimo, neofunkcionalizmas iš da- 
lies remiasi funkcionalizmo prielaidomis ir 
bando funkcionalistų aprašytą integracijos 
metodą, t. y. vadinamąjį persiliejimo (angl. 
spill-over) mechanizmą, taikyti Europos 
Bendrijų kūrimosi ir raidos procesui paaiš- 
kinti. Tačiau kartu reikia nurodyti ir esmi- 
nį šių dviejų teorijų skirtumą. Funkciona- 
lizmas integraciją visų pirma laiko prana- 
šesne taikos tarp valstybių ir Žmonių ge- 
rovės užtikrinimo priemone negu ilgą lai- 
ką dominavusi suverenių valstybių sistema. 
"Tuo tarpu neofunkcionalistų darbuose in- 
tegracija yra apibrėžiama kaip naujos „po- 
litinės bendrijos“, t. y. iš esmės naujos fe- 
deralinės supervalstybės, formavimosi pro- 
cesas. Ir, pasak jų, svarbiausia tai, kad tas 
procesas yra įmanomas tiktai tarp valsty- 
bių, kurioms būdinga pramoninė ekonomi- 
ka, pliuralistinė visuomenė ir demokratinė 
politinė sistema. Kitaip tariant, laikomasi 
nuomonės, kad integracijos procesas yra 
įmanomas tiktai regioniniu mastu. 

Taigi neofunkcionalizmas, viena vertus, 
perima dar funkcionalistų darbuose aprašy- 
tą integracijos metodą. Akivaizdu, kad 
efektyvaus ekonomikos funkcionavimo ad- 
ministravimo požiūriu vieno sektoriaus in- 
tegracijai yra reikalinga ir gretimų sektorių 
integracija, nes pramoninėje ekonomikoje 

sektoriai yra glaudžiai tarpusavyje susiję. 
Pavyzdžiui, anglių ir plieno sektoriaus ad- 
ministravimą perduodant viršvalstybinei 
institucijai neišvengiamai kyla energetikos, 
transporto, mašinų gamybos ir dar daugelio 
kitų sektorių prisitaikymo prie naujos tikro- 
vės klausimas. Vyriausybėms neišvengiamai 
tenka koordinuoti savo veiksmus ir galbūt 
netgi veiksmingumo užtikrinimo sumeti- 
mais plėsti viršvalstybinio reguliavimo sritį. 
Tačiau, kita vertus, pasak neofunkcio- 
nalistų, šis „persiliejimo“, arba integracijos 
ekspansijos, procesas turi ne tik ekonomi- 
nę funkcinę, bet ir politinę išraišką. Poli- 
tinis integracijos „persiliejimo“ mechaniz- 
mas yra užprogramuotas pačioje demokra- 
tinėje pliuralistinėje Vakarų visuomenių 
prigimtyje. Tose visuomenėse interesų gru- 
pės nuolat varžosi dėl kuo geresnių eko- 
nominio gyvenimo sąlygų. Todėl ekonomi- 
nės integracijos procesas ne tik skatina 
įtraukti vis naujus sektorius, bet ir sufor- 
muoja tokias interesų grupes, kurioms in- 
tegracijos procesas yra palankus ir naudin- 
gas, kurioms yra daug parankiau, jeigu 
joms svarbus ekonomikos sektorius pri- 
klauso ne valstybinio, bet viršvalstybinio 
reguliavimo sričiai. Todėl šios interesų gru- 
pės tampa politine jėga, darančią įtaką vy- 
riausybėms ir skatinančia jas vis labiau da- 
lyvauti integracijos procese. 
Neofunkcionalistai atkreipia dėmesį ir 
į dar vieną svarbią jau prasidėjusio integ- 
racijos proceso aplinkybę. Be interesų gru- 
pių ir nacionalinių vyriausybių, procese at- 
siranda dar vienas labai svarbus ir galin- 
gas veikėjas — pačios viršvalstybinės insti- 
tucijos ir ten dirbantys tarnautojai. Virš- 
valstybinės institucijos, kurios iš esmės ir 
yra skirtos tam, kad atspindėtų ir išreikš- 
tų bendrus valstybių narių interesus, tam- 

pa svariu politiniu integracijos gilinimo 
veiksniu, kuris drauge su atitinkamomis in- 
teresų grupėmis atskirose valstybėse gali 
nacionalines vyriausybes skatinti ar net 
„Spausti“, kad jos gilintų ir spartintų integ- 
racijos procesą. 

Šios neofunkcionalistų teorijos (žino- 
miausi neofunkcionalizmo atstovai yra Ern- 
stas Haasas ir Leonas Lindbergas) buvo 
grindžiamos per kelis pirmuosius Europos 
Bendrijų egzistavimo metus sukaupta patir- 
timi. Bendrijų įsteigimas ir sėkminga jų 
veiklos pradžia teikė pagrindą manyti, kad 
integracijos „persiliejimo“ mechanizmas 
sėkmingai veikia, kad integracija plėtosis 
pakankamai sparčiai ir kad per dešimtme- 
tį Vakarų Europoje atsiras jeigu ne nauja 
federacinė valstybė, tai bent jau nauja poli- 
tinė bendrija, turinti išplėtotas viršvalstybi- 
nes institucijas, kurias bus galima laikyti 
Europos vyriausybės užuomazga. Tačiau 
šios optimistinės ir vienareikšmės progno- 
zės nepasitvirtino. Visų pirma integracijos 
proceso plėtotę sustabdė 1965 m. Prancūzi- 
jos prezidento Charles'io de Gaulle'io ir 
Europos Komisijos konfliktas, sukėlęs visos 
EB krizę ir galėjęs sužlugdyti visą sėkmin- 
gai prasidėjusią integraciją. Nors krizė for- 
maliai buvo panaikinta kompromisu, tačiau 
iš esmės tai reiškė, kad Prancūzijos reikala- 
vimams buvo nusileista. Taigi ne tik nepasi- 
tvirtino neofunkcionalistų prognozės, bet ir 
buvo lengva paneigti kitas jų išvadas apie 
integracijos priežastis ir mechanizmus. De 
Gaulle'is akivaizdžiai parodė, kam iš tikrųjų 
priklauso sprendimo galia ir kokios yra re- 
alios interesų grupių bei viršvalstybinių ins- 
titucijų galimybės. 

Neofunkcionalistai bandė de Gaulle'io 
fenomeną inkorporuoti į teoriją, teigė, kad 
viena anomalija iš esmės dar nepaneigia 

teorijos, tačiau tokiu atveju neišvengiamai 
reikėjo detaliau apibrėžti sąlygas, kuriomis 
teorija yra taikytina, atsisakyti pretenzijų į 
bendrosios integracijos teorijos statusą ir 
pripažinti, kad tai tėra dalinė ribotai taiko- 
ma teorija, kuri aiškina ne apskritai integ- 
raciją, O tiktai tam tikrus jos atvejus. Ne- 
palanki neofunkcionalizmui buvo ir toles- 
nė Europos integracijos raida XX a. aštun- 
tajame dešimtmetyje, nors de Gaulle'is, 
kaip išskirtinė, įspūdinga figūra, jau buvo 
pasitraukęs iš politinės arenos. 1973 m. į 
EB įstojo Airija, Danija ir Jungtinė Kara- 
lystė, dvi pastarosios ypač skeptiškai žiūrė- 
jo į tolesnį integracijos gilinimą ir nerėmė 
tokio pobūdžio iniciatyvų. Taigi dar kartą 
atsiskleidė lemiamas valstybių, o ne tam tik- 
rų veikėjų vaidmuo integracijos procese. 
Nepaisant to, devintojo dešimtmečio 
viduryje pasireiškęs naujasis dinamizmas — 
bendrosios rinkos programa bei Europos 
Sąjungos sukūrimas - vėl skatina atsigręž- 
ti į neofunkcionalistų darbus ir dar kartą, 
atsižvelgiant į naujas aplinkybes, permąs- 
tyti jų suformuluotas integracijos dinami- 
kos priežastis. Žinoma, tai nereiškia, kad 
neofunkcionalizmas galėtų būti visiškai 
„reabilituotas“ ir vėl pretenduoti tapti ben- 
drąja integracijos teorija. Neofunkcionalis- 
tai abstrahavosi ne tik nuo nereikšmingų 
dalykų, bet ir nuo kai kurių esminių integ- 
raciją lemiančių veiksnių, ką visai pagrįs- 
tai pažymėjo jų kritikai. Tačiau tai nereiš- 
kia, kad visais atvejais neofunkcionalistų 
išvados apie integracijos „persiliejimo“ lo- 
giką iš esmės buvo klaidingos ir skubotos. 
Taip pat žr. DE GAULLE, FUNKCIO- 
NALIZMAS, INTEGRACIJA, LIUKSEMBUR- 
GO KOMPROMISAS, „Tuščios KĖDĖS“ 
KRIZĖ. 
Gediminas Vitkus 

NEPRIVALOMOSIOS BIUDŽETO IŠLAI- 
pos žr. BIUDŽETAS. 


NETARIFINĖ PREKYBOS KLIŪTIS (angl. 
non-tariff barrier, pranc. entrave nontarifai- 
re aux ėchanges, vok. nichttarifūres Handels- 
hemmnis) — prekybos kliūtis, egzistuojanti 
ne dėl tarifų ar kvotų taikymo, bet dėl skir- 
tingų produktų standartų, diskriminacinių 
viešųjų pirkimų taisyklių, diskriminacinių 
paskirstymo ar kainodaros susitarimų, skir- 
tingų intelektinės nuosavybės taisyklių, ap- 
mokestinimo struktūros ir pan. Minėtos 
priemonės dažnai naudojamos siekiant 
apsaugoti vidaus gamintojus nuo iš trečių- 
jų šalių įvežamų prekių konkurencijos. 
Tiek Europos Bendrijos teritorijoje, tiek 
daugumoje išsivysčiusių valstybių netarifi- 
nės kliūtys ypač paplito XX a. aštuntaja- 
me dešimtmetyje. Jas pašalinti iš bendro- 
sios rinkos buvo pagrindinis bendrosios 
rinkos programos tikslas. Pastaraisiais me- 
tais tokio pobūdžio prekybos kliūtims 
daug dėmesio skiriama Pasaulio prekybos 
organizacijos darbotvarkėje. 

Taip pat žr. BENDRA PREKYBOS PO- 
LITIKA, BENDROJI RINKA, BENDROSIOS 
RINKOS PROGRAMA, NarTos 1973 M. 
KRIZĖ. 

Ramūnas Vilpišauskas 


Nicos SUTARTIS - sutartis dėl Europos 
Sąjungos sutarties, Europos Bendrijų stei- 
gimo sutarčių ir kai kurių su jomis susiju- 
sių aktų pataisų. Europos Vadovų Taryba 
dėl jos sutarė 2000 m. gruodžio 7-10 d. Ni- 
coje. Atlikus techninius derinimus penkio- 
likos ES valstybių atstovai 2001 m. vasa- 
rio 26 d. ją ten pat pasirašė. 

Pagrindinis sutarties laimėjimas - ES 
institucijų reforma, kuri buvo būtina ES 

plėtros prielaida. Svarbiausi institucijų per- 
tvarkymai išdėstyti Protokole dėl ES plėt- 


TOS 


(juo panaikinamas analogiškas Amster- 


damo sutarties protokolas) ir jo prieduo- 
se, kuriuos valstybės narės patvirtino kaip 


stoj 


imo derybų derybinę poziciją: 
numatyta, kad iš 27 valstybių suside- 
dančioje ES daugiausia balsų (po 29) 
Taryboje turės Jungtinė Karalystė, Ita- 
lija, Prancūzija ir Vokietija, mažiausiai 
(3 balsus) - Malta. Tuo tarpu Lietuva, 
kaip ir Airija, Danija, Slovakija bei 
Suomija, turės po 7 balsus, Latvija ir 
Estija —- po 4. Nuo 2005 m. sausio 1 d. 
sprendimai kvalifikuota balsų dauguma 
15 valstybių Sąjungoje bus priimami 
170 balsų iš 237, jei juos palaikys pusė 
(kai projektas teikiamas Komisijos) ar- 
ba 2/3 (kitais atvejais) valstybių narių, 
o 27 šalių Sąjungoje kvalifikuotą dau- 
gumą sudarys 258 balsai iš 345. Vienas 
iš sprendimų priėmimo kvalifikuota 
balsų dauguma naujų elementų yra rei- 
kalavimas, kad jei kuri nors valstybė 
prašo, būtų skaičiuojama, kiek procen- 
tų ES gyventojų atstovauja už konkre- 
tų sprendimą balsuojančios valstybės. 
Sprendimas bus priimamas, jei jam pri- 
tars valstybės, atstovaujančios ne ma- 
žiau kaip 62 proc. visų ES gyventojų 
(vadinamasis dvigubos daugumos prin- 
cipas). Kitą sprendimų priėmimo ele- 
mentą - blokuojančią mažumą 27 vals- 
tybių Sąjungoje sudarytų valstybių ko- 
alicija, turinti 91 balsą; 

kiekviena ES valstybė deleguoja po vie- 
ną Komisijos narį. Kai ES valstybių bus 
27, kitos kadencijos Komisijos narių 
skaičius bus sumažintas, o komisarai į 
Komisiją bus deleguojami rotacijos bū- 
du lygiais pagrindais. Tikslų Komisijos 


narių skaičių ir rotacijos principus nu- 
statys ES Taryba. Komisijos pirmininko 
galios stiprinamos - jam suteikiama tei- 
sė nustatyti Komisijos vidaus struktūrą, 
skirti savo pavaduotojus, keisti Komisi- 
jos narių pareigų paskirstymą; Komisi- 
jos narys privalo atsistatydinti, jei to pa- 
reikalauja Komisijos pirmininkas (pri- 
tarus Komisijai). Pakeista Komisijos 
pirmininko skyrimo tvarka: Europos 
Vadovų Tarybos susitikime jis bus ski- 
riamas kvalifikuota balsų dauguma; 
nustatytas naujas Europos Parlamento 
(EP) narių skaičius - Sąjungai išsiplė- 
tus iki 27 narių, EP bus 732 nariai. 
Daugiausia EP narių bus renkama Vo- 
kietijoje — 99, Jungtinėje Karalystėje, 
Prancūzijoje ir Italijoje - po 72; Lietu- 
va, kaip ir Airija, turės 12 vietų, Slo- 
vakija, Danija ir Suomija - po 13, Lat- 
vija —- 8, Slovėnija - 7, Estija, Kipras ir 
Liuksemburgas — po 6, Malta - 5. 
Naujas vietų paskirstymas įsigalios 
nuo 2004 m. sausio 1 d. (realiai - nuo 
kitų EP rinkimų). Atitinkamai numa- 
tytas ir atstovavimas Ekonomikos ir 
socialinių reikalų bei Regionų komite- 
tuose. Jungtinė Karalystė, Italija, 
Prancūzija, Vokietija turės 24 atstovus, 
Lietuva, kaip ir Slovakija, Danija, Suo- 
mija ir Airija, deleguos 9 atstovus, 
Latvija ir Estija —- po 7. Iš viso komi- 
tetuose bus po 344 narius; 
reformuota Teisingumo Teismo veikla. 
"Teismas galės sudaryti teisėjų kolegi- 
jas, kurios nagrinės atskirų sričių by- 
las, išplėstos Teismo galimybės pačiam 
spręsti procedūrinius savo veiklos 
klausimus, padidintas jo nepriklauso- 
mumas. Jį sudarys po vieną teisėją iš 
kiekvienos valstybės; 

sprendimų priėmimas kvalifikuota bal- 
sų dauguma Taryboje išplėstas ir bus 
taikomas beveik 30 naujų sričių. Taip 
pat išplėstas sričių, kurioms taikoma 
bendro sprendimo procedūra, ratas. 
Kvalifikuota balsų dauguma bus pri- 
imami sprendimai dėl pagalbos regio- 
nams (nuo 2007 m.), Komisijos narių, 
Tarybos generalinio sekretoriaus ir ES 
bendros užsienio ir saugumo politikos 
atstovų skyrimo, prekybos su užsieniu 
paslaugų (išskyrus audiovizualinį sekto- 
rių) ir kai kuriais kitais klausimais. Ve- 
to teisę ES valstybės išlaikys dėl kon- 
stitucinės raidos, daugumos socialinės 
apsaugos, iždo politikos, sienų apsau- 
gos, ekonominio ir finansinio bendra- 
darbiavimo su trečiosiomis šalimis, 
sveikatos ir švietimo politikos klausi- 
mais. Numatyta, kad daliai sričių ben- 
dro sprendimo procedūros arba kvali- 
fikuotos balsų daugumos principas bus 
imtas taikyti vėliau arba priėmus papil- 
domus teisės aktus; 

patikslintos Amsterdamo sutarties nuo- 
statos dėl glaudesnio bendradarbiavi- 
mo. Jį galės pradėti 8 valstybės narės, 
tačiau jis bus atviras ir kitoms norin- 
čioms ir galinčioms prie jo prisidėti ES 
valstybėms. Numatytos specialios nuo- 
statos dėl glaudesnio bendradarbiavi- 
mo užsienio politikos bei teisingumo ir 
vidaus reikalų srityse; 

papildytas ES sutarties straipsnis dėl ES 
pagrindinių principų laikymosi - pripa- 
žinta galimybė suspenduoti atskiras na- 
rystės teises, jei iškiltų rimtų pažeidimų 
pavojus. Tai padaryta atsiliepiant į 
2000 m. vadinamąją Austrijos krizę, kai 
po parlamento rinkimų galimybę prisi- 
dėti prie Austrijos vyriausybės sudary- 

mo įgijo kraštutinė dešinioji Jorgo Hai- 

derio vadovaujama Laisvės partija. Pa- 

siūlymus dėl tokių priemonių galės ini- 
cijuoti trečdalis ES valstybių, Europos 

Parlamentas arba Komisija. Rekomen- 

dacijas ar sankcijas valstybei Taryba pa- 

tvirtins kvalifikuota balsų dauguma; 

+ numatyta, kad bendradarbiavimas už- 
sienio ir saugumo politikos srityse 
apims visus su saugumu susijusius klau- 
simus, kurie gali sietis ir su bendra gy- 
nyba; įsteigtas Politikos ir saugumo ko- 
mitetas, kuris pakeis Politikos komitetą; 

+ teisingumo ir vidaus reikalų srityse bus 
institucionalizuotas bendradarbiavimas 
tarp prokuratūros organų — įsteigtas 
Eurojustas (panašiai kaip Europolas); 

+ Deklaracijoje dėl Sąjungos ateities nu- 
matyta, kad 2004 m. bus sušaukta kita 
ES tarpvyriausybinė konferencija, kuri 
toliau nagrinės ir spręs ES ateities ir 
institucinės struktūros klausimus. 
Šalys kandidatės Nicos sutartį įvertino 

palankiai, tačiau ES valstybės narės dėl 
įvairių priežasčių ją kritikavo (dėl nepa- 
kankamos institucijų reformos, sudėtingų 
sprendimo priėmimo procedūrų). 2001 m. 
birželio 7 d. Airijoje įvykęs referendumas 
nepatvirtino Nicos sutarties, nes jame da- 
lyvavo labai mažai rinkėjų. Kitas referen- 
dumas Airijoje buvo surengtas 2002 m. 
spalio 19 d. Jame Airijos rinkėjai pagaliau 
pritarė Nicos sutarčiai. Visoms šalims bai- 
gus ratifikavimo procedūras, sutartis įsiga- 
liojo 2003 m. vasario 1 d. 

Taip pat žr. DEKLARACIJA DĖL SĄ- 
JUNGOS ATEITIES, EUROPOS PARLAMEN- 
TAS, (GLAUDESNIS BENDRADARBIAVIMAS, 
KomMIsIJA, KVALIFIKUOTA DAUGUMA, 
STEIGIMO SUTARTYS, TARYBA. 

Rytis Martikonis 

NuUOLATINIŲ ATSTOVŲ KOMITETAS 
(angl. Committee of Permanent Representa- 
tives, pranc. Comitė des reprėsentants per- 
manents, vok. Ausschuf der Stūndigen Ver- 
treter) žr. KOREPERAS. 


NuomMoNĖ (angl. opinion, pranc. avis, 
vok. Meinung) - vienas iš Europos Bendrijos 
steigimo sutarties 249 straipsnyje numatytų 
EB institucijų leidžiamų aktų. Nuomonė 
(kaip ir rekomendacija) nėra teisiškai priva- 
loma. Joje paprastai išdėstomi Europos Są- 
jungos institucijų požiūriai, pozicijos tam tik- 
rais klausimais (pvz., tai gali būti Europos 
Parlamento, Ekonomikos ir socialinių reika- 
lų komiteto nuomonė). Ji gali būti skiriama 
valstybėms narėms, tai gali būti ir atsakymas 
į kitos institucijos dokumentą ar paklausimą. 
Nuomonė gali būti reikalinga kaip procedū- 
rinis ES sprendimo priėmimo žingsnis, be 
kurio galutinis sprendimas negalioja. 

Teisingumo Teismo generalinis advoka- 
tas teikia nepriklausomą, rekomendacinio 
pobūdžio nuomonę, kuri Teismui padeda 
priimti galutinį sprendimą. Dėl argumen- 
tų ir analizės kokybiškumo šios nuomonės 
yra svarios, dažnai cituojamos galutinėse 
išvadose. 

Atskirai paminėtinos Tarybos prašymu 
rengiamos Komisijos nuomonės dėl šalių 
kandidačių pasirengimo stoti į ES. Papras- 
tai toks dokumentas yra rengiamas po to, 
kai Taryba gauna oficialią šalies kandidatės 
paraišką įstoti į EB. Komisijos nuomonė 
yra pagrindas, kuriuo remdamasi Taryba 
priima sprendimą, nebūtinai sutampantį su 
Komisijos nuomone. Pavyzdžiui, dėl Grai- 
kijos priėmimo į EB Komisija savo nuomo- 
nėje pabrėžė, kokių didelių problemų Ben- 
drijai gali sukelti silpna Graikijos ekonomi- 
ka, todėl siūlė atidėti narystės klausimo 


sprendimą vėlesniam laikui. Tačiau Taryba, 
vadovaudamasi politiniais bei saugumo mo- 
tyvais ir siekdama kuo greičiau Graikiją in- 
tegruoti į Vakarų saugumo bendruomenę 
bei konsoliduoti jos demokratiją, atmetė 
Komisijos rekomendaciją ir nusprendė pra- 
dėti su ja derybas dėl narystės. 

Tačiau Graikijos atvejis yra labiau išim- 
tis nei taisyklė. Dažniausiai Taryba yra lin- 
kusi pasikliauti Komisijos specialistų pa- 
rengta nuomone. Pavyzdžiui, Turkija yra pa- 
teikusi paraišką dar 1987 m., tačiau ilgą lai- 
ką derybos dėl narystės su ja nebuvo pradė- 
tos, kadangi Taryba rėmėsi neigiama Ko- 
misijos nuomone apie Turkijos pasirengi- 
mą narystei. Vidurio ir Rytų Europos 
(VRE) valstybių atžvilgiu Taryba taip pat 
laikėsi Komisijos rekomendacijų. Komisija 
1997 m. liepos 15 d. paskelbė, kad narystei 
ES per artimiausius penkerius metus turėtų 
būti pasirengusios penkios asocijuotosios 
VRE valstybės — Čekija, Estija, Lenkija, 
Slovėnija ir Vengrija, ir rekomendavo pra- 
dėti su jomis derybas dėl narystės. Tuo tar- 
pu Bulgarija, Latvija, Lietuva, Rumunija ir 
Slovakija buvo įvertintos kaip dar nepakan- 
kamai pasirengusios, ir buvo pasiūlyta dery- 
bų su jomis pradžią nukelti vėlesniam lai- 
kui. Šiai Komisijos nuomonei pritarė Tary- 
ba ir Europos Vadovų Taryba, ir 1998 m. 
derybos dėl stojimo buvo pradėtos tik su 
penkiomis Komisijos rekomenduotomis 
valstybėmis. Bulgarija, Latvija, Lietuva, Ru- 
munija ir Slovakija teigiamo Komisijos ver- 
tinimo sulaukė tik po dvejų metų, ir oficia- 
lios derybos su jomis buvo pradėtos 2000 m. 

Taip pat žr. BENDRIJOS TEISĖ, BEN- 
DRIJOS TEISYNAS, PARAIŠKA ĮSTOTI į ES. 

Rytis Martikonis 

OECD 


Oczen (angl Organization for Eco- 
nomic Cooperation and Development san- 
trumpa) - Ekonominio bendradarbiavimo 
ir plėtros organizacija, kurios paskirtis — 
suteikti pramoninėms valstybėms galimybę 


Eil. Nr. Valstybė 

l. Airija 

2: Austrija 

3, Belgija 

4, Danija 

S. Jungtinė Karalystė 

6. Graikija 

7. Islandija 1961 m. 
8. Ispanija šios 
9, Italija valstybės 
10. JAV įkūrė 
11. Kanada organizaciją 
12, Liuksemburgas 

13. Nyderlandai 

14. Norvegija 

15. Portugalija 

16. Prancūzija 

17. Švedija 

18. Šveicarija 

19. Turkija 

20). Vokietija 


2007 m. gegužės mėn. OECD pakvie- 
tė Čilę, Estiją, Izraelį, Rusiją ir Slovėniją 
pradėti derybas dėl jų narystės šioje orga- 
nizacijoje. 

OECD ištakos glūdi Europos ekono- 
minio bendradarbiavimo organizacijoje 
OEEC (angl. Organization for European 
Economic Cooperation), įkurtoje po Antro- 
j0 pasaulinio karo siekiant atkurti karo nu- 
niokotą Europos ekonomiką. OEEC buvo 
pavesta administruoti pagal Marschalo pla- 

aptarti pasaulio ekonomikos problemas, 
koordinuoti ekonominę ir socialinę politi- 
ką. OECD įkurta 1961 m. Šiuo metu 
OECD priklauso 30 Azijos, Europos, Šiau- 
rės Amerikos ir Ramiojo vandenyno regio- 
no valstybių: 


Eil. Nr. Valstybė Įstojimo data 
21. Japonija 1964 
22. Suomija 1969 
23. Australija 1971 
24. Naujoji Zelandija 1973 
25; Meksika 1994 
26. Čekija 1995 
27. Lenkija 1996 
28. Korėjos Respublika 1996 
29. Vengrija 1996 
30. Slovakija 2000 


ną JAV teikiamą paramą Europai. Ekono- 
mikai atsigavus, sparčiai plėtojantis tarptau- 
tinei prekybai ir ryškėjant ekonomikos glo- 
balizavimo tendencijoms, OEEC 1961 m. 
buvo pertvarkyta ir iš Europos valstybių or- 
ganizacijos tapo svarbiausias pramonines 
viso pasaulio valstybes apimančia organiza- 
cija - OECD. JAV nuomone, ji turėjo su- 
švelninti neigiamas 1960 m. įvykusio Euro- 
pos pasidalijimo į EB ir EFTA (angl. Euro- 
pean Free Trade Association - Europos lais- 

vosios prekybos asociacija) blokus padari- 
nius. OECD buvo iškeltas uždavinys remti 
tokią politiką, kuri leistų pasiekti kuo dides- 
nį valstybių narių ekonomikos augimą, už- 
imtumą ir geresnį gyvenimo lygį, išlaikyti fi- 
nansų stabilumą, skatinti pasaulio prekybos 
plėtrą daugiašaliu, nediskriminaciniu pa- 
grindu. 

OECD būstinė ir struktūros yra Pary- 
Žiuje. Organizacijai vadovauja Taryba, su- 
daryta iš valstybių narių ambasadorių, ku- 
rie planuoja ir tvirtina jos darbą, atsako už 
ryšius su trečiosiomis šalimis. Taryba kas- 
met renkasi finansų, prekybos, užsienio rei- 
kalų ir kitų ministrų lygiu. Jai pirmininkauja 
generalinis sekretorius, kuris vadovauja ir 
sekretoriatui. Reguliariai vyksta specialių 
komitetų, nagrinėjančių švietimo, aplinko- 
saugos, prekybos, investicijų, eksporto ir ki- 
tus klausimus, posėdžiai. Juose dalyvauja 
valstybių narių specialistai, ekspertai, vy- 
riausybių patarėjai, dažnai kviečiami verslo, 
darbo ir nevyriausybinių organizacijų atsto- 
vai. Sprendimai paprastai priimami bendru 
sutarimu. Kartais tokių komitetų diskusijų 
rezultatu tampa oficialūs susitarimai tam 
tikrais ekonomikos klausimais. 

OECD neturi nei viršvalstybinių teisinių 
galių, nei savų finansinių išteklių paskoloms 
ir subsidijoms. Pagrindinė jos funkcija - tie- 
siogiai derinti valstybių narių pozicijas, ypač 
prekybos ir investicijų srityse, siekiant iš- 
vengti konfliktų. Organizacija dažnai iške- 
lia naujas ekonominės plėtros koncepcijas 
ir idėjas. Jos reguliariai parengiami detalūs 
pranešimai apie pasaulio ir konkrečių vals- 
tybių ekonomiką yra labai vertinami, į jų re- 
komendacijas neretai atsižvelgiama. 

Pasaulio ekonomikai sparčiai globali- 
zuojantis, organizacijos veikla ženkliai ska- 
tina savo narių ekonomikos sąveiką su tre- 


Oficialusis leidinys 


čiųjų šalių ekonomika. 1989 m. įkūrus 
Bendradarbiavimo su pereinamojo pobū- 
džio ekonomikos šalimis centrą pradėta 
vykdyti įvairius paramos Vidurio ir Rytų 
Europos valstybėms projektus. Tais pačiais 
metais OECD subūrė 24 valstybių grupę 
(G-24), kuri prisidėjo prie Komisijos ko- 
ordinuojamos ekonominės paramos Vidu- 
rio ir Rytų Europos valstybėms PHARE 
programos vykdymo. Ryšių ir koordinavi- 
mo biuras nuo 1978 m. palaiko santykius 
su Afrikos, Azijos ir Lotynų Amerikos ša- 
limis. 1998 m. sujungus Bendradarbiavimo 
su pereinamojo pobūdžio ekonomikos ša- 
limis centrą su Ryšių ir koordinavimo biu- 
ru buvo įsteigtas Bendradarbiavimo su 
valstybėmis ne narėmis centras. 

Taip pat žr. EFTA, MARSHALLO PLA- 
NAS, PHARE, OECD interneto svetai- 
nę <http:/AWwww.oecd.int>. 

Rimantas Grikienis 


OFICIALUSIS LEIDINYS (angl. Official 
Journal, pranc. Journal officiel, vok. Amt- 
sblatt) - pagrindinis Europos Bendrijų ofi- 
cialus leidinys, kuriame spausdinami teisės 
aktai ir kiti oficialūs dokumentai. Leidžia- 
mas visomis oficialiomis ES kalbomis. 

Yra keletas Oficialiojo leidinio serijų: 

+ L serijoje (iš angl. /egislation) spausdi- 
nami teisės aktų galią turintys doku- 
mentai; tai yra visi teisės aktai, kuriuos 
pagal 1957 m. Europos ekonominės 
bendrijos steigimo (Romos) sutartį yra 
privaloma spausdinti, taip pat teisės 
aktų rodyklės; 

+ C serija skirta įvairiems oficialiems do- 
kumentams ir informacijai, kurie nepri- 
skiriami Bendrijos teisės aktams; tai ga- 
li būti Komisijos siūlomi teisės aktų 
projektai ar pataisos, Komisijos prane- 


OLAF 


šimai Tarybai ir (arba) Europos Parla- 
mentui, Komisijos pranešimai apie 
sprendimus dėl įmonių susijungimo, 
Europos Parlamento nuomonės, klausi- 
mai Komisijai ir jos atsakymai, Audito 
Rūmų ataskaitos, Ekonomikos ir socia- 
linių reikalų komiteto bei Regionų ko- 
miteto nuomonės dėl teisės aktų pro- 
jektų, skelbimai apie laisvas darbo vie- 
tas ES institucijose ir t. t.; iki 1997 m. 
šioje serijoje buvo skelbiama informa- 
cija ir apie viešųjų pirkimų konkursus; 
S serijoje (pradėta leisti 1997 m.) 
spausdinami kvietimai dalyvauti vie- 
šuose konkursuose prekėms įsigyti, 
darbams atlikti ar paslaugoms, skir- 
toms ES reikmėms, teikti. 

Yra keletas Oficialiojo leidinio skelbi- 
mo ir prenumeravimo būdų: spaudiniai, 
kompaktiniai diskai, mikrofišos, internetas. 
ES dokumentų leidyba ir platinimu rūpi- 
nasi Europos Bendrijų Oficialiųjų leidinių 
biuras (angl. Office for Official Publications 
of the European Communities santrumpa), 
kurio buveinė yra Liuksemburgas. Šis Ben- 
drijos padalinys kasmet išleidžia apie 7000 
knygų, taip pat įvairių periodinių leidinių, 
kompaktinių diskų, vaizdo ir kitokios lei- 
dybinės produkcijos. 


Evaldas Sinkevičius 


OLAF (pranc. Office europėen de lutte 
antifraude santrumpa) - Europos kovos su 
sukčiavimu tarnyba, nuo 1999 m. birželio 
1 d. pakeitusi specialų sukčiavimo preven- 
cijos koordinavimo padalinį (UCLAF). 
OLAF užduotis —- saugoti ES finansinius 
interesus nuo įvairios neteisėtos veiklos, 
vykdomos ne tik iš šalies, bet ir Bendri- 
jos institucijose, dėl kurios patiriama daug 

žalos. Manoma, kad vien dėl sukčiavimų 
žemės ūkio sektoriuje yra prarasta per 
2,5 mlrd. eurų. Tarp biuro uždavinių - nu- 
statyti ir tirti sukčiavimą muitų srityje, pikt- 
naudžiavimą subsidijomis, mokesčių slėpi- 
mą (turintį įtakos ES biudžetui), kovoti su 
korupcija ir kitais Bendrijai kenkiančiais 
įstatymų pažeidimais. 

Įsteigti OLAF paskatino Jacgues'o San- 
tero vadovaujamos Komisijos vadinamasis 
korupcijos skandalas. 1999 m. pradžioje į 
viešumą iškilus Komisijos nesugebėjimo 
veiksmingai kovoti su korupcija ir sukčia- 
vimais faktams, Europos Parlamentas (EP) 
sudarė specialų nepriklausomų ekspertų 
komitetą kaltinimams ištirti. Komitetui nu- 
stačius nepotizmo, neūkiškumo ir korupci- 
jos Komisijoje faktus, 1999 m. kovo 16 d. 
Komisija in corpore atsistatydino. EP komi- 
tetas taip pat paragino sukurti veiksmingas 
kovos su korupcija ES struktūras. Skanda- 
las parodė, kad UC LAF, nebūdamas pakan- 
kamai nepriklausomas, nesugebėjo tinka- 
mai kovoti su sukčiavimais. Jis buvo vieno 
iš Komisijos direktoratų padalinys, sudary- 
tas iš Komisijos pareigūnų ir tiesiogiai at- 
sakingas vienam iš komisarų. 

OLAF taip pat yra Komisijos padalinys, 
administraciniu atžvilgiu susijęs su Biudžeto 
generaliniu direktoratu, tačiau jo nariai ne- 
dirba jokioje kitoje ES institucijoje ir yra 
tiesiogiai atsakingi nepriklausomai Kontro- 
lės tarybai. Ją sudaro penki nepriklausomi 
kvalifikuoti ekspertai, kuriuos skiria Komi- 
sija, Taryba ir EP. Tarnybai vadovauja ge- 
neralinis direktorius, kurį, suderinusi su 
Kontrolės taryba, Taryba ir EP, Komisija 
skiria penkeriems metams. Atlikdama tiria- 
mąją veiklą ji nėra saistoma jokių Komisi- 
jos, ES valstybių ar kitų ES institucijų nu- 

rodymų ir prireikus ginti savo nepriklauso- 
mumą turi teisę kreiptis į Teisingumo Teis- 
mą. Pradėti tyrimą išorinio sukčiavimo at- 
vejais tarnyba gali arba direktoriaus inicia- 
tyva, arba pareikalavus valstybei narei. Jei 
atliekamas vidinis tyrimas, ji taip pat gali 
pradėti jį savo iniciatyva, tačiau paprastai 
to pareikalauja viena iš institucijų. Tarny- 
ba privalo reguliariai informuoti apie savo 
veiklą EP ir Tarybą. Visos ES institucijos, 
tarnybos ir darbuotojai yra įpareigoti ben- 
dradarbiauti su OLAF, kai ši atlieka tyrimą. 
Tarnyboje dirba apie 400 įvairių sričių spe- 
cialistų, kuriuos deleguoja valstybės narės. 

Taip pat žr. GENERALINIS DIREKTO- 
RATAS, KOMISIJA. 


Rimantas Grikienis 


OOMBUDSMENAS (angl. Ombudsman, 
pranc. Mėdiateur, vok. Būrgerbeauftrag- 
ter) - Europos Parlamento (EP) skiria- 
mas Europos Sąjungos pareigūnas, kurio 
užduotis — nagrinėti skundus dėl ES ins- 
titucijų veiksmų. 

Ombudsmeno pareigybė įsteigta pagal 
Mastrichto sutartimi pataisytą Europos 
Bendrijos steigimo sutartį. Šios sutarties 
195 straipsnyje nurodyta, kad EP skiria 
ombudsmeną, kuris yra įgaliotas priimti 
ES piliečių arba kiekvieno fizinio ar juri- 
dinio asmens skundus dėl netinkamo ad- 
ministravimo atvejų ES institucijose arba 
įstaigose (išskyrus Teisingumo Teismo ir 
Pirmosios instancijos teismo kompetenci- 
jai priklausančius atvejus). Ombudsmenas 
skiriamas penkerių metų kadencijai, kuri 
trunka tiek pat, kiek ir EP kadencija. Om- 
budsmeno (jo įstaigos) veiklą reglamentuo- 
ja taisyklės, kurias tvirtina EP, prieš tai su- 
žinojęs Komisijos nuomonę ir gavęs Tary- 


bos kvalifikuotos daugumos pritarimą. Jį 
nušalinti gali tiktai Teisingumo Teismas. 

Pradėti tyrimą ombudsmenas gali ga- 
vęs skundą arba savo paties iniciatyva. Di- 
delę dalį skundų ombudsmenui perduoda 
EP nariai, gavę juos iš savo rinkėjų. Om- 
budsmenas neturi įgaliojimų skirti nuobau- 
das ar sankcijas. Savo tyrimų išvadas jis 
perduoda EP arba atitinkamai institucijai. 
Kasmet ombudsmenas pateikia EP išsamią 
tyrimų rezultatų ataskaitą. 

Taip pat žr. EUROPOS PARLAMENTAS, 
PILIETYBĖ. 


Evaldas Sinkevičius 


OSTPOLITIK (vok. „Rytų politika“) — Vo- 
kietijos Federacinės Respublikos (VFR) už- 
sienio politikos kursas Vidurio ir Rytų Eu- 
ropos komunistinių valstybių atžvilgiu, ku- 
riuo buvo siekiama normalizuoti tarpusavio 
santykius ir mažinti įtampą tarp Rytų ir Va- 
karų. Ostpolitik pradėta vykdyti 1969 m., kai 
VFR kancleriu tapo socialdemokratų lyde- 
ris Willy Brandtas. Ostpolitik nusipelno ypa- 
tingo dėmesio, nes ji reiškė kardinalų VFR 
užsienio politikos pasikeitimą ir vadinamo- 
sios Hallsteino doktrinos, kuria buvo siekia- 
ma izoliuoti Vokietijos Demokratinę Res- 
publiką (VDR), atsisakymą. Branto vyriau- 
sybė užmezgė diplomatinius santykius su 
Lenkija ir Čekoslovakija, 1970 m. Maskvos 
sutartimi su SSRS pripažino sieną su Len- 
kija Oderio ir Neisės upėmis bei sieną su 
VDR. 1972 m. VFR pasirašė sutartį su 
VDR, kurioje dvi vokiečių valstybės pripa- 
žino viena kitą, o 1973 m. jos abi buvo pri- 
imtos į Jungtines Tautas. 

Atsisakydamas dar Konrado Adenaue- 
rio vykdytos užsienio politikos orientacijos, 
Brandtas drauge pabrėždavo, jog tai nesu- 

mažins šalies įsipareigojimų Europos Ben- 
drijai ir kitoms Vakarų organizacijoms, 
ypač NATO. Ostpolitik daug prisidėjo prie 
įtampos mažinimo politikos Europoje, 0 ją 
vainikavo 1975 m. pasirašytas Helsinkio 
baigiamasis aktas, įtvirtinęs Europoje sta- 
tus guo. Tuo pat metu Ostpolitik ir EB 
valstybes paskatino labiau koordinuoti sa- 
vo užsienio politiką, dėl to buvo imta reng- 
ti tarpusavio politines konsultacijas, kurios 


vėliau Suvestiniame Europos akte buvo 
oficialiai įtvirtintos kaip Europos politinis 
bendradarbiavimas. Be to, ji prisidėjo prie 
EB prekybos su Rytų Europos valstybėmis 
plėtros. Ypač svarbus buvo susitarimas su 
VDR, leidęs Rytų Vokietijos prekėms pa- 
lyginti nesunkiai per Vakarų Vokietiją pa- 

tekti į EB rinką. 
Taip pat žr. ADENAUER, HALLSTEIN. 
Rimantas Grikienis 

B išiinoų TEISIŲ CHARTIJA 
(angl. Charter of Fundamental Rights, 
pranc. Charte des droits fondamentaux, vok. 
Charta der Grundrechte) - Europos Sąjun- 
gos valstybių narių sutartis, kurioje įtvirtin- 
tos pagrindinės ES piliečių teisės ir laisvės, 
numatytos jų apsaugos priemonės. 

1999 m. birželio mėn. Kelno Europos 
Vadovų Taryba nusprendė parengti ES pa- 
grindinių teisių chartiją. Prieš tai 1998 m. 
gruodžio mėn. visoje Europoje buvo mini- 
mos Jungtinių Tautų visuotinės Žmogaus 
teisių deklaracijos 50-0sios metinės, todėl 
tai buvo gera proga inicijuoti ES chartiją. 
Šį darbą 1999 m. neeiliniame susitikime 
"Tamperės Europos Vadovų Taryba patikė- 
jo specialiai įsteigtam Chartijos rengimo 
komitetui, kurį sudarė 62 nariai — ES vals- 
tybių ar vyriausybių vadovai, Komisijos pir- 
mininkas, Europos Parlamento ir naciona- 
linių parlamentų nariai, taip pat kviestiniai 
stebėtojai iš Teisingumo Teismo, Europos 
Tarybos ir Europos Žmogaus Teisių Teis- 
mo. Komitetui (jam prigijo neoficialus 
Konvento pavadinimas) buvo iškeltas už- 
davinys, atsižvelgiant į Amsterdamo sutar- 
tyje įtvirtintas bendradarbiavimo teisingu- 
mo ir vidaus reikalų srityse nuostatas, iki 
2000 m. pabaigos parengti pamatinį ES pi- 
liečių teisių dokumentą. Pateikti savo pa- 
siūlymus buvo paprašyta Ekonomikos ir 
socialinių reikalų komiteto, Regionų komi- 
teto, ombudsmeno. Taip pat pareikšti sa- 
vo nuomonę buvo paragintos visos suinte- 
resuotos institucijos, visuomeninės organi- 
zacijos ir šalys kandidatės. 

Chartijos rengimo komitetas savo pir- 
mininku išsirinko buvusį Vokietijos prezi- 
dentą Romaną Herzogą. Iš pradžių komi- 
tetas apsisprendė išnagrinėti jau veikian- 


Pagrindinių teisių chartija 


čius tarptautinius žmogaus teisių aktus ir 
sudaryti chartijos teisės šaltinių sąrašą. Į šį 
sąrašą buvo įtraukti tik Europos dokumen- 
tai: 1950 m. Žmogaus teisių ir pagrindinių 
laisvių apsaugos konvencija, Europos Ben- 
drijos steigimo sutartis, Teisingumo Teismo 
dokumentai ir įvairi medžiaga iš bylų nag- 
rinėjimo praktikos. 2000 m. spalio 2 d. ko- 
mitetas paskelbė, kad chartijos projektui 
pritaria visos ES valstybės ir jis baigia sa- 
vo darbą. 2000 m. gruodžio mėn. Nicos 
Europos Vadovų Tarybos susitikime buvo 
iškilmingai paskelbta bendra Europos Par- 
lamento, Tarybos ir Komisijos deklaracija 
dėl Pagrindinių teisių chartijos priėmimo. 
Chartijos tekstą sudaro 50 straipsnių, 
suskirstytų į šešias dalis: Žmogaus orumas, 
laisvės, lygybė (įstatymui), solidarumas, pi- 
liečių teisės ir teisingumas. Visi chartijos 
teiginiai perkelti iš anksčiau priimtų doku- 
mentų (šaltinių), tačiau tai yra vientisas ir 
savitas, tik ES galiojantis teisės aktas. Juo 
galima remtis teismuose tais atvejais, kai 
ginčas susijęs su ES teisės taikymu. 
Taip pat žr. OMBUDSMENAS, PILIETY- 
BĖ, TEISINGUMO TEISMAS. 
Evaldas Sinkevičius 


PANEUROPA - vieningos Europos idė- 
ja, glaudžiai susijusi su grafo Richardo Ni- 
colaus'o Coudenhove's-Kalergio vardu. 
1922 m. Coudenhove-Kalergis paskelbė pir- 
mąjį manifestą, kuriame ragino ir kvietė su- 
sivienyti visą kontinentinę Europą nuo Por- 
tugalijos iki Lenkijos. 1923 m. savo idėją jis 
išdėstė dokumente „Paneuropa“, kuriame 
pesimistiniam požiūriui į Europos ateitį 
priešpriešino vieningos Europos alternaty- 
vą. Tais pačiais metais jis įkūrė Paneuropos 
sąjungą (angl. Pan-European Union, pranc. 
Union Paneuropėenne, vok. Paneuropa- 


Paraiška įstoti į ES 


Union), kuriai tarpukario metais priklau- 
sė tokie žymūs politikai kaip Aristide'as 
Briandas, Walteris Rathenau, Gustavas 
Stresemannas. Kilus Antrajam pasauli- 
niam karui jos veikla nutrūko. 1952 m. at- 
kurtą organizaciją rėmė Konradas Ade- 
naueris ir Robert'as Schumanas, vėliau 
daug prisidėję prie Europos Bendrijų įstei- 
gimo ir jų raidos. 

Paneuropos sąjunga propagavo labiau 
politinės nei ekonominės Europos integra- 
cijos idėją, ragino sukurti Jungtines Euro- 
pos Valstijas, tačiau šis šūkis taip ir nesu- 
laukė didesnės paramos. Šiuo metu Paneu- 
ropos sąjunga yra tarptautinė nepartinė 
nevyriausybinė organizacija, turinti skyrius 
daugelyje Europos šalių. Pagrindiniai Pa- 
neuropos sąjungos principai — Žmogaus 
laisvė ir atsakomybė, krikščioniškosios ver- 
tybės, socialiniu atžvilgiu orientuota eko- 
nomika, politinė Europos valstybių, tautų 


Valstybė Paraiškos padavimo data 


Airija 1961 m. liepos 31 d. 
1967 m. gegužės 11 d. 
Jungtinė Karalystė 1961 m. rugpjūčio 9 d. 


1967 m. gegužės 11 d. 


Danija 1961 m. rugpjūčio 10 d. 
1967 m. gegužės 11 d. 
Norvegija 1962 m. balandžio 30 d. 
1967 m. liepos 21 d. 
1992 m. lapkričio 25 d. 
Graikija 1975 m. birželio 12 d. 
Portugalija 1977 m. kovo 28 d. 
Ispanija 1977 m. liepos 28 d. 
Turkija 1987 m. balandžio 14 d. 
Austrija 1989 m. liepos 17 d. 
Švedija 1991 m. liepos 1 d 
Suomija 1992 m. kovo 18 d. 
Kipras 1990 m. liepos 4 d. 

bei regionų sąjunga. Nuo 1973 m. Paneu- 
ropos sąjungos pirmininkas yra Otto von 
Habsburgas. 
Taip pat žr. EUROPOS JUDĖJIMAS, 
COUDENHOVE-KALERGI. 
Rimantas Grikienis 


PARAIŠKA ĮSTOTI Į ES (angl. application 
for accession to the EU, pranc. demande 
d'adhėsion d VUE, vok. Beitrittgesuch in die 
EU) - oficialus dokumentas, kurį Europos 
Sąjungos Tarybai turi įteikti valstybė, norin- 
ti pradėti derybas dėl narystės ES. Nuo 
1951 m., kai buvo pasirašyta Europos anglių 
ir plieno bendrijos steigimo sutartis, iki 
2007 m. Europos Bendrijų valstybių narių 
padaugėjo nuo 6 iki 27. Kiekviena valstybė, 
pageidavusi tapti EB nare, turėdavo oficia- 
liai pareikšti savo ketinimus ir įteikti Tary- 
bai atitinkamo turinio dokumentą. Narystės 
paraiškos buvo taip paduotos: 


Įstojimo į ES data 


1973 m. sausio 1 d. 
1973 m. sausio 1 d. 


1973 m. sausio 1 d. 

du kartus (1972 ir 1984 m.) 
visuotiniuose referendumuose 
atsisakė narystės 

1981 m. sausio 1 d. 

1986 m. sausio 1 d. 

1986 m. sausio 1 d. 

2005 m. pradėjo derybas dėl stojimo 
1995 m. sausio 1 d. 

1995 m. sausio 1 d. 

1995 m. sausio 1 d. 

2004 m. gegužės 1 d. 

Lentelės tęsinys 


Valstybė Paraiškos padavimo data 
Malta 1990 m. liepos 16 d. 
Šveicarija 1992 m. gegužės 20 d. 
Vengrija 1994 m. kovo 31 d. 
Lenkija 1994 m. balandžio 5 d. 
Rumunija 1995 m. birželio 22 d. 
Slovakija 1995 m. birželio 27 d. 
Latvija 1995 m. spalio 13 d. 
Estija 1995 m. lapkričio 24 d. 
Lietuva 1995 m. gruodžio 8 d. 
Bulgarija 1995 m. gruodžio 16 d. 
Čekija 1996 m. sausio 17 d. 
Slovėnija 1996 m. birželio 10 d. 
Kroatija 2003 m. vasario 21 d. 
Makedonija 2004 m. kovo 22 d. 


Kaip matyti lentelėje, kai kurios valsty- 
bės (Airija, Danija, Jungtinė Karalystė) tu- 
rėjo paduoti paraišką du (o Norvegija net- 
gi tris) kartus, nes jų derybos buvo nutrū- 
kusios. Ne visos narystės siekusios šalys dėl 
įvairių priežasčių yra tapusios ES narėmis. 

Taip pat žr. EUROPOS EKONOMINĖ 
ERDVĖ, NUOMONE, PLĖTRA. 

Evaldas Sinkevičius 


PARYŽIAUS SUTARTIS žr. EUROPOS 
ANGLIŲ IR PLIENO BENDRIJĄA. 


PARTNERYSTĖS IR BENDRADARBIAVIMO 
SUTARTYS (angl. Partnership and coopera- 
tion agreements, pranc. accords sur le par- 
tenariat et la coopėration, vok. Partners- 
chafts- und Kooperationsabkommen) - vie- 


Paryžiaus sutartis 


Įstojimo į ES data 


2004 m. gegužės 1 d. 

1992 m. gruodžio 6 d. visuotiniame referendume 
atmetus Europos ekonominės erdvės susitarimą 
su Europos Bendrija, vyriausybė sustabdė 

(bet ne atsiėmė!) paraišką iki atskiro pranešimo 
2004 m. gegužės 1 d. 

2004 m. gegužės 1 d. 

2007 m. sausio 1 d. 

2004 m. gegužės 1 d. 


2004 m. gegužės 1 d. 


2004 m. gegužės 1 d. 


2004 m. gegužės 1 d. 

2007 m. sausio 1 d. 

2004 m. gegužės 1 d. 

2004 m. gegužės 1 d. 

2005 m. pradėjo derybas dėl stojimo 

2005 m. Europos Komisijos siūlymu ES Taryba 
nukėlė derybų pradžią, iki šalis bus pasiekusi 
atitinkamą lygį 


na iš preferencinių susitarimų tarp Euro- 
pos Sąjungos ir jai nepriklausančių valsty- 
bių rūšių. Ekonominių ir politinių įsiparei- 
gojimų srityje partnerystės ir bendradarbia- 
vimo sutartys apima mažiau nei asociaci- 
jos, bet daugiau nei prekybos ir bendradar- 
biavimo sutartys. Joje paprastai numatoma 
galimybė ateityje įgyvendinti laisvosios pre- 
kybos erdvę, taip pat įsipareigojimai gerbti 
žmogaus teises ir demokratiją. Be to, nu- 
matomas struktūrizuotas politinis dialogas 
tarp Europos Bendrijos ir pasirašančiosios 
valstybės ministrų, valdininkų ir parlamen- 
to narių lygiu. Tai yra „mišri“ sutartis, ka- 
dangi ji apima daugiau nei tarifų ir pre- 
kybos klausimus ir priklauso tiek EB, tiek 
valstybių narių kompetencijai, todėl ją tu- 
ri ratifikuoti ir EB, ir valstybės narės. EB 


Pereinamasis laikotarpis 


yra pasirašiusi partnerystės ir bendradar- 
biavimo sutartis su dauguma Nepriklauso- 
mų Valstybių Sandraugos šalių. 

Taip pat žr. ASOCIACIJOS SUTARTYS, 
BENDRA PREKYBOS POLITIKA, EUROPOS 
SUTARTYS. 


Ramūnas Vilpišauskas 


PasAS. Europos Sąjungoje nėra centra- 
lizuotos pasų sistemos, ir ES valstybių pi- 
liečiai naudojasi nacionaliniais pasais, ku- 
riuos išduoda atitinkamos įgaliotos valsty- 
bių narių agentūros. Vis dėlto ES valstybė- 
se išduodami pasai yra panašios išvaizdos. 

Pirmą kartą Europos paso idėja buvo 
aptarta 1974 m. EB valstybių vadovų susi- 
tikime Paryžiuje. 1975 m. gruodžio mėn. 
Romos Europos Vadovų Taryba sutarė nu- 
statyti EB valstybių piliečiams vienodą pa- 
są. Po tam tikrų nesutarimų (daugiausia 
dėl paso formato, spalvos ir įrašomų duo- 
menų) 1981 m. birželio ir 1982 m. birže- 
lio mėn. Taryba priėmė dvi rezoliucijas dėl 
paso išvaizdos ir techninių detalių. Nuo 
1985 m. sausio 1 d. Europos pasas išduo- 
damas visose EB valstybėse, jais laipsniš- 
kai keičiami senieji pasai. 

Europos pasas yra vienodo formato, 
puskiečiu tamsiai raudonu (vadinamuoju 
burgundiškuoju) viršeliu, ant kurio pasą 
išdavusios valstybės narės nacionaline kal- 
ba užrašyta „Europos Bendrija“, tos vals- 
tybės pavadinimas ir įspaustas jos herbas. 
Visose valstybėse užrašai ant viršelio yra 
vienodo šrifto. Taip pat suvienodintas pus- 
lapių skaičius — 32 (daugiau gali būti tik 
puslapių, skirtų vizoms ar kelionių spau- 
dams) ir daugelis kitų paso savininko as- 
mens duomenų. 

Europos paso reikšmė yra simbolinė 
(įtvirtinti Europos identitetą) ir praktinė 

(jis lengvai atpažįstamas pasienyje). Tačiau 
pasą išduoti ir toliau priklauso valstybių 
narių kompetencijai, todėl ši praktika nė- 
ra visuotinai paplitusi. Pasą ėmus keisti 
modernesnėmis asmens tapatybės identifi- 
kavimo priemonėmis, pasų suvienodinimo 
iniciatyva nebeplėtojama. 

Evaldas Sinkevičius 


PASAULIO PREKYBOS ORGANIZACIJA 
(angl. World Trade Organisation, pranc. Or- 
ganisation mondiale du commerce, vok. 
Kelthandelsorganisation) žr. PPO. 


PEREINAMASIS LAIKOTARPIS (angl. 
transitional period, pranc. pėriode transitoi- 
re, vok. Ubergangszeit) — nustatytos trukmės 
laikotarpis nuo valstybės įstojimo į Euro- 
pos Bendriją momento (t. y. nuo stojimo 
sutarties pasirašymo) iki galutinio ir visiš- 
ko Bendrijos teisyno nuostatų įdiegimo. 
Šiuo laikotarpiu gali būti taikomos laikinos 
priemonės ar išimtys. Įvairioms Europos 
Sąjungos teisės sritims gali būti taikomi 
įvairios trukmės pereinamieji laikotarpiai. 

Pačioje Europos ekonominės bendrijos 
steigimo (Romos) sutartyje „pereinamojo 
laikotarpio“ terminu buvo apibūdintas į 
tris etapus padalytas dvylikos metų laiko- 
tarpis, per kurį turėjo būti sukurta bendro- 
ji rinka ir kuriam pasibaigus turėjo įsiga- 
lioti visos šios sutarties nuostatos. 

Pereinamieji laikotarpiai numatyti ir 
Europos sutartyse. Jose nurodoma, jog ES 
ir valstybių partnerių asociacija apima per- 
einamąjį laikotarpį, kuris tiksliau apibūdi- 
namas konkrečiuose straipsniuose. Numa- 
toma, kad pereinamuoju laikotarpiu ES ir 
asocijuotoji valstybė laipsniškai pereis prie 
laisvos prekybos pramonės produkcija. 
Pereinamieji laikotarpiai šiose sutartyse 

paprastai sudaryti asimetriškai: ES, kaip 
stipresnė ekonominė partnerė, savo rinkas 
atveria sparčiau negu jos partnerės — aso- 
cijuotosios Vidurio ir Rytų Europos 
(VRE) valstybės. Tuo tarpu asocijuotosios 
valstybės pereinamuoju laikotarpiu laips- 
niškai priderina savo įstatymus, įskaitant 
administracines, technines ir kitas taisyk- 
les, prie EB teisės, kad jie atitiktų preky- 
bos liberalizavimo tikslus ir palengvintų 
abipusį patekimą į rinkas. Valstybės taip 
pat sukuria būtinas sąlygas taikyti laisvo 
kapitalo judėjimo taisykles. Pasibaigus per- 
einamajam laikotarpiui EB bendrovių filia- 
lai bei padaliniai ir piliečiai įgyja tokias pat 
teises kaip ir asocijuotosios valstybės ben- 
drovių filialai bei padaliniai ir piliečiai EB. 

Kiekviena valstybė, tapdama ES nare, 
turi be išlygų perimti visas Bendrijos tei- 
syno normas. Ribotos trukmės pereinamie- 
ji laikotarpiai leidžiami tuose sektoriuose, 
kuriuose naujai narei nelengva iš karto įgy- 
vendinti EB teisės normas bei taisykles, ar- 
ba valstybių narių pageidavimu. Šie atidė- 
jimai paprastai yra svarbiausias stojimo de- 
rybų objektas. Per visus ligšiolinius EB plė- 
tros etapus buvo susitarta dėl įvairios truk- 
mės (nuo 4 iki 10 metų) pereinamųjų lai- 
kotarpių. Buvo manoma, kad priimant į 
ES VRE valstybes kai kuriose srityse, to- 
kiose kaip žemės ūkis ir laisvas asmenų ju- 
dėjimas, taip pat prireiks pereinamųjų 
priemonių. Šalys kandidatės dar iki priėmi- 
mo buvo raginamos perimti visus svarbiau- 
sius vidaus rinkos reguliavimo elementus. 
Kad padėtų kandidatėms susidoroti su šiuo 
uždaviniu, ES dar 1993 m. suformulavo 
specialią asocijuotųjų VRE valstybių pri- 
ėmimo į ES strategiją, kurią Europos Va- 
dovų Taryba paskui išplėtojo 1994 m. Ese- 


Petersbergo užduotys 


ne ir 1997 m. Liuksemburge. Šia strategi- 
ja buvo siekiama, kad visos kandidatės dar 
iki priėmimo į ES kuo labiau prisitaikytų 
prie Europos teisės ir būtų išvengta ilgų 
pereinamųjų laikotarpių, kurie galėtų ne- 
igiamai atsiliepti ES valstybių ekonominei 
ir socialinei sanglaudai. 

Taip pat žr. BENDRIJOS TEISYNAS, 
BENDROJI RINKA, EUROPOS SUTARTYS, 
PLĖTRA, PRIĖMIMO STRATEGIJA, SAN- 
GLAUDA, STOJIMO PARTNERYSTĖ. 


Rimantas Grikienis 


PETERSBERGO UŽDUOTYS (angl. Peters- 
berg tasks, pranc. missions de Petersberg, 
vok. Petersberger Aufgaben) - Vakarų Eu- 
ropos Sąjungos (VES) suformuluoti tikslai, 
kuriuos VES, kaip Europos Sąjungos gy- 
nybinė organizacija, užsibrėžė įgyvendinti, 
kad padidėtų ES vaidmuo tarptautinėje 
politikoje. 1992 m. birželio 19 d. VES Ta- 
ryba Petersberge (Bonos priemiestis) pri- 
ėmė deklaraciją, kurioje iškėlė sau ambi- 
cingas užduotis, susijusias su dalyvavimu 
krizių slopinimo ir taikos palaikymo misi- 
jose. Petersbergo deklaraciją sudaro trys 
dalys: VES ir Europos saugumas, VES gy- 
nybinių pajėgumų stiprinimas ir VES san- 
tykiai su kitomis ES ir NATO narėmis. 

Pirmojoje dalyje yra aptariamas VES 
vaidmuo tarptautinių saugumo institucijų 
struktūroje ir pabrėžiamas įsipareigojimas 
prisidėti prie Jungtinių Tautų (JT) bei Eu- 
ropos saugumo ir bendradarbiavimo orga- 
nizacijos (ESBO) taikos misijų Europoje. 
Taip pat joje patvirtinamas įsipareigojimas 
įgyvendinti Europos Sąjungos (Mastrichto) 
sutarties deklaraciją dėl VES, kurioje nu- 
matyta išplėtoti šią organizaciją ir pavers- 
ti ją gynybiniu ES ramsčiu. 

Antrojoje dalyje numatyta suformuoti 
VES gynybinius pajėgumus, kuriems nusta- 
tytos tokios krizių slopinimo ir taikos pa- 
laikymo užduotys: 

+ dalyvavimas humanitarinėse ir gelbėji- 
mo operacijose; 

+ dalyvavimas taikos palaikymo operaci- 
jOSe; 

+ kovinių dalinių panaudojimas krizių 
valdymo ir taikos įvedimo operacijose. 
Ilgainiui šias VES deklaracijoje sufor- 

muluotas užduotis imta vadinti Petersber- 
go užduotimis. 

Trečiojoje dalyje aptariamos VES-ES- 
NATO bendradarbiavimo priemonės, pa- 
dėsiančios įvykdyti užsibrėžtas užduotis. 

Deklaracija buvo priimta tuo metu, kai 
buvusiojoje Jugoslavijoje liepsnojo pilieti- 
nis karas ir nė viena iš tarptautinių insti- 
tucijų nepajėgė jo nuslopinti. JT vykdė 
daugiausia humanitarinės pagalbos ir pa- 
liaubų stebėjimo operacijas, ESBO verti- 
no situaciją, o NATO galėjo gauti manda- 
tą tik labai ribotoms operacijoms (užtikrin- 
ti sankcijų Serbijai laikymąsi ir patruliuoti 
nustatytoje neskraidymo zonoje). Šiomis 
aplinkybėmis VES atrodė, jog ji geriausiai 
tinka tokioms krizėms valdyti, bet tam bu- 
vo būtina sukurti karinius pajėgumus. Dėl 
skirtingo požiūrio į Europos saugumo pro- 
blemų sprendimą ir itin skirtingos valsty- 
bių narystės ES-VES-NATO „geometri- 
jos“ VES karinės pajėgos nebuvo sparčiai 
kuriamos. Taip pat buvo aišku, kad ES ir 
VES vargu ar pajėgios savarankiškai sufor- 
muoti krizių slopinimui reikiamus pajėgu- 
mus, todėl 1993 m. buvo pradėtos plėtoti 
daugianacionalinės specialiosios paskirties 
pajėgos (angl. Combined Joint Task Force). 
Jų esmė ta, kad prireikus reaguoti į krizi- 
nes situacijas, keliančias grėsmę Europos 


interesams, NATO (pats nedalyvaudamas) 
suteiktų VES dispozicijai būtinus materia- 
linius techninius išteklius tiems interesams 
apginti. 

1996-1997 m. vykusioje tarpvyriausybi- 
nėje Mastrichto sutarties peržiūros konfe- 
rencijoje bendros užsienio ir saugumo po- 
litikos reforma buvo viena svarbiausių te- 
mų. 1997 m. liepos 2 d. VES Taryba pri- 
ėmė deklaraciją dėl VES vaidmens ir san- 
tykių su ES bei NATO, kurioje Petersber- 
go užduotys ir jų vykdymui reikalingi gy- 
nybiniai pajėgumai pavadinti esminiu ir 
būtinu Europos saugumo ir gynybos iden- 
titeto elementu. Ši deklaracija buvo pridė- 
ta prie Amsterdamo sutarties ir tokiu bū- 
du Petersbego užduotys buvo inkorporuo- 
tos į ES bendros užsienio ir saugumo po- 
litikos tikslus. 

Taip pat žr. BENDRA UŽSIENIO IR 
SAUGUMO POLITIKA, EUROKORPUSAS, 
EUROPOS SAUGUMO IR GYNYBOS POLI- 
TIKA, NATO 1R ES SANTYKIAI, VAKA- 
Rų EUROPOS SĄJUNGA. 

Evaldas Sinkevičius 


PHARE (pranc. Pologne et Hongrie: 
assistance d la restructuration des ėconomies 
santrumpa) — Europos Komisijos koordi- 
nuojama paramos Vidurio ir Rytų Europos 
(VRE) valstybėms programa. Programa 
teikia finansinę paramą valstybėms partne- 
rėms tol, kol jos pasirengs tapti Europos 
Sąjungos narėmis. Didžiąją PHARE pro- 
gramos pagalbos dalį sudaro Žinios ir pa- 
žangioji patirtis (angl. know-how, t. y. kon- 
sultacijos, kursai ir studijos). 

Programos idėja buvo iškelta 1989 m. 
liepos mėn., kai septynios didžiosios pra- 
moninės valstybės (vadinamoji G-7 grupė) 
aukščiausiojo lygio susitikime Paryžiuje pa- 

prašė Komisijos koordinuoti ekonominę 
paramą pradėjusioms reformas Lenkijai ir 
Vengrijai (iš čia kilo programos pavadini- 
mas — Parama Lenkijos ir Vengrijos eko- 
nomikai pertvarkyti). Šią iniciatyvą palai- 
kė ir kitos OECD (angl. Organization for 
Economic Cooperation and Development - 
Ekonominio bendradarbiavimo ir plėtros 
organizacija) valstybės. PHARE programa 
oficialiai buvo įkurta 1989 m. gruodžio 
mėn. Tarybos sprendimu. Programą vykdė 
Komisija, 24 OECD valstybės (vadinamoji 
G-24 grupė), pati OECD, Tarptautinis va- 
liutos fondas, Pasaulio bankas, Europos in- 
vesticijų bankas, valstybių kreditorių Pary- 
žiaus klubas ir Europos rekonstrukcijos ir 
plėtros bankas. Pamažu PHARE progra- 
mos teikiama parama apėmė vis daugiau 
valstybių, 1998 m. ją gavo jau 14 VRE 
valstybių, iš jų 10 kandidačių į ES nares. 
Tai — didžiausia finansinės paramos Vidu- 
rio ir Rytų Europai programa. Lietuvai per 
šią programą 1992-2003 m. iš viso buvo 
skirta apie 600 mln. eurų. 

Būtina sąlyga PHARE finansavimui 
gauti yra ta, kad valstybė privalo laikytis 
demokratijos ir rinkos ekonomikos kurso. 
PHARE biudžetą nustato Europos Parla- 
mentas ir Taryba, Komisija sprendžia, kiek 
pinigų skirti vienai ar kitai valstybei, 0 pri- 
oritetines lėšų naudojimo sritis nustato 
valstybių partnerių vyriausybės. Komisijos 
delegacijos valstybėse partnerėse glaudžiai 
bendradarbiauja su PHARE programos na- 
cionaliniais koordinatoriais (paprastai mi- 
nistrais). Daugiausia dėmesio skiriama 
projektams, susijusiems su valstybės įmo- 
nių, taip pat ir žemės ūkio, pertvarkymu, 
privataus sektoriaus plėtra, institucijų, tei- 
sės ir valstybės administracijos reforma, 


PHARE 


socialinio aprūpinimo sistemos reforma, 
užimtumo didinimu, švietimu ir sveikatos 
apsauga, energetikos, transporto ir teleko- 
munikacijų infrastruktūros plėtra, aplinko- 
sauga ir branduoline sauga. Dauguma 
PHARE programų yra nacionalinės pro- 
gramos (joms skiriama apie 80 proc. visų 
lėšų), dėl kurių susitariama per dvišales 
derybas. Daugiašalės programos (anksčiau 
vadintos regioninėmis) padeda spręsti pro- 
blemas, kurioms reikalingi bendri veiksmai 
(pvz., aplinkosaugos, telekomunikacijų, 
energetikos, branduolinės saugos, muitinių, 
kovos su narkotikų kontrabanda srityse). 
Vadinamosios horizontaliosios programos, 
skirtingai nei nacionalinės, nėra derinamos 
su vyriausybių nustatytais prioritetais, jas 
tiesiogiai inicijuoja ir koordinuoja pati Ko- 
misija. Šios programos stiprina bendradar- 
biavimą tarp ES ir valstybių partnerių or- 
ganizacijų bei institucijų. Nuo 1994 m. kai 
kurios buvusios daugiašalės programos ta- 
po horizontaliosiomis. 

Iš pradžių svarbiausias programos tiks- 
las buvo remti ekonomines bei socialines 
reformas ir demokratizavimo procesą vals- 
tybėse partnerėse, ypatingą dėmesį skiriant 
institucijų stiprinimui. 1994 m. Eseno Eu- 
ropos Vadovų Tarybai patvirtinus detalią 
Europos sutartis pasirašiusių VRE valsty- 
bių priėmimo į ES strategiją, PHARE .ta- 
po svarbiausia jos finansavimo priemone. 
Siekiant padidinti programos veiksmingu- 
mą, Eseno susitikime buvo nuspręsta iki 
25 proc. PHARE nacionalinių programų 
biudžeto skirti investicijoms. PHARE lėšos 
pradėtos naudoti šalių kandidačių pasiren- 
gimui būsimajai narystei ES, ypač dalyva- 
vimui vidaus rinkoje, ir pasienio regionų 
infrastruktūros plėtrai. 1997 m. Liuksem- 

burgo Europos Vadovų Taryba nutarė dar 
labiau išplėsti paramą pasirengimui narys- 
tei — sukurti naują stojimo partnerystės 
priemonę, kuri sujungtų visas paramos ša- 
lims kandidatėms formas, taip pat ir 
PHARE programą. Pagal „Darbotvarkėje 
2000“ Komisijos parengtas gaires pagrin- 
diniu PHARE programos uždaviniu tapo 
parama kandidačių pasirengimui stojimui, 
visų pirma Bendrijos teisynui perimti ir tai- 
kyti, be to, buvo sukurtos dvi papildomos 
paramos priemonės - ISPA ir SAPARD, 
perėmusios iš PHARE transporto bei ap- 
linkos infrastruktūros ir žemės ūkio plėt- 
ros projektus. Nuo 1998 m. apie 65 proc. 
PHARE nacionalinių programų biudžeto 
buvo skiriama institucijų stiprinimui ir su- 
sijusioms investicijoms, 35 proc. — ekono- 
minei ir socialinei sanglaudai stiprinti. Pir- 
menybė buvo teikiama dideliems projek- 
tams, 0 jų vykdymas decentralizuojamas 
įtraukiant įvairias organizacijas. ES narė- 
mis tapusios VRE valstybės, kurios pagal 
PHARE gaudavo pasirengimo narystei fi- 
nansinę paramą, nuo 2004 m. vietoje jos 
gavo paramą pagal specialiąją pereinamo- 
jo laikotarpio priemonę institucijų stiprini- 
mui. Komisijos siūlymu 2007-2013 m. 
PHARE, ISPA, SAPARD ir CARDS pro- 
gramas pakeitė nauja pasirengimo narys- 
tei paramos priemonė IPA (angl. Instru- 
ment for Pre-Accession Assistance santrum- 
pa), kuri apims šalis kandidates Kroatiją, 
Makedoniją ir Turkiją, taip pat kitas Va- 
karų Balkanų šalis, turinčias visiškos narys- 
tės ES perspektyvą. 

Taip pat žr. EUROPOS SUTARTYS, PO- 
RAVIMO SISTEMA, PRIĖMIMO STRATEGI- 
JA, STOJIMO PARTNERYSTĖ. 


Rimantas Grikienis 


PiETRYČIŲ EUROPOS STABILUMO PAK- 
TAS žr. BALKANŲ STABILUMO PAKTAS. 


PiLIETYBĖ. Be savo šalies pilietybės, 
Europos Sąjungos valstybių piliečiai turi 
ir bendrą ES pilietybę. Taip siekiama stip- 
rinti ES piliečių bendrumo dvasią ir su- 
teikti jiems tam tikrų praktinių teisių bei 
laisvių. Pilietybės idėja pradėta įgyvendinti 
nuo 1984 m., kai Fontenblo Europos Va- 
dovų Taryba pavedė specialiam komitetui 
parengti išsamų pranešimą. 1985 m. bir- 
želio mėn. Milano Europos Vadovų Tary- 
ba pritarė komiteto parengtam praneši- 
mui „Piliečių Europa“, kuriame buvo iš- 
samiai išnagrinėtos galimybės įvesti ben- 
drą pilietybę. 

De facto Europos Bendrijos valstybių 
piliečiai buvo Europos piliečiai jau XX a. 
devintojo dešimtmečio viduryje, ypač kai 
1985 m. visose EB šalyse buvo imta dieg- 
ti Europos pasą. 1993 m. įsigaliojus Eu- 
ropos Sąjungos (Mastrichto) sutarčiai ES 
valstybių piliečiai įgijo ES pilietybę ir 
de jure. 

Europos Bendrijos steigimo sutartyje 
ES pilietybė apibrėžta 17-22 straipsniuo- 
se. Juose teigiama, kad vienos iš ES vals- 
tybių pilietybę turintis asmuo kartu yra ir 
Sąjungos pilietis. Pilietybė suteikia tam tik- 
ras bendras teises ir pareigas: 

+ teisę laisvai judėti ir apsigyventi bet ku- 

rioje ES valstybėje pagal Mastrichto 
sutartyje nustatytas sąlygas; 
Sąjungos pilietis, reziduojantis ES vals- 
tybėje, kurios pilietis jis nėra, turi tei- 
sę balsuoti ir būti kandidatu per vietos 
savivaldos ir Europos Parlamento (EP) 
rinkimus tokiomis pat teisėmis kaip ir 
tos valstybės piliečiai; 

+ būdamas trečiojoje šalyje, kurioje nė- 
ra jo valstybės atstovybės, jis turi teisę 
į bet kurios kitos ES valstybės diploma- 
tinių ir konsulinių įstaigų teikiamą ap- 
saugą tomis pačiomis sąlygomis kaip ir 
tos valstybės piliečiai; 

ES piliečiai turi teisę teikti peticijas EP 
ir kreiptis į Europos ombudsmeną bei 
Teisingumo Teismą. 

Mastrichto sutartyje taip pat buvo nu- 
matyta priimti realiai šias teises įgyvendi- 
nančius antrinės teisės aktus ir suteikti 
valstybėms narėms išimtinę kompetenciją 
(sprendimai Taryboje gali būti priimti tik 
vieningai). 1993 m. gruodžio mėn. Taryba 
priėmė direktyvą dėl Sąjungos piliečių da- 
lyvavimo EP rinkimuose, o 1994 m. gruo- 
džio mėn. - direktyvą dėl dalyvavimo vie- 
tos savivaldos rinkimuose. 

1999 m. įsigaliojusioje Amsterdamo 
sutartyje numatyta labiau detalizuoti indi- 
vidualias piliečių teises ir suteikti jiems 
platesnes galimybes (įdarbinimo, socialinė- 
je, kultūrinėje, santykio su ES institucijo- 
mis, saugios aplinkos srityse). Daugumą 
užsibrėžtų tikslų numatyta įgyvendinti per 
penkerius metus, ir per šį laikotarpį Tary- 
ba sprendimus galės priimti tik vieningai. 


Pinigų sąjunga 


Taip pat žr. MASTRICHTO SUTARTIS, 
(OMBUDSMENAS, PASAS, SENGENO SU- 
TARTIS. 


Evaldas Sinkevičius 


PINIGŲ SĄJUNGA žr. EKONOMINĖ IR 
PINIGŲ SĄJUNGA. 


PINIGŲ SISTEMA žr. EUROPOS PINIGŲ 
SISTEMA. 


PIRMASIS RAMSTIS žr. RAMSTIS, Eu- 
ROPOS BENDRIJA. 


PIRMINĖ TEISĖ žr. EUROPOS TEISĖ. 


PIRMININKAS (angl. President, pranc. 
Prėsident, vok. Prūsident) —- Europos Ko- 
misijos vadovas, kurį bendru sutarimu 
skiria Europos Sąjungos valstybės narės. 
Iki 1967 m., kai įsigaliojo vadinamoji 
Bendrijų institucijų sujungimo sutartis, 
trys Europos Bendrijos turėjo po atskirą 
Komisiją ir kiekvienai iš jų vadovavo 
atskiras pirmininkas. Nuo 1967 m. vi- 
soms trims Bendrijoms įsteigta viena 
bendra Komisija, kuriai vadovauja vienas 
pirmininkas. 


Europos anglių ir plieno bendrijos Vyriausiosios valdybos pirmininkai 


1952 m. rugpjūtis-1955 m. birželis 
1955 m. birželis-1958 m. sausis 
1958 m. sausis-1959 m. rugsėjis 
1959 m. rugsėjis-1963 m. gegužė 
1963 m. birželis-1963 m. liepa 
1963 m. spalis-1967 m. kovas 
1967 m. kovas-1967 m. birželis 


Jean Monnet, Prancūzija 
Rene Mayer, Prancūzija 
Paul Finet, Prancūzija 
Piere Malvestiti, Italija 
Albert Coppe, Belgija 
Rinaldo del Bo, Italija 
Albert Coppe, Belgija 

Europos atominės energijos bendrijos Komisijos pirmininkai 


1958 m. sausis-1959 m. sausis 


Nuo 1958 m. rugsėjo pirmininko pareigas laikinai ėjo 


1959 m. vasaris-1962 m. sausis 
1962 m. sausis-1967 m. liepa 


Louis Armand, Prancūzija 
Enrico Medi, Italija 
Etienne Hirsch, Prancūzija 
Pierre Chatenet, Prancūzija 


Europos ekonominės bendrijos Komisijos pirmininkai 


1958 m. sausis-1962 m. sausis 
1962 m. sausis-1967 m. liepa 


Europos Bendrijų Komisijos pirmininkai 


1967 m. liepa-1970 m. liepa 
1970 m. liepa-1972 m. kovas 
1972 m. kovas-1973 m. sausis 
1973 m. sausis-1977 m. sausis 
1977 m. sausis-1981 m. sausis 
1981 m. sausis-1985 m. sausis 
1985 m. sausis-1989 m. sausis 
1989 m. sausis-1993 m. sausis 
1993 m. sausis-1995 m. sausis 
1995 m. sausis-1999 m. kovas (liepa)* 
1999 m. rugsėjis — 2005 sausis 
Nuo 2005 sausio mėn. 


Walter Hallstein, Vokietija 
Walter Hallstein, Vokietija 


Jean Rey, Belgija 

Franco Maria Malfatti, Italija 
Sicco Mansholt, Nyderlandai 
Francois-Xavier Ortoli, Prancūzija 
Roy Jenkins, Jungtinė Karalystė 
Gaston Thorn, Liuksemburgas 
Jacgues Delors, Prancūzija 
Jacgues Delors, Prancūzija 
Jacgues Delors, Prancūzija 
Jacgues Santer, Liuksemburgas. 
Romano Prodi, Italija 

Josė Manuel Barroso, Portugalija 


* Atsistatydino kovo mėn., tačiau laikinai ėjo pareigas iki liepos vidurio. 


Taip pat žr. EuRoPOS BENDRIJOS, 
KomIsIJA, SUJUNGIMO SUTARTIS. 


Evaldas Sinkevičius 


PIRMININKAVIMAS (angl. Presidency, 
pranc. Prėsidence, vok. Prūsidentschaft) — 
tokia nustatyta tvarka, kai kiekviena Euro- 
pos Sąjungos valstybė narė paeiliui po pu- 
sę metų pirmininkauja visai Tarybai, drau- 
ge — Europos Vadovų Tarybai ir pagaliau 
visai Europos Sąjungai. Pirmininkavimas 


Tarybai rotacijos principu buvo įvestas pa- 
gal Europos Bendrijų sutartis. Iš pradžių 
buvo nustatyta ir Tarybai pirmininkaujan- 
čių valstybių rotacijos tvarka: jos turėjo 
keistis kas pusę metų lotyniškosios abėcė- 
lės tvarka atsižvelgiant į atitinkamos vals- 
tybės narės vardo transkribavimą tos šalies 
kalba. Rotacijos data - kiekvienų metų 
sausio 1 ir liepos 1 d. (lygiai po pusmetį). 

Kol Bendrijoje buvo tik šešios valsty- 
bės, apsisukus rotacijos ratui konkrečiai 

šaliai tekdavo vis tas pats pirmininkavimo 
pusmetis. Ilgainiui išryškėjo tokio princi- 
po trūkumai: per antrąjį pusmetį dėl va- 
saros atostogų ir Kalėdų švenčių pirminin- 
kavimas iš tiesų sutrumpėdavo. 1993 m. 
įsigaliojus Europos Sąjungos (Mastrichto) 
sutarčiai rotacijos tvarka buvo kiek pako- 
reguota ir nustatyta konkreti valstybių pir- 
mininkavimo seka per artimiausius 12 me- 
tų. Tačiau 1995 m. ES narėmis tapo dar 
trys valstybės, todėl ši tvarka vėl buvo ko- 
reguojama. Pagal Mastrichto sutartį 
sprendimus dėl rotacijos tvarkos pakeiti- 
mų Taryba gali priimti tik vieningai. 

1995 m. sausio 1-2003 m. sausio 1 d., 
pirmininkaujančiai valstybei keičiantis sau- 
sio 1 ir liepos 1 d., nustatyta tokia rotacija: 

1995 m. — Prancūzija ir Ispanija 

1996 m. - Italija ir Airija 

1997 m. - Nyderlandai ir Liuksem- 

burgas 
1998 m. - Jungtinė Karalystė ir Aust- 
rija 

1999 m. — Vokietija ir Suomija 

2000 m. — Portugalija ir Prancūzija 

2001 m. - Švedija ir Belgija 

2002 m. - Ispanija ir Danija 

2003 m. — Graikija ir Italija 


Priėmus į ES naujas valstybes, rotaci- 
jos tvarka vėl pasikeitė ir dabar taip pir- 
mininkaujama: 

2004 m. — Airija ir Nyderlandai 

2005 m. —- Liuksemburgas ir Jungtinė 

Karalystė 
2006 m. — Austrija ir Suomija 


2007 m. sausio 1 d. į ES įstojus Bul- 
garijai ir Rumunijai ir ES išsiplėtus iki 
27 valstybių, Tarybos sprendimu buvo nu- 


statyta tokia pirmininkaujančių valstybių 
rotacijos tvarka iki 2020 m. birželio mėn. 
imtinai: 

2007 m. - Vokietija ir Portugalija 

2008 m. — Slovėnija ir Prancūzija 

2009 m. — Čekija ir Švedija 

2010 m. - Ispanija ir Belgija 

2011 m. — Vengrija ir Lenkija 

2012 m. - Danija ir Kipras 

2013 m. — Airija ir Lietuva 

2014 m. — Graikija ir Italija 

2015 m. — Latvija ir Liuksemburgas 

2016 m. - Nyderlandai ir Slovakija 

2017 m. — Malta ir Jungtinė Karalystė 

2018 m. — Estija ir Bulgarija 

2019 m. - Austrija ir Rumunija 

2020 m. — Suomija ir ? 


Pirmininkaujanti valstybė organizuoja 
ir koordinuoja Tarybos darbą, tam tikru 
mastu pasirenka prioritetines bendros po- 
litikos sritis. Ji atsako už Tarybos darbo- 
tvarkės parengimą (atsižvelgdama ir į vi- 
sų valstybių pasiūlymus), posėdžių grafiko 
sudarymą ir pan. Pirmininkaujančios vals- 
tybės atstovai (ministrai) pirmininkauja ati- 
tinkamos srities Tarybos posėdžiams. Be 
to, ji atsako už Tarybos dokumentų perda- 
vimą Europos Parlamentui ir kitoms ins- 
titucijoms. Užsienio reikalų ministras yra 
formalus visos Tarybos pirmininkas. Jis pa- 
prastai praneša apie bendrus ES pareiški- 
mus ar sprendimus dėl trečiųjų šalių arba 
įvairiais tarptautiniais klausimais. 

Iš pradžių pirmininkaujanti valstybė sa- 
vo teritorijoje surengdavo bent vieną Eu- 
ropos Vadovų Tarybos susitikimą. Papras- 
tai Europos Vadovų Taryba kuriame nors 
pirmininkaujančios valstybės mieste rink- 
davosi kiekvienų metų birželio ir gruodžio 


Pirmininkavimo išvados 233 


mėn. Be to, vieną kartą per pusmetį, O jei- 
gu reikėdavo — ir daugiau kartų vykdavo 
neeiliniai Europos Vadovų Tarybos susiti- 
kimai. Vienoje prie 2001 m. pasirašytos Ni- 
cos sutarties pridėtoje deklaracijoje numa- 
tyta, kad nuo 2002 m. bent vieną kartą per 
pusmetį Europos Vadovų Tarybos susitiki- 
mai vyks Briuselyje, o kai ES narių bus 18, 
visi susitikimai vyks tik Briuselyje, o ne pir- 
mininkaujančioje valstybėje. 

Siekiant užtikrinti ES darbotvarkių to- 
lygumą, pradėtų darbų tęstinumą ir nuo- 
seklų pirmininkavimo perėmimą, 1977 m. 
buvo įdiegtas vadinamasis trejetas. Tai — 
neoficialus susitarimas, pagal kurį pirmi- 
ninkaujančiai valstybei talkina prieš tai pir- 
mininkavusi ir po jos pirmininkausianti 
valstybė. Paprastai didžiosios ES valstybės, 
perėmusios pirmininkavimą, užsibrėžia 1a- 
bai ambicingus planus ir stengiasi įrodyti 
savo indėlio sprendžiant ES reikalus svar- 
bą, tuo tarpu mažosios valstybės visų pir- 
ma siekia susidoroti su padidėjusiu admi- 
nistraciniu krūviu ir stengiasi užtikrinti 
sklandų pirmininkavimą. Taryba, nustaty- 
dama pirmininkaujančių valstybių rotacijos 
tvarką, žiūri, kad trejete visuomet būtų 
bent viena didelė valstybė. 

Taip pat žr. EuRoPOS BENDRIJA, EU- 
ROPOS BENDRIJOS, EUROPOS VADOVŲ 
"TARYBA, TARYBA, TREJETAS. 

Evaldas Sinkevičius ir Gediminas Vitkus 


PIRMININKAVIMO IŠVADOS (angl. Pre- 
sidency Conclusions, pranc. Coclusions de 
la Prėsidence, vok. Schlussfolgerungen des 
Vorsitzes) - Europos Vadovų Tarybos tvir- 
tinamas universalus baigiamasis doku- 
mentas, kuriame išdėstomi Tarybos susi- 
tikimo rezultatai. Pirmininkavimo išvadų 
pavadinimas dokumentui prigijo dėl to, 


kad jo projektą Europos Sąjungos institu- 
cijų padedama rengia ir Europos Vadovų 
Tarybai svarstyti teikia pirmininkaujanti 
valstybė. 

Kiekvienas Europos Vadovų Tarybos 
susitikimas paprastai baigiamas pirminin- 
kavimo išvadų paskelbimu. Jos Europos 
Vadovų Taryboje tvirtinamos bendru suta- 
rimu, todėl kartais valstybių lyderiams ten- 
ka ilgai derėtis, kol dokumento formuluo- 
tės tampa visiems priimtinos. Patvirtintas 
šis dokumentas tampa visos Sąjungos, ne 
tik pirmininkaujančios valstybės nuostatas 
atspindinčiu dokumentu. Pirmininkavimo 
išvados yra gana išsamios. Jų apimtis — 
apie 30-40 puslapių. 

Šis dokumentas nėra teisiškai privalo- 
mas aktas, bet jis - vienas iš svarbiausių 
ES politinių dokumentų, atspindinčių ES 
valstybių politinę valią. Todėl pirmininka- 
vimo išvados visų pirma yra labai svarbios 
ES institucijoms, kurioms iš esmės ir ten- 
ka ne tik vadovautis jomis, bet neretai ir 
vykdyti jose suformuluotas užduotis. Pirmi- 
ninkavimo išvados yra ne mažiau svarbios 
ir valstybėms, pageidaujančiom įstoti į ES. 
Pavyzdžiui, 1993 m. birželio mėn. Kopen- 
hagoje Europos Vadovų Taryba būtent pir- 
mininkavimo išvadose suformulavo krite- 
rijus, kuriuos turi atitikti pageidaujančios 
įstoti į ES valstybės. Šiais vadinamaisiais 
Kopenhagos kriterijais iki šiol vadovauja- 
si ir ES institucijos, ir šalys kandidatės. O 
štai 1999 m. gruodžio mėn. Helsinkyje Eu- 
ropos Vadovų Tarybos patvirtintose pirmi- 
ninkavimo išvadose buvo suformuluotas 
kvietimas Lietuvai pradėti derybas dėl na- 
rystės ES. Pagaliau pirmininkavimo išvados 
yra svarbus dokumentas ne tik pačiai ES 
ar šalims kandidatėms, bet ir apskritai 
tarptautinei politikai. Dokumente išdėsto- 

ma ES pozicija visais aktualiais tarptauti- 
nės politikos klausimais. 

Taip pat žr. EuRoPOos VADOVŲ TA- 
RYBA, PIRMININKAVIMAS, KOPENHAGOS 
EuRoPos VADOVŲ TARYBA (1993 M.), 
HELsiINKIO EuRoPos VADOVŲ TARYBA 
(1999 M.). 


Gediminas Vitkus 


PIRMOSIOS  INSTANCIJOS TEISMAS 
(angl. Court of First Instance, pranc. Tribu- 
nal de premiėre instance, vok. Gericht Ers- 
ter Instanz) žr. TEISINGUMO TEISMAS. 


PLEVENO PLANAS žr. EUROPOS GYNY- 
BOS BENDRIJA. 


PLĖTRA (angl. enlargement, pranc. ėlar- 
gissement, vok. Erweiterung) — naujų narių 
priėmimo į Europos Sąjungą procesas, ku- 
ris apima ne tik derybas dėl narystės, bet 
ir šalių kandidačių pasirengimą narystei 
bei atitinkamą pačios ES prisitaikymą prie 
to, kad padaugėjo jos narių. ES plėtra yra 
neatskiriama Europos integracijos istorijos 
dalis. Ji tiesiogiai siejasi su vadinamąja Eu- 
ropos integracijos gilinimo dilema. 

Europos Bendrijos kūrėsi kaip atvira 
organizacija. Jų steigimo sutartyse buvo 
numatyta, kad kiekviena Europos valstybė 
gali tapti Europos Bendrijų nare. Ši nuo- 
stata vėliau tapo Europos Sąjungos sutar- 
ties 49 straipsnio, apibūdinančio stojimo 
į ES procedūrą, pagrindu. ES sutarties 
49 straipsnis skelbia, kad kiekviena Euro- 
pos valstybė gali pareikšti norą tapti Są- 
jungos nare. Ji turi pateikti paraišką Ta- 
rybai, kuri savo ruožtu, gavusi absoliučios 
Europos Parlamento narių daugumos pri- 
tarimą, turi vieningai nuspręsti dėl naujos 
narės priėmimo. Tarybai priėmus principi- 


Pirmosios instancijos teismas 


nį sprendimą, naujų narių priėmimo sąly- 
gos ir atitinkami Sąjungos steigimo sutar- 
čių pakeitimai išdėstomi valstybių narių ir 
narystės paraišką pateikusių valstybių su- 
tartyje. Ši sutartis pateikiama visoms vals- 
tybėms narėms ir šalims kandidatėms ra- 
tifikuoti pagal kiekvienos iš jų atitinkamas 
konstitucines normas. 

Taigi EB steigimo sutartyse, atrodo, 
numatyta tik viena narystės ES sąlyga — 
būti Europos valstybe. Tačiau jau per pir- 
mąjį tuometinių Europos Bendrijų išplėti- 
mą, pradedant derybas su Jungtine Kara- 
lyste, buvo nustatyta papildoma narystės 
sąlyga — viso Bendrijos teisyno perėmimas. 
Tai reiškia, kad valstybė, stojanti į EB, tu- 
ri perimti visus įsipareigojimus, kylančius 
iš narystės, t. y. vykdyti ne tik pradinės 
steigimo sutarties, bet ir jų pagrindu pri- 
imtų antrinės teisės aktų, teisminės ir ki- 
tos praktikos nuostatas. Kitaip tariant, iš 
esmės derybos dėl narystės gali vykti ne 
dėl kokių nors ypatingų stojimo sąlygų, bet 
tik dėl pereinamųjų laikotarpių, reikalingų 
teisynui perimti, pobūdžio ir trukmės. 
Jungtinė Karalystė, kuriai pirmajai šis prin- 
cipas buvo taikytas, nenoriai jį pripažino, 
tačiau nuo to laiko jis tapo privalomas. 

Formali narystės sąlyga — būti Europos 
valstybe — nėra tenkinama taip paprastai, 
kaip gali atrodyti iš pirmo žvilgsnio. Šalto- 
jo karo metais jos buvo paisoma diskutuo- 
jant tik dėl kai kurių Šiaurės Afrikos vals- 
tybių narystės, ypač Turkijos, o subyrėjus so- 
cialistiniam blokui ir Sovietų Sąjungai Eu- 
ropos apibrėžimo problema tapo diskusijų 
dėl ES plėtimo ribų problema. Galimas 
daiktas, ateityje iškilus tokių valstybių kaip 
Ukraina, Moldova ar net Gruzija narystės 
klausimui reikės vėl svarstyti, kas gi yra Eu- 
ropa ir kurios valstybės jai priklauso. 


Plėtra 


Europos Bendrijų plėtra prasidėjo ne- 
pasiteisinus viltims, dėtoms į Jungtinės 
Karalystės kurtą Bendrijų alternatyvą — 
EFTA (angl. European Free Trade Associa- 
tion - Europos laisvosios prekybos asocia- 
cija). Pati Jungtinė Karalystė ir tuomet 
ekonominiu atžvilgiu su ja buvusios ypač 
susijusios Airija ir Danija, o vėliau ir Nor- 
vegija tapo pirmosiomis valstybėmis, patei- 
kusiomis paraišką įstoti į Europos Bendri- 
jas. Tačiau pirmasis Europos Bendrijų plėt- 
ros etapas tęsėsi ilgai, t. y. nuo 1961 m., 
kai šios šalys pateikė paraiškas įstoti į EB, 
iki 1973 m., kai jos pagaliau buvo priim- 
tos. Šis etapas svarbus tuo, kad jame bu- 
vo nustatytos ne tik papildomos narystės 
sąlygos, bet ir pats plėtros mechanizmas, 
kuris iš esmės liko nepakitęs iki šių dienų. 
Tuometiniam Prancūzijos prezidentui 
Charles'ui de Gaulle'iui du kartus vetavus 
Jungtinės Karalystės narystės paraiškas iš 
tikrųjų pradėti derybas buvo galima tik 
jam pasitraukus iš valdžios. Tačiau iš esmės 
de Gaulle'is nustatė papildomą narystės 
Bendrijose sąlygą. Motyvuodamas savo 
abejones dėl Jungtinės Karalystės narystės 
jis kvestionavo ne tik ir ne tiek jos suge- 
bėjimą vadovautis Bendrijos taisyklėmis, 
kiek požiūrį į integraciją, paremtą ne ben- 
dru tikslo supratimu, vertybėmis, o vien 
pragmatiškais išskaičiavimais. De Gaulle'is 
įtvirtino nerašytą politinę narystės Bendri- 
joje sąlygą, kad stojimas į Bendriją iš es- 
mės reiškia įsipareigojimą ir Bendrijos po- 
litiniams tikslams. 

Derybose su Jungtine Karalyste, kurios 
prasidėjo 1970 m., daugiausia dėmesio bu- 
vo skiriama jos įnašui į Bendrijos biudže- 
tą, dalyvavimo vykdant bendrą žemės ūkio 
politiką sąlygoms ir jos ypatingiems preky- 
biniams ryšiams su Britų sandraugos šali- 

mis. Derybos vyko sunkokai, bet abi pusės 
buvo suinteresuotos gana greita jų pabai- 
ga, todėl 1971 m. vasarą jos baigėsi. 

Nereikia pamiršti, kad tuomet Bendri- 
jų teisynas dar buvo ne toks išplėtotas kaip 
šiandien. Pereinamaisiais laikotarpiais bu- 
vo išspręstos opiausios Jungtinės Karalys- 
tės dalyvavimo vykdant bendrą žemės ūkio 
politiką ir įnašų į biudžetą problemos. Ta- 
čiau per derybas buvo palikta galimybė vė- 
liau dar kartą peržiūrėti įnašų į biudžetą 
problemą, ir šia galimybe pasinaudojo nau- 
joji leiboristų vyriausybė, 1974 m. pareika- 
lavusi persiderėti Jungtinės Karalystės įna- 
šą į ES biudžetą. Tuomet buvo rastas tik 
laikinas kompromisas, ir vėliau šią proble- 
mą iš naujo iškėlė Margaret Thatcher va- 
dovaujama konservatorių vyriausybė. 

Tuo tarpu Airijos, Danijos ir Norvegi- 
jos derybos, nors ir būta specifinių proble- 
mų, vis dėlto tiesiogiai priklausė nuo EB 
derybų su Jungtine Karalyste. Airija buvo 
susirūpinusi savo neutralumo ir besivystan- 
čios ekonomikos problemomis, tačiau tuo- 
met Bendrijos saugumo ir gynybos identi- 
tetas buvo dar tik rudimentinis, EB vals- 
tybės ekonominiu atžvilgiu vystėsi gana to- 
lygiai, dėl to nebuvo poreikio šių proble- 
mų spręsti bendrai ir iš esmės. Danija na- 
rystės siekį grindė racionaliais ekonomi- 
niais išskaičiavimais, ypač savojo Žemės 
ūkio atžvilgiu. Kai nepasiteisino visos ga- 
limos Bendrijos alternatyvos - tiek EFTA, 
tiek idėja sukurti Skandinavijos šalių mui- 
tų sąjungą, Danija be jokių pereinamųjų 
laikotarpių perėmė visą Bendrijos teisyną. 
Norvegija, kaip ir Jungtinė Karalystė, sie- 
kė nuolatinių išimčių dėl žvejybos ir žemės 
ūkio, tačiau jai pasisekė išsiderėti tik ga- 
na ilgus pereinamuosius laikotarpius. Ne- 
paisant sėkmingų derybų, 1972 m. Norve- 

gijos piliečiai referendume nepritarė vy- 
riausybės planams ir nepritarė narystei EB, 
tuo tarpu Airija, Danija ir Jungtinė Kara- 
lystė EB narėmis tapo 1973 m. 

Kiti EB plėtros etapai - tai plėtra pie- 
tų kryptimi. Nors pačios narystės sąlygos 
ir procedūros jau buvo nustatytos per pir- 
mąjį plėtros etapą, dėl EB plėtros į pietus 
kilo daugybė problemų: Graikija ir vėliau 
stojusios Ispanija bei Portugalija buvo ge- 
rokai neturtingesnės, neturinčios ilgalaikių 
demokratijos tradicijų valstybės. Šių vals- 
tybių priėmimas reiškė, kad visi jų ekono- 
miniai ir politiniai skirtumai yra perkelia- 
mi į Bendriją. 

Graikijos priėmimo į Bendriją atvejis 
įdomus dar ir tuo, kad tuomet Komisija 
bandė pakoreguoti pirmajame plėtros eta- 
pe nustatytą metodą. Savo nuomonėje dėl 
Graikijos paraiškos įstoti į EB Komisija iš 
esmės pritarė Graikijos narystei, tačiau pa- 
brėžė, kad ji gali sukelti Bendrijai didelių 
problemų. Tarp jų buvo minimos tiek eko- 
nominės problemos, susijusios su Graiki- 
jos ekonomikos silpnumu, tiek politinės 
problemos, susijusios su galimomis Bendri- 
jos ir Turkijos santykių komplikacijomis. 
Dėl to Komisija siūlė Graikijai taikyti tam 
tikrą rengimo narystei programą, tačiau 
Taryba šį pasiūlymą atmetė vadovaudamasi 
politiniais ir saugumo motyvais. EB vals- 
tybėms rūpėjo kuo greičiau integruoti 
Graikiją į Vakarų saugumo bendruomenę 
ir konsoliduoti jos demokratiją. Todėl, 
neatsižvelgus į Komisijos rekomendaciją, 
1976 m. vis dėlto prasidėjo derybos, kurios 
tęsėsi net trisdešimt keturis mėnesius. Pa- 
grindinės derybų problemos buvo Graiki- 
jos dalyvavimas bendroje žemės ūkio po- 
litikoje, laisvas asmenų judėjimas, regioni- 
nė politika ir biudžetas. Visos šios proble- 


mos buvo išspręstos klasikiniu būdu - nu- 
stačius pereinamuosius laikotarpius. Ka- 
dangi Graikijai svarbiausia buvo ne tiek 
derybų turinys, kiek sparta, ypatingų rei- 
kalavimų ji ir nekėlė. Į EB Graikija buvo 
priimta 1981 m. 

Tačiau vėliau Graikija savo silpnumu, 
ypač ekonominiu, gerai pasinaudojo jau 
būdama Bendrijos nare. Pavyzdžiui, ji pa- 
siekė, kad už jos įsipareigojimą neblokuo- 
ti Ispanijos ir Portugalijos narystės per va- 
dinamąsias integruotąsias Viduržemio jū- 
ros programas jai būtų sumokėta kompen- 
sacija. Graikijos stojimo į Bendrijas isto- 
rija turi konkrečių sąsajų su vėlesne ES 
plėtra į rytus, kai asocijuotosioms Vidurio 
ir Rytų Europos (VRE) valstybėms buvo 
taikoma Komisijos Graikijai siūlyta priėmi- 
mo programa, per derybas vyravo beveik 
tos pačios problemos. 

Tuo tarpu Ispanijos ir Portugalijos de- 
rybos truko gana ilgai (Ispanijos - 80, o 
Portugalijos - 76 mėnesius). Abi valstybės 
oficialias paraiškas įstoti į Bendrijas patei- 
kė dar 1977 m. Nors Portugalija derybas 
baigė gerokai anksčiau nei Ispanija, į Ben- 
driją jos buvo priimtos kartu. Ir Ispanijos, 
ir Portugalijos ekonomikos struktūra buvo 
panaši, tad panašios buvo ir šių šalių pro- 
blemos. Tačiau Ispanijos atvejis dėl jos 
ekonomikos dydžio ir palyginti plačios di- 
versifikacijos buvo kur kas sudėtingesnis. 
Iš dalies ir dėl pamokos, įgytos priimant 
Graikiją, Ispanijos ir Portugalijos priėmi- 
mo procesas buvo lėtas ir nuosaikus. De- 
rybų metu, vadovaujantis jau klasikiniais 
tapusiais plėtros proceso principais, buvo 
nustatyta vadinamoji dvigubo perėjimo for- 
mulė. Ji reiškė, kad daugumoje Bendrijos 
teisyno sričių Ispanijai ir Portugalijai bu- 
vo nuspręsta taikyti ne ilgesnius nei pen- 

kerių metų pereinamuosius laikotarpius. 
Vadinamosiose probleminėse srityse, tokio- 
se kaip žemės ūkis, pereinamieji laikotar- 
piai buvo pratęsti iki dešimties metų. Ta- 
čiau visateisėmis EB narėmis Ispanija ir 
Portugalija tapo 1986 m. 

Po šaltojo karo nelikus geležinės už- 
dangos, Europos Bendrija ne tik transfor- 
mavosi į Europos Sąjungą, bet ir netruko 
sulaukti gausybės naujų narystės paraiškų. 
Dėl kai kurių iš jų apsispręsti buvo nesun- 
ku. 1995 m. į ES buvo priimtos Austrija, 
Švedija ir Suomija — turtingos ir demok- 
ratiškos šalys, atviros visuomenės, dėl jų 
priėmimo nekilo jokių principinių proble- 
mų. Derybos, nors ir nelengvos, truko ga- 
na trumpai, vidutiniškai vos trylika mėne- 
sių, ir tai buvo pačios trumpiausios dery- 
bos Bendrijų istorijoje. Visos jos, kaip Eu- 
ropos ekonominės erdvės dalyvės, dar 
prieš pradėdamos derybas dėl narystės jau 
buvo perėmusios beveik 60 proc. Bendri- 
jos teisyno. Dėl aukšto šių šalių ekonomi- 
nio išsivystymo lygio ir dėl to, kad jos nuo 
seno buvo Vakarų pasaulio dalis, aktyviai 
prekiavo su EB, derybose svarbiausi buvo 
ne ankstesniuose plėtros etapuose domina- 
vę žemės ūkio, pereinamųjų laikotarpių 
apskritai ir biudžeto įnašų klausimai, o 
specifinės tų šalių kultūrinės bei ekonomi- 
nės problemos, tokios kaip alkoholio mo- 
nopolis ar aukštesnio lygio aplinkos apsau- 
gos standartai. 

Daug sudėtingiau reikalai klostėsi na- 
rystės siekiant ką tik iš komunistinės prie- 
spaudos išsivadavusioms Vidurio ir Rytų 
Europos (VRE) valstybėms. Sunkumų ki- 
lo ne tik dėl norinčiųjų įstoti valstybių kie- 
kio, bet ir dėl didelių struktūrinių ir eko- 
nominio išsivystymo skirtumų. Tačiau po 
tam tikrų dvejonių 1993 m. Kopenhagoje 

Europos Vadovų Taryba vis dėlto ryžosi 
pareikšti, kad norinčios įstoti į ES šalys 
bus priimtos, kai tik to panorės ir kai pa- 
tenkins būtinas sąlygas, kurios ir buvo su- 
formuluotos tame susitikime. Taip atsira- 
do žymieji Kopenhagos kriterijai, kartu ir 
naujos narystės ES sąlygos. Iš esmės tos 
sąlygos buvo keliamos ir anksčiau, tačiau 
pirmą kartą jos buvo taip įtvirtintos. Tuo 
pat metu ES ne tik įsipareigojo priimti 
naujas nares, kai jos bus pasirengusios, bet 
ir padėti joms kuo geriau ir greičiau tam 
pasirengti. Taip tarsi buvo grįžta prie idė- 
jos, kurią Europos Komisija pirmą kartą 
iškėlė savo nuomonėje dėl Graikijos pa- 
raiškos įstoti į Bendriją. Idėjos esmė — ne 
skubėti pradėti tiesiogines derybas dėl na- 
rystės, bet įtraukti šalis kandidates į spe- 
cialią rengimo narystei programą, skirtą di- 
džiuliams politinio ir ekonominio išsivys- 
tymo skirtumams tarp šių šalių ir ES su- 
mažinti. 

2004 m. buvo parengta ir 2005 m. pra- 
dėta įgyvendinti speciali naujų valstybių pri- 
ėmimo į ES strategija. Ši strategija sėkmin- 
gai (tiesa, skirtingu laipsniu) buvo įgyven- 
dinama visose šalyse kandidatėse. Todėl iš 
pradžių ES buvo nusprendusi, kad narystei 
geriausiai yra pasirengusios šešios iš dvyli- 
kos kandidačių. 1998 m. buvo pradėtos sto- 
jimo derybos su Čekija, Estija, Kipru, Len- 
kija, Slovėnija ir Vengrija. Tačiau likusios 
šalys, tarsi pagautos lenktynių azarto, dar 
energingiau ėmė įgyvendinti pasirengimo 
stojimui į ES priemones. Dėl to ES, dar ne- 
baigusi derybų su šešiomis geriausiomis 
kandidatėmis, nusprendė 2000 m. pradėti 
stojimo derybas su dar šešiomis šalimis — 
Bulgarija, Latvija, Lietuva, Malta, Rumuni- 
ja ir Slovakija. Tai buvo didelis išbandymas 
ne tik šalims kandidatėms, bet ir pačios ES 

valstybėms bei administracijai - juk vienu 
metu teko derėtis ne su dviem ar trim, o net 
su dvylika šalių. 

Galiausiai 2002 m. pabaigoje derybas 
sėkmingai baigė ne tik visos šešios pirmo- 
sios grupės valstybės, bet ir jas pasiviju- 
sios keturios iš Šešių antrosios grupės 
valstybių. Taigi 15 ES valstybių ir 10 šalių 
kandidačių (Čekijos, Estijos, Kipro, Lat- 
vijos, Lenkijos, Lietuvos, Maltos, Slovaki- 
jos, Slovėnijos ir Vengrijos) įgaliotieji at- 
stovai 2003 m. balandžio 16 d. Atėnuose 
pasirašė naujų valstybių priėmimo į ES ak- 
tą. Pagal šį aktą, vėliau ratifikuotą visų da- 
lyvavusių šalių, dešimt valstybių naujosio- 
mis ES narėmis tapo 2004 m. gegužės 1 d., 
o 2007 m. atėjo eilė ES narėmis tapti Bul- 
garijai ir Rumunijai. 

Tačiau atrodo, kad tuo ES, kartu ir Eu- 
ropos politinių ribų, plėtra neapsiribos. 
2005 m. derybas dėl narystės jau pradėjo 
Turkija ir Kroatija. Paraišką įstoti į ES įtei- 
kė Makedonija. Potencialiomis kandidatė- 
mis yra laikomos ir visos likusios Vakarų 
Balkanų valstybės — Makedonija, Bosnija 
ir Hercegovina, Serbija, Juodkalnija, Alba- 
nija. Šiandien dar sunku pasakyti, kaip šios 
derybos baigsis (ypač su Turkija), ar jų re- 
zultatams pritars ES senbuvių valstybių pi- 
liečiai, tačiau tikėtina, kad glaudesnio ben- 
dradarbiavimo su ES, vėliau, matyt, ir vi- 
sateisės narystės gali siekti ir kitos „už bor- 
to“ likusios Europos valstybės. Be jau mi- 
nėtų Vakarų Balkanų valstybių, gali vėl iš- 
kilti Šveicarijos arba Norvegijos narystės 
klausimas. Europos rytuose apie savo ke- 
tinimus ateityje tapti ES narėmis jau yra 
prabilusios Gruzija, Ukraina ir Moldova. 
Galbūt jų pėdomis seks ir kada nors dik- 
tatūros nusikračiusi Baltarusija. Žinoma, 
tai daug tolimesnė ateitis. Tačiau, šiaip ar 

taip, Europa dar turi kur plėstis ir tikrai 
plėsis, jeigu išliks gyvybinga Europos vie- 
nybės idėja. 

Taip pat žr. BENDRIJOS TEISYNAS, 
EUROPOS EKONOMINĖ ERDVĖ, EURoO- 
POS SUTARTYS, GILINIMAS, KANDIDA- 
TĖS, KoOPENHAGOS KRITERIJAI, LIUK- 
SEMBURGO EuRoPos VADOvų TARYBA 
(1997 M.), PRIĖMIMO STRATEGIJA, 
VRE vaLsTYBIŲ IR ES SANTYKIAI. 

Klaudijus Maniokas ir Gediminas Vitkus 


PoLiCIJOS BIURAS žr. EUROPOLAS. 


PoLiCIJOS IR TEISMINIS BENDRADAR- 
BIAVIMAS BAUDŽIAMOSIOSE BYLOSE (angl. 
Police and judicial cooperation in criminal 
matters, pranc. Coopėration policiėre et ju- 
diciaire en matiėre pėnale, vok. Polizeiliche 
und justitielle Zusammenarbeit in Strafsa- 
chen) - taip nuo Amsterdamo sutarties įsi- 
galiojimo 1999 m. gegužės 1 d. oficialiai va- 
dinama ta Europos Sąjungos sutarties da- 
lis, kuri sąlygiškai laikoma trečiuoju ES 
ramsčiu. 1993 m. įsigaliojusi Europos Są- 
jungos (Mastrichto) sutartis nustatė vadina- 
mąją trijų ramsčių ES struktūrą. Tuomet 
trečiuoju ramsčiu buvo pavadintas ES vals- 
tybių bendradarbiavimas teisingumo ir vi- 
daus reikalų srityse (pagal atitinkamą ES 
sutarties skyriaus pavadinimą). Amsterda- 
mo sutartis dalį trečiojo ES ramsčio reika- 
lų „perdavė“ Europos Bendrijos (t. y. pir- 
mojo ramsčio) kompetencijai, todėl EB 
steigimo sutartyje netgi atsirado naujas sky- 
rius, skirtas laisvo asmenų judėjimo, prie- 
globsčio teikimo ir imigracijos politikai. Ši 
politika imta reguliuoti ne tarpvyriausybi- 
nio, bet viršvalstybinio reguliavimo priemo- 
nėmis, atitinkamai šioje srityje įsigalioja ir 
Teisingumo Teismo jurisdikcija. Tuo tarpu 

trečiajame ramstyje, taigi ir tarpvyriausybi- 
nio bendradarbiavimo srityje, liko siaures- 
nis klausimų ratas, kuris ir buvo pavadin- 
tas policijos ir teismų bendradarbiavimu 
baudžiamosiose bylose. Dabar ES valsty- 
bės, siekdamos suformuoti ES laisvės, sau- 
gumo ir teisingumo erdvę, savo jėgas vie- 
nys ir tiesiogiai arba per Europolą sustip- 
rins kovą su rasizmu ir ksenofobija, su te- 
rorizmu, imsis griežtų priemonių prieš ne- 
legalią prekybą žmonėmis ir vaikų išnaudo- 
jimą, prieš narkotikų ir ginklų platinimą, 
prieš korupciją ir sukčiavimą. 

Taip pat žr. BENDRADARBIAVIMAS 
TEISINGUMO IR VIDAUS REIKALŲ SRITY- 
SE, LAISVĖS, SAUGUMO IR TEISINGUMO 
ERDVĖ, EUROPOLAS, VIRŠVALSTYBIŠKU- 
MAS IR TARPVYRIAUSYBIŠKUMAS. 

Gediminas Vitkus 


PoLITINĖ SISTEMA. XX a. paskutinį 
dešimtmetį išryškėjo nauja Europos integ- 
racijos studijų kryptis, kurios pagrindinė 
idėja — į Europos Sąjungą pažvelgti kaip į 
politinę sistemą ir jos tyrimui pritaikyti ly- 
ginamiesiems politinių sistemų tyrimams 
taikomas paradigmas ir metodus. 

Pati savaime idėja, kad ES yra besifor- 
muojanti politinė sistema, nėra nauja, ta- 
čiau anksčiau ji niekada nebuvo iki galo 1š- 
plėtota. Tokiomis integracijos teorijomis 
kaip neofunkcionalizmas ar įvairiomis 
tarpvyriausybiškumo atmainomis visų pir- 
ma buvo siekiama paaiškinti, kodėl ir kaip 
vyksta tarptautinė integracija, kokios yra 
šio proceso priežastys ir proceso dinami- 
ką užtikrinantys veiksniai. Tačiau, nepai- 
sant principinių skirtumų, abi šios mokyk- 
los neperžengė tarptautinių santykių dis- 
ciplinos rėmų ir savo išvadas grindė atitin- 
kamai liberaliąja arba realistine tarptauti- 

nės politikos paradigma. Tuo tarpu ES, 
kaip jau įsteigtos ir jau veikiančios politi- 
nės sistemos, suvokimas atveria visai nau- 
ją tyrimų perspektyvą. Nors ES pastaruo- 
ju metu yra gana sparčiai reformuojama ir 
tobulinama, joje pačioje kartu nenutrūks- 
tamai vyksta politinis procesas, kuris ir gali 
būti tiriamas pasinaudojant metodais ir 
priemonėmis, iki šiol taikytais visų pirma 
atskirų valstybių politinių sistemų tyri- 
mams. Čia, pavyzdžiui, į tyrimo lauką pa- 
tektų tokie jau tapę tradiciniais lyginamuo- 
siuose politinių sistemų tyrimuose, bet dar 
niekada sistemingai netaikyti Sąjungai, 
klausimai: 

+ Kaip Europos Sąjungoje yra atstovau- 
jama įvairiems socialiniams ir ekono- 
miniams interesams? 

Kokie yra pagrindiniai politinės dife- 
renciacijos lūžiai (angl. political cleave- 
ages)? 

Kaip valdžios įgaliojimai paskirstyti 
tarp valdžios institucijų? 

Koks yra politinių partijų, interesų gru- 
pių, viešosios nuomonės vaidmuo ir 
įtakos laipsnis? 

+ Kaip elgiasi rinkėjai? 

+ Kaip priimami sprendimai dėl biudže- 
to lėšų paskirstymo? 

Kokios yra lobistų galimybės? 

+ Kokie yra viešosios politikos tikslai ir 

prioritetai'? 

Savaime suprantama, kad šie ir pana- 
šūs klausimai iš esmės pakreipia tyrėją ki- 
ta linkme. Čia nereikia ieškoti atsakymo į 
klausimą, kaip ir kodėl vyksta integracijos 
procesas. Pasak vieno iš tyrėjų, Simono Hi- 
XO, šiuo atveju iš esmės tampa nebereika- 
linga kokia nors bendra integracijos teori- 
ja, paaiškinanti, kaip atsirado ir veikia ES. 
Bandymas sukurti tokią teoriją būtų tolygus 

absurdiškam bandymui sukurti, pavyzdžiui, 
tik JAV ar Vokietijos, ar dar kokios nors ki- 
tos valstybės politinės sistemos ypatumus 
paaiškinančią bendrą teoriją. Tyrėjas, norė- 
damas perprasti ES prigimtį, turėtų steng- 
tis neįsprausti ES unikalumo į vienokią ar 
kitokią teorinę schemą, sutelkti dėmesį į ES 
vykstančio politinio proceso kokybės tyrimą 
ir taip nustatyti, kuo ji panaši į kitas politi- 
nes sistemas ir kuo skiriasi nuo jų. 
Žinoma, sunku paneigti tokios nuosta- 
tos pagrįstumą ar juo labiau lyginamosios 
politologijos paradigmų ir metodų taikymo 
ES tyrimams vertę. Nepaisant to, vis dėl- 
to sunku atsiriboti nuo fakto, kad ES nė- 
ra valstybė ir kad joje vykstantis politinis 
procesas yra gana savitas ir nėra analogiš- 
kas politiniam procesui, vykstančiam suve- 
reniose valstybėse. Taigi ir taikant lygina- 
mąją politologiją ES studijomis sunku at- 
sakyti į visiems tyrėjams rūpimus klausi- 
mus, susijusius su tarptautine integracija. 
Gediminas Vitkus 


PoLiTINIS IR SAUGUMO KOMITETAS 
(angl. Political and Security Committee, 
pranc. Comitė politigue et de sėcuritė, vok. 
Politisches und Sicherheitspolitisches Ko- 
mitee) žr. EUROPOS SAUGUMO IR GYNY- 
BOS POLITIKA. 


Ponas BUSP'As / PoNIA BUSP 
(angl. Mr/Ms CFSR pranc. M. ou Mme 
PESC, vok. Herr oder Frau GASP) - žr. 
VYRIAUSIASIS ĮGALIOTINIS BENDRAI UŽ- 
SIENIO IR SAUGUMO POLITIKAI. 


PoRAVIMO SISTEMA (angl. twinning) — 
Komisijos iniciatyva, turinti padėti šalims 
kandidatėms stiprinti institucinius ir admi- 
nistracinius gebėjimus, kad jos iki įstojimo 


į Europos Sąjungą galėtų sėkmingai per- 
imti visą egzistuojantį Bendrijos teisyną. 
Toks institucijų stiprinimo procesas yra 
svarbus priėmimo strategijos elementas. 
Sistemą pradėta įgyvendinti 1998 m. gegu- 
žės mėn. Paramą pagal šią iniciatyvą gavo 
dešimt Vidurio ir Rytų Europos šalių kan- 
didačių, vėliau ją imti taikyti ir Kiprui, 
Maltai bei Turkijai. Pastaraisiais metais pa- 
gal poravimo sistemą parama ir toliau tei- 
kiama dvylikai naujųjų valstybių narių ir 
šalims kandidatėms bei potencialioms ša- 
lims kandidatėms Vakarų Balkanuose. Sis- 
tema orientuota į konkrečius ir greitus re- 
zultatus užtikrinant glaudų bendradarbia- 
vimą tarp ES valstybių narių ir šalių kan- 
didačių. Jos drauge kuria ir diegia projek- 
tus, kuriais siekiama kandidatėms perduoti 
ir jose įgyvendinti kurią nors Bendrijos tei- 
syno dalį. Dvi valstybės tarpusavyje susita- 
ria dėl išsamaus darbo projekto, atsižvelg- 
damos į objektyvius prioritetus, išdėstytus 
stojimo partnerystės dokumente. Valstybės 
narės administracija sudaro specialistų gru- 
pę, kuri tam tikrą laikotarpį (ne mažiau 
kaip 12 mėnesių) dirba atitinkamoje šalies 
kandidatės ministerijoje, kur perduoda rei- 
kalingas Žinias ir patirtį. Be to, rengiami 
trumpalaikiai specialistų vizitai, mokymai, 
seminarai, teikiama kitokia konkreti tech- 
ninė ir informacinė pagalba. Poravimo sis- 
tema, kaip viena svarbiausių institucijų 
stiprinimo proceso priemonių, yra finan- 
suojama iš PHARE, CARDS bei specialio- 
sios pereinamojo laikotarpio priemonės 
nacionalinių programų biudžeto lėšų. Jos 
veiklos procesą koordinuoja ir visuose eta- 
puose kontroliuoja Komisija. 
Taip pat žr. PHARE, PRIĖMIMO 
STRATEGIJA, STOJIMO PARTNERYSTĖ. 
Rimantas Grikienis 

PozITYVIOJI INTEGRACIJA žr. NEGA- 
TYVIOJI IR POZITYVIOJI INTEGRACIJA. 


PozrTYVUSIS SUSILAIKYMAS (angl. po- 
sitive abstention, pranc. abstention positive, 
vok. positive Enthaltung) žr. AMSTERDA- 
MO SUTARTIS, BENDRA UŽSIENIO IR 
SAUGUMO POLITIKA. 


PPO - Pasaulio prekybos organizacija 
(angl. World Trade Organisation, WTO, 
pranc. Organisation mondiale du commer- 
ce, vok. Welthandelsorganisation) - pasau- 
linė tarptautinė organizacija, skatinanti 
tarptautinės prekybos liberalizavimą ir 
mų vykdymą. Įkurta 1995 m., kai GATT 
(angl. General Agreement on Tariffs and 
Trade - Bendrasis susitarimas dėl muitų 
tarifų ir prekybos) įgijo organizacines ir 
administracines struktūras. Iki tol veiku- 
sį GATT sudarė daugiašalis pasaulinę 
prekybą reglamentuojančių susitarimų pa- 
ketas. PPO iki šiol neretai vadinama 
GATT, nes ji ne pakeitė GATT, o tik su- 
teikė jam organizacines struktūras ir reg- 
lamentavo jo veiklą. 

Pagrindiniai PPO įkūrimo motyvai bu- 
vo įtvirtinti ir suvienodinti valstybių narių 
įsipareigojimus dėl priimamų sprendimų, 
sustiprinti administracinius institucijos ge- 
bėjimus, ypač sprendžiant ginčus tarp jos 
narių, pakelti derybų dėl tarptautinės pre- 
kybos klausimus į aukštesnį tarptautinių 
derybų ekonominiais klausimais lygį. 

Po Antrojo pasaulinio karo siekiant li- 
beralizuoti tarptautinę prekybą ir pašalin- 
ti daugelį tuo metu egzistavusių protekci- 
nių priemonių 1947 m. buvo sumanyta, be 
Tarptautinio valiutos fondo ir Pasaulio 
banko, įkurti Tarptautinę prekybos organi- 


zaciją, ir buvo imta rengti jos chartiją. Tuo 
pačiu metu 23 iš 50 chartiją rengusių vals- 
tybių pradėjo daugiašales derybas dėl mui- 
tų tarifų sumažinimo. Chartija buvo pasi- 
rašyta 1948 m. Havanoje įvykusioje Jung- 
tinių Tautų konferencijoje, tačiau JAV 
Kongresui atsisakius ją ratifikuoti dėl per- 
nelyg ambicingų šios tikslų liberalizuojant 
tarptautinę prekybą chartija neįsigaliojo. 
Tuo tarpu derybos dėl muitų tarifų suvie- 
nodinimo vyko sėkmingai. Pirmojo derybų 
raundo rezultatas buvo 45 tūkst. susitari- 
mų paketas dėl tarifų nuolaidų (įsigaliojo 
nuo 1948 m.). Susitarimų tikslas - laipsniš- 
kai liberalizuoti tarptautinę prekybą ir 
įtvirtinti pasaulinę prekybos tvarką siekiant 
apsaugoti ją nuo galimų sukrėtimų. Iš tik- 
rųjų GATT yra principų, normų ir taisyk- 
lių, skirtų tarptautinių prekybinių santykių 
reguliavimui, sąvadas. Juridiškai GATT 
veikla buvo pagrįsta ne valstybių naryste, 
bet jų dalyvavimu susitarimuose (angl. 
Contracting Parties). 

GATT sudarė trys dalys. Pirmoji buvo 
skirta didžiausio palankumo statuso api- 
brėžimui bei įsipareigojimo stabilizuoti ir 
mažinti muitų tarifus įtvirtinimui, antroji — 
netarifinėms kliūtims, t. y. importo licen- 
cijoms, subsidijoms, antidempingo priemo- 
nėms ir pan., apibrėžti, trečioji — susitari- 
mo vykdymo procedūrų, ypač ginčų spren- 
dimo mechanizmo, įtvirtinimui. 1964 m. 
buvo pridėta ketvirtoji dalis, įtvirtinusi abi- 
pusiškumo principą derybose tarp išsivys- 
čiusių ir besivystančių valstybių. Per visą 
GATT veikimo laikotarpį prie pirminio su- 
sitarimo buvo pridėta apie 200 papildomų 
sutarčių, kodeksų ir protokolų. 

Ilgainiui buvo suformuota GATT dar- 
binė struktūra — sekretoriatas, kuris de fac- 
to veikė kaip Jungtinių Tautų specializuo- 

ta agentūra, nors tarptautinės teisės požiū- 
riu organizacijos statuso ir neturėjo. GATT 
sekretoriatas prižiūrėjo, kad būtų laikoma- 
si susitarimų, o atsiradus galimybei — tę- 
siamos derybos dėl tolesnio muitų tarifų 
mažinimo ir kitų prekybos liberalizavimo 


GATT DERYBŲ RAUNDAI 


PPO 


taisyklių. Iki šiol buvo surengti aštuoni to- 
kių derybų ciklai, vadinami raundais (de- 
rybos dažniausiai vyko Ženevoje, o raun- 
do pavadinimas kildinamas iš jas inicijavu- 
sio politiko pavardės ar vietovės, kurioje jis 
prasidėjo). 


Metai Raundo pavadinimas, Derybų klausimai Valstybių 
derybų vieta skaičius 
1947 Ženevos muitų tarifai 23 
1949 Anesio muitų tarifai 13 
1951 Torkio muitų tarifai 38 
1956 Ženevos muitų tarifai 26 
1960-1961 Dilono raundas, Ženeva muitų tarifai 26 
1964-1967 Kenedžio raundas, Ženeva muitų tarifai ir antidempingo priemonės 62 
1973-1979. Tokijo raundas, muitų tarifai, netarifinės priemonės, 102 
Tokijas, Ženeva bendri susitarimai 
1986-1994" Urugvajaus, arba Blair muitų tarifai, netarifinės priemonės, 123 


House, raundas, Punta 
del Estė, Ženeva 


bendros taisyklės, paslaugos, intelektinė 
nuosavybė, ginčų sprendimas, tekstilė, 


žemės ūkis 
PPO įkūrimas 


Pirmajame derybų raunde dalyvavo 
23 šalys, o paskutiniame - jau 123. Mano- 
ma, kad GATT numatytų prekybos libera- 
lizavimo priemonių įgyvendinimas turi ne- 
mažą teigiamą poveikį šalių ekonominiam 
augimui. Pavyzdžiui, PPO skaičiavimais, 
įgyvendinus Urugvajaus raundo sprendi- 
mus pasaulinė prekyba per 10 metų išaugo 
12 proc., o numatomas pasaulio bendrojo 
vidaus produkto augimas - 230 mlrd. JAV 
dolerių per metus. 

Pagrindiniai GATT principai: 

+ prekyba turi remtis didžiausio palan- 
kumo statuso suteikimu prekybos 
partneriams, t. y. jokia GATT dalyvė 
negali būti diskriminuojama ir jai tu- 


ri būti taikomos ne mažiau palankios 
prekybos sąlygos nei bet kuriai kitai 
GATT valstybei; su šiuo principu glau- 
džiai susijęs nediskriminavimo princi- 
pas reiškia, kad importuotoms pre- 
kėms turi būti taikomas toks pat 
statusas kaip ir šalyje pagamintoms 
prekėms; 

abipusiškumo principas, kuris įpareigo- 
ja valstybę suteikti prekybos nuolaidų 
kitai GATT narei, jei ši sutinka atsily- 
ginti tuo pačiu; skirtingai nuo didžiau- 
sio palankumo statuso bei nediskrimi- 
navimo principų, abipusiškumo princi- 
pas neatitinka daugiašalio prekybos li- 
beralizavimo idėjos; 

+ prekybos kliūčių tarifikavimas, t. y. ne- 
turi būti jokių kitų protekcionizmo 
priemonių, išskyrus muitus; 

muitų sąjungos ir laisvosios prekybos 

šalių grupės traktuojamos kaip preky- 

bos liberalizavimo priemonė, jeigu jos 
nediskriminuoja trečiųjų šalių ir iš es- 
mės liberalizuoja tarpusavio prekybą; 

GATT dalyviai gali nustatyti tokius 

muitų mokesčius: 

+ muitų dydis neturi viršyti vidaus mo- 
kesčių dydžio; 

+ galima įvesti antidempingo muitus, 
jeigu gaminys parduodamas pigiau 
negu gamintojo šalies rinkoje; 

+ galimi papildomi muitai eksporto 
atžvilgiu; 

+ vienodi mokesčiai paslaugos tei- 
kėjams. 

Nuo 1995 m. sausio 1 d. Urugvajaus 

raundo sprendimu GATT inkorporuotas į 

PPO. Sukūrus organizacines struktūras, 

GATT ir toliau galioja kaip susitarimų pa- 

ketas. Visoms šalims svarbius sprendimus 

priima valstybių — PPO narių vyriausybės 
vadovaudamosi bendro sutarimo principu. 

"Tačiau, nors kiekviena valstybė turi po vie- 

ną balsą, paprastai derybose pagrindiniai 

oponentai būna Jungtinės Amerikos Vals- 
tijos ir Europos Bendrija. 

Aukščiausias PPO valdymo organas yra 
Ministrų konferencija, rengiama kas dve- 
jus metus, 0 tarp jų rengiami įvairaus ly- 
gio įgaliotųjų atstovų susitikimai. Kasdie- 


*-w - 


rią valstybės skiria savo atstovus. Taip pat 
veikia daug paprastų tarybų, komitetų, 
darbo ir derybų grupių, prižiūrinčių visą 
plačią PPO veiklą. Jiems padeda nuolat 
veikiantis sekretoriatas, kuriam vadovauja 
Ministrų konferencijos skiriamas generali- 


nis direktorius. Susitikimų darbotvarkę pa- 
prastai sudaro dvišaliai ginčai, naujų narių 
priėmimo, atsitraukimo nuo įprastinių įsi- 
pareigojimų ir panašūs klausimai. Sekreto- 
riate dirba apie 500 žmonių, metinis orga- 
nizacijos biudžetas - apie 93 mln. JAV do- 
lerių (1996 m.). Organizacijos buveinė yra 
Ženeva. 2001 m. viduryje PPO narės bu- 
vo 142 valstybės, o 2001 m. gegužės pabai- 
goje jos nare tapo ir Lietuva. 

Šiuo metu PPO ypač daug dėmesio 
skiria penkioms sritims: 

+ paramai besivystančioms ir pereinamo- 
jo pobūdžio ekonomikos šalims; 
+ specializuotai eksporto rėmimo per 

Tarptautinį prekybos centrą programai; 

+ regioniniams prekybos susitarimams; 

+ bendradarbiavimui koordinuojant narių 
ekonominę politiką; 

+ organizacijos narių prekybos politikos 
peržiūroms. 

Nors visos pagrindinės PPO narės pri- 
taria tolesniam prekybos liberalizavimui, 
tačiau dėl skirtingų interesų 1999 m. įvy- 
kęs trečiasis PPO šalių ministrų susitikimas 
Sietle baigėsi be rezultatų. Nesėkmingą de- 
rybų baigtį nemažai lėmė įvairių protekci- 
nių grupių (profesinių sąjungų, aplinkosau- 
gininkų ir pan.) spaudimas ir atviros Siet- 
le įvykusios protesto demonstracijos, ku- 
rios siejamos su antiglobalizacijos judėjimo 
pradžia. Nuo tada PPO susitikimai tapo 
nuolatiniu antiglobalizacijos judėjimo šali- 
ninkų taikiniu, ši organizacija kaltinama 
(dažniausiai nepagrįstai) įvairiausiomis 
ekonominėmis ir socialinėmis blogybėmis. 
Skirtingai nei teigia antiglobalizacijos judė- 
jimo šalininkai, tarptautinės prekybos libe- 
ralizavimas, vykstantis pagal GATT, prisi- 
dėjo prie ekonominio augimo visose pre- 
kybai atvirose valstybėse, didėjančios kon- 

kurencijos skatinama technologinė pažan- 
ga sukūrė sąlygas mažinti aplinkos taršą, 
pasinaudoti pigesnėmis sveikatos apsaugos 
priemonėmis, pigesnėmis ir kokybiškesnė- 
mis prekėmis. Pavyzdžiui, Europos Komi- 
sijos apskaičiavimais, toliau liberalizuojant 
tarptautinę prekybą metinis ekonominis 
augimas pasaulyje būtų apie 400 mlrd. JAV 
dolerių, o tai rodytų beveik dukart dides- 
nį gerovės kilimą nei įgyvendinus Urugva- 
jaus derybų raunde sutartas priemones. 
Kitas PPO deryboms skirtas jos narių 
ministrų susitikimas vyko 2001 m. lapkričio 
mėn. Dohoje (Katare). Šiuo susitikimu pra- 
dėtas vadinamasis Dohos derybų raundas 
dėl tolesnio pasaulio prekybos liberalizavi- 
mo. Jame buvo aptartos tolesnės kliūčių 
tarptautinei prekybai šalinimo priemonės ir 
išnagrinėti tokie klausimai kaip pramoninių 
valstybių taikomų importo muitų iš besivys- 
tančių šalių įvežamoms prekėms mažinimas 
ar visiškas panaikinimas, kitų prekybos kliū- 
čių šalinimas, investicijų ir konkurencijos 
taisyklių derinimas, darbo jėgos taisyklių 
derinimas, su prekyba susijusių aplinko- 
saugos standartų derinimas, parama žemės 
ūkiui. Vėliau tęsiant Dohos raundo dery- 
bas ministrų susitikimai įvyko Kankune 
(2003 m.), Ženevoje (2004 m.) ir Honkon- 
ge (2005 m.). Nepaisant intensyvių derybų, 
iki šiol nepavyko susitarti dėl tolesnių pre- 
kybos liberalizavimo žingsnių ir neaišku, 
kada šis derybų raundas gali būti baigtas. 
Daugiausia nesutarimų kilo tarp JAV, ES ir 
kai kurių sparčiai augančių mažiau išsivys- 
čiusių šalių (Indijos, Brazilijos ir kt.) dėl to- 
kių klausimų kaip prekybos žemės ūkio 
produktais liberalizavimas, kai kurių regu- 
liavimo standartų įgyvendinimo. Be to, skir- 
tingai nuo ankstesnių derybų, atrodo, jog 
šiuo metu mažiau jaučiamas poreikis sutarti 


PPO 


dėl muitų mažinimo ir šalinimo, kadangi 
jau dabar importo muitai pramonės gami- 
niams daugelyje šalių (ypač turtingesnėse) 
yra palyginti maži, o daugelio valstybių že- 
mės ūkyje vis dar išlieka stiprus ūkininkų 
pasipriešinimas tolesniam rinkų atvėrimui. 

Tuo metu, kai buvo pasirašomas GATT, 
Europos ekonominė bendrija (EEB) dar 
neegzistavo. Įsigaliojus EEB steigimo (Ro- 
mos) sutarčiai, de facto Bendrijai buvo su- 
teiktos visos GATT narės teisės ir pareigos. 
Dilono raunde Bendrijos atstovai pristatė 
GATT EB muitų sąjungos įgyvendinimo 
planą, aktyviai veikė per pačias Dilono 
raundo derybas, po kurių buvo nuspręsta 
muitų tarifus sumažinti nuo 40 iki 20 proc. 
EEB turėjo didelę įtaką Kenedžio raundo 
derybų sušaukimui ir sprendimams, iš ku- 
rių svarbiausias - tolesnis muitų tarifų ma- 
žinimas daugiau nei trečdaliu. 

Romos sutartis Bendrijai suteikė kom- 
petenciją užsienio prekybos srityje, o Ko- 
misijai buvo suteikta teisė, gavus Tarybos 
sutikimą, atstovauti Bendrijai per derybas 
dėl prekybos pramonės prekėmis liberali- 
zavimo. Komisija nuo pat pradžių aktyviai 
naudojosi šia teise, dažnai vadovavosi ja 
stiprindama savo pačios galią ir statusą. 
Derybos GATT taip pat atskleidė nuolati- 
nius prieštaravimus tarp Bendrijos valsty- 
bių narių, ypač tarp į protekcionizmą lin- 
kusios Prancūzijos bei liberalią prekybos 
sistemą palaikančios Jungtinės Karalystės. 
Per GATT derybas Komisija dažnai atlie- 
ka dvigubo derybininko vaidmenį, viena 
vertus, derėdamasi su GATT narėmis, ypač 
su JAV, o kita vertus, siekdama rasti ben- 
drus sprendimus pačioje Bendrijoje. Tai 
ypač atsiskleidė per Urugvajaus raundą 
siekiant liberalizuoti prekybą žemės ūkio 
produktais. 


Pramonės politika 


Didėjant svoriui tarptautinėje ekono- 
minėje sistemoje, Bendrija vis dažniau 
tampa daugiašalių derybų iniciatore. Tai 
pasakytina ir apie 1999 m. Sietle įvykusį 
ir nesėkmingai pasibaigusį bandymą inici- 
juoti naują susitarimą dėl kliūčių tarptau- 
tinei prekybai šalinimo PPO. Komisija, 
aktyviai raginusi surengti naują GATT de- 
rybų raundą, tebėra viena pagrindinių 
GATT (PPO) derybininkų ir tolesnės 
tarptautinės prekybos liberalizavimo šali- 
ninkų. Tačiau Komisijos laisvė derėtis 
ypač ribota yra prekybos žemės ūkio pro- 
duktais srityje, ir tikėtina, kad naujasis 
Prancūzijos prezidentas daugiau dėmesio 
skirs išorinei ES apsaugai (ir vidaus refor- 
moms), o dėl to ES gali būti dar sunkiau 
aktyviai siekti sutarimo dėl tolesnio pre- 
kybos liberalizavimo. 

Pažymėtina, kad Lietuvos pozicija to- 
lesnio prekybos liberalizavimo atžvilgiu 
įstojus į PPO (ir vėliau į ES) yra gana dvi- 
prasmiška. Viena vertus, dažnai deklaruo- 
jama parama ES atvirumui, ypač šalinant 
kliūtis su ES rytinėmis kaimynėmis, kita 
vertus, formuojant ES poziciją konkrečiais 
pasaulio prekybos klausimais (pvz., apsau- 
gos priemonių taikymas prekyboje su Ki- 
nija) Lietuvos pozicija tampa viena iš la- 
biausiai protekcionistinių tarp ES valstybių 
narių. Veikiausiai tokia nenuosekli pozici- 
ja susiformavo veikiant vidaus įmonėms, 
mėginančioms prekybos apsaugos priemo- 
nėmis apsisaugoti nuo pigesnio importo iš 
trečiųjų šalių. Tačiau kylant kainoms Lie- 
tuvoje (ir visoje Europoje) šis klausimas 
gali būti vėl įtrauktas į darbotvarkę, kadan- 
gi vis dar galiojančių importo muitų šali- 
nimas galėtų būti viena iš kainų kilimo ri- 
bojimo priemonių. 

Taip pat žr. ANTIDEMPINGO PRIEMO- 
NĖS, BENDRA PREKYBOS POLITIKA, BEN- 
DRASIS MUITŲ TARIFAS, LAISVOSIOS PRE- 
KYBOS ERDVĖ. 

Evaldas Sinkevičius ir Ramūnas Vilpišauskas 


PRAMONĖS POLITIKA (angl. industrial 
policy, pranc. politigue industrielle, vok. In- 
dustriepolitik) - siaurąją prasme tai yra vy- 
riausybės vykdomos specifinės intervenci- 
nės priemonės, kuriomis siekiama daryti 
įtaką pramonės raidai veikiant produktų 
gamybos ar patekimo į konkrečią produk- 
tų rinką bei pasišalinimo iš jos paskatas. 
Tačiau kai kurie ekonomistai mano, kad 
pramonės politika turėtų apimti ne tik spe- 
cifines priemones, kurios yra taikomos 
konkretiems produktams ar įmonėms. Pla- 
tesne prasme pramonės politika apima vy- 
riausybės veiksmus, kuriais siekiama ska- 
tinti pramonės augimą ir vienos ar kelių 
pramonės šakų konkurencingumą. Tokiu 
atveju pramonės politikos sąvoka apima 
daugelį vyriausybės ekonominės politikos 
priemonių, įskaitant pinigų ir iždo politi- 
kos priemones, subsidijas, viešuosius pir- 
kimus, paramą moksliniams tyrimams ir 
technologijų plėtrai, techninių standartų 
nustatymą, švietimo ir infrastruktūros prie- 
mones, eksporto rėmimą, užsienio preky- 
bos ir investicijų politikos priemones. Dėl 
šio neapibrėžtumo dažnai taikoma siaures- 
nė pramonės politikos samprata. Ekono- 
minis pramonės politikos pateisinimas sie- 
jamas su rinkos trūkumais, kurie stabdo 
augimą, mažina konkurencingumą arba le- 
mia dideles darbo jėgos prisitaikymo są- 
naudas. Konkretūs pramonės politikos pa- 
teisinimo atvejai grindžiami įmonės dydžio 
ir masto ekonomijos, išorinių (kaimynys- 

tės) efektų poveikio, kapitalo rinkos trū- 
kumų bei smunkančių šakų prisitaikymo 
prie konkurencijos sąnaudų sumažinimo 
argumentais. 

Tiek dėl neapibrėžtumo, tiek dėl in- 
tervencinio pobūdžio pramonės politika 
yra vertinama gana prieštaringai. Libera- 
liam, arba valstybės nesikišimo, požiūriui 
pritariančių ekonomistų nuomone, vyriau- 
sybė privalo susilaikyti nuo konkrečių pro- 
duktų ar šakų skatinimo intervencinių 
priemonių, kuriomis palaikomos smun- 
kančios šakos ar atrenkamos perspekty- 
vios įmonės. Jų manymu, pirmenybė turi 
būti teikiama stabilios ir prognozuojamos 
makroekonominės aplinkos sudarymui, at- 
virai prekybos politikai bei konkurencinio 
klimato kūrimui. Nors tokios priemonės 
kaip investicijos į infrastruktūrą, pradinius 
mokslinius tyrimus ir technologijų plėtrą 
ar darbo jėgos išteklius yra pateisinamos, 
jų turi būti imamasi vengiant galimo kon- 
kurencijos iškraipymo bei privačių inves- 
ticijų išstūmimo. 

Priešingas požiūris į pramonės politiką 
yra apibūdinamas kaip dirižistinis, arba in- 
tervencinis. Praktiniai jo pavyzdžiai — indi- 
katyvinio planavimo, grindžiamo glaudžiais 
vyriausybės ir pramonės atstovų ryšiais, tai- 
kymas Prancūzijoje ir Japonijoje. Pagrin- 
dinės priemonės — atrankinis konkrečių 
pramonės šakų skatinimas palankiu mo- 
kesčių režimu, subsidijomis, viešaisiais pir- 
kimais ir prekybos apsaugos priemonėmis. 

Daugelyje šalių vienu metu dažniausiai 
yra taikoma keletas pramonės politikos 
priemonių. Net ir JAV, kuriose pabrėžia- 
ma laisvosios rinkos bei konkurencijos 
reikšmė ir paprastai neigiamai vertinama 
intervencinė vyriausybės politika, XX a. 
šeštajame ir septintajame dešimtmetyje 


svarbų vaidmenį vaidino viešieji karinių 
produktų pirkimai, skatinantys kompiute- 
rių ir komercinių oro transporto priemo- 
nių tobulinimą. Europos šalyse pramonės 
politikos pobūdis kito priklausomai nuo 
ekonominių sąlygų, vyriausybės ir verslo 
santykių pobūdžio bei vyraujančios ekono- 
minės ideologijos. Kraštutiniais pavyzdžiais 
laikoma, viena, Jungtinės Karalystės mi- 
nistrės pirmininkės Margaret Thatcher 
vykdyta nesikišimo į ekonomiką politika ir, 
antra, septintajame dešimtmetyje Prancū- 
zijoje propaguota dirižistinė politika. 

Bendrijos pramonės politikos raidą ga- 
lima skirstyti į keletą laikotarpių. Europos 
ekonominės bendrijos steigimo sutartyje 
pramonės politika neminima. Sutartyje pa- 
grindinis vaidmuo buvo skirtas konkuren- 
cijos politikai, kuri turėjo užtikrinti konku- 
rencinių sąlygų bendrojoje rinkoje sudary- 
mą. Pirmenybė buvo suteikta rinkos veiki- 
mui, O ne intervencinėms priemonėms. Pir- 
maisiais Bendrijos egzistavimo dešimtme- 
čiais pramonės politika Bendrijos lygiu ne- 
buvo vykdoma ir priklausė valstybių narių 
kompetencijai. Tuo metu daugelis valstybių 
narių vienašališkai taikė pramonės politiką, 
o kai kurie projektai buvo vykdomi bendra- 
darbiaujant dviem Bendrijos narėms ar ke- 
letui jų. Svarbiausi šio tipo projektai buvo 
vykdomi aviacijos srityje (pvz., projektai 
Concorde ir Airbus). Pagrindinė pramonės 
politikos motyvacija tuo metu buvo siekis 
apsisaugoti nuo JAV įmonių dominavimo 
„strateginiuose technologijos sektoriuose“. 
Šiuo tikslu Prancūzijos ir Vokietijos vyriau- 
sybės vietos įmonių veiklą skatino teikda- 
mos subsidijas, vykdant viešuosius pirkimus 
pirmenybę teikdamos nacionalinėms įmo- 
nėms, apsaugodamos jas prekybos kvoto- 
mis ir netarifinėmis kliūtimis. 


Pramonės politika 


Prasidėjus ekonominei krizei, aštunto- 
jo dešimtmečio pradžioje Komisija ėmėsi 
konkrečių pramonės politikos priemonių, 
kuriomis siekė padėti valstybėms narėms 
apsaugoti pagrindines nacionalines įmones. 
Buvo siekiama sušvelninti smukimą anglių, 
chemijos, plieno ir laivų gamybos šakose 
ir, finansuojant bendrus tyrimus bei vysty- 
mąsi, skatinti aukšto lygio technologijos ša- 
kų plėtrą (elektronikos ir telekomunikaci- 
jų). Iki devintojo dešimtmečio vidurio 
Bendrijos šalyse vyravo intervencinė pra- 
monės politika. 

Devintajame dešimtmetyje Bendrijoje 
vis labiau buvo įsitikinama, kad nacionali- 
nės pramonės politikos priemonės, skirtos 
„nacionaliniams lyderiams“ stiprinti, nepa- 
siteisino. Europos stambiųjų verslininkų, 
ypač Europos pramonininkų apvalaus sta- 
lo dalyvių, parama Komisijos iškeltai ben- 
drosios rinkos programos idėjai iš dalies 
siejosi su siekiu Bendrijoje sustiprinti pa- 
ramą verslui. Tačiau pagrindinis bendrosios 
rinkos programos ypatumas buvo deregu- 
liavimas ir konkurencinių sąlygų bendrojo- 
je rinkoje sudarymas panaikinant arba 
smarkiai apribojant nacionalines subsidijas, 
valstybės pagalbą ir kitas paramos bei na- 
cionalinių įmonių apsaugos priemones. Bu- 
vo tikimasi, kad sustiprėjus konkurencijai 
bendrosios rinkos teritorijoje bus sukurtos 
sąlygos iškilti „Europos lyderiams“, pajė- 
giems konkuruoti su Japonijos ir JAV įmo- 
nėmis. Tuo pačiu metu Komisija inicijavo 
keletą programų, skirtų Europos strategi- 
nių sektorių įmonių plėtrai. Svarbiausios iš 
jų - Europos informacinių technologijų ty- 
rimų ir plėtojimo strateginė programa 
(ESPRIT), Europos pažangiųjų komunika- 
cijų technologijų tyrimų ir plėtojimo pro- 

grama (RACE) ir Europos pramoninių 
technologijų pagrindinių tyrimų programa 
(BRITE). 

Bendrosios rinkos programos įgyvendi- 
nimo sėkmė tapo svariu argumentu tiems, 
kurie rėmė pasiūlos, dereguliavimo ir ne- 
sikišimo į ekonomiką politiką. Kita vertus, 
Europos stambieji pramonininkai buvo pa- 
grindinė grupė, Bendrijoje palaikanti pra- 
monės politikos priemones. Minėti du po- 
žiūriai šiame dešimtmetyje turėjo įtakos 
Komisijos pasiūlymams dėl pramonės po- 
litikos. Dešimtmečio pradžioje Komisija 
nustatė keturias pagrindines problemų sri- 
tis: globalizacija, didėjančios darbo ir ka- 
pitalo sąnaudos, poreikis skleisti technolo- 
gines naujoves ir žmogiškųjų išteklių didi- 
nimas. Taip pat buvo numatytos penkios 
ekonominiam augimui užtikrinti būtinos 
pramonės politikos prielaidos: konkuren- 
cinės aplinkos užtikrinimas, stabili ir prog- 
nozuojama makroekonominė politika, ska- 
tinama nuolat kurti žmogiškuosius ištek- 
lius, ekonominės konvergencijos ir socia- 
linės sanglaudos skatinimas, aplinkos ap- 
sauga. Ypatinga svarba skatinant Bendri- 
jos pramonės plėtrą teko bendrosios rin- 
kos programos įgyvendinimui ir atvirai 
prekybai su trečiosiomis šalimis. Bendrijos 
lygiu pagrindinėmis pramonės politikos 
priemonėmis tapo mokslinių tyrimų ir 
technologinės plėtros skatinimas, mažųjų ir 
vidutinių įmonių rėmimas ir žmogiškųjų iš- 
teklių tobulinimas. 

Europos Sąjungos sutartis formaliai su- 
teikė teisę Bendrijos lygiu papildyti valsty- 
bių narių taikomas pramonės politikos 
priemones, nors ir apribojo šią teisę nusta- 
tydama vieningumo reikalavimą Taryboje 
sprendžiant pramonės politikos klausimus. 

EB steigimo sutarties 157 straipsnyje tei- 
giama, jog Bendrija ir valstybės narės rū- 
pinasi, kad Bendrijos pramonės konkuren- 
cingumui būtų sudarytos reikalingos sąly- 
gos. Šiuo tikslu numatyta pagreitinti pra- 
monės prisitaikymą prie struktūrinių poky- 
čių, kurti aplinką, palankią įmonių, ypač 
mažųjų ir vidutinių, iniciatyvai, plėtrai ir 
bendradarbiavimui Bendrijoje, skatinti ge- 
riau panaudoti pramonės potencialą nau- 
jovių, mokslinių tyrimų ir technologinės 
plėtros srityse. 

Komisijos nuostatos pramonės politikos 
klausimais vėliau buvo išdėstytos 1993 m. 
paskelbtoje Baltojoje knygoje dėl augimo, 
konkurencingumo ir užimtumo bei 1994 m. 
išleistame pranešime dėl pramonės politi- 
kos. Juose Komisija pabrėžė informacinės 
visuomenės ir transeuropinės infrastruktū- 
ros plėtojimo svarbą Europos įmonių kon- 
kurencingumui, paramą moksliniams tyri- 
mams ir technologinei plėtrai bei kitoms 
horizontalaus pobūdžio politikos priemo- 
nėms ir konkurencijos politikos svarbą. 
1995 m. Komisijos iniciatyva buvo sudaryta 
Konkurencingumo patarėjų grupė, kuri kas 
pusmetį teikia rekomendacijas. 

Taigi pastaraisiais metais Bendrijoje 
pastebimai sustiprėjo liberalios ekonomi- 
nės politikos tendencijos, nors Komisijos 
pramonės politikos priemonių nebūtų ga- 
lima apibūdinti kaip valstybės nesikišimo. 
Bendrijos pramonės politika yra bandoma 
suderinti du tikslus: veiksmingumą, kurio 
siekiama liberalizuojant bendrąją rinką, 
bei ekonominę ir socialinę sanglaudą. Be 
to, atsižvelgdama į verslo grupių spaudimą, 
Komisija neatsisako remti strateginių sek- 
torių — skirti lėšų moksliniams tyrimams ir 
technologinei plėtrai bei naudoti prekybos 
apsaugos priemonių. Vis dėlto šiuo metu 


Prancūzijos ir Vokietijos bendradarbiavimas 


Bendrijoje vyrauja įsitikinimas, kad aktyvi 
pramonės politika nepasiteisino ir priori- 
tetas turi būti teikiamas konkurencijai ir 
rinkai, vengiant tiesioginės intervencijos. 
Taip pat žr. BENDROSIOS RINKOS 
PROGRAMA, KONKURENCIJOS POLITIKA. 


Ramūnas Vilpišauskas 


PRANCŪZIJOS IR VOKIETIJOS BENDRA- 
DARBIAVIMAS — vienas svarbiausių Euro- 
pos integracijos kryptį ir intensyvumą le- 
miančių veiksnių. Prancūzijos ir Vokieti- 
jos bendradarbiavimo pokario metais pa- 
grindu tapo abiejų valstybių draugystės su- 
tartis (dar vadinama Eliziejaus sutartimi), 
kurią 1963 m. sausio 22 d. Paryžiuje pa- 
sirašė Vokietijos kancleris Konradas Ade- 
naueris ir Prancūzijos prezidentas Char- 
les'is de Gaulle'is. Sutartis reguliuoja dvi- 
ejų valstybių bendradarbiavimą užsienio 
reikalų, gynybos, švietimo ir kultūros sri- 
tyse. Ji buvo pasirašyta nepavykus de 
Gaulle'io bandymui pakeisti Europos 
Bendrijos institucinę sistemą nauja glau- 
desnio tarpvalstybinio bendradarbiavimo 
forma pagal vadinamąjį Fušė planą ir ne- 
retai yra vertinama kaip šio plano įgyven- 
dinimas dvišaliu mastu. Kaip numatyta su- 
tartyje, reguliariai vyksta aukščiausiojo ly- 
gio, o kas trys mėnesiai — užsienio reika- 
lų ministrų susitikimai. Šie susitikimai ta- 
po ne tik forumu užsienio politikos klau- 
simams aptarti —- juose neretai būdavo iš- 
keliamos ir svarbios Europos integracijos 
iniciatyvos, kaip antai dėl tiesioginių Eu- 
ropos Parlamento rinkimų ar Europos pi- 
nigų sistemos sukūrimo. Tuo tarpu ben- 
dradarbiavimas gynybos ir saugumo srityje 
ilgą laiką neatnešė ženklesnių rezultatų. 
Tik 1987 m. per Francois Mitterrand'o ir 
Helmuto Kohlio susitikimą Karlsrūhėje 

buvo priimtas sprendimas įkurti Prancūzi- 
jos ir Vokietijos saugumo tarybą, kas ir bu- 
vo padaryta 1988 m. Bonoje pasirašius spe- 
cialų protokolą. Be to, Bonoje buvo sutar- 
ta sukurti bendrą 4,2 tūkst. karių Prancū- 
zijos ir Vokietijos brigadą (pradėjo veikti 
1991 m.). Toliau plėtojant karinį bendra- 
darbiavimą 1992 m. susitikime La Roše- 
lyje buvo nuspręsta kurti bendrą 35 tūkst. 
karių armijos korpusą, pavadintą Euro- 
korpusu, ir pakviesti prie to prisidėti ki- 
tas Vakarų Europos Sąjungos valstybes. 
Abiejų šalių iniciatyva imta įgyvendinti 
bendrus Europos ginkluotės projektus. 
1988 m. Bonoje buvo sukurta dvišalė eko- 
nominė ir finansų taryba, kurios uždavi- 
nys — kuo glaudžiau koordinuoti abiejų ša- 
lių ekonominę politiką. Pagal Eliziejaus 
sutartį įkurtas Prancūzijos ir Vokietijos 
jaunimo biuras koordinuoja keitimąsi 
moksleiviais ir studentais, bendradarbia- 
vimą švietimo ir kultūros srityse. 

Įgyvendinant sutartį Europos Bendrijo- 
je ir Europos Vadovų Taryboje susiforma- 
vo vadinamoji Prancūzijos- Vokietijos ašis, 
kurią sudaro tiek Eliziejaus sutartis, tiek 
tradiciškai labai geri politiniai ir asmeni- 
niai abiejų valstybių lyderių de Gaulle'io ir 
Adenauerio, Valėri Giscard'o d'Estaign'o 
1r Helmuto Schmidto, Mitterrand'o ir Koh- 
lio santykiai. Ji beveik keturis dešimtme- 
čius darė didelę įtaką EB raidai, suteikda- 
ma organizacijai reikalingą stabilumą, grin- 
džiamą dviejų svarbiausių jos valstybių po- 
zicijų bendrumu. 

Taip pat žr. ADENAUER, DE (GAULLE, 
EuROKORPUSAS, KoHL, MITTERRAND. 

Rimantas Grikienis 

PREKYBOS POLITIKA žr. BENDRA 

PREKYBOS POLITIKA. 

PRIDĖTINĖS VERTĖS MOKESTIS (angl. 
value-added tax, pranc. taxe d la valeur 
ajoutėe, vok. Mehrwertsteuer) — netiesiogi- 
nis mokestis, kuriuo apmokestinama nau- 
jai sukurta produkto vertė. Europos Ben- 
drijos valstybės pridėtinės vertės mokestį 
(PVM) bendrojoje rinkoje taiko nuo XX a. 
septintojo dešimtmečio pabaigos, nes jis ne- 
iškraipo ūkio veiklos, suteikia daugiau gali- 
mybių nustatyti ir pašalinti ekonominę veik- 
lą iškreipiančias eksporto subsidijas. Dėl 
nesuderintų PVM taikymo principų ir dy- 
džių jis ilgą laiką trikdė prekybą tarp EB 
valstybių, tačiau įgyvendinant bendrosios 
rinkos programą buvo sutarta dėl PVM tai- 
kymo taisyklių suderinimo ir rastas kom- 
promisas dėl PVM dydžio ribų bei apmo- 
kestinamų prekių (buvo numatytos tam tik- 
ros išimtys ir pereinamieji laikotarpiai). 

PVM yra vienas iš pagrindinių EB 
biudžeto pajamų šaltinių. Iki 1999 m. 
1,4 proc. valstybėse narėse surenkamų 
PVM buvo pervedama į bendrą EB biu- 
džetą. Dabar šis dydis yra sumažintas iki 
1 proc. Bendrijos PVM taikymo principų 
įgyvendinimas yra viena iš narystės joje są- 
lygų, o su PVM susijusios direktyvos buvo 
įtrauktos į Baltąją knygą dėl asocijuotųjų 
Vidurio ir Rytų Europos valstybių pasiren- 
gimo integracijai į Sąjungos vidaus rinką. 

Taip pat žr. BENDROSIOS RINKOS 
PROGRAMA, BIUDŽETAS. 

Ramūnas Vilpišauskas 


PRIEGLOBSČIO POLITIKA (angl. asylum 
policy, pranc. politigue d'asile, vok. Asylpo- 
litik) - Europos Sąjungos politikos kryptis, 
glaudžiai susijusi su imigracijos ir išorinių 
sienų kirtimo taisyklių politika. 

Bendrijos valstybėms nuo XX a. aštun- 
tojo dešimtmečio pradėjus riboti imigraciją 

ėmė sparčiai daugėti prašymų suteikti po- 
litinį prieglobstį. Vien 1992 m. jų buvo 
gauta 700 tūkst. Tai, kad daugumą šių pra- 
šymų iš tiesų pateikdavo ekonominiai mig- 
rantai, paskatino Europos Bendrijos vals- 
tybes griežtinti liberalią prieglobsčio poli- 
tiką. Daugelis jų nustatė taisykles, visų pir- 
ma ribojančias prašymų suteikti prieglobstį 
skaičių, imta taikyti greitesnes procedūras 
asmens statusui nustatyti, buvo sukurta 
„Saugios trečiosios šalies koncepcija“, kai 
vyriausybės atsisako nagrinėti prašymą su- 
teikti prieglobstį, jei asmuo įvažiavo iš sau- 
gia laikomos valstybės. 

1990 m. birželio 15 d. EB valstybės pa- 
sirašė Dublino susitarimą, suformulavusį 
kriterijus, kurią valstybę narę laikyti atsa- 
kinga už prašymo suteikti prieglobstį nag- 
rinėjimą (paprastai atsakinga laikoma ta 
valstybė, į kurią pirmiausia kreipiamasi). 
Sprendimas suteikti prieglobstį ar nesu- 
teikti jo galioja visose šalyse, kurios yra su- 
sitarimo dalyvės. Iki susitarimo įsigalioji- 
mo (1997 m. rugsėjo 1 d.) šios taisyklės 
buvo taikomos pagal 1990 m. susitarimą 
dėl Šengeno sutarties įgyvendinimo. 

1992 m. Edinburgo Europos Vadovų 
Taryba priėmė deklaraciją dėl imigracijos 
politikos, kurioje pabrėžė bendradarbiavi- 
mo ir paramos šalims, iš kurių daugiau- 
sia emigruojama, svarbą. Kad būtų deri- 
nama valstybių narių politika, 1992 m. ES 
Taryba, dalyvaujant už imigracijos reika- 
lus atsakingiems ministrams, pritarė rezo- 
liucijoms „Dėl aiškiai nepagrįstų prašymų 
suteikti prieglobstį“ ir „Dėl suderinto pri- 
imančiosios trečiosios šalies principo tai- 
kymo“, tačiau ne visos šalys laikė jas įpa- 
reigojančiomis. 

Bendrojoje rinkoje įgyvendinant vadi- 
namąsias keturias laisves, ypač laisvą as- 


Prieglobsčio politika 


menų judėjimą, vis svarbiau tapo koordi- 
nuoti įvairių valstybių imigracijos politiką 
ir prieglobsčio politiką. Europos Sąjungos 
(Mastrichto) sutarties dalyje „Bendradar- 
biavimo teisingumo ir vidaus reikalų srity- 
se nuostatos“ prieglobsčio politika buvo 
apibrėžta kaip viena iš devynių bendrų in- 
teresų sričių. Įsteigus ES, prieglobsčio po- 
litiką laipsniškai imta vis labiau derinti. 
1995 m. Taryba pritarė rezoliucijai „Dėl 
būtiniausių prieglobsčio procedūros garan- 
tijų“, o 1996 m. sutarė dėl bendrosios po- 
zicijos traktuojant 1951 m. Ženevos kon- 
vencijos dėl pabėgėlių statuso 1 straipsnį, 
pateikiantį pabėgėlio sąvoką. Praktiškai įgy- 
vendinti Dublino susitarimą nuo 2003 m. 
padeda prašančių prieglobsčio asmenų pirš- 
tų atspaudų palyginimo sistema Eurodac. 
Buvo įsteigtas ir veikia ES valstybių prie- 
globsčio pareigūnų tinklas (EURASIL), ku- 
rio tikslas — padėti keistis geriausia patirti- 
mi, informacija ir teisės praktika. 
Amsterdamo sutartimi į EB steigimo 
sutartį buvo įtraukta nauja antraštinė dalis 
„Vizų, prieglobsčio, imigracijos ir kitos su 
laisvu asmenų judėjimu susijusios politikos 
sritys“. Taip prieglobsčio politika buvo per- 
kelta į pirmąjį ES ramstį, t. y. iš tarpvyriau- 
sybinio bendradarbiavimo srities perduota 
viršvalstybinei EB kompetencijai. Sutarty- 
je buvo numatyta, kad per penkerius me- 
tus nuo sutarties įsigaliojimo bus pradėta 
vykdyti bendra imigracijos bei prieglobsčio 
politika; Taryba šiuo laikotarpiu įtvirtins 
vienodus kriterijus bei mechanizmus, tinka- 
mus nustatyti, kuri valstybė narė yra atsa- 
kinga už prašymo suteikti prieglobstį nag- 
rinėjimą, ir įdiegs būtiniausius procedūri- 
nius elgesio su ieškančiais prieglobsčio as- 
menimis standartus. Visi sprendimai šiuo 
laikotarpiu ir toliau turėjo būti priimami 

vieningai. Europolui buvo pavesta koordi- 
nuoti valstybių policijos pastangas kovoti su 
nelegalia migracija. Pagal Nicos sutartį 
prieglobsčio politikos srityje tapo įmanoma 
pereiti prie sprendimų priėmimo kvalifi- 
kuota dauguma ir prie bendro sprendimo 
procedūros taikymo, jei valstybės narės iš 
anksto vieningai tam pritartų. 

EB steigimo sutarties nuostatos dėl 
prieglobsčio įgyvendinamos vykdant Tam- 
perės (1999-2004) ir Hagos (2005-2010) 
programas teisingumo ir vidaus reikalų 
srityse. Pirmasis Europos prieglobsčio sis- 
temos plėtros etapas, susijęs su būtiniau- 
sių ES standartų priėmimu, formaliai bu- 
vo baigtas 2004 m. balandžio mėn. Ant- 
rajame etape, kaip numatyta Hagos pro- 
gramoje, bus suderinta prieglobsčio poli- 
tika ir jos teisinė bazė, taip pat sukurta 
bendra prieglobsčio procedūra ir visoje 
ES suvienodinta gavusių prieglobstį asme- 
nų padėtis. 

Taip pat žr. BENDRADARBIAVIMAS 
TEISINGUMO IR VIDAUS REIKALŲ SRITY- 
sE, EUROPOLAS, LAISVAS ASMENŲ JU- 
DĖJIMAS, ŠENGENO SUTARTIS, TREVI. 

Rimantas Grikienis 


PRIĖMIMO STRATEGIJA (angl. Pre- 
accession strategy, pranc. stratėgie de prė- 
adhėsion, vok. Vorbeitrittsstrategie) - Euro- 
pos Sąjungos numatytų ir vykdytų priemo- 
nių visuma, skirta padėti asocijuotosioms 
Vidurio ir Rytų Europos (VRE) valsty- 
bėms įstoti į ES. Parengti tokią strategiją 
1993 m. nutarė Kopenhagos Europos Va- 
dovų Taryba. Kaip atskirą dokumentą 
1994 m. gruodžio mėn. ją patvirtino Ese- 
no Europos Vadovų Taryba. 

Priėmimo strategija savo turiniu buvo 
išplėtotos jau Europos sutartyse numatytos 


priemonės. Ji buvo paremta trimis pagrin- 
dinėmis priemonėmis: Europos sutartimis, 
struktūrizuotu dialogu ir PHARE progra- 
ma. Pagrindinis strategijos tikslas - padėti 
asocijuotosioms VRE valstybėms pasirengti 
įsitraukti į ES bendrąją rinką. Siekiant šio 
tikslo buvo numatyta identifikuoti pagrin- 
dines vidaus rinkos teisyno sritis, asocijuo- 
tųjų valstybių teisės suderinimo su tomis 
sritimis seką ir administracines struktūras, 
kurios reikalingos minėtam teisynui veiks- 
mingai taikyti ir įgyvendinti. Taip pat buvo 
numatyta per PHARE programą teikti ati- 
tinkamą techninę ir finansinę pagalbą. Įgy- 
vendinant šį tikslą 1995 m. Europos Komi- 
sija paskelbė Baltąją knygą dėl asocijuotų- 
jų Vidurio ir Rytų Europos valstybių pasi- 
rengimo integracijai į Sąjungos vidaus rin- 
ką, o pačios šalys kandidatės ėmėsi aktyviai 
ir sistemingai derinti teisę ir stiprinti admi- 
nistracines struktūras. 

Priėmimo strategijos turinys gal ir ne- 
atspindi skambaus jos pavadinimo - ypa- 
tingų naujovių ar ambicingesnių priemonių 
joje nėra. Be to, ne visi strategijoje numa- 
tyti elementai ir priemonės, pvz., struktū- 
rizuotas dialogas, sėkmingai veikė. Vis dėl- 
to ši strategija atskleidė ES siekį asocijuo- 
tųjų VRE valstybių atžvilgiu suformuluoti 
ir vykdyti nuoseklesnę, ilgalaikiškesnę bei 
konkretesnę politiką, kuria būtų įgyvendin- 
tas 1993 m. Kopenhagoje nustatytas tiks- 
las šias valstybes priimti į ES. 

1998 m. ši strategija buvo papildyta nau- 
ju elementu - stojimo partneryste. Šiuose 
kiekvienai šaliai kandidatei atskirai pareng- 
tuose dokumentuose buvo aiškiai apibrėž- 
ti tolesnio pasirengimo narystei prioritetai, 
o visa PHARE teikiama pagalba buvo su- 
telkta į juos. Patys prioritetai savo ruožtu 
buvo suformuluoti remiantis 1997 m. liepos 

mėn. paskelbta Komisijos nuomone dėl ša- 
lių kandidačių pasirengimo narystei. 

Taip pat žr. BALTOJI KNYGA DĖL ASO- 
CIJUOTŲJŲ VIDURIO IR RyTųŲ EuRopPos 
VALSTYBIŲ PASIRENGIMO INTEGRACIJAI Į 
SĄJUNGOS VIDAUS RINKĄ, BENDRIJOS 
TEISYNAS, EUROPOS SUTARTYS, KOPEN- 
HAGOS KRITERIJAI, PHARE, STOJIMO 
PARTNERYSTĖ. 

Klaudijus Maniokas 


PRITARIMO PROCEDŪRA (angl. assent 
procedure, pranc. procėdure d'avis conforme, 
vok. Verfahren der Zustimmung) - Europos 
Sąjungoje taikoma sprendimų priėmimo 
procedūra, pagal kurią nustatytais atvejais, 
prieš Tarybai priimant sprendimą, turi būti 
gaunamas Europos Parlamento (EP) prita- 
rimas. Iš esmės pritarimo procedūra daž- 
niau taikoma teisiškai įforminant visus su 
ES susijusius principinius konstitucinius ir 
politinius sprendimus, bet beveik netaiko- 
ma sprendžiant Europos teisės aktų priėmi- 
mo klausimus. "Ieisės aktų priėmimo srity- 
je daugiau teisių turi Taryba, o EP į šį pro- 
cesą įtraukiamas per konsultacinę, bendra- 
darbiavimo arba bendro sprendimo, bet ne 
per pritarimo procedūrą. 

Pritarimo procedūrą įvedė 1987 m. įsi- 
galiojęs Suvestinis Europos aktas. Nuo tol 
Taryba turi teisę sudaryti susitarimus dėl 
tarptautinio bendradarbiavimo, asociacijos 
sutartis ir priimti sprendimą dėl būsimos 
Europos Bendrijos plėtros, jei EP tam pri- 
taria absoliučia balsų dauguma. Šios nuo- 
statos buvo įtvirtintos ir Europos Sąjungos 
(Mastrichto) sutartyje: kad asociacijos su- 
tartys įsigaliotų, jau reikalingas paprastos 
EP balsų daugumos pritarimas. Be to, pa- 


gal Mastrichto sutartį EP pritarimas reika- 
lingas vienodai Europos rinkimų procedū- 
rai ir ES pilietybei nustatyti. Parlamento 
pritarimas yra būtinas taip pat priimant 
sprendimus dėl struktūrinių ir sanglaudos 
fondų organizavimo, jų tikslų ir nustatant 
Europos centrinio banko uždavinius bei 
galias. Įsigaliojus Amsterdamo sutarčiai 
EP pritarimo reikia ir tam, kad vienai iš 
valstybių narių būtų taikomos sankcijos. 

Pagal pritarimo procedūrą klausimą 
pirmiausia apsvarsto atitinkamas EP komi- 
tetas, kuris pateikia savo rekomendaciją. 
Balsuojant dėl pritarimo stojimo sutartims 
ir tarptautiniams susitarimams pataisos ne- 
svarstomos. Dėl ES teisės aktų atitinkamas 
komitetas gali pateikti Parlamentui tarpi- 
nį pranešimą ir rezoliucijos projektą su re- 
komendacijomis ar pasiūlymais, kaip teisės 
aktą keisti ar jį įgyvendinti. Jei EP bent 
vienai rekomendacijai pritaria tokia balsų 
dauguma, kuri reikalinga, kad teisės aktas 
būtų galutinai patvirtintas, pirmininkas turi 
inicijuoti taikinimo su Taryba procedūrą. 
Galutinėje komiteto rekomendacijoje, pa- 
teiktoje Parlamentui, atsižvelgiama į taiki- 
nimo procedūros rezultatus. 

Taip pat žr. BENDRADARBIAVIMO 
PROCEDŪRA, BENDRO SPRENDIMO PRO- 
CEDŪRA, EuRoPos PARLAMENTAS, 
KoONSULTACINĖ PROCEDŪRA, SPRENDI- 
MŲ PRIĖMIMAS, TARYBA. 

Rimantas Grikienis 


PRIVALOMOSIOS BIUDŽETO IŠLAIDOS 
žr. BIUDŽETAS. 


PROGRAMA „EuRoPa 1992“ žr. BEN- 
DROSIOS RINKOS PROGRAMA. 


Realistinis tarpvyriausybiškumas 


E is (an, 1. pillar, pranc. pilier, 


vok. Pfeiler) - dažnai vartojamas neoficia- 
lus terminas Europos Sąjungos struktūros 
sudedamosioms dalims apibūdinti. 
Pagrindinis, arba pirmasis, ramstis — tai 
Europos Bendrijos, apimančios bendrosios 
rinkos ir pinigų sąjungos, bendros Žemės 
ūkio politikos, struktūrinės politikos ir ki- 
tus ekonominės integracijos reikalus. Di- 
delė šiam ramsčiui priskiriamų reikalų da- 
lis priklauso viršvalstybinio reguliavimo sri- 
čiai, kadangi daugelis bendrų sprendimų 
gali būti priimama valstybių narių balsų 
dauguma, o pagal Europos Bendrijų insti- 
tucijų kompetenciją leidžiami Europos tei- 
sės aktai tiesiogiai galioja visose valstybė- 
se narėse ir turi viršenybę nacionalinės tei- 
sės atžvilgiu. Europos teisės viršvalstybiš- 
kumo garantas yra Teisingumo Teismas. 
Europos Bendrijos, t. y. dabartinis ES 
pagrindinis ramstis, buvo įsteigtos ir pra- 
dėjo veikti dar gerokai prieš ES susikūri- 
mą, tuo tarpu antrasis ir trečiasis ES rams- 
čiai (bendra užsienio ir saugumo politika 
bei bendradarbiavimas teisingumo ir vi- 
daus reikalų srityse) buvo įsteigti tiktai įsi- 
galiojus Europos Sąjungos (Mastrichto) su- 
tarčiai. Abu ramsčiai priklauso tarpvyriau- 
sybinio bendradarbiavimo sričiai, kadangi 
visi bendri ES valstybių sprendimai gali 
būti priimami tik bendru sutarimu. Šiose 
valstybių narių bendradarbiavimo srityse 
Taryba negali balsų dauguma priimti vi- 
soms valstybėms privalomų teisės aktų ir 
negalioja Teisingumo Teismo jurisdikcija. 
1997 m. pasirašytoje modifikuotoje Eu- 
ropos Sąjungos (Amsterdamo) sutartyje 
numatyta dalį trečiojo ramsčio klausimų 
laipsniškai perkelti į pirmąjį ramstį, t. y. 
kai kuriuos bendradarbiavimo teisingumo 

ir vidaus reikalų sri yse rei a'us per 'uo i 
viršvalstybiniam reguliavimui. Atitinkamai 
buvo pakoreguotas ir trečiojo ramčio pa- 
vadininimas. Įsigaliojus Amsterdamo su- 
tarčiai jo oficialus pavadinimas — Policijos 
ir teisminis bendradarbiavimas baudžiamo- 
siose bylose. 

Sutartyje dėl Konstitucijos Europai bu- 
vo numatyta atsisakyti painios bendradar- 
biavimo ramsčių struktūros. Tikėtina, kad 
ši nuostata bus išlaikyta ir naujoje sutar- 
tyje, kurią ES valstybės rengia įstrigus 
Konstitucijos ratifikavimo procesui. 

Taip pat žr. BENDRADARBIAVIMAS TEI- 
SINGUMO IR VIDAUS REIKALŲ SRITYSE, 
BENDRA UŽSIENIO IR SAUGUMO POLITI- 
KA, EuRoPos BENDRIJA, EUROPOS SĄ- 
JUNGA, VIRŠVALSTYBIŠKUMAS IR TARP- 
VYRIAUSYBIŠKUMAS. 

Evaldas Sinkevičius 


REALISTINIS TARPVYRIAUSYBIŠKUMAS 
(angl. realist intergovernmentalism) - meto- 
dologinė nuostata, integracijos proceso 
priežastis, varomąsias jėgas ir tikslus sie- 
janti tik su suvereniomis valstybėmis ir jų 
nacionaliniais interesais. Iš esmės tai yra 
XX a. penktajame ir šeštajame dešimtme- 
čiuose tarptautinių santykių studijose vyra- 
vusio realizmo paradigmos pritaikymas re- 
gioninės integracijos aiškinimui. Principi- 
nė realizmo paradigmos nuostata yra to- 
kia, kad tarptautinė politika yra raciona- 
lių ir tik sau naudos siekiančių veikėjų — 
suverenių valstybių sąveikos procesas, ku- 
ris vyksta anarchinėje aplinkoje, neturin- 
čioje jokios aukštesnės valdžios, galinčios 
išleisti visiems privalomus įstatymus. Dėl 
šios priežasties kiekviena valstybė visų pir- 
ma rūpinasi savo saugumo užtikrinimu, o 
racionali užsienio politika reiškia, jog vals- 

tybė turi siekti pagal išgales kurti aplink 
save kuo palankesnę tarptautinę aplinką, 
kad būtų galima sumažinti grėsmes ir pa- 
didinti tikėtiną naudą. Realizmo paradig- 
ma neatmeta valstybių bendradarbiavimo 
galimybės, bet jų grupavimasis į gynybinius 
aljansus ar naudą teikiančias tarptautines 
organizacijas, pasak realistų, turi būti aiš- 
kinamas atsižvelgiant į racionalų patenkinti 
nacionalinius interesus siekiančių valstybių 
pasirinkimą. 

Realistinio tarpvyriausybiškumo požiū- 
riu būtent taip ir galima paaiškinti Euro- 
pos integraciją. Europos Bendrijos, 0 vė- 
liau —- Europos Sąjunga iš esmės yra pa- 
našius interesus turinčių Vakarų Europos 
valstybių bendradarbiavimo mechanizmas, 
susiformavęs po Antrojo pasaulinio karo. 
Prasidėjusi dviejų supergalybių — JAV ir 
SSRS - globalinė konfrontacija skatino 
kiekvieną pusę sutelkti savo sąjungininkus 
ir panaikinti jų konflikto galimybę. Todėl 
JAV ir tapo savotiška ir besąlygiška Euro- 
pos integracijos rėmėja. 

"Tolesnę integracijos raidą, pasak realis- 
tų, iš esmės taip pat lėmė vien dalyvaujan- 
čių valstybių interesai ir jų politikų nuosta- 
tos. Ryškiausiu valstybės viršenybės ir svar- 
bos integracijos procese pavyzdžiu realis- 
tai laiko Prancūzijos prezidento Charles'io 
de Gaulle'io 1958-1969 m. Europos integ- 
racijos atžvilgiu vykdytą politiką. Būtent 
dėl de Gaulle'io ir jo šalininkų įtakos in- 
tegracija Europoje apsiribojo ekonomikos 
sritimi, O iš esmės valstybių suverenitetą ri- 
bojantis Europos gynybos bendrijos steigi- 
mo projektas buvo sužlugdytas. Pagaliau 
1965 m. de Gaulle'io sukelta „tuščios kė- 
dės“ krizė parodė, kad ir ekonominė integ- 
racija gali būti palyginti lengvai sustabdo- 
ma. Minėti Prancūzijos prezidento veiks- 


Realistinis tarpvyriausybiškumas 


mai iš esmės gerokai komplikavo vienos iš 
nuosekliausių integracijos teorijų — neo- 
funkcionalizmo - argumentaciją, skirtą 
nuo valstybių vyriausybių nepriklausan- 
čioms integracijos proceso priežastims ir 
dinamikai. 

Taip realistinis tarpvyriausybiškumas 
įgijo rimtų argumentų, leidžiančių neo- 
funkcionalistų išvadas atmesti kaip nepa- 
grįstas. Stanley Hoffmannas 1966 m. pa- 
skelbė straipsnį, kuriame sukritikavo prin- 
cipines neofunkcionalistų nuostatas dėl ko- 
ne automatiško integracijos proceso „per- 
siliejimo“ (angl. spil/-over) iš vieno sekto- 
riaus į kitą ir dėl to, kad pagrindiniai vei- 
kėjai, užtikrinantys integracijos proceso di- 
namizmą, yra interesų grupės ir viršvalsty- 
binės institucijos. Pasak Hoffmanno, vals- 
tybių vyriausybės ir toliau kontroliuoja pa- 
dėtį, O jeigu „persiliejimas“ ir galimas, tai 
jis vyksta tiktai „mažosios politikos“ (angl. 
low politics) srityje, apimančioje socialinę- 
ekonominę raidą. Tuo tarpu „didžiosios 
politikos“ (angl. high politics), pvz., saugu- 
mo ar užsienio, srityje valstybių vyriausy- 
bės, kaip rodo de Gaulle'io atvejis, nė ne- 
ketina leisti pasireikšti kokiems nors „per- 
siliejimo“ procesams. 

Kurį laiką Hoffmanno kritika atrodė 
neįveikiama, nes iš tikrųjų Europos integ- 
racijos procesas, taip energingai prasidėjęs 
šeštajame dešimtmetyje, per septintąjį ir 
ypač per krizinį aštuntąjį dešimtmetį lyg ir 
galutinai „įstrigo“ ir taip tarsi patvirtino re- 
alistinio tarpvyriausybiškumo argumentaci- 
jos pagrįstumą. Tačiau devintojo dešimtme- 
čio viduryje Europos integracija vėl atsiga- 
vo: 1985 m. buvo parengta ir pradėta įgy- 
vendinti bendrosios rinkos kūrimo užbaigi- 
mo programa „Europa 1992“. 1989 m. pri- 
tarta sumanymui sukurti ekonominę ir pi- 


Referendumai 


nigų sąjungą. Ir šias permainas, vadinamą- 
jį naująjį integracijos dinamizmą, realisti- 
niam tarpvyriausybiškumui paaiškinti nebu- 
vo lengva, jis tegalėjo pakartoti savo seną 
tezę, kad minėti procesai yra valstybių in- 
teresų ir racionalios elgsenos išraiška. Pa- 
vyzdžiui, Johnas Mearsheimeris 1990 m. 
dar ryžosi tvirtinti, kad pasibaigus šaltajam 
karui Europos integracijos procesas turėtų 
sulėtėti arba net visai sustoti, nes keičiasi 
esminės aplinkybės - JAV suinteresuotu- 
mas ir SSRS grėsmė, kadaise paskatinusios 
prasidėti integraciją. Tačiau šiandien, pra- 
ėjus daugiau kaip dešimčiai metų po šalto- 
jo karo, neatrodo, kad šis pesimistinis sce- 
narijus turėtų pakankamai pagrindo. 

Taigi realistinis tarpvyriausybiškumas, 
kaip metodologinė integracijos aiškinimo 
nuostata, nors ir neatrodo esantis galuti- 
nai paneigtas, akivaizdžiai susiduria su tam 
tikrais sunkumais ir kol kas menkai kuo 
gali praturtini Europos integracijos proce- 
so esmės studijas. Realistiniam tarpvyriau- 
sybiškumui gana sunku paaiškinti, kodėl 
buvo įmanoma sudaryti ES sutartį, sukur- 
ti pinigų sąjungą, kaip interpretuoti dabar 
besiformuojančią Europos saugumo ir gy- 
nybos politiką ir t. t. 

Taip pat žr. DE GAULLE, „Tuščios 
KĖDĖS“ KRIZĖ, LIUKSEMBURGO KOM- 
PROMISAS, NEOFUNKCIONALIZMAS, Eu- 
RoPOS BENDRIJA, EUROPOS SAUGUMO 
IR GYNYBOS POLITIKA. 

Gediminas Vitkus 


REFERENDUMAI. Atskirose Europos 
Sąjungos valstybėse arba šalyse kandidatė- 
se vykę referendumai dėl Europos Bendri- 
jų reikalų visada buvo svarbi ir kartais net 
lemtinga Europos integracijos proceso gai- 
rė. Nepriklausomai nuo formalaus referen- 
dumo pobūdžio (konsultacinio ar privalo- 
mo) tokiu būdu pareikšta piliečių nuomo- 
nė visuomet buvo galutinio sprendimo, ar 
stoti valstybei į ES, ar pritarti integracijos 
gilinimui ir Bendrijų steigimo sutarčių pa- 
taisoms, priėmimo pagrindas. Neigiamas 
piliečių atsakymas į keliamą klausimą gali 
sukelti integracijos proceso krizę (1992 m. 
Danijos referendumas dėl Mastrichto su- 
tarties, 2005 m. referendumai dėl Europos 
Konstitucijos Prancūzijoje ir Nyderlanduo- 
se), užkirsti kelią valstybei stoti į ES (Nor- 
vegijos atvejis) ar net priversti vyriausybę 
suspenduoti pateiktą paraišką įstoti į ES 
(Šveicarijos atvejis). 


Su EUROPOS INTEGRACIJOS RAIDA SUSIJĘ REFERENDUMAI* 


Valstybė Data Klausimas Dalyvavimas Atsakymas 
(proc.) TAIP NE 
(proc.) (proc.) 

Prancūzija 1972 m. balandžio 23 d. Ar plėsti EB? 60,27 68,28 31,72 
Airija 1972 m. gegužės 10 d. Ar stoti į EB? 70,88 83,10 16,90 
Norvegija 1972 m. rugsėjo 25 d. Ar stoti į EB? 79,20 46,50 53,50 
Danija 1972 m. spalio 2 d. Ar stoti į EB? 9(),14 63,29 36,71 
Jungtinė 

Karalystė 1975 m. birželio 5 d. Ar likti EB? 64,03 67,23 32,77 


* Tiesioginės demokratijos tyrimų ir dokumentacijos centro (Ciurichas, Sveicarija) duomenys. 


Žr. <http:/Awww.c2d.ch/index.php>. 

Lentelės tęsinys 


Valstybė 


Data 


Grenlandija 1982 m. 


Danija 
Airija 
Italija 
Danija 
Airija 
Prancūzija 
Šveicarija 
Danija 
Austrija 
Suomija 
Švedija 
Norvegija 
Airija 
Danija 
Danija 
Airija 
Airija 
Malta 
Slovėnija 
Vengrija 
Lietuva 
Slovakija 
Lenkija 
Čekija 
Estija 
Švedija 


Latvija 


1986 m. 


1987 m. 


1989 m. 


1992 m. 


1992 m. 


1992 m. 


1992 m. 


1993 m. 


1994 m. 
1994 m. 
1994 m. 
1994 m. 
1998 m. 


1998 m. 


2000 m. 


2001 m. 


2002 m. 


2003 m. 
2003 m. 
2003 m. 
2003 m. 
2003 m. 
2003 m. 
2003 m. 
2003 m. 
2003 m. 


2003 m. 


vasario 23 d. 
vasario 27 d. 


gegužės 26 d. 
birželio 18 d. 
birželio 2 d. 

birželio 18 d. 
rugsėjo 20 d. 
gruodžio 6 d. 
gegužės 18 d. 


birželio 12 d. 
spalio 16 d. 


lapkričio 13 d. 
lapkričio 28 d. 


gegužės 22 d. 
gegužės 28 d. 
rugsėjo 28 d. 
birželio 7 d. 
spalio 19 d. 


kovo 8 d. 
kovo 23 d. 


balandžio 12 d. 


birželio 8 d. 
gegužės 17 d. 
birželio 8 d. 
birželio 14 d. 
rugsėjo 14 d. 
rugsėjo 14 d. 


rugsėjo 21 d. 


Referendumai 


Klausimas 


Ar pasitraukti iš EB? 
Ar pritarti Suvestiniam 
Europos aktui? 


Ar pritarti Suvestiniam 
Europos aktui? 

Ar turi EB būti 
federaline valstybe? 
Ar pritarti Mastrichto 
sutarčiai? 

Ar pritarti Mastrichto 
sutarčiai? 


Ar pritarti Mastrichto 
sutarčiai? 


Ar stoti į Europos 
ekonominę erdvę? 


Ar pritarti Mastrichto 
sutarčiai? 

Ar stoti į ES? 

Ar stoti į ES? 

Ar stoti į ES? 

Ar stoti į ES? 

Ar pritarti Amsterdamo 
sutarčiai? 


Ar pritarti Amsterdamo 
sutarčiai? 

Ar pritarti euro 
įvedimui? 

Ar pritarti Nicos 
sutarčiai? 

Ar pritarti Nicos 
sutarčiai? 

Ar stoti į ES? 
Ar stoti į ES? 
Ar stoti į ES? 
Ar stoti į ES? 
Ar stoti į ES? 
Ar stoti į ES? 
Ar stoti į ES? 
Ar stoti į ES? 
Ar pritarti euro 
įvedimui? 

Ar stoti į ES? 


Dalyvavimas 
(proc.) 


74,91 
75,39 
44,09 
85,40 
82,90 
57,31 
69,69 
78,73 
85,50 
82,35 
70,40 
83,32 
89,00 
56,26 
76,24 
87,80 
34,79 
49,47 
90,86 
60,44 
45,62 
63,37 
52,15 
58,85 
55,21 
64,06 


82,60 
73,12 


Atsakymas 
TAIP NE 
(proc.) (proc.) 
54,04 45,96 
56,24 43,76 
69,92 30,08 
88,06 11,94 
49,93 52,08 
69,05 30,95 
51,05 48,95 
49,66 50,34 
56,77 43,23 
66,58 33,42 
56,88 43,12 
52,74 47,26 
47,80 52,20 
61,74 38,26 
55,10 44,90) 
46,87 53,13 
46,13 53,87 
62,87 37,11 
53,64 46,36 
89,64 10,36 
83,76 16,24 
91,97 8,93 
92,71 6,29 
77,44 22,56 
77,33 23,77 
66,83 33,17 
42,01 55,91 
67,48 32,52 

Lentelės tęsinys 


Valstybė Data Klausimas Dalyvavimas Atsakymas 
(proc.) TAIP NE 
(proc.) (proc.) 

Ispanija 2005 m. vasario 20 d. Ar pritarti Europos 

Konstitucijai? 42,32 76,73 17,24 
Prancūzija 2005 m. gegužės 29 d. Ar pritarti Europos 

Konstitucijai? 69,34 45,32 54,68 
Nyderlandai 2005 m. birželio 1 d. Ar pritarti Europos 

Konstitucijai? 62,00 38,40 61,60 
Liuksem- 2005 m. liepos 10 d. Ar pritarti Europos 
burgas Konstiucijai? 90,44 56,52 43,48 


Taip pat žr. EUROPOS EKONOMINĖ 
ERDVĖ, NARĖS. 
Gediminas Vitkus 


REFORMŲ SUTARTIS (angl. Reform tre- 
aty, pranc. Le traitė modificatif, vok. Reform- 
vertrag) - 2007 m. gruodžio 13 d. Lisabo- 
noje Europos Sąjungos valstybių įgaliotųjų 
atstovų pasirašyta sutartis, kuri iš dalies kei- 
čia Europos Sąjungos sutartį ir Europos 
Bendrijų steigimo sutartį. 

Reformų sutarties rengimą Prancūzi- 
joje ir Nyderlanduose nesėkmę patyrus il- 
gai rengtos ir išsamiai aptartos Sutarties 
dėl Konstitucijos Europai ratifikavimui 
2007 m. inicijavo ES pirmininkavusi Vo- 
kietija. 2007 m. kovo 25 d., minint Romos 
sutarties 50-metį, Berlyno Europos Vado- 
vų Tarybos susitikime buvo pasirašyta Ber- 
lyno deklaracija, kurioje ES valstybių ir vy- 
riausybių vadovai pareiškė, kad jie, nepai- 
sydami nesėkmės, neatsisako toliau puose- 
lėti ES vertybių ir ateityje siekti ES refor- 
mų. Jau 2007 m. birželio 21-23 d. Euro- 
pos Vadovų Taryba nusprendė sušaukti ES 
steigimo sutartims pakeisti būtiną tarpvy- 
riausybinę konferenciją (TVK) ir patvirti- 
no šios konferencijos mandatą. Dokumen- 


te buvo pažymėta, jog „Europos Vadovų 
Taryba sutinka, kad, dvejus metus trukus 
netikrumui dėl Sąjungos sutarties reformos 
proceso, atėjo tinkamas metas išspręsti šį 
klausimą, o Sąjungai eiti pirmyn. Svarsty- 
mų laikotarpis suteikė galimybę kol kas 
rengti plataus masto viešus debatus ir su- 
daryti sąlygas spręsti klausimą“. 

Kadangi Reformų sutartis buvo rengia- 
ma Sutarties dėl Konstitucijos Europai pa- 
grindu, pirmiausia buvo siekiama išsaugo- 
ti kiek įmanoma daugiau Konstitucijos 
projekte suderėtų ir pasiūlytų naujovių. Ki- 
ta vertus, buvo sutarta, kad svarstomame 
dokumente nebeliks tų nuostatų, kurios, 
valstybių derybininkų nuomone, buvo ne- 
priimtinos neigiamai referendumuose bal- 
savusiems rinkėjams. 

Svarbiausios Reformų sutarties nuo- 
statos: 

+ šioje sutartyje išlieka pagrindinės Su- 
tarties dėl Konstitucijos Europai teks- 
te įrašytos naujovės, tačiau pats termi- 
nas „Konstitucija“ nebevartojamas; 

+ ES struktūroje nebelieka trijų ramsčių 
sistemos, terminą „Bendrija“ pakeičia 
terminas „Sąjunga“, O ji pati tampa 
vientisu juridiniu asmeniu; 

sutartyje nebėra straipsnio, įteisinančio 
ES simbolius — vėliavą, himną ir šūkį; 
ES teisės viršenybė minima tik sutar- 
ties priede, o ES teisės aktai nevadina- 
mi įstatymais; 

Pagrindinių teisių chartijos tekstas bus 
įtrauktas į ES sutartį, tačiau joje yra 
nuoroda į šią chartiją, suteikianti jai 
privalomąją teisinę galią ir nustatanti 
jos taikymo sritį; 

Europos Vadovų Tarybai suteikiamas 
ES institucijos statusas ir įsteigiama jos 
pirmininko pareigybė; 

daugiau sprendimų ES Taryboje bus 
priimama kvalifikuota balsų dauguma 
pagal bendro sprendimo procedūrą, o 
Europos Parlamento galios sustiprės. 
Sutartyje taip pat atsiranda naujas 
straipsnis dėl ES valstybių parlamentų 
vaidmens priimant ES sprendimus di- 
dinimo; 

nuo 2014 m. lapkričio 1 d. ES Tarybo- 
je įsigalios dvigubos daugumos balsa- 
vimo sistema (sprendimams priimti rei- 
kės bent 55 proc. valstybių narių, ku- 
rios atstovautų 65 proc. ES gyventojų, 
pritarimo). Pereinamuoju laikotarpiu 
iki 2017 m. kovo 31 d. Tarybos narys 
galės prašyti sprendimą vis dar priimti 
kvalifikuota balsų dauguma, o ne pa- 
gal dvigubos daugumos sistemą; 
numatomi nauji Europos Komisijos 
sudarymo principai ir stiprinamas jos 
pirmininko vaidmuo. Nuo 2014 m. 
lapkričio 1 d. Komisijos narių, įskai- 
tant pirmininką ir ES vyriausiąjį įga- 
liotinį bendrai užsienio ir saugumo po- 
litikai, skaičius atitiks du trečdalius 
valstybių narių skaičiaus, o Komisijos 
nariai bus renkami iš valstybių narių 


Regionalizmas 


piliečių pagal visiškai lygios rotacijos 
tarp valstybių narių sistemą, atspindin- 
čią visų valstybių narių demografinį ir 
geografinį diapazoną; 
sustiprintos nuostatos dėl ES bendros 
užsienio ir saugumo politikos, tačiau 
ES užsienio reikalų ministro pareigy- 
bės nebėra. Šias pareigas eis ES vyriau- 
siasis įgaliotinis bendrai užsienio ir 
saugumo politikai; 
straipsnyje dėl energetikos, dėl kurio 
buvo susitarta dar 2004 m. tarpvyriau- 
sybinėje konferencijoje, įterpiama nuo- 
roda į valstybių narių solidarumą ir 
naujas skirsnis dėl skatinimo sujungti 
energetikos tinklus; 

+ sutartyje taip pat įrašomas tikslas stab- 

dyti klimato kaitą. 

Tarpvyriausybinė konferencija truko 
palyginti neilgai, ir jos parengtą galutinį 
sutarties tekstą 2007 m. spalio 18-19 d. Li- 
sabonoje neoficialiame susitikime jau ga- 
lėjo patvirtinti Europos Vadovų Taryba. 
Tuomet buvo sutarta, kad valstybės narės 
sutartį pasirašys 2007 m. gruodžio mėn. Li- 
sabonoje, paskui pasirašyta sutartis turės 
būti ratifikuota visose 27 valstybėse narė- 
se. Tikimasi, kad naujoji sutartis bus sėk- 
mingai ratifikuota ir įsigalios iki kitų Eu- 
ropos Parlamento rinkimų - 2009 m. bir- 
želio mėn. 

Taip pat žr. SUTARTIS DĖL KoONSTI- 
TucCIJOs EUROPAI, REFERENDUMAI. 


Gediminas Vitkus 


REGIONALIZMAS — ribotoje geografinė- 
je erdvėje (t. y. regione) besiplėtojantys 
politiniai, ekonominiai ir kultūriniai santy- 
kiai. Priklausomai nuo to, koks yra regio- 
no erdvės santykis su suverenios valstybės 


Regionalizmas 


erdve, gali būti skiriamos dvi pagrindinės 
regionalizmo formos: 1) pačiose valstybė- 
se besireiškiantis regionalizmas; 2) tarp- 
valstybinis regionalizmas. 

Pirmuoju atveju atskirose valstybėse 
gali išsiskirti politiniu, ekonominiu ar kul- 
tūriniu atžvilgiu saviti regionai, kurie gali 
tapti ne tik politikos objektais, bet ir sub- 
jektais ir siekti, kad nebūtų pažeidžiami jų 
specifiniai interesai, kad ir toliau būtų 
įtvirtinamas jų identitetas. Visose Europos 
Sąjungos valstybėse galima rasti tokių ypa- 
tingų regionų (pvz., Flandrija ir Valonija 
Belgijoje, Baskija ar Katalonija Ispanijoje, 
Bavarija, Saksonija ir kitos Vokietijos Že- 
mės ir t. t.), o Sąjungoje siekiama atsi- 
žvelgti į tokių regionų savitumą ir sudary- 
ti sąlygas jiems dalyvauti sprendimų pri- 
ėmimo procese. 1993 m. įsigaliojusi Euro- 
pos Sąjungos (Mastrichto) sutartis netgi 
įsteigė specialią patariamąją instituciją — 
Regionų komitetą. Komitetas yra sudary- 
tas iš valstybių narių regioninės ir vietinės 
valdžios atstovų. Jo paskirtis — teikti kon- 
sultacijas pagrindinėms ES institucijoms, 
kurios formuoja ir įgyvendina ES struktū- 
rinę politiką, skirtą ekonomiškai atsiliku- 
siems regionams remti, bei kitas specialias 
įvairių valstybių narių regionų bendradar- 
biavimo ir kultūrinių mainų programas ar 
projektus. 

Antruoju atveju atskiri ir saviti regio- 
nai susiformuoja iš atskirų suverenių bei 
geografiniu atžvilgiu artimų valstybių. 
Tarpvalstybiniai regionai paprastai atsiran- 
da tais atvejais, kai kaimyninės valstybės 
dėl ypatingų politinių (bendri saugumo in- 
teresai), ekonominių (akivaizdi abipusė 
nauda, ekologinės problemos) ar kultūri- 
nių (bendra istorija, religija, kalba ir t. t.) 
priežasčių užmezga glaudesnius tarpusavio 

ryšius negu su kitomis valstybėmis. Šiuo- 
laikinėje Europoje galima išskirti net ke- 
letą daugiau ar mažiau glaudžiai bendra- 
darbiaujančių regionų ir subregionų (pvz., 
Šiaurės valstybės, Baltijos jūros valstybės, 
Višegrado grupė, Juodosios jūros valstybės 
ir kt.). Tačiau labiausiai išplėtoto tarpvals- 
tybinio regionalizmo pavyzdys, be abejo, 
yra ES. 

Europos Bendrijų sukūrimą ir Europos 
integracijos pradžią lėmė daugybė politinių 
ir ekonominių priežasčių bei išskaičiavimų, 
ir šiandieninė ES jau nėra vien standarti- 
nė regioninė tarptautinė organizacija. Iš 
ES valstybių sudarytame regione veikia 
bendroji rinka, galioja bendri įstatymai, 
nuo 1999 m. vienuolikoje iš penkiolikos 
valstybių naudojami bendri pinigai. Todėl 
tarp ES valstybių užsimezgusiems ryšiams 
apibūdinti labiau tinkamas ne regioninio 
bendradarbiavimo, bet regioninės integra- 
cijos terminas. 

Kaip tik dėl to tarpvalstybinis regiona- 
lizmas yra ypatingas tarptautinės politikos 
tyrėjų dėmesio objektas. Priklausomai nuo 
to, kaip šis reiškinys (ypač ES) toliau plė- 
tosis, tikimasi rasti tikslesnį atsakymą į vis 
dar atvirą klausimą, koks yra regionalizmo 
stiprėjimo poveikis visai tarptautinei siste- 
mai. Kol kas teoriškai regionalizmą ir re- 
gioninę integraciją galima interpretuoti 
dvejopai. Viena vertus, jį galima aiškinti 
kaip naujos supervalstybės formavimosi 
procesą. Tokiu atveju tarptautinės siste- 
mos, kaip atskirų suverenių valstybių ben- 
drijos, pobūdis liktų nepakitęs. Kita vertus, 
regioninė integracija gali būti suvokiama ir 
kaip naujos, visiškai kitokios pasaulėtvar- 
kos, kuri ilgainiui išplistų visoje tarptauti- 
nėje sistemoje ir pakeistų jos pobūdį, 
užuomazga. Tačiau, šiaip ar taip, globali- 

nę viso pasaulio valstybių integraciją kol 
kas galima aptarinėti tiktai teoriškai, nes 
tikrovėje tarpvalstybinė integracija vyksta 
tiktai regioniniu mastu. 

Taip pat žr. INTEGRACIJA, REGIONI- 
NĖ POLITIKA, REGIONŲ KOMITETAS, 
STRUKTŪRINĖ POLITIKA, VIŠEGRADO 
VALSTYBIŲ IR ES SANTYKIAI. 

Gediminas Vitkus 


REGIONINĖ POLITIKA (angl. regional 
policy, pranc. politigue rėgionale, vok. Re- 
gionalpolitik) - Europos Sąjungos vykdoma 
politika, kurios tikslas — finansinėmis prie- 
monėmis ir koordinuojant valstybių regio- 
ninę politiką mažinti ES valstybių ekono- 
minio ir socialinio išsivystymo skirtumus. 
Regioninė politika yra suvestinio pobū- 
džio sąvoka, ji aprėpia tiek regionų plėt- 
ros priemones, tiek bendros žemės ūkio 
politikos aspektus. 

Regioninė politika ES lygmeniu buvo 
plėtojama laipsniškai. Europos Bendrijos 
steigimo (Romos) sutarties preambulėje 
buvo pasakyta, kad šešios valstybės steigė- 
jos, kurdamos Europos Bendriją, siekia 
„stiprinti savo šalių ekonomikos vienybę ir 
užtikrinti darnią jos plėtrą mažinant įvai- 
rių regionų skirtumus ir mažiau išsivysčiu- 
sių regionų atsilikimą“. Tačiau, viena ver- 
tus, ekonominio išsivystymo skirtumai tarp 
įvairių valstybių steigėjų regionų tuomet 
nebuvo dideli, gal išskyrus Pietų Italiją, o 
kita vertus, sutartyje neabejotinai atsispin- 
dėjo nuostata, kad tuos skirtumus galės iš- 
lyginti rinkos jėgos, kai tik bus sukurta 
bendroji rinka. 

Taigi pradines regioninės politikos nuo- 
statas nulėmė bendras liberalios ekonomi- 
kos „užtaisas“, glūdėjęs visame ekonominės 


Regioninė politika 


integracijos projekte. Tiesa, nusprendus su- 
kurti bendrą žemės ūkio politiką atsirado 
tam tikrų regioninės politikos elementų, pa- 
remtų lėšų perskirstymu, tačiau jie ilgą lai- 
ką reiškėsi tik žemės ūkio srityje. Reikėtų 
paminėti ir ta pačia Romos sutartimi 
įsteigtą Europos investicijų banką, turėju- 
sį teikti paskolas ir labiau atsilikusiems re- 
gionams plėtoti, vis dėlto visa tai buvo iš- 
imtys, o ne išplėtotos regioninės politikos 
elementai. Tačiau jau 1961 m. buvo įsteig- 
tas Europos socialinis fondas. 1965 m. Ko- 
misija pateikė pirmąjį regioninės politikos 
memorandumą, o 1968 m. įkūrė atskirą ge- 
neralinį direktoratą, turėjusį rūpintis regio- 
nine plėtra. 

Regioninės politikos plėtros stimulu ta- 
po Bendrijos išplėtimas. Pirmojo išplėtimo 
padariniai regioninės politikos formavimui- 
si dar buvo gana riboti. Jungtinės Karalys- 
tės siekis per regionines programas susigrą- 
žinti bent dalį savo pinigų, įneštų į Bendri- 
jos biudžetą, ir tuo pasinaudojusios Italijos 
noras paremti Pietų Italiją sutapo su Komi- 
sijos noru regionine politika išplėsti savo 
kompetenciją. Taip 1975 m. buvo įsteigtas 
Europos regioninės plėtros fondas, kuris iš 
pradžių disponavo labai ribotomis lėšomis. 
Tačiau esminiai pokyčiai įvyko į Bendriją 
įstojus Graikijai ir vėliau — Ispanijai bei 
Portugalijai. Šios valstybės ekonomikos at- 
žvilgiu buvo labiau atsilikusios nuo visų ki- 
tų valstybių narių, tad joms buvo numatyta 
suteikti ypatingą pagalbą ekonominiam at- 
silikimui sumažinti. Todėl vėliau kiekvieną 
integracijos gilinimo žingsnį lydėjo ir finan- 
siniu, ir reguliavimo požiūriu besiplečianti 
regioninė politika, kuri tapo savotišku kom- 
pensaciniu mechanizmu ekonominiu atžvil- 
giu atsilikusioms valstybėms. | 

Regioninės politikos tikslai ir principai 
laikui bėgant buvo konkretinami ir tiksli- 
nami. Komisija 1997 m. savo programinia- 
me dokumente „Darbotvarkė 2000“ nusta- 
tė tokius pagrindinius pagalbos prioritetus 
arba tikslus, kurie tebegalioja ir šiandien: 

+ 1 tikslas: skatinti atsiliekančių regionų 
plėtrą ir prisitaikymą prie ekonomikos 
pokyčių. Parama skiriama regionams, 
kuriuose bendrasis vidaus produktas 
vienam gyventojui mažesnis nei 75 proc. 
ES vidurkio, taip pat regionams, kur 
ypač mažas gyventojų tankumas; 

2 tikslas: remti krizės apimtus pramo- 
ninius regionus, kad jie galėtų persio- 
rientuoti į kitas ekonomikos sritis. Re- 
miami regionai, kuriuose ekonominės 
veiklos pagrindas yra pramonė ir ku- 
riuose didelis nedarbas; 

3 tikslas: teikti paramą mokymui, kva- 
lifikacijos kėlimui ir perkvalifikavimui. 
Pagrindinės priemonės - profesinis 
mokymas ir perkvalifikavimas, darbo 
rinkos įstaigų plėtimas. 

Europos Komisija, apibrėžusi pagrindi- 
nius regioninės politikos tikslus, išdėstė ir 
principus, kurių ji laikosi skirstydama ES 
biudžeto lėšas regioninės politikos tikslams: 

+ pagalbos koncentravimas išimtinai nu- 
rodytiems regioninės politikos tikslams; 
finansavimo papildomumas, arba ben- 
dras finansavimas, — tai reiškia, kad 
drauge su ES lėšomis regioninės plėt- 
ros programoms turi būti skiriamos lė- 
šos ir iš pagalbą gaunančių valstybių 
biudžetų. Paprastai Europos ir nacio- 
nalinių lėšų santykis yra 50 : 50 proc. 
Tik tam tikrais atvejais, siekiant pa- 
lengvinti neturtingesnių šalių biudžeto 
naštą, didžiausia įmanoma struktūrinė 


pagalba gali siekti 80-85 proc. numa- 
tytų įgyvendinti projektų vertės; 
+ projektų programavimas, t. y. ES pa- 
rama teikiama tik toms programoms, 
kurios plėtojamos pagal Komisijos nu- 
statytus bendrus kriterijus, kad nebūtų 
teikiama neveiksminga ir nesuderinta 
su nacionaliniais prioritetais pagalba; 
projektų partnerystė, grindžiama nuo- 
stata, kad į struktūrinės politikos for- 
mavimą ir įgyvendinimą, be nacionali- 
nių vyriausybių, turi būti įtrauktos ir 
regionų bei vietos valdžios institucijos. 
Iš dalies siekti šio tikslo turėjo padėti 
ir Mastrichto sutartimi įsteigta nauja 
konsultacinė institucija — Regionų ko- 
mitetas. 
ES regioninė politika yra vykdoma per 
ES biudžeto integralia dalimi esančius ke- 
turis struktūrinius fondus (Europos regio- 
ninės plėtros fondą, Europos socialinį fon- 
dą, Bendrojo ES žemės ūkio fondo Kaimo 
plėtros skyrių, Finansinę paramą žvejų 
bendruomenėms) ir Sanglaudos fondą. ES 
vykdant regioninę politiką teikiama finan- 
sinė pagalba didėjo nepaprastai įspūdingai: 
1975 m. per struktūrinius fondus perskirsto- 
ma pagalba, skirta regioninės politikos pro- 
jektams, sudarė tik 4,8 proc. EB biudžeto, 
o jau 1999 m. - net 35 proc. ES biudžeto. 
Nuo 2000 m. iki 2006 m. pabaigos iš struk- 
tūrinių fondų buvo išmokėta apie 213 mlrd. 
eurų, tai sudaro maždaug trečdalį visų ES 
išlaidų. Dėl tokios regioninės politikos per 
tą laikotarpį visų ES narių neturtingi regio- 
nai iš keturių struktūrinių fondų gavo tokią 
paramą: 
+ 70 proc. viso finansavimo teko maž- 
daug penkiasdešimčiai vadinamųjų 
1 tikslo regionų, kuriuose gyvena maž- 
daug 22 proc. ES gyventojų. Iš struk- 

tūrinių fondų skiriama parama teko 
bazinei infrastruktūrai gerinti ir verslo 
investicijoms skatinti; 
+ 11,5 proc. visų regioninių išlaidų tenka 
2 tikslo regionams. Tokiose vietovėse 
gyvena apie 18 proc. ES gyventojų. Pa- 
vyzdžiui, Danijoje, pagal 2 tikslo pro- 
gramą iš struktūrinių fondų gavus 
162 mln. eurų, pavyko pagerinti trans- 
porto ir telekomunikacijų sistemas ma- 
žose salose ir pakrantės bendruomenė- 
se, į kurias sunku patekti sausuma ir ku- 
riose yra mažai vietinio gėlo vandens; 
12,3 proc. finansavimo teko 3 tikslui, 
t. y. švietimo ir mokymo sistemoms 
adaptuoti ir modernizuoti bei kitoms 
užimtumą skatinančioms iniciatyvoms. 
Šios programos apėmė darbo vietų kū- 
rimo iniciatyvas ir programas visuose 
regionuose, nepatekusiuose į 1 tikslo 
taikymo sritį; 
pagaliau 5,35 proc. struktūrinių fondų 
lėšų liko specialiosioms iniciatyvoms, 
kurios bus orientuotos į tarptautinį 
bendradarbiavimą, miestų atnaujinimo 
programas ir lygias galimybes patekti į 
darbo rinkas. 
Be minėtų 213 mlrd. eurų, skirtų struk- 
tūriniams fondams, dar 18 mlrd. eurų 
2000-2006 m. buvo skirta Sanglaudos fon- 
dui. Šio fondo lėšos buvo skiriamos trans- 
porto ir aplinkos infrastruktūrai finansuo- 
ti tose valstybėse narėse, kurių bendrasis 
vidaus produktas tuo metu buvo mažesnis 
nei 90 proc. ES vidurkio. 
Taip pat žr. REGIONŲ KOMITETAS, 
SANGLAUDA, SOCIALINĖ POLITIKA. 
Klaudijus Maniokas 1 Gediminas Vitkus 


REGIONŲ KOMITETAS (angl. Commit- 
tee Of the Regions, pranc. Comitė des 


rėgions, vok. Ausschuf der Regionen) — vie- 
na iš dviejų Europos Sąjungos konsultaci- 
nių institucijų (kita - Ekonomikos ir socia- 
linių reikalų komitetas), turinti užtikrinti 
regioninės ir vietos valdžios struktūrų in- 
teresų atstovavimą ir jų įtaką integracijos 
procesui. Regionų komitetas įsteigtas pa- 
gal 1993 m. įsigaliojusią Europos Sąjungos 
(Mastrichto) sutartį, daugiausia Ispanijos ir 
Vokietijos pastangomis. 

Komitetą sudaro 344 regionų ir vietos 
administracinių institucijų atstovai ir tiek 
pat pakaitinių narių, kuriuos valstybių na- 
rių pasiūlymu ketveriems metams vienin- 
gai skiria Taryba. Valstybėms priklausan- 
čias vietas komitete užima išrinkti regio- 
nų ar vietos savivaldos atstovai arba atskai- 
tingi renkamai asamblėjai asmenys. Kiek- 
vienai valstybei yra nustatytas Regionų ko- 
miteto narių skaičius: Jungtinė Karalystė, 
Italija, Prancūzija ir Vokietija turi po 24 at- 
stovus, Ispanija ir Lenkija - po 21, Rumu- 
nija - 15, Austrija, Belgija, Bulgarija, ČCe- 
kija, Graikija, Nyderlandai, Portugalija, 
Švedija ir Vengrija - po 12, Airija, Dani- 
ja, Lietuva, Slovakija ir Suomija — po 9, 
Estija, Latvija ir Slovėnija - po 7, Kipras 
ir Liuksemburgas - po 6, Malta - 5. Ni- 
cos sutartimi buvo nustatyta, jog komiteto 
narių skaičius negali viršyti 350. 

Regionų komiteto vaidmuo tėra pata- 
riamasis. Jo nuomonės privalu atsiklausti, 
kai Taryba ir Komisija priima sprendimus 
tradicinėse regioninės politikos srityse 
(švietimas ir jaunimo reikalai, kultūra, svei- 
katos apsauga, transeuropiniai tinklai, eko- 
nominė ir socialinė sanglauda). Amsterda- 
mo sutartyje minėtų sričių ratas buvo išplės- 
tas įtraukiant užimtumo bei socialinės poli- 
tikos klausimus, be to, komitetas įgijo pata- 
riamojo balso teisę Europos Parlamente. 

Komiteto nuomonės galima atsiklausti ir vi- 
sais kitais (ypač susijusiais su pasienio re- 
gionų bendradarbiavimu) klausimais, be to, 
jis ir pats gali bet kuriuo klausimu pareikš- 
ti savo nuomonę. Tačiau ši nuomonė nėra 
įpareigojanti, be to, komitetas negali imtis 
jokių teisinių žingsnių, jei mano, kad jo 
nuomonės nepagrįstai nebuvo atsiklausta. 
Komitetui vadovauja 60 narių biuras, 
kurį sudaro pirmininkas, pirmasis pirminin- 
ko pavaduotojas, 27 pirmininko pavaduo- 
tojai - po vieną iš kiekvienos valstybės, taip 
pat kiti proporcingai valstybių dydžiui joms 
atstovaujantys nariai. Biuras vadovauja ko- 
miteto darbui tarp plenarinių posėdžių ir 
juos rengia. Komiteto nuomonę iš pradžių 
apsvarsto septynios dalykinės komisijos, o 
po to ji pateikiama plenumui. Formaliai ko- 
miteto darbas vyksta politinėse grupėse, ta- 
čiau, skirtingai nei Europos Parlamente, 
priklausomybę kuriai nors grupei labiau le- 
mia individualus pasirinkimas, ji nėra griež- 
tai siejama su priklausymu atitinkamai sa- 
vo šalies partijai. Be politinių grupių, dide- 
lę įtaką turi ir nacionalinės delegacijos. Ko- 
miteto administracijai vadovauja generali- 
nis sekretorius, renkamas penkeriems me- 
tams. Iki 1999 m. Regionų komitetas turė- 
jo bendrą su Ekonomikos ir socialinių rei- 

kalų komitetu sekretoriatą. 
Taip pat žr. MASTRICHTO SUTARTIS, 
NicOS SUTARTIS, REGIONINĖ POLITIKA. 
Rimantas Grikienis 


REGLAMENTAS (angl. regulation, pranc. 
rėglement, vok. Verordnung) - vienas iš Eu- 
ropos Bendrijos steigimo (Romos) sutar- 
ties 249 straipsnyje numatytų EB instituci- 
jų leidžiamų teisės aktų. Reglamentas yra 
privalomas visa apimtimi ir tiesiogiai tai- 
komas visose valstybėse narėse, dėl to jam 
būdinga: 


+ visuotinis galiojimas: adresatas nėra in- 
dividualizuojamas, nes reglamentas pri- 
valomas visiems Europos teisės subjek- 
tams; tai skiria reglamentą nuo spren- 
dimo, kuris taikomas tik aiškiai nuro- 
dytam adresatui; 

visumos privalomumas: reglamentas 
nepalieka laisvės pasirinkti j0 įgyvendi- 
nimo priemones; jis negali būti įgyven- 
dinamas dalimis, pasirinktinai; privalo- 
ma yra reglamento, kaip teisės akto, vi- 
suma - tai skiria jį nuo direktyvos; 
tiesioginis taikymas visose valstybėse 
narėse: reglamentas įsigalioja visose 
Europos Sąjungos valstybėse vienu me- 
tu visiems fiziniams ir juridiniams as- 
menims nuo jo paskelbimo Europos 
Bendrijų oficialiajame leidinyje ar nuo 
pačiame reglamente nurodytos datos ir 
jam nereikalingi papildomi nacionali- 
nės teisės aktai. 

Reglamentas laikytinas viena pagrin- 
dinių Europos teisės priemonių, nes dau- 
guma EB steigimo sutartyse numatytų 
uždavinių yra įgyvendinama leidžiant reg- 
lamentus. 

Taip pat žr. BENDRIJOS TEISĖ, BEN- 
DRIJOS TEISYNAS, DiREKTYVA, OFICIA- 
LUSIS LEIDINYS, "TIESIOGINIS GALIOJI- 
MAS, VIRŠENYBĖ. 


Rytis Martikonis 


REKOMENDACIJA (angl. recomendation, 
pranc. recommandation, vok. Empfehlung) — 
vienas iš Europos Bendrijos steigimo (Ro- 
mos) sutarties 249 straipsnyje numatytų EB 
institucijų leidžiamų aktų. Rekomendacija 
(kaip ir nuomonė) nėra teisiškai privalomas 
Europos teisės aktas. 

Rekomendacijos gali būti skiriamos 
valstybėms narėms, taip pat ir fiziniams bei 

juridiniams asmenims. Rekomendacijomis 
dažniausiai siūlomi tam tikri veiksmai ar 
elgesys, įvairių politikos sričių derinimas, 
koordinavimas. Antai Romos sutarties 
211 straipsnis aiškiai nurodo, jog Komisi- 
ja formuluoja rekomendacijas, kad bendro- 
ji rinka tinkamai veiktų ir būtų plėtojama. 

Teisingumo Teismas yra nurodęs, kad 
nors rekomendacijos ir neturi privalomos 
teisinės galios, nacionaliniai teismai turi at- 
sižvelgti į Europos Sąjungos institucijų iš- 
leistas rekomendacijas, ypač aiškinantis ki- 
tas Europos teisės priemones. 

Tačiau pagal Europos anglių ir plieno 
bendrijos steigimo sutartį rekomendacija 
buvo kitokio pobūdžio teisės aktas, kuris 
galėjo būti sulygintas su kitose dviejose 
Bendrijose leidžiamomis direktyvomis. Tai 
reiškė, kad Europos anglių ir plieno ben- 
drijoje buvo privalomi rekomendacijos 
tikslai, tik pasirinkti jų siekimo priemones 
buvo palikta valstybių narių nuožiūrai. 

Taip pat žr. BENDRIJOS TEISĖ, BEN- 
DRIJOS TEISYNAS, DIREKTYVA, REGLA- 
MENTAS, TIESIOGINIS GALIOJIMAS, VIR- 
ŠENYBĖ. 

Rytis Martikonis 


RINKIMAI, Tiesioginiai visuotiniai rin- 
kimai, kuriuose visų Europos Sąjungos vals- 
tybių narių piliečiai, turintys balso teisę, 
renka savo atstovus į Europos Parlamentą 
(EP), pirmą kartą buvo surengti 1979 m. Iki 
tol savo atstovus į Europos Bendrijų Asam- 
blėją (Europos Parlamentą) skirdavo EB 
valstybių nacionaliniai parlamentai. Rinkti 
EP per tiesioginius visuotinius rinkimus pa- 
siūlė 1974 m. Paryžiuje susitikę EB valsty- 
bių vadovai, o 1976 m. Taryba galutinai įtei- 
sino šį principą ir nustatė, kiek kiekvieno- 
je valstybėje narėje turės būti išrinkta atsto- 


Rinkimai 


vų. Taip pat, atsižvelgiant į valstybių politi- 
kos tradicijų skirtumus, buvo nustatyta, kad 
visose jose rinkimai nebūtinai turi vykti tą 
pačią dieną, tačiau buvo susitarta, jog EP 
nariai bus išrinkti per keturias dienas. Vis 
dėlto nepavyko susitarti dėl EP rinkimų sis- 
temos ir buvo nuspręsta, kad kol bus pa- 
rengtas šis sprendimas, tiesioginiai EP rin- 
kimai vyks pagal EB valstybėse taikomas 
rinkimų sistemas. 

Teisę būti išrinkti į EP turi bet kurios 
partijos, legaliai veikiančios ES valstybėje, 
atstovai arba nepriklausomi kandidatai. 
Kiekvienoje ES narėje į EP galėjo būti 
renkami tik tos valstybės piliečiai, tačiau 
1993 m. įsigaliojus Europos Sąjungos 
(Mastrichto) sutarčiai ir įvedus Europos 
pilietybę rinkimuose gali dalyvauti ir kitų 
ES valstybių piliečiai, jeigu rinkimų metu 
nuolat gyvena kitoje ES valstybėje. Ši nuo- 
stata taikoma ne tik EP rinkimams, bet ir 
ES valstybių vietos valdžios atstovaujamų- 
jų institucijų rinkimams. 

Pirmieji tiesioginiai EP rinkimai įvyko 
1979 m. birželio 7—10 d. Jungtinėje Karalys- 
tėje rinkimai buvo rengiami pagal mažori- 
tarinę, visose kitose ES valstybėse - pagal 
proporcines rinkimų sistemas. Kol kas ir vi- 
si kiti rinkimai, kas penkeri metai vykstan- 
tys birželio mėn., vyko pagal tuos pačius 
1976 m. patvirtintus nuostatus, tiktai ple- 
čiantis EB daugėjo ir renkamų EP narių: 
1979 m. buvo išrinkta 410 atstovų iš 9 vals- 
tybių, 1984 m. — 434 atstovai iš 10 valstybių, 
1989 m. — 518 atstovų iš 12 valstybių, 
1994 m. - 567 atstovai iš 12 valstybių (atsi- 
žvelgiant į šalies susivienijimą, buvo padi- 
dintas Vokietijos vietų skaičius). Nuo 
1995 m. sausio 1 d. dar trims valstybėms — 
Austrijai, Suomijai ir Švedijai - tapus ĖS 
narėmis, iš pradžių jų atstovai į EP buvo 


Romos sutartis 


deleguoti iš nacionalinių parlamentų, o tie- 
sioginiai rinkimai surengti vėliau. Kiti eili- 
niai EP rinkimai vyko 1999 m. birželio 
mėn. Tuomet buvo išrinkti 626 EP nariai iš 
15 valstybių. Paskutiniai EP rinkimai 
2004 m. birželio 10-13 d. jau įvyko 
25 ES valstybėse. Tuomet buvo išrinktas 
732 narių EP, o 2007 m. į ES įstojus Bulga- 
rijai ir Rumunijai, dabar jų yra 785. 

Kaip ir ankstesniais metais, į šeštąjį 
2004—2009 m. kadencijos EP išrinkti nacio- 
naliniai atstovai yra susiskirstę pagal parti- 
nę priklausomybę ir susitelkę į politines 
grupes. Šiuo metu EP yra aštuonios politi- 
nės grupės - frakcijos. Didžiausia EP frak- 
cija —- Europos liaudies partijos (krikščionių 
demokratų) ir Europos demokratų frakci- 
ja (277 nariai), antra pagal dydį - Socialis- 
tų frakcija (217 narių). Kitos mažesnės 
frakcijos: Liberalų ir demokratų aljanso už 
Europą frakcija (106 nariai), Sąjungos už 
tautų Europą frakcija (44 nariai), Žaliųjų 
frakcija / Europos laisvasis aljansas (42 na- 
riai), Europos vieningųjų kairiųjų jungtinė 
frakcija / Šiaurės šalių žalieji kairieji (41 na- 
rys), Nepriklausomybės / Demokratijos 
frakcija (23 nariai) ir Tapatybės, tradicijų ir 
suvereniteto frakcija (20 narių). 14 EP na- 
rių nepriklauso jokiai frakcijai. 

Kiti eiliniai Europos Parlamento rinki- 
mai vyks 2009 m. 

Taip pat žr. EUROPOS PARLAMENTAS, 
PILIETYBĖ. 


m Evaldas Sinkevičius 


RoMOS SUTARTIS - tai Europos eko- 
nominės bendrijos steigimo sutartis. Šią 
sutartį 1957 m. kovo 25 d. Romoje pasi- 
rašė Belgija, Italija, Liuksemburgas, Ny- 
derlandai, Prancūzija ir Vokietijos Federa- 
cinė Respublika. Tą pačią dieną buvo pa- 

sirašyta ir Europos atominės energijos 
bendrijos steigimo sutartis, todėl kartais 
abi šios sutartys yra vadinamos Romos su- 
tartimis. Tačiau kai terminas „Romos su- 
tartis“ yra vartojamas vienaskaita, turima 
galvoje būtent Europos ekonominės ben- 
drijos steigimo sutartis. Abi sutartys įsiga- 
liojo 1958 m. sausio 1 d. 

Romos sutarties ištakos siekia 1952— 
1953 m., kai tuometinis Nyderlandų užsie- 
nio reikalų ministras Johanas Willemas Be- 
yenas pateikė pasiūlymus dėl „bendros Eu- 
ropos rinkos“. Šie pasiūlymai tapo Bene- 
liukso memorandumo, pateikto svarstyti 
1956 m. birželio 1-2 d. vykusiai Mesinos 
konferencijai, ir jos sprendimu įsteigto ko- 
miteto, kurio vadovu tapo Paulis Henri 
Spaakas, veiklos pagrindu. 1956 m. gegužės 
29 d. Venecijoje Belgijos, Italijos, Liuksem- 
burgo, Nyderlandų, Prancūzijos ir Vokieti- 
jos Federacinės Respublikos užsienio reika- 
lų ministrai komiteto pranešimą patvirtino 
derybų dėl ekonominės integracijos ir ato- 
minės energijos bendrijų steigimo sutarčių 
pagrindu. 1956 m. birželio 26 d. buvo su- 
šaukta tarpvyriausybinė konferencija, kuri 
baigėsi Romos sutarčių pasirašymu. 

Europos ekonominės bendrijos steigi- 
mo sutarties preambulėje numatyta, kad 
šalys apsisprendžia „padėti pamatus vis 
glaudesnei Europos tautų sąjungai“, kad 
„svarbiausias jų siekis — nuolat gerinti sa- 
vo tautų gyvenimo ir darbo sąlygas“ ir kad 
jos kviečia „kitas Europos tautas, prita- 
riančias jų idealams, paremti jų pastan- 
gas“. Sutartis numatė sukurti bendrąją 
rinką, kurioje laisvai juda prekės, žmonės, 
paslaugos ir kapitalas, ir nustatė jos įgy- 
vendinimo etapus (pereinamuosius laiko- 
tarpius), taip pat bendrą politiką preky- 
bos, žemės ūkio, transporto ir konkuren- 

cijos srityse, teisės aktų suderinimą ir eko- 
nominės politikos derinimą. Pagal sutartį 
taip pat buvo įsteigtos tokios pagrindinės 
institucijos: Asamblėja, Taryba, Komisija 
ir Teisingumo Teismas. 

Romos sutartis ne kartą buvo keista ir 
papildyta. Ją pataisė ir papildė Suvestinis 
Europos aktas, Europos Sąjungos (Mast- 


richto ir Amsterdamo) sutartys. Mastrich- 
to sutartis pakeitė ir pačios Bendrijos pa- 
vadinimą. Nuo 1993 m. lapkričio 1 d. Eu- 
ropos ekonominė bendrija vadinama Eu- 
ropos Bendrija. Atitinkamai buvo pakeis- 
tas ir oficialus Romos sutarties pavadini- 
mas — dabar ji oficialiai vadinama Euro- 
pos Bendrijos steigimo sutartimi. 


DABARTINIS ROMOS SUTARTIES TURINYS 
Naujausi pakeitimai ir papildymai padaryti Nicos sutartimi, 
kuri įsigaliojo 2003 m. vasario 1 d. 


PREAMBULĖ 
PIRMOJI DALIS - PRINCIPAI 


ANTROJI DALIS - SĄJUNGOS PILIETYBĖ 


TREČIOJI DALIS - BENDRIJOS POLITIKOS KRYPTYS 


I antraštinė dalis 
1 skyrius — Muitų sąjunga 


— Laisvas prekių judėjimas 


2 skyrius - Kiekybinių apribojimų tarp valstybių narių uždraudimas 


II antraštinė dalis - Žemės ūkis 
III antraštinė dalis 
1 skyrius - Darbuotojai 
2 skyrius - Įsisteigimo teisė 
3 skyrius - Paslaugos 
4 skyrius - Kapitalas ir mokėjimai 


IV antraštinė dalis 


— Laisvas asmenų, paslaugų ir kapitalo judėjimas 


— Vizų, prieglobsčio, imigracijos ir kitos su laisvu asmenų judėjimu 


susijusios politikos sritys 


V antraštinė dalis — Transportas 


VI antraštinė dalis 


— Konkurencijos, mokesčių ir teisės aktų derinimo bendrosios taisyklės 
1 skyrius - Konkurencijos taisyklės 


1 skirsnis - Įmonėms taikomos taisyklės 
2 skirsnis — Valstybių teikiama pagalba 


2 skyrius —- Mokesčių nuostatos 


3 skyrius — Teisės aktų suderinimas 


VII antraštinė dalis - Ekonominė ir pinigų politika 
1 skyrius - Ekonominė politika 
2 skyrius — Pinigų politika 
3 skyrius — Institucinės nuostatos 
4 skyrius - Pereinamojo laikotarpio nuostatos 


VIII antraštinė dalis - Užimtumas 


IX antraštinė dalis - Bendra prekybos politika 


X antraštinė dalis - Muitinių bendradarbiavimas 

XI antraštinė dalis — Socialinė politika, švietimas, profesinis mokymas ir jaunimas 
1 skyrius — Socialinės nuostatos 
2 skyrius — Europos socialinis fondas 
3 skyrius — Švietimas, profesinis mokymas ir jaunimas 


XII antraštinė dalis — Kultūra 

XIII antraštinė dalis  — Visuomenės sveikata 

XIV antraštinė dalis  — Vartotojų apsauga 

XV antraštinė dalis — Transeuropiniai tinklai 

XVI antraštinė dalis  — Pramonė 

XVII antraštinė dalis —- Ekonominė ir socialinė sanglauda 


XVIII antraštinė dalis — Moksliniai tyrimai ir technologinė plėtra 
XIX antraštinė dalis  —- Aplinka 
XX antraštinė dalis — Bendradarbiavimas vystymosi labui 


XXI antraštinė dalis — Ekonominis, finansinis ir techninis bendradarbiavimas 
su trečiosiomis šalimis 


KETVIRTOJI DALIS - ASOCIACIJA SU UŽJŪRIO ŠALIMIS IR TERITORIJOMIS 
PENKTOJI DALIS - BENDRIJOS INSTITUCIJOS 


I antraštinė dalis — Institucijas reglamentuojančios nuostatos 
1 skyrius - Institucijos 
1 skirsnis - Europos Parlamentas 
2 skirsnis —- Taryba 
3 skirsnis — Komisija 
4 skirsnis — Teisingumo Teismas 
5 skirsnis —- Audito Rūmai 
2 skyrius — Kelioms institucijoms bendros nuostatos 
3 skyrius —- Ekonomikos ir socialinių reikalų komitetas 
4 skyrius — Regionų komitetas 
5 skyrius — Europos investicijų bankas 
II antraštinė dalis — Finansinės nuostatos 
ŠEŠTOJI DALIS - BENDROSIOS IR BAIGIAMOSIOS NUOSTATOS 


BAIGIAMOSIOS NUOSTATOS 


Taip pat žr.+!BEYENO PLANAS, EURO- 
POS BENDRIJA, SPAAKO KOMITETAS, 


sija teikia vis daugiau reikšmės. Tam esama 
svarių priežasčių. 1995 m., kai į ES įstojo 


STEIGIMO SUTARTYS, TARPVYRIAUSYBI- 
NĖ KONFERENCIJA. 
Rytis Martikonis 


Rusijos IR ES SANTYKIAI. Iširus 
SSRS, Europos Sąjunga santykiams su Ru- 


Suomija, ES tapo tiesiogine Rusijos kaimy- 
ne, o ES išsiplėtus ir į ją įstojus Vidurio ir 
Rytų Europos (VRE) valstybėms, ši kaimy- 
nystė tapo dar artimesnė. Be to, nuolat di- 
dėja Rusijos, kaip svarbios ES prekybos 
partnerės, vaidmuo. Nemažai reikšmės turi 

ir ES vyraujantis įsitikinimas, kad jei neda- 
lyvauja Rusija, Europoje sunku užtikrinti il- 
galaikį stabilumą. 

ES ir Rusijos politiniai, prekybos, eko- 
nominiai bei kultūriniai ryšiai teisiškai grin- 
džiami 1994 m. pasirašyta Partnerystės ir 
bendradarbiavimo sutartimi, kuri įsigalio- 
jo tik 1997 m. gruodžio 1 d. po sudėtingos 
ir ilgai trukusios ratifikavimo procedūros 
(ES netgi buvo ją sustabdžiusi dėl Rusijos 
karo Čečėnijoje). Sutartyje nurodoma, kad 
ES ir Rusijos partnerystės tikslai — skatinti 
politinio dialogo ir rinkos dėsniais grindžia- 
mą ekonominį bendradarbiavimą, tvirtinti 
ekonomines ir politines laisves, paremti 
Rusijos pastangas stiprinti demokratiją ir 
užbaigti perėjimą prie rinkos ekonomikos, 
sudaryti sąlygas įsteigti Rusijos ir ES lais- 
vosios prekybos zoną ir kt. 

Sutartis apima iš esmės visas galimo 
Rusijos ir ES bendradarbiavimo sritis ir te- 
oriškai atveria labai plačias jo perspektyvas. 
Numatoma, kad šalys viena kitai taikys di- 
džiausio palankumo statusą prekyboje, ska- 
tins laisvą konkurenciją, užtikrins laisvą ka- 
pitalo judėjimą ir kt. Tačiau daugelyje ben- 
dradarbiavimo sričių yra numatomi įvairūs 
apribojimai, išlygos, pereinamieji laikotar- 
piai. Antai didžiausio palankumo prekyboje 
statusą sąlygoja Rusijos įstojimas į Pasau- 
lio prekybos organizaciją (PPO). 

Partnerystės ir bendradarbiavimo su- 
tartis buvo pasirašyta 10 metų laikotarpiui, 
suteikus galimybę kasmet automatiškai ją 
pratęsti. Derybos dėl naujo susitarimo kol 
kas nevyksta, nes jų pradžią blokuoja Len- 
kija, reikalaujanti, kad Rusija atšauktų 
draudimą įvežti į šalį lenkišką žemės ūkio 
produkciją. 

Svarbiausi ES ir Rusijos bendradarbia- 
vimo klausimai aptariami kas pusę metų 


rengiamuose aukščiausiojo lygio susitiki- 
muose. Be to, sutarties įgyvendinimą užtik- 
rina trys dvišalės institucijos - Bendradar- 
biavimo taryba, Bendradarbiavimo komite- 
tas ir Parlamentinio bendradarbiavimo ko- 
mitetas. Bendradarbiavimo taryba, kurią 
sudaro Rusijos vyriausybės, ES Tarybos ir 
Komisijos nariai, renkasi bent vieną kartą 
per metus. Bendradarbiavimo komitetas, 
paprastai formuojamas iš vyresniųjų abiejų 
sutarties šalių pareigūnų, rengia Bendra- 
darbiavimo tarybos posėdžius, jame regu- 
liariai konsultuojamasi importo tarifų, kon- 
kurencijos ribojimo ir kitais sutartyje numa- 
tytais klausimais. Parlamentinio bendradar- 
biavimo komitetą sudaro Rusijos Federali- 
nio Susirinkimo ir Europos Parlamento na- 
riai. ES ir Rusijos bendradarbiavimo teisi- 
nę bazę papildo kai kurie kiti, siauresnėms 
bendradarbiavimo sritims skirti susitari- 
mai - dėl prekybos kai kuriais plieno gami- 
niais, dėl prekybos tekstilės gaminiais ir kt. 
1999 m. Taryba pritarė ES bendrajai 
strategijai Rusijos atžvilgiu, numatytai ket- 
veriems metams (beje, tai yra pirma ben- 
droji strategija, kaip bendros užsienio ir 
saugumo politikos priemonė numatyta pa- 
gal Amsterdamo sutartį). Joje keliami tokie 
strateginiai ES santykių su Rusija tikslai: 
+ Rusijoje įtvirtinti demokratiją, teisinės 
valstybės principą ir stiprinti valstybės 
institucijas; 
integruoti Rusiją į Europos ekonomi- 
nę ir socialinę erdvę; 
bendradarbiauti siekiant didinti stabi- 
lumą bei saugumą Europoje ir už jos 
ribų; 
spręsti bendras Europos Žemyno pro- 
blemas (branduolinė sauga, aplinkos 
apsauga, kova su organizuotu nusikals- 
tamumu, nelegalia migracija ir kt.). 

Savo ruožtu ir Rusija yra nustačiusi 
2000-2010 m. santykių su ES strategiją. Jos 
skelbiami tokie pagrindiniai tikslai: užtik- 
rinti Rusijos nacionalinius interesus, didinti 
savo autoritetą Europoje ir pasaulyje ku- 
riant patikimą Europos kolektyvinio sau- 
gumo sistemą; panaudoti ES ekonominį 
potencialą ir valdymo patirtį Rusijoje plė- 
tojant socialiniu atžvilgiu orientuotą rinkos 
ekonomiką, paremtą laisvos konkurencijos 
principais. Numatoma, kad Rusijos santy- 
kiai su ES bus grindžiami sutartimis, ofi- 
Cialiai nekeliant Rusijos narystės ES ar 
asociacijos su ES klausimo. Strategijoje 
skelbiami prioritetai — politinio dialogo 
stiprinimas, prekyba ir investicijos, bendra- 
darbiavimas finansų srityje, Rusijos intere- 
sų užtikrinimas vykstant ES plėtrai, ūkio 
teisės ir standartų suartinimas, bendradar- 
biavimas teisėsaugos srityje ir kt. 

2003 m. Sankt Peterburgo susitikime 
abi šalys sutarė stiprinti bendradarbiavimą 
keturių bendrų erdvių koncepcijos pagrin- 
du. Buvo nustatytos keturios sritys, kurio- 
se ES ir Rusija daugiausia bendradarbiaus 
ilgalaikėje perspektyvoje: ekonomikos; lais- 
vės, saugumo ir teisingumo; išorės saugu- 
mo; mokslinių tyrimų, švietimo ir kultūros. 

ES valstybėms tenka apie 70 proc. visų 
užsienio investicijų Rusijoje. Rusijos preky- 
binė priklausomybė nuo ES, į ją įstojus 
VRE valstybėms, dar labiau padidėjo. ES 
yra pagrindinė Rusijos prekybos partnerė — 
jai tenka 56 proc. «Rusijos eksporto ir 
45 proc. importo. Rusija nuolat turi teigia- 
mą prekybos su ES balansą, ir tai ypač išryš- 
kėjo po 1998 m. Rusiją ištikusios finansinės 
krizės, smarkiai sumažinusios Rusijos im- 
porto galimybes. Daugiau kaip du trečda- 
lius Rusijos eksporto į ES sudaro energeti- 
kos ištekliai ir žaliavos, trečdalį importo iš 

ES — maisto produktai ir plataus vartojimo 
prekės. Tarpusavio prekyba smarkiai pagy- 
vėjo po to, kai 2002 m. lapkričio mėn. ES 
pripažino Rusiją rinkos ekonomikos šalimi. 

Nors prekyba su Rusija tesudaro apie 
10 proc. viso ES užsienio importo ir 6 proc. 
eksporto, tačiau net 50 proc. į ES importuo- 
jamų gamtinių dujų ir 30 proc. įvežamos 
naftos yra iš Rusijos. Ypač svarbus ES yra 
Rusijos gamtinių dujų importas, nes jos 
ekonomikai šio kuro reikia vis daugiau. Nu- 
matoma, kad gamtinių dujų šaltiniai pačioje 
ES nuosekliai seks, ir iki 2020 m. ji turės 
papildomai importuoti apie 130 mlrd. m3 
dujų per metus. Naujosios valstybės narės iš 
VRE taip pat yra labai priklausomos nuo 
gamtinių dujų importo iš Rusijos. Todėl ES 
buvo subrandinta strateginio bendradarbia- 
vimo su Rusija energetikos srityje idėja. Jos 
esmė - padidinti ES investicijas į Rusijos 
energetikos sektorių, kad artimiausiais de- 
šimtmečiais būtų užtikrintas gamtinių dujų, 
naftos ir elektros energijos importas iš Ru- 
sijos. Galima teigti, kad ES ir Rusija yra 
abipusiai priklausomos viena nuo kitos: Eu- 
ropa nuo energetikos išteklių importo, o 
Rusija nuo įplaukų, gaunamų iš eksporto. 

Svarbi vieta plėtojant ES ir Rusijos san- 
tykius tenka ES Šiaurės dimensijos koncep- 
cijai, kurią 1997 m. iškėlė Suomija ir pagal 
kurią siekiama užtikrinti Rusijos šiaurės va- 
karų regionų (Archangelsko, Murmansko, 
Pskovo, Kaliningrado sričių, Karelijos, Ko- 
mijos respublikų, Sankt Peterburgo) aplin- 
kos apsaugą, branduolinę saugą, gamtinių 
išteklių panaudojimą ir jų transportavimą 
į Europą. Tarp tam skirtų projektų - gam- 
tinių dujų telkinio Barenco jūroje eksploa- 
tavimas, Baltijos vamzdynų sistema, kuri 
per Suomijos Porvo uostą ir Rusijos Pri- 
morsko uostą sujungtų Rusijos naftotiekių 

tinklą su ES rinkomis. Svarbiausias vaid- 
muo finansuojant ir įgyvendinant šiuos pro- 
jektus tenka kai kurioms ES valstybėms, 
ypač Suomijai ir Švedijai. 

Rusijai pagal TACIS programą 1991- 
2006 m. buvo skirta apie 2,7 mlrd. eurų. Di- 
džioji dalis šių pinigų buvo panaudota per 
konkrečias nacionalines programas, skirtas 
demokratijai stiprinti, švietimui, socialinei 
apsaugai, žemės ūkiui, aplinkosaugai ir kt., 
likusieji —- per regionines programas. 

ES plėtrą Rusija iš esmės vertino pa- 
lankiai, tačiau ši pozicija nebuvo viena- 
reikšmė. Kaip palankūs Rusijai ES plėtros 
aspektai minimi protekcionizmo muitų sri- 
tyje mažinimas ir tranzito sąlygų pagerėji- 
mas, taip pat politinio ir ekonominio sta- 
bilumo zonos Europoje plėtra, padidėsian- 
tis Rusijos europinės dalies investicinis pa- 
trauklumas ir kt. Kita vertus, Rusija bai- 
minosi, kad VRE ir Baltijos valstybėse įsi- 
galiojus ES agrarinėms, techninėms ir an- 
tidempingo normoms gali būti pakenkta 
Rusijos eksportui. Išskirtine problema Ru- 
sijai tapo Kaliningrado srities egzistavimas 
ES narių apsuptyje. Rusija naująsias VRE 
valstybes nares dažnai vadina antirusiško- 
mis ir kaltina jas nesugebėjimu pragmatiš- 
kai bendradarbiauti. 

Apskritai Rusija bendradarbiavimą su 
ES traktuoja kaip priemonę, padedančią 
tenkinti Rusijos interesus ir siekti naciona- 
linių tikslų. Tuo tarpu ES valstybių narių 
požiūris į Rusiją diferencijuojasi: kai kurios 
naujosios ES valstybės narės į Rusiją tebe- 
žiūri su nepasitikėjimu, kaip į galimą grės- 
mių šaltinį. Rusija yra linkusi išnaudoti 
nuomonių skirtumus ES viduje plėtodama 
dvišalius santykius, ypač su didžiosiomis 
Europos valstybėmis — Vokietija ir Prancū- 
zija. ES visų pirma yra suinteresuota, kad 


Rusija nebūtų izoliuota nuo likusios Euro- 
pos, 0 pati Rusija į bendradarbiavimą su 
ES, ypač saugumo srityje, Žiūri kaip į svar- 
bią galimybę mažinti JAV bei NATO įta- 
ką ir išlaikyti savo, kaip vieno pagrindinių 
tarptautinės politikos veiksnių, statusą. ToO- 
dėl Rusija pabrėžia Europos savarankišku- 
mą sprendžiant Žemyno saugumo klausi- 
mus, siekia santykius su ES panaudoti tam, 
kad būtų stiprinamos kitos, jos nuomone, 
alternatyvios NATO tarptautinės struktū- 
ros. Ji stengiasi savo interesais pasinaudoti 
ir aktualiomis tarptautinio saugumo pro- 
blemomis, dėl kurių esama nuomonių skir- 
tumų tarp JAV ir kai kurių ES valstybių 
(pvz., JAV nacionalinės priešraketinės gy- 
nybos sistemos ar bendros Europos gyny- 
bos politikos kūrimas). 

ES visuomet buvo suinteresuota preky- 
bos su Rusija liberalizavimu ir Rusijos rin- 
kos atvėrimu ne tik ES prekėms, bet ir kapi- 
talui. Pastaraisiais metais ES prekybos su 
Rusija apimtis didėjo po 20 proc. kasmet. 
Kita vertus, ES rinkoje aktyvėja Rusijos 
valstybinių energetikos įmonių ekspansija, 
kuria siekiama ne tik kontroliuoti energijos 
išteklių tiekimą, bet ir įsigyti infrastruktū- 
ros. Be to, Rusija nevengia naudoti kai ku- 
rių ES valstybių narių, ypač VRE valstybių, 
priklausomybę nuo jos energijos išteklių tie- 
kimo kaip išorinio spaudimo priemonę. To- 
dėl ES vis labiau suvokiama būtinybė ma- 
žinti šią priklausomybę diversifikuojant naf- 
tos bei dujų importą, vis labiau pripažįsta- 
mas poreikis vykdyti bendrą energetikos po- 
litiką. Be to, ir Rusijos vidaus raida, kuriai 
būdingos autoritarizmo tendencijos, trukdo 
strategiškai suartėti abiem partnerėms. 

Taip pat žr. KALININGRADAS IR ES, 
ŠIAURĖS DIMENSIJA, TACIS. 

Rimantas Grikienis 

ias (angl. cohesion, pranc. 
cohėsion, vok. Kohūsion) — vienas svarbiau- 
sių Europos Sąjungos vykdomos socialinės 
ir ekonominės politikos tikslų. Jos esmė — 
sumažinti atskirų ES valstybių ir regionų 
ekonominio ir socialinio išsivystymo lygio 
skirtumus. 

Šis terminas Europos Bendrijų steigi- 
mo sutartyse atsirado tik 1986 m., pasira- 
šius Suvestinį Europos aktą. Europos Ben- 
drijos steigimo (Romos) sutartis buvo pa- 
pildyta nauju skyriumi „Ekonominė ir so- 
cialinė sanglauda“. Šiame skyriuje sakoma: 
„Kad skatintų visokeriopą darnią plėtrą, 
Bendrija plėtoja ir vykdo savo veiklą, pa- 
dedančią stiprinti jos ekonominę ir socia- 
linę sanglaudą.“ Sutartyse taip pat numa- 
toma tokią sanglaudą skatinti per struktū- 
rinius fondus, Europos investicijų fondą ir 
kitas finansų įstaigas. 

Sanglaudos tikslo suformulavimas ir 
įteisinimas buvo didelis neturtingųjų EB 
valstybių, ypač Pietų Europos, laimėjimas. 
Tai joms buvo savotiška kompensacija už 
pritarimą Suvestiniam Europos aktui, ku- 
riuo buvo nuspręsta baigti kurti bendrąją 
rinką. Menkiau išsivysčiusios valstybės 
nuogąstavo, kad galutinai sukūrus bendrąją 
rinką bus skatinama intensyvesnė konku- 
rencija, kuriai jų pramonė ir kitos ūkio sri- 
tys nepakankamai pasirengusios, tad buvo 
nuspręsta per specialius struktūrinius fon- 
dus tose šalyse finansuoti įvairius moder- 
nizacijos projektus. Sanglaudos tikslui pa- 
siekti skiriamos lėšos nuolat didėjo, kartu 
vis aiškiau buvo apibrėžiamos šio tikslo 
siekimo priemonės, formuluojama ir įgy- 
vendinama regioninė politika. Pats tikslas 
išlieka gana intensyvių diskusijų objektu. 
Jis grindžiamas socialdemokratinės pakrai- 


pos politikų remiamu visuomeninio solida- 
rumo principo perkėlimu į tarpvalstybinių 
santykių sritį. Teorines diskusijas dėl šio 
principo teisingumo ir priimtinumo papil- 
do ir sukonkretina jo veiksmingumo klau- 
simas: regioninės politikos taikymo rezul- 
tatai valstybėse narėse labai nevienodi, o 
kai kur pinigai yra sunaudojami, bet regio- 
no ar valstybės ekonomikoje nelieka jokio 
ryškesnio pėdsako. 
Taip pat žr. REGIONINĖ POLITIKA. 
Klaudijus Maniokas 


SAPARD (angl. Special Action for a 
Pre-Accession for Agriculture and Rural De- 
velopment santrumpa) - speciali pasirengi- 
mo narystei Europos Sąjungoje programa, 
skirta šalių kandidačių žemės ūkiui bei kai- 
mo plėtrai remti ir nacionalinei politikai 
laipsniškai suderinti su ES bendra žemės 
ūkio politika. Remdamasi „Darbotvarkėje 
2000“ išdėstyta ES plėtros strategija, pagal 
kurią buvo numatytos naujos finansinės 
priemonės šalių kandidačių pasirengimui 
narystei remti, Taryba 1999 m. birželio 
21 d. priėmė sprendimą įsteigti SAPARD. 
Buvo numatyta, kad 2000-2006 m. ES per 
SAPARD programą kandidatėms kasmet 
skirs 520 mln. eurų. 

Programos lėšos buvo skiriamos atsi- 
žvelgiant į šalių kandidačių parengtas ir 
Europos Komisijos patvirtintas daugiame- 
tes programas. Lietuvos 2000 m. pareng- 
toje daugiametėje programoje — Žemės 
ūkio ir kaimo plėtros plane 2000-2006 me- 
tams buvo numatytos šios finansavimo 
kryptys: investicijos į pirminę žemės ūkio 
gamybą, žemės ūkio ir žuvininkystės pro- 
duktų perdirbimas ir marketingo tobulini- 
mas, ekonominės veiklos plėtra ir alterna- 
tyvių pajamų skatinimas, kaimo infrastruk- 

tūros tobulinimas, miškų infrastruktūros 
tobulinimas ir apželdinimas, agrarinė ap- 
linkosauga, profesinis mokymas ir techni- 
nė parama bei informavimas. 

Pagrindiniai SAPARD lėšų naudojimo 
principai: paramos lėšos negrąžintinos, iš- 
skyrus tuos atvejus, kai jos buvo panaudo- 
tos ne pagal paskirtį. Parama skiriama kas- 
met, atsižvelgiant į pagal kiekvienos šalies 
kandidatės bendrąjį vidaus produktą nusta- 
tytus metinius finansavimo dydžius, jeigu 
ir pati kandidatė finansuos programą. Da- 
lis remiamo projekto vertės turi būti finan- 
suojama iš privačių lėšų, kita dalis — iš 
SAPARD lėšų (75 proc.) ir nacionalinio 
biudžeto (25 proc.). 

Taip pat žr. BENDRA ŽEMĖS ŪKIO PO- 
LITIKA, „DARBOTVARKĖ 2000“, ISPA, 
PHARE, STRUKTŪRINĖ POLITIKA. 

Rytis Martikonis 


SAUGUMO STRATEGIJA (angl. Security 
Strategy, pranc. Stratėgie de sėcuritė, vok. 
Sicherheitsstrategie) - tai Europos Vadovų 
Tarybos 2003 m. gruodžio 12 d. patvirtin- 
tas politinis dokumentas, kuriame išdėsty- 
tos svarbiausios ES tarptautinės saugumo 
politikos nuostatos. 

Įsteigus Europos Bendrijas, valstybėms 
narėms ilgai nesisekė sutarti dėl pagrindi- 
nių bendros užsienio ir saugumo politikos 
tikslų ir prioritetų, dėl to Europos Sąjunga 
kaip viena veikėja pasaulio politikoje iš vi- 
so neturėjo galimybės reikštis. Ryškiausias 
tokio ES „neveikimo“ pavyzdys - 2003 m. 
konfliktas dėl (ne)paramos Jungtinėms 
Amerikos Valstijoms, nusprendusioms im- 
tis karinės intervencijos ir nuversti Sadda- 
mo Husseino režimą Irake. Šiuo konkrečiu 
politikos klausimu ES valstybių nuomonės 
buvo visiškai priešingos. Kad ir kaip keis- 


Saugumo strategija 


ta, praėjus vos porai mėnesių tos pačios 
valstybės, kurių nuomonės konkrečiu užsie- 
nio politikos klausimu išsiskyrė, sugebėjo 
susitarti dėl ES saugumo strategijos doku- 
mento „Saugesnė Europa geresniame pa- 
saulyje“. Šį dokumentą parengė ES vyriau- 
siojo įgaliotinio bendrai užsienio ir saugu- 
mo politikai Javiero Solanos vadovaujama 
ekspertų grupė, o 2003 m. gruodžio mėn. 
jam pritarė Europos Vadovų Taryba. Doku- 
mentas ypač svarbus, nes jame pirmą kar- 
tą eksplicitiškai yra nurodytos tiek pagrin- 
dinės grėsmės ES saugumui, tiek principai 
ir metodai, kuriuos ES taikys, siekdama tas 
grėsmes panaikinti, tiek tikslai, kurių ES 
sieks pasaulinėje arenoje. ES saugumo stra- 
tegijoje yra išskiriamos penkios pagrindinės 
grėsmių rūšys: terorizmas, masinio naikini- 
mo ginklo plitimas, regioniniai konfliktai, 
žlungančios valstybės ir organizuotas nusi- 
kalstamumas. Su visomis šiomis grėsmėmis 
ES valstybės numato kovoti plėtodamos 
„efektyvų daugiašališkumą“ (angl. effective 
multilateralism), t. y. pirmiausia deramai pa- 
sinaudodamos Jungtinėmis Tautomis, ir tai- 
kydamos „preventyvųjį įsitraukimą“ (angl. 
preventive engagement), t. y. į kylančias kri- 
zes reaguodamos kuo ankstesnėje jų stadi- 
joje ir imdamosi tinkamų priemonių. Taip 
bus siekiama trijų pagrindinių strateginių 
tikslų: plėsti saugumo ir stabilumo zoną ap- 
link Europą, remti ir skatinti stabilios tarp- 
tautinės tvarkos formavimąsi, pasirengti 
prireikus imtis visų įmanomų priemonių ir 
užkirsti kelią senoms bei naujoms grės- 
mėms atsirasti ir plisti. Reikėtų pažymėti, 
kad nors Saugumo strategijos kaip doku- 
mento teisinis statusas lieka neapibrėžtas 
ir jis visų pirma yra ES valstybių politinė 
deklaracija, o ne teisiškai privalomas įsi- 
pareigojimas, tai nė kiek nesumenkina jo 


Socialinė politika 


reikšmės. Saugumo strategija nuo pat jos 
paskelbimo yra pagrindinis dokumentas, 
kuriame galima rasti sistemiškai išdėstytus 
ES bendros užsienio ir saugumo politikos 
metmenis. 

Gediminas Vitkus 


SCHUMAN Robert (1886-1963) - Pran- 
cūzijos ir Europos politikas, valstybininkas, 
Prancūzijos finansų (1946), užsienio reika- 
lų (1948-1952) ir teisingumo ministras 
(1955-1956), o 1947-1948 m. — Prancūzi- 
jos ministras pirmininkas. 

Būdamas užsienio reikalų ministru, 
1950 m. gegužės 9 d. pasaulio spaudos at- 
stovams pristatė kartu su Jeanu Monnet 
parengtą planą sukurti bendrą Europos an- 
glių ir plieno rinką, kurią kontroliuotų spe- 
cialiai įsteigtos viršvalstybinės institucijos. 
Šiuo planu buvo pradėtas buvusių Antro- 
jo pasaulinio karo priešių susitaikymo pro- 
cesas (tuo metu anglys ir plienas buvo stra- 
teginės žaliavos, 0 jų gamyba ir gavyba — 
pagrindinės karo pramonės šakos). Įgyven- 
dinat šį planą buvo įsteigta Europos anglių 
ir plieno bendrija, kuri pradėjo Europos 
integracijos procesą, o ilgainiui peraugo į 
Europos Sąjungą. 1958-1960 m. Schuma- 
nas buvo Europos Bendrijų Asamblėjos 
(Europos Parlamento prototipas) pirminin- 
kas, o iki 1963 m. - jos narys. Aktyvus Eu- 
ropos integracijos šalininkas, kartu su Mo- 
nnet priklausė komitetui „Už Jungtinės 
Europos Valstijas“. 1986 m. Schumano 
100-ųjų gimimo metinių proga gegužės 
9-oji (tą dieną buvo pristatytas bendros an- 
glių ir plieno rinkos planas) paskelbta Eu- 
ropos diena. 

Taip pat žr. EUROPOS ANGLIŲ IR 
PLIENO BENDRIJA, DIENA, MONNET. 


Evaldas Sinkevičius 

„SKIRTINGŲ GREIČIŲ““ EUROPA (angl. 
„Mmulti-speed“ Europe, pranc. Europe „d 
plusieurs vitesses“, vok. Europa unterschied- 
licher Geschwindigkeiten) — terminas, var- 
tojamas apibūdinti skirtingam integracijos 
lygiui, kai grupė Europos Sąjungos valsty- 
bių narių, norinčių ir galinčių sparčiau 
žengti pirmyn, siekia bendrų tikslų tikėda- 
mosi, kad likusios valstybės prisidės vėliau. 
Tai yra lanksčios integracijos koncepcija, 
pagal kurią valstybės narės „skirtingais 
greičiais“ žengia tikslų link (kurie taip pat 
gali skirtis), priešinga tokiai, kai monoliti- 
nis valstybių blokas tuo pačiu „greičiu“ ar- 
tėja prie vienodų tikslų. 

Dėl kai kurių valstybių narių nepakan- 
kamo sugebėjimo ar noro integruotis jau 
seniai diskutuojama apie įvairius laipsniš- 
kos arba nevienodos integracijos būdus, 
„skirtingų greičių“ Europą. Pagrindine šios 
diskusijos koncepcija tapo tvirtesnis ben- 
dradarbiavimas. Ji leidžia kai kurioms to 
norinčioms valstybėms narėms gilinti Eu- 
ropos integraciją esant vienodai instituci- 
nei struktūrai. Vokietijos ir Prancūzijos siū- 
lymu tvirtesnio bendradarbiavimo klausi- 
mas buvo įtrauktas į 1996 m. tarpvyriau- 
sybinės konferencijos darbotvarkę, jis bu- 
vo aptartas ir 2000 m. tarpvyriausybinėje 
konferencijoje. Amsterdamo ir Nicos Eu- 
ropos Vadovų Tarybos susitikimuose nau- 
ji, lankstūs integracijos būdai buvo įtvirtinti 
modifikuotoje Europos Sąjungos sutartyje. 

Taip pat žr. AMSTERDAMO SUTARTIS, 
BRANDUOLYS, TVIRTESNIS BENDRADAR- 
BIAVIMAS, „KINTAMOS GEOMETRIJOS“ 
EuRoPa, „,„KONCENTRINIAI RATAI“. 


Rimantas Grikienis 


SOCIALINĖ POLITIKA (angl. social po- 
licy, pranc. politigue sociale, vok. Sozialpo- 

litik) - viena iš Europos Sąjungos politikos 
krypčių, kurios turinį, skirtingai nuo nacio- 
nalinių valstybių lygmens, sudaro ne tiek 
lėšų perskirstymas socialinėms reikmėms, 
kiek socialinis reguliavimas tų sričių, ku- 
rios yra susijusios su bendrosios rinkos vei- 
kimu, būtent: darbo teisė, darbų saugos 
reikalavimai, socialinės darbuotojų migran- 
tų teisės, moterų ir vyrų lygiateisiškumas. 
Taigi ES vykdo tik nedidelę dalį tos veik- 
los, kuri paprastai yra laikoma socialine 
politika. Nepaisant ambicingų planų, ku- 
riuos šioje srityje puoselėjo Europos Ko- 
misija ir darbui atstovaujančios interesų 
grupės, ES kol kas nėra perėmusi sociali- 
nių valstybės funkcijų, būdingų daugeliui 
Vakarų Europos valstybių, t. y. lėšų per- 
skirstymo, kuris paprastai pateisinamas so- 
cialiniu teisingumu ir solidarumu. Tai yra 
neįmanoma visų pirma dėl palyginti men- 
ko ES biudžeto, kuris sudaro tik maždaug 
1-2 proc. ES valstybių nacionalinio biudže- 
to. ES neturi galimybės imtis pavienėms 
valstybėms būdingos perskirstymo politi- 
kos, todėl jos socialinė politika orientuota 
į bendrų ES valstybėms socialinio regulia- 
vimo taisyklių, kurias paskui įgyvendina 
rinkos veikėjai ir nacionalinės vyriausybės, 
parengimą ir priėmimą. 

Socialinei politikai buvo skirtas atski- 
ras Europos Bendrijos steigimo (Romos) 
sutarties skyrius. Jame nustatytos sritys, 
kuriose Komisija skatins valstybes nares 
glaudžiai bendradarbiauti. Tai — įdarbini- 
mo reikalai, darbo teisė ir darbo sąlygos, 
profesinis mokymas ir kvalifikacijos kėli- 
mas, socialinė apsauga, apsauga nuo pro- 
fesinių ligų ir nelaimingų atsitikimų darbe, 
darbo higiena, teisė į asociacijas ir kolek- 
tyvines derybas tarp darbdavių ir darbuo- 
tojų. Taip pat buvo numatyta skatinti mo- 


Socialinė politika 


terų ir vyrų lygiateisiškumą darbe ir įsteig- 
tas Europos socialinis fondas. Romos su- 
tartyje buvo ir kitų nuostatų, kurias gali- 
ma priskirti tradicinei socialinei politikai. 
Viena reikšmingesnių nuostatų buvo susie- 
ta su laisvu darbuotojų judėjimu, kuriam 
užtikrinti valstybės narės sutarė darbuoto- 
jams migrantams išmokas mokėti susuma- 
vus įvairiose valstybėse narėse jų uždirb- 
tas socialinio draudimo fondų įmokas. Be 
to, bendrai žemės ūkio politikai buvo nu- 
matytos tam tikros socialinės funkcijos. 
Socialinės politikos nuostatas papildė 
1987 m. įsigaliojęs Suvestinis Europos ak- 
tas, į kurį įtraukus atskirą skyrių apie so- 
cialinę ir ekonominę sanglaudą atsirado 
daugiau perskirstymo socialinei politikai 
būdingų elementų. Be to, Komisija įgijo 
daugiau procedūrinių galių socialinių rei- 
kalų reguliavimo srityje 1 netrukus paren- 
gė Socialinę chartiją, kurios pagrindinės 
nuostatos jau tapo ES sutarties dalimi. Šio- 
je sutartyje taip pat atsirado nuostatos, re- 
guliuojančios ir vartotojų teisių apsaugą. 
Tačiau socialinės politikos teisinės ba- 
zės plėtra neatspindi visos ES socialinės po- 
litikos plėtros. Kadangi ES valstybės labai 
nenoriai šią sritį „atverdavo“ ES instituci- 
joms, bene pagrindiniu socialinės politikos 
„kūrėju“ tapo Europos Teisingumo Teis- 
mas. Jis pasinaudojo Bendrijų steigimo su- 
tarčių nuostatomis, reguliuojančiomis vi- 
daus rinkos veikimą, konkrečiai — laisvą 
darbuotojų judėjimą. Iki 1994 m. Teisingu- 
mo Teismas išnagrinėjo daugiau nei 400 by- 
lų, susijusių su Bendrijų socialine politika. 
Jis išplėtojo sritį, kurią būtų galima pava- 
dinti negatyviąja socialine politika. Teismas, 
remdamasis Romos sutartyje įtvirtintu lais- 
vo darbuotojų judėjimo principu, visada sie- 
kė socialinėje srityje užkirsti kelią įvairioms 


Socrates 


diskriminacijos pilietybės pagrindu apraiš- 
koms. Užtikrinus ES valstybių piliečiams 
galimybę per nacionalinius teismus kreip- 
tis į Teisingumo Teismą, kuris visada blo- 
kuodavo Romos sutarčiai prieštaraujančią 
diskriminaciją, ES valstybės turėjo susitai- 
kyti su tuo, kad socialines paslaugas ir ga- 
rantijas jau privalės teikti ne tik savo pilie- 
čiams, bet ir kitiems toje šalyje dirbantiems 
ES valstybių piliečiams. 

Taip pat žr. BENDROJI RINKA, RE- 
GIONINĖ POLITIKA, STRUKTŪRINĖ POLI- 
TIKA. 

Klaudijus Maniokas 


SOCIALINIS DEMPINGAS (angl. social 
dumping, pranc. dumping social, vok. So- 
zialdumping) — tai panašiai kaip dempin- 
go sąvoka vartojamas terminas, reiškian- 
tis, kad parduodamos prekės ir paslaugos 
sukurtos už darbo jėgą mokant mažesnę 
kainą nei rinkoje nusistovėjusioji. Dem- 
pingas — tai prekių ar paslaugų pardavi- 
mas kainomis, mažesnėmis už rinkos kai- 
nas, kartais net ir už gamybos sąnaudas, 
O socialinis dempingas reiškia, kad darbo 
jėga darbo rinkoje parduodama kaina, 
mažesne už rinkos kainą. Europos Sąjun- 
goje taip atsitinka tada, kai vienoje vals- 
tybėje narėje dėl švelnesnių darbo įstaty- 
mų ir kitų veiksnių darbo jėga tampa pi- 
gesne nei kitose valstybėse narėse. Dėl šio 
skirtumo kai kurios daugianacionalinės 
kompanijos gamybą iš vienų ES valstybių 
narių perkėlė ir perkelia į kitas. Antai 
1993 m. kompanija „Hoover“ gamybą iš 
Dižono (Prancūzija) perkėlė į vietovę ne- 
toli Glazgo (Škotija). Jungtinė Karalystė 
yra ta ES valstybė, kuri dažniausiai ir kal- 
tinama socialiniu dempingu, nes atsisakiu- 
si prisidėti prie ES socialinės politikos 

priemonių ji įgyja tam tikrų pranašumų 
kitų ES valstybių atžvilgiu. 
Taip pat žr. SOCIALINĖ POLITIKA. 
Klaudijus Maniokas 


SOCRATES - Europos Sąjungos švietimo 
programa, administruojama Europos Ko- 
misijos Švietimo, mokymo ir jaunimo rei- 
kalų generalinio direktorato, vykdyta 1995— 
2006 m. Pradėta sujungus nuo 1987 m. 
vykdytas programas ERasMUs,  LINGUA, 
ARiON. Siekiant ES švietimo politiką pada- 
ryti veiksmingesnę, naujoji programa jun- 
gė įvairius ankstesnės veiklos tipus ir pa- 
pildomas priemones. Ji buvo skirta švieti- 
mo institucijoms, studentams, mokiniams 
ir mokytojams, taip pat studentų, mokyto- 
jų ir dėstytojų bei tėvų asociacijoms. Vyk- 
dant programą buvo bendradarbiaujama 
su tarptautinėmis organizacijomis, tokio- 
mis kaip UNESCO ir OECD (angl. Orga- 
nization for Economic Cooperation and De- 
velopment - Ekonominio bendradarbiavi- 
mo ir plėtros organizacija). Programoje 
taip pat dalyvavo Europos ekonominės 
erdvės valstybės (t. y. Islandija, Lichtenš- 
teinas ir Norvegijai), 10 ES asocijuotųjų 
Vidurio 17 Rytų Europos valstybių, Kipras, 
Malta bei Turkija. SOCRATES programos 
biudžetas 1995-1999 m. buvo 850 mln. 
ekiu, 2000-2006 m. jai (SocRaTES 2) skirta 
1,85 mlrd. eurų. 

Programą sudarė aštuonios veiklos 
kryptys: 

+ ES valstybių aukštųjų mokyklų bendra- 
darbiavimo projektai (ERASMUS); 

+ mokyklų partnerystės (CoMENIUS); tei- 
kiama parama valstybių narių keitimui- 
si mokytojais, mokytojų seminarams ir 
kursams, migrantų, romų ir keliaujan- 
čių asmenų vaikų mokymui; 

+ Europos kalbų mokymo tobulinimas 
(LINGUA); 
* suaugusiųjų švietimo ir nuotolinio mo- 
kymo projektai (GRUNDTVIG); 

+ švietimo informacinės ir komunikacijų 
technologijos (MINERVA); 
švietimo sistemų bei politikos priežiū- 
ra ir naujovės; 
bendri veiksmai su kitomis Europos 
programomis; 
papildomos priemonės: parama Euro- 
pos asociacijoms ir leidiniams, Europos 
bendradarbiavimo skatinimas, SOCRATES 
veiklos stebėjimas ir vertinimas, nacio- 
nalinių programos agentūrų informaci- 
nė veikla. 

2007-2013 m. SocRATES ir LEONAR- 
DO DA ViNcI programų veiklą tęsią jas 
pakeitusi nauja Mokymosi visą gyveni- 
mą programa (Lifelong Learning Pro- 
gramme 2007-2013). 
Taip pat žr. ERASMUS, ŠVIETIMO PO- 
LITIKA. 


Rimantas Grikienis 


SPAAKO KOMITETAS - belgų politiko 
Paulio Henri Spaako (1899-1972) vadovau- 
jamas komitetas, kuris parengė Europos 
ekonominės bendrijos ir Europos atominės 
energijos bendrijos steigimo sutarčių pro- 
jektus. Komitetas buvo sudarytas Europos 
anglių ir plieno bendrijos (EAPB) valstybių 
užsienio reikalų konferencijoje, įvykusioje 
1955 m. birželio mėn. Mesinoje. Komitetui 
buvo pavesta išnagrinėti Jeano Monnet pa- 
siūlymą sukurti atominės energijos bendri- 
ją ir Johano Willemo Beyeno iškeltą ben- 
drosios rinkos idėją. 

Komitetas su savo darbo rezultatais su- 
pažindino kitą EAPB valstybių užsienio 
reikalų ministrų konferenciją, kuri įvyko 


Spaako komitetas 


1956 m. gegužės mėn. Venecijoje. Spaako 
pranešime buvo kalbama apie bendrą rin- 
ką, branduolinę energiją ir prioritetinius 
sektorius, kuriuose valstybės steigėjos ga- 
lėtų imtis bendrų veiksmų. Institucinis mo- 
delis buvo perimtas iš neseniai įsteigtos 
EAPB. Konferencija pritarė komiteto pa- 
siūlymams ir nutarė juos įgyvendinti atski- 
rose organizacijose — pagal dvi atskiras su- 
tartis steigiamose Europos ekonominėje ir 
Europos atominės energijos bendrijose. 
Bendrijų steigimo sutartys buvo pasirašy- 
tos 1957 m. kovo mėn. Romoje. 
Taip pat žr. EuRoPOs BENDRIJA. 
Gediminas Vitkus 


SPRENDIMAS (angl. decision, pranc. 
dėcision, vok. Entscheidung) — tai vienas iš 
Europos Bendrijos steigimo (Romos) sutar- 
ties 249 straipsnyje numatytų EB instituci- 
jų leidžiamų teisės aktų. Sprendimas yra 
priimamas Europos teisę taikant konkre- 
čiam atvejui, specifinio klausimo administ- 
ravimui. Svarbiausias sprendimo ypatumas 
tas, kad jis yra visais atžvilgiais privalomas 
tik adresatui, kuriuo gali būti Europos Są- 
jungos valstybė (ar kelios jų), taip pat fizi- 
niai ar juridiniai asmenys. Dėl adresato 
konkretumo, individualumo (paprastai jis 
nurodomas sprendime) sprendimas iš es- 
mės skiriasi nuo reglamento, kuris yra vį- 
suotinai privalomas visais atžvilgiais. 

Sutartyse numatytais būdais kompetėn- 
tingos ES institucijos (pvz., Komisija) gali 
priimti įvairių rūšių sprendimus. Tai gali 
būti įpareigojantys (pvz., pakeisti ar panai- 
kinti valstybės pagalbos priemones), drau- 
džiantys, leidžiantys (pvz., taikyti išimtis) ir 
pan. sprendimai. 

Taip pat žr. BENDRIJOS TEISĖ, BEN- 
DRIJOS TEISYNAS, DIREKTYVA, REGLA- 


Sprendimų priėmimas 


MENTAS, TIESIOGINIS GALIOJIMAS, VIR- 
ŠENYBĖ. 
Rytis Martikonis 


SPRENDIMŲ PRIĖMIMAS (angl. deci- 
sion-making, pranc. processus de dėcision, 
vok. Entscheidungsverfahren) - terminas, 
apibūdinantis Europos Bendrijų teisės ak- 
tų ir kitokių nutarimų priėmimo tvarką. 
Šią tvarką nustato Europos Bendrijų stei- 
gimo sutartys. Kadangi Europos Sąjunga 
yra labai plataus profilio organizacija, pri- 
skaičiuojama 20-30 įvairaus pobūdžio ir 
paskirties sprendimų priėmimo procedūrų. 
Iš esmės visus ES priimamus sprendimus 
galima taip suskirstyti: 

+ principiniai politiniai ir konstituciniai 

sprendimai; 

+ sprendimai dėl teisės aktų priėmimo; 

+ bendros prekybos politikos sprendimai; 

+ bendros užsienio ir saugumo politikos 
sprendimai; 
sprendimai teisingumo ir vidaus reika- 
lų srityse; 
sprendimai dėl biudžeto; 
administraciniai sprendimai. 
Principiniai politiniai ir konstituciniai 
sprendimai siejasi su esamų Bendrijų stei- 
gimo sutarčių pakeitimais, naujų sutarčių 
tarp ES valstybių sudarymu, naujų valsty- 
bių priėmimu į ES, naujų integracinių pro- 
jektų (pvz., bendrosios rinkos programos, 
ekonominės ir pinigų sąjungos, naujų vals- 
tybių priėmimo strategijos ir kt.) įgyvendi- 
nimu ir visais kitais reikalais, ypač svar- 
biais Sąjungai. Principinius politinius ir 
konstitucinius sprendimus paprastai priima 
ES valstybių lyderiai, susirinkę į Europos 
Vadovų Tarybą. Paprastai (su retomis išim- 
timis) Europos Vadovų Taryboje nebalsuo- 
jama ir visi sprendimai priimami bendru 

sutarimu. Tačiau nors Europos Vadovų Ta- 
rybos sprendimai yra principiniai politiniai, 
jie neįgyja teisės aktų pavidalo, todėl juos 
toliau teisiškai įforminti ir įgyvendinti pa- 
vedama kitoms ES institucijoms - Tarybai 
ir Komisijai, kurios pasirūpina atitinkamų 
teisės aktų priėmimu ar kitokiais reikalin- 
gais administraciniais veiksmais. 

Prie dalies principinių politinių ir kon- 
stitucinių sprendimų teisinio įforminimo 
(pvz., sprendimo dėl naujų valstybių pri- 
ėmimo į ES ar tarptautinių sutarčių suda- 
rymo ES vardu) prisideda ir Europos Par- 
lamentas (EP). Tiesą sakant, be EP prita- 
rimo tokių sprendimų netgi negalima tei- 
siškai įforminti. Todėl apskritai EP spren- 
džiant principinius konstitucinius ir politi- 
nius klausimus turi didelę svarbą, nes be 
jo sutikimo tokių sprendimų priimti nebe- 
galima. Modifikuotoje Europos Sąjungos 
(Amsterdamo) sutartyje vadinamąją EP 
pritarimo procedūrą yra numatyta dar la- 
biau išplėsti. Joje nustatyta, kad EP prita- 
rimo reikės norint įvesti sankcijas ir jas tai- 
kyti savo įsipareigojimų nevykdančiai vals- 
tybei narei. 

Tuo tarpu pagrindinė institucija, kuri 
priima sprendimus dėl teisės aktų (regla- 
mentų, direktyvų, sprendimų), yra iš ES 
valstybių įgaliotųjų atstovų, t. y. ministrų, 
sudaryta ES Taryba. Taryba priklausomai 
nuo sprendžiamo klausimo turinio galuti- 
nį sprendimą turi priimti arba vieningai, 
arba, jeigu tai numatyta Bendrijų steigimo 
sutartyse, kvalifikuota balsų dauguma. Ta- 
čiau iki teisės akto projekto perdavimo Ta- 
rybai, kad ji priimtų galutinį sprendimą, 
pačiame projekto parengimo ir svarstymo 
darbe dalyvauja ir kitos ES institucijos — 
Komisija ir EP, taip pat Ekonomikos ir so- 
cialinių reikalų komitetas (ESRK) bei Re- 

gionų komitetas (RK). Komisijai šiame 
tą ir parengti jo projektą, tuo tarpu kitos 
institucijos priimant sprendimus paprastai 
pareiškia savo nuomonę bei konsultuoja 
Komisiją ir Tarybą. Tačiau Taryba, nors ir 
privalo susipažinti su konsultuojančių ins- 
titucijų nuomone, nebūtinai turi į ją atsi- 
žvelgti. Tik labai nedaugeliu klausimų (kai 
kuriais laisvo judėjimo klausimais) Taryba 
yra suvaržyta ir negali priimti teisės akto, 
negavusi EP sutikimo. EP pritarimo pro- 
cedūra yra labiau taikoma teisiškai įformi- 
nant principinius politinius ir konstituci- 
nius sprendimus. 

Taigi principinė sprendimų dėl teisės 
aktų priėmimo schema atrodytų taip: Ko- 
misija teikia teisės akto projektą Tarybai; 
EP (taip pat EB steigimo sutartyje numa- 
tytais atvejais arba savo iniciatyva - ESRK 
ir (arba) RK) pareiškia savo nuomonę ir 
konsultuoja Tarybą; Taryba (vieningai ar- 
ba kvalifikuota balsų dauguma) priima 
sprendimą. Vis dėlto ilgainiui dėl integra- 
cijos gilinimo ši principinė procedūra evo- 
liucionavo ir keitėsi. Čia aprašytu būdu 
(dabar dažniausiai vadinamu konsultacine 
procedūra) visi teisės aktai buvo priimi- 
nėjami tik iki 1987 m., kai įsigaliojo Su- 
vestinis Europos aktas, išplėtęs EP teises 
ir numatęs vadinamąją bendradarbiavimo 
procedūrą. 

Bendradarbiavimo procedūra (EB stei- 
gimo sutarties 252 straipsnis) nuo konsul- 
tacinės procedūros skiriasi tuo, kad EP įgi- 
jo daugiau teisių. Jis gali teisės akto pro- 
jektą svarstyti antrą kartą. Per pirmąjį 
svarstymą EP pareiškia savo nuomonę, 0 
Taryba, remdamasi Komisijos pasiūlymu ir 
EP nuomone, parengia bendrąją poziciją, 
su kuria vėl yra supažindinamas EP, ir jis 


vėl gali pareikšti savo nuomonę. Tačiau ir 
šiuo atveju galutinis žodis priklauso Tary- 
bai, kuri turi teisę neatsižvelgti į po ant- 
rojo svarstymo EP pareikštą nuomonę, tik- 
tai tuomet ji privalo sprendimą priimti ne 
kvalifikuota balsų dauguma, bet vieningai. 
Konsultacinė ir bendradarbiavimo proce- 
dūros buvo taikomos EB steigimo sutartyje 
nurodytais atvejais. Dalis klausimų ir toliau 
buvo sprendžiama pagal konsultacinę pro- 
cedūrą, bet dalis (ypač susiję su bendrosios 
rinkos programos įgyvendinimu) - pagal 
bendradarbiavimo procedūrą. 

1993 m. įsigaliojusi Europos Sąjungos 
(Mastrichto) sutartis vėlgi įdiegė kai kurias 
sprendimų dėl teisės aktų priėmimo tvar- 
kos naujoves. EP teisės buvo dar labiau iš- 
plėstos — daliai EB kompetencijai priklau- 
sančių klausimų spręsti įvesta vadinamoji 
bendro sprendimo procedūra (pagal EB 
steigimo sutarties 251 straipsnį). Tai tokia 
sprendimų priėmimo procedūra, kai Euro- 
pos teisės aktai priimami jau ne vien Ta- 
rybos, bet dviejų institucijų —- EP ir Tary- 
bos - vardu. Vis dėlto šių institucijų gali- 
mybės dar toli gražu nėra lygios. Bendro 
sprendimo procedūros naujovė — tai gali- 
mybė teisės akto projektą EP svarstyti tre- 
čią kartą. Jeigu Taryba neatsižvelgia į po 
antrojo svarstymo pareikštą EP nuomonę 
bendrosios pozicijos atžvilgiu, tai EP savo 
balsų dauguma gali vetuoti Tarybos spren- 
dimą. Kad būtų to išvengta, ypač svarbus 
tapo antrasis teisės akto projekto svarsty- 
mas EP Jo metu išryškėjus EP ir Tarybos 
nesutarimams sudaromas specialus taikini- 
mo komitetas, kuriame yra vienodai Tary- 
bos ir EP atstovų ir kurio užduotis — pa- 
rengti kompromisinį, abiem pusėms priim- 
tiną teisės akto tekstą, už kurį galėtų bal- 
suoti ir Taryba, ir EP. 

Kol kas priimant teisės aktus priklau- 
somai nuo nagrinėjamų projektų turinio 
yra taikomos visos trys procedūros, tačiau 
1999 m. įsigaliojusioje Amsterdamo sutar- 
tyje yra numatyta beveik visiškai atsisaky- 
ti bendradarbiavimo procedūros ir vietoje 
jos taikyti šiek tiek supaprastintą bendro 
sprendimo procedūrą. 

Atskirą ES sprendimų grupę sudaro 
sprendimai, priimami dėl ES bendros pre- 
kybos politikos, kai ES valstybės nori vie- 
nu balsu vesti derybas dėl prekybos sąly- 
gų su kitomis pasaulio valstybėmis. Tada 
pagrindine ES derybininke tampa Komisi- 
ja, kuri privalo veikti pagal Tarybos nusta- 
tytą mandatą. Mandato turinį nustato Ta- 
ryba, kuri gali priimti sprendimą ir kvali- 
fikuota balsų dauguma. EP čia nedalyvau- 
ja, ir yra galimos tik neformalios Tarybos 
ir EP konsultacijos. 

Antrojo ES ramsčio, t. y. bendros užsie- 
nio ir saugumo politikos (BUSP), srityje 
priimami sprendimai iš esmės yra tarpvy- 
riausybiniai susitarimai. Čia Europos Vado- 
vų Tarybai priskiriama atsakomybė už pa- 
grindinių BUSP principų ir orientyrų nusta- 
tymą. Iš užsienio reikalų ministrų sudaryta 
ES Taryba atitinkamais klausimais gali vie- 
ningai patvirtinti bendrąsias pozicijas arba 
imtis bendrų veiksmų. Komisija yra įtraukta 
į BUSP vykdymą, bet čia, ne taip, kaip 
sprendžiant Europos Bendrijų reikalus, ji 
neturi išimtinės sprendimų iniciatyvos tei- 
sės. Ši teisė priklauso tik ES narėms. EP jo- 
kių formalių teisių neturi, tačiau gali būti 
paprašyta jo konsultacijų, savo ruožtu ir jis 
gali paprašyti informacijos, gali teikti reko- 
mendacijas ir paklausimus Tarybai. 

Sprendimai dėl trečiojo ES ramsčio - 
bendradarbiavimo teisingumo ir vidaus rei- 
kalų srityse — priimami taip pat, kaip ir dėl 

antrojo ramsčio. Skirtumas tik tas, kad čia 
nėra jokių formalių įpareigojimų, priskiria- 
mų Europos Vadovų Tarybai, o pagrindi- 
nius sprendimus vieningai priima iš teisin- 
gumo ir (arba) vidaus reikalų ministrų su- 
daryta ES Taryba. Komisijos ir EP vaid- 
muo yra panašus į tą, kurį jie atlieka 
BUSP 

Sprendimų priėmimas dėl ES biudže- 
to dydžio ir asignavimų nuo 1988 m. yra 
suskirstytas į du lygmenis. Pirmasis lyg- 
muo: Europos Vadovų Taryba sutaria dėl 
keleriems (dažniausiai penkeriems) me- 
tams planuojamos finansinės perspektyvos. 
Antrasis lygmuo: ES institucijos priima 
metinį biudžetą. Biudžeto priėmimo ciklas 
prasideda pirmojoje kiekvienų metų pusė- 
je, kai Komisija parengia preliminarų biu- 
džeto projektą. Po to biudžeto projektas 
du kartus svarstomas EP ir, jeigu pavyks- 
ta suderinti visus projekto pakeitimus ir 
papildymus, gruodžio mėn. galutinai tvir- 
tinamas EP. Iš esmės tvirtinant biudžetą 
galutinis žodis priklauso dviem instituci- 
joms — EP ir Tarybai. Taryba turi daugiau 
teisių nustatant vadinamąsias privalomą- 
sias biudžeto išlaidas (daugiausia skirtas 
bendrai žemės ūkio politikai), o EP - api- 
brėžiant neprivalomąsias biudžeto išlaidas 
(skirtas struktūrinei politikai ir kitoms po- 
litikos sritims). 

Teisė priimti sprendimus dėl administ- 
racinių vykdomųjų kasdienių reikalų tvar- 
kymo ES yra priskirta Komisijai, tačiau ši 
priimdama administracinius sprendimus 
paprastai privalo tai daryti drauge su iš ES 
valstybių administracijų atstovų sudarytais 
komitetais. Šie komitetai yra trejopi: pata- 
riamieji, vadybos ir reguliavimo. Komisijos 
sprendimų atžvilgiu mažiausiai galios turi 
patariamieji komitetai (jie neturi oficialios 

teisės blokuoti Komisijos sprendimų), val- 
dymo, o daugiausia - reguliavimo (Komi- 
sija negali veikti negavusi šių komitetų, ku- 
rie sprendimus priima kvalifikuota balsų 
dauguma, pritarimo). Kai Komisijai yra su- 
teikiami kokie nors konkretūs įgaliojimai, 
tarp Tarybos, EP ir Komisijos vyksta smar- 
kūs debatai ir dėl to, kokie komitetai tu- 
rės bendradarbiauti su Komisija. 

Taip pat žr. BENDRADARBIAVIMO 
PROCEDŪRA, BENDRO SPRENDIMO PRO- 
CEDŪRA, BIUDŽETAS, EuRoPOs PARLA- 
MENTAS, KoMITOLOGIJA, KONSULTACINĖ 
PROCEDŪRA, MAsTRICHTO SUTARTIS, 
PRITARIMO PROCEDŪRA, SUVESTINIS 
EUROPOS AKTAS, TARYBA. 

Gediminas Vitkus 


STABILIZAVIMO IR ASOCIACIJOS SU- 
TARTYS žr. BALKANŲ STABILUMO PAKTAS. 


STEIGIMO SUTARTYS (angl. founding 
treaties, pranc. traitės fondateurs, vok. 
Griūndungsvertrūge) - konstitucinio (aukš- 
čiausiojo) rango Europos Sąjungos teisės 
aktai. Jų pagrindu buvo įsteigtos ir gyvuo- 
ja atitinkamos Europos Bendrijos, vėliau — 
ir Europos Sąjunga (žr. lentelę). Jose yra 
numatyta valstybių narių bendros veiklos 
mastas, tikslai, institucijos, bendrų uždavi- 
nių įgyvendinimo būdai ir terminai. Sutar- 
tys yra pirminės Europos teisės šaltinis ir 
esminė Bendrijos teisyno dalis. 

Visos sutartys (išskyrus Europos an- 
glių ir plieno bendrijos steigimo sutartį) 
sudarytos neribotam laikui. Sutartyse nu- 
matyti jų keitimo (peržiūros) būdai, taip 
pat prisijungimo prie jų sąlygos. Prie su- 
tarčių yra pridėta įvairių priedų (protoko- 
lų, prekių sąrašų ir pan.), kurie sudaro ne- 
atsiejamą jų dalį. 


Stabilizavimo ir asociacijos sutartys 


Visos sutartys yra valstybių narių dery- 
bų rezultatas. Visos valstybės narės yra jas 
patvirtinusios (ratifikavusios) pagal savo 
konstitucines normas, kai kuriais atvejais — 
referendumuose (pvz., Airijos, Danijos ir 
Prancūzijos referendumai dėl Mastrichto 
sutarties). Stojančios į ES valstybės prisi- 
jungia prie steigimo sutarčių ir privalo jas 
vykdyti. 

Pirmosios trys sutartys (1951 ir 1957 m.) 
sudarytos tarp šešių valstybių steigėjų (Bel- 
gijos, Italijos, Liuksemburgo, Nyderlandų, 
Prancūzijos ir Vokietijos Federacinės Res- 
publikos), prie kurių vėliau jungėsi kitos 
Europos valstybės (Airija, Danija, Jungtinė 
Karalystė, Graikija, Ispanija ir Portugalija). 
1992 m. Europos Sąjungos sutartis sudary- 
ta tarp 12 minėtų valstybių, o 1995 m. į ES 
įstojo dar trys valstybės (Austrija, Suomija 
ir Švedija). 

ES valstybės ne kartą peržiūrėjo, papil- 
dė, keitė steigimo sutartis ir tai įtvirtino 
atitinkamose sutartyse (žr. lentelę). Kiek- 
viena stojimo sutartis (1972, 1979, 1985 ir 
1994 m.) papildo steigimo sutartis ir taip 
pat priklauso aukščiausiojo rango ES do- 
kumentams. 

Kad būtų lengviau ir paprasčiau nau- 
dotis sutarčių tekstais, buvo nuspręsta prie 
1997 m. Amsterdamo sutarties pateikti Eu- 
ropos Bendrijų steigimo sutarčių ir Euro- 
pos Sąjungos sutarties konsoliduotus teks- 
tus (tai — ne nauja sutartis, bet bandymas 
jas kodifikuoti), kuriuose išdėstyti tik po 
visų iki šiol darytų pakeitimų galiojantys 
sutarčių straipsniai. Taip pat suvienodinta 
straipsnių numeracija, pateikta anksčiau 
buvusių ir būsimųjų numerių atitikmenų 
lentelė. Nicoje nuspręsta sutarčių supap- 
rastinimo klausimą svarstyti 2004 m. tarp- 
vyriausybinėje konferencijoje. 

EuRopos BENDRIJŲ STEIGIMO SUTARTYS 


Paryžiaus sutartis - Europos anglių ir 
plieno bendrijos steigimo sutartis, pasira- 
šyta 1951 m. Paryžiuje; įsigaliojo 1952 m.; 
nustojo galios 2002 m. Numatyta sukurti 
bendrą anglių ir plieno rinką, administ- 
ruojamą viršvalstybinės institucijos (Vy- 
riausiosios valdybos); įsteigta Ministrų TA- 
ryba, bendra (parlamentinė) Asamblėja ir 
Teismas. 


Romos sutartis - Europos ekonomi- 
nės bendrijos steigimo sutartis, pasirašy- 
ta 1957 m. Romoje; įsigaliojo 1958 m. 
Numatyta sukurti bendrą rinką, kurioje 
laisvai juda prekės, kapitalas, paslaugos 
ir asmenys; įsteigtos pagrindinės EB ins- 
titucijos. 


Euratomo sutartis - Europos atominės 
energijos bendrijos steigimo sutartis, pasi- 
rašyta 1957 m. Romoje; įsigaliojo 1958 m. 
Numatytas glaudus bendradarbiavimas 
atominės energijos panaudojimo ir jos ty- 
rimo srityse. 


EuRoPos BENDRIJŲ STEIGIMO SUTARČIŲ 
PAPILDYMAI, PAKEITIMAI 


Konvencija dėl kai kurių Europos 
Bendrijoms bendrų institucijų, pasirašyta 
1957 m.; įsigaliojo 1958 m. Numatyta vi- 
soms trims Bendrijoms bendra Asamblėja 
ir bendras Teisingumo Teismas. 


Sujungimo sutartis - Europos Bendri- 
jų jungtinės Tarybos ir jungtinės Komisijos 
įsteigimo sutartis, pasirašyta 1965 m.; įsi- 


galiojo 1967 m. Numatyta visoms trims 
Bendrijoms bendra Taryba ir Komisija. 


Pirmoji biudžeto sutartis — Sutartis 
dėl Europos Bendrijų steigimo sutarčių 
(ir Sujungimo sutarties) kai kurių biudže- 
tinių nuostatų pakeitimo, pasirašyta 
1970 m.; įsigaliojo 1971 m. Numatytas sa- 
varankiškas EB biudžetas ir jo finansavi- 
mo šaltiniai. 


Antroji biudžeto sutartis - Sutartis dėl 
Europos Bendrijų steigimo sutarčių (ir Su- 
jungimo sutarties) kai kurių finansinių 
nuostatų pakeitimo, pasirašyta 1975 m.; įsi- 
galiojo 1978 m. Išplėstos Europos Parla- 
mento teisės priimant ES biudžetą; įsteig- 
ti Audito Rūmai. 


Europos rinkimų aktas - Europos Par- 
lamento atstovų tiesioginių ir visuotinių 
rinkimų aktas, pasirašytas 1976 m.; įsiga- 
liojo 1978 m. Numatyta tiesioginių Euro- 
pos Parlamento rinkimų tvarka. 


Suvestinis Europos aktas, pasirašytas 
1986 m.; įsigaliojo 1987 m. Numatyta baig- 
ti kurti bendrąją rinką, institucijas ir spren- 
dimų priėmimą padaryti veiksmingesnius, 
nustatyti teisiniai glaudesnio politinio ben- 
dradarbiavimo pagrindai. 


EuRoPOS SĄJUNGOS SUTARTIS 


Mastrichto sutartis - Europos Sąjun- 
gos sutartis, pasirašyta 1992 m. Mastrich- 
te (Nyderlandai); įsigaliojo 1993 m. 
Įsteigta Europos Sąjunga, aprėpianti tris 
Europos Bendrijas ir valstybių narių ben- 
dradarbiavimą užsienio reikalų ir saugu- 

mo, taip pat teisingumo ir vidaus reika- 
lų srityse; numatyta sukurti ekonominę ir 
pinigų sąjungą, įvesti bendrus pinigus. 


EB sTEIGIMO 1R ES SUTARČIŲ 
PAPILDYMAI, PAKEITIMAI 


Amsterdamo sutartis — Sutartis dėl Eu- 
ropos Sąjungos sutarties, Europos Bendri- 
jos steigimo sutarties ir kai kurių su jomis 
susijusių aktų pataisų, pasirašyta 1997 m. 
Amsterdame; įsigaliojo 1999 m. 

Numatyta kai kuriuos trečiojo ramsčio 
klausimus perduoti Bendrijos kompetenci- 
jai, nustatytos priemonės bendros užsienio 
ir saugumo politikos nuoseklumui didinti, 
glaudesnio bendradarbiavimo galimybė. 


Nicos sutartis — Sutartis dėl Europos 
Sąjungos sutarties, Europos Bendrijų stei- 
gimo sutarčių ir kai kurių su jomis susiju- 
sių aktų pataisų, pasirašyta 2001 m.; įsiga- 
liojo 2003 m. Numatyta ES institucijų re- 
forma, būtina ES plėtrai. 


Sutartis dėl Konstitucijos Europai — 
sutartis, kuri turėjo įgyventi esminę ES re- 
formą ir pakeisti visas iki tol galiojusias EB 
steigimo ir ES sutartis vientisu iš keturių 
dalių sudarytu dokumentu. Pasirašyta 
2004 m. spalio 29 d. Romoje. Turėjo įsiga- 
lioti 2006 m. lapkričio 1 d., tačiau ratifika- 
cijos procesas buvo sustabdytas, nes Pran- 
cūzijos ir Nyderlandų rinkėjai visuotiniuo- 
se referendumuose balsavo prieš šią sutar- 
tį. Vietoje jos rengiama Reformų sutartis. 


Taip pat žr. BENDRIJOS TEISĖ, BEN- 
DRIJOS TEISYNAS, MASTRICHTO SUTAR- 
TIS, Nicos SUTARTIS, ROMOS SUTARTIS, 


Stojimo partnerystė 


STOJIMO SUTARTYS, SUJUNGIMO SUTAR- 
TIS, SUVESTINIS EUROPOS AKTAS, SU- 
TARTIS DĖL KonNsTITUCIJOS EUROPAI, 
REFORMŲ SUTARTIS. 

Rytis Martikonis 


STOJIMO PARTNERYSTĖ (angl. accession 
partnership, pranc. partenariat pour 
Vadhėsion, vok. Beitrittspartnerschaft) - Eu- 
ropos Komisijos parengtas dokumentas, 
kuriame nustatyti Vidurio ir Rytų Europos 
(VRE) šalių kandidačių pasirengimo na- 
rystei Europos Sąjungoje proceso priorite- 
tai ir numatyta atitinkama techninė bei fi- 
nansinė ES pagalba. 

Stojimo partnerystės idėją iškėlė Komi- 
sija savo dokumente „Darbotvarkė 2000“. 
Šia priemone buvo siekiama patikslinti ir 
sukonkretinti VRE valstybių priėmimo į 
ES strategiją. Tolesnis jų pasirengimas na- 
rystei turėjo vykti visų pirma stengiantis 
spręsti tas problemas, kurios buvo nurody- 
tos tos pačios Komisijos 1997 m. liepos 
mėn. paskelbtose nuomonėse dėl šalių 
kandidačių pasirengimo narystei. Būtent su 
šių konkrečių problemų sprendimu turėjo 
būti siejama ir tolesnė ES finansinė pagal- 
ba. Iki 1997 m. pabaigos Komisija paren- 
gė dešimt stojimo partnerysčių atskirai 
kiekvienai asocijuotajai VRE valstybei. Jos 
siūlymu visas šias stojimo partnerystes 
1998 m. sausio mėn. patvirtino ir Taryba. 

Apibūdinant stojimo partnerysčių turi- 
nį galima išskirti trumpalaikius ir vidutinės 
trukmės prioritetus. Prioritetai suskirstyti 
pagal vadinamuosius Kopenhagos kriteri- 
jus. Trumpalaikius prioritetus šalys kandi- 
datės turėjo įgyvendinti iki 1998 m. pabai- 
gos, vidutinės trukmės —- iki taps ES narė- 
mis. Buvo išskirtas vienintelis visoms kan- 
didatėms bendras ir vienodo turinio priori- 

tetas - aplinkos apsauga. Bendri, bet skir- 
tingo turinio prioritetai išskirti keturi: 
ekonominė reforma, institucinių ir admi- 
nistracinių gebėjimų stiprinimas, vidaus 
rinka, teisingumas ir vidaus reikalai. Kaip 
specifinis prioritetas Bulgarijai ir Lietuvai 
buvo priskirta energetika; šio prioriteto 
esmė — paskatinti šias šalis uždaryti jose 
veikiančias atomines elektrines. 

Vidutinės trukmės laikotarpiui Komi- 
sija išskyrė keturis bendrus bendro turi- 
nio prioritetus: ekonominę politiką, žemės 
ūkį, nedarbą ir socialinius reikalus, regio- 
ninę ir sanglaudos politiką. Minimi ir še- 
ši bendri, bet skirtingo turinio prioritetai, 
kurie susišaukia su trumpalaikiais priori- 
tetais: politinių kriterijų vykdymas, insti- 
tucinių ir administracinių gebėjimų stipri- 
nimas, vidaus rinka, teisingumas ir vidaus 
reikalai, transportas, aplinkos apsauga. 
Specifiniai reikalavimai ir vėl daugiausia 
siejasi su branduoline sauga ir ekonomi- 
nėmis reformomis. 

Techninei ir finansinei pagalbai, kuri 
buvo tiesiogiai susieta su stojimo partne- 
rystės vykdymu, dar 1995 m. Kanų Euro- 
pos Vadovų Tarybos sprendimu buvo skir- 
ta 3,65 mlrd. ekiu (1995-1999 m.). 

Nors stojimo partnerystės yra ES do- 
kumentai, bet jos kiekvienoje šalyje kan- 
didatėje turi savotišką atitikmenį. Stojimo 
partnerysčių pagrindu visos dešimt kandi- 
dačių parengė vienokias ar kitokias nacio- 
nalines stojimo į ES programas, kuriose 
numatė konkrečias trumpalaikes ir viduti- 
nės trukmės priemones, atitinkančias sto- 
jimo partnerystėje nustatytus prioritetus. 

Taip pat žr. „DARBOTVARKĖ 2000“, 
PRIĖMIMO STRATEGIJA. 

Klaudijus Maniokas 


STOJIMO SUTARTYS (angl. accession 
treaties, pranc. traitės d'adhėsion, vok. Bei- 
trittsvertrūge) — sutartys, sudaromos tarp 
Europos Sąjungos ir į ją stojančių valsty- 
bių dėl pastarųjų narystės įsipareigojimų 
perėmimo sąlygų. Pagal Europos Sąjungos 
sutarties 49 straipsnį Taryba prieš priimda- 
ma sprendimą dėl stojimo sutarties suda- 
rymo turi gauti Europos Komisijos nuomo- 
nę šiuo klausimu. Stojimo sutartį pasirašo 
ES pirmininkaujančios valstybės įgaliotasis 
atstovas, Komisijos pirmininkas ir stojan- 
čiosios valstybės įgaliotasis atstovas. Ji tu- 
ri būti visų valstybių narių ir stojančiosios 
valstybės ratifikuota pagal atitinkamas 
konstitucines normas, taip pat patvirtinta 
Europos Parlamento. Kiekviena stojimo 
sutartis papildo steigimo sutartis ir priklau- 
so aukščiausiojo rango ES teisiniams do- 
kumentams. 

Stojimo sutartis paprastai susideda iš 
Tarybos sprendimo, stojimo akto, priedų, 
protokolų, deklaracijų ir baigiamojo akto. 
Stojimo sąlygos ir atitinkami steigimo su- 
tarčių papildymai išdėstomi stojimo akte. 
Stojimo aktu naujoji valstybė narė pripa- 
žįsta ES tikslus ir visą Bendrijos teisyną, 
t. y. ne tik steigimo sutarčių nuostatas, bet 
ir ES institucijų aktus, ES tarptautines su- 
tartis ir pan. Protokoluose ir prieduose ap- 
tariami instituciniai ir finansiniai stojimo 
klausimai, taip pat gali būti numatyti per- 
einamieji laikotarpiai visam teisynui įgy- 
vendinti ir kokios nors išskirtinės, specifi- 
nės sąlygos. Į baigiamąjį aktą įtraukiamos 
teisiškai neįpareigojančios bendros ir vie- 
našalės deklaracijos, taip pat stojimo sutar- 
ties taikymo bei kiti politiniai klausimai. 

Iki šiol yra sudarytos šešios stojimo su- 
tartys: 1972 m. sausio 22 d. dėl Airijos, Da- 

nijos ir Jungtinės Karalystės įstojimo; 
1979 m. gegužės 28 d. dėl Graikijos įstoji- 
mo; 1985 m. birželio 12 d. dėl Ispanijos ir 
Portugalijos įstojimo; 1994 m. birželio 24 d. 
dėl Austrijos, Suomijos ir Švedijos įstojimo; 
2003 m. balandžio 16 d. dėl Estijos, Čeki- 
jos, Kipro, Maltos, Latvijos, Lenkijos, Lie- 
tuvos, Slovakijos, Slovėnijos ir Vengrijos 
įstojimo; 2005 m. balandžio 25 d. dėl Bul- 
garijos ir Rumunijos įstojimo. 

Taip pat žr. BENDRIJOS TEISĖ, BEN- 
DRIJOS TEISYNAS, PEREINAMASIS LAIKO- 
TARPIS, PLĖTRA, STEIGIMO SUTARTYS. 

Rytis Martikonis 


STRUKTŪRINIAI FONDAI (angl. structural 
funds, pranc. fonds structurels, vok. Struktur- 
fonds) - pagrindinės finansinės ES regioni- 
nės politikos vykdymo priemonės. Iš viso 
ES biudžeto lėšos regioninei politikai skirs- 
tomos per keturis struktūrinius fondus: 

+ Europos regioninės plėtros fondą; 

+ Europos socialinį fondą; 

+ Bendrojo ES žemės ūkio fondo Kaimo 
plėtros skyrių; 

+ Finansinę paramą žvejų bendruome- 
nėms. 

Taip pat žr. REGIONINĖ POLITIKA. 


SUBSIDIARUMAS (angl. subsidiarity, 
pranc. subsidiaritė, vok. Subsidiaritūt) — 
sprendimų priėmimo principas, nustatan- 
tis, kad sprendimai turi būti priimami tuo 
lygmeniu, kuriuo jie yra veiksmingiausi. Šį 
principą į Europos Bendrijos steigimo su- 
tartį įtraukė Mastrichto sutartis. Pagal 
naujausią redakciją EB steigimo sutarties 
5 straipsnis skamba taip: „Bendrija veikia 
neperžengdama šios Sutarties jai suteiktų 
įgaliojimų ir paisydama jai iškeltų tikslų. 
Srityse, kurios nepriklauso išimtinei Ben- 


Struktūriniai fondai 


drijos kompetencijai, ji pagal subsidiarumo 
principą imasi veiksmų tiktai tuomet, kai 
siūlomo veiksmo tikslų valstybės narės ne- 
gali deramai pasiekti, o Bendrija dėl siū- 
lomo veiksmo masto arba poveikio juos 
pasiektų geriau. Bendrija nesiima jokių 
veiksmų, kurie nėra būtini siekiant šios Su- 
tarties nustatytų tikslų.“ Kitaip tariant, sub- 
sidiarumo principas ES taikomas tikslinant 
valstybių narių ir Europos Bendrijos kom- 
petenciją. 

Teigiama, kad subsidiarumo principo 
šaltinis yra kanonų teisė. 1931 m. jis buvo 
taikytas Pijaus XI enciklikoje Ouadragesi- 
mo Anno kalbant apie Bažnyčios ir valsty- 
bės santykius. Šis principas taip pat laiko- 
mas vienu pagrindinių federalizmo princi- 
pų. Jis randamas JAV Konstitucijos X pa- 
taisoje ir Vokietijos Pagrindiniame Įstaty- 
me. Europos integracijos istorijoje subsi- 
diarumo principas pirmą kartą buvo taiky- 
tas 1975 m. rengiant Komisijos pranešimą 
apie galimybę įsteigti Europos Sąjungą. 
Komisija, savo pasiūlymuose taikydama 
subsidiarumo principą, bandė išsklaidyti 
kai kurių valstybių narių įtarimus dėl siū- 
lomo Sąjungos projekto. Ji teigė, kad ES 
netaps supervalstybe, nes spręs tik tuos 
klausimus, kurių išspręsti negalės valstybės 
narės. 1984 m. šį principą vėl priminė Eu- 
ropos Parlamentas, pateikęs savo ES sutar- 
ties projektą. Projektui nebuvo pritarta, ta- 
čiau jis netiesiogiai atsispindėjo Suvestinia- 
me Europos akte. Viename straipsnyje bu- 
vo teigiama, kad Bendrija veiksmų aplin- 
kos apsaugos srityje imsis tada, kai jie bus 
veiksmingesni nei tie, kurių imamasi vals- 
tybių narių lygmeniu. 

Galų gale Mastrichto sutartyje įteisinus 
subsidiarumo principą paaiškėjo, kad jam 
trūksta konkretumo. Sutarčiai dar neįsiga- 


Sujungimo sutartis 


liojus 1992 m. Birmingemo Europos Va- 
dovų Taryba patikslino jo formuluotę, nes 
tai galėjo prisidėti prie Danijos antrojo 
referendumo dėl Mastrichto sutarties ra- 
tifikavimo sėkmės. Tačiau net ir po šio bei 
kitų patikslinimų taip ir liko neaišku, kas 
gi ir kaip turi nuspręsti, kokiu lygmeniu 
ir kokiose srityse sprendimus priimti yra 
veiksmingiausia. 

Dėl tokio neapibrėžtumo kai kurioms 
valstybėms narėms subsidiarumo principas 
tapo pretekstu reikalauti viso Bendrijos 
teisyno peržiūros. Siekiant išvengti tokių 
interpretacijų ir toliau tikslinant subsidia- 
rumo sąvoką prie Amsterdamo sutarties 
buvo pridėtas atskiras protokolas dėl sub- 
sidiarumo ir proporcingumo. Jame pa- 
reikšta, jog subsidiarumas negali būti pre- 
tekstas peržiūrėti visą Bendrijos teisyno. Į 
jį turi būti atsižvelgiama svarstant naujus 
ES veiksmus. Protokole pateikti daug aiš- 
kesni kriterijai, kurie turi padėti nuspręs- 
ti, ar Bendrijos lygmeniu yra reikalingas 
vienas ar kitas veiksmas: 

+ nagrinėjamam klausimui turi būti bū- 
dingi tam tikri tarptautiniai aspektai, 
trukdantys tinkamai jį spręsti valstybių 
narių lygmeniu; 

+ tik valstybių narių veiksmai gali prieš- 
tarauti steigimo sutarčių nuostatoms; 

+ veiksmas Bendrijos lygmeniu dėl savo 
masto ir padarinių turi būti aiškiai pra- 
našesnis už veiksmus valstybių narių 
lygmeniu. 

Subsidiarumo principu dažnai naudoja- 
Si įvairūs ES regionai, siekiantys užsitikrinti 
teises savo centrinių vyriausybių atžvilgiu, 
juo kovodami dėl didesnių galių remiasi 
Europos Parlamentas ir Regionų komitetas. 
Vis dėlto teisinė šio principo interpretacija 
tebėra gana neapibrėžta ir praktinis jo tai- 

kymas nėra visiškai aiškus. Kai kurios Tei- 
singumo Teismo bylos rodo, kad Teismas 
vengia subsidiarumo sąvoką paversti teisi- 
ne. Pavyzdžiui, 1994 m. byloje Jungtinė Ka- 
ralystė prieš Tarybą (byla C-84/94), kurioje 
Jungtinė Karalystė Teisingumo Teismui ap- 
skundė Tarybos sprendimą dėl Darbo lai- 
ko direktyvos, Teismas neparėmė Jungtinės 
Karalystės argumento, jog Taryba pažeidžia 
subsidiarumo principą, nes nepateikė jokių 
įrodymų, kad minimalaus darbo laiko regu- 
liavimas Bendrijos lygmeniu yra veiksmin- 
gesnis nei valstybių narių lygmeniu. Teismas 
nusprendė, kad nustatyti minimalius stan- 
dartus Bendrijos lygmeniu reikalavo ES su- 
tartis, ir taip išvengė subsidiarumo princi- 
po interpretavimo. Taigi reikėtų daryti iš- 
vadą, kad šis principas kol kas išlieka dau- 
giau retorine, o ne realia priemone spren- 
džiant kompetencijų pasidalijimo Bendrijo- 
je klausimą. 

Klaudijus Maniokas 


SUJUNGIMO SUTARTIS (angl. Merger 
Treaty, pranc. Traitė de fusion, vok. Fu- 
sionsvertrag) - Europos Bendrijų jungtinės 
Tarybos ir jungtinės Komisijos įsteigimo 
sutartis. Ją 1965 m. balandžio 8 d. pasi- 
rašė Europos Bendrijų valstybių narių — 
Belgijos, Italijos, Liuksemburgo, Nyder- 
landų, Prancūzijos ir Vokietijos Federaci- 
nės Respublikos — atstovai. Sutartis įsiga- 
liojo 1967 m. liepos 29 d. Siekiant toliau 
koordinuoti trijų Bendrijų veiklą, sutarty- 
je numatyta, kad Europos anglių ir plieno 
bendrija (EAPB), Europos ekonominė 
bendrija (EEB) ir Europos atominės ener- 
gijos bendrija (Euratomas) turės jungtinę 
Tarybą ir jungtinę Komisiją, taip pat nu- 
matytas bendras Bendrijų biudžetas ir ben- 
dri minėtų institucijų finansavimo būdai. 

Taip buvo pratęstas dar 1957 m. pra- 
dėtas darbas. Tuomet paskelbta konvenci- 
ja dėl kai kurių Europos Bendrijoms ben- 
drų institucijų numatė bendrą EAPB, EEB 
ir Euratomo parlamentinę Asamblėją bei 
Teisingumo Teismą. Sujungimo sutartis su- 
formavo vienodos Europos Bendrijų insti- 
tucijų sistemos pagrindus. Pagal 1977 m. 
Antrosios biudžeto sutarties nuostatas Au- 
dito Rūmai taip pat yra bendri visoms 
trims Bendrijoms. 

Taip pat žr. STEIGIMO SUTARTYS. 

Rytis Martikonis 


SUPRANACIONALUMAS (angl. suprana- 
tionalism, pranc. supranationalisme, vok. 
Supranationalitėt) žr. VIRŠVALSTYBIŠKU- 
MAS IR TARPVYRIAUSYBIŠKUMAS. 


SUSILIEJIMŲ KONTROLĖ (angl. merger 
control, pranc. controle de concentration, 
vok. Fusionskontrolle) — įmonių susiliejimo 
ir įsigijimo bendrojoje rinkoje priežiūros 
priemonės. Susiliejimų kontrolė laikoma 
viena iš spragų, buvusių Europos ekono- 
minės bendrijos steigimo (Romos) sutar- 
ties konkurencijos politikai skirtose nuo- 
statose. Tai iš dalies atspindėjo tuo metu 
vyravusį požiūrį, kad reikia skatinti telkti 
įmones siekiant palengvinti stambių, pa- 
saulio mastu galinčių konkuruoti įmonių 
formavimąsi. Šis požiūris pradėjo keistis 
XX a. aštuntajame dešimtmetyje. Komisi- 
ja, pastebėjusi poreikį kontroliuoti konku- 
renciją iškreipiantį stambių įmonių telki- 
mą, 1973 m. pasiūlė reglamentą dėl susi- 
liejimų kontrolės. Kai kurioms valstybėms 
narėms nepritarus šis pasiūlymas nebuvo 
patvirtintas. Ilgą laiką Komisija bandė kon- 
troliuoti susiliejimus remdamasi Romos su- 
tarties 81 ir 82 straipsniais, kiek tai buvo 


Supranacionalumas 


susiję su konkurencijos ribojimu ar įmonių 
piktnaudžiavimu dominuojančia padėtimi. 

Valstybes nares pritarti susiliejimų kon- 
trolei paskatino bendrosios rinkos progra- 
ma. 1989 m. Taryba suteikė Komisijai tei- 
sę kontroliuoti didelio masto susiliejimus 
bei įsigijimus, kad būtų užtikrinta, jog jie 
neprieštarauja konkurencijos principams. 
Reglamentas Nr. 4064/39 dėl susiliejimų 
kontrolės įsigaliojo 1990 m. rugsėjo mėn. 
ir užpildė paskutinę Bendrijos konkuren- 
cijos politikos spragą. Reglamente taip pat 
numatyti kriterijai, į kuriuos Komisija turi 
atsižvelgti prieš priimdama sprendimą su- 
teikti leidimą. Šie kriterijai susiję su rin- 
kos dalimi, vartotojų interesais ir techni- 
ne bei ekonomine pažanga. Apie numato- 
mus susiliejimus įmonės privalo Komisijai 
pranešti, jeigu jų bendra metinė apyvarta 
viršija 5 mlrd. ekiu, o kiekvienos iš daly- 
vaujančių įmonių apyvarta Bendrijoje vir- 
šija 250 mln. ekiu. Per šešerius metus nuo 
reglamento įsigaliojimo Komisija gavo 
477 pranešimus, iš jų 26 buvo detaliai iš- 
tirti ir 5 numatomi susiliejimai uždrausti. 

Susiliejimų bendrojoje rinkoje per pas- 
taruosius dešimt metų pastebimai padau- 
gėjo — nuo maždaug 50-60 iki 300 planuo- 
jamų susiliejimų, apie kuriuos buvo pra- 
nešta Komisijai 1999 m. Reaguodama į 
šiuos pokyčius, sąlygojamus globalizacijos 
ir ekonominės integracijos, Komisija patei- 
kė pasiūlymus dėl susiliejimų kontrolės 
priemonių reformos. Pagrindinės siūlomos 
priemonės — tai susiliejančių įmonių mini- 
malaus apyvartos dydžio, kurį pasiekus bū- 
tina apie tai pranešti Komisijai, sumažini- 
mas, taip pat susiliejimų kontrolės proce- 
dūros supaprastinimas smulkiems susilie- 
jimams, nekeliantiems grėsmės konkuren- 
cijai (t. y. kai susiliejančių įmonių užima- 


Sutartis dėl Konstitucijos Europai 


ma rinkos dalis neviršija 15 proc. rinkos), 
platesnis priemonių, galinčių sumažinti su- 
siliejančių įmonių neigiamą poveikį konku- 
rencijai, naudojimas. 
Taip pat žr. KONKURENCIJOS POLI- 
TIKA. 
Ramūnas Vilpišauskas 


SUSITARIMAS „„BERLYNAS PLIUS“ Žr. 
NATO 1R ES SANTYKIAI. 


SUTARTIS DĖL KoNsTITUCIJOS EURO- 
PAI (angl. Treaty establishing a Constitution 
for Europe, pranc. Traitė ėtablissant une 
Constitution pour VEurope, vok. Vertrag ūber 
eine Verfassung fr Europa) - tai sutartis, ku- 
rią 2004 m. spalio 29 d. Romoje pasirašė ofi- 
cialūs 25 Europos Sąjungos valstybių narių 
atstovai ir kuri užbaigė po Nicos sutarties 
pasirašymo ES valstybių vadovų inicijuotą 
naują Europos Bendrijos steigimo ir Euro- 
pos Sąjungos sutarčių peržiūros procesą. 

2000 m. gruodžio mėn. Nicoje ES 
valstybių vadovai nutarė neapsiriboti pri- 
imtais sprendimais ir diskusijas bei refor- 
mų procesą tęsti, kol bus iš pagrindų per- 
žiūrėtos bei atnaujintos galiojančios EB 
steigimo ir ES sutartys ir bus parengta 
nauja bendra sutartis, padėsianti ES tap- 
ti demokratiškesne ir suprantamesne jos 
piliečiams, pajėgesne spręsti visoms ES 
valstybėms rūpimas problemas ir įveikti 

Skirtingai nei per ankstesnes sutarčių 
peržiūras, šį kartą pradinį tarpvalstybinių 
derybų dokumentą oficialiai tarpvyriausybi- 
nei konferencijai buvo pavesta parengti ne 
tuomet ES pirmininkavusiai valstybei, bet 
specialiai sudarytam atstovų Konventui. Jis 
turėjo atnaujintos sutarties projektą ap- 
svarstyti atvirai ir skaidriai diskutuodamas. 


287 


Debatai Konvente, prasidėję 2002 m. 
vasario 28 d., truko beveik pusantrų me- 
tų ir buvo baigti 2003 m. birželio 20 d., 
kai jo pirmininkas Valėry Giscard'as d'Es- 
taing'as su darbo rezultatais supažindino 
Europos Vadovų Tarybą. Pagrindinis re- 
zultatas ir buvo Sutarties dėl Konstituci- 
jos Europai projektas. Toliau estafetę iš 
Konvento perėmė oficialioji tarpvyriausy- 
binė konferencija, kuri po ilgų ir atkak- 
lių derybų dėl likusių ginčytinų klausimų 
galiausiai buvo baigta, ir Sutartis dėl Kon- 
stitucijos Europai (toliau — Konstitucija) 
buvo pasirašyta. 

Konstitucijoje iš tikrųjų buvo daug nau- 
jovių ir patobulinimų. Svarbiausi iš jų šie: 

+ Konstitucija dėl supaprastinimo ir aiš- 
kumo visas esamas sutartis pakeitė 
vienu tekstu, kurį sudarė keturios da- 
lys. Pirmojoje dalyje buvo apibūdinta 
Europos Sąjunga, jos tikslai, kompe- 
tencija, sprendimų priėmimo procedū- 
ros ir institucijos. Antroji Konstituci- 
jos dalis buvo Pagrindinių teisių char- 
tija, 2000 m. iškilmingai paskelbta Ni- 
cos Europos Vadovų Tarybos susitiki- 
me. Trečioji Konstitucijos dalis buvo 
skirta Sąjungos politikos kryptims ir 
veiksmams, joje buvo išvardytos svar- 
biausios galiojančių sutarčių nuostatos. 
Pagaliau ketvirtojoje dalyje buvo išdės- 
tytos baigiamosios nuostatos, įtvirtin- 
ta Konstitucijos pataisų priėmimo pro- 
cedūra; 

Konstitucijos pirmojoje dalyje buvo iš- 
vardytos vertybės, kuriomis grindžiama 
ES ir kurios yra bendros visoms vals- 
tybėms, įtvirtinti pagrindiniai ES sim- 
boliai — vėliava, himnas, šūkis, pinigai 
ir Europos diena. Konstitucijos pirmo- 
joje dalyje taip buvo apibrėžti ES tiks- 

lai, nurodytos priemonės jiems siekti, 
apibrėžtas ES ir valstybės santykis, nu- 
matyta galimybė valstybėms išstoti iš 
ES, Sąjungai suteiktas juridinio asmens 
statusas ir įtvirtintas ES teisės viršeny- 
bės principas; 

Konstitucijos antrąją dalį sudarė Pa- 
grindinių teisių chartija, kurią buvo pa- 
rengęs anksčiau vykęs Konventas ir ku- 
ri buvo iškilmingai paskelbta 2000 m. 
gruodžio 8 d., tačiau ji nebuvo įtrauk- 
ta į Sąjungos sutartis ir neturėjo sais- 
tomosios teisinės galios. Dabar charti- 
ja turėjo tapti ne tik politine deklara- 
cija, bet ir Sąjungos teisės - Bendrijos 
teisyno — dalimi. Pažymėtina, kad Pa- 
grindinių teisių chartija aprėpia dau- 
giau nei 1950 m. Romoje pasirašyta 
Žmogaus teisių ir pagrindinių laisvių 
apsaugos konvencija. Konvencijoje kal- 
bama tik apie pilietines ir politines tei- 
ses, 0 chartijoje pagrindinės teisės ple- 
čiamos į kitas sritis, ir tarp jų yra teisė 
į tinkamą administravimą, darbuotojų 
socialinės teisės, asmens duomenų ap- 
sauga ir bioetika; 

Konstitucijos trečioji dalis, pati di- 
džiausia, daugiausia atkartojusi EB ir 
ES sutartis, kartu įkūnijo svarbiausias 
naujoves, pvz., joje buvo aiškiau api- 
brėžta ES kompetencija. Konstitucijo- 
je buvo aiškiai nurodytos sritys, kurio- 
se valstybės narės perdavė Sąjungai 
galias veikti, ir ES kompetencija bu- 
vo išskirstyta į išimtinę, bendrąją ir 
„rėmimo“; 

Konstitucijos trečiojoje dalyje atsispin- 
dėjo pagrindiniai ES institucijų refor- 
mos parametrai. Pagrindinių ES insti- 
tucijų sąrašas nepakito, tačiau buvo 
peržiūrėta kiekvienos iš jų valdymas ir 

įgaliojimai. Konstitucijoje Europos Par- 
lamentui buvo suteikta daugiau galių 
priimant bendrus teisės aktus: vadina- 
mąją bendro sprendimo procedūrą, pa- 
gal kurią Parlamentas sprendimus pri- 
ima kartu su Taryba, buvo numatyta 
taikyti naujoms sritims ir ją vadinti tei- 
sėkūros procedūra; 

taip pat buvo pakeista Europos Vado- 
vų Tarybos sudėtis. Pagal Konstituciją 
ją turėjo sudaryti ne tik ES valstybių 
ar jų vyriausybių vadovai, Europos 
Komisijos pirmininkas, bet ir nuolati- 
nis Europos Vadovų Tarybos pirminin- 
kas, kuris būtų renkamas dvejiems su 
puse metų. Jis ne tik pirmininkautų 
Europos Vadovų Tarybai ir vadovautų 
jos darbui, bet ir būtų aukščiausiojo 
lygio pareigūnas, galintis atstovauti ES 
bendros užsienio ir saugumo politikos 
srityje; 

dar viena svarbi Konstitucijos naujo- 
vė - įsteigta ES užsienio reikalų mi- 
nistro pareigybė. Drauge su Europos 
Vadovų Tarybos pirmininku šis minist- 
ras būtų suteikęs ES veiksmams išori- 
niame pasaulyje daugiau nuoseklumo 
ir veiksmingumo, palengvinęs ir pa- 
spartinęs ES pozicijos aktuliais pasau- 
lio politikos klausimais pristatymą ir 
aiškinimą. ES užsienio reikalų minist- 
ras būtų ėjęs pareigas, iki Konstituci- 
jos įsigaliojimo tekusias dviem pareigū- 
nams — Tarybos generaliniam sekreto- 
riui, kartu ir vyriausiajam įgaliotiniui 
bendrai užsienio ir saugumo politikai, 
ir Europos Komisijos komisarui, atsa- 
kingam už išorės santykius. Pagal Kon- 
stituciją ES užsienio reikalų ministras 
būtų turėjęs „du portfelius“ — būtų pir- 
mininkavęs Išorinių reikalų tarybai ir 

buvęs Europos Komisijos pirmininko 
pavaduotoju; 

Konstitucijoje nebuvo numatyta kaip 
nors keisti Ministrų Tarybos sudėties ir 
paskirties, tačiau buvo numatyta pa- 
keisti dabartinę sistemą, pagal kurią 
Tarybai ir visoms jos struktūroms pa- 
eiliui po šešis mėnesius pirmininkauja 
viena valstybė, ir pirmininkauti paves- 
ti trijų valstybių grupei, kurios sudėtis 
kas aštuoniolika mėnesių keistųsi. Taip 
pat Konstitucijoje buvo numatyta pa- 
keisti balsavimo Ministrų Taryboje sis- 
temą — balsus skaičiuoti ne iš dalies 
paisant valstybių gyventojų skaičiaus, 
bet Tarybos kvalifikuotą daugumą api- 
brėžti taip: tai yra dvejopa dauguma — 
valstybių narių ir gyventojų. Dvejopa 
dauguma pasiekiama, kai sprendimą 
palaiko 55 proc. valstybių narių, kurio- 
se gyvena ne mažiau kaip 65 proc. ES 
gyventojų; 

Konstitucijoje buvo numatyta keisti Eu- 
ropos Komisijos narių skaičių ir atsisa- 
kyti Nicos sutartyje įtvirtintos nuostatos, 
kad Komisijoje būtinai turi būti po vie- 
ną narį iš kiekvienos valstybės narės. 
Konstitucijoje buvo numatyta, kad nuo 
2014 m. Komisijos narių sumažės ir jis 
prilygs dviem trečdaliams valstybių na- 
rių skaičiaus. Komisarai bus renkami 
pagal rotacijos sistemą, pagal kurią vi- 
sos valstybės narės yra lygios; 
Konstitucijoje buvo įtvirtinta ir teisinių 
priemonių, kuriomis naudojasi ES, re- 
forma. ES teisės aktų skaičius buvo su- 
mažintas nuo 36 iki 6 (įstatymas, pa- 
matinis įstatymas, reglamentas, spren- 
dimas, rekomendacija ir nuomonė). 
Kaip ir visose nacionalinėse teisės sis- 
temose, buvo nustatyta teisėkūros lyg- 

mens ir įstatymų įgyvendinimo lygmens 

hierarchija. Europos įstatymas apibrėš 

esminius atitinkamos srities elementus, 

o apibrėžti labiau techniškus jų aspek- 

tus gali būti patikėta Komisijai, jos dar- 

bą kontroliuojant abiem teisės aktus 
bendrai leidžiančioms institucijoms. Pa- 
gal Konstituciją Komisija, kontroliuo- 
jama abiejų teisės aktus bendrai lei- 
džiančių institucijų, priimtų deleguo- 
tuosius reglamentus, kurie papildytų ir 

(arba) iš dalies pakeistų neesminius 

įstatymo elementus. 

Galima pastebėti, kad nors Konstituci- 
ja ir būtų šioks toks žingsnis glaudesnės 
Europos valstybių sąjungos link, vis dėlto 
ji nereiškė, kad ES valstybės praranda su- 
verenitetą ir yra sukuriama nauja suvere- 
ni politinė bendrija arba nauja federacinė 
valstybė. Konstitucijoje įtvirtintos permai- 
nos nebuvo tokios radikalios, kaip galėjo 
atsirodyti iš pirmo žvilgsnio. 

2004 m. spalio 29 d. Romoje 25 valsty- 
bių atstovams (beje, sutartį pasirašė dar ir 
trijų tuometinių šalių kandidačių - Bulga- 
rijos, Rumunijos ir Turkijos atstovai, taip 
patvirtindami, kad ši sutartis tose šalyse įsi- 
galios, kai tik jos taps ES narėmis) pasira- 
šius šią sutartį, prasidėjo ratifikavimo pro- 
cesas, kurį ES valstybių lyderiai planavo už- 
baigti iki 2006 m. lapkričio 1 d. Tuomet ši 
įsigaliojusi sutartis turėjo pakeisti galioju- 
sias Europos Bendrijų steigimo ir Europos 
Sąjungos sutartis. Iš pradžių Konstitucijos 
ratifikavimo procesas vyko sklandžiai. Da- 
lis valstybių nusprendė, kad sutartį ratifi- 
kuos jų parlamentai, o kita dalis — kad ji 
bus tvirtinama visuotiniuose referendu- 
muose. Lietuva buvo pirmoji ES valstybė, 
ratifikavusi Konstituciją. Įstatymą dėl to 
2004 m. lapkričio 11 d. priėmė Aštuntasis 

(2000-2004 m. kadencijos) Lietuvos Res- 
publikos Seimas. Netrukus Konstituciją ra- 
tifikavo Vengrijos (2004 11 20), Slovėnijos 
(2005 02 05), Italijos (2005 04 06), Graiki- 
jos (2005 04 19), Austrijos (2005 05 25), Slo- 
vakijos (2005 05 11), Vokietijos (2005 05 12) 
parlamentai ir Ispanijos rinkėjai visuoti- 
niame konsultaciniame referendume 
(2005 02 20). Tačiau gana sėkmingai prasi- 
dėjęs procesas vis dėlto įstrigo. Nors ir bū- 
ta liūdnų prognozių, Prancūzijos visuotinio 
referendumo (2005 05 29) ir Nyderlandų 
visuotinio konsultacinio referendumo 
(2005 06 01) neigiami rezultatai ES sukėlė 
tikrą politinę krizę. Tiesa, dalis ES valsty- 
bių neprarado vilties išgelbėti Konstituciją 
ir tęsė sutarties ratifikavimą. Ją ratifikavo 
Latvijos (2005 06 02), Kipro (2005 06 30), 
Maltos (2005 07 06), Belgijos (2006 02 08), 
Estijos (2006 05 09), Suomijos (2006 12 05) 
parlamentai, tą patį padarė Liuksemburgo 
rinkėjai referendume (2005 07 10), taip pat 
automatiškai — Bulgarija ir Rumunija, 
2007 m. sausio 1 d. tapdamos ES narėmis 
ir padidindamos ratifikavusių valstybių skai- 
čių iki 18. Deja, tai nieko nepakeitė. Neat- 
rodė, kad Prancūzijos ir Nyderlandų rinkėjų 
pozicija artimiausiu metu pasikeistų, todėl 
likusios ES valstybės nusprendė Konstitu- 
cijos ratifikavimą atidėti neapbrėžtam lai- 
kui arba iš viso jo atsisakyti. 

Galiausiai 2007 m. pirmojoje pusėje ES 
pirmininkavusi Vokietija ėmėsi iniciatyvos 
atgaivinti ES reformavimo klausimo svars- 
tymą. Atsižvelgusi į tai, kad Sutarties dėl 
Konstitucijos ratifikavimas įstrigo, ji ga- 
liausiai pasiūlė sušaukti naują tarpvyriau- 
sybinę konferenciją ir parengti naują ES 
reformų sutartį, kurioje bent iš dalies iš- 
liktų tos naujovės, dėl kurių buvo susitar- 
ta derantis dėl Konstitucijos. 


Suvestinis Europos aktas 


Taip pat žr. DEKLARACIJA DĖL SĄ- 
JUNGOS ATEITIES, KONVENTAS, TARPVY- 
RIAUSYBINĖ KONFERENCIJA, REFEREN- 
DUMAI, REFORMŲ SUTARTIS. 

Gediminas Vitkus 


SUvESTINIS EUROPOS AKTAS (angl. 
Single European Act, pranc. Acte unigue 
europėen, vok. Einheitliche Europūische 
Akte) - Europos Bendrijų valstybių narių 
sutartis, pasirašyta 1986 m. vasario 17 d. 
Liuksemburge (devynių tuometinės Euro- 
pos Bendrijos valstybių narių) ir tų pačių 
metų vasario 28 d. Hagoje (Airijos, Da- 
nijos, sulaukus teigiamų referendumų re- 
zultatų — ir Graikijos), įsigaliojusi 1987 m. 
liepos 1 d. Suvestiniu aktu šis dokumen- 
tas pavadintas todėl, kad iš pradžių tarp- 
vyriausybinė konferencija rengė du doku- 
mentus: Europos Bendrijų steigimo (Pa- 
ryžiaus ir Romos) sutarčių pataisas ir EB 
valstybių bendradarbiavimo užsienio poli- 
tikos srityje nuostatus. Komisijos siūlymu 
buvo nuspręsta abu dokumentus sujungti 
į vientisą tekstą, 0 pačią sutartį pavadinti 
Suvestiniu aktu. 

Derybose dėl Suvestinio Europos akto 
dalyvavo dvylika tuomet EB priklausiusių 
valstybių, tačiau tik devynios iš jų doku- 
mentą pasirašė 1986 m. sausio mėn., t. y. 
iš karto, kai buvo galutinai suredaguotas 
tekstas. Danija, Italija ir Graikija susilai- 
kė. Danijos vyriausybė negalėjo pasirašyti 
akto, nes sausio 21 d. jos parlamentas 
(Folketingas) uždraudė tai daryti, tad vy- 
riausybei teliko kreiptis tiesiai į tautą. Va- 
sario 27 d. turėjo vykti referendumas. Tuo 
tarpu Italijos vyriausybei reikėjo papildo- 
mo laiko, kad dokumentą galėtų išnagri- 
nėti jos parlamentas. Graikija, nors ir ne- 
turėjo svarių priežasčių, taip pat nuspren- 

dė palūkėti. Galop danai vasario 27 d. re- 
ferendume pritarė dokumentui. Jį taip pat 
sėkmingai apsvarstė Italijos parlamentas, 
todėl ir likusių trijų valstybių užsienio rei- 
kalų ministrai 1986 m. vasario 28 d. Ha- 
goje pasirašė Suvestinį Europos aktą. Ak- 
tas įsigaliojo 1987 m. liepos 1 d. - po to, 
kai visose valstybėse narėse buvo atliktos 
jo ratifikavimo procedūros. 

Suvestinis Europos aktas — tai pirmą 
kartą atliktos nuoseklios Europos Bendri- 
jų steigimo sutarčių peržiūros rezultatas. 
Jis nustatė tokias pagrindines pataisas, pa- 
pildymus ir naujoves: 

+ oficialiame teisinę galią turinčiame do- 
kumente pirmą kartą apibrėžiama Eu- 
ropos Vadovų Tarybos institucija, jos 
sudėtis, numatomi reguliarūs jos susi- 
tikimai; 
išplečiamos Europos Parlamento teisės 
priimant teisės aktus (bendradarbiavi- 
mo procedūra) ir numatoma, kad Eu- 
ropos Parlamento pritarimas yra būti- 
nas sudarant naujų narių stojimo, taip 
pat asociacijos sutartis; 
išplečiamas sprendimų, Taryboje pri- 
imamų kvalifikuota balsų dauguma, ra- 


tas; visų pirma tokia sprendimų pri- 
ėmimo procedūra taikoma su bendro- 
sios rinkos programa ir atitinkamu tei- 
sės derinimu susijusiose srityse, taip 
pat kai kurioms naujoms Bendrijos 
veiklos sritims; 
siekiant sumažinti "Teisingumo Teismo 
darbo krūvį prie jo įsteigiamas Pirmo- 
sios instancijos teismas, visų pirma tu- 
rintis svarstyti fizinių ir juridinių asme- 
nų ieškinius; 
numatoma bendrosios rinkos sukūrimo 
data - 1993 m. sausio 1 d. ir nustato- 
mos teisės derinimo priemonės; 
numatoma, kad Bendrijos veikla 
apims ir ekonominės bei pinigų poli- 
tikos (ekonominės ir pinigų sąjungos 
kūrimo), socialinės apsaugos, ekono- 
minės ir socialinės sanglaudos, moks- 
lo ir tyrimų, taip pat aplinkosaugos 
klausimus; 
suteikiamas teisinis pagrindas valsty- 
bių narių tarpvyriausybiniam užsienio 
politikos derinimui ir sukuriama spe- 
ciali Europos politinio bendradarbia- 
vimo sistema. 

Rytis Martikonis 

M 

Ss KANDIDATĖS (angl. applicant 
countries, pranc. pays candidats, vok. Be- 
werbelūnder) žr. KANDIDATĖS. 


ŠENGENO SUTARTIS — dalies Europos 
Sąjungos valstybių susitarimas laipsniškai 
atsisakyti tarpusavio sienų kontrolės, kad 
būtų įgyvendintas laisvas asmenų judėjimas. 
Sutartį 1985 m. birželio 14 d. Vokietijos 
kanclerio Helmuto Kohlio ir Prancūzijos 
prezidento Francois Mitterrand'o iniciaty- 
va Šengene (Liuksemburgas) pasirašė Bel- 
gija, Liuksemburgas, Nyderlandai, Prancū- 
zija ir Vokietijos Federacinė Respublika. 
1990 m. birželio 19 d. tos pačios penkios 
valstybės pasirašė papildomą sutartį dėl 
1985 m. sutarties įgyvendinimo (vadinama- 
sis Šengenas-2), nustatančią bendras vizų, 
prieglobsčio teikimo, išorinių sienų kon- 
trolės ir policijos bei muitinių bendradar- 
biavimo taisykles. Ši sutartis, susidedanti iš 
142 straipsnių, papildė nacionalinius įstaty- 
mus, ją privalėjo ratifikuoti kiekvienos ša- 
lies parlamentas. Vėliau prie sutarties pri- 
sijungė kitos ES valstybės: Italija (1990 m.), 
Ispanija ir Portugalija (1991 m.), Graikija 
(1992 m.), Austrija (1995 m.). 1996 m. pa- 
baigoje prie Šengeno sutarties prisijungė 
Danija, Suomija, Švedija ir (kaip asocijuo- 
tos dalyvės) ES nepriklausančios Norvegi- 
ja bei Islandija, kurios išlaikė 1958 m. Šiau- 
rės pasų sąjungą, leidžiančią Šiaurės vals- 
tybių piliečiams laisvai keliauti po regioną. 
Nuo tol vadinamąją Šengeno erdvę sudarė 
trylika ES valstybių, Norvegija ir Islandija. 
Airija ir Jungtinė Karalystė nepriklauso 
Šengeno grupei, nes baiminasi, kad visiškai 
panaikinus vidaus sienų kontrolę jos nebe- 
galės veiksmingai kovoti su nelegalia imig- 
racija. Šengeno grupei pirmininkauja jos 

narės rotacijos tvarka, grupės veiklą koor- 
dinuoja Vykdomasis komitetas, kurį suda- 
ro valstybių dalyvių kompetentingi minist- 
rai. Grupės sekretoriatas yra Briuselyje. 

Šengeno sutartis numatė, viena vertus, 
visiškai atsisakyti jas pasirašiusių valstybių 
sausumos, jūros ir oro uostų pasienio kon- 
trolės, o kita vertus, kad nenukentėtų su- 
tarties dalyvių saugumas, sustiprinti jų išo- 
rinių sienų kontrolę. Jau po 1985 m., supa- 
prastinus vidaus sienų kirtimo procedūras, 
buvo palikta tik išorinė lengvųjų automo- 
bilių apžiūra ir atsisakyta sistemingai tikrin- 
ti krovininius automobilius, 0 pasirašius 
1990 m. sutartį imtasi priemonių, leidžian- 
čių panaikinti ir asmenų kontrolę. Pradėta 
koordinuoti vizų kontrolę prie valstybių na- 
rių išorinių sienų, įvestos vienodos vizos tre- 
čiųjų šalių piliečiams. Asmenų judėjimas 
per Šengeno grupės išorines sienas kontro- 
liuojamas naudojantis Šengeno informaci- 
jos sistema. Ši tarptautinė kompiuterinė 
ieškos ir informacijos sistema (centras 
Strasbūre) leidžia policijai ir imigracijos 
tarnybų darbuotojams naudotis duomenų 
bazėje sukaupta informacija apie įtartinus 
ar nepageidautinus asmenis, vogtus auto- 
mobilius ir padirbtus pinigus. Sutartis nu- 
matė glaudų policijų bendradarbiavimą 
(policija, persekiodama nusikaltėlius, gali 
kirsti kaimyninių Šengeno šalių sieną), be 
to, buvo suvienodintos pabėgėlių priėmimo 
procedūros ir susitarta, kad už prieglobsčio 
suteikimą yra atsakinga ta šalis, į kurią pir- 
miausia įvažiuoja siekiantis prieglobsčio as- 
muo; kartu šalyse tebegalioja nacionaliniai 
prieglobsčio suteikimą reguliuojantys teisės 
aktai. Sutarties išlyga leidžia jos dalyvėms, 
jei iškyla pavojus viešajai tvarkai ar nacio- 
naliniam saugumui, ribotam laikui atnaujin- 
ti asmens dokumentų kontrolę. 


Šiaurės dimensija 293 


1995 m. liepos 1 d., pasibaigus trijų mė- 
nesių bandomajam Šengeno sutarties įgy- 
vendinimo laikotarpiui, šešios valstybės — 
Belgija, Ispanija, Liuksemburgas, Nyderlan- 
dai, Portugalija ir Vokietija — visiškai atsi- 
sakė ES vidaus sienų kontrolės, vėliau prie 
jų prisidėjo Prancūzija (1996 m.), Austrija 
ir Italija (1998 m.), Graikija (2000 m.) ir ga- 
liausiai penkios Skandinavijos valstybės 
(2001 m.). 

Pagal specialų Amsterdamo sutarties 
protokolą Šengeno sutartis, pritaikius tvir- 
tesnio bendradarbiavimo principą, tapo 
Bendrijos teisyno dalimi, o nenorinčioms 
dalyvauti Airijai ir Jungtinei Karalystei bu- 
vo palikta teisė ir toliau kontroliuoti vidaus 
sienas su ES valstybėmis; jos abi bet ku- 
riuo metu galės prisidėti prie grupės ar įsi- 
traukti į kai kurias jos bendradarbiavimo 
sritis. Tuo tarpu kiekviena nauja ES vals- 
tybė narė Šengeno teisę ir tolesnes prie- 
mones, kurių ėmėsi ES institucijos jos tai- 
kymo srityje, turi perimti be išlygų. Nau- 
josiose valstybėse narėse ši teisė bus įgy- 
vendinama nuo tos dienos, kurią, įvertinusi 
jų pasirengimą atsisakyti vidaus sienų kon- 
trolės, nustatys Taryba, vieningai balsuojant 
Šengeno bendradarbiavimo dalyvėms. 

2007 m. gruodžio pabaigoje į Šengeno 
erdvę įstojo dar devynios valstybės: Čeki- 
ja, Estija, Latvija, Lenkija, Lietuva, Mal- 
ta, Slovakija, Slovėnija ir Vengrija. 

Taip pat žr. BENDRADARBIAVIMAS 
TEISINGUMO IR VIDAUS REIKALŲ SRITY- 
SE, LAISVAS ASMENŲ JUDĖJIMAS, PRIE- 
GLOBSČIO POLITIKA. 


Rimantas Grikienis 


ŠIAURĖS DIMENSIJA (angl. Northern Di- 
mension, pranc. Dimension septentrionale, 
vok. Nordische Dimension) - Europos Są- 


jungos iniciatyva, kuria siekiama Šiaurės 
Europoje skatinti bendradarbiavimą tarp 
ES, jos valstybių narių (Danijos, Suomijos, 
Švedijos ir Vokietijos), Baltijos jūros regio- 
no šalių kandidačių (Estijos, Latvijos, Lie- 
tuvos ir Lenkijos) ir kitų šio regiono vals- 
tybių (Islandijos, Norvegijos ir Rusijos) 
sprendžiant visam regionui bendras pro- 
blemas (aplinkosaugos, energetikos, kovos 
su nusikalstamumu, sveikatos apsaugos, 
transporto infrastruktūros ir pan.). Šiaurės 
dimensijos iniciatyva kilo 1997 m. ir buvo 
ypač išplėtota 1999 m. antrojoje pusėje ES 
pirmininkaujant Suomijai. Tuo metu ši ini- 
ciatyva buvo aptarta su ES partneriais, ir 
Europos Komisijos buvo paprašyta pa- 
rengti veiksmų planą Šiaurės dimensijos 
tikslams įgyvendinti. Komisijos parengtas 
veiksmų planas 2000 m. birželio mėn. bu- 
vo patvirtintas Feiros Europos Vadovų Ta- 
rybos susitikime, o 2001 m. birželio mėn. 
Geteborgo Europos Vadovų Tarybos susi- 
tikime ES pirmininkavusi Švedija pristatė 
Šiaurės dimensijos politikos ataskaitą. Jo- 
je buvo numatyti tolesni veiksmai atskiro- 
se srityse, atskirų regiono veikėjų vaid- 
muo, finansavimo šaltiniai ir reguliarios 
peržiūros procedūros. Naujasis veiksmų 
planas skirtas 2000-2003 m., tačiau tikėti- 
na, kad Šiaurės dimensija bus aktuali ir 
vėliau. Pagrindinė koordinatorė ir toliau 
bus Komisija. 

Šiaurės dimensija liudijo augančią Bal- 
tijos jūros regiono svarbą ES į ją 1995 m. 
įstojus Suomijai ir Švedijai, 1998 m. prasi- 
dėjus deryboms dėl narystės ES su Estija ir 
Lenkija, o dar po dvejų metų - su Latvija 
ir Lietuva. Šiaurės dimensijos iniciatyva pa- 
grįsta didėjančia Baltijos jūros regiono vals- 
tybių tarpusavio priklausomybe ir iš jos ky- 
lančia būtinybe tarp ES ir kitų šio regiono 

valstybių, ypač Rusijos, plėtoti iniciatyvas, 
kuriančias saugumo, stabilumo ir ekonomi- 
nės plėtros Šiaurės Europoje pagrindą. 
Šiaurės dimensijos iniciatyvos projektai fi- 
nansuojami iš kitų ES programų - PHARE, 
TACIS, INTERREG - lėšų, taip pat siekia- 
ma pritraukti kitas finansines institucijas 
(pvz., Europos investicijų banką), valstybių 
išteklius ir derinti veiksmus su kitomis re- 
giono organizacijomis (pvz., Baltijos jūros 
valstybių taryba ar Baltijos miestų sąjunga). 
Šiaurės dimensija kritikuojama dėl lėšų trū- 
kumo, tačiau toks finansavimo būdas suku- 
ria paskatas tinkamiau derinti jau veikian- 
čias programas ir išvengti esamų iniciatyvų 
dubliavimo. 

Lietuva yra aktyvi Šiaurės dimensijos 
iniciatyvos partnerė ir kartu su Rusija 
2000 m. yra pateikusi Komisijai penkioli- 
ka transporto, aplinkosaugos, energetikos, 
sveikatos apsaugos ir kitų sričių projektų, 
kurie vykdomi drauge su Kaliningrado sri- 
timi. Vėliau buvo parengta dar keletas 
projektų infrastruktūros, sveikatos apsau- 
gos bei mokymų srityse (pastarasis pareng- 
tas trišalio Lietuvos, Lenkijos ir Rusijos 
bendradarbiavimo pagrindu). 

Taip pat žr. BALTIJOS JŪROS VALSTY- 
BIŲ TARYBA, Rusijos IR ES SANTYKIAI, 
"TRANSEUROPINIAI TINKLAI. 

Ramūnas Vilpišauskas 


ŠVIETIMO POLITIKA (angl. education 
policy, pranc. politigue d'ėducation, vok. 
Bildungspolitik) - Europos Sąjungos vykdo- 
mų priemonių, skatinančių ES valstybes 
bendradarbiauti švietimo srityje, visuma. 
Nors švietimo svarba keliant ekonominę ir 
socialinę gyventojų gerovę yra didelė, ES 
švietimo politikos formavimas ir vykdymas 
priklauso valstybių narių kompetencijai. 


Švietimo politika 


Švietimo sritis nebuvo įtraukta į 
1957 m. Europos ekonominės bendrijos 
steigimo (Romos) sutartį. Vėliau su švie- 
timo politika susijusios nuostatos buvo 
priimamos neprivalomų reglamentų arba 
išvadų forma. Vienas iš svarbesnių nuta- 
rimų - 1976 m. Švietimo ministrų tarybos 
patvirtinta rezoliucija dėl veiksmų švieti- 
mo srityje programos, kuri padėjo pama- 
tus valstybių narių bendradarbiavimui šio- 
je srityje. Europos matmuo švietimo sri- 
tyje buvo pabrėžtas Suvestiniame Europos 
akte, o 1988 m. rezoliucija Taryba para- 
gino Bendriją ir valstybes nares įtraukti 
Europos matmenį į vidurinėse mokyklo- 
se dėstomų dalykų sąrašą. Bendradarbiau- 
ti švietimo srityje paskatino bendrosios 
rinkos programos nuostatų, susijusių su 
abipusiu aukštojo mokslo diplomų pripa- 
žinimu, įgyvendinimas. 

Švietimo politikos nuostatos įtvirtin- 
tos Europos Bendrijos steigimo sutarties 
149 straipsnyje, kur teigiama, kad „Bendri- 
ja prie švietimo lygio kėlimo prisideda ska- 
tindama valstybių narių bendradarbiavimą 
ir prireikus paremdama jų veiksmus bei 
imdamasi papildomų veiksmų, kartu visiš- 
kai pripažindama valstybių narių atsako- 
mybę už mokymo turinį ir švietimo siste- 
mų organizavimą ir gerbdama jų kultūrų 
bei kalbų įvairovę“. Taigi straipsnio formu- 
luotė atspindi atsargų ES valstybių požiū- 
rį į galimybes švietimo reikalus perduoti 
ES kompetencijai. Tame pačiame straips- 
nyje nurodyti švietimo politikos tikslai ap- 
siriboja keitimusi specialistais, studentais, 
informacija ir patirtimi, taip pat švietimo 
institucijų bendradarbiavimu. Komisijos 
paskirtis — tik teikti rekomendacijas. 

Minėtas straipsnis iš dalies įtvirtino jau 
susiklosčiusią valstybių narių tarpusavio 


Švietimo politika 295 


bendradarbiavimo praktiką. Europos Ben- 
drijos veiksmų, susijusių universitetų stu- 
dentų mobilumo programa (ERasMuS) veikė 
jau nuo XX a. devintojo dešimtmečio. Taip 
pat dar prieš pasirašant Europos Sąjungos 
sutartį veikė užsienio kalbų mokymąsi ska- 
tinanti veiksmų programa (LiNGuA). Šiuo 
metu taip pat veikia SOCRATES programa, 
skirta inovacijų skatinimui bei švietimo ko- 
kybės gerinimui, kurią įgyvendina bendra- 
darbiaujančios mokslo institucijos, bei LEO- 
NARDO DA VINcCI programa, skirta profesinio 
išsimokslinimo ir kalbų mokėjimo lygio kė- 
limui. Daugelyje programų dalyvauja ne tik 
EB narės, bet ir EFTA (angl. European Free 
Trade Association - Europos laisvosios pre- 
kybos asociacija) šalys. Švietimo programos 
įgyvendinamos ir tarp EB bei kitų Europos 
šalių. Vidurio ir Rytų Europos valstybės da- 
lyvauja TEMPUS programoje, o Nepriklau- 
somų Valstybių Sandraugos šalys - TACIS 
programoje, kurios vienas iš tikslų - diegti 
švietimą. Dar vienas postūmis gerinti švie- 
timą ir profesinį mokymą buvo 1995 m. Ko- 


misijos paskelbta Baltoji knyga dėl švietimo 
ir profesinio mokymo. Pagrindinės jos te- 
mos - švietimo kokybės gerinimas, gyvento- 
jų kvalifikacijos kėlimas ir nacionalinių švie- 
timo sistemų derinimas. 

Pastaraisiais dešimtmečiais skirtumai 
tarp valstybių narių švietimo ir profesinio 
mokymo srityse pastebimai sumažėjo. 
Nuolat daugėja vidurinį ir aukštąjį išsi- 
mokslinimą turinčių gyventojų, ir ši ten- 
dencija ypač ryški Pietų Europos šalyse. 
Tačiau skirtumai tarp Šiaurės ir Pietų vals- 
tybių narių kol kas yra gana dideli. Taip 
pat išlieka disproporcija tarp išsi- 
mokslinusių miesto ir kaimo gyventojų. 
Šios tendencijos priklauso nuo ekonominių 
ir socialinių veiksnių, o EB vaidmuo šiuo 
atžvilgiu labiau pastebimas kitose politikos 
srityse, susijusiose su gyventojų lankstumo 
prisitaikant prie kintančios ūkio ir darbo 
rinkos struktūros skatinimu. 

Taip pat žr. ERASMUS, SOCRATES, 
TACIS, TEMPUS. 


Ramūnas Vilpišauskas 

T ACIS (angl. Technical Assistance for 
the Commonwealth of Independent States 
santrumpa) — Europos Sąjungos paramos 
Nepriklausomų Valstybių Sandraugos 
(NVS) šalims programa. Pagrindinis pro- 
gramos tikslas — padėti šioms valstybėms 
pereiti prie rinkos ekonomikos ir sukurti 
demokratinę visuomenę. 1990 m. gruodžio 
15 d. Romos Europos Vadovų Taryba nu- 
sprendė sukurti techninės paramos buvu- 
siosios SSRS valstybėms programą ir paves- 
ti ją administruoti Komisijai. 1994-2003 m. 
programos dalyve buvo ir Mongolija. Per 
pirmuosius šešerius TACIS veiklos metus, 
1991-1996 m., daugiau kaip 2250 projektų 
vykdyti buvo skirta 2,8 mlrd. ekiu subsidi- 
jų, 1996-1999 m. — dar 2,24 mlrd. ekiu. 
TACIS taip pat palaiko glaudžius ryšius su 
kitomis paramą teikiančiomis tarptautinė- 
mis organizacijomis. 

TACIS teikiamos subsidijos daugiausia 
naudojamos technologijoms diegti. Priori- 
tetinės TACIS finansuojamos sritys yra 
valstybės valdymo sistemos reforma, vals- 
tybės įmonių reorganizacija plečiant priva- 
tų sektorių, transporto, ryšių ir energetikos 
infrastruktūros plėtra, branduolinės saugos 
užtikrinimas ir aplinkos apsauga, efekty- 
vios maisto produktų gamybos, perdirbimo 
ir paskirstymo sistemos kūrimas, socialinio 
aprūpinimo ir švietimo sistemų plėtra. 
Kiekviena šalis pagal savo poreikius išsi- 
renka prioritetinius sektorius. Kad finan- 
savimas atitiktų valstybių partnerių refor- 
mų politiką ir prioritetus, TACIS glaudžiai 
su jomis bendradarbiauja, kai yra spren- 
džiami lėšų panaudojimo klausimai. 

TACIS pažangiąją patirtį perduoda per 
įvairiausias valstybines ir privačias organi- 


TACIS 


zacijas, o tai leidžia rinkos ekonomikos ir 
demokratijos patirtį susieti su vietos Žinio- 
mis ir įgūdžiais. Praktiškai tai įgyvendina- 
ma teikiant konsultacijas valdymo klausi- 
mais, siunčiant ekspertų grupes, organi- 
zuojant profesinį mokymą, plėtojant ir re- 
formuojant teisinę bei norminę bazę, ku- 
riant tarptautinių tinklų struktūras ir eks- 
perimentinius projektus. Be to, TACIS pa- 
deda užmegzti partnerystės ryšius, kurti 
naujas ir reorganizuoti esamas institucijas, 
skatina miestų ir regionų giminiavimąsi. 
Programa taip pat veikia kaip katalizato- 
rius, kadangi jos remiami investicijų tyri- 
mai ir techniniai-ekonominiai pagrindimai 
padeda gauti lėšų iš svarbiausių kreditorių. 
1999 m. pabaigoje Tarybai patvirtinus 
naują programos reglamentą, 2000-2006 m. 
cikle TACIS apėmė šešias bendradarbiavi- 
mo sritis: institucinę, teisinę ir administraci- 
nę reformą; privatų sektorių ir ekonominę 
plėtrą; visuomenės ir infrastruktūros per- 
mainas; aplinkos apsaugą; kaimo ekonomi- 
ką; branduolinę saugą. Daugiausia dėmesio 
buvo kreipiama į didelius projektus (ne ma- 
žiau kaip 2 mln. eurų Rusijoje bei Ukraino- 
je ir 1 mln. eurų kitose partnerėse). 
2007-2013 m. NVS valstybėms, daly- 
vaujančioms Europos kaimynystės politi- 
koje (Baltarusijai, Moldovai, Ukrainai, 
Armėnijai, Azerbaidžanui ir Gruzijai), 
taip pat iš dalies Rusijai parama vietoje 
TACIS bus teikiama per naują Europos 
kaimynystės ir partnerystės priemonę 
ENPI (angl. European Neighbourhood and 
Partnership Instrument santrumpa), kitoms 
NVS valstybėms - per naują Vystymąsi 
remiančio bendradarbiavimo ir ekonomi- 
nio bendradarbiavimo priemonę DCECI 
(angl. 


Development Cooperation and 

Economic Cooperation Instrument san- 
trumpa), jos taip pat galės dalyvauti ir re- 
gioninėse ENPI programose. 

Rimantas Grikienis 


TAIEX (angl. Technical Assistance In- 
formation Exchange Office santrumpa) - 
techninės pagalbos informacijos biuras, 
Komisijos padalinys, įkurtas tam, kad pa- 
dėtų šalims kandidatėms pasirengti integ- 
racijai į ES. Be to, biuras renka, kaupia ir 
teikia iš šių šalių bei valstybių narių gau- 
namą informaciją apie reikiamą ar teikia- 
mą pagalbą ir apie tai, kaip kandidatėms 
sekasi derinti savo įstatymus su ES teise. 
Biuras veikia nuo 1996 m. sausio mėn. Jį 
įsteigti buvo numatyta 1995 m. Baltojoje 
knygoje dėl asocijuotųjų Vidurio ir Rytų 
Europos (VRE) valstybių pasirengimo in- 
tegracijai į Sąjungos vidaus rinką. 1997 m. 
Komisijos parengtas ES vidaus reformų 
paketas „Darbotvarkė 2000“ išplėtė biuro 
mandatą, kad jis apimtų ne tik vidaus rin- 
kos, bet visus ES teisės aspektus, t. y. visą 
Bendrijos teisyną. TAIEX teikia techninę 
pagalbą visų lygių nacionalinėms administ- 
racijoms, parlamentams ir verslo asociaci- 
joms, kontrolės ir priežiūros institucijų bei 
inspekcijų darbuotojams, teisėtvarkos ir 
teisėsaugos institucijų pareigūnams. Šio 
biuro paslaugomis gali naudotis ir valsty- 
bių narių vyriausybės bei kitos valstybės 
institucijos. 

TAIEX administraciniu atžvilgiu yra 
Komisijos Plėtros direktorato dalis. Platūs 
ryšiai palaikomi ir su svarbiausiais Komi- 
sijos veiklos padaliniais bei visomis valsty- 
bėmis narėmis. Biuras teikia papildomas 
paslaugas įvairioms ES paramos progra- 
moms, aprūpindamas jas vidaus rinkos 
įstatymų tekstais, ES valstybių įstatymais, 


teikia patarimus derinant įstatymus, siun- 
čia valstybių narių specialistus į šalį, kuriai 
reikia trumpalaikės pagalbos, Briuselyje 
rengia seminarus pagrindiniais bendrosios 
rinkos klausimais, organizuoja trumpalai- 
kius pažintinius vizitus arba stažuotes Briu- 
selyje ir ES valstybėse. 

Pastaraisiais metais TA/EX išplėtė sa- 
vo veiklą. Jis ir toliau teikia paramą ne tik 
dvylikai naujųjų valstybių narių ir šalims 
kandidatėms, bet ir Europos kaimynystės 
politikos dalyvėms (Rytų Europos, Pietų 
Kaukazo, pietinės ir rytinės Viduržemio jū- 
ros pakrančių šalims), taip pat Rusijai ir 
Kipro turkų bendruomenei. 

Taip pat žr. BALTOJI KNYGA DĖL ASO- 
CIJUOTŲJŲ VIDURIO IR RyTŲ EuRoPos 
VALSTYBIŲ PASIRENGIMO INTEGRACIJAI Į 
SĄJUNGOS VIDAUS RINKĄ, KOMISIJA. 

Rimantas Grikienis 


TAIKINIMO KOMITETAS (angl. concilia- 
tion committee, pranc. comitė de concilia- 
tion, vok. Vermittlungsausschuf) — pagal 
bendro sprendimo procedūrą specialiai su- 
daromas komitetas, kuriame siekiama su- 
tarimo tarp Tarybos ir Europos Parlamen- 
to (EP). 1993 m. įsigaliojusioje Europos 
Sąjungos (Mastrichto) sutartyje nustatyta, 
kad dalis Europos teisės aktų yra priima- 
ma pagal bendro sprendimo procedūrą, 
kurioje EP dalyvauja beveik lygiomis tei- 
sėmis su Taryba. Jeigu EP nepritaria Ta- 
rybos pozicijai, tuomet ir sudaromas spe- 
cialus taikinimo komitetas, kuriame daly- 
vauja vienodai ir Tarybos, ir EP atstovų. 
Komitete Tarybos ir EP atstovai siekia su- 
sitarti dėl abiem pusėms priimtino teisės 
akto projekto teksto. Komitete Tarybos at- 
stovai balsuoja kvalifikuota dauguma, o EP 
atstovai — absoliučia dauguma. Jeigu komi- 

tete taip balsuodamos abi pusės sutaria dėl 
teisės akto teksto, tuomet jį per šešias sa- 
vaites patvirtina Taryba ir EP, taikydami 
analogišką balsavimo procedūrą. Jei bent 
viena iš pusių jo nepatvirtina, aktas laiko- 
mas nepriimtu. 

Taip pat žr. BENDRO SPRENDIMO 
PROCEDŪRA, EuRoPOs PARLAMENTAS, 
SPRENDIMŲ PRIĖMIMAS, TARYBA. 

Evaldas Sinkevičius 


TARNAUTOJŲ TEISMAS (angl. Civil Ser- 
vice Tribunal; pranc. TAibunal de la fonction 
publigue; vok. Gericht fūr den ėffentlichen 
Dienst) žr. TEISINGUMO TEISMAS. 


TARYBA (angl. Council, pranc. Conseil, 
vok. Rat) —- svarbiausia ES sprendimų pri- 
ėmimo institucija, kuri atstovauja valsty- 
bėms narėms, o jos posėdžiuose dalyvauja 
po vieną kiekvienos ES valstybės narės vy- 
riausybės ministrą iš kiekvienos ES valsty- 
bės (todėl ji dažnai vadinama Ministrų Ta- 
ryba). Iš pradžių pagal joje posėdžiaujan- 
čių ministrų „specializaciją“ buvo priskai- 
čiuojama per dvidešimt Tarybos formacijų. 
2000 m. Tarybos formacijų skaičius buvo 
sumažintas iki 16, o 2002 m. - iki 9, ati- 
tinkamai sujungus keleto susijusių sričių 
klausimų svarstymą vienoje Taryboje. 

Taigi dabar iš viso gali būti sudarytos 
devynios skirtingos Tarybos: 

+ Bendrųjų reikalų ir išorės santykių 

(Bristas), 

+ Ekonomikos ir finansų (Ekofinas), 

+ Teisingumo ir vidaus reikalų, 

+ Darbo, socialinės politikos, sveikatos ir 
vartotojų reikalų, 

+ Konkurencingumo, 

+ Transporto, telekomunikacijų ir ener- 
getikos, 


Tarnautojų teismas 


+ Žemės ūkio ir žuvininkystės, 
+ Aplinkos, 
+ Švietimo, jaunimo ir kultūros. 

Kiekvienai valstybei Taryboje priklau- 
somai nuo darbotvarkės klausimo atsto- 
vauja atitinkamos srities ministras. Tačiau 
kad ir kokios srities ministrai susitinka, 
kiekvienas ministrų susitikimas teisiškai 
yra ta pati institucija - Taryba. 

Pačios svarbiausios ir dažniausiai posė- 
džiaujančios Tarybos formacijos yra kas mė- 
nesį susirenkančios Bendrųjų reikalų ir iš- 
orės santykių taryba (Bristas) ir Ekonomi- 
kos ir finansų taryba (Ekofinas). Pirmojo- 
je paprastai posėdžiauja užsienio reikalų, o 
antrojoje - ekonomikos ir finansų minist- 
rai. Kitų sričių Tarybos posėdžiauja rečiau, 
kas tris mėnesius ar net kas pusmetį. 

Dabartinės Tarybos prototipas - Euro- 
pos anglių ir plieno bendrijos Taryba. Nuo 
1958 m. pradėjus veikti dar dviem Europos 
Bendrijoms — Euratomui ir Europos eko- 
nominei bendrijai, buvo įsteigtos analogiš- 
kos ir jų Tarybos. Vėliau, įsigaliojus Euro- 
pos Bendrijų institucijų sujungimo sutarčiai, 
visos trys Tarybos buvo sujungtos į vieną 
bendrą visoms trims Bendrijoms Tarybą. 
Nuo 1993 m. įsigaliojus Europos Sąjungos 
(Mastrichto) sutarčiai ši Taryba oficialiuo- 
se dokumentuose vadinama ES Taryba. 

Skirtingai nei visos Sąjungos intere- 
sams atstovaujanti Komisija, Taryba yra ES 
valstybių vyriausybių atstovybė. Todėl bū- 
tent Tarybai (išskyrus tuos atvejus, kada 
sprendžiama bendrai su Europos Parla- 
mentu) priklauso teisė priimti galutinį 
sprendimą dėl visose ES valstybėse priva- 
lomų teisės aktų (reglamentų ir direktyvų). 
Komisija taip pat gali priimti tokios pat ga- 
lios teisės aktus, bet tam yra reikalingas 
atitinkamas Tarybos įgaliojimas. Tokie pat 


Taryba 299 


įgaliojimai Komisijai reikalingi ir tam, kad 
ji galėtų teisėtai vykdyti jau priimtus tei- 
sės aktus. 

Sprendimai pačioje Taryboje gali būti 
priimti trejopai: vieningai, kvalifikuota 
dauguma ir paprasta dauguma. Pagal ES 
sutartį vieningumas reikalingas priimant 
dalį sprendimų, priskiriamų pirmajam ES 
ramsčiui (pvz., mokesčių, pramonės, kul- 
tūros, regioninių ir struktūrinių fondų 
klausimai), beveik visus sprendimus, pri- 
skiriamus antrajam ramsčiui (bendra užsie- 
nio ir saugumo politika), ir visus sprendi- 
mus, priskiriamus trečiajam ramsčiui (ben- 
dradarbiavimas teisingumo ir vidaus reika- 
lų srityse). Kvalifikuotos daugumos balsa- 
vimas Taryboje reikalingas priimant daugu- 
mą pirmajam ramsčiui priskiriamų spren- 
dimų (tai yra dauguma bendrosios rinkos 
reguliavimo klausimų, pvz., žemės ūkio, 
energetikos, transporto, gamtosaugos, Žve- 
jybos, vartotojų teisių ir kt.). Išimtiniais at- 
vejais kvalifikuota dauguma sprendžiami 
mažiau reikšmingi (daugiausia procedūri- 
niai) antrojo ramsčio klausimai. Paprastos 
daugumos balsavimas taikomas retai ir 
sprendžiant tik procedūrinius Tarybos po- 
sėdžių klausimus. 

Tarybai priimant sprendimą vieningai 
yra reikalingas visų ES valstybių pritari- 
mas. Taikant kvalifikuotos daugumos bal- 
savimą kiekviena valstybė turi Bendrijų 
steigimo sutartyse nustatytą balsų skaičių. 
Kad Taryba priimtų sprendimą, už jį turi 
būti taip balsuota, kaip nustatyta steigimo 
sutartyje. Dabartinėje iš 27 valstybių susi- 
dedančioje Taryboje balsai paskirstyti taip: 

+ Italija, Jungtinė Karalystė, 

Prancūzija ir Vokietija po 29 
+ Ispanija ir Lenkija po 27 
+ Rumunija 14 


+ Nyderlandai 13 
+ Belgija, Čekija, Graikija, 

Portugalija ir Vengrija po 12 
+ Austrija, Bulgarija, ir Švedija po 10 
+ Airija, Danija, Lietuva, 

Slovakija ir Suomija po 7 
+ Kipras, Estija, Latvija, 

Liuksemburgas ir Slovėnija po 4 


+ Malta 3 
Bendra balsų suma Taryboje - 345. Jei 
akto projektą siūlo Komisija, kvalifikuo- 
ta dauguma yra 255 balsai (73,9 proc.). 
Kitais atvejais sprendimas laikomas priim- 
tu kvalifikuota dauguma tik tuomet, kai 
255 balsų daugumą surenka ne mažiau 
kaip dviejų trečdalių valstybių dauguma 
(kad būtų sušvelninta daugiausia balsų tu- 
rinčių didžiųjų valstybių įtaka). Savo ruož- 
tu, kad didžiosios valstybės nebūtų nepa- 
matuotai „nubalsuotos“, numatyta galimy- 
bė kiekvienai valstybei reikalauti patvirti- 
nimo, kad sprendimui pritarusieji atstovau- 
ja ne mažiau kaip 62 proc. visų ES gyven- 
tojų. Paaiškėjus, kad taip nėra, sprendimas 
nebūtų priimtas. 

Tarybai, kaip ir Europos Vadovų Tary- 
bai bei visai Sąjungai, rotacijos tvarka pir- 
mininkauja viena iš valstybių (konkretiems 
Tarybos posėdžiams — pirmininkaujančios 
valstybės atitinkamos srities ministras). Pir- 
mininkaujančių valstybių rotacija vyksta 
kas pusę metų (sausio 1 d. ir liepos 1 d.). 
Pirmininkaujanti valstybė (ar jos ministras) 
turi nemažai įtakos darbų programos ir "Ta- 
rybos darbotvarkės nustatymui. 

Tarybos posėdžiai vyksta Briuselyje, ta- 
čiau triskart per metus į juos susirenkama 
ir Liuksemburge. Kadangi ministrai papras- 
tai dirba savo valstybėse, savo vyriausybė- 
se, tai kasdieniam darbui Taryboje ES vals- 
tybės yra paskyrusios savo nuolatinius atsto- 

vus - ambasadorius, kurių susirinkimas su- 
daro Nuolatinių atstovų komitetą. Kartą 
per savaitę atstovai posėdžiauja Nuolatinių 
atstovų komitete Briuselyje, kur yra įsikū- 
ręs ir Tarybos sekretoriatas. Per metus su- 
rengiama apie 100 Tarybos posėdžių. 

Taip pat žr. BENDRIJOS TEISĖ, BEN- 
DRŲJŲ REIKALŲ IR IŠORĖS SANTYKIŲ TA- 
RYBA, EKOFINAS, JANINOS KOMPROMI- 
SAS, KOREPERAS, LIUKSEMBURGO KOM- 
PROMISAS, PIRMININKAVIMAS, SPRENDI- 
MŲ PRIĖMIMAS. 


Evaldas Sinkevičius 


TARPVYRIAUSYBINĖ. KONFERENCIJA 
(angl. intergovernmental conference, pranc. 
conference intergouvenementale, vok. Regie- 
rungskonferenz) — specialus, laikinas Euro- 
pos Sąjungos valstybių forumas, skirtas itin 
svarbioms reformoms, susijusioms su pa- 
grindinių sutarčių pakeitimais, parengti. Iki 
šiol yra įvykusios šešios tarpvyriausybinės 
konferencijos (TVK), kurios ženklino svar- 
bius Europos integracijos raidos etapus. 

Pirmoji TVK vyko 1950-1951 m. ir 
svarstė Schumano planą. Ji baigėsi 1951 m. 
Paryžiaus sutartimi dėl Europos anglių ir 
plieno bendrijos įsteigimo. Kita TVK, 
1955-1957 m., buvo sušaukta tolesnės Eu- 
ropos integracijos klausimams aptarti, kai 
nepasisekė įsteigti Europos gynybos bendri- 
jos. Ji prasidėjo 1955 m. birželio 2 d. Mesi- 
noje (Italija), joje dalyvavo tuometinių še- 
šių Europos anglių ir plieno bendrijos vals- 
tybių (Belgijos, Italijos, Liuksemburgo, Ny- 
derlandų, Prancūzijos ir Vokietijos Federa- 
cinės Respublikos) užsienio reikalų minist- 
rai. Mesinos susitikime buvo sutarta tęsti 
Europos integraciją. Susitikimui buvo pa- 
teikti du pasiūlymai: Jeano Monnet pasiū- 
lymas tęsti sektorinę integraciją bei steigti 

atominės energijos bendriją ir Nyderlandų 
politiko Johano Willemo Beyeno pasiūly- 
mas sukurti Europos muitų sąjungą ir ben- 
drąją rinką. Mesinos susitikimas sudarė 
Belgijos užsienio reikalų ministro Paulio 
Henri Spaako vadovaujamą komitetą, ku- 
ris turėjo išnagrinėti šias idėjas. Kitame už- 
sienio reikalų ministrų susitikime, įvykusia- 
me 1956 m. gegužės mėn. Venecijoje, bu- 
vo supažindinta su komiteto darbo rezulta- 
tais. Susitikimas pritarė pasiūlymams ir nu- 
tarė juos įgyvendinti atskirose organizaci- 
jose — pagal dvi atskiras sutartis steigiamo- 
se dviejose bendrijose. Tolesnėse TVK de- 
rybose buvo parengtos Europos ekonomi- 
nės bendrijos ir Europos atominės energi- 
jos bendrijos steigimo sutartys, pasirašytos 
1957 m. kovo 25 d. Romoje. 

Įsteigus Europos Bendrijas ilgą laiką 
dėl įvairių priežasčių ir aplinkybių TVK 
nebuvo šaukiamos. Tam nebuvo nei dide- 
lio poreikio, nei būtinybės, nes daugelį 
klausimų galėjo spręsti pačios EB institu- 
cijos, 0 principinius politinius ir konstitu- 
cinius klausimus galėjo nagrinėti 1974 m. 
pradėjusi veikti Europos Vadovų Taryba. 
Tik XX a. devintojo dešimtmečio viduryje 
vėl prireikė surengti naują TVK. 

Jau 1984 m. Europos Vadovų Taryba, 
reaguodama į 1984 m. Europos Parlamen- 
to priimtą ES sutarties projektą, nutarė 
įsteigti du ad hoc komitetus: vieną — insti- 
tucijų reikalų, kitą - „Žmonių Europos“ 
klausimams nagrinėti. Institucijų reikalų 
komitetas, kuriam vadovavo airių politikas 
James Dooge'as, savo galutiniame prane- 
šime rekomendavo sušaukti TVK „dery- 
boms dėl Europos Sąjungos steigimo su- 
tarties projekto“. Bet lemiamas sprendi- 
mas dėl konferencijos sušaukimo buvo pri- 
imtas po to, kai 1985 m. Komisija pasiūlė 

Europos Vadovų Tarybai bendrosios rinkos 
sukūrimo iki 1992 m. pabaigos programą. 

1985 m. birželio mėn. Milano Europos 
Vadovų Taryba apsvarstė ad hoc komitetų 
išvadas, taip pat Komisijos parengtos Bal- 
tosios knygos dėl vidaus rinkos sukūrimo 
išvadas bei pasiūlymus ir nutarė (nepaisant 
Danijos, Jungtinės Karalystės ir Graikijos 
prieštaravimų) sušaukti TVK. EB pirmi- 
ninkavusi Italija pasinaudojo teisine gali- 
mybe sušaukti tokią konferenciją — ji bu- 
vo numatyta Europos Bendrijos steigimo 
(Romos) sutartyje. Joje buvo nustatyta, 
kad jeigu kurios nors valstybės narės vy- 
riausybė norėtų pasiūlyti keisti ar papildy- 
ti Šią steigimo sutartį, tai tam reikalui ap- 
tarti galėtų būti sušaukiama speciali EB 
valstybių TVK, kurioje būtų visų sutarta 
dėl galimų pakeitimų. 

TVK oficialiai prasidėjo 1985 m. liepos 
22 d. ir truko iki 1986 m. sausio 27 d. Ofi- 
cialiai TVK vyko ne valstybių ir vyriausy- 
bių vadovų, bet užsienio reikalų ministrų 
lygiu. Užsienio reikalų ministrai rinkdavosi 
kas mėnesį ir taip buvo susitikę šešis kar- 
tus, neskaitant konferencijos baigiamosios 
sesijos, kuri įvyko 1986 m. sausio 27 d. 
Liuksemburge. Tarp užsienio reikalų mi- 
nistrų susitikimų vyko darbo grupių posė- 
džiai. Iš viso buvo dvi aukšto rango parei- 
gūnų darbo grupės. Vieną jų sudarė nuo- 
latiniai valstybių narių atstovai, ir ji rūpi- 
nosi Bendrijų steigimo (Paryžiaus ir Ro- 
mos) sutarčių pataisomis, o kita, daugiau- 
sia sudaryta iš užsienio reikalų ministerijų 
politikos departamentų direktorių, svarstė 
oficialiai labiau įtvirtinto bendradarbiavi- 
mo užsienio politikos srityje galimybę ir re- 
dagavo baigiamojo konferencijos doku- 
mento preambulę. TVK rezultatas - Su- 
vestinis Europos aktas, kuris įsigaliojo 


1987 m., kai jį pasirašė valstybių įgaliotie- 
ji atstovai ir buvo baigtos ratifikavimo pro- 
cedūros. 

Kitos dvi TVK įvyko 1990-1991 m. Ne 
taip, kaip pirmuoju atveju, tos konferenci- 
jos buvo sušauktos ne dėl Bendrijos raidos 
poreikių, bet netikėtai pasikeitus išorinėms 
egzistavimo aplinkybėms. Iš pradžių atro- 
dė, kad ką tik įsigaliojus Suvestiniam Eu- 
ropos aktui atsirado daug naujų galimybių 
Bendrijai plėtotis ir įgyvendinti naujus in- 
tegracijos projektus, bet 1989 m. pabaigo- 
je, kai lapkričio mėn. griuvo Berlyno siena, 
normalų procesą visiškai sutrikdė netikėtai 
atsivėrusi galimybė Vokietijai greitai susi- 
vienyti. Iš esmės Bendrijai iškilo politinė 
problema: reikėjo rasti būdą užtikrinti, kad 
netikėtai susivienijusi Vokietija nesuardytų 
visos Bendrijos pusiausvyros, 0 gal net pa- 
čios Bendrijos. Kita vertus, ir Vokietijai rū- 
pėjo kitus Bendrijos narius įtikinti savo įsi- 
pareigojimų Europos integracijai nuoširdu- 
mu, bet kartu nepraleisti progos įgyvendinti 
susivienijimą. Valstybėms narėms buvo 
svarbu atsikratyti suvienytos Vokietijos bai- 
mės (dėl suprantamų priežasčių labiausiai 
baiminosi Prancūzija), nes susijungusios 
Vokietijos ūkis gamintų 27 proc. Bendrijos 
bendrojo vidaus produkto, 0 joje gyvenan- 
tys apie 80 mln. gyventojų sudarytų 25 proc. 
visų Bendrijos gyventojų. | 

Tada ir buvo nuspręsta, kad visas šias 
problemas būtų galima panaikinti, jeigu 
EB valstybės narės ryžtųsi gilinti Europos 
integraciją ir dar labiau integruoti padidė- 
jusią Vokietiją į Europą. Taip visai netikė- 
tai į vientisą projektą susiliejo Bendrijos 
valstybių narių pinigų sąjungos ir politinės 
sąjungos idėjos. 1989 m. Strasbūro Euro- 
pos Vadovų Tarybos susitikime buvo pa- 
skelbtas suderintas Prancūzijos ir Vokieti- 

jos pasiūlymas sušaukti naują TVK, kuri 
būtų skirta reikiamiems sutarties pakeiti- 
mams, susijusiems su pinigų sąjungos kū- 
rimu. O 1990 m. pavasarį buvo paskelbta 
dar viena nauja suderinta Prancūzijos ir 
Vokietijos iniciatyva - dėl Vidurio ir Rytų 
Europoje įvykusių permainų ir jau priim- 
to nutarimo sukurti pinigų sąjungą — pa- 
spartinti ir EB valstybių politinės sąjungos 
kūrimą transformuojant EB valstybių na- 
rių tarpusavio santykius į politinę ES. Pa- 
teikus šį pasiūlymą EB valstybių lyderiai 
sutarė, kad vienu metu bus surengtos dvi 
TVK: viena - dėl ekonominės ir pinigų są- 
jungos, kita — dėl politinės sąjungos. Bū- 
tent šios dvi 1991-1992 m. vykusios TVK 
ir parengė ES sutartį, pasirašytą 1992 m. 
Mastrichte. 

Lyginant 1985-1986 ir 1990-1991 m. 
TVK galima rasti ir tam tikrų panašumų, 
ir skirtumų. Viena vertus, abi konferenci- 
jos baigėsi svarbių dokumentų — Suvesti- 
nio Europos akto ir ES sutarties pasirašy- 
mu, tačiau, kita vertus, galima pastebėti, 
kad visiškai skirtingai suvokiama TVK 
reikšmė. Pradėdamas 1985-1986 m. TVK 
tuometinis Komisijos pirmininkas Jacgu- 
es'as Delors'as kalbėjo, jog „šios konferen- 
cijos yra tokios reikšmingos, kad negali bū- 
ti šaukiamos kas penkeri ar dešimt metų. 
Todėl iki šio amžiaus pabaigos daugiau to- 
kių tarpvyriausybinių konferencijų nebus 
organizuojama“. Tada niekas nesitikėjo, 
kad labai greitai prireiks dar dviejų kon- 
ferencijų. Tuo tarpu jau 1990-1991 m. kon- 
ferencijų dalyviams pasidarė aišku, kad, ko 
gero, TVK yra pakankamai patogus būdas 
mobilizuoti visas jėgas ir pagal galimybes 
imtis spręsti integracijos gilinimo proble- 
mas. Todėl ne taip, kaip Suvestiniame Eu- 
ropos akte, jau net pačioje ES sutartyje, 

jos 48 straipsnyje, yra ne tik paminėta ga- 
limybė prireikus sušaukti TVK, bet ir įra- 
šytas sprendimas surengti tokią konferen- 
ciją 1996 m. 

Tad kita TVK, kaip iš anksto buvo pla- 
nuota, vyko 1996-1997 m. Pagrindinis jos 
tikslas buvo apsvarstyti pribrendusius ES 
sutarties pakeitimus, naujai įdiegtas ben- 
dradarbiavimo sritis, taip pat įvertinti EB 
mechanizmų ir institucijų veiksmingumą. 
Būsimosios TVK darbotvarkė buvo tiksli- 
nama ir plečiama Europos Vadovų Tarybos 
susitikimuose. 1994 m. birželio mėn. Kor- 
fu (Graikija) Europos Vadovų Taryba kon- 
ferencijai rengti sudarė specialią „apmąsty- 
mų grupę“ iš valstybių narių užsienio rei- 
kalų ministrų, Komisijos pirmininko ir dvie- 
jų Europos Parlamento atstovų. Ispanų di- 
plomato Carloso Westendorpo vadovauja- 
ma grupė savo ataskaitoje išnagrinėjo ES 
tikslus, principus ir būsimuosius jos užda- 
vinius, ten pat buvo išdėstytos pagrindinės 
ES kylančios problemos (institucijų veiks- 
mingumas, Sąjungos priartinimas prie pi- 
liečių, jų saugumo užtikrinimas, bendros 
užsienio ir saugumo politikos stiprinimas) 
ir galimi jų sprendimo būdai. Pati TVK 
prasidėjo ES viršūnių susitikimu Turine 
1996 m. kovo 29 d. ir baigėsi 1997 m. bir- 
želio 18 d. Amsterdame. Per tą laiką kon- 
ferencija posėdžiavo valstybių narių užsie- 
nio reikalų ministrų specialiųjų atstovų, 
pačių užsienio reikalų ministrų lygiu, jos 
darbotvarkės klausimai taip pat buvo 
svarstomi Europos Vadovų Tarybos susiti- 
kimuose 1996 m. Florencijoje (Italija) ir 
Dubline (Airija), o 1997 m. - Nordvike 
(Nyderlandai). 

Nors nuosekliai peržiūrėti Europos 
Bendrijų steigimo ir ES sutarčių nebuvo 
planuota, tačiau konferencijai iškelti platūs 

ir bendri tikslai, valstybių narių interesų 
įvairovė ir siekis patenkinti viešosios nuo- 
monės lūkesčius lėmė darbotvarkės platu- 
mą, derybų sudėtingumą. Konferencijai bu- 
vo pateikta apie 4 tūkst. įvairių dokumen- 
tų, sutarčių straipsnių projektų, kitokių pa- 
taisų. TVK rezultatas - Amsterdame pasi- 
rašyta modifikuota ES sutartis. Pažymėtina, 
kad 1996-1997 m. TVK neišsprendė ES vi- 
daus ir institucijų reformos klausimų, su- 
sijusių su numatomu beprecedenčiu ES iš- 
siplėtimu, kai į Sąjungą bus priimta net 
12 naujų valstybių, ir atidėjo tų klausimų 
sprendimą vėlesniam laikui. Nauja ES biu- 
džeto finansinė perspektyva (2000-2006 m.) 
ir su tuo susiję bendros žemės ūkio politi- 
kos ir struktūrinių fondų reformų klausimai 
buvo išspręsti Europos Vadovų Tarybos su- 
sitikimuose. Tuo tarpu institucijų reformai 
parengti ES 2000 m. vasario mėn. pradėjo 
dar vieną TVK ir parengė naują sutartį, ku- 
riai Europos Vadovų Taryba pritarė 2000 m. 
gruodžio mėn. Nicoje, o galutinė redakcija 
buvo pasirašyta 2001 m. vasario 26 d. (įsi- 
galiojo 2003 m. vasario 1 d.). Nicos sutar- 
tyje esminiai ES institucijų pertvarkymai 
įtvirtinti numačius priimti 12 naujų valsty- 
bių. Senosioms valstybėms narėms perskirs- 
tytas, o būsimosioms narėms nustatytas ati- 
tinkamas vietų ir balsų skaičius svarbiausio- 
se ES institucijose. 

Savo ruožtu 2000 m. TVK numatė, kaip 
toliau tobulinti ES institucinę struktūrą. 
Prie Nicos sutarties pridėtoje Deklaracijo- 
je dėl Sąjungos ateities pažymima, kad ra- 
tifikavus Nicos sutartį bus baigtas ES insti- 
tucijų pertvarkymas, reikalingas ES plėtrai. 
Kartu deklaracijoje buvo pakviesta pradėti 
išsamesnius ir platesnius debatus apie ES 
ateitį, kurie galiausiai būtų apibendrinti ki- 
toje TVK. 


Tačiau šį kartą, skirtingai nei ankstes- 
nėse TVK, sutarčių peržiūros procesą bu- 
vo nutarta papildyti nauju elementu. Nau- 
ja TVK 2003 m. turėjo būti sušaukta tik- 
tai po to, kai pradinį tarpvalstybinių de- 
rybų dokumentą - Sutartį dėl Konstituci- 
jos Europai apsvarstys ir pateiks specia- 
liai sudarytas ES valstybių, šalių kandida- 
čių ir ES institucijų atstovų konventas. De- 
batai šiame konvente, prasidėję 2002 m. 
vasario 28 d., užtruko beveik pusantrų me- 
tų ir buvo baigti 2003 m. birželio 20 d., kai 
jo pirmininkas Valėry Giscard'as d'Es- 
taing'as Europos Vadovų Tarybą supažin- 
dino su atlikto darbo rezultatais. Ir tik kai 
Italija 2003 m. spalio 4 d. Romoje iš 
Graikijos perėmė pirmininkavimą ES, 
prasidėjo nauja TVK, turėjusi galutinai 
apsispręsti dėl Konvento parengtos kon- 
stitucinės sutarties ir parengti ją oficia- 
liems atstovams pasirašyti. Dėl šios sutar- 
ties valstybių atstovai jau daugiau kaip 
metus diskutavo Konvente, tad buvo tiki- 
masi, kad šį kartą TVK bus gana formali 
ir truks trumpai, kad galėtų būti baigta 
dar tų pačių metų gruodžio mėn. tebepir- 
mininkaujant Italijai. 

Netrukus paaiškėjo, kad prieštaravimai 
tarp valstybių Konvente nebuvo pakanka- 
mai užglaistyti. Pagrindine kliūtimi sėkmin- 
gai baigti derybas ir parengti sutartį tapo 
ginčas dėl kvalifikuotos daugumos balsavi- 
mo Taryboje. Naujojoje sutartyje siūloma 
kvalifikuotos daugumos balsavimo formu- 
lė dviejų valstybių, Ispanijos ir Lenkijos, pa- 
dėtį iš dalies darė prastesnę negu taikant 
Nicos sutartyje įtvirtintas nuostatas. Todėl 
šios šalys apsisprendė nesutikti su naująja 
sutartimi. Padėties negelbėjo ir paskutinę 
minutę pateiktas Italijos premjero Silvio 
Berlusconi'o pasiūlymas pritaikyti pereina- 

mąjį laikotarpį ir senąją balsavimo sistemą 
išlaikyti iki 2014 m. Taip viltys greitai baig- 
ti 2003 m. TVK žlugo. Formalios derybos 
buvo atnaujintos tiktai 2004 m. kovo mėn. 
pirmininkavimą ES jau perėmus Airijai. 
Galiausiai kompromisą pavyko pasiekti, ir 
T VK savo darbą baigė tų pačių metų bir- 
želio mėn. Sutartis dėl Konstitucijos Euro- 
pai buvo parengta pasirašyti ir 2004 m. spa- 
lio 29 d. Romoje pasirašyta. Tačiau vėliau 
paaiškėjo, kad šiai ilgai svarstytai ir sunkiai 
suderėtai Sutarčiai dėl Konstitucijos Euro- 
pai nebuvo lemta įsigalioti. Iš pradžių ga- 
na sklandžiai vykęs sutarties ratifikavimo 
procesas galiausiai įstrigo. Visuotinių refe- 
rendumų Prancūzijoje (2005 05 29) ir Ny- 
derlanduose (2005 06 01) neigiami rezulta- 
tai ES sukėlė tikrą politinę krizę ir galiau- 
siai lėmė tai, kad šios ambicingos sutarties 
buvo atsisakyta. 

2007 m. pirmojoje pusėje ES pirmi- 
gaivinti ES reformavimo klausimo svars- 
tymą. Atsižvelgusi į tai, kad Sutarties dėl 
Konstitucijos Europai ratifikavimas įstri- 
go, ji pasiūlė sušaukti naują TVK ir pa- 
rengti naują ES Reformų sutartį. 2007 m. 
birželio 23 d. ES valstybių lyderiai pritarė 
Vokietijos federalinės kanclerės Angelos 
Merkel siūlymui surengti naują TVK, ku- 
ri pasiūlytų sprendimą, kaip turėtų būti pa- 
sielgta su tomis naujovėmis, dėl kurių bu- 
vo susitarta derantis dėl Konstitucijos. 

Taip pat žr. AMSTERDAMO SUTARTIS, 
MASTRICHTO SUTARTIS, NICOS SUTAR- 
TIS, ROMOS SUTARTIS, SUVESTINIS Eu- 
ROPOS AKTAS, DEKLARACIJA DĖL SĄ- 
JUNGOS ATEITIES, SUTARTIS DĖL KoN- 
sTITUCIJOS EUROPAI. 


Evaldas Sinkevičius ir Gediminas Vitkus 


Tarpvyriausybiškumas 


TARPVYRIAUSYBIŠKUMAS (angl. inter- 
governmentalism, pranc. intergouvernemen- 
talisme, vok. Intergouvernementalismus) žr. 
VIRŠVALSTYBIŠKUMAS IR TARPVYRIAU- 
SYBIŠKUMAS, LiBERALUSIS TARPVYRIAU- 
SYBIŠKUMAS, REALISTINIS TARPVYRIAU- 
SYBIŠKUMAS. 


TEISĖ žr. BENDRIJOS TEISĖ. 
TEISYNAS žr. BENDRIJOS TEISYNAS. 


TEISINGUMO TEISMAS (angl. Court of 
Justice, pranc. Cour de justice, vok. Gerichts- 
hof) - viena pagrindinių Europos Sąjungos 
institucijų, kurios paskirtis — užtikrinti, kad 
visose ES valstybėse narėse ES teisės aktai 
būtų aiškinami ir taikomi vienodai, kad Eu- 
ropos Bendrijų teisė būtų vienoda visiems. 

Teismas buvo įsteigtas pagal 1951 m. 
Europos anglių ir plieno bendrijos steigi- 
mo (Paryžiaus) sutartį. 1957 m. Romos su- 
tartimis įsteigus kitas dvi Europos Bendri- 
jas, Teisingumo "Teismo jurisdikcija buvo iš- 
plėsta ir joms, todėl jis vadinamas Euro- 
pos Bendrijų Teisingumo Teismu. 

Pagrindinis Teisingumo Teismo uždavi- 
nys — užtikrinti, kad taikant ir interpretuo- 
jant Europos Bendrijų steigimo sutartis bei 
teisės aktus būtų laikomasi Bendrijos tei- 
sės principų. Teisingumo Teismas ir galimy- 
bė kreiptis į jį užtikrina, kad ES instituci- 
jų, valstybių narių, juridinių asmenų bei ki- 
tų EB teisės subjektų veiksmai ar spren- 
dimai nepažeis EB teisės. Taip pat jis 
sprendžia dėl tiesioginių ieškinių ir gali 
priteisti kompensuoti nuostolius. Į Teisin- 
gumo Teismą gali kreiptis ES valstybės, ES 
institucijos, ES valstybių nacionaliniai teis- 
mai, o tam tikrais atvejais — juridiniai ir fi- 
ziniai asmenys. 


TEMPUS 


Teisingumo Teismas susideda iš 27 tei- 
sėjų (kiekviena valstybės narė skiria vieną 
teisėją). Teisingumo Teismui padeda aštuo- 
ni generaliniai advokatai. Jų užduotis — 
teikti pagrįstas nuomones dėl Teisingumo 
Teismo nagrinėjamų bylų. Jie tai turi da- 
ryti viešai ir nešališkai. 

Teisingumo Teismas nagrinėja tik tas 
bylas, kurios priskiriamos Europos teisei. 
Jo sprendimai yra galutiniai ir neskundžia- 
mi. Svarbesnes bylas svarsto plenarinė se- 
sija — visi 27 teisėjai. Tačiau tai — išskirti- 
niai atvejai. Kad darbas būtų našesnis, pa- 
prastai posėdžiauja 5 arba 3 teisėjų kole- 
gijos arba 13 narių Didžioji kolegija. 

Teisingumo Teismo kompetencijai pri- 
klauso trijų tipų teisminės problemos: 

+ jis sprendžia ginčus, kylančius tarp Eu- 

ropos teisės subjektų (tarp ES ir vals- 
tybių narių; tarp valstybių narių; tarp 
EB institucijų; tarp fizinių (juridinių) 
asmenų ir EB); 
rengia atsakymus, kai ES valstybių na- 
cionaliniai teismai kreipiasi į jį su pra- 
šymu konkrečiose nacionalinių teismų 
nagrinėjamose bylose taikyti Europos 
teisę; 
rengia nuomones dėl tarptautinių su- 
tarčių, kurių dalyvė yra EB. 
Nuo įsteigimo iki šiol Teisingumo Teis- 
mas yra išnagrinėjęs apie 8,6 tūkst. bylų. 
Teismo sprendimai spausdinami Europos 
Bendrijų oficialiajame leidinyje. 

Siekiant sumažinti Teisingumo Teismo 
darbo krūvį, pagal 1987 m. įsigaliojusį Su- 
vestinį Europos aktą buvo įsteigtas Pirmo- 
sios instancijos teismas, pradėjęs veikti 
1989 m. rugsėjo mėn. Šis teismas (veikian- 
tis prie Teisingumo Teismo) turi teisę nag- 
rinėti ir spręsti tam tikrų kategorijų bylas, 
ypač privačių asmenų, bendrovių, ir kai ku- 

rių organizacijų pateiktus ieškinius bei by- 
las, susijusias su konkurencijos teise. 

Ir Teisingumo Teismas, ir Pirmosios 
instancijos teismas iš savo narių trejiems 
metams išsirenka pirmininką, kuris gali bū- 
ti skiriamas dar vienai kadencijai. 

2004 m. Tarybos sprendimu ES ir jos 
tarnautojų teisiniams ginčams spręsti bu- 
vo įsteigta nauja teisminė institucija — Eu- 
ropos Sąjungos tarnautojų teismas (angl. 
European Civil Service Tribunal, pranc. Tri- 
bunal de la fonction publigue de VUnion eu- 
ropėenne, vok. Gericht fūr den europūischen 
ėffentlichen Dienst). Šis teismas sudarytas 
iš septynių teisėjų ir veikia prie Pirmosios 
instancijos teismo. Tarnautojų teismo juris- 
dikcijai priklauso pirmąja instancija nagri- 
nėti Bendrijų ir jų tarnautojų ginčus pagal 
EB steigimo sutarties 236 straipsnį, ir tai 
yra apie 150 bylų per metus. Ieškinius šiam 
teismui gali pateikti Bendrijos institucijų 
darbuotojai, kurių yra apie 35 000. Šie gin- 
čai susiję ne tik su darbo santykiais (dar- 
bo užmokestis, karjeros galimybės, įdarbi- 
nimas, drausminės nuobaudos ir kt.), bet 
ir su socialinės apsaugos sistema (ligos, se- 
natvė, invalidumas, nelaimingi atsitikimai 
darbe, šeimos pašalpos ir kt.). 

Evaldas Sinkevičius 


TEMPUS (angl. Trans-European Mo- 
bility Scheme for University Students san- 
trumpa) - Europos Sąjungos programa, 
skirta Vidurio ir Rytų Europos (VRE) ir 
buvusios SSRS šalių aukštojo mokslo per- 
tvarkai remti siekiant suartinti jų ir ES 
aukštojo mokslo sistemas. Vėliau į progra- 
mą buvo įtrauktos ir Vakarų Balkanų šalys 
bei kitos valstybės partnerės. Programą ad- 
ministruoja Komisijos Švietimo, mokymo ir 
jaunimo reikalų generalinis direktoratas. Ji 

pradėta vykdyti 1990 m. kaip PHARE (nuo 
1994 m. ir TACIS) programos sudedamoji 
dalis. PHARE lėšomis finansuojamoje 
TEMPUS programoje, į kurią nuo 1992 m. 
įtraukta ir Lietuva, dalyvavo 11 VRE vals- 
tybių, ES ir EFTA (angl. European Free Tra- 
de Association — Europos laisvosios preky- 
bos asociacija) valstybės, taip pat Australi- 
ja, Japonija, JAV, Kanada, Kipras, Malta, 
Naujoji Zelandija ir Turkija. 

TEMPUS vykdoma tiktai prioritetinė- 
se aukštojo mokslo pertvarkos srityse. Pro- 
gramą sudaro individualūs projektai, papil- 
domos priemonės ir jungtiniai Europos 
projektai, kuriuos kartu vykdo ES valsty- 
bių ir valstybių partnerių institucijos. Pro- 
jektai paprastai yra planuojami trejiems 
metams. Daugiausia dėmesio skiriama 
jungtiniams Europos projektams, kurių 
kiekviename gali dalyvauti bent viena vals- 
tybių partnerių aukštoji mokykla ir ne ma- 
žiau kaip dvi aukštosios mokyklos, įstaigos 
arba organizacijos iš skirtingų ES valstybių. 
Jais siekiama atnaujinti dėstomus dalykus 
ir studijų, tęstinio mokymo bei perkvalifi- 
kavimo programas, remti aukštųjų mokyk- 
lų valdymo struktūrų pertvarką, aukštųjų 
mokyklų ir pramonės ryšius, tarptautinius 
dėstytojų bei studentų akademinius mai- 
nus. 1990-1998 m. per TEMPUS progra- 
mą paskyrusi apie 800 mln. eurų, ES pa- 
rėmė beveik 15 tūkst. aukštojo mokslo 
pertvarkos projektų VRE ir Nepriklauso- 
mų Valstybių Sandraugos šalyse. 

1999 m. programa buvo pratęsta tre- 
čiam laikotarpiui — iki 2006 m. Šiuo laiko- 
tarpiu ZEMPUS buvo derinama prie pasi- 
rašiusių asociacijos sutartis valstybių pri- 
ėmimo strategijos ir daugiau lėšų buvo skir- 
ta tam tikroms sritims, tokioms kaip teisė, 
techniniai standartai, Bendrijos teisynas, 


Tiesioginis galiojimas 


abipusis aukštojo mokslo diplomų pripaži- 
nimas. Kadangi ši strategija numatė atver- 
ti ES programas asocijuotosioms VRE vals- 
tybėms, joms skirtos TEMPUS lėšos buvo 
laipsniškai mažinamos, 0 šios valstybės 
partnerės buvo įtrauktos į tokias programas 
kaip LEONARDO DA VINCI ir SOCRATES. 

2007-2013 m. laikotarpiu TEMPUS 
programa apims 26 valstybes partneres Va- 
karų Balkanuose, Rytų Europoje ir Vidu- 
rio Azijoje, Šiaurės Afrikoje ir Viduriniuo- 
se Rytuose. 

Taip pat žr. LEONARDO DA VINCI, 
PHARE, SocRarTES, TACIS. 


Rimantas Grikienis 


TiESIOGINIS GALIOJIMAS (angl. direct 
applicability, pranc. applicabilitė directe, vok. 
unmittelbare Geltung) - vienas iš pagrindi- 
nių Europos teisės principų. Pagal šį prin- 
cipą Europos teisės nuostatos gali turėti tei- 
sinių padarinių valstybėse narėse netaikant 
jokių papildomų įgyvendinimo priemonių. 
Nacionalinė ES valstybių administracija turi 
užtikrinti tiesioginį jų galiojimą. Europos 
Bendrijų steigimo sutartyse nebuvo aiškiai 
numatyta daug tiesioginio galiojimo normų 
(pvz., Europos Bendrijos steigimo sutarties 
81, 82 straipsniai), tad tiesioginio galiojimo 
koncepciją plėtojo Teisingumo Teismas, 
naudodamasis savo išimtine kompetencija 
ir siekdamas apibrėžti Europos teisės įta- 
ką bei veikimą valstybių narių teisės siste- 
mose. Palyginti su kitomis tarptautinės tei- 
sės formomis, tiesioginis galiojimas kartu su 
viršenybės principu yra esminiai Europos 
teisės skiriamieji bruožai. 

Tiesioginio galiojimo svarba yra ta, kad: 

+ Europos teisė ima išsyk veikti naciona- 
linėje teisėje, tampa neatskiriama jos 
dalimi; 


Transeuropiniai tinklai 


* jis garantuoja visišką ir vienodą Euro- 
pos teisės aktų taikymą visose valstybė- 
se narėse; 

+ asmenys bei valstybės narės tampa Eu- 
ropos teisės subjektais; 

* jis didina asmenų teisinę apsaugą ir ga- 
rantijas, nes užtikrina galimybę kreip- 
tis į nacionalinius teismus tais klausi- 
mais, kuriuos reguliuoja Europos teisė. 
Atsakymas į klausimą, ar tam tikra Eu- 

ropos teisės nuostata galioja tiesiogiai (tai 
gali būti steigimo sutarties straipsnis, ES 
institucijų aktas, Bendrijos su trečiosiomis 
šalimis sudaryta sutartis), priklauso nuo to- 
kių kriterijų: 

+ Europos teisės nuostata turi būti pa- 
kankamai aiški ir tiksli tiek turinio, tiek 
įgyvendinimo atžvilgiu; 

* ji turi būti besąlygiška, t. y. dėl jos 
valstybės narės neturi jokių išlygų ar 
išimčių; 
tokia nuostata turi būti savaime pakan- 
kama ir teisiškai tobula, t. y. negali tie- 
siogiai galioti nuostata, kuriai įgyven- 
dinti aiškiai reikalingos toliau taikyti- 
nos priemonės. Be abejo, ši sąlyga ne- 
turi reikšmės, kai kalbama apie aiškiai 
išreikštus ateities tikslus ir terminus 
(pvz., kai kurių direktyvų atvejais). 

Iš tiesioginio galiojimo principo kylan- 
čios teisės Ir pareigos gali atsirasti tarp as- 
menų ir valstybių narių (vadinamasis ver- 
tikalusis tiesioginis galiojimas), taip pat ir 
tarp fizinių ar juridinių asmenų (vadinama- 
sis horizontalusis tiesioginis poveikis). 
Taip pat žr. BENDRIJOS TEISĖ, TEI- 
SINGUMO TEISMAS, VIRŠENYBĖ. 
Rytis Martikonis 


TRANSEUROPINIAI TINKLAI (angl. trans- 
european networks, pranc. rėseaux transeu- 

ropėens, vok. transeuropūische Netze) — 
transporto, telekomunikacijų ir energetikos 
tinklai, kuriuos plėtojant siekiama skatinti 
bendrosios rinkos veikimą, ekonominį au- 
gimą ir socialinę sanglaudą. 

Transeuropinių tinklų idėja Bendrijos 
darbotvarkėje tapo svarbi XX a. paskutinio 
dešimtmečio pradžioje. Europos Bendrijos 
steigimo sutarties 154—156 straipsniai įtei- 
sino Bendrijos vaidmenį kuriant ir plėtojant 
transeuropinių tinklų transporto, telekomu- 
nikacijų ir energetikos infrastruktūras. Sie- 
kiant šių tikslų Bendrija gali parengti tran- 
seuropinių tinklų plėtojimo gaires, įgyven- 
dinti būtinas priemones ir paremti valsty- 
bių narių finansines pastangas. Straipsniuo- 
se pabrėžtas Komisijos vaidmuo koordinuo- 
jant valstybių narių vykdomą politiką ir 
bendradarbiavimą plėtojant transeuropi- 
nius tinklus su trečiosiomis šalimis. 

1993 m. paskelbtoje Baltojoje knygoje 
dėl augimo, konkurencingumo ir užimtu- 
mo Komisija ypač daug dėmesio skyrė 
transeuropinių tinklų plėtojimui ir jų vaid- 
meniui skatinant ekonominį augimą Ben- 
drijoje bei mažinant nedarbo lygį. 1994 m. 
gruodžio mėn. Europos Vadovų Tarybos 
susitikime buvo patvirtinta parama trans- 
europinių tinklų plėtojimui ir pritarta ke- 
turiolikai prioritetinių geležinkelio ir auto- 
mobilių kelių projektų. 

Transeuropinių tinklų idėja — tai viena 
iš 1995 m. Komisijos pirmininku tapusio 
Jacgues'o Santero prioritetinių veiklos sri- 
čių ir svarbus bendrosios rinkos papildinys. 
Nors Komisija neįstengė užsitikrinti nori- 
mos finansinės paramos transeuropinių tin- 
klų plėtojimui, jiems teikiama didelė svar- 
ba integruojant ne tik mažiau išsivysčiusius 
Bendrijos regionus, bet ir Vidurio ir Rytų 
Europos valstybes. Be to, transeuropinių 

energetikos, telekomunikacijų ir transpor- 
to tinklų plėtra svarbi ne tik ES plėtrai, bet 
ir šalinant tebeegzistuojančias kliūtis vidaus 
rinkai ir konkurencijai šiose srityse. 


Ramūnas Vilpišauskas 


TRANSPORTO POLITIKA žr. BENDRA 
TRANSPORTO POLITIKA. 


TREčČIASIS RAMSTIS žr. BENDRADAR- 
BIAVIMAS TEISINGUMO IR VIDAUS REIKA- 
LŲ SRITYSE, PoLicIJOS IR TEISMINIS 
BENDRADARBIAVIMAS BAUDŽIAMOSIOSE 
BYLOSE, LAISVĖS, SAUGUMO IR TEISIN- 
GUMO ERDVĖ. 


TREJETAS (TRIO) - neformali trijų Eu- 
ropos Sąjungos valstybių darbo grupė, ku- 
rią sudaro ES pirmininkaujanti valstybė, 
prieš ją pirmininkavusi ir po jos pirminin- 
kausianti valstybės. Trejetas visų pirma vei- 
kia Europos Bendrijos valstybių bendra- 
darbiavimo užsienio politikos srityje, o nuo 
1993 m. įsigaliojus Europos Sąjungos 
(Mastrichto) sutarčiai - ir ES bendros už- 
sienio ir saugumo politikos (BUSP) srity- 
je. Modifikuota Europos Sąjungos (Ams- 
terdamo) sutartis numatė, kad toliau ES 
BUSP vadovaus kitoks trejetas, kurį suda- 
rys ES pirmininkaujanti valstybė (kuriai vis 
dėlto talkins pirmininkavimo pareigų pe- 
rėmėja), vyriausiasis įgaliotinis bendrai už- 
sienio ir saugumo politikai (šios pareigos 
bus pavestos Tarybos generaliniam sekre- 
toriui) ir Komisijos pirmininkas (arba ki- 
tas aukščiausio rango Komisijos narys). 

Taip pat žr. BENDRA UŽSIENIO IR 
SAUGUMO POLITIKA. 


TREVI (pranc. Terrorisme, Radicalisme, 
Extrėmisme, Violence Internationale san- 


Transporto politika 


trumpa) - taip vadinamas 1975 m. pradėtas 
ir 1976-1993 m. vykęs Europos Bendrijos 
valstybių neoficialus bendradarbiavimas ko- 
voje su tarptautiniu terorizmu ir organizuo- 
tu nusikalstamumu. Vidaus saugumo klausi- 
mais kompetentingi aukšti pareigūnai (nuo 
1984 m. — ministrai), susirinkę dukart per 
metus, aptardavo bendrus veiksmus, strate- 
gijas, keisdavosi informacija ir dalydavosi 
patirtimi. Veikė penkios specializuotos eks- 
pertų grupės, tarp jų ir darbo grupė Euro- 
polo susitarimui rengti (įkurta 1991 m.). 
TREVI taip pat palaikė ryšius su trečiosio- 
mis šalimis: JAV, Kanada, Maroku, Norvegi- 
ja, Šveicarija. TREVI neturėjo nuolatinių 
personalo, sekretoriato, būstinės ir lėšų. Po 
1993 m., įsigaliojus Europos Sąjungos 
(Mastrichto) sutarčiai, TREVT plėtota veikla 
tęsiama jau pagal trečiojo ES ramsčio, t. y. 
bendradarbiavimo teisingumo ir vidaus rei- 
kalų srityse, nuostatas, o ministrai susitinka 
kaip Teisingumo ir vidaus reikalų taryba. 

Taip pat žr. BENDRADARBIAVIMAS 
TEISINGUMO IR VIDAUS REIKALŲ SRITY- 
sE, EUROPOLAS. 


Rimantas Grikienis 


TVIRTESNIS BENDRADARBIAVIMAS (angl. 
enhanced cooperation, pranc. coopėration 
renforcėe, vok. verstūrkte Zusammenarbeit) 
Europos Sąjungos sutartyje ir Europos 
Bendrijos steigimo sutartyje įtvirtinta nuo- 
stata, jog ES valstybės narės, norinčios ir 
galinčios sparčiau žengti integracijos gilini- 
mo linkme, gali siekti tų tikslų tikėdamosi, 
kad likusios valstybės narės prisijungs vė- 
liau. Šią galimybę suteikė Amsterdamo su- 
tartis, išplėtė ir modifikavo Nicos sutartis. 

Pagrindinės ES valstybių tvirtesnio ben- 
dradarbiavimo nuostatos išdėstytos ES su- 
tarties 43—45 straipsniuose. Toks bendra- 


„Tuščios kėdės“ krizė 


darbiavimas turi apimti ne mažiau kaip aš- 
tuonias valstybes nares. Jis leistinas tik kaip 
išimtinė priemonė, jei norimų tikslų nega- 
lima įgyvendinti remiantis galiojančiomis 
sutartimis. Nors pasitarimuose dėl tvirtes- 
nio bendradarbiavimo gali dalyvauti visos 
valstybės narės, tačiau sprendimus priima 
tik taip bendradarbiaujančios valstybės pa- 
gal Taryboje galiojančias (bendro sutarimo, 
kvalifikuotos daugumos) taisykles. Prie tvir- 
čiau bendradarbiaujančių valstybių visuo- 
met gali prisidėti ir kitos valstybės narės. 
Taryba ir Komisija privalo Europos Parla- 
mentą reguliariai informuoti, kaip vyksta 
tvirtesnis bendradarbiavimas. 

Tvirtesnį bendradarbiavimą trečiajame 
ramstyje, t. y. teisingumo ir vidaus reikalų 
srityse, reglamentuoja specialus ES sutar- 
ties 40 straipsnis. Nicos sutartimi tokio ben- 
dradarbiavimo sąlygos buvo įtrauktos ir į 
antrąjį ramstį, t. y. bendrą užsienio ir saugu- 
mo politiką, tačiau jos negali būti siejamos 
su karinę ar gynybinę reikšmę turinčiais rei- 
kalais. Skirtingai nei pirmajame ir trečiaja- 
me ramsčiuose, nedalyvaujanti valstybė čia 
gali tvirtesnį bendradarbiavimą vetuoti. 
Tvirtesnį bendradarbiavimą reglamentuo- 
jančios institucinės nuostatos įrašytos į 
naujos redakcijos EB steigimo sutartį (jos 
11 straipsnį). Jos yra iš esmės ribojamojo 
pobūdžio ir neleidžia pažeisti Bendrijos 
kompetencijos. Leidimą tvirčiau bendra- 
darbiauti kvalifikuota balsų dauguma sutei- 
kia Taryba. Iniciatyvos teisę turi ne tik vals- 
tybės narės, bet ir Komisija, kuriai, be to, 
yra suteiktos plačios kontrolės teisės. Kaip 
geriausiai žinomi tvirtesnio bendradarbiavi- 
mo pavyzdžiai dažnai nurodomos ekonomi- 
nė ir pinigų sąjunga ir Šengeno grupė. 

Taip pat žr. AMSTERDAMO SUTARTIS, 
BRANDUOLYS, „KINTAMOS GEOMETRI- 

Jos“ EuRoPa, „KONCENTRINIAI RATAI“, 
NICOS SUTARTIS, „SKIRTINGŲ GREIČIŲ“ 
EuRoPA. 

Rimantas Grikienis 


TuRkijJos 1R ES SANTYKIAI žr. KAN- 
DIDATĖS, EUROPOS KONFERENCIJA, VI- 
DURŽEMIO JŪROS VALSTYBIŲ IR ES 
SANTYKIAI. 


„Tuščios KĖDĖS“ KRIZĖ - viena rim- 
čiausių krizių Europos Bendrijos istorijo- 
je, kilusi 1965 m. liepos mėn., kai Prancū- 
Zija prezidento Charles'io de Gaulle'io nu- 
rodymu nustojo dalyvauti Tarybos posė- 
džiuose ir atšaukė iš Briuselio savo nuo- 
latinę atstovybę. Prancūzijai, kuri priešta- 
ravo Komisijos pasiūlymams dėl bendros 
žemės ūkio politikos finansavimo tvarkos, 
iškilo grėsmė, kad ji liks mažuma, nes tuo- 
metinė Walterio Hallsteino vadovaujama 
Europos ekonominės bendrijos Komisija 
reikalavo klausimą spręsti laikantis steigi- 
mo sutarties nuostatų, t. y. balsų dauguma. 
De Gaulle'iui buvo nepriimtinas toks rei- 
kalų tvarkymo būdas. Jis ne tik paskelbė 
Bendrijos institucijų boikotą, bet ir parei- 
kalavo peržiūrėti jos steigimo sutartyje nu- 
matytus Komisijos įgaliojimus ir sprendi- 
mų priėmimą balsų dauguma. 

Dėl šios krizės Europos Bendrija pusę 
metų buvo neveiksminga, negalėjo priimti 
sprendimų. Krizė baigėsi 1966 m. sausio 
mėn. susitarus dėl vadinamojo Liuksem- 
burgo kompromiso, kuriuo, nors jis ir ne- 
reiškė Bendrijų steigimo sutarčių peržiū- 
ros, buvo atsižvelgta į Prancūzijos nuomo- 
nę ir iš tiesų įvesta veto teisė. 

Taip pat žr. DE GAULLE, LIUKSEM- 
BURGO KOMPROMISAS, TARYBA. 


Rimantas Grikienis 

Užsomo ŠALYS IR TERITORIJOS 
(angl. overseas countries and territories, 
pranc. pays et territoires d'outre-mer, vok. 
ūberseeische Lūnder und Hoheitsgebiete) - 
buvusios Europos Sąjungos valstybių narių 
kolonijos, su kuriomis ES sieja ypatingi 
asociacijos ryšiai. Daugiausia tai yra Jung- 
tinės Karalystės, Nyderlandų ir Prancūzi- 
jos kolonijos. Be jų, užjūrio šalims ir teri- 
torijoms priklauso buvusios Belgijos ir Ita- 
lijos kolonijos. Prie jų reikia priskirti ir 
Grenlandiją, kuri, būdama autonomiška 
Danijos dalis, 1982 m. referendumu nu- 
sprendė atsiskirti nuo Bendrijos. 1984 m. 
atitinkamai pakeitus Europos Bendrijos 
steigimo (Romos) sutartį, Grenlandija ta- 
po Bendrijos užjūrio teritorija. 

Bendrijų santykius su užjūrio šalimis ir 
teritorijomis reguliuoja atskira Romos su- 
tarties dalis. Sutartis numato, kad asocia- 
cijos su užjūrio šalimis ir teritorijomis 


tikslas — „skatinti šalių ir teritorijų ekono- 
minę bei socialinę raidą ir užmegzti glau- 
džius ekonominius santykius tarp jų ir 
Bendrijos“. 

Visos užjūrio šalys ir teritorijos buvo 
išvardytos EB steigimo sutarties priede. 
Tarp svarbiausių paminėtinos buvusios 
Jungtinės Karalystės kolonijos Karibų jū- 
roje (Antigva, Kaimanų salos), pietų At- 
lante (Folklendo salos), Jungtinės Karalys- 
tės antarktinė teritorija, jos teritorijos In- 
dijos vandenyne, buvusios Prancūzijos ko- 
lonijos Ramiajame vandenyne (Naujoji 
Kaledonija, Prancūzijos Polinezija), Pran- 
cūzijos antarktinės teritorijos, buvusios 
Nyderlandų kolonijos Karibų jūroje (Aru- 
ba, Nyderlandų Antilai). Tuo tarpu ketu- 
ri Prancūzijos užjūrio departamentai 
(Reunionas, Gvadelupa, Martinika bei 
Gviana) yra Prancūzijos ir atitinkamai ES 
sudedamosios dalys. 

Klaudijus Maniokas 

15 EuRoPOS SĄJUNGA (angl. 
Western European Union, pranc. Union de 
VEurope occidentale, vok. Westeuropūische 
Union) - buvusi atskira Europos valstybių 
bendradarbiavimo gynybos ir saugumo sri- 
tyje organizacija, kuri dabar faktiškai yra 
inkorporuota į Europos Sąjungą, tačiau or- 
ganizacijos steigimo sutarties galiojimas 
dar nesustabdytas, ir formaliai ji tebeegzis- 
tuoja. Tokia dviprasmė situacija susidarė 
dėl to, kad pagal Vakarų Europos Sąjun- 
gos (VES) sutarties 5 straipsnyje nustaty- 
tą kolektyvinės gynybos principą vienos ša- 
lies užpuolimas yra visų šios sąjungos ša- 
lių užpuolimas, nors kol kas jokiuose ES 
dokumentuose tokių įsipareigojimų valsty- 
bės nėra prisiėmusios. 

VES valstybės steigėjos yra Belgija, 
Italija, Jungtinė Karalystė, Liuksembur- 
gas, Nyderlandai, Prancūzija ir Vokietija. 
1990 m. organizaciją papildė Ispanija ir 
Portugalija, o 1995 m. —- Graikija. Visos 
10 šiuo metu VES priklausančios valstybės 
kartu yra ir ES narės. Vis dėlto nereikėtų 
VES painioti su ES, kadangi kitų 17 ES 
valstybių ES kolektyvinės gynybos sutartis 
nesaisto. Vienos ES valstybės savo saugu- 
mo garantijas sieja su NATO, kitos laikosi 
nuostatos nedalyvauti kariniuose gynybi- 
niuose aljansuose. 

Nors VES steigimo data reikėtų laiky- 
ti 1954 m., kai buvo pasirašyta vadinamoji 
modifikuota Briuselio sutartis, organizaci- 
jos ištakos siekia net 1947 m. Diunkerko 
sutartį, t. y. Jungtinės Karalystės ir Pran- 
cūzijos sudarytą saugumo paktą, ir 1948 m. 
Briuselio sutartį (kuri ir buvo modifikuo- 
ta 1954 m.), įkūrusią gynybinę Vakarų Są- 
jungą, kuriai priklausė jau penkios valsty- 
bės: Belgija, Jungtinė Karalystė, Liuksem- 


burgas, Nyderlandai ir Prancūzija. Iš esmės 
šios gynybinės sutartys buvo skirtos gintis 
nuo galimos Sovietų Sąjungos grėsmės, ta- 
čiau dėl tuometinių organizacijos dalyvių 
karinio ir ekonominio silpnumo šis aljan- 
sas buvo akivaizdžiai nepakankamas. Tik- 
tai sudarius gynybinę sąjungą su JAV ir 
įsteigus NATO Vakarų Europos saugumo 
problema buvo iš dalies išspręsta. 

Savaime suprantama, kad įsteigus 
NATO VES nustojo būti pagrindine gyny- 
bine jos valstybių narių organizacija. Vis 
dėlto buvo nuspręsta jos nepanaikinti, nes 
tuomet ji padėjo į Vakarų gynybinę siste- 
mą integruoti Vokietiją. Nepavykus įsteig- 
ti Europos gynybos bendrijos, kuri Vokie- 
tijos ginkluotąsias pajėgas būtų integravusi 
į Europos struktūras, 1954 m. spalio 23 d. 
penkios Vakarų Sąjungos valstybės Pary- 
žiuje pasirašė protokolus, kuriais modifi- 
kavo bei papildė 1948 m. Briuselio sutartį 
ir į organizaciją priėmė Vokietijos Federa- 
cinę Respubliką bei Italiją, o pačią orga- 
nizaciją pavadino Vakarų Europos Sąjun- 
ga. Ši sutartis numatė tam tikrus ginkluo- 
tės apribojimus Vokietijai, bet kartu sutei- 
kė galimybę atkurti Vokietijos ginkluotą- 
sias pajėgas ir įstoti į NATO kolektyvinės 
gynybos sistemą. 

Nuo to laiko VES veiklos teisinis pa- 
grindas ir yra ši modifikuota Briuselio su- 
tartis, kurios 5 straipsnyje skelbiama, kad 
karinės agresijos prieš vieną iš ES narių at- 
veju kitos ES narės jai suteiks karinę ir vi- 
są kitą įmanomą pagalbą. Tačiau šaltojo 
karo metais VES veikla nebuvo ypač reikš- 
minga, nes, kaip minėta, pagrindinė atsa- 
komybė už Europos saugumą ir gynybą 
teko NATO, o VES, likusi NATO šešėly- 
je, tapo savotiška „atsargine“ gynybine or- 
ganizacija. 

Pasibaigus šaltajam karui, ši nusistovė- 
jusi sankloda iš esmės pasikeitė, Europos 
saugumo politikoje net kilo tam tikras są- 
myšis, galutinai nepasibaigęs iki šiol. Iš es- 
mės čia vienu metu vyksta net keli lygiagre- 
tūs, bet ir vienas kitam įtakos turintys pro- 
cesai. Pirma, situacija keitėsi dėl to, kad 
prie naujų aplinkybių pamažu mėgino pri- 
sitaikyti tiek ES, tiek NATO. Dėl to abi šios 
organizacijos išgyveno sunkų painių refor- 
mų laikotarpį. Antra, šių reformų raidai iš 
esmės darė įtaką didžiausiu nestabilumo ir 
grėsmių šaltiniu tapusi yranti Jugoslavija. 
Buvusiosios Jugoslavijos tautos per dešimt- 
metį po šaltojo karo ne tik kariavo keletą 
tarpusavio karų, kuriuose buvo pasiektas 
toks barbariškumo lygis, kad nebuvo pasi- 
bodėta etniniu valymu ir masiniu negink- 
luotų civilių žudymu. Nors Europos Bendri- 
jos šalims niekas tiesiogiai negrasino, Ju- 
goslavijos konfliktus buvo būtina stabdyti 
bent jau dėl to, kad būtų išvengta humani- 
tarinės katastrofos, nekaltų žmonių aukų ir 
pabėgėlių srautų, galėjusių plūsti į kaimy- 
nines šalis. Trečia, taip pat nebuvo aišku, 
kaip toliau klostysis reikalai išsivadavusio- 
je iš sovietinės priespaudos Vidurio ir Ry- 
tų Europoje bei milžiniškoje posovietinėje 
erdvėje. Nors Sovietų Sąjunga, skirtingai 
nei Jugoslavija, iširo be didesnių karinių 
konfliktų, Vakarų Europoje vis dėlto buvo 
baiminamasi, kad išsilaisvinusios šalys ne- 
pasektų Jugoslavijos pavyzdžiu. 

Taigi apibendrinant galima teigti, kad 
tolesnę Europos saugumo architektūrą, taip 
pat ir VES statuso permainas pirmiausia 
nulėmė poreikis rasti tinkamą būdą suval- 
dyti regionines krizes. 1990-1991 m. vyks- 
tant deryboms dėl ES sutarties, valstybių 
narių atstovai diskutavo ir dėl karinio bū- 

simosios ES bendros užsienio ir saugumo 
politikos dėmens. Visos šalys sutartinai su- 
tiko, kad dabar pasikeitus tarptautinei pa- 
dėčiai ir grėsmių pobūdžiui ES nebeturėtų 
nusišalinti nuo saugumo klausimų sprendi- 
mo ir palikti juos vien NATO atsakomybei. 
Tačiau kaip ir kiek ES prisidės prie savo pa- 
čios saugumo užtikrinimo ir kaip dėl to bus 
pertvarkyti ES santykiai su NATO, liko ne- 
sutarta. Nors niekas neabejojo, kad NATO, 
kaip transatlantinė JAV ir Europos sąsaja, 
turi išlikti, tačiau koks turėtų būti nustaty- 
tas naujas santykis tarp NATO ir ketinan- 
čios užsiimti saugumo klausimais naujosios 
ES, valstybių nuomonės tuomet smarkiai iš- 
siskyrė. 

Viena (visų pirma Prancūzijos) pozici- 
ja buvo tokia, kad pasibaigus šaltajam ka- 
rui regioninio stabilumo ir krizių valdymo 
reikalais turėtų rūpintis ES. Ji tam reika- 
lui turėtų pasitelkti ir į savo sudėtį integ- 
ruoti dabar „miegančią organizaciją“ — Va- 
karų Europos Sąjungą. NATO ir VES tar- 
si turėtų pasikeisti vietomis — VES turėtų 
būti „pažadinta“, o NATO „užmigdyta“, 
kol jos vėl prireiktų. Tuo tarpu kita (Jung- 
tinės Karalystės, Nyderlandų, Danijos) po- 
zicija buvo tokia, kad „užmigdyti“ NATO 
būtų pernelyg pavojinga, nes, pasak jų, 
NATO ir yra vienintelė tikrai veikianti sau- 
gumo ir gynybos struktūra. Ją suspendavus 
būtų sukurtas vakuumas, kurio „atsibudu- 
si“ VES iš karto nebūtų pajėgi užpildyti. 
Be to, būtų pakenkta ir transatlantiniams 
santykiams, nes JAV būtų pastūmėtos iš vi- 
so nebedalyvauti sprendžiant Europos sau- 
gumo reikalus, o tai daugeliui šalių atrodė 
visiškai nepriimtina. Tačiau ir šios pozicijos 
šalininkės sutiko, kad vis dėlto pati ES tu- 
rėtų nenusišalinti ir kaip nors prisidėti prie 

saugumo politikos vykdymo, o NATO turė- 
tų būti reformuotas ir pritaikytas prie nau- 
jos tikrovės. 

1992 m. pasirašytoje Europos Sąjungos 
(Mastrichto) sutartyje buvo nustatytas 
kompromisas tarp šių dviejų — vadinamų- 
jų „europiečių“ ir „atlantiečių“ — pozicijų. 
Buvo sutarta, kad ES plėtos savo saugumo 
politiką ir prisidės prie regioninio stabilu- 
mo palaikymo, tačiau savo karinius pajė- 
gumus vis dėlto plėtos greta ES per VES 
ir taip derinsis prie NATO. Kompromisas 
buvo toks, kad nors nebuvo integruota į 
ES, VES turėjo tapti kariniu ES įrankiu 
tais atvejais, kai dėl kokių nors priežasčių 
įtraukti pagrindinę gynybinę organizaciją — 
NATO - būtų neįmanoma arba netikslin- 
ga. Pavyzdžiui, buvo manoma, kad kaip tik 
Jugoslavijos konfliktai ir yra tokie, kuriuo- 
se NATO kaip visumos dalyvavimas yra 
keblus jau vien dėl to, kad JAV požiūriu 
jie neturi strateginės reikšmės. Tuo tarpu 
ES atrodė visiškai logiška, kad tokių regio- 
ninių krizių slopinimu turi užsiimti pir- 
miausia ji pati. 

Taigi ir šį kartą VES buvo panaudota 
kaip priemonė siekti kompromiso, vis dėl- 
to atrodė, kad šiai organizacijai pagaliau 
pavyks išeiti „iš šešėlio“ ir tapti reikšmin- 
ga Europos saugumo politikos veikėja. Tai 
savotiškai patvirtino ir 1992 m. birželio 
19 d. Petersberge (netoli Bonos) susitiku- 
si VES Taryba. Tuomet buvo priimta de- 
klaracija, kurioje buvo paskelbta, kad da- 
bar VES priskiriamos humanitarinių ir gel- 
bėjimo operacijų vykdymo, krizių slopini- 
mo, taikos palaikymo ir taikos įvedimo mi- 
sijos, vykdytinos ES pageidavimu. Beje, 
šioms VES deklaracijoje suformuluotoms 
užduotims iš karto prigijo ,„Petersbergo už- 
duočių“ pavadinimas. 


Tačiau kai ši deklaracija buvo rengia- 
ma, buvusiojoje Jugoslavijos Respubliko- 
je Bosnijoje ir Hercegovinoje jau liepsno- 
jo pilietinis karas, kurio nei ES bei Jung- 
tinių Tautų diplomatinėmis pastangomis, 
nei taikdariams nepavyko nuslopinti. Sa- 
vaime suprantama, to negalėjo padaryti ir 
VES, kuri, nepaisant jai priskirtų užduo- 
čių, tebebuvo popierinė „organizacija“, sa- 
vo žinioje neturėjusi reikalingų karinių 
pajėgumų. Karinės pajėgos ir visa reika- 
linga operacijų planavimo ir vykdymo in- 
frastruktūra priklausė arba atskiroms vals- 
tybėms narėms, arba NATO. Tačiau nė 
viena ES valstybė nemanė pajėgsianti im- 
tis vienašališkos intervencijos. Tuo tarpu 
NATO, kuriame lemiamą žodį tardavo 
amerikiečiai, vis dvejojo. 

Tuomet kaip galimas praktinis proble- 
mos sprendimas buvo iškelta Europos sau- 
gumo ir gynybos identiteto koncepcija, pa- 
gal kurią nuo 1993 m. buvo planuojama 
pradėti NATO plėtoti Daugianacionalines 
specialiosios paskirties pajėgas (angl. 
Combined Joint Task Force), kurių paskir- 
tis būtų prireikus reaguoti į krizines situa- 
cijas, keliančias grėsmę Europos intere- 
sams, o NATO (pats nedalyvaudamas) su- 
teiktų VES dispozicijai būtinus materiali- 
nius techninius išteklius tiems interesams 
apginti. Tačiau ir šią schemą įgyvendinti 
buvo sunku, nes dėl išteklių perdavimo lai- 
kinai naudoti turėjo spręsti Šiaurės Atlan- 
to Taryba. Procesui labai trukdė miglota 
„atskiriamų, bet ne atskirų“ (angl. separa- 
te but not separable) specialiųjų pajėgų idė- 
ja. Svarbiausias ginčytinas klausimas buvo 
politinio sprendimo vieta - kur ir kaip yra 
priimamas sprendimas panaudoti karinę 
jėgą Europos interesams ginti. 

Tačiau, šiaip ar taip, niekaip nesibai- 
giantis neapsisprendimo ir ginčų laikotar- 
pis buvo savotiškai reikšmingas VES stip- 
rėjimui. Ji turėjo galimybę tapti ir kartu 
būti tiek NATO ramsčiu Europoje, tiek 
pagrindine karine ES priemone. Tuomet 
iškilo ir organizacijos plėtros klausimas. 
1995 m. dėl suprantamų geopolitinių prie- 
žasčių buvo greitai išspręstas Graikijos 
narystės klausimas. Tačiau VES valsty- 


Eil. Valstybės narės Įstojimo data 


Nr. 
1. Belgija 
2. Jungtinė Karalystė 1954 m. 
3. Liuksemburgas šios 
4. Nyderlandai valstybės 
5. Prancūzija įkūrė 
6. Vokietija organizaciją 
7. Italija 
8. Ispanija 1990 
9. Portugalija 1990 
10. Graikija 1995 


Eil. Stebėtojos 
Nr. (ES narės) 


Įstojimo data 


1. Airija 1992 
2. Danija* 1992 
3. Suomija 1995 
4. Švedija 1995 


* Danija vienintelė iš stebėtojų yra ir NATO narė. 


Tiktai kai žvėriškumai Jugoslavijoje ta- 
po pasibaisėtino masto (1995 m. liepos 
mėn. Srebrenicoje buvo įvykdytos masinės 


Vakarų Europos Sąjunga 


bėms narėms nesutariant, kaip elgtis su 
kitomis valstybėmis (ypač Vidurio ir Ry- 
tų Europos), pageidaujančiomis tapti ES 
narėmis, buvo išplėtota specifinė įvairia- 
lypės narystės sistema, nebūdinga nei 
NATO, nei ES. VES, be visateisių narių, 
atsirado asocijuotosios narės, stebėtojos ir 
asocijuotosios partnerės. Dabartinė VES 
narių struktūra galutinai susiformavo 
1999 m. ir yra tokia: 


Eil.  Asocijuotosios narės 
Nr. (NATO narės) 


Įstojimo data 


1. Islandija 1992 
2. Norvegija 1992 
3. Turkija 1992 
4. Čekija 1999 
5. Lenkija 

6. Vengrija 


Eil. Asocijuotosios partnerės Įstojimo data 
Nr. (tuomet asocijuotos su 


ES valstybės) 


1. Bulgarija 1994 
2. Estija 1994 
3. Latvija 1994 
4. Lietuva 1994 
5. Rumunija 1994 
6. Slovakija 1994 
7. Slovėnija 1996 


Bosnijos musulmonų žudynės, buvo apie 
7000 aukų, o JT taikdarių pajėgos nepajė- 
gė to sustabdyti), NATO, o per jį ir JAV, 

nusprendė įsikišti. NATO aviacija subom- 
bardavo serbų pozicijas ir privertė juos sės- 
ti prie derybų stalo. Galiausiai 1995 m. 
lapkričio mėn. buvo pasirašyta Daitono tai- 
kos sutartis, užbaigusi Bosnijos karą. 

Bosnijos karas buvo skaudi pamoka ir 
ES, ir NATO. JAV tikėjosi, kad ES pabaigs 
šį konfliktą, bet, nepaisant šios pastangų, 
be NATO ir JAV įsikišimo krizės suvaldy- 
ti nepavyko. Pagrindinė priežastis - nepa- 
kankamas atskirų ES šalių karinis pajėgu- 
mas ir bendros ES karinės greitojo reaga- 
vimo struktūros nebuvimas. Tačiau Bosni- 
jos karo pamokos suartino iki tol buvusias 
beveik nesuderinamas „europiečių“ ir „at- 
lantiečių“ pozicijas pačioje ES. Prancūzija 
turėjo pripažinti, kad NATO tebelieka la- 
bai svarbus ES saugumo ramstis, o Jung- 
tinė Karalystė savo ruožtu sutiko, kad ES 
vis dėlto yra reikalingos savarankiškos ir 
jos, o ne NATO žinioje esančios pajėgos. 
Visa tai ir paskatino gana ryškų Europos 
saugumo ir gynybos politikos proveržį. 
1997-1999 m. buvo priimta daug svarbių 
ES saugumo politikai sprendimų, tačiau jie 
tolesnę saugumo politikos raidą kreipė ne 
VES stiprinimo, bet jos galutinio likvida- 
vimo ir inkorporavimo į ES linkme. 

1997 m. Amsterdamo sutartimi iki tol 
galiojusi Europos Sąjungos (Mastrichto) 
sutartis buvo modifikuota taip, kad dabar 
vadinamąsias Petersbergo užduotis savo 
nuožiūra vykdytų jau pati ES, o ne VES. 
Kitas svarbus sprendimas buvo priimtas 
1998 m. gruodžio mėn. vykusiame dvišalia- 
me svarbiausių ES karinių galybių — Pran- 
cūzijos ir Jungtinės Karalystės vadovų su- 
sitikime Sen Malo (Prancūzija). Ten Pran- 
cūzijos prezidentas ir Jungtinės Karalystės 
ministras pirmininkas paskelbė deklaraci- 
ją, kurioje pasiūlė ES įgyti autonominius 


karinius pajėgumus bei turėti atitinkamas 
karines ir politines sprendimų priėmimo 
struktūras ir galimybę spręsti, kada ir kaip 
juos panaudoti. Pagaliau 1999 m. liepos 
mėn. Kelno Europos Vadovų Taryba šiam 
siūlymui pritarė, priėmė svarbius instituci- 
nius sprendimus dėl ES Politinio ir saugu- 
mo komiteto ir ES Karinio komiteto įstei- 
gimo bei ispanų diplomato, iki tol buvu- 
sio NATO generaliniu sekretoriumi, Javie- 
ro Solanos paskyrimo ES vyriausiuoju įga- 
liotiniu bendrai užsienio ir saugumo poli- 
tikai. Siekiant geriau koordinuoti funkcijų 
iš VES perėmimą, dar po mėnesio Solana 
buvo paskirtas ir VES generaliniu sekre- 
toriumi. 

Nuo to laiko VES buvo laipsniškai 
pertvarkoma, vieną po kitos jos funkcijas 
perduodant ES. ES žinion buvo perduo- 
tas VES Palydovinės žvalgybos centras ir 
VES Saugumo tyrimų institutas. Pagrindi- 
nė VES valdymo institucija, Ministrų ta- 
ryba (valstybių narių užsienio reikalų ir 
gynybos ministrai), susirinkusi 2000 m. 
lapkričio 13 d. Marselyje, nutarė nutrauk- 
ti reguliarius susitikimus ir be specialaus 
nutarimo nebesirinkti, o būtinus administ- 
racinius valdymo sprendimus priimti tai- 
kant rašytinę procedūrą. Taip 2001 m. bir- 
želio 14 d. VES generalinio sekretoriaus 
siūlymu Ministrų taryba nutarė, kad dėl 
įvykusių permainų kol kas nemato būtiny- 
bės peržiūrėti susiklosčiusią dabartinės 
daugialypės narytės sistemą, o nuo 2002 m. 
nebeimti narystės mokesčio iš tų valstybių, 
kurios nėra visateisės organizacijos narės. 

Vienintelė toliau veikianti VES institu- 
cija, kurios veiklos kol kas neketinama su- 
stabdyti, yra VES Asamblėja. VES funk- 
cijas laipsniškai perduodant Europos Są- 
jungai, buvo manoma, kad ir VES Asam- 

blėja turėtų nustoti veikti, nes ta instituci- 
ja (VES Ministrų taryba), už kurios veik- 
los parlamentinę priežiūrą buvo atsakinga 
Asamblėja, iš tikrųjų nebeveikia. Tačiau 
VES Asamblėja, dabar vadinama Tarppar- 
lamentine Europos Saugumo ir Gynybos 
Asamblėja, pretendavo į svarbesnį vaidme- 
nį ir pageidavo tapti kone antruoju Euro- 
pos Parlamentu, kuris svarstytų tik saugu- 
mo ir gynybos politikos klausimus. VES 
Asamblėja dėl šio sumanymo kreipėsi į 
Europos ateities konventą, tačiau nesulau- 
kė paramos. Nepaisant to, Asamblėja ir to- 
liau reguliariai renkasi, savo komitetuose 
svarsto ir teikia rekomendacijas saugumo, 
gynybos ir ginkluotės politikos klausimais. 

Asamblėja nėra labai įtakinga, bet jos 
veikla yra pastebima, nes joje posėdžiauja 
per 400 delegatų iš 39 Europos valstybių 
parlamentų (įskaitant ir Rusiją). Kaip ir 
VES, Asamblėja yra išplėtojusi įvairialypės 
narystės sistemą. Plačiau apie Asamblėją 
žr. interneto svetainėje <http:/Avww.as- 
sembly-weu.org/en/index.php >. 

Taip pat žr. BENDRA UŽSIENIO IR 
SAUGUMO POLITIKA, BRIUSELIO SUTAR- 
TIS, DIUNKERKO SUTARTIS, EUROPOS 
SAUGUMO IR GYNYBOS POLITIKA, PE- 
TERSBERGO UŽDUOTYS. 

Gediminas Vitkus 


VALSTYBĖS NARĖS (angl. member sta- 
tes, pranc. ėtats membres, vok. Mitglied- 
staaten) - valstybės, pasirašiusios Europos 
Bendrijų steigimo ir Europos Sąjungos su- 
tartis. Šiuo metu jų yra dvidešimt septy- 
nios: šešios Europos Bendrijų steigėjos — 
Belgija, Italija, Liuksemburgas, Nyderlan- 
dai, Prancūzija, Vokietija, 1973 m. prisijun- 
gusios Airija, Danija ir Jungtinė Karalystė, 
1981 m. įstojo Graikija, 1986 m. — Ispani- 


Valstybės narės 


ja bei Portugalija; 1990 m., Vokietijai susi- 
vienijus, tam tikru atžvilgiu prie EB prisi- 
jungė ir Rytų Vokietija, 1995 m. įstojo 
Austrija, Suomija ir Švedija, 2004 m. - Če- 
kija, Estija, Kipras, Maltas, Latvija, Lenki- 
ja, Lietuva, Slovakija, Slovėnija, Vengrija ir 
2007 m. - Bulgarija ir Rumunija. 

Valstybės narės yra pagrindiniai Euro- 
pos integracijos proceso subjektai. Jos de- 
rasi dėl steigimo sutarčių bei jų pakeitimų, 
daugiausia nuo jų priklauso konkretūs 
sprendimai dėl bendros politikos tam tik- 
roje srityje. Tiesa, kai kurie integracijos te- 
oretikai ir kvestionuoja tokį požiūrį, teig- 
dami, kad ne mažesnį, o gal net didesnį 
vaidmenį integracijos procese neoficialiai 
vaidina kiti veikėjai - ES institucijos, ypač 
Europos Komisija, ES lygmeniu veikian- 
čios interesų grupės, regionai. Jų nuomo- 
ne, ne mažiau svarbi už valstybių narių po- 
litinę valią yra vidinė Europos integracijos 
proceso logika, kuri skatina jau integruo- 
tą sritį plėsti į vis naujas sritis. 

Ši nuomonė nėra atsitiktinė. Iš tikrųjų 
ES studijose paprastai daugiau dėmesio 
yra skiriama būtent ES institucijoms ir jų 
vykdomai politikai. Ne mažiau įdomios jos 
yra ir žiniasklaidai, todėl daugelis žino, kas 
yra Europos Komisija ar Europos Parla- 
mentas, ir turbūt tikrai daug mažiau žmo- 
nių gali išvardyti visas ES valstybes, nuro- 
dyti, kodėl ir kokios Europos šalys yra į ją 
įstojusios, arba bent jau pasakyti, kiek iš 
viso šiuo metu yra ES narių. Dėl savaime 
suprantamų priežasčių gal tik didžiosios 
Europos valstybės - Prancūzija, Vokietija 
ir Jungtinė Karalystė yra geriausiai Žino- 
mos, nes jos ir šiandien pasaulio politiko- 
je kartais lemia daugiau negu visa ES. 

Kita vertus, Europos integracijos isto- 
rija toli gražu vienareikšmiškai nepatvirti- 


Valstybės pagalba 


na, kad ES institucijos yra svarbesnės už ES 
valstybes. Netgi priešingai, galima pateikti 
daug pavyzdžių ir įrodymų, kad valstybių 
narių vaidmuo vykstant ES raidai yra labai 
svarbus, neretai netgi lemiamas. Užtenka 
prisiminti Prancūzijos prezidento Char- 
les'io de Gaulle'io sukeltą „tuščios kėdės“ 
krizę, lemiamą Prancūzijos ir Vokietijos 
bendradarbiavimo patirtį, neretai vadinamą 
Europos integracijos varikliu, Jungtinės Ka- 
ralystės atstovų ilgai keltą jų šalies įnašo į 
biudžetą problemą ar pagaliau 2005 m. vi- 
suotinius Prancūzijoje ir Nyderlanduose įvy- 
kusius referendumus, kurie sustabdė Sutar- 
ties dėl Konstitucijos Europai įsigaliojimą. 

Taigi norint perprasti, kas yra ES ir 
kaip ji veikia, svarbu ne tik nusimanyti 
apie jos institucijas ir struktūras, bet ir su- 
vokti, kas yra, kuo gyvena ir kaip mąsto 
pačios ES valstybės bei jų piliečiai, kas 
skatina juos žengti savanoriško vienijimo- 
si keliu, kas tą procesą kreipia viena arba 
kita linkme. 

Taip pat žr. BRITANIJOS ĮNAŠO Į BIU- 
DŽETĄ PROBLEMA, RATIFIKACIJA, REFE- 
RENDUMAS, RINKIMAI, PRANCŪZIJOS IR 
VOKIETIJOS BENDRADARBIAVIMAS, VO- 
KIETIJOS SUSIVIENIJIMAS, „,„TUŠČIOS KĖ- 
DĖS“ KRIZĖ. 

Klaudijus Maniokas ir Gediminas Vitkus 


VALSTYBĖS PAGALBA (angl. state 
aid, pranc. aide d'ėtat, vok. staatliche Bei- 
hilfen) - priemonės, kuriomis valstybės ap- 
saugo ar remia tam tikras įmones ar šakas, 
taip iškreipdamos konkurenciją. Šios prie- 
monės apima tiek tiesioginę finansinę pa- 
ramą, tiek kitokias paramos formas (speci- 
fines lengvatas). Valstybės pagalbos kon- 
trolei buvo skirti Europos Bendrijos steigi- 
mo (Romos) sutarties 87-93 straipsniai. 

87 straipsnyje nustatytas bendras prin- 
cipas, kad visokia valstybės pagalba (tiek 
piniginė, tiek kitokių formų, pvz., mokes- 
čių lengvatos), kuri iškreipia konkurenci- 
ją, suteikdama palankesnes sąlygas tam 
tikroms įmonėms ar tam tikrų prekių ga- 
mybai ir turi įtakos prekybai Bendrijos te- 
ritorijoje, yra draudžiama. Tame pačiame 
straipsnyje numatytos išimtys, suderinamos 
su bendrosios rinkos veikimu (socialinio 
pobūdžio pagalba atskiriems vartotojams, 
jei ji teikiama be jokios gaminio kilme pa- 
remtos diskriminacijos; pagalba, skirta gai- 
valinių nelaimių ir kitų ypatingų įvykių pa- 
darytai žalai pašalinti; pagalba, skiriama 
kai kuriems Vokietijos regionams, kuriems 
įtakos turėjo Vokietijos padalijimas). Taip 
pat numatytos išimtys, kurių suderinamu- 
mas su bendrąja rinka gali būti svarstomas 
(pagalba, skiriama skatinant regionų, ku- 
riuose gyvenimo lygis yra nenormaliai že- 
mas arba kuriuose labai paplitęs nedarbas, 
ekonominę plėtrą; pagalba, skiriama vyk- 
dyti projektams, kurie svarbūs bendriems 
Europos interesams, arba tuomet, kai vals- 
tybėje narėje esama rimtų ekonominių su- 
krėtimų; pagalba, skatinanti tam tikrą eko- 
nominę veiklą arba ekonominius regionus, 
jei tai neigiamai nepaveikia prekybos są- 
lygų). Komisijos pasiūlytas minėtas išimtis 
kvalifikuota balsų dauguma turi patvirtin- 
ti Taryba. 

Komisijai buvo suteikta teisė nuolatos 
kontroliuoti valstybių narių teikiamą pagal- 
bą. Komisijai nusprendus, kad teikiama pa- 
galba yra nesuderinama su bendrąja rinka, 
valstybė narė privalo ją panaikinti. Pirmai- 
siais Bendrijos egzistavimo dešimtmečiais 
Komisija pritardavo daugumai valstybės pa- 
galbos teikimo atvejų. Ši tendencija pasikei- 
tė pradėjus įgyvendinti bendrosios rinkos 

programą, ir Komisija ėmėsi griežtesnės 
valstybės pagalbos priežiūros, siekdama su- 
mažinti bendrosios rinkos iškraipymus, at- 
sirandančius dėl finansinės paramos ir kito- 
kių pagalbos formų. Tačiau nors valstybės 
pagalbos mastas sumažėjo, ji vis dar suda- 
ro apie 3 proc. Bendrijos bendrojo vidaus 
produkto. Daugiausia pagalbos teikiama 
anglių, geležinkelių transporto ir Žemės 
ūkio sektoriams. Pastaruoju metu Komisi- 
ja daugiau dėmesio skiria valstybės pagal- 
bos procedūrų reglamentavimui, kurio tiks- 
las —- kodifikuoti veikiančias taisykles didi- 
nant jų skaidrumą bei teisinį stabilumą. "To- 
liau daug dėmesio yra skiriama valstybės 
pagalbos ES valstybėms ir ypač šalims kan- 
didatėms ribojimui bei kontrolei. Komisijos 
nuomone, valstybės pagalba tiek įmonėms, 
nesugebančioms konkuruoti, tiek mažiau 
išsivysčiusiems regionams turi būti išimtis, 
o ne taisyklė bendrojoje rinkoje. 

Taip pat žr. KONKURENCIJOS POLI- 
TIKA. 


Ramūnas Vilpišauskas 


VARTOTOJŲ APSAUGOS POLITIKA (angl. 
consumer policy, pranc. politigue des con- 
sommateurs, vok. Verbraucherschutzpoli- 
tik) - priemonės, susijusios su vartotojų at- 
stovavimu, produktų sauga, klaidinančia 
reklama, teisingos informacijos teikimu 
vartotojams ir pan. Vartotojų apsaugos po- 
litika nebuvo įtraukta į Europos Bendrijos 
steigimo (Romos) sutartį. Pirmoji su var- 
totojų apsauga susijusi institucija buvo 
įkurta 1968 m. prie direktorato, atsakingo 
už konkurencijos politiką. 1975 m. buvo 
parengta pirmoji vartotojų apsaugos ir in- 
formacijos teikimo programa; ji atnaujin- 
ta 1981 m. Dėmesys vartotojų apsaugai pa- 
didėjo pradėjus kurti bendrosios rinkos 


Vartotojų apsaugos politika 


programą. 1989 m. Komisija įkūrė nepri- 
klausomą vartotojų apsaugos politikos pa- 
slaugų instituciją, atsakingą už tokius da- 
lykus kaip vartotojų atstovavimas, produk- 
tų sauga, juridinės vartotojų teisių užtikri- 
nimo priemonės ir vartotojų teisių politi- 
kos integravimas į kitas Bendrijos politikos 
sritis. 

Europos Sąjungos sutartyje vartoto- 
jų apsaugos politikai buvo skirtas atski- 
ras straipsnis (EB steigimo sutarties 
153 straipsnis). Jame buvo nustatyta, kad 
Bendrija padeda siekti aukšto lygio varto- 
tojų apsaugos priemonėmis, kurių yra ima- 
masi kuriant vidaus rinką, remiant ir papil- 
dant valstybių narių vykdomą politiką var- 
totojų sveikatos apsaugos, saugos ir ekono- 
minių interesų apsaugos bei pakankamos 
informacijos teikimo vartotojams srityse. 
Tačiau valstybės narės nenoriai perdavė 
Komisijai atsakomybę už vartotojų apsau- 
gą. Dėmesys vartotojų apsaugai vėl padi- 
dėjo 1996 m. prasidėjus kempinligės sukel- 
tai krizei. Vartotojų apsaugos politikos 
nuostatos buvo papildytos Amsterdamo su- 
tartyje, kuri pabrėžė būtinybę valstybėms 
narėms atsižvelgti į vartotojų apsaugą įgy- 
vendinant kitas vidaus rinkos politikos 
priemones. Komisija taip pat rekomenda- 
vo vartotojų apsaugos politikos priemones, 
priskirtas konkurencijos politikai, taikyti 
Vidurio ir Rytų Europos valstybėms. 


Ramūnas Vilpišauskas 


VĖLIAVA. Oficiali Europos Bendrijos 
(dabar ir Europos Sąjungos) vėliava, pa- 
tvirtinta 1986 m. (tokią pat vėliavą nuo 
1955 m. naudoja ir Europos Taryba), yra 
1,5 metro ilgio ir 1 metro pločio stačia- 
kampio formos tamsiai mėlynos spalvos 
audeklas su 12 geltonų taisyklingų penkia- 

kampių žvaigždžių, išdėstytų apskritimo 
forma. Apskritimo centras yra audeklo sta- 
čiakampio įstrižainių susikirtimo taške. 
Nuo šio taško (centro) žvaigždės nutolu- 
sios 1/6 įstrižainės ilgio. Atstumas nuo 
žvaigždės centro iki jos kampo smaigalio 
sudaro 1/36 dalį audeklo stačiakampio 
įstrižainės. Žvaigždžių skaičius yra nekin- 
tamas ir simbolizuoja Europos gyventojų 
vienybę, jų gerovę. 


* AX 


Vėliava arba emblema naudojama vi- 
suose renginiuose ir visais atvejais, kai juo- 
se dalyvauja Europos Tarybos ir (arba) ES 
atstovai. Vėliavą leidžiama visiems laisvai 
naudoti renginiuose, kurie neprieštarauja 
Europos Tarybos ir (arba) ES skelbiamiems 
principams. Jeigu ją norima naudoti komer- 
ciniams tikslams arba kartu su prekių žen- 
klais, reikalingas oficialus leidimas. Kiek- 
vienas toks prašymas nagrinėjamas atskirai. 

Evaldas Sinkevičius 


VIDAUS RINKA (angl. internal market, 
pranc. marchė intėrieur, vok. Binnenmarkt) 
žr. BENDROJI RINKA. 


ViDuURIO IR RyTųŲ EuRoPos VALSTY- 
BIŲ IR ES SANTYKIAI žr. VIŠEGRADO 
VALSTYBIŲ IR ES SANTYKIAI, BALTIJOS 
VALSTYBIŲ IR ES SANTYKIAI, BALKANŲ 
STABILUMO PAKTAS, EUROPOS SUTARTYS. 





VIDURŽEMIO JŪROS VALSTYBIŲ IR ES 
SANTYKIAI. Viduržemio jūros regionas vi- 
suomet turėjo svarbią ekonominę ir strate- 
ginę reikšmę Europos Sąjungai, ypač jos 
pietinėms narėms - Italijai ir Prancūzijai, o 
vėliau ir Ispanijai, Graikijai bei Portugalijai. 
Nuo pat susikūrimo Europos Bendriją ir 
Viduržemio jūros valstybes siejo įvairaus 
pobūdžio susitarimai. Glaudžiausius ryšius 
ES išplėtojo su trimis Viduržemio jūros 
valstybė-—-is —- Kipru, Mal'a ir Turki“a. Su *-- 
mis palyginti greitai buvo pasirašytos aso- 
ciacijos sutartys (su Turkija - 1963 m., su 
Malta - 1970 m., su Kipru - 1972 m.), nu- 
mačiusios laipsniškai sukurti muitų sąjun- 
gas. Vėliau visos trys valstybės įteikė oficia- 
lias narystės paraiškas (Turkija - 1987 m., 
Kipras ir Malta - 1990 m.). Tačiau ES san- 
tykiai su šiomis valstybėmis, ypač su Kipru 
ir T.rkija. „lėt.,-si k -mplik.. tai. 

Pirmąkart paraišką įstoti į EB Turkija 
pateikė dar 1959 m. Tuomet jai buvo pasiū- 
lyta asociacijos sutartis, numačiusi trimis 
etapais įgyvendinti muitų sąjungą bei atvė- 
rusi narystės EB perspektyvą. Didele kliū- 
timi Turkijos integracijai į Europą tapo Kip- 
ro problema. 1974 m. Turkijos kariuomenė 
turkų mažumos gynimo pretekstu okupavo 
šiaurinę Kipro dalį, kuri 1983 m. pasiskel- 
bė esanti nepriklausoma Kipro turkų res- 
publika, pripažįstama tik Turkijos. Nuo tol 
sala tebėra suskaldyta. Dėl Kipro proble- 
mos, demokratijos pažeidimų, galiausiai 
civilizacijos skirtumų Turkijos narystė ne- 
buvo itin pageidautina. Pagaliau 1980 m. 
Turkijoje įvykus kariniam perversmui bu- 
vo „įšaldyta“ ir asociacijos sutartis, be to, 
EB ir Turkijos santykių plėtrą nuolat blo- 
kuodavo 1982 m. EB nare tapusi Graiki- 
ja. 1987 m. atkūrusi demokratiją Turkija 
vėl pateikė narystės paraišką, kuri dau- 

giausia dėl Kipro problemos Komisijos bu- 
vo atmesta iki 1993 m., o vėliau klausimo 
sprendimas buvo nuolat atidėliojamas. Tik 
1995 m. Turkijai pagaliau pavyko pasirašy- 
ti su ES labai svarbią muitų sąjungos sutartį 
(įsigaliojo 1996 m. sausio 1 d.). Po to ES ir 
Turkijos tarpusavio prekybos apimtys labai 
išaugo; 2005 m. Turkija užėmė septintąją 
vietą tarp ES prekybos partnerių. 

Turkijos nesutarimai su ES dar labiau 
padidėjo, kai 1994 m. Korfu Europos Va- 
dovų Taryba, Graikijos spaudžiama spręs- 
ti Kipro narystės klausimą, nors sala ir li- 
ko padalyta, nusprendė ne vėliau kaip 
1997 m. pakviesti Kiprą (t. y. pripažintą 
graikiškąja salos dalį) pradėti stojimo de- 
rybas. Komisijos parengtame dokumente 
„Darbotvarkė 2000“ Turkija vėl nepateko 
į šalių kandidačių sąrašą. Jai buvo pasiū- 
lyta stiprinti bendradarbiavimą su ES mui- 
tų sąjungos pagrindu. Remdamasi Komi- 
sijos nuomone, 1997 m. Liuksemburgo Eu- 
ropos Vadovų Taryba Kiprą kartu su pen- 
kiomis Vidurio ir Rytų Europos (VRE) 
valstybėmis įtraukė į šalių kandidačių gru- 
pę, su kuria 1998 m. lapkričio 10 d. prasi- 
dėjo oficialios derybos. 2004 m. gegužės 
1 d. visas Kipras formaliai tapo visateisiu 
ES nariu, tačiau šiaurinėje jo dalyje ES tei- 
sės galiojimas yra laikinai sustabdytas. Kar- 
tu ES, siekdama paspartinti būsimą Kipro 
turkų bendruomenės integraciją, pagal 
specialią programą teikia jai ekonominę ir 
socialinę paramą. 

Atsakydama į Maltos paraišką, Komi- 
sija 1993 m. pareiškė palankią nuomonę 
dėl galimybės pradėti su ja derybas. Tačiau 
Maltos vyriausybei 1996 m. nusprendus pa- 
raišką „įšaldyti“, šalis nebuvo įtraukta į 
1998 m. kovo mėn. pradėtą naujų narių 
priėmimo procesą. Tik 1998 m. rugsėjo 

mėn. Malta vėl pareiškė norinti atnaujinti 
narystės paraišką. 1999 m. gruodžio mėn. 
Helsinkio Europos Vadovų Taryba pakvie- 
tė Maltą kartu su penkiomis VRE valsty- 
bėmis pradėti stojimo derybas, kurios ofi- 
cialiai prasidėjo 2000 m. vasario 15 d. 
2004 m. gegužės 1 d. Malta tapo visateise 
ES nare. 

Tuo tarpu Turkija 1998 m. tebuvo pa- 
kviesta į vadinamąją Europos konferenci- 
ją - forumą, kuriame dalyvavo visos ES 
narės ir visos šalys kandidatės (tačiau ji 
atsisakė, pareiškusi, kad yra diskriminuo- 
jama kitų kandidačių atžvilgiu). ES ir Tur- 
kijos bendradarbiavimas pagerėjo, kai 
1999 m. gruodžio mėn. Helsinkio Europos 
Vadovų Taryba pabrėžė, kad Turkija yra vi- 
sateisė kandidatė ir bus priimta į ES, kai 
atitiks visoms kandidatėms taikomus Ko- 
penhagos kriterijus. 2001 m. ES patvirtino 
Turkijos stojimo partnerystės dokumentą. 
Turkijai kasmet imta skirti dvigubai dau- 
giau ES lėšų nei anksčiau. Nors 2005 m. 
spalio mėn. prasidėjo stojimo derybos su 
Turkija, jos narystės ES perspektyva tebė- 
ra neaiški. Kai kuriose Europos valstybė- 
se (ypač Austrijoje, Nyderlanduose, Pran- 
cūzijoje, Vokietijoje) visuomenė neigiamai 
vertina didelės, musulmoniškos ir skur- 
džios valstybės galimą priėmimą į ES. Pa- 
sigirsta siūlymų Turkijai vietoje tikrosios 
narystės suteikti vadinamąją privilegijuotą- 
ją partnerystę. Manoma, kad ES nare Tur- 
kija gali tapti ne anksčiau kaip 2015 m. 

1965-1972 m. EB pasirašė susitarimus 
dėl prekybos su Alžyru, Egiptu, Libanu, 
Maroku ir Tunisu. Komisijai 1972 m. pa- 
rengus kompleksinę Viduržemio jūros re- 
giono politiką, 1976-1978 m. buvo pasira- 
šytos bendradarbiavimo sutartys su vadina- 
mosiomis Magrebo (Alžyras, Marokas ir 


Viešieji pirkimai 321 


Tunisas) ir Mašreko (Egiptas, Jordanija, 
Libanas ir Sirija) valstybėmis bei laisvosios 
prekybos sutartis (1975 m.) su Izraeliu. Su- 
tartys šių valstybių pramonės produkcijai 
vienašališkai suteikė teisę laisvai patekti į 
EB rinką, taip pat lengvatų eksportuojant 
į EB savo žemės ūkio produktus. Be to, 
1973-1991 m. Magrebo ir Mašreko šalys 
gavo 1,35 mlrd. ekiu finansinę paramą iš 
EB biudžeto. 1987 m. Marokas įteikė na- 
rystės paraišką, tačiau ji, kaip paduota ne 
Europos valstybės, buvo atmesta. 

Nuo 1991 m. EB (ES) prioritetai persi- 
kėlė į Vidurio ir Rytų Europą. Todėl 
1994 m. Korfu Europos Vadovų Taryba, 
siekdama patobulinti ES prekybos ir santy- 
kių su kaimyninėmis šalimis politiką, iškė- 
lė uždavinį parengti išsamią ES politikos 
Viduržemio jūros regione strategiją. ES bu- 
vo suinteresuota ekonomine šio regiono 
plėtra, turėjusia padėti sumažinti politinio 
radikalizmo bei nestabilumo tendencijas ir 
sustabdyti imigraciją į Europą. Komisijos 
išplėtota koncepcija tapo pagrindu 1995 m. 
lapkričio 28 d. Barselonoje priimtai Pirmo- 
sios Viduržemio jūros regiono valstybių 
konferencijos deklaracijai, kurią pasirašė 
ES ir vienuolikos Viduržemio jūros regiono 
valstybių (Alžyro, Egipto, Izraelio, Jordani- 
jos, Kipro, Libano, Maltos, Maroko, Sirijos, 
"Tuniso, Turkijos) užsienio reikalų ministrai 
17 Palestinos autonomijos pirmininkas. 
Barselonos deklaracijoje buvo sutarta Eu- 
ropos ir Viduržemio jūros regiono partne- 
rystę plėtoti trijose srityse: 1) politinėje ir 
saugumo; 2) ekonomikos ir finansų; 3) so- 
cialinėje, kultūros ir humanitarinėje. Eko- 
nominės ir finansinės partnerystės tikslas — 
iki 2010 m. Europos-Viduržemio jūros re- 
gione sukurti laisvosios prekybos zoną. Be 
to, 1995-1999 m. struktūrinėms regiono re- 
formoms skirta 4,7 mlrd. ekiu iš ES biudže- 


to ir lengvatinių Europos investicijų banko 
kreditų. Taip pat numatyta, jog kuriant lais- 
vosios prekybos zoną Viduržemio jūros 
valstybės laipsniškai prisiderins prie ES 
konkurencijos teisės ir techninių normų bei 
standartų. Tarp konkrečių partnerystės už- 
davinių — mokslinis, techninis ir pramonės 
bendradarbiavimas, bendri veiksmai sau- 
gant aplinką, kovojant su nelegalia migraci- 
ja ir narkotikais. Pagal Barselonos deklara- 
ciją laisvosios prekybos zona kuriama ir kiti 
uždaviniai atliekami sudarius dvišales ES ir 
regiono valstybių asociacijos sutartis. Jau 
yra įsigaliojusios tokios sutartys su Tunisu 
(1998 m.), Izraeliu (2000 m.), Maroku 
(2000 m.), Jordanija (2002 m.) ir Egiptu 
(2002 m.), pasirašytos su Alžyru (2002 m.) 
ir Libanu (2002 m.). Nuo 2004 m. dešimt 
Viduržemio jūros regiono šalių (Alžyras, 
Egiptas, Izraelis, Jordanija, Libanas, Libija, 
Marokas, Sirija, Tunisas ir Palestinos auto- 
nomija) yra ES kaimynystės politikos part- 
nerės. Ši politika kiekvienos jų atžvilgiu įgy- 
vendinama pagal Komisijos patvirtintus 
veiksmų planus, kurie suteikia šalims part- 
nerėms galimybę dalyvauti kai kuriose ES 
programose ir pasinaudoti tam tikra bend- 
rosios rinkos dalimi. 

Taip pat žr. AKR VALSTYBĖS, 
ASOCIACIJA, ASOCIACIJOS SUTARTYS, 
BENDRA PREKYBOS POLITIKA, MEDA, 
PiĖTIMAS, VRE vaLsTYBIŲ IR ES 
SANTYKIAI. 

Rimantas Grikienis 


VIENINGAS EUROPOS AKTAS žr. SU- 
VESTINIS EUROPOS AKTAS. 


VIEšIEJI PIRKIMAI (angl. public procu- 
rement, pranc. entreprise publigue, vok. 
6ffentliches Auftragswesen) — valstybės ins- 

titucijų 17 agentūrų perkamos prekės ir pa- 
slaugos. Skirtingų viešųjų pirkimų taisyk- 
kų taikymas valstybėse narėse veikia kaip 
netarifinė kliūtis 1 bendrojoje rinkoje iš- 
kraipo konkurenciją. 

Į Europos Bendrijos steigimo (Ro- 
mos) sutartį nuostatos, apibrėžiančios 
bendrąją viešųjų pirkimų politiką, nebuvo 
įtrauktos. Nors viešieji pirkimai buvo mi- 
nimi dviejuose Romos sutarties straips- 
niuose, jų taikymas buvo susijęs su speci- 
finėmis sritimis, t. y. Bendrijos santykiais 
su užjūrio teritorijomis ir viešųjų pirkimų 
reglamentavimu gynybos srityje. Tuo tar- 
pu valstybių narių viešųjų pirkimų jose 
principai nebuvo įtraukti į sutartį. Tai lė- 
mė keletas veiksnių. Viešieji pirkimai bu- 
vo laikomi svarbia intervencijos į ekono- 
miką priemone, kuria valstybės narės ga- 
lėjo naudotis siekdamos ekonominių, so- 
cialinių ar politinių tikslų. Be to, tuo me- 
tu visas dėmesys buvo sutelktas į tarifinių 
kliūčių šalinimą, o netarifinės kliūtys ne- 
laikytos svarbiu konkurenciją iškreipiančiu 
veiksniu. Tik XX a. aštuntajame dešimt- 
metyje netarifinės kliūtys tapo populiariu 
tyrimų ir politinių priemonių taikymo ob- 
jektu. Galiausiai tarptautinė konkurenci- 
ja tuose sektoriuose, kuriuose viešųjų pir- 
kimų vaidmuo buvo svarbus (telekomuni- 
kacijų, energetikos, transporto ar gyny- 
bos), tuo metu buvo gana menka, ji suin- 
tensyvėjo tik devintajame dešimtmetyje. 

Nors Romos sutartyje viešųjų pirkimų 
režimas tiesiogiai nebuvo nustatytas, Ko- 
misija kai kuriais atvejais rėmėsi laisvą 
prekių ir paslaugų judėjimą reglamentuo- 
jančiomis nuostatomis, pavyzdžiui, nedisk- 
riminavimo ir nacionalinio statuso suteiki- 
mo, ir taikė jas viešiesiems pirkimams. 
Septintojo dešimtmečio pradžioje Komisi- 

jos siūlymu Taryba patvirtino direktyvas, li- 
beralizuojančias viešųjų darbų sutarčių su- 
darymo procedūras ir nustatančias jų ko- 
ordinavimo taisykles. Aštuntajame dešimt- 
metyje buvo priimtos dar dvi direktyvos 
dėl viešųjų darbų ir komunalinių paslaugų 
koordinavimo. Jomis buvo siekiama viešų- 
jų pirkimų procedūrų skaidrumo, kad kon- 
kurentai iš kitų valstybių narių galėtų vie- 
nodomis sąlygomis su vietinėmis įmonėmis 
dalyvauti skelbiamuose konkursuose. Di- 
rektyvose taip pat buvo numatyta, kokiais 
kriterijais vadovaudamosi konkursą skel- 
biančios institucijos priima paraiškas daly- 
vauti konkursuose ir atrenka laimėtoją. Ta- 
čiau šių priemonių poveikis buvo ribotas, 
kimų taisyklių įgyvendinimą — menkas, o 
valstybės narės dažnai teikdavo pirmeny- 
bę nacionalinėms įmonėms, šitaip riboda- 
mos konkurenciją bendrojoje rinkoje. Pa- 
vyzdžiui, ekonomisto Paolo Cecchini'o at- 
liktame tyrime prioritetas nacionalinėms 
įmonėms viešųjų pirkimų srityje buvo lai- 
komas viena iš svarbių kliūčių konkuren- 
cijai bendrojoje rinkoje. Be to, svarbiems 
infrastruktūros sektoriams minėtos direk- 
tyvos nebuvo taikomos. 

Kaip ir daugelyje kitų sričių, dar vie- 
nas postūmis viešųjų pirkimų srityje šalin- 
ti kliūtis, trukdančias bendrajai rinkai veik- 
ti, buvo bendrosios rinkos programa. Nors 
viešieji pirkimai nebuvo įtraukti į Suvesti- 
nį Europos aktą, nauja kvalifikuotos dau- 
gumos balsavimo procedūra, pradėta tai- 
kyti ir viešųjų pirkimų atvejais, ženkliai pa- 
lengvino liberalizavimą šioje srityje. Ben- 
drosios rinkos programoje buvo numatytos 
septynios priemonės, kuriomis buvo siekia- 
ma pašalinti rinkos iškraipymus, atsiran- 
dančius dėl kitų EB valstybių įmonių dis- 

kriminavimo. Buvo numatyti viešo ir atvi- 
rojo konkurso skelbimo bei skaidrumo rei- 
kalavimai, nustatytos bendrų standartų bei 
laimėtojo atrinkimo procedūros ir baudos 
už reikalavimų nesilaikymą. Netrukus bu- 
vo patvirtintos direktyvos, įtvirtinusios šių 
taisyklių įgyvendinimą naujose srityse — 
energetikos, transporto, telekomunikacijų, 
statybos bei kitų paslaugų teikimo. Bendra 
visoms sritims taikoma taisyklė tokia, kad 
pasiūlymai viešiesiems pirkimams turi bū- 
ti vertinami objektyviai, užtikrinant proce- 
dūrų skaidrumą, o laimėtojai atrenkami 
vadovaujantis ekonominio efektyvumo 
principu. Pastaruoju metu Komisija daug 
dėmesio kreipia į tinkamą viešųjų pirkimų 
taisyklių įgyvendinimą valstybėse narėse, 
siekdama kuo labiau apriboti sutartis su- 
darančių nacionalinių institucijų teisę 
spręsti ir užtikrinti konkurenciją bendrojo- 
je rinkoje. Viešųjų pirkimų nuostatos taip 
pat yra įtrauktos į Europos ekonominės 
erdvės susitarimą. 

Taip pat žr. BENDROSIOS RINKOS 
PROGRAMA, EUROPOS EKONOMINĖ ERD- 
vĖ, EUROPOS SUTARTYS, KONKURENCI- 
JOS POLITIKA. 


Ramūnas Vilpišauskas 


VYRIAUSIASIS ĮGALIOTINIS BENDRAI 
UŽSIENIO IR SAUGUMO POLITIKAI (angl. 
High Representative for the Common Fo- 
reign and Security Policy, pranc. Haut 
reprėsentant pour la politigue ėtrangėre et de 
sėcuritė commune, vok. Hoher Vertreter fūr 
die gemeinsame Aufen- und Sicherheitspo- 
litik) - 1999 m. gegužės 1 d. įsigaliojusia 
Europos Sąjungos (Amsterdamo) sutarti- 
mi įvesta nauja pareigybė. Šias pareigas tu- 
ri eiti Europos Sąjungos Tarybos generali- 


323 


nis sekretorius. Šis pareigūnas, be savo pa- 
grindinio darbo, t. y. vadovavimo Tarybos 
sekretoriatui, turi padėti ES pirmininkau- 
jančiai valstybei tvarkyti ES bendros užsie- 
nio ir saugumo politikos (BUSP) reikalus. 
Be to, vyriausiasis įgakiotinis (vadinamasis 
ponas BUSP'as) turi talkinti formuluojant 
1 rengiant Tarybos sprendimus BUSP sri- 
tyje bei rūpintis jų įgyvendinimu. Vyriau- 
siasis įgahotinis Tarybos vardu ir pirminin- 
kaujančios valstybės pavedimu gali vesti 
politinį dialogą su trečiosiomis šalimis. At- 
sižvelgiant į tai, kad Tarybos generalinis 
sekretorius gali būti gana dažnai užsiėmęs 
kaip vyriausiasis įgaliotinis, kasdienį Tary- 
bos sekretoriato darbo organizavimą tvar- 
ko generalinio sekretoriaus pavaduotojas. 

1999 m. birželio mėn. Kelno Europos 
Vadovų Tarybos susitikime buvo nuspręs- 
ta, kad Tarybos generaliniu sekretoriumi 
ir vyriausiuoju įgaliotiniu bendrai užsienio 
ir saugumo politikai bus paskirtas buvęs 
NATO generalinis sekretorius Javieras 
Solana. 


Gediminas Vitkus 


VIRŠENYBĖ (angl. primacy, pranc. su- 
prėmatie/primautė, vok. Vorrang) — vienas 
pagrindinių Europos teisės principų. Pagal 
šį principą, jei iškyla prieštaravimas tarp 
Europos teisės ir nacionalinės teisės, ga- 
lioja Europos teisė. Viršenybės principas 
taikomas nuosekliai visai (t. y. ir pirminei, 
ir antrinei) Europos teisei. Europos teisei 
tenka viršenybė nepriklausomai nuo to, 
kuris teisės aktas (nacionalinis ar Europos) 
buvo priimtas vėliau. 

Viršenybės (kartais dar vadinamą „pir- 
menybės“) principą įtvirtino ir išplėtojo 
"Teisingumo Teismas, konstatavęs, kad na- 

cionalinės teisės nuostatos negali paneigti 
teisės sistemos, kylančios iš Europos Ben- 
drijos steigimo sutarties. Šis principinis tei- 
ginys grindžiamas tokiais argumentais: 

+ steigimo sutartys ir jų pagrindu kuria- 
ma teisės sistema yra savarankiškas, 
ypatingo pobūdžio teisės šaltinis; 

+ visos valstybės narės priima šią sistemą 
abipusiškumo pagrindu; 

+ nacionalinis suverenitetas yra ribojamas 
dėl dalies galių perleidimo Bendrijai; 

+ prieštaraujančios vienašališkos nacio- 
nalinės priemonės keltų pavojų vieno- 
dam Europos teisės taikymui ir jos in- 
tegralumui. 

Teisingumo Teismas taip pat nustatė, 
kad Europos teisė visoje ES teritorijoje tu- 
ri būti taikoma visiškai vienodai. Taigi kai 
Teisingumo Teismas nusprendžia, kad na- 
cionalinis įstatymas (ar teisės norma) prieš- 
tarauja Europos teisei, jis išsyk netenka ga- 
lios, jį draudžiama toliau taikyti, ir valstybės 
narės privalo tokį įstatymą panaikinti arba 
pakeisti. Europos teisės negali paneigti jo- 
kios nacionalinės teisės priemonės (pvz., rė- 
mimasis konstitucine teise); jos teisėtumas 
ir galiojimas gali būti aiškinami tik pačios 
Europos teisės priemonėmis ir tik pačios 
Europos teisės kontekste. 

Palyginti su kitomis tarptautinės teisės 
formomis, viršenybės principas drauge su 
tiesioginiu galiojimu yra esminiai Europos 
teisės skiriamieji bruožai. Jie vienas kitą 
papildo: tiesioginis galiojimas gali būti vi- 
siškai efektyvus, kai jis kartu reiškia, kad 
nacionalinės teisės normos turi „paklusti“ 
Europos teisės viršenybei ir valstybė jokio- 
mis priemonėmis negali tam trukdyti. 

Taip pat žr. BENDRIJOS TEISĖ, TIE- 
SIOGINIS GALIOJIMAS. 

Rytis Martikonis 


Viršūnių susitikimai 


VIRŠŪNIŲ SUSITIKIMAI žr. EUROPOS 
VaDovų TARYBA. 


VIRŠVALSTYBIŠKUMAS IR TARPVYRIAU- 
SYBIŠKUMAS (angl. supranationalism and 
intergovernmentalism, pranc. supranationa- 
lisme et intergouvernementalisme, vok. Su- 
pranationalitūt und Intergouvernementalis- 
mus) - tai du iš esmės skirtingi besiinteg- 
ruojančių valstybių sąveikos, sprendimų 
priėmimo ir jų įgyvendinimo metodai. 

Viršvalstybiškumo atveju integracijos 
procese dalyvaujančios suverenios valstybės 
dalį savo kompetencijos (įgaliojimų) per- 
duoda bendroms institucijoms, kurios nė- 
ra tiesiogiai pavaldžios atskirų valstybių vy- 
riausybėms. Tokiose institucijose bendri 
sprendimai gali būti priimami ne tik daly- 
vaujančių valstybių atstovų bendru sutari- 
mu, bet netgi jų balsų dauguma. Šių insti- 
tucijų sistemai gali priklausyti tiesioginei 
valstybių narių kontrolei nepavaldžios vyk- 
domosios, atstovaujamosios ir teisminės 
valdžios institucijos. Atitinkamai tokius 
įgaliojimus gavusios institucijos tampa virš- 
valstybinėmis, t. y. pagal joms suteiktus 
įgaliojimus jos gali priimti įvairius teisės 
aktus ir sprendimus, kurie tampa teisiškai 
privalomi visose dalyvaujančiosiose valsty- 
bėse. Šie bendrų institucijų priimti teisės 
aktai tiesiogiai galioja valstybių narių teri- 
torijoje ir turi viršenybę nacionalinės tei- 
sės atžvilgiu. 

Tam tikru atžvilgiu viršvalstybiškumą 
galima apibūdinti kaip dalinį federalizmą. 
Federacinėje valstybėje federacijos nariai 
dalį savo kompetencijos (įgaliojimų) taip 
pat perduoda bendrai centrinei vyriausy- 
bei, o federalinės vyriausybės išleisti įsta- 
tymai ir priimti sprendimai tiesiogiai galio- 
ja visoje federacinės valstybės teritorijoje 

ir turi viršenybę federacijos narių teisės at- 
žvilgiu. Be to, tiek viršvalstybinės institu- 
cijos, tiek federalinės vyriausybės gali veik- 
ti tiktai neperžengdamos konkrečiai api- 
brėžtos kompetencijos. Nei viena, nei kita 
negali tvarkyti tų reikalų, jei neturi atitin- 
kamų įgaliojimų. 

Kita vertus, vis dėlto viršvalstybiškumas 
ir federalizmas iš esmės skiriasi. Paprastai 
federalinių valstybių centrinės vyriausybės 
iš federacijos narių gauna įgaliojimus, ku- 
riuos būtų galima apibūdinti kaip esminius 
valstybingumo požymius (pvz., valstybės 
saugumas, užsienio politika, federalinis 
biudžetas, kariuomenė, pinigai ir t. t.). Dėl 
to, nors federacinė valstybė iš esmės yra 
sudėtinė valstybė, tarptautinėje teisėje ir 
tarptautinėje politikoje ji yra pripažįstama 
suverenia valstybe (pvz., JAV, Vokietija, 
Rusija). Tuo tarpu viršvalstybinių instituci- 
jų veiklos sritis paprastai yra labai ribota, 
ir joms perduodamų įgaliojimų negalima 
vertinti kaip esminių valstybingumo požy- 
mių. Todėl ir tarptautinėje teisėje bei tarp- 
tautiniuose santykiuose viršvalstybinės ins- 
titucijos gali veikti tiktai ribotoje srityje ir 
ne kaip suverenus subjektas, bet kaip įga- 
liota dalyvaujančiųjų valstybių atstovė 
(pvz., Komisija Europos Sąjungos valstybių 
narių vardu atstovauja jų interesams Pa- 
saulio prekybos organizacijoje). 

Tiesą sakant, terminas „viršvalstybišku- 
mas“ buvo sukurtas kaip tik tam, kad bū- 
tų galima kuo tiksliau apibūdinti Europos 
Bendrijų, kaip ypatingų tarptautinių orga- 
nizacijų, išskirtinumą. Pirmoji Europos 
Bendrija, t. y. Europos anglių ir plieno 
bendrija, kaip tik ir buvo labai ryškus to- 
kio „dalinio federalizmo“ pavyzdys, nes 
viršvalstybiniam reguliavimui buvo perduo- 
ta nors ir svarbi, bet vis dėlto gana siaura 


sritis — anglių ir plieno pramonė. Vėliau, 
įsteigus kitas dvi Bendrijas, viršvalstybinio 
reguliavimo sritis atitinkamai išsiplėtė, bet 
vis dar negali prilygti federacinėms valsty- 
bėms būdingam įgaliojimų pasiskirstymui. 

Terminas „viršvalstybiškumas“ buvo 
parankus dar ir dėl to, kad jis leido pa- 
brėžti, kaip smarkiai pasikeičia pradėjusių 
dalyvauti integracijoje valstybių santykiai. 
Viršvalstybinis reguliavimas buvo naujas 
dalykas, nebūdingas nei įprastiniam tarp- 
tautinėmis sutartimis grindžiamam suvere- 
nių valstybių bendradarbiavimui, nei įpras- 
tinėms tarptautinėms organizacijoms, nei 
kitokioms suverenių valstybių sąjungoms ir 
blokams. Todėl atsiradus terminui „virš- 
valstybiškumas“ buvo pradėtas vartoti ir 
terminas „tarpvyriausybiškumas“, kuris 
kaip tik ir turėjo įvardyti visą įprastinį „iki- 
integracinį“ valstybių bendravimo ir ben- 
dradarbiavimo metodą. 

Šiandieninę ES galima laikyti hibridi- 
ne organizacija, kurioje reiškiasi tiek virš- 
valstybiškumas, tiek tarpvyriausybiškumas. 
Pirmasis ES ramstis, Europos Bendrijos, 
iš esmės yra viršvalstybiškumu grindžiami 
dariniai. Tuo tarpu antrasis ir trečiasis ES 
ramsčiai, t. y. bendra užsienio ir saugumo 
politika bei bendradarbiavimas teisingu- 
mo ir vidaus reikalų srityse, yra išimtinio 
tarpvyriausybiškumo atvejai. Tolesnė ES 
raida rodo, kad viršvalstybinio reguliavi- 
mo sritis ir toliau yra plečiama. 1997 m. 
pasirašytoje ir 1999 m. įsigaliojusioje mo- 
difikuotoje Europos Sąjungos (Amsterda- 
mo) sutartyje numatyta dalį trečiojo rams- 
čio klausimų laipsniškai perkelti į pirmąjį 
ramstį, t. y. nuspręsta kai kuriuos bendra- 
darbiavimo teisingumo ir vidaus reikalų 
srityse reikalus perduoti viršvalstybiniam 
reguliavimui. 

Taip pat žr. EUROPOS SĄJUNGA, FE- 
DERALIZMAS, INTEGRACIJA, RAMSTIS. 
Gediminas Vitkus 


VIšEGRADO VALSTYBIŲ IR ES SANTY- 
KIAI. Višegrado valstybės — tai keturios Vi- 
durio Europos valstybės - Čekija, Lenkija, 
Slovakija ir Vengrija, taip drauge vadina- 
mos pagal 1991 m. vasario 15 d. Višegra- 
de (Vengrija) pasirašytą bendrą Čekoslo- 
vakijos, Lenkijos ir Vengrijos prezidentų 
deklaraciją, kurioje šios valstybės išdėstė 
savo bendrus interesus: stiprinti demokra- 
tiją, siekti visiškos integracijos į Europos 
struktūras, užtikrinti tautinių mažumų tei- 
ses ir sukurti prielaidas laisvam asmenų ir 
kapitalo judėjimui. Deklaracija kartu bu- 
vo bandymas remiantis nauju pagrindu 
įtvirtinti ekonominius ir prekybinius ry- 
šius, susilpnėjusius iširus Rytų blokui. Tri- 
jų (nuo 1993 m., Čekoslovakijai pasidali- 
jus į Čekiją ir Slovakiją, keturių) valstybių 
grupuotė iš esmės nesiekė glaudesnės po- 
litinės integracijos ar įtvirtinti tarpusavio 
santykių, ji tenkinosi reguliariomis konsul- 
tacijomis. 1992 m. gruodžio 21 d. Višegra- 
do valstybės Krokuvoje pasirašė Vidurio 
Europos laisvosios prekybos susitarimą 
(CEFTA, angl. Central European Free 
Trade Agreement santrumpa), pagal kurį 
buvo numatyta iki 2001 m. sukurti laisvo- 
sios prekybos zoną. 

XX a. devintojo dešimtmečio pabaigo- 
je Vengrijoje ir Lenkijoje prasidėjusios 
politinės ir ekonominės reformos paska- 
tino Vakarų valstybes sukurti Komisijos 
koordinuojamą paramos joms programą 
PHARE, vėliau imtą taikyti ir kitoms Vi- 
durio ir Rytų Europos valstybėms. "Toliau- 
siai pažengusios reformų keliu Višegrado 
valstybės pirmosios regione (1991 m. gruo- 

džio 16 d.) pasirašė Europos sutartis su 
Europos Bendrija (Lenkijos ir Vengrijos 
sutartys įsigaliojo 1994 m. vasario 1 d., Če- 
kijos ir Slovakijos - 1995 m. vasario 1 d.). 
Ratifikacijos procesas užtruko ilgai, nes su- 
tartims turėjo pritarti visų ES valstybių 
parlamentai ir Europos Parlamentas. Ta- 
čiau prekybos klausimams skirtos Europos 
sutarčių dalys buvo įformintos kaip tarpi- 
nės (angl. interim) sutartys, ir jos dėl trum- 
pesnės ratifikavimo procedūros įsigaliojo 
jau 1992 m. kovo 1 d. 

Europos sutarčių su Višegrado valsty- 
bėmis preambulėse buvo pripažinta, kad 
galutinis asocijuotųjų valstybių tikslas yra 
narystė EB, o pačios sutartys įvardytos 
kaip priemonės šiam tikslui įgyvendinti, jei 
valstybės partnerės gerbs demokratiją, 
žmogaus teises, toliau vykdys perėjimą prie 
rinkos ekonomikos ir kurs teisinę valstybę. 
Europos sutarčių nuostatos dėl politinio 
dialogo numatė rengti dvišalius susitikimus 
ir aukščiausiojo bei ministrų lygio konsul- 
tacijas, vėliau Europos Vadovų Tarybos ir 
ES Tarybos sprendimuose išplėtotas į va- 
dinamąjį struktūrizuotą dialogą su šalimis 
kandidatėmis. Pagrindinė sutarčių dalis — 
asimetriška laisvosios prekybos sutartis nu- 
matė, kad Višegrado valstybės laipsniškai, 
per dešimt metų, panaikins muitus ir kie- 
kybinius apribojimus pramonės prekėms, o 
EB atvers savo rinką jau 1995 m. (išsky- 
rus jautriuosius plieno, tekstilės ir chemi- 
jos pramonės sektorius). Taip pat buvo su- 
tarta liberalizuoti paslaugų, kapitalo ir as- 
menų judėjimą, įtvirtintas nediskriminavi- 
mo principas steigiant verslą ir verčiantis 
ekonomine bei profesine veikla. 

1993 m. Kopenhagos Europos Vadovų 
Tarybai priėmus sprendimus atsivėrė rea- 
lios narystės ES perspektyvos, ir Višegra- 


Vokietijos susivienijimas 


do valstybės įteikė oficialias narystės pa- 
raiškas: 1994 m. kovo 31 d. —- Vengrija, 
1994 m. balandžio 5 d. - Lenkija, 1995 m. 
birželio 27 d. - Slovakija, 1996 m. sausio 
17 d. - Čekija. 1997 m. liepos 16 d. Ko- 
misijos paskelbtame dokumente „Darbo- 
tvarkė 2000“ rekomenduojama derybas dėl 
priėmimo į ES pradėti su šešiomis šalimis 
kandidatėmis, tarp jų su trimis Višegrado 
valstybėmis: Čekija, Lenkija ir Vengrija. 
Tais pačiais metais šios trys valstybės bu- 
vo pakviestos stoti į NATO, tuo tarpu ket- 
virtoji Višegrado valstybė, Slovakija, dėl 
kritiško Vakarų požiūrio į demokratijos pa- 
dėtį joje nebuvo nei rekomenduota į pir- 
mąją kandidačių grupę, nei pakviesta į 
NATO. Pasikeitus vidaus politinei padėčiai, 
ji 1999 m. gruodžio mėn. Helsinkio Eu- 
ropos Vadovų Tarybos susitikime buvo pa- 
kviesta pradėti stojimo į ES derybas kar- 
tu su antrąja kandidačių grupe. Visos ke- 
turios Višegrado valstybės derybas dėl sto- 
jimo sėkmingai užbaigė 2002 m. gruodžio 
13 d., 2003 m. balandžio 16 d. drauge su 
dar aštuoniomis šalimis kandidatėmis pa- 
sirašė stojimo sutartį ir, jų piliečiams re- 
ferendumuose pritarus narystei, 2005 m. 
gegužės 1 d. oficialiai tapo visateisėmis ES 
valstybėmis narėmis. 

Višegrado valstybių bendradarbiavimas 
politikos srityje, pradžioje nebuvęs itin 
glaudus (šalys iš esmės nekoordinavo sa- 
vo veiksmų siekdamos narystės ES), suak- 
tyvėjo po 1998 m. 1999 m. vyriausybių va- 
dovų susitikime buvo patvirtinta tarpvy- 
riausybinio bendradarbiavimo struktūra. 
Sutarta, jog grupei rotacijos tvarka kasmet 
pirmininkaus kita valstybė, kartą per me- 
tus įvyks vienas oficialus ir vienas neoficia- 
lus ministrų pirmininkų susitikimas, regu- 
liariai susitikinės aukšti užsienio reikalų 

bei kitų ministerijų pareigūnai, ambasado- 
riai. 2000 m. Bratislavoje buvo įsteigtas 
tarptautinis Višegrado fondas, kurio lėšos 
skiriamos bendriems projektams, priside- 
dantiems prie šalių bendradarbiavimo ir 
jų integracijos į ES. 2001 m. sausio 19 d., 
minint grupės įkūrimo dešimtmetį, Više- 
grado valstybių prezidentai Lenkijoje pa- 
skelbė deklaraciją, kurioje patvirtino ryž- 
tą tęsti ir plėsti savo šalių bendradarbia- 
vimą. 2004 m. patvirtintose grupės ben- 
dradarbiavimo gairėse apibrėžtos įvairios 
bendradarbiavimo sritys, ES viduje sutar- 
ta nuolat konsultuotis bendros užsienio ir 
saugumo politikos (BUSP), teisingumo ir 
vidaus reikalų, euro įvedimo, ES ir NATO 
santykių klausimais. 

Taip pat žr. CEFTA, EuRoPos SU- 
TARTYS, PHARE, PRIĖMIMO STRATEGI- 
JA, STOJIMO PARTNERYSTĖ, VRE vVALS- 
TYBIŲ IR ES SANTYKIAI. 

Rimantas Grikienis 


VokiETIJOS IR PRANCŪZIJOS BENDRA- 
DARBIAVIMAS žr. PRANCŪZIJOS IR VoO- 
KIETIJOS BENDRADARBIAVIMAS. 


VOKIETIJOS SUSIVIENIJIMAS — vienas 
žymiausių po Antrojo pasaulinio karo is- 
torijos įvykių, suteikęs postūmį Europos 
integracijai ir Europos Sąjungos plėtimui- 
si į rytus. XX a. devintojo dešimtmečio pa- 
baigoje SSRS vykdant reformų politiką Vo- 
kietijos Demokratinės Respublikos (VDR) 
komunistinė vadovybė tapo izoliuota ir 
1989 m. rudenį nebekontroliavo padėties 
šalyje. 1990 m. kovo mėn. laisvus rinkimus 
VDR laimėjusios politinės jėgos siekė grei- 
tai susijungti su Vokietijos Federacine Res- 
publika (VFR), ir jau liepos 1 d. įsigalio- 
jo dviejų Vokietijos valstybių ekonominė ir 

pinigų sąjunga. Ryškėjant Vokietijos susi- 
vienijimo perspektyvai iš pradžių ne tik 
SSRS, bet ir Jungtinėje Karalystėje bei 
Prancūzijoje buvo nuogąstaujama dėl bū- 
simojo suvienytos Vokietijos politinio, 
ekonominio ir karinio vaidmens Europo- 
je. Buvo baiminamasi, kad netikėtai susi- 
vienijusi Vokietija gali suardyti Bendrijos 
pusiausvyrą, O gal ir pačią Bendriją, nes 
susivienijusios Vokietijos ūkis gamintų 
27 proc. Bendrijos bendrojo vidaus pro- 
dukto, o joje gyvenantys apie 80 mln. gy- 
ventojų sudarytų 25 proc. visų Bendrijos 
gyventojų. 

Derybose dėl Vokietijos ateities daly- 
vavo abi Vokietijos valstybės ir keturios 
valstybės —- Antrojo pasaulinio karo sąjun- 
gininkės (vadinamoji formulė 4 + 2). Bu- 
vo sutarta, kad suvienyta Vokietija liks 
NATO ir Europos Bendrijos narė, O ryti- 
nė Vokietijos siena, einanti Oderio ir Nei- 
sės upėmis, pripažinta galutine. Vokietija 
įsipareigojo po susivienijimo sumažinti sa- 
vo ginkluotąsias pajėgas iki 370 tūkst., ne- 
gaminti, neįsigyti ir nenaudoti atominio, 
cheminio ir biologinio ginklo, taip pat su- 
tiko, kad iki galutinio SSRS kariuomenės 
išvedimo (1994 m.) Rytų Vokietijoje nebus 
dislokuojamos NATO pajėgos. 1990 m. 
rugsėjo 12 d. Maskvoje buvo pasirašyta 
Vokietijos klausimo galutinio sureguliavi- 
mo sutartis, 0 1990) m. spalio 3 d. pagal Su- 
sivienijimo sutartį (vok. Einigungsvertrag) 
VDR buvo sujungta su VFR. 

Jau 1989 m. gruodžio mėn. Strasbūro 
Europos Vadovų Taryba pritarė Vokietijos 
vienijimuisi „atsižvelgiant į Europos integ- 
raciją“, o vėliau Komisija tiesiogiai dalyva- 
vo derybose dėl Susivienijimo sutarties. 
1990 m. balandžio mėn. Dubline įvykusia- 
me neeiliniame susitikime Europos Vado- 

vų Taryba pritarė Komisijos pasiūlymams 
dėl Rytų Vokietijos, kaip Europos Bendri- 
jai priklausančios valstybės dalies, integra- 
vimo, todėl EB steigimo (Romos) sutartis 
nebuvo modifikuojama. Dviejų Vokietijos 
valstybių ekonominės ir pinigų sąjungos 
sutartis nustatė, kad buvusioje VDR nuo 
susivienijimo momento bus taikoma EB 
teisė. Specialūs sutarties straipsniai buvo 
skirti bendros žemės ūkio politikos taiky- 
mui, pinigų reformai ir apskritai perėjimui 
prie rinkos ekonomikos. EB savo ruožtu 
peržiūrėjo Bendrijos teisyną ir patvirtino 
priemones, taikomas pereinamuoju laiko- 
tarpiu. Jo metu rytinėms Vokietijos Že- 
mėms buvo suteiktos išimtys kai kurių EB 
teisės aktų atžvilgiu, visų pirma transporto, 
aplinkosaugos ir finansinės paramos srity- 
se. Dėl susivienijimo Vokietijos vietų skai- 
čius Europos Parlamente buvo padidintas 
nuo 81 iki 99 (galutinai tai buvo patvirtin- 
ta 1992 m.), tačiau jos atstovavimo normos 
kitose EB institucijose nebuvo padidintos, 
susivienijimas neatsiliepė ir Vokietijos bal- 
sų skaičiui Taryboje, kai sprendimai pri- 
imami kvalifikuota balsų dauguma. Nepai- 
sant VDR integravimo, struktūrinių fondų 
lėšos kitiems silpniau išsivysčiusiems EB 
regionams nebuvo sumažintos. 1990 m. 
Komisija kartu su Vokietijos vyriausybe su- 
derino specialią paramos rytinėms žemėms 
1991-1993 m. koncepciją, pagal kurią dau- 
giau kaip 6 mlrd. markių buvo skirta iš 
struktūrinių fondų, o 3 mlrd. markių pa- 
skolų naujosioms žemėms suteikė Euro- 
pos investicijų bankas. Dar 13,6 mlrd. ekiu 
iš Europos regioninės plėtros fondo ryti- 
nėms žemėms, kaip menkiau išsivysčiusiam 
ES regionui, skirta 1994—1999 m. Apskritai 
VDR planinei ekonomikai pertvarkyti rin- 
kos pagrindais reikėjo didžiulių lėšų; iki 

1996 m. pabaigos tam buvo skirta apie 
900 mlrd. Vokietijos markių. 

Susivienijusi Vokietija visiškai atgavo 
savo suverenumą, sustiprino savo padėtį 
EB, tapo didžiausia ir įtakingiausia Vaka- 
rų Europos valstybe. Susivienijimas paspar- 
tino Europos politinės, ekonominės ir pi- 
nigų integracijos procesą. Pačios Europos 
Sąjungos (Mastrichto) sutarties pasirašy- 
mas iš dalies atspindėjo Vokietijos kaimy- 
nių nerimą, kad ši valstybė gali politiniu ir 
ekonominiu atžvilgiu įsiviešpatauti žemyne. 
Glaudesnė Europos integracija, kuriai įta- 
ką darė visų pirma Mastrichto sutartis bei 


ekonominė ir pinigų sąjunga, mažino to- 
kius nuogąstavimus. Susivienijimas taip pat 
paskatino ES atsiverti Rytų Europai ir pa- 
dėjo pagrindus būsimai visos Europos vals- 
tybių sąjungai. 
Taip pat žr. KoHL, NARĖS, TARPVY- 
RIAUSYBINĖS KONFERENCIJOS. 
Rimantas Grikienis 


VRE vaLsTYBIŲ IR ES SANTYKIAI žr. 
VIšEGRADO VALSTYBIŲ IR ES SANTY- 
KIAI, BALTIJOS VALSTYBIŲ IR ES SANTY- 
KIAI, BALKANŲ STABILUMO PAKTAS, Eu- 
ROPOS SUTARTYS. 

Žiusi KNYGA (angl. green paper, 
pranc. livre vert, vok. Grūnbuch) - tam tik- 
ras Komisijos parengtas ir skelbiamas do- 
kumentas kuria nors aktualia integracijos 
tema (pvz., socialinė politika, bendri pi- 
nigai, telekomunikacijos, aplinkosauga ir 
kt.). Paprastai Komisija, kuria nors tema 
skelbdama žaliąją knygą, siekia visoje Eu- 
ropos Sąjungoje inicijuoti diskusijas, de- 
batus ir daugiašales konsultacijas tuo 
klausimu. Jeigu debatai ir svarstymai pa- 
deda nustatyti galimus problemų sprendi- 
mo būdus, tuomet Komisija jų pagrindu 
gali parengti baltąją knygą, kurioje disku- 


Žalioji knyga 


sijų išvados jau pateikiamos kaip Bendri- 
jos praktiniai veiksmai ar net teisės aktų 
projektų pasiūlymai. 

Taip pat žr. BALTOJI KNYGA, KomMI- 
SIJA. 


ŽEMĖS ŪKIO POLITIKA žr. BENDRA 
ŽEMĖS ŪKIO POLITIKA. 


ŽMOGAUS TEISIŲ TEISMAS žr. EURO- 
POS TARYBA. 


ZUVININKYSTĖS POLITIKA žr. BEN- 
DRA ŽUVININKYSTĖS POLITIKA. 

EuUROPOS SĄJUNGOS RAIDA: 
SVARBIAUSIOS DATOS 


1950 m. gegužės 9 d. paskelbtas Schumano planas. Prancūzijos užsienio reikalų ministras Ro- 
bert'as Schumanas pasiūlė Vokietijos Federacinei Respublikai sujungti abiejų valstybių anglių ga- 
vybą ir plieno gamybą ir pavesti tai valdyti bendrai tarptautinei organizacijai, kuri būtų atvira ir 
kitoms Europos valstybėms. 


1951 m. balandžio 18 d. Paryžiuje šešios valstybės — Belgija, Italija, Liuksemburgas, Nyderlan- 
dai, Prancūzija ir Vokietijos Federacinė Respublika - pasirašė Europos anglių ir plieno bendrijos 
steigimo sutartį. 


1952 m. gegužės 27 d. Paryžiuje šešios valstybės — Belgija, Italija, Liuksemburgas, Nyderlan- 
dai, Prancūzija ir Vokietijos Federacinė Respublika — pasirašė Europos gynybos bendrijos steigimo 
sutartį. 


1952 m. liepos 23 d. įsigaliojo Europos anglių ir plieno bendrijos steigimo sutartis. Europos 
anglių ir plieno bendrija pradėjo veiklą. 


1954 m. rugpjūčio 30 d. Prancūzijos Nacionalinis Susirinkimas atsisakė svarstyti Europos gyny- 
bos bendrijos steigimo sutarties ratifikavimą. Sumanymas įsteigti Europos gynybos bendriją žlugo. 


1957 m. kovo 25 d. Romoje šešios valstybės — Belgija, Italija, Liuksemburgas, Nyderlandai, Pran- 
cūzija ir Vokietijos Federacinė Respublika — pasirašė Europos ekonominės bendrijos ir Europos 
atominės energijos bendrijos (Euratomo) steigimo sutartis. 


1958 m. sausio 1 d. įsigaliojo Europos ekonominės bendrijos ir Europos atominės energijos ben- 
drijos (Euratomo) steigimo sutartys. Europos ekonominė bendrija ir Europos atominės energijos 
bendrija pradėjo veiklą. 


1961-1962 m. paraiškas įstoti į tris Europos Bendrijas pateikė Airija, Danija, Jungtinė Karalystė 
ir Norvegija. 


1963 m. sausio 14 d. Prancūzijos prezidentas Charles'is de Gaulle'is pareiškė, kad Prancūzija 
vetuos Jungtinės Karalystės narystę Europos Bendrijose. 


1965 m. liepos 30 d. Prancūzija dėl nesutarimų su kitomis Europos Bendrijų valstybėmis atšaukė 
savo atstovą iš Europos ekonominės bendrijos Ministrų tarybos. Prasidėjo „tuščios kėdės“ krizė. 


1966 m. sausio 29 d. Liuksemburge Prancūzija ir kitos penkios Europos Bendrijų valstybės pa- 
siekė kompromisą. Prancūzija grąžino savo atstovą į Ministrų tarybą, bet iškėlė sąlygą, kad balsuo- 
jant itin svarbiais, tiesiogiai su nacionaliniais interesais susijusiais klausimais būtų priimamas vie- 
ningas sprendimas. „Tuščios kėdės“ krizė baigėsi. 

1967 m. liepos 1 d. į vieną sistemą sujungtos trijų Europos Bendrijų - Europos anglių ir plie- 
no bendrijos, Europos atominės energijos bendrijos, Europos ekonominės bendrijos — institucijos. 


1967 m. trims Europos Bendrijoms paraiškas įstoti į jas antrą kartą pateikė Airija, Danija, 
Jungtinė Karalystė ir Norvegija. Šias paraiškas vėl vetavo Prancūzija. 


1968 m. liepos 1 d. tarp Europos ekonominės bendrijos valstybių įsigaliojo muitų sąjunga, pa- 
naikinti paskutiniai muitai pramonės gaminiams. Su Europos Bendrija prekiaujančioms šalims nu- 
statyti bendrieji išoriniai muitų tarifai. 


1969 m. gruodžio 1-2 d. Hagoje Europos Bendrijos valstybių viršūnių susitikime nuspręsta im- 
tis naujų integracijos gilinimo iniciatyvų ir priimti į Bendriją to pageidaujančias valstybes. 


1970 m. parengti Europos Bendrijos valstybių bendradarbiavimo užsienio politikos srityje bei 
ekonominės ir pinigų sąjungos kūrimo projektai. 


1972 m. sausio 22 d. Airija, Danija, Jungtinė Karalystė, Norvegija ir Europos Bendrijos valsty- 
bės pasirašė stojimo į Europos Bendriją sutartį. 


1972 m. rugsėjo 25 d. Norvegijos piliečiai referendume nepritarė šalies stojimui į Europos Ben- 
driją. Norvegijos stojimo į Bendriją sutartis neįsigaliojo. 


1973 m. sausio 1 d. Airija, Danija ir Jungtinė Karalystė tapo Europos Bendrijos narėmis. 


1974 m. gruodžio 9-10 d. Paryžiuje susirinkę Europos Bendrijos valstybių ir vyriausybių vado- 
vai nutarė oficialiai įtvirtinti savo susitikimus ir rengti juos reguliariai, tris kartus per metus. EB 
valstybių lyderių susitikimas nuo tada vadinamas Europos Vadovų Taryba. 


1979 m. kovo 13 d. pradėjo veikti Europos pinigų sistema, atsiskaitymams pradedamas naudo- 
ti bendras Europos piniginis vienetas - ekiu. 


1979 m. gegužės 28 d. Graikija ir Europos Bendrijos valstybės pasirašė stojimo į Bendriją 
sutartį. 


1979 m. birželio 7-10 d. vyko pirmieji tiesioginiai Europos Parlamento rinkimai. Nuo tada tiesio- 
giniai Europos Parlamento rinkimai vyksta kas penkeri metai (1984, 1989, 1994, 1999 m. ir t. t.). 


1981 m. sausio 1 d. Graikija tapo dešimtąja Europos Bendrijos nare. 


1984 m. vasario 14 d. Europos Parlamentas pritarė Europos Sąjungos sutarties metmenims ir 
paragino Europos Bendrijos valstybių vyriausybes imtis tolesnių integracijos gilinimo veiksmų. 


1984 m. birželio 25-26 d. Fontenblo Europos Vadovų Taryba pasiekė kompromisą ir baigė ko- 
ne dešimtmetį trukusį ginčą tarp Jungtinės Karalystės ir kitų Europos Bendrijos valstybių dėl jos 
įnašo į Bendrijos biudžetą dydžio. 


1985 m. birželio 14 d. Europos Bendrijos Komisija paskelbė Baltąją knygą dėl vidaus rinkos 
sukūrimo, kurioje numatytos vidaus rinkoje išliekančių fizinių, techninių ir fiskalinių suvaržymų pa- 
šalinimo iki 1992 m. pabaigos priemonės. 


1985 m. birželio 28-29 d. Milano Europos Vadovų Taryba paskelbė tarpvyriausybinės konfe- 
rencijos, rengusios Europos Bendrijos reformą, pradžią. 

1985 m. liepos 12 d. Ispanija, Portugalija ir Europos Bendrijos valstybės pasirašė stojimo į Ben- 
driją sutartį. 


1986 m. sausio 1 d. Ispanija ir Portugalija tapo Europos Bendrijos narėmis. 
1986 m. vasario 17 d. Hagoje devynios Europos Bendrijos valstybės — Airija, Belgija, Jungtinė 
Karalystė, Ispanija, Liuksemburgas, Nyderlandai, Portugalija, Prancūzija, Vokietijos Federacinė Res- 


publika — pasirašė Suvestinį Europos aktą. 


1986 m. vasario 28 d. Liuksemburge Suvestinį Europos aktą pasirašė trys likusios Europos Ben- 
drijos valstybės — Danija, Graikija ir Italija. 


1987 m. liepos 1 d. įsigaliojo Suvestinis Europos aktas. Juo buvo reformuotos Europos Bendri- 
jų steigimo sutartys ir nustatytas tikslas iki 1992 m. pabaigos sukurti vidaus rinką be sienų. 


1989 m. lapkričio 9 d. griuvo Berlyno siena. 


1989 m. gruodžio 8-9 d. Strasbūro Europos Vadovų Taryba nutarė surengti naują tarpvyriau- 
sybinę konferenciją, kurioje būtų pasirengta įgyvendinti ekonominę ir pinigų sąjungą. 


1990 m. spalio 3 d. galutinai susivienijo Vokietija. Buvusi Vokietijos Demokratinė Respublika 
tapo Vokietijos Federacinės Respublikos, drauge ir Europos Bendrijos, sudedamąja dalimi. 


1990 m. gruodžio 13-15 d. Romos Europos Vadovų Taryba nusprendė surengti iš karto dvi tarp- 
vyriausybines konferencijas: vieną skirtą ekonominei ir pinigų sąjungai, kitą - Europos Bendrijos 
valstybių politinei sąjungai. 

1991 m. gruodžio 9-10 d. Mastrichte baigėsi tarpvyriausybinės konferencijos dėl ekonominės 
ir pinigų sąjungos bei politinės sąjungos sukūrimo. Europos Vadovų Taryba pritarė Europos Są- 
jungos sutarčiai. 

1992 m. vasario 7 d. Mastrichte dvylika Europos Bendrijos valstybių - Airija, Belgija, Danija, 
Jungtinė Karalystė, Graikija, Ispanija, Italija, Liuksemburgas, Nyderlandai, Portugalija, Prancūzija, 
Vokietija — pasirašė Europos Sąjungos sutartį. 


1992 m. birželio 2 d. Danijos piliečiai referendume nepritarė Europos Sąjungos (Mastrichto) 
sutarčiai. 


1992 m. gruodžio 31 d. baigta įgyvendinti vidaus rinkos kūrimo programa. 


1993 m. gegužės 18 d., Danijos vyriausybei išsiderėjus kai kurias nuolaidas, Danijos piliečiai 
pakartotiniame referendume pritarė Mastrichto sutarčiai. 


1993 m. lapkričio 1 d. įsigaliojo Europos Sąjungos (Mastrichto) sutartis. 
1994 m. birželio 12 d. Austrijos piliečiai referendume pritarė šalies narystei Europos Sąjungoje. 


1994 m. birželio 25 d. Austrija, Norvegija, Suomija, Švedija ir Europos Sąjungos valstybės pa- 
sirašė stojimo į Sąjungą sutartį. 


1994 m. spalio 16 d. Suomijos piliečiai referendume pritarė šalies narystei Europos Sąjungoje. 


1994 m. lapkričio 13 d. Švedijos piliečiai referendume pritarė šalies narystei Europos Sąjungoje. 

1994 m. lapkričio 28 d. Norvegijos piliečiai referendume nepritarė šalies stojimui į Europos 
Sąjungą. Norvegijos stojimo į Sąjungą sutartis neįsigaliojo. 


1995 m. sausio 1 d. Austrija, Suomija ir Švedija tapo Europos Sąjungos narėmis. 


1996 m. kovo 29 d. Turino Europos Vadovų Taryba paskelbė, kad pradedama nauja tarpvyriausy- 
binė konferencija, skirta Europos Sąjungos sutarties įgyvendinimui ir tolesnėms reformoms aptarti. 


1997 m. birželio 16-17 d. Amsterdame baigėsi tarpvyriausybinė konferencija. Europos Vadovų 
Taryba pritarė modifikuotai Europos Sąjungos sutarčiai. 


1997 m. spalio 2 d. penkiolika Europos Sąjungos valstybių — Airija, Austrija, Belgija, Danija, 
Jungtinė Karalystė, Graikija, Ispanija, Italija, Liuksemburgas, Nyderlandai, Portugalija, Prancūzija, 
Suomija, Švedija, Vokietija - pasirašė Amsterdamo sutartį. 


1997 m. gruodžio 12-13 d. Liuksemburgo Europos Vadovų Taryba nusprendė pradėti derybas 
dėl narystės Europos Sąjungoje su Čekija, Estija, Kipru, Lenkija, Slovėnija ir Vengrija. 


1998 m. birželio 1 d. įsteigtas Europos centrinis bankas. 


1999 m. sausio 1 d. prasidėjo baigiamasis ekonominės ir pinigų sąjungos įgyvendinimo etapas. 
Bendra Europos Sąjungos valstybių valiuta - euras — naudojamas vienuolikos Europos Sąjungos 
valstybių (Airija, Austrija, Belgija, Italija, Ispanija, Liuksemburgas, Nyderlandai, Portugalija, Pran- 
cūzija, Suomija, Vokietija) tarpbankiniams atsiskaitymams. Eurą kaip grynuosius pinigus nutarta 
įvesti 2002 m. 


1999 m. kovo 15 d. dėl iškilusių viešumon piktnaudžiavimų, nepakankamos veiklos kontrolės 
ir nepotizmo faktų atsistatydino visa Europos Komisija. 


1999 m. gegužės 1 d. įsigaliojo Amsterdamo sutartis. 


1999 m. gruodžio 10-11 d. Helsinkio Europos Vadovų Taryba nusprendė pradėti derybas dėl 
narystės Europos Sąjungoje su Bulgarija, Latvija, Lietuva, Malta, Rumunija ir Slovakija, o Tur- 
kijai suteikti šalies kandidatės statusą. Nutarta 2000 m. vasario mėn. pradėti tarpvyriausybinę 
konferenciją. 


2000 m. vasario 14 d. Briuselyje prasidėjo tarpvyriausybinė konferencija, kurioje turėjo būti per- 
žiūrėtos Europos Bendrijų steigimo bei Europos Sąjungos sutartys ir apsispręsta dėl Europos S4- 
jungos institucijų reformos, reikalingos, kad Sąjunga galėtų sėkmingai išsiplėsti. 


2000 m. rugsėjo 28 d. Danijos piliečiai referendume nepritarė bendros Europos valiutos euro 
įvedimui šalyje. 


2000 m. gruodžio 7-10 d. Nicoje pasibaigė vasario 14 d. prasidėjusi tarpvyriausybinė konferen- 
cija. Europos Vadovų Taryba pasiekė politinį susitarimą dėl Europos Sąjungos institucinės refor- 
mos ir pritarė atitinkamiems Europos Bendrijų steigimo ir Europos Sąjungos sutarčių pakeitimams. 


2001 m. sausio 2 d. Graikija tapo dvyliktąja euro zonos nare. 
2001 m. vasario 26 d. pasirašyta sutartis dėl Europos Bendrijų steigimo ir Europos Sąjungos su- 


tarčių pakeitimo (Nicos sutartis), kuriai Europos Vadovų Taryba pritarė 2000 m. gruodžio 7-10 d. 
Nicoje. 

2001 m. birželio 7 d. Airijos piliečiai referendume nepritarė Nicos sutarčiai. 
„ 2002 m. sausio 1 d. visose Europos Sąjungos valstybėse, išskyrus Daniją, Jungtinę Karalystę ir 
Svediją, į apyvartą išleisti grynieji eurai, cirkuliavę drauge su nacionaliniais pinigais. Nuo vasario 
28 d. eurai galutinai pakeitė nacionalines valiutas. 


2002 m. vasario 28 d. darbą pradėjo Europos ateities konventas. 


2002 m. liepos 23 d., praėjus 50 metų po įsigaliojimo, nustojo galios Europos anglių ir plieno 
bendrijos steigimo sutartis. Sutarties galiojimas nebuvo pratęstas. 


2002 m. spalio 9 d. Europos Komisija paskelbė, kad, jos nuomone, Čekija, Estija, Kipras, 
Latvija, Lenkija, Lietuva, Malta, Slovakija, Slovėnija ir Vengrija yra pasirengusios iki metų pabaigos 
baigti stojimo derybas ir nuo 2004 m. tapti visateisėmis Europos Sąjungos narėmis. 

2002 m. spalio 19 d. Airijos piliečiai pakartotiniame referendume pritarė Nicos sutarčiai. 

2003 m. vasario 1 d. įsigaliojo Nicos sutartis 

2003 m. kovo 8 d. Maltos piliečiai referendume pritarė šalies narystei Europos Sąjungoje. 


2003 m. kovo 23 d. Slovėnijos piliečiai referendume pritarė šalies narystei Europos Sąjungoje. 


2003 m. balandžio 12 d. Vengrijos piliečiai referendume pritarė šalies narystei Europos 
Sąjungoje. 


2003 m. balandžio 16 d. Atėnuose Čekija, Estija, Kipras, Latvija, Lenkija, Lietuva, Malta, 
Slovakija, Slovėnija, Vengrija su 15 valstybių Europos Sąjunga pasirašė pirmųjų šalių stojimo į 


Europos Sąjungą sutartį. 


2003 m. gegužės 10-11 d. Lietuvos piliečiai referendume pritarė šalies narystei Europos 
Sąjungoje. 


2003 m. gegužės 16-17 d. Slovakijos piliečiai referendume pritarė šalies narystei Europos 
Sąjungoje. 


2003 m. birželio 7-8 d. Lenkijos piliečiai referendume pritarė šalies narystei Europos Sąjungoje. 
2003 m. birželio 13-14 d. Čekijos piliečiai referendume pritarė šalies narystei Europos Sąjungoje. 
2003 m. birželio 20-21 d. Salonikuose Europos ateities konventas baigė darbą, Europos Vadovų 
Tarybai pristatęs parengtą Sutarties dėl Konstitucijos Europai projektą. Taryba projektą įvertino ją 


kaip gerą pagrindą tolesnėms tarpvalstybinėms deryboms naujoje tarpvyriausybinėje konferencijoje. 


2003 m. rugsėjo 14 d. Estijos piliečiai referendume pritarė šalies narystei Europos Sąjungoje. 
Svedijos piliečiai referendume nepritarė bendros Europos valiutos euro įvedimui šalyje. 


2003 m. rugsėjo 20 d. Latvijos piliečiai referendume pritarė šalies narystei Europos Sąjungoje. 


2003 m. spalio 4 d. Romoje, pirmininkaujant Italijai, prasidėjo tarpvyriausybinė konferencija, 
turėjusi apsvarstyti Europos ateities konvento parengtą Sutarties dėl Konstitucijos Europai projektą. 

2003 m. gruodžio 12-13 d. nesėkmingai baigėsi Italijos pirmininkaujamas baigiamasis 
tarpvyriausybinės konferencijos Europos Vadovų Tarybos posėdis, nes Europos Sąjungos valstybės 
nepajėgė susitarti dėl kvalifikuotos daugumos balsavimo Taryboje. 


„ 2004 m. gegužės 1 d. įsigalioja Stojimo sutartis ir į Europos Sąjungą įstoja 10 naujų valstybių: 
Cekija, Estija, Kipras, Latvija, Lenkija, Lietuva, Malta, Slovakija, Slovėnija ir Vengrija. 


2004 m. kovo 25-26 d., pirmininkaujant Airijai, tarpvyriausybinė konferencija pratęsė darbą, 
kurį Europos Vadovų Taryba galutinai užbaigė birželio 17-18 d., sutarusi dėl galutinio Sutarties 
dėl Konstitucijos Europai teksto. 


2004 m. spalio 29 d. Romoje Europos Sąjungos valstybių arba vyriausybių vadovai ir užsienio 
reikalų ministrai pasirašė Sutartį dėl Konstitucijos Europai. 


2004 m. lapkričio 11 d. Lietuva pirmoji iš Europos Sąjungos valstybių savo parlamente ratifikavo 
Sutartį dėl Konstitucijos Europai. 


2005 m. vasario 20 d. Ispanijos piliečiai referendume pritarė Sutarčiai dėl Konstitucijos Europai. 


2005 m. gegužės 29 d. Prancūzijos piliečiai referendume nepritarė Sutarčiai dėl Konstitucijos 
Europai. 


2005 m. birželio 1 d. Nyderlandų piliečiai referendume nepritarė Sutarčiai dėl Konstitucijos 
Europai. 


2005 m. birželio 10 d. Liuksemburgo piliečiai referendume pritarė Sutarčiai dėl Konstitucijos 
Europai. 


2005 m. birželio 16-17 d. Europos Vadovų Taryba, atsižvelgdama į Prancūzijos ir Nyderlandų 
piliečių nepritarimą, nusprendė galutinį sprendimą dėl Sutarties dėl Konstitucijos Europai likimo 
atidėti ir kol kas paskelbti „apmąstymų laikotarpį“, per kurį Europos Sąjungos valstybės turėtų 
apsvarstyti tolesnio Sutarties dėl Konstitucijos ratifikavimo klausimą. 


2005 m. spalio 3 d. Europos Sąjunga pradėjo stojimo derybas su Turkija ir Kroatija. 


2006 m. birželio 15-16 d. Europos Vadovų Taryba nusprendė, kad Europos Sąjungos konstitucinė 
krizė turėtų būti baigta ne vėliau kaip iki 2008 m. pabaigos. 


2007 m. sausio 1 d. Bulgarija ir Rumunija tapo Europos Sąjungos narėmis. Slovėnija tapo 
tryliktąja euro zonos nare. 


2007 m. kovo 25 d. Berlyno Europos Vadovų Taryba neoficialiame susitikime, skirtame Romos 
sutarties 50-mečiui paminėti, nutarė nutraukti tolesnį Sutarties dėl Konstitucijos ratifikavimą ir 
pradėti derybas dėl naujos reformų sutarties. 


2007 m. liepos 23 d., pirmininkaujant Portugalijai, prasidėjo tarpvyriausybinė konferencija dėl 
naujos reformų sutarties, kuri turėtų pakeisti Sutartį dėl Konstitucijos Europai. 


2007 m. gruodžio 13 d. pasirašyta Europos Sąjungos reformų sutartis dėl Europos Bendrijų 
steigimo ir Europos Sąjungos sutarčių pakeitimo (Lisabonos sutartis), kuriai Europos Vadovų Ta- 
ryba pritarė 2007 m. spalio 18-19 d. Lisabonoje įvykusiame savo neoficialiame susitikime. 

White paper — Baltoji knyga 

World Trade Organisation — Pasaulio prekybos 
organizacija 

WTO (World Trade Organisation) —» PPO (Pasau- 
lio prekybos organizacija) 

